
În memoria lui Leigh Hunt. 
Da, Leigh Hunt a existat cu adevărat. 


Prieten drag, spiritual, un om care a iubit viaţa şi un Don 
Juan răvăşitor, al cărui fel de a fi cu femeile îl făcea să fie 
invidiat de toţi bărbaţii. 


L-am ucis în fiecare prolog al celor zece cărţi cu Dirk Pitt. 
De fiecare dată ar fi vrut să aibă un rol mai important în 
poveste, dar nu s-a plâns niciodată, pentru că oricum s-a 
bucurat de faimă. 


Pe curând, prieten vechi, ne e dor de tine. 

Strigătul străbătu întreaga corabie precum geamătul unei 
sălbăticiuni rănite, ca un bocet sfâşietor ce implora venirea 
morţii. Vaietul se întinse apoi pe încă o voce, apoi pe încă una, 
până când un întreg cor de refrene monstruoase vui în întuneric. 
După ce ţipătul sinistru se domoli, urmară câteva momente de 
linişte stranie, după care sufletul torturat o luă de la capăt. 
Câţiva membri izolaţi ai echipajului, cei cu simţurile încă intacte, 
ascultau sunetele şi se rugau ca moartea să le fie cât mai 
uşoară. 

Aflat în cabină, comandantul James Fitzjames asculta şi el, în 
timp ce strângea cu putere o bucată de argint brut. Se uita de 
aproape la roca rece şi lucioasă şi-i înjura strălucirea. Indiferent 
ce era, părea că adusese blestemul pe corabie. Chiar înainte de 
a-l fi adus la bord, mineralul era impregnat de miasma morţii. Doi 
membri ai echipajului unei baleniere căzuseră peste bord în timp 
ce transportau primele mostre de rocă şi îngheţaseră aproape 
instantaneu în apele Oceanului Arctic. Un alt marinar fusese 
înjunghiat mortal într-o încăierare, după ce încercase să schimbe 
câteva bucăţi de rocă pe tutun cu amicul unui tâmplar ţicnit. lar 
în ultimele câteva săptămâni, se părea că mai mult de jumătate 
din echipaj o ia încet-încet razna, fără putinţă de scăpare. Se 
gândi că, fără îndoială, iarna extrem de aspră îşi avea partea ei 
de vină, dar simţea cumva că şi acele roci contribuiau la situaţia 
generală. 

Gândurile îi fură întrerupte de o izbitură puternică în uşa 
cabinei. Reprimându-şi gestul de a se ridica şi de a răspunde la 
uşă, spuse doar un „Da” tăios. 

Uşa se deschise brusc, iar în dreptul ei apăru un om scund, 
îmbrăcat cu un pulover jegos şi cu o faţă îmbujorată, uscăţivă şi 
murdară. 

— Căpitane, unul sau doi oameni de-ai lor încearcă iar să 
spargă baricada, îl înştiinţă timonierul corabiei cu un pronunţat 
accent scoţian. 

— Cheamă-l pe locotenentul Fairholme, răspunse Fitzjames, 

ridicându-se lent în picioare. Pune-l să adune oamenii. 

Fitzjames azvârli roca pe banchetă şi-l urmă pe timonier. leşiră 
pe un coridor întunecos şi plin de mucegai, luminat doar de 
câteva felinare. Timonierul dispăru brusc când trecură pe lângă 
magazia principală, dar Fitzjames merse mai departe. Se opri în 
curând lângă o grămadă mare de minereu, care-i bloca drumul. 
Pe coridor fuseseră aşezate strategic lăzi, butoaie şi butoiaşe - 
îngrămădite până spre puntea superioară - ce creau o baricadă 
temporară spre compartimentele aflate la prora. Cu toate 
acestea, zgomotul făcut de lăzile mutate şi de mâărâitul 
marinarilor reuşea să pătrundă cumva prin toată stiva. 

— lar s-au dus acolo, domnule, spuse un marinar cu ochii 
cârpiţi de somn, care păzise mormanul cu o flintă Brown Bess. 

Deşi abia dacă avea nouăsprezece ani, santinela avea o barbă 
murdară ce dădea impresia că-i încolţeşte pe faţă ca un smoc de 
mărăcini. 

— O să le cedăm corabia destul de curând, răspunse Fitzjames 
pe un ton obosit. 

In spatele lor se auzi scârţâitul unei scări de lemn, pe care trei 
bărbaţi urcau în magazia principală dinspre puntea inferioară. O 
rafală de aer rece ca gheaţa năvăli pe coridor, până când unul 
dintre ei înhăţă prelata şi închise etanş tambuchiul. Un bărbat 
uscăţiv, îmbrăcat cu o haină de ofiţer din lână groasă, apăru din 
umbră şi i se adresă lui Fitzjames: 

— Domnule, dulapul cu arme este încă în siguranţă, raportă 
locotenentul Fairholme, iar în timp ce vorbea, din gură îi ieşeau 
aburi îngheţaţi. Timonierul McDonald strânge oamenii în cabina 
ofiţerilor. Ridică un mic revolver şi adăugă: Am reuşit să 
recuperăm trei arme pentru noi. 

Fitzjames încuviinţă din cap, în timp ce îi măsura din priviri pe 
ceilalţi doi bărbaţi, infanterişti din Marina Regală, traşi la faţă, 
care apucaseră să înşface câte o muschetă. 

— iți mulţumesc, locotenente. Nu se va trage decât la ordinul 
meu direct, spuse comandantul calm. 

Un țipăt strident izbucni din spatele barierei, urmat de un 
zdrăngănit puternic de cratiţe şi oale. Zgomotele deveniseră 
mult mai isterice, constată în gând Fitzjames. Nu putea decât să- 
şi imagineze atrocitățile care se petreceau de cealaltă parte a 
baricadei. 

— Devin din ce în ce mai violenţi, spuse locotenentul pe un ton 
coborât. 

Fitzjames aprobă sumbru. Nici nu-i trecuse prin cap, atunci 
când semnase prima dată cu Serviciul de Explorare Polară, că va 
trebui să înfrunte un echipaj ieşit din minţi. Bărbat inteligent şi 
amabil, urcase cu repeziciune treptele în grad ale Marinei 
Regale, ajungând comandantul unei fregate la nici treizeci de 
ani. Acum, la treizeci şi şase de ani şi în plină luptă pentru 
supravieţuire, cel pe care ofiţerul îl numise odată „cel mai chipeş 
bărbat din Marină” se confrunta cu cea mai grea dintre încercări. 

Probabil nu era de mirare că o parte a echipajului o luase 
razna. Supravieţuirea în condiţiile unei ierni polare la bordul unui 
vas înconjurat doar de gheaţă era o provocare teribilă. Captivi 
luni la rând în beznă şi într-un frig năprasnic, oamenii fuseseră 
practic obligaţi să nu părăsească puntea inferioară a corabiei. 
Acolo avuseseră de furcă cu şobolanii, se luptaseră cu 
claustrofobia şi cu izolarea, ca să nu mai punem la socoteală şi 
efectele devastatoare ale scorbutului şi ale degerăturilor. Era 
destul de dificil să treci de o singură iarnă polară, dar echipajul 
lui Fitzjames trecea deja prin a treia la rând, iar rațiile micşorate 
de hrană şi de combustibil îşi puseseră amprenta asupra 
sănătăţii oamenilor. Moartea prematură a conducătorului 
expediției, Sir John Franklin, contribuise şi ea la scăderea 
drastică a optimismului. 

Mai mult, Fitzjames ştia că munca are un efect şi mai sinistru. 
Când un tovarăş al şefului echipajului îşi smulsese hainele şi 
sărise peste bord, luând-o la goană urlând peste sloiurile de 
gheaţă, s-ar fi putut crede că era un caz izolat de nebunie. Dar 
din momentul în care trei sferturi din echipaj începuse să urle în 
somn, să se clatine abulic, având halucinaţii şi mormăind într-un 
limbaj stereotip şi haotic, era clar că se petrece ceva. Când 
comportamentul lor devenise şi violent, Fitzjames fusese nevoit 
să-i mute şi să-i sechestreze discret pe cei afectaţi pe puntea de 
la prora. 

— E ceva pe corabie care-i înnebuneşte, spuse Fairholme 
calm, de parcă i-ar fi citit gândurile. 

Drept răspuns, Fitzjames dădu aprobator din cap. Deodată, din 
partea de sus a barierei se desprinse o lădiţă, aproape lovindu-l 
în cap. Chipul palid al unui om vlăguit se ivi brusc prin spărtura 
din baricadă, cu ochii roşii sticlindu-i în lumina lumânărilor. In 
timp ce marinarul încerca să-şi revină, Fitzjames realiză că este 
unul dintre fochiştii care încărcau cu cărbuni motorul cu aburi al 
corabiei. Deşi pe corabie era foarte frig, fochistul era la bustul 

gol, iar în mână agita un satâr luat din bucătărie. 

— Unde-s mieii să-i măcelăresc? urlă el, ridicând ameninţător 
satărul. 

Inainte ca fochistul să atace pe cineva, unul dintre soldaţii din 
Marina Regală îi pară lovitura cu muscheta, izbindu-l peste faţă. 
Omul scăpă cu zgomot satârul într-o ladă, apoi se prăbuşi pe 
punte cu faţa plină de sânge. 

Fitzjames îşi mută privirea de la fochistul aflat în stare de 
inconştienţă la echipajul care îl înconjurase. Obosiţi, buimăciţi şi 
jigăriţi din cauza alimentaţiei proaste, oamenii îl priveau 
debusolaţi, aşteptând parcă să le răspundă la toate întrebările pe 
care de fapt nu aveau curajul să i le adreseze. 

— Nu avem de ales, trebuie să abandonăm corabia. Mai avem 
la dispoziţie ceva mai mult de o oră de lumină. Vom încerca să 
ajungem la Terror. Locotenente, du-te şi ia toate hainele groase, 
apoi adu-le în cabina ofiţerilor. 

— Câte sănii să pregătesc? 

— Nici una. Impachetează atâtea provizii câte poate căra 
fiecare, dar fără echipament suplimentar. 

— Da, domnule, răspunse Fairholme, luând cu el doi oameni şi 
dispărând prin tambuchiul principal. 

In cala vaporului erau păstrate hanoracele, ghetele şi 
mănuşile purtate de membrii echipajului atunci când munceau 
pe punte sau când plecau cu săniile să exploreze zonele din jur. 
Fairholme şi oamenii săi înhăţară rapid câteva rânduri de haine 
groase, pe care apoi le târâră către sala mare a ofiţerilor, aflată 
la pupa. 

Fitzjames îşi croi drum spre cabina personală, pentru a-şi 
recupera busola, un ceas de aur şi câteva scrisori pentru familia 
lui. Deschise jurnalul de bord în dreptul ultimei însemnări şi 
scrise cu mâna tremurândă o ultimă notă, după care închise 
simultan ochii şi manuscrisul învelit în piele. Conform tradiţiei, ar 
fi trebuit să ia jurnalul cu el, dar preferă să-l încuie în birou, 
deasupra unui teanc de dagherotipuri. 

Unsprezece membri ai echipajului, singurii care rămăseseră 
întregi la minte dintr-un echipaj iniţial de şaizeci şi opt de 
oameni, îl aşteptau în cabina ofiţerilor. Căpitanul îşi trase rapid 
pe el un hanorac şi nişte bocanci, cum aveau şi ceilalţi din 
echipaj, apoi se îndreptară toţi către tambuchiul principal. 
Deschiseră tambuchiul şi ieşiră pe puntea principală, în plină 
iarnă polară. Era ca şi cum ar fi păşit prin poarta unui iad 

îngheţat. 

Din interiorul întunecos, rece şi umed al corabiei, ieşiră într-un 
univers complet alb. Vântul şuiera, izbindu-i cu miliarde de 
particule de cristale de gheaţă, înţepându-le corpurile cu forţa 
năprasnică a unui curent de câteva sute de grade sub zero. Nu 
se putea distinge cerul de pământ, care-i susul şi care-i josul, în 
tot vortexul acela năucitor de alb. Luptându-se cu rafalele, 
Fitzjames îşi croi drum pe puntea acoperită de zăpadă şi reuşi să 
coboare de pe scara mobilă pe banchiză. 

Aflată la doar opt sute de metri distanţă, cealaltă navă a 
expediției, HMS Terror, zăcea captivă în aceeaşi banchiză de 
gheaţă; din cauza vântului necruţător însă, vizibilitatea era 
redusă la doar câţiva metri. Dacă nu reuşeau să o repereze prin 
furtuna de zăpadă, atunci s-ar fi rătăcit şi cu siguranţă şi-ar fi 
găsit sfârşitul acolo. Tocmai în eventualitatea că natura s-ar fi 
dezlănţuit aşa cum o făcea acum, între cele două corăbii 
fuseseră înfipţi ţăruşi din treizeci în treizeci de metri, dar acum şi 
încercarea de a-l găsi pe următorul era un adevărat joc cu 
moartea, pe care ar fi putut să îl piardă oricând. 

Fitzjames îşi scoase busola şi măsură un relevment de 
douăsprezece grade, având drept punct de reper direcţia pe care 
ştia că se află Terror. Poziţia reală a navei era de fapt mai spre 
est, dar apropierea de polul nord magnetic producea o deviere 
de citire. Rugându-se în gând ca banchiza să nu îşi fi schimbat 
poziţia de la ultima măsurătoare, se încovoie peste busolă şi 
începu să-şi târâie picioarele în acea direcţie. Toţi membrii 
echipajului se ţineau de aceeaşi funie şi grupul începu să se 
deplaseze pe gheaţă ca un miriapod imens. 

Tânărul comandant înainta încet, cu capul aplecat şi cu ochii 
aţintiţi asupra  busolei, în vântul glacial şi prin zăpada 
necruțătoare care îl loveau în faţă. După ce numără o sută de 
paşi, se opri şi se uită de jur împrejur. Cu un sentiment de 
uşurare, zări printre vârtejurile de zăpadă primul semn indicator. 
Stând chiar lângă ţăruş, recalculă poziţia şi porni spre următorul. 
Şirul de oameni merse astfel de la un indicator la următorul, 
trecând peste mormane de zăpadă care de multe ori aveau între 
nouă şi doisprezece metri. Fitzjames îşi concentra toată atenţia 
asupra mersului, încercând să uite faptul că îşi abandonase 
corabia, lăsând-o unor oameni nebuni. În adâncul sufletului ştia 
că este o chestiune de viaţă şi de moarte. După trei ani la pol, 
nimic altceva nu mai conta acum. 

Deodată, o bufnitură puternică îi spulberă toate speranţele. 
Sunetul fusese asurzitor, reuşind să răzbată prin urletul vântului. 
Zgomotul părea produs de un tun mare, dar căpitanul ştia mai 
bine cu ce are de-a face - era gheaţa de sub picioarele lor, 
stratificată în pături masive care se mişcau într-un ritm ciclic de 
contracţie-expansiune. 

De când cele două corăbii ale expediției fuseseră prinse în 
gheaţă, în septembrie 1846, îşi schimbaseră poziţia cu mai mult 
de treizeci de kilometri, fiind împinse de pătura masivă de 
gheaţă numită Banchiza Beaufort. Vara neobişnuit de rece îi 
ţinuse înzăpeziţi încă din 1847, iar în primăvara acelui an nu se 
dezgheţase mai deloc. Ravagiile provocate de încă o perioadă 
geroasă scăzuseră drastic şansele ca nava să se poată elibera 
din gheaţă până în vara următoare. Intre timp, mişcările gheții 
puteau fi fatale, putând spulbera corabia de lemn ca pe o cutie 
de chibrituri. Peste încă şaizeci şi şapte de ani, Ernest Shackleton 
va privi neputincios cum nava sa Endurance este sfărâmată de 
extinderea unei banchize în Antarctica. 

Cu inima bătându-i nebuneşte, Fitzjames mări pasul în 
momentul în care auzi ecoul unui alt zgomot asurzitor. Funia din 
mâinile lui era întinsă la maximum de oamenii din spate, care 
încercau cu greu să ţină pasul cu el, dar nu voia să încetinească. 
Ajunse la marcajul pe care îl credea a fi ultimul şi încercă să 
răzbată cu privirea prin furtună. Reuşi să zărească pentru o clipă, 
prin vârtejul de zăpadă, umbra unui obiect închis la culoare. 

— E chiar în faţa noastră, strigă el spre bărbatul din spatele 
lui. Grăbiţi pasul, ajungem imediat. 

Mişcându-se la unison, grupul se îndreptă spre ţintă. Ajunşi în 
vârful unui morman de gheaţă colţuroasă, zăriră în sfârşit nava 
Terror. Aflată la aproximativ treizeci de metri, nava era aproape 
identică ca dimensiuni şi aspect cu propria lor navă, asemănarea 
datorându-se mai ales culorii ei negre şi dungii late aurii. Acum 
însă, Terror abia mai aducea a corabie, fără vele şi fără verfafor 
înălțate şi având o prelată întinsă pe toată puntea de la pupa. 
Lângă ramele de izolare erau mormane de zăpadă, iar catargul şi 
velatura erau acoperite de un strat gros de gheaţă. Construită 
iniţial ca şi bombardier, corabia arăta acum mai mult ca o 
imensă cutie de lapte spartă. 

Fitzjames urcă la bordul ei şi fu surprins să vadă câţiva 
membri ai echipajului alergând încolo şi-ncoace pe puntea 
acoperită de gheaţă. Un cadet se apropie şi îl conduse pe 

Fitzjames împreună cu echipajul său prin tambuchiul principal, 
apoi în bucătărie. Un steward împărțea shoturi de brandy, în timp 
ce bărbaţii îşi scuturau hainele de gheaţă şi îşi încălzeau mâinile 
la sobă. Savurând licoarea care îl încălzea, căpitanul remarcă 
faptul că în toate colţurile era o forfotă intensă - marinari care 
ţipau şi cărau provizii prin culoarul principal. La fel ca şi oamenii 
lui, cei de pe Terror arătau teribil de înspăimântător. Erau palizi 
şi vlăguiţi, iar cei mai mulţi dintre ei suferiseră de scorbut. Insuşi 
Fitzjames rămăsese fără doi dinţi în urma bolii, deficienţa de 
vitamină C provocând sângerarea gingiei şi a scalpului. Deşi la 
bord fuseseră aduse lăzi întregi de zeamă de lămâie care se 
distribuise cu regularitate echipajului, sucul îşi pierduse 
eficacitatea în timp. La asta se mai adăuga şi aportul scăzut de 
carne proaspătă, astfel că nici un om nu scăpase nevătămat. Era 
un fapt cât se poate de cunoscut printre marinari - 
nerespectarea profilaxiei pentru scorbut putea fi fatală. 

Căpitanul navei Terror îşi făcu apariţia - era un irlandez solid 
pe nume Francis Crozier. Veteran al regiunii arctice, Crozier îşi 
petrecuse o mare parte a vieţii pe mare. Precum multora 
dinaintea lui, i se comandase şi lui să caute un pasaj de trecere 
între oceanele Atlantic şi Pacific, prin zonele neexplorate de la 
Polul Nord. Descoperirea pasajului de nord-vest era probabil 
ultima dintre cele mai provocatoare şi spectaculoase explorări 
geografice rămase. Mulţi încercaseră şi eşuaseră, dar această 
expediţie era diferită. Având la dispoziţie două nave complet 
echipate pentru zona arctică, sub comanda enigmaticului Sir 
John Franklin, succesul expediției fusese oricum numai garantat 
nu. Dar Franklin murise cu un an înainte, după ce încercase fără 
succes să atingă coasta Americii de Nord spre sfârşitul verii. Fără 
nici o protecţie în mijlocul mării, corăbiile fuseseră prinse de 
îngheţ. Încăpăţânatul de Crozier era hotărât să îşi salveze restul 
de oameni şi să evite dezastrul care îi pândea. 

— Aţi abandonat corabia Erebus? îl întrebă pe Fitzjames direct. 

Tânărul căpitan dădu afirmativ din cap. 

— Ceilalţi membri ai echipajului şi-au ieşit complet din minţi. 

— V-am primit mesajul trimis anterior în care descriaţi aceste 
probleme. Foarte ciudat. Am avut şi eu unul sau doi oameni care 
şi-au pierdut cumpătul o perioadă, dar nu ne-am confruntat cu o 
aşa nebunie generalizată. 

— E al naibii de şocant, spuse Fitzjames, evident îngrijorat. Nu 
pot fi decât bucuros c-am reuşit să scăpăm din azilul ăla de 

nebuni. 

— Sunt deja morţi cu toţii acum, murmură Crozier. Asta s-ar 
putea să ne aştepte şi pe noi în curând. 

— E banchiza. Se sparge. 

Crozier încuviinţă tăcut. Banchiza se spărgea frecvent în 
punctele de presiune din cauza mişcărilor de adâncime. Deşi 
majoritatea fisurilor apăreau toamna şi la începutul iernii, atunci 
când mările începeau să îngheţe în larg, se întâmpla ca şi 
primăvara să aibă loc dezgheţuri şi convulsii periculoase. 

— lar lemnul din care e făcută nava geme în semn de protest, 
spuse Crozier. Mă tem că fisura e chiar sub noi. Am ordonat ca 
toate proviziile să fie mutate pe gheaţă, iar bărcile rămase să fie 
scoase. Se pare că ne este sortit să renunţăm la ambele corăbii 
mai repede de cât ne-am fi dorit, adăugă el cu spaimă în glas. 
Mă rog doar ca furtuna să se potolească înainte să ne afecteze 
serios. 

După ce împărţiră între ei raţii de carne de oaie cu păstârnac 
din conserve, Fitzjames împreună cu oamenii săi se alăturară 
echipajului de pe Terror la descărcarea proviziilor pe banchiză. 
Mişcările puternice ale acesteia îşi răriseră frecvenţa, dar aveau 
în continuare de-a face cu vântul răvăşitor. Cei de pe Terror 
puteau auzi scârţâiturile şi gemetele enervante pe care bordajul 
de lemn al navei le făcea pe gheaţa instabilă. De îndată ce 
ultima ladă fu aşezată pe gheaţă, oamenii se îngrămădiră în 
interiorul întunecos al corăbiei, aşteptând ca natura dezlănţuită 
să se calmeze. 

Timp de patruzeci şi opt de ore ascultară înspăimântați 
zgomotele provocate de fracturarea gheții şi se rugară cu toţii ca 
nava să reziste. Dar n-a fost să fie astfel. Lovitura de graţie veni 
repede, corabia rupându-se brusc fără nici un avertisment, după 
care se înclină în faţă, apoi într-o parte, înainte ca o parte din 
învelişul său de lemn să explodeze ca un balon. Doar doi oameni 
fură răniţi, dar stricăciunea era ireparabilă. Intr-o secundă Terror 
se transformă într-un cimitir plutitor, urmând ca data propriei 
înmormântări să se stabilească ulterior. 

Crozier evacuă echipajul şi proviziile păstrate în cele trei bărci 
de salvare rămase, fiecare având deja montate tălpicile pentru 
alunecarea pe gheaţă. Fiind prevăzători, Crozier şi Fitzjames 
transportaseră deja în ultimele nouă luni câteva bărci pline cu 
provizii pe cel mai apropiat țărm. Magazia secretă de pe Insula 
King William urma să fie un adăpost grozav pentru echipajul 

rămas pe drumuri. Din păcate însă, ca să ajungă la țărm şi la 
depozitul salvator, mai aveau de străbătut încă cincizeci de 
kilometri pe gheaţa extrem de dură. 

— Am putea încerca să recuperăm nava Erebus, sugeră 
Fitzjames, visând cu ochii deschişi că ar putea să îşi mai vadă 
măcar încă o dată vechea corabie, plutind peste crestele 
înspumate. 

— Oamenii sunt mult prea preocupaţi să se lupte între ei sau 
cu natura, replică Crozier. Fie îşi va găsi sfârşitul la fel ca şi 
Terror, fie va mai rezista încă o vară blestemată prinsă în 
banchiză - astea sunt singurele variante. 

— Dumnezeu să-i aibă în pază, şopti Fitzjames doar pentru el, 
aruncând o ultimă privire către corabia îndepărtată. 

La fiecare barcă de salvare se înhămară câte opt oameni, 
precum măgarii la plug, încercând să îşi croiască drum spre țărm 
prin sloiurile plutitoare. Din fericire vântul se mai potolise, iar 
temperatura crescuse aproape de minus cincisprezece grade 
Celsius. Din păcate însă, efectele înfometării şi ale frigului la care 
fuseseră supuşi se resimţeau din plin şi oamenii începură să 
cedeze. 

Luptându-se din răsputeri să tragă încărcăturile grele după ei, 
ajunseră după cinci zile istovitoare la ţărmul pietros al insulei. 
Ţinutul King William, cunoscut astăzi ca Insula King William, era 
extrem de neprimitor: o regiune joasă de dimensiunea 
Connecticutului, bătută de vânturi, cu un ecosistem în care 
rezistau doar câteva specii de plante şi animale. Chiar şi 
băştinaşii inuiţi evitau zona, nefiind prielnică vânatului la 
capcană şi neputând prin urmare să le asigure hrana specifică, 
ce consta în carne de caribu şi de focă. 

Crozier şi oamenii săi nu ştiau însă aceste lucruri. Doar 
explorând ei înşişi puteau descoperi că ţinutul era de fapt o 
insulă, în pofida opiniei generalizate a geografilor din 1845, care 
erau de părere că ar fi fost de fapt un apendice al continentului 
nord american. Probabil că şi Crozier bănuia ceva; şi mai ştia un 
lucru. Din capătul cel mai de nord al Ţinutului King William în 
care stătuse, realiză că se aflau la aproximativ o mie şase sute 
de kilometri de cea mai apropiată civilizaţie. Un centru comercial 
sărăcăcios al companiei Hudsons Bay, localizat în îndepărtata 
zonă, la sud de bancurile Marelui Râu cu Peşti, era singura şi cea 
mai mare şansă de salvare. Intre punctul cel mai de sud al 
Ţinutului King William şi gura de vărsare a acestui râu apele erau 

însă deschise, uneori distanţa dintre ele ajungând la două sute 
cincizeci de kilometri, ceea ce însemna că nu au altă variantă 
decât să continue să tragă bărcile blestemate pe gheaţă. 

Crozier le permise oamenilor să se odihnească câteva zile la 
depozit, acordându-le şi o recompensă temporară constând în 
porţii de hrană întregi, care să îi ajute să îşi recapete puterile 
pentru restul călătoriei. Apoi nu mai putu amâna. Fiecare zi conta 
în cursa către aşezarea din Hudson Bay şi trebuiau să ajungă 
acolo înainte de începerea ninsorilor de toamnă. Experimentatul 
căpitan nu îşi făcea iluzii că întregul echipaj va reuşi să ajungă la 
destinaţie sau măcar în apropiere. Dar, cu ceva noroc, câţiva 
dintre cei mai rezistenți ar fi putut ajunge din timp pentru a 
putea trimite un echipaj de salvare pentru ceilalţi. Era singura lor 
şansă. 

Işi continuară drumul trăgând pas cu pas săniile după ei, apoi 
găsiră o porţiune de țărm mai dreaptă. Din păcate însă, mulţi 
începuseră să realizeze că marşul lor era un marş al morţii. 
Cerinţele fizice pentru un efort continuu în gerul năprasnic se 
dovedeau a fi mult prea dificile pentru trupurile lor subnutrite. 
Chinul cel mai mare, poate chiar mai de nesuportat decât 
degerăturile, era setea de nepotolit. De când aproape că li se 
terminaseră rezervele de combustibil pentru buteliile portabile, 
nu mai aveau nici un alt mod eficient de a transforma gheaţa în 
apă proaspătă. Oamenii îşi îndesau disperaţi zăpadă în gură şi 
încercau să soarbă câteva picături de lichid, apoi îngheţau şi mai 
tare. Precum o caravană ce străbate Sahara, aveau de înfruntat 
şi deshidratarea, pe lângă toate celelalte probleme. Oamenii 
cedau şi mureau zi după zi şi om după om, pe măsură ce se 
îndreptau spre sud. La început săpau un fel de morminte pentru 
a-i îngropa, dar curând renunţară şi lăsară trupurile neînsufleţite 
pe gheaţă, pentru a-şi conserva energia pentru mers. 

Ajungând pe culmea unei movile acoperite cu gheaţă, 
Fitzjames ridică mâna şi se opri brusc. Incă două sănii cu 
echipaje de câte opt oameni se opriră în spatele lui, slăbind 
hamurile prinse de barca de lemn. Aceasta cântărea, cu toată 
mâncarea şi echipamentul, peste nouă sute de kilograme. 
Căratul ei echivala cu remorcarea unui rinocer. Se opriră şi 
ceilalţi, căzând în genunchi şi trăgând cu putere în piept aerul 
îngheţat, în plămânii deja slăbiţi. 

Cerul era senin, iar peisajul părea de-a dreptul feeric în lumina 
puternică ce se reflecta în gheaţă, care îi orbea. Fitzjames îşi 

scoase ochelarii de protecţie cu plasă de sârmă şi trecu pe la 
fiecare, încercând să-i încurajeze pe toţi în timp ce aceştia îşi 
verificau membrele de degerături. Ajunse aproape de al doilea 
echipaj, când unul dintre oameni strigă: 

— Sir, priviţi! Erebus s-a desprins din gheaţă! 

Fitzjames se întoarse pentru a vedea ce îi arăta marinarul la 
orizont. Bărbatul, aghiotantul unui ofiţer, îşi desfăcuse hamurile 
cu care trăsese sania şi o luase la sănătoasa către marginea 
banchizei. 

— Strickland! Rămâi pe loc! îi ordonă Fitzjames. 

Dar comanda nu ajunse la urechile acestuia. Matelotul nici 
măcar nu încetini, poticnindu-se şi alergând haotic pe sloiul 
denivelat către pata întunecată care se zărea la orizont. 
Fitzjames îşi îndreptă privirea în acea direcţie şi rămase mut de 
uimire. La nici cincisprezece kilometri, corpul negru şi catargul 
ridicat al unei corăbii erau perfect vizibile. Nu putea fi decât 
Erebus. 

Fitzjames rămase înmărmurit pentru câteva secunde şi 
aproape uită să respire. Strickland avea dreptate. Corabia plutea 
nestingherită, părând că s-a desprins din banchiză. 

Entuziasmat, comandantul urcă în barcă şi începu să 
scotocească sub banchetă, până dădu de un telescop extensibil. 
II îndreptă spre corabie, pe care o recunoscu imediat. Nava părea 
bântuită, cu toate pânzele strânse şi fără ţipenie de om pe 
punte. Se întrebă într-o doară dacă oamenii nebuni ascunşi prin 
cabine ştiau că nava lor pluteşte în derivă. Işi îndreptă apoi 
atenţia asupra împrejurimilor corabiei. Bucuria îi fu brusc umbrită 
când constată că era înconjurată de sloiuri. 

— E-n continuare blocată în gheaţă, bombăni el, remarcând că 
nava se deplasa cu pupa înainte. 

De fapt, Erebus era captivă într-o banchiză de cincisprezece 
kilometri, care se desprinsese din marea îngheţată şi plutea în 
derivă către sud. Şansele ei de recuperare crescuseră 
considerabil, dar exista în continuare riscul să se rupă din cauza 
gheții. 

Fitzjames oftă, apoi se întoarse către doi dintre cei mai buni 
oameni ai săi. 

— Reed, Sullivan, duceți-vă şi  recuperaţi-l imediat pe 
matelotul Strickland, se răsti el. 

Cei doi se ridicară şi porniră după Strickland, care - după ce 
ajunsese la banchiză - dispăruse după o movilă mare de gheață. 

Fitzjames îşi îndreptă din nou atenţia către vapor, încercând să 
observe dacă coca îi fusese deteriorată sau dacă pe punte se 
vedea vreo mişcare. De la distanţa aceea era greu însă să-şi dea 
seama. Gândurile îi fugiră către şeful expediției, Franklin, al cărui 
corp neînsufleţit zăcea într-un cub de gheaţă pe fundul calei. „Cu 
puţin noroc, bătrânul lup de mare ar putea fi îngropat în Anglia”, 
se gândi Fitzjames, ştiind că şi şansele lui de a ajunge acasă, în 
viaţă sau nu, erau destul de mici. 

Trecu o jumătate de oră până când Reed şi Sullivan se 
întoarseră la barcă. Fitzjames observă că amândoi aveau privirea 
în pământ, iar unul din ei strângea cu disperare eşarfa pe care 
Strickland o purta pentru a-şi proteja faţa şi grumazul. 

— Unde e? întrebă comandantul. 

— A căzut printr-o spărtură din banchiza acoperită cu zăpadă, 
răspunse Sullivan, care era santinela de gabie şi care avea nişte 
ochi albaştri plângăcioşi. Am încercat să-l scoatem, dar s-a 
scufundat înainte să reuşim noi să-l prindem. 

Ridică eşarfa plină de gheaţă, pentru a le demonstra celorlalţi 
că încercaseră să-l prindă. 

„Nu ar mai fi contat”, se gândi Fitzjames. Chiar dacă ar fi 
reuşit să-l scoată, tot ar fi murit până când cei doi l-ar fi adus 
înapoi şi l-ar fi îmbrăcat în haine uscate. De fapt, Strickland 
fusese chiar norocos - cel puţin murise fără să se chinuie. 

Alungându-şi toate aceste imagini din minte, Fitzjames se răsti 
la echipajul mâhnit: 

— Puneţi-vă hamurile! Haideţi să urnim sania asta din loc, mai 
spuse el, încercând să facă uitată întâmplarea şi pentru ceilalţi. 

x x x 

Pe măsură ce se îndreptau spre sud şi zilele treceau, drumul 
devenea din ce în ce mai anevoios, iar oamenii abia îşi mai târau 
picioarele. Încetul cu încetul, oamenii se împărţiră în mai multe 
grupuri, în funcţie de starea lor de spirit. Crozier, împreună cu un 
mic detaşament de pe Terror, deschidea drumul de-a lungul 
țărmului, la cincisprezece kilometri înaintea celorlalţi. li urmau 
cei din grupul lui Fitzjames, care era urmat la rândul lui, la câţiva 
kilometri în spate, de trei sau patru grupuri răzlețe, formate din 
cei mai slăbiţi şi bolnavi dintre ei, care nu puteau ţine pasul şi 
pentru care oricum nu mai exista nici o şansă de salvare. Şi 
Fitzjames pierduse trei oameni, iar la sanie rămăseseră înhămaţi 
ca să care încărcătura grea doar ultimii treisprezece. 

Domolirea vântului şi creşterea uşoară a temperaturii îi 

făcuseră pe oameni să spere că totuşi vor reuşi; un viscol de 
primăvară târzie le dădu însă peste cap toate speranţele. Linia 
de vest a orizontului fu acoperită de nori negri, care se îndreptau 
cu repeziciune înspre ei, ca un catafalc sinistru. Izbit din toate 
părţile de vânt şi neputând să desluşească nimic prin furtună, 
Fitzjames nu avu încotro şi trebui să întoarcă barca în formă de 
ţestoasă cu fundul în sus, pentru a putea să se adăpostească în 
spatele structurii de lemn. Timp de patru zile, fură atacați 
continuu de vânturi năprasnice. Prizonieri în această carcasă, 
având foarte puţină hrană şi nici o sursă de căldură în afara 
propriilor corpuri, oamenii epuizați începură să moară pe capete. 

La fel ca toţi ceilalţi şi Fitzjames începuse să aibă perioade de 
pierdere a cunoştinţei, în timp ce majoritatea funcţiilor corpului 
îşi îndeplineau rolul din ce în ce mai greu. Când simţi că sfârşitul 
îi este aproape, avu un moment straniu, în care fu cuprins brusc 
de energie, probabil dintr-o curiozitate morbidă. Se căţără peste 
corpurile camarazilor săi, apoi se târî peste marginea bărcii şi se 
trase în exteriorul ei. Vijelia se opri pentru o clipă, parcă pentru 
a-i permite lui Fitzjames un ultim moment de demnitate în faţa 
naturii dezlănţuite. Se apropia seara, iar Fitzjames, cu o ultimă 
forţare, aruncă în jur o ultimă privire. 

Era încă acolo. Ca un proiectil închis la culoare ivit la orizont, 
silueta navei Erebus părea că iese din gheaţă ca o fantomă 
întunecată. 

— Ce mister te învăluie? strigă el, vocea stingându-i-se 
treptat. 

Apoi Fitzjames îşi dădu suflarea cu privirea aţintită către 
orizont, iar trupul lui deveni una cu barca. 

Departe, Erebus îşi continua încet drumul, ca un mormânt 
plutitor. La fel ca şi echipajul care o stăpânise, avea să devină în 
cele din urmă o victimă a mediului extrem de la pol, un ultim 
vestigiu al expediției lui Franklin, plecat în căutarea Pasajului de 
Nord-Vest. Odată cu dispariţia sa, legenda echipajului nebun al 
lui Fitzjames avea să rămână pentru totdeauna în istorie ca un 
capitol neelucidat. Deşi Fitzjames nu a mai aflat niciodată, la 
bordul corabiei se afla ascuns un mister şi mai mare, un mister 
care la mai bine de un secol distanţă avea să influenţeze însăşi 
existenţa speciei umane pe Pământ. 

Traulerul înalt de optsprezece metri reprezenta etalonul în 
materie de vase comerciale de pescuit. Năvoadele sale erau 
ordonate lângă troliuri, iar puntea era curată. Corpul navei şi 
suprastructurile nu erau ruginite şi nici murdare de funingine, iar 
toate zonele care ar fi putut fi afectate de schimbările vremii 
erau acoperite cu un strat proaspăt de vopsea. Chiar şi sistemul 
uzat pentru andocare era frecat cu regularitate împotriva 
depunerilor. Poate că nu era cel mai profitabil vas de pescuit 
care naviga prin apele din nordul Columbiei Britanice, dar cu 
siguranţă Ventura era de departe cel mai bine întreţinut. 

Aspectul navei oglindea perfect caracterul proprietarului ei, un 
om meticulos şi muncitor pe nume Steve Miller. La fel ca şi nava 
lui - un pescador fără performanţe extraordinare - nici Miller nu 
se pricepuse să se ridice la nivelul unui pescar mediu 
independent. Medic traumatolog, sătul de operarea cazurilor de 
accidente rutiere din Indianapolis, revenise în micul orăşel din 
Pacificul de Nord-Vest în care îşi petrecuse tinereţea, pentru a 
încerca altceva. Dispunând de un cont gras în bancă şi fiind 
îndrăgostit de apă, părea că descoperise în pescuitul comercial o 
activitate perfectă pentru el. In acea dimineaţă cu burniţă se afla 
la timonă, iar pe faţa lui se citea un zâmbet larg, care-i exprima 
perfect fericirea de a fi pe apă. 

Un tânăr brunet cu părul ţepos îşi strecură capul în cabina 
timonei şi îl chemă pe Miller. 

— Azi unde muşcă, căpitane? întrebă el. 

Miller privi lung pe fereastra de la prora, îşi ridică nasul şi 
începu să adulmece aerul. 

— Păi, Bucky, aş paria că mai degrabă pe coasta vestică a 
Insulei Gil, zâmbi el, luând momeala. Mai bine du-te şi trage un 
pui de somn, că-n curând o să ne lovim de ei. 

— Da, şefu'. Cam cât, douăzeci de minute întregi? 

— Mai degrabă optsprezece. 

Zâmbi, aruncându-şi apoi privirea pe harta nautică de lângă 
el. Roti cârma cu câteva grade, îndreptând prora într-o direcţie 
care împărțea cele două bucăţi de pământ de la orizont. Nava 
întretăia Pasajul Interior, o porţiune sigură de mare, care se 
întindea de la Vancouver la Juneau. Aflat la adăpostul mai multor 
insule acoperite de pini, canalul navigabil şerpuitor semăna cu 
fiordurile pitoreşti ale Norvegiei. 

Doar ocazional navele comerciale sau pescadoarele cu turişti, 
care urmăreau bancurile de somon sau halibut, se abăteau pe 
ruta de navigare prin Alaska. La fel ca majoritatea pescarilor, 
Miller vâna cel mai valoros somon de Pacific, somonul roşu, 
utilizând năvoade cu sac pentru a captura peştele la gura râurilor 
sau în apele oceanului. Era mulţumit de captură, pentru că ştia 
că puţini se îmbogăţiseră pescuind prin părţile acelea. In pofida 
experienţei lui limitate, reuşise să aibă un mic profit, datorat în 
mare parte planificării şi entuziasmului său. Sorbind dintr-o 
ceaşcă de cafea, trase cu ochiul la ecranul radarului care clipea. 
Observând două nave la câteva mile spre nord, lăsă liberă cârma 
şi ieşi din timonerie pentru a-şi inspecta plasele pentru a treia 
oară în ziua aceea. Mulţumit că plasa nu se rupsese, reveni din 
nou în castelul central. 

Bucky stătea lângă balustradă, preferând să fumeze în loc să 
doarmă. Trăgând dintr-un Marlboro, îl salută din priviri pe Miller, 
apoi se uită spre cer. O pătură omniprezentă de nori gri plutea în 
atmosferă. Nefiind foarte încărcaţi, norii cerneau doar o burniţă 
fină. In faţa prorei observă un nor neobişnuit de gros, care se 
mişca paralel cu suprafaţa apei. Ceaţa fusese mereu un 
companion obişnuit în aceste ape, dar această formaţiune 
noroasă era ceva nou. Era de un alb mai strălucitor decât era de 
obicei ceața, cu un aspect fibros. Trase adânc din ţigară, apoi 
suflă fumul cu putere, după care intră în timonerie. 

Miller remarcase şi el norul alb şi studia ceața cu binoclul. 

— Ai văzut şi tu, şefu'? E un nor destul de ciudat, nu? rosti 
Bucky tărăgănat. 

— Este, da. Nu văd nici o navă prin împrejurimi de la care s-ar 
fi putut ridica, răspunse Miller, scrutând orizontul. Poate e ceva 
abur sau fum adus dinspre Gil. 

— Da, poate e de la afumătoarea de peşte a cuiva, replică 
marinarul de punte, rânjindu-şi dinţii strâmbi. 

Miller lăsă binoclul deoparte şi înhăţă cârma. Ruta în jurul 
Insulei Gil îi conducea direct spre centrul norului. O perioadă 

Miller bătu gânditor cu degetele în lemnul vechi al cârmei, dar nu 
făcu nici un efort să schimbe cursul. 

Pe măsură ce vasul se apropia de marginea norului, Miller 
începu să se holbeze la apă din ce în ce mai încruntat. Culoarea 
apei se schimbase în mod vizibil, de la verde la maro şi apoi la 
roşcat. Zări câţiva somoni care pluteau cu burţile argintii în sus 
în supa aceea roşiatică. În scurt timp pescadorul intră în zona 
pâcloasă. 

Oamenii din timonerie simţiră imediat o modificare de 
temperatură, ca şi cum ar fi fost învăluiţi brusc într-o pătură rece 
şi umedă. Miller simţi umezeala direct pe gâtlej, odată cu un gust 
intens de acreală. Pielea capului începu să-l furnice, iar în piept 
simţi o strângere bruscă. Trase o gură de aer, moment în care 
genunchii îl lăsară, iar în faţa ochilor văzu stele verzi. Uită de 
durere în clipa în care un al doilea marinar de punte dădu năvală 
în cabină, ţipând: 

— Căpitane... mă sufoc, spuse el cu răsuflarea tăiată. 

Era un tip cu o faţă rumenă şi cu perciuni lungi. Faţa îi 
căpătase o nuanţă albăstruie, iar ochii parcă îi ieşiseră din cap. 
Miller se apropie de el, dar acesta se prăbuşi inconştient. 

In timp ce încerca să apuce staţia radio a navei, Miller simţi 
cum cabina se învârte cu el. Cu privirea înceţoşată, îl zări şi pe 
Bucky întins lat pe punte. Cu dureri puternice în piept, se agăţă 
de staţia radio, dând peste transmiţător şi dărâmând câteva hărţi 
şi creioane. 

Duse transmiţătorul la gură şi încercă să trimită un mesaj de 
ajutor, dar buzele nu îl mai ascultau. Căzu în genunchi, simţindu- 
se ca şi cum întreg corpul i-ar fi fost strivit de o nicovală. Durerea 
din piept se înteţea, iar privirea îi era din ce în ce mai întunecată. 
Incercă din răsputeri să rămână conştient, dar simţea că nu mai 
poate rezista mult. Miller se mai zbătu cu disperare câteva 
momente, apoi oftă adânc şi-şi dădu duhul, răspunzând chemării 
morţii. 

— Captura este la bord, strigă Summer Pitt în direcţia 
timoneriei. Du-ne în următorul loc magic. 

Oceanografa înaltă şi suplă stătea pe puntea superioară a 
navei de cercetare, îmbrăcată într-o geacă impermeabilă 
turcoaz. În mâini ţinea o undiţă şi bobina firul de nailon pe 
mulinetă. Firul era întins până la capătul undiţei, unde trofeul se 
mişca în bătaia brizei. Nu era un peşte, ci un tub gri de plastic, 
numit batometru, cu ajutorul căruia puteau fi prelevate probe de 
apă marină de la diverse adâncimi. Summer apucă cu grijă tubul 
şi se îndreptă spre cabina timonierului, în timp ce de sub punte 
se auzea cum motoarele cu sistem de propulsie marină 
începuseră să-şi mărească rapid turaţia. Forţa cu care nava 
începu să se deplaseze înainte aproape o făcu să-şi piardă 
echilibrul. 

— Mai uşor cu acceleraţia, strigă ea, reuşind în cele din urmă 
să se îndrepte spre cabină. 

Aflat în spatele cârmei, fratele ei se întoarse şi chicoti: 

— Am vrut doar să te fac să stai pe vârfuri, spuse Dirk Pitt. Aş 
putea spune că ai imitat perfect o balerină beată. 

Comentariul o enervă şi mai tare pe Summer, dar după câteva 
secunde realiză comicul situaţiei şi râse şi ea. 

— Să nu te miri prea tare diseară când o să-ţi găseşti patul 
plin de scoici, spuse ea. 

— Dacă-s făcute cu sos caju nu mă deranjează, răspunse el. 

Dirk fixă maneta de acceleraţie la o viteză mai stabilă, apoi îşi 
îndreptă privirea către harta digitală de navigaţie afişată pe 
monitorul de lângă el. 

— Apropo, asta e proba cu numărul 17-F, spuse el. 

Summer turnă proba de apă într-un flacon steril şi notă 
numărul de identificare pe etichetă. Il aşeză apoi într-o geantă de 
transport căptuşită cu spumă poliuretanică, care mai conţinea şi 
alte probe de apă de mare. Iniţial, studiul fusese dedicat doar 
cercetării planctonului de pe coasta de sud a Alaskăi, dar cu 
timpul proiectul devenise mai amplu, pe măsură ce 
Departamentul Canadian pentru Pescuit şi Oceane devenea tot 
mai interesat de el, cerându-le să îşi continue munca spre 
Vancouver. In afară de faptul că le era util vaselor de croazieră, 

Pasajul Interior era o rută de migraţie importantă pentru balena 
cu cocoaşă, balena cenuşie şi alte specii de balene, care 
prezentau interes pentru biologii marini. Planctonul microscopic 
era cheia lanţului trofic acvatic, pentru că atrăgea krilli, sursa 
principală de hrană pentru balene. Dirk şi Summer ştiau foarte 
bine cât de important era să obţină o imagine cât mai fidelă din 
punct de vedere ecologic asupra regiunii şi obţinuseră aprobare 
pentru extinderea proiectului de cercetare de la şefii lor de la 
Agenţia Naţională de Cercetare a Vieţii Marine. 

— Cât mai este până la următoarea locaţie? întrebă Summer, 
aşezându-se pe un taburet de lemn să privească valurile. 

Dirk mai trase cu ochiul o dată spre monitorul computerului, 
localizând un mic triunghi negru în partea de sus a ecranului. Pe 
computer era instalat software-ul HYPACK, care marca siturile 
deja vizitate şi indica traseul către următoarea ţintă. 

— Mai avem cam opt mile până acolo. Până ajungem, avem 
timp pentru o gustare. 

Deschise răcitorul şi scoase un sandvici cu şuncă şi o bere de 
dafin american, apoi îndreptă cârma pentru a nu devia de la 
curs. 

Şalupa de cercetare, lungă de aproape douăzeci de metri, 
părea că zboară ca o săgeată peste apele liniştite ale pasajului. 
Vopsită în albastru-turcoaz, ca toate ambarcaţiunile de cercetare 
ale Agenţiei Naţionale de Cercetare a Vieţii Marine!, era 
prevăzută cu costume de scafandru speciale pentru ape reci, 
echipament de cercetare marină şi chiar şi cu un ROV micut 
pentru filmarea subacvatică. 

Condiţiile de cazare pentru echipaj erau minime, dar, din 
punctul de vedere al tehnologiei necesare studiilor de cercetare 
a coastei, şalupa era perfect echipată. 

Dirk roti cârma spre tribord, pentru a păstra distanţa necesară 
între ei şi vasul de croazieră Princess Lines, care se îndrepta spre 
ei din direcţia opusă. Câţiva turişti de pe puntea principală le 
făcură cu mâna, obligându-l pe Dirk să-şi scoată braţul printr-un 
geam lateral pentru a le răspunde. 

— Pare că trece câte unul pe oră, remarcă Summer. 

— În fiecare lună de vară trec prin pasaj mai mult de treizeci 
de nave, de zici că-i bariera de la punctul de intrare în Jersey. 

— Nici măcar n-ai fost vreodată în Jersey! 

Dirk scutură din cap. 


1 National Underwater and Marine Agency - NUMA. 

— Bine. Atunci zici că-i autostrada H-1 din Honolulu la oră de 
vârf. 

Cei doi fraţi crescuseră în Hawaii, unde li se cultivase pasiunea 
pentru mare. Mama lor îi crescuse singură şi încă de mici le 
deschisese apetitul pentru biologia marină, încurajându-i pe 
amândoi să facă scufundări. Gemeni neidentici, atleți şi având 
simţul aventurii, Dirk şi Summer petrecuseră o mare parte din 
copilărie în sau pe lângă apă. Işi urmaseră pasiunea la facultate, 
unde studiaseră amândoi oceanologia. Studiile le terminaseră 
cumva pe coaste diferite, Summer luându-şi doctoratul la Scripps 
Institute, iar Dirk obţinând o diplomă în inginerie marină la 
Maritime College din New York. 

Despre identitatea tatălui lor aflaseră doar pe patul de moarte 
al mamei - condusese Agenţia Naţională de Cercetare a Vieţii 
Marine şi purta acelaşi nume ca fiul său, Dirk. Întâlnirea cu el 
fusese emoţionantă şi relaţia cu omul pe care nu-l cunoscuseră 
niciodată înainte deveni una strânsă. Acum lucrau sub 
îndrumarea lui, în cadrul departamentului pentru proiecte 
speciale de la NUMA. Era slujba ideală, care le permitea să 
călătorească împreună peste tot în lume, studiind oceanul şi 
rezolvând unele dintre misterele eterne ale adâncurilor. 

Dirk menţinu viteza redusă cât trecură pe lângă un pescador 
care se îndrepta spre nord, iar după un sfert de milă acceleră. 
Când se apropiară de destinaţie, opri complet motorul şi lăsă 
ambarcaţiunea să plutească. Summer păşi pe puntea de la proră 
şi agăţă în cârligul ataşat de firul undiţei un tub nou, în timp ce 
pe lângă şalupă treceau doi delfini Dall, care priveau curioşi spre 
ei. 

— Atenţie la Flipper când lansezi chestia aia, spuse Dirk, 
îndreptându-se spre punte. Pocnirea-n frunte a unui delfin aduce 
ghinion. 

— Dar ce-mi poţi spune despre pocnirea propriului frate? 

— Asta e mult, mult mai grav, spuse el zâmbind. 

Mamiferele marine dispărură în adânc. Dirk scrută cu privirea 
apele din împrejurimi, aşteptându-i să revină la suprafaţă, dar 
remarcă în schimb din nou pescadorul. Acesta îşi schimbase 
treptat cursul, îndreptându-se acum spre sud. Dirk observă că 
nava se mişca pe o traiectorie circulară şi că în acest ritm s-ar fi 
putut ciocni de ei. 

— Summer, mai bine ai băga viteză. Nu cred că tipul ăsta se 
uită pe unde merge. 

Summer aruncă un ochi la nava care se apropia, apoi lansă 
tubul peste balustradă. Dispozitivul greu se scufundă cu 
repeziciune în adâncuri, trăgând după el cam trei metri şi 
jumătate de fir. Când firul se întinse la maximum, Summer trase 
brusc de el, pentru ca tubul să se întoarcă şi să se umple cu apă. 
In timp ce bobina mulineta, se uită spre pescador. Acesta 
continua să se rotească încet la nici treizeci de metri de ei, cu 
prora înspre nava NUMA. 

Dirk revenise deja la timonă şi apăsase un buton din bordul de 
deasupra. Cele două claxoane montate la prora începură să sune 
cu putere. Zgomotul se auzi cu ecou în depărtare, dar pe 
pescador nu stârni nici o reacţie. Acesta îşi continua implacabil 
deriva către un rendez-vous cu şalupa de cercetare. 

Dirk porni imediat motorul şi trase cu putere maneta de 
acceleraţie, în timp ce Summer reuşi să scoată proba. Cu o 
zvâcnire, vasul se roti spre stânga câţiva metri, apoi încetini, 
exact când pescadorul se apropie la doar câţiva metri de ei. 

— Pare să nu fie nimeni la bord, strigă Summer. 

Îl zări pe Dirk ridicând transmiţătorul staţiei radio. 

— Nu răspunde nimeni prin staţie, spuse el dând din cap. 
Summer, vino tu la timonă. 

Summer se grăbi către cabină şi, după ce aranjă proba de apă 
la locul ei, se aşeză pe scaunul pilotului. 

— Vrei să te duci la bordul lui? întrebă ea, bănuind intenţia 
fratelui ei. 

— Da. Vezi dacă poţi să reglezi viteza astfel încât să-l prindem, 
apoi acostează lângă el. 

Summer începu să urmărească pescadorul după siaj, înainte 
de a se apropia prea mult. Putea să vadă clar cum pescadorul se 
roteşte în cercuri din ce în ce mai mari, apoi se uită panicată la 
traiectorie. Se aflau prinşi într-un semicerc, iar din cauza mareei 
în creştere erau traşi ca de un laţ invizibil către Insula Gil. În doar 
câteva minute nava avea să ajungă la ţărmul insulei, unde s-ar fi 
făcut ţăndări de stânci. 

— Grăbeşte-te, strigă ea către fratele ei. Se va izbi de stânci 
într-o clipă. 

Dirk încuviinţă din cap şi întinse mâna să tragă vasul mai 
aproape. Se căţără pe prora şi îşi trecu piciorul de partea cealaltă 
a balustradei. Summer se opri pentru o secundă, încercând să 
intuiască viteza şi unghiul de rotaţie al celeilalte ambarcaţiuni, 
apoi se apropie foarte încet. Când ajunse la doar jumătate de 

metru Dirk sări, aterizând pe punte în spatele unui turnichet. 
Summer se trase înapoi instantaneu, apoi urmări în continuare 
pescadorul de la câţiva metri în spate. 

Căţărându-se peste plase, Dirk se îndreptă direct către 
timonerie, unde găsi o scenă dintr-un film horror. Pe punte 
zăceau trei bărbaţi, cu figurile desfigurate de spaimă. Unul dintre 
ei rămăsese cu ochii înceţoşaţi pironiţi în gol, iar în mâna 
îngheţată avea, lucru destul de surprinzător, un creion. Dirk îşi 
dădu seama după feţele lor extrem de palide că erau morţi, dar 
în acelaşi timp se grăbi să le verifice pulsurile. Remarcă intrigat 
că trupurile nu prezentau urme de violenţă, sânge sau răni 
deschise. Negăsind nici un semn vital, înşfăcă timona şi corectă 
cursul navei, apoi o apelă prin staţie pe Summer şi îi spuse să îl 
urmeze. Simţind un fior de groază pe şira spinării, orientă nava 
către cel mai apropiat port, întrebându-se continuu ce anume îi 
ucisese pe oamenii aceia. 

Agenţii de securitate de la Casa Albă păzeau intrarea de pe 
Pennsylvania Avenue şi se uitau confuzi la bărbatul care se 
apropia pe trotuar. Era scund, dar păşea extrem de ferm, cu 
pieptul scos în afară şi cu un aer de comandant. Avea părul roşu 
ca focul şi un barbişon asortat, semănând cu un cocoş foarte 
ţanţoş care dă târcoale coteţului plin de găini. Atenţia însă nu le 
fusese atrasă nici de aspectul, nici de atitudinea acestuia, ci mai 
degrabă de trabucul subţire şi ieftin, neaprins, pe care-l ţinea 
între buze. 

— Charlie... nu cumva e vicepreşedintele? îşi întrebă unul 
dintre agenţi colegul, care însă vorbea la telefon şi nu îl auzi. 

Personajul straniu se apropiase deja de intrarea mică de lângă 
ghereta lor. 

— Bună seara, li se adresă el pe un ton autoritar. Am o 
întâlnire la ora opt cu preşedintele. 

— Puteţi să-mi arătaţi un document, domnule? întrebă agentul 
iritat. 

— Nu port cu mine toate prostiile, răspunse grosolan bărbatul. 
Se opri şi-şi scoase trabucul din gură. Numele meu este 
Sandecker. 

— Da, domnule. Totuşi îmi trebuie un act de identitate, 
domnule, replică agentul, înroşindu-se treptat. 

Sandecker îi aruncă o privire, apoi îşi înmuie glasul: 

— Inţeleg că încerci să-ţi faci datoria, fiule. Nu mai bine îl suni 
tu pe Meade, şeful Statului-Major, să-i spun că-s la poartă? 

Înainte ca agentul iritat la culme să-i poată răspunde, 
partenerul acestuia scoase capul din gheretă. 

— Bună seara, domnule vicepreşedinte. O altă întâlnire târzie 
cu preşedintele? întrebă el. 

— Bună seara, Charlie, răspunse Sandecker. Da, mă tem că 
este singurul moment din zi în care putem vorbi fără să fim 
deranjaţi. 

— Puteţi intra, îi spuse Charlie. 

Sandecker făcu un pas, apoi se opri. 

— Observ că aveţi personal nou, spuse el în timp ce se 
întorcea către agentul stupefiat care îl oprise. 

Vicepreşedintele întinse mâna şi dădu noroc cu acesta. 

— Să faci treabă bună în continuare, fiule, îi spuse el, apoi se 
întoarse şi îşi continuă tacticos drumul către Casa Albă. 

Deşi îşi petrecuse cea mai mare parte a carierei în capitala 
ţării, James Sandecker nu făcuse parte niciodată din protocolul 
oficial de la Washington. Amiral în retragere, Sandecker era 
foarte cunoscut în cercurile importante ale guvernului pentru 
maniera tăioasă în care administrase ani la rând Agenţia 
Naţională pentru Cercetarea Vieţii Marine. Fusese luat prin 
surprindere când preşedintele îi ceruse să îl înlocuiască pe 
candidatul ales, care fusese găsit mort la el în birou. Deşi nu 
avea nici o legătură cu lumea politică, Sandecker ştiuse că ar 
putea fi un susţinător puternic al mediului şi al oceanelor pe care 
le iubea, drept pentru care acceptase imediat postul. 

In calitate de vicepreşedinte, Sandecker făcuse tot ce-i 
stătuse-n puteri pentru a evita capcanele pe care le presupunea 
postul său. li jucase pe degete în permanenţă pe cei din Serviciul 
Secret. Un împătimit al mişcării fizice, putea fi văzut deseori 
alergând singur prin Parcul Naţional Mall. Lucrase într-un birou 
din clădirea guvernamentală Eisenhower, preferându-l unui 
spaţiu similar din West Wing şi evitând astfel problemele politice 
atât de numeroase ale administraţiilor de la Casa Albă. Chiar 
dacă vremea era urâtă, prefera să facă o plimbare pe 
Pennsylvania Avenue pentru întâlnirile de la Casa Albă, în loc să 
străbată tunelul subteran care unea cele două clădiri. Dacă 
vremea ţinea cu el, se ştia că o va lua pe jos până la Capitol Hill 
pentru întâlniri ale Congresului, în ciuda agenţilor Serviciului 
Secret care trebuiau să îl urmărească. 

După ce trecu de încă un punct de control de la intrarea în 
West Wing, Sandecker fu condus de un membru al staffului Casei 
Albe în Biroul Oval. După ce acesta îi arătă o intrare din partea 
de nord-vest, Sandecker traversă singur încăperea cu covoare 
albastre şi ocupă un loc în faţa biroului preşedintelui. De-abia 
după ce se aşeză îl privi cu atenţie pe preşedinte, moment în 
care îşi mască cu greu o tresărire. 

Preşedintele Garner Ward arăta cu totul dat peste cap. 
Democratul independent din Montana, care semăna vag la 
înfăţişare cu Teddy Roosevelt, arăta de parcă nu mai dormise de 
o săptămână. Sub ochii înroşiţi avea cearcăne excesiv de 
umflate, faţa îi era palidă şi se vedea lesne că era din cale afară 
de abătut. li aruncă lui Sandecker o privire cruntă, complet 
diferită de firea lui, de obicei jovială. 

— Garner, te-ai lungit un pic cam mult azi-noapte, spuse 
Sandecker pe un ton îngrijorat. 

— N-am ce face, răspunse preşedintele cu o voce obosită. 
Suntem într-o situaţie extrem de împuţită. 

— Am văzut ştirile despre preţul benzinei, a crescut la zece 
dolari per galon. Criza asta petrolieră ne afectează destul de 
serios. 

Ţara trecea printr-o altă criză neaşteptată din cauza creşterii 
preţului petrolului. Iranul interzisese recent exporturile de petrol 
ca răspuns la restricţiile venite din vest, iar grevele din Nigeria 
reduseseră exporturile de petrol african la aproape zero. Statele 
Unite erau afectate şi de suspendarea exporturilor de petrol din 
Venezuela, orchestrate de capriciile preşedintelui. Preţul benzinei 
şi al păcurii crescuse vertiginos peste noapte şi criza lovise 
întreaga naţiune. 

— Incă n-am dat de ce e mai rău, răspunse preşedintele, 
înmânându-i peste birou o scrisoare. 

— E de la prim-ministrul Canadei, continuă Ward. Datorită 
legislaţiei aprobate în Parlament, care se referă la reducerea 
drastică a emisiilor de gaze, guvernul canadian obligă practic la 
închiderea forţată a tuturor exploatărilor de nisipuri petroliere din 
Athabasca. Prim-ministrul ne informează cu regret că toate 
exporturile de petrol asociate Statelor Unite vor fi stopate până 
când vor reuşi să soluţioneze problema emisiilor de dioxid de 
carbon. 

Sandecker citi scrisoarea şi dădu uşor din cap. 

— Nisipurile acelea asigurau aproape cincisprezece procente 
din petrolul importat de noi. E o lovitură zdrobitoare pentru 
economie. 

Creşterea recentă a preţurilor fusese deja resimţită în întreaga 
ţară. Sute de oameni din nord-est muriseră în timpul unui val de 
ger, fiindcă rămăseseră în toiul iernii fără provizii de combustibil. 
Liniile aeriene, companiile de transport de mărfuri şi cele de 
transport de călători se confruntau cu falimentul, iar sute de mii 
de muncitori din alte ramuri ale industriei fuseseră concediaţi. 
Intreaga economie părea la un pas de colaps, iar indignarea 
oamenilor era îndreptată direct împotriva guvernului, care ar fi 
putut lua anumite măsuri pentru asigurarea resurselor necesare. 

— N-are nici un sens să ne supărăm pe canadieni, spuse 
preşedintele. Inchiderea exploatării de la Athabasca e mai 
degrabă un gest nobil, dacă ne gândim la accelerarea procesului 

de încălzire globală din ultima perioadă. 

Sandecker dădu din cap aprobator. 

— Tocmai am primit un raport de la Agenţia Naţională pentru 
Cercetarea Vieţii Marine în legătură cu temperatura oceanului. 
Mările se încălzesc mult mai rapid decât am prevăzut anterior, 
iar nivelul lor creşte constant. Calotele glaciare par că se topesc 
continuu. Creşterea nivelului mării va avea un impact global pe 
care nici măcar nu ni-l putem imagina. 

— De parcă n-am fi avut deja destule probleme, bombăni 
preşedintele. Şi-n afară de asta, ne mai confruntăm şi cu 
repercusiunile economice potenţial devastatoare. Campania la 
nivel mondial împotriva utilizării cărbunelui câştigă suport real. 
Multe ţări iau în considerare boicotul propus pentru bunurile 
provenite din America sau din China, dacă nu renunţăm la 
arderea cărbunelui. 

— Problema, remarcă Sandecker, e că centralele electrice pe 
bază de cărbune sunt singura şi cea mai mare sursă de emisii de 
gaz de seră - dar în acelaşi timp şi cele care ne asigură jumătate 
din electricitate. Şi dispunem totodată şi de cele mai mari 
rezerve de cărbune din lume. Ne aflăm cu adevărat într-o mare 
dilemă. 

— Nu sunt deloc sigur că națiunea noastră ar putea 
supravieţui din punct de vedere economic dacă boicotul va lua 
amploare, replică preşedintele aproape în şoaptă. 

Preşedintele consiliului de administraţie se lăsă pe spate în 
scaun şi se frecă la ochi. 

— Mă tem că suntem într-un moment de răscruce, Jim, atât în 
ceea ce priveşte economia, cât şi mediul, continuă preşedintele. 
Dacă nu luăm măsurile corecte, ne paşte dezastrul. 

Situaţia îi fusese prezentată în toată gravitatea ei, iar 
Sandecker vedea cu uşurinţă acum de ce avusese un efect atât 
de devastator asupra sănătăţii preşedintelui. 

— Avem de luat nişte decizii grele, răspunse Sandecker. 

Făcându-i-se apoi milă de cel pe care îl considera un prieten 
apropiat, adăugă: 

— Oricum n-ai cum să le rezolvi pe toate singur, Garner. 

Ochii obosiţi ai preşedintelui sclipiră de furie. 

— Poate că nu pot. Dar trebuia să-ncerc. Ştiam despre toate 
lucrurile astea de zece ani sau mai bine şi nimeni n-a făcut nimic. 
Administraţiile anterioare şi-au petrecut mandatele susţinând 
companiile petroliere, iar către cercetarea în domeniul energiei 

regenerabile au aruncat doar nişte firimituri. La fel şi cu 
încălzirea globală. Congresul era prea ocupat să protejeze 
industria carbonieră ca să mai poată observa că de fapt conduce 
planeta spre distrugere. Toată lumea a ştiut că economia noastră 
se bazează pe importul de petrol şi că într-o zi asta se va 
întoarce împotriva noastră şi iată că ziua aceea a venit. 

— N-are rost să discutăm incapacitatea de previziune a 
predecesorilor noştri, punctă Sandecker. Washingtonul n-a fost 
niciodată un exemplu de curaj. Dar le suntem datori cetăţenilor 
americani să facem tot ce ne stă în putinţă pentru a îndrepta 
greşelile din trecut. 

— Cetăţenii americani, repetă preşedintele pe un ton chinuit. 
Ce aş putea să le mai spun acum? Imi pare rău, dar am stat ca 
struţii cu capul în nisip? Imi pare rău, dar nu mai avem 
combustibil, avem însă hiperinflaţie şi superşomaj şi ne aflăm 
într-o criză economică extremă? A, da şi-mi pare rău şi pentru că 
restul lumii vrea ca noi să nu mai ardem cărbuni, deci veţi sta şi 
pe întuneric! 

Preşedintele se prăbuşi în fotoliul său, privind în gol la peretele 
din faţa lui. 

— Nu pot să fac minuni, mai spuse el. N 

In birou se lăsă o linişte apăsătoare. In cele din urmă, 
Sandecker îi răspunse pe un ton coborât: 

— Nu trebuie să faci nici un miracol pentru ei, trebuie doar să 
le arăţi că-ţi pasă şi că îi înţelegi. Le va fi greu să accepte, dar 
trebuie să ne prezentăm poziţia şi să redirecţionăm consumul de 
energie către altceva. Oamenii pot să se readapteze când este 
cazul. Spune-le adevărul gol-goluţ, Garner şi vor înţelege şi vor 
accepta sacrificiile pe care trebuie să le facă. 

— Poate, răspunse preşedintele cu o voce stinsă. Dar vor 
înţelege şi când îşi vor da seama că ar putea fi prea târziu? 

Elizabeth Finlay scoase capul pe fereastra dormitorului şi privi 
spre cer. Toată ziua plouase mărunt şi nu erau semne că ploaia 
s-ar opri în curând. Se întoarse şi contemplă apele portului 
Victoria, care se loveau de pietrele digului chiar în spatele casei 
sale. Apele portuare erau calme; doar spuma albă de la valurile 
care se spărgeau mai în larg, adusă de briza uşoară, le tulbura 
aspectul. li trecu prin minte că era o zi de navigat la fel de bună 
ca oricare altă zi de primăvară din Pacificul de Nord-Vest. 

Işi luă un pulover gros, peste care îmbrăcă o pelerină de ploaie 
galbenă, apoi cobori scările spre parterul casei ei luxoase de pe 
faleză. Construită de răposatul ei soţ în anii 1990, casa avea o 
fereastră în formă de fagure, cu ochiuri din vitralii, prin care 
centrul oraşului Victoria - aflat lângă port - se vedea dramatic. 
T.J. Finlay îl proiectase special astfel, pentru a nu uita vreodată 
cât de mult iubea acest oraş. Finlay, o figură extrem de 
interesantă, dominase scena politică locală. Moştenitorul averii 
companiei Canadian Pacific Railway, intrase în politică de la o 
vârstă fragedă, devenind un membru popular al Parlamentului şi 
câştigând mai multe mandate pentru măreţul oraş Victoria. 
Murise subit în urma unui infarct şi ar fi fost cu siguranţă extrem 
de încântat să ştie că soţia sa, în vârstă de treizeci şi cinci de ani, 
reuşise să câştige cu uşurinţă locul din Parlament eliberat de el. 

Femeie delicată, dar în acelaşi timp cu simţul aventurii, 
Elizabeth Finlay se trăgea dintr-o familie veche de colonişti 
canadieni şi era extrem de mândră de originile ei. Fusese 
deranjată de influenţele externe injuste asupra Canadei şi 
ridicase o voce critică în favoarea creşterii standardelor 
referitoare la imigrare, precum şi pentru mărirea restricţiilor care 
îi vizau pe proprietarii străini sau investiţiile străine. Deşi reuşise 
să îi enerveze pe cei din comunitatea oamenilor de afaceri, era 
totuşi foarte admirată pentru curajul, sinceritatea şi ascuţimea 
limbii. 

leşi pe uşa din spate şi străbătu cărarea de pe peluza îngrijită, 
apoi cobori câteva trepte pe un doc de lemn masiv, care mergea 
până în golf. Un labrador negru se ţinea după ea, dând voios din 
coadă. In doc era acostat un iaht modern de douăzeci de metri 
lungime. Deşi vechi de douăzeci de ani, lucea ca şi cum ar fi fost 

nou, dovadă că era întreţinut impecabil. Lângă iaht mai era o 
barcă mică cu vele Wayfarer, lungă de cinci metri, vopsită într-o 
nuanţă luminoasă de galben. Ca şi iahtul, barca vintage cu vele 
arăta ca nouă, fiind piturată recent şi având parâme şi vele noi. 

La auzul paşilor ei pe platforma de lemn, un bărbat subţire şi 
cărunt apăru pe puntea iahtului şi o salută. 

— Bună dimineaţa, doamnă Finlay. Doriţi să vă plimbaţi cu 
Columbia Empress? întrebă el, arătând spre iaht. 

— Nu, Edward, aş vrea să mă plimb cu barca cu vele. Mă ajută 
mai mult să-mi limpezesc mintea şi să-mi scot din cap politica 
din Ottawa. 

— O idee excelentă, răspunse bărbatul, ajutând-o să urce pe 
barcă împreună cu câinele. 

Dezlegă parâmele de la prora şi pupa şi îndepărtă barca de 
doc, în timp ce Finlay ridica vela mare la prova. 

— Aveţi grijă la cargouri, spuse îngrijitorul. Traficul pare destul 
de intens astăzi. 

— Mulţumesc, Edward. Mă voi întoarce până la ora prânzului. 

Briza umflă imediat vela mare, iar Finlay reuşi să execute 
manevrele de ieşire din port fără să folosească motorul ataşabil. 
Pe măsură ce portul se deschidea în faţa ei, făcu volta spre sud- 
est, trecând pe lângă un feribot cu destinaţia Seattle. Se aşeză în 
carlingă şi îşi prinse centura de siguranţă, apoi se uită de jur 
împrejur. Malul pitoresc al Insulei Victoria rămânea în urmă pe 
partea stângă, cu structurile ei cu frontoane de la sfârşitul 
secolului trecut, ce semănau cu un şir de căsuțe de păpuşi. In 
depărtare se zărea un şir de cargouri care pluteau de-a lungul 
Strâmtorii Juan de Fuca, făcând naveta între Vancouver şi 
Seattle. Alte bărci cu vele robuste şi nave de pescuit împânzeau 
strâmtoarea, dar rămăsese suficient loc şi pentru vasele care 
voiau să acosteze la dană. Finlay se uită la o bărcuţă cu motor 
care trecu în trombă pe lângă ea, singurul ei pasager făcându-i 
prietenos cu mâna înainte de a o depăşi. 

Se aşeză confortabil şi trase adânc în piept aerul sărat, 
ridicându-şi gulerul pentru a nu se uda. În timp ce naviga către 
un grup mic de insule din estul Victoriei, lăsând barca Wayfarer 
să gonească cu vântul din pupa, fu copleşită de amintiri. Cu 
douăzeci de ani în urmă traversase Pacificul împreună cu T.J., 
într-un vas mult mai mare. După ce călătorise în largul oceanului, 
îşi dăduse seama că îi place să fie singură. Intotdeauna 
considerase navigatul o metodă remarcabilă de terapie. Doar 

câteva minute pe apă erau suficiente pentru a scăpa de stresul 
zilnic şi pentru a-ţi linişti emoţiile. Glumea adesea spunând că 
ţara are nevoie de mai multe bărci şi de mai puţini psihologi. 

Barca trecu uşor peste nişte valuri de hulă, apoi Finlay 
intersectă golful deschis. Apropiindu-se de Insula Discovery, 
schimbă volta spre sud-est, plutind spre un golfuleţ ferit de pe 
insula înverzită, care avea doar un kilometru şi jumătate 
lungime. Un grup de balene ucigaşe ieşiseră la suprafaţă şi 
Finlay le urmări câteva minute, până când acestea dispărură în 
adâncuri. Schimbă direcţia spre insulă şi observă că apele erau 
limpezi, semn că nu trecuse nici un alt vas prin apropiere, cu 
excepţia bărcii cu motor de mai devreme. Părea că şalupa 
mersese în cercuri largi înaintea ei. Finlay îşi scutură capul 
dezgustată când auzi din nou zgomotul acela infernal. 

Barca se opri brusc la mică distanţă de ea, iar Finlay îl observă 
pe proprietar agitându-se încolo şi-ncoace cu o undiţă. Schimbă 
poziţia cârmei pe direcţia portului, intenţionând să meargă în 
larg. Trecând la doar câţiva metri de barcă, auzi cu surprindere o 
bufnitură în apă, urmată de un strigăt de ajutor. 

Finlay îl căută din ochi pe bărbatul care dădea disperat din 
mâini în apă, semn că nu ştia să înoate. Era îmbrăcat cu o haină 
grea care-l trăgea la fund şi se scufundă o clipă cu totul sub apă, 
pentru ca apoi să iasă din nou. Finlay tăie brusc echea, reuşind 
să prindă vânt în vela mare şi să împingă barca direct spre omul 
căzut în apă. Când ajunse la câţiva metri, cobori velele şi lăsă 
barca să plutească dusă de curent, dirijând-o astfel încât să 
treacă exact pe lângă omul care se lupta cu valurile. 

Finlay observă că era un bărbat robust, tuns scurt şi cu faţa 
bătută de vânt. In ciuda panicii care îl cuprinsese, bărbatul îi 
aruncă o privire pătrunzătoare salvatoarei lui, privire care 
exprima un curaj imens. Se întoarse şi se uită urât spre 
labradorul negru, care se urcase pe balustrada bărcii cu vele şi 
lătra continuu. 

Finlay era la curent cu manevrele de salvare a unei persoane 
aflate în pericol de înec, aşa că, în loc să încerce să îl scoată cu 
forţa, măsură puntea din priviri în căutarea unui cârlig. Nu găsi 
nici unul, drept pentru care încolăci rapid parâma de la pupa şi, 
cu mişcări de expert, i-o aruncă bărbatului. Acesta reuşi să-şi 
înfăşoare braţul în jurul frânghiei, după care se scufundă din nou. 
Finlay îşi propti bine piciorul în copastie şi trase parâma de care 
se ţinea bărbatul. La câţiva metri de pupa, bărbatul ieşi din nou 

la suprafaţă, tuşind şi încercând să respire. 

— Uşor, îi spuse Finlay pe un ton cald. O să-ţi revii. 

Il trase mai aproape, apoi legă parâma de un tachet. 

Bărbatul îşi reveni şi se trase spre pupa, respirând cu 
greutate. 

— M-ai putea ajuta la bord? rosti el cu voce răguşită, 
întinzându-şi un braţ spre cer. i 

Finlay se întinse din instinct şi-l prinse de brațul vânjos. Inainte 
să apuce să-l tragă în jos, se simţi brusc smulsă puternic spre 
apă. Bărbatul o prinsese de încheietură şi se trântise pe spate, 
împingând cu picioarele în parapetul de la pupa. Pierzându-şi 
echilibrul, femeia subţire zbură peste balustradă şi ateriză în apă 
cu capul înainte. 

După şocul pe care Elizabeth Finlay îl avu fiindcă fusese trasă 
peste balustradă, urmă şocul impactului cu apa extrem de rece. 
Aproape că i se tăie respiraţia, dar găsi totuşi forţa necesară 
pentru a încerca să iasă la suprafaţă. Nu fu însă lăsată. 

Omul care fusese cât pe-aici să se înece îi dădu drumul la 
încheietură şi o apucă de cot. Speriată de moarte, Finlay simţea 
că este trasă în adânc - centura de siguranţă tip ham pe care o 
purta era singura care nu-i permitea să coboare şi mai mult în 
adâncuri. 

Prinsă în mijlocul unei lupte letale cu odgonul, privi printr-un 
nor de bule de aer la atacatorul ei subacvatic. Fu şocată să 
observe că acesta avea o mască de scafandru din care ieşeau 
acele bule. Luptându-se să scape din strânsoarea lui, îl împinse şi 
simţi un strat buretos pe sub hainele acestuia. 

Purta un costum uscat de scafandru. Deodată realiză cu 
groază ce se întâmplă - încerca să o omoare. 

Frica şi panica îi provocară o creştere a adrenalinei şi începu 
să se lupte şi să-l lovească cu toată puterea ei. li trase un cot în 
faţă, smulgându-i masca din gură. Acesta îi dădu drumul pentru 
un moment şi Finlay încercă disperată să iasă la suprafaţă; o 
prinse însă de gleznă cu cealaltă mână, chiar înainte de a reuşi 
să-şi scoată capul din apă şi asta îi fu fatal. 

Finlay se mai luptă cu disperare încă un minut, în ciuda 
faptului că îşi simţea plămânii explodând din cauza presiunii 
apei, după care un văl întunecat îi înceţoşă privirea. In ciuda 
terorii care o cuprinsese, îşi făcea griji pentru siguranţa 
labradorului, al cărui lătrat îl auzea înăbuşit prin apă. Forţele îi 
slăbiră în curând, creierul nemaifiindu-i oxigenat. Nu se mai 

simţea în stare să-şi ţină respiraţia, aşa că respiră din reflex, dar 
în loc de aer îşi umplu plămânii cu apă rece de mare. Prins în 
ghearele morții, corpul lui Elizabeth începu să se mişte 
spasmodic, iar în scurt timp cedă. 

Atacatorul îi mai ţinu corpul lipsit de viaţă încă două minute 
sub apă, apoi ieşi cu prudenţă la suprafaţă, în dreptul bărcii cu 
vele. Nu zări nici un alt vas în apropiere, aşa că înotă până la 
barca cu motor şi urcă la bordul acesteia. Işi scoase haina largă, 
pe sub care avea un tub de oxigen şi o centură de lestare; le 
dădu repede jos, se dezbrăcă de costumul special de scafandru, 
îşi puse cu repeziciune nişte haine uscate, porni motorul ataşabil 
şi trecu în mare viteză pe lângă barca cu vele. La bordul acesteia 
labradorul negru lătra sumbru, cu ochii aţintiţi asupra stăpânei 
lui, care zăcea moartă în apă în dreptul pupei. 

Bărbatul îl mai fixă cu privirea câteva secunde - o privire 
nemiloasă - apoi se întoarse cu spatele şi părăsi scena sinistră, 
navigând calm spre Insula Victoria. 

Sosirea navei Ventura în portul de domiciliu din localitatea 
Kitimat produse imediat zarvă. Din cei unsprezece mii de 
locuitori ai cătunului, majoritatea îi cunoscuseră pe cei trei 
pescari morţi - le fuseseră vecini, prieteni sau rude. La doar 
câteva minute după ce Dirk andocă vasul la debarcaderul 
Jandarmeriei Regale a Canadei, vestea se răspândi rapid printre 
locuitori. Familiile şi prietenii se strânseră cu repeziciune pe doc, 
până când un jandarm uriaş îi împinse în spatele unei baricade 
temporare. 

După ce legă vasul de cercetare NUMA la pupa, Summer i se 
alătură fratelui ei, simțind privirile curioase ale spectatorilor din 
apropiere aţintite asupra lor. O maşină a ambulanţei fusese 
parcată în josul docului şi în ea fuseseră urcate pe tărgi trei 
corpuri neînsufleţite, acoperite cu pături. Aflaţi la câţiva metri, 
într-o baracă în care se vindea momeală pentru pescari, Dirk şi 
Summer relatau detaliile descoperirii lor sinistre. 

— Toţi trei erau deja morţi când v-aţi urcat la bord? 

Tonul monoton al celui care punea întrebări se potrivea de 
minune cu chipul lui. Şeful poliţiei din Kitimat îi privea pe Dirk şi 
pe Summer fără să clipească, cu nişte ochi gri care luceau sticlos 
de deasupra unui nas mic şi a unei guri inexpresive. Dirk îl 
catalogă imediat pe inspector drept un om al legii frustrat, din 
cauza faptului că era prins într-un post mult prea mic pentru 
ambițiile sale. 

— Da, răspunse Dirk. Primul lucru pe care l-am făcut a fost să 
le verific pulsul, dar era evident după culoarea şi temperatura 
pielii că muriseră cel puţin înainte să mă urc eu la bord. 

— Aţi mutat corpurile? 

— Nu. Doar le-am acoperit cu nişte pături când ne-am apropiat 
de port. Am avut impresia că au murit chiar acolo unde i-am 
găsit, pe jos. 

Inspectorul încuviinţă cu indiferenţă. 

— Aţi auzit înainte vreun apel SOS în staţie? Mai era vreun vas 
în zonă? 

— Nu am auzit nici un apel în staţie, răspunse Summer. 

— Singurul vas pe care l-am remarcat a fost un vas de 
croazieră care naviga prin pasaj. Se afla la câteva mile spre nord 

de noi când am descoperit Ventura, mai adăugă Dirk. 

Inspectorul se holbă la ei timp de câteva clipe, apoi închise 
agenda în care îşi luase notițe. 

— Ce credeţi că s-a întâmplat? îi întrebă el ridicând din 
sprâncene, expresie care îi fractură parcă chipul de piatră. 

— Las asta în seama medicilor patologi, spuse Dirk, deşi - 
dacă m-aţi obliga să fac speculaţii - aş spune că au murit din 
cauza otrăvirii cu monoxid de carbon. Poate că sub cabina 
timonei se acumulaseră gaze de la o ţeavă spartă. 

— Au fost găsiţi împreună în castelul central, deci s-ar potrivi, 
aprobă inspectorul. Voi nu resimţiţi nici un efect? 

— Mă simt bine. Am deschis preventiv toate ferestrele. 

— Aţi mai avea de adăugat ceva ce mi-ar putea fi util? 

Dirk îşi ridică privirea pentru un moment, apoi încuviinţă din 
cap. . 

— In dreptul puţului de pe puntea de la pupa era un mesaj 
ciudat. 

Inspectorul îşi arcui din nou sprâncenele. 

— Arată-mi! 

Dirk îi conduse pe el şi pe Summer pe Ventura şi apoi pe 
puntea castelului central. Stând exact lângă timonă, făcu semn 
cu piciorul la baza echei. Inspectorul se lăsă în genunchi pentru a 
vedea mai bine, deranjat că îi scăpase acest indiciu în timpul 
investigaţiei iniţiale la locul crimei. Pe suprafaţa echei era 
scrijelită cu creionul o inscripţie care abia se mai vedea, la doar 
câţiva centimetri de punte. Era locul în care unul dintre bărbaţii 
gata să-şi dea sufletul încercase să lase un ultim mesaj. 

Inspectorul scoase o lanternă şi o îndreptă spre inscripţie. 
Cuvântul SUFOCAT fusese scris cu o mână tremurată, cu un mic 
spaţiu înaintea ultimei litere. Inspectorul se întinse şi ridică un 
creion galben ce se rostogolise până la peretele despărțitor. 

— Scrisul era în dreptul corpului căpitanului, spuse Dirk. 
Probabil că a căzut rapid şi n-a mai ajuns la staţia radio. 

Inspectorul mormăi ceva, încă supărat că nu observase el 
primul. 

— Nu înseamnă mare lucru. Se poate să fi fost scris dinainte. 

Se întoarse şi îi privi fix pe cei doi. 

— Cu ce treburi navigaţi în Strâmtoarea Hecate? îi întrebă el. 

— Lucrăm la Agenţia Naţională pentru Cercetarea Vieţii Marine 
şi conducem un studiu despre starea sănătăţii fitoplanctonului 
de-a lungul Pasajului Interior, îi explică Summer. Colectăm 

mostre de apă între Juneau şi Vancouver, la cererea 
Departamentului Canadian pentru Pescuit. 

Inspectorul se uită la vasul NUMA, apoi dădu din cap în semn 
că a înţeles. 

— Trebuie să vă rog să mai rămâneţi aici, în Kitimat, încă o zi 
sau două, până când investigația preliminară va fi completă. 
Puteţi să vă lăsaţi barca aici, în port; e docul municipalităţii. La 
un cvartal sau două distanţă se află un motel, dacă vă 
interesează. Nu vreţi să treceţi mâine după-amiază în jur de ora 
trei pe la biroul meu? O să trimit o maşină să vă ia. 

— Mă bucur că vă putem fi de folos, răspunse Dirk sec, uşor 
enervat de faptul că erau trataţi ca potenţiali suspecți. 

După terminarea interogatoriului, Dirk şi Summer ieşiră pe doc 
şi o luară înapoi spre şalupa lor. Văzură o ambarcaţiune din fibră 
de sticlă aproape identică cu a lor, care se îndrepta în mare 
viteză către doc. Pilotul nu redusese suficient viteza, iar vasul se 
ciocni cu prova de doc, la doar câteva secunde după ce motorul 
fusese oprit. Un bărbat înalt îmbrăcat într-o flanelă ţâşni din 
cabina timonei, înşfăcă parâma şi sări pe mal. Legă cu 
repeziciune parâma în spatele vasului NUMA, apoi păşi apăsat pe 
chei, bocănind cu ghetele pe platforma de lemn. Se apropie de 
Summer, care îi observă rapid trăsăturile aspre şi părul zburlit, 
dar în acelaşi timp şi o anumită doză de farmec în ochii mari şi 
negri. 

— Voi sunteţi tipii care au găsit Ventura? întrebă el, privindu-i 
sfidător pe Dirk şi pe Summer. 

Vocea lui era rafinată şi clară, ceea ce lui Summer i se păru în 
contrast cu aspectul lui. 

— Da, răspunse Dirk. Am adus-o în port. 

Bărbatul dădu energic din cap, apoi porni ca o furtună în josul 
docului, ajungându-l din urmă pe inspectorul de poliţie care se 
oprise pe mal. Summer privi cum bărbatul îl opreşte pe jandarm 
şi cum încep apoi să discute aprins. 

— N-aş putea spune că am avut parte de cea mai călduroasă 
primire, bodogăni Dirk, urcându-se la bordul navei NUMA. Toţi cei 
de aici se comportă oare ca nişte urşi scăpaţi din lanţ? 

— O fi din cauză că nici noi nu am adus nişte veşti prea bune 
în liniştitul lor orăşel Kitimat, răspunse Summer. 

Işi legară bine barca şi luară cu ei probele de apă, apoi se 
îndreptară spre partea de nord a oraşului, care nu era deloc la fel 
de liniştită. In Kitimat avusese loc un mini-boom economic, odată 

cu construcţia portului de mare adâncime amplasat în partea de 
sud-vest a centrului oraşului. Industria internaţională aflase de 
avantajele transportului comercial prin această zonă şi 
transformase oraşul în cel mai ocupat port canadian de la nord 
de Vancouver. Vechea topitorie Alcan Aluminiun suferise recent o 
pierdere de un miliard de dolari, dar comerţul cu cherestea şi 
turismul continuaseră să se dezvolte. 

Dirk şi Summer găsiră un birou de recepţionare a mărfurilor şi 
trimiseră probele de apă către o filială a laboratoarelor NUMA din 
Seattle, apoi mâncară ceva în grabă. Indreptându-se spre 
motelul unde urmau să rămână peste noapte, făcură un ocol pe 
la docuri pentru a-şi mai lua câteva lucruri de pe navă. In timp ce 
stătea pe punte, Summer se surprinse uitându-se fix la Ventura, 
care era acostată în faţa lor. Poliţia terminase investigaţiile şi 
barca era pustie, înconjurată doar de un văl de morbiditate. Dirk 
ieşi de sub punte şi observă starea de transă în care se afla sora 
lui. 

— Nu se mai poate face nimic pentru a-i aduce înapoi, spuse 
el. A fost o zi lungă. Hai să mergem la motel şi să ne odihnim. 

— Mă gândeam la mesajul acela scrijelit şi la ce încerca să 
spună căpitanul. Mă întreb dacă nu era cumva un soi de 
avertisment. 

— Au murit repede. Nici măcar nu ştim dacă a fost un mesaj 
de adio. 

Summer se mai gândi o dată la inscripţia de pe punte şi-şi 
scutură capul. Era sigură de un singur lucru - că mesajul 
însemna ceva mai mult. Mai mult nu ştia. „Cumva o să-mi dau eu 
seama”, îşi spuse ea în gând. 

Decorul restaurantului nu ar fi fost niciodată prezentat în 
Architectural Digest, se gândi Dirk, dar cu siguranţă somonul 
afumat cu ou era de cinci stele. Zâmbi la vederea capului de elan 
de deasupra lui Summer şi continuă să îşi savureze micul dejun. 
Peretele gemea de nenumărate trofee de vânătoare, care păreau 
că se holbează la Summer cu ochii lor de sticlă. 

— Masacrul ăsta de pe pereţi poate face pe oricine să devină 
vegetarian, se strâmbă Summer, privind un cap de urs grizzly. 

— Cred că taxidermistul din Kitimat e cel mai bogat om de pe- 
aici, răspunse Dirk. 

— Probabil că motelul e al lui. 

Continuă să îşi soarbă cafeaua, când uşa se deschise şi în 
restaurant intră un bărbat înalt. Se îndreptă direct spre masa lor, 
iar ei îl recunoscură imediat pe tipul agitat pe care îl întâlniseră 
cu o zi înainte pe chei. 

— Pot să stau cu voi? întrebă el, pe un ton politicos de această 
dată. N 

— Te rog să iei loc, spuse Dirk, împingându-i un scaun. li 
întinse străinului mâna şi se prezentă: Mă numesc Dirk Pitt. Ea 
este sora mea, Summer. 

Bărbatul îşi ridică privirea o secundă pentru a o privi pe 
Summer, ridicând abia perceptibil o sprânceană. 

— Mă bucur să vă cunosc, răspunse el, dând mâna cu Dirk. 
Numele meu este Trevor Miller. Fratele meu mai mare, Steve, 
era căpitanul vasului Ventura. 

— Ne pare foarte rău pentru cele întâmplate ieri, spuse 
Summer. 

Işi dădea seama, după privirea bărbatului, că pierderea 
fratelui său îl afectase foarte mult. 

— Era un om bun, spuse Trevor cu privirea în gol. Apoi îşi 
îndreptă ochii către Summer şi îi zâmbi sfios: Imi cer scuze 
pentru reacţia grosolană de ieri. Tocmai aflasem despre moartea 
fratelui meu de la postul de radio al marinei şi eram supărat şi 
extrem de tulburat. 

— O reacţie normală, spuse Summer. Cred că toţi eram puţin 
debusolaţi. 

Trevor se interesă despre implicarea lor în acele evenimente, 

iar Summer îi povesti despre proiectul de cercetare care îi 
dusese în Strâmtoarea Hecate, unde descoperiseră pescadorul. 

— Fratele tău pescuia de mult timp în apele din zonă? întrebă 
Dick. 

— Nu, doar de vreo doi-trei ani. De fapt, era medic de profesie, 
dar îşi vânduse afacerea şi se dedicase pasiunii lui, pescuitul. Se 
descurca destul de bine, în ciuda tuturor restricţiilor recente din 
domeniul pescuitului industrial, aplicate în vederea protejării 
speciilor marine. 

— Mi se pare o schimbare destul de radicală de carieră, 
remarcă Summer. 

— Am crescut lângă apă. Tatăl nostru lucra ca inginer la 
compania minieră locală şi era un pescar înrăit. Călătoream tot 
timpul şi aveam întotdeauna o barcă. Steve ieşea cu vasul de ori 
de câte ori putea. În liceu s-a angajat chiar pe un trauler. 

— Cu siguranţă a avut mare grijă de vas, spuse Dirk. N-am 
văzut în viaţa mea un pescador mai bine întreţinut. 

— Ventura era mândria regiunii de nord-vest, aşa obişnuia el 
să glumească. Steve era o fire perfecţionistă. Vasul lui era 
întotdeauna curat ca lacrima şi echipamentul întreţinut cu 
rigoare. De aceea mă şi simt atât de tulburat. Işi întoarse privirea 
pierdută spre fereastră, apoi îl privi pe Dirk şi întrebă şoptit: Erau 
morţi când i-aţi găsit? 

— Mă tem că da. Când l-am văzut prima oară, vasul se rotea 
haotic, iar la timonă nu era nimeni. 

— Ventura s-ar fi izbit de stâncile de pe malul Insulei Gil dacă 
Dirk nu ar fi urcat la bord, adăugă Summer. 

— Mă bucur că ai făcut asta, spuse Trevor. Autopsiile spun că 
au murit asfixiaţi. Poliţia e mai mult decât sigură că otrăvirea cu 
monoxid de carbon a fost cauza decesului. Cu toate astea, deşi 
am cercetat vasul foarte amănunţit, nu am găsit nici o dovadă a 
unei scurgeri de gaze. 

— Motorul este amplasat în spatele timoneriei, la pupa. Foarte 
ciudat. Poate n-a fost nici o scurgere, ci doar o asociere ciudată 
de vânt şi condiţii meteorologice care a permis acumularea 
vaporilor în cabină, sugeră Dirk. Pare straniu că cei trei bărbaţi 
au sucombat atât de repede. 

— Poate nu-i chiar atât de straniu, spuse Summer. A mai fost 
un caz misterios acum câţiva ani, când mai multe persoane au 
fost găsite înecate în jurul locuinţelor lacustre de pe lacul Powell. 
In cele din urmă s-a descoperit că se acumulaseră gaze sub 

puntea  bărcilor-locuinţă şi că acestea le afectaseră direct 
capacitatea de a înota. 

— Steve era un om foarte precaut, remarcă Miller. 

— Nu e greu să fii doborât de un ucigaş nevăzut, spuse Dirk. 

Discuţia îl afecta vizibil pe Trevor, care începuse să pălească. 
Summer îi turnă o ceaşcă de cafea şi încercă să schimbe 
subiectul. 

— Dacă putem să te ajutăm cu ceva, te rog să ne spui, spuse 
ea cu o privire profund îngrijorată. 

— Vă mulţumesc că încercaţi să-l ajutaţi pe fratele meu şi 
echipajul lui, dar şi pentru că aţi salvat Ventura. Familia mea vă 
este recunoscătoare. 

Trevor ezită, apoi adăugă: 

— Ar mai fi totuşi o favoare pe care aş vrea să v-o cer. Mă 
întreb dacă m-aţi putea lua cu voi până în locul în care i-aţi găsit. 

— E cam la cincizeci de mile în larg, spuse Dirk. 

— Putem merge cu vasul meu. Prinde o viteză de douăzeci şi 
cinci de noduri. Aş vrea tare mult să văd unde s-a întâmplat 
tragedia. 

Summer îşi furişă privirea spre ceasul montat sub capul rânjit 
al unei pume. 

— Întâlnirea cu inspectorul e abia la ora trei, îi spuse ea 
fratelui său. Am putea să tragem o fugă dus-întors. 

— Trebuie să verific ROV-ul şi să văd dacă am primit vreun 
răspuns de la laboratorul din Seattle, răspunse Dirk. Mai bine te 
duci tu cu domnul Miller şi mă ocup eu de inspector în cazul în 
care întârziaţi. 

— Spuneţi-mi Trevor. Voi avea grijă să ne întoarcem la timp, 
spuse Trevor zâmbindu-i lui Summer, ca şi cum tocmai i-ar fi 
cerut tatălui ei permisiunea să iasă cu ea. 

Summer simţi cum se înroşeşte. 

— Să-mi ţii loc sub lampa de interogatoriu, îi zise ea lui Dirk, 
ridicându-se de pe scaun. Ne vedem la trei. 

Trevor o ajută pe Summer să urce la bordul ambarcaţiunii 
sale, apoi desfăcu rapid parâmele. Vasul de cercetare se depărtă 
de doc, iar Summer se aplecă peste balustradă să vadă logoul 
pictat pe acesta - RESURSE NATURALE CANADA. După ce trecură 
cu bine de postul de taxare şi intrară pe Canalul Douglas, 
Summer se duse în cabină şi se aşeză pe o banchetă de lângă 
scaunul pilotului. 

— Cu ce te ocupi la Departamentul de Resurse Naturale? 
întrebă ea. 

— Sunt ecologist pe partea de litoral în cadrul unui 
departament aparţinând Direcţiei Silvicultură, răspunse el, 
ocolind o barjă care pufăia în mijlocul canalului. Lucrez mai mult 
cu concernele industriale din regiunea de coastă din partea 
nordică a Columbiei Britanice. Am avut norocul să mă stabilesc la 
Kitimat, fiindcă dezvoltarea continuă a portului asigură multe 
activităţi. 

Se întoarse spre Summer şi îi zâmbi. 

— O treabă plicticoasă în comparaţie cu ceea ce faceţi tu şi 
fratele tău pentru NUMA, sunt sigur. 

— Nici colectarea probelor de plancton din Pasajul Interior nu 
e chiar ceva foarte palpitant, răspunse ea. 

— Aş fi interesat să văd rezultatele cercetării. Ni s-a raportat 
că în câteva zone din împrejurimi mortalitatea vieţii subacvatice 
este mare, deşi n-am reuşit până acum să mă documentez prea 
bine despre aceste incidente. 

— Trebuie să te bucuri de fiecare dată când lucrezi cu un coleg 
de adâncime, râse ea. 

Vasul se strecura cu viteză mare prin canalul şerpuitor, plutind 
cu uşurinţă peste apele calme. Limbi verzi de uscat, pline de pini 
bătrâni care se aplecau peste malurile strâmtorii, făceau ca 
traseul să fie plin de obstacole naturale. Summer se uită pe hartă 
şi îl rugă pe Trevor să încetinească la intrarea în principalul canal 
care traversa Strâmtoarea Hecate. Incepu o ploaie scurtă de vară 
care răpăi câteva minute, dar atmosfera rămase sumbră şi după 
ce se opri. Pe măsură ce se apropiau de Insula Gil atmosfera se 
mai însenina, iar vizibilitatea crescu la o milă sau două. Summer 
se uită de jur împrejur şi observă pe radar că nu se mai afla nici 

un vas în apropiere. 

— Lasă-mă pe mine să ţin cârma, spuse Summer, întinzând 
mâna spre timonă. 

Trevor o privi cam nehotărât, apoi se ridică şi se dădu la o 
parte. Summer îndreptă barca spre insulă, apoi încetini şi 
schimbă direcţia spre nord. 

— Pe aici eram când am văzut Ventura venind dinspre nord- 
vest, cam la o milă depărtare. S-a rotit încet, venind din lateralul 
nostru. Ne-ar fi lovit dacă nu ne dădeam la o parte. 

Trevor privea concentrat pe fereastră, încercând să vizualizeze 
scena. 

— Tocmai luasem o probă de apă. N-am văzut pe nimeni la 
timonă, iar la apelul prin staţie nu ne-a răspuns nimeni. Am tras 
barca lângă Ventura şi Dirk a reuşit să sară la bordul ei. Atunci l- 
a găsit pe fratele tău, spuse ea, coborându-şi vocea. 

Trevor dădu din cap, apoi ieşi pe puntea de la pupa şi rămase 
cu privirea în gol, spre apă. Incepu din nou să plouă mocnit, dar 
el rămase afară. Summer îl lăsă singur cu gândurile lui timp de 
câteva minute, apoi se apropie încet şi îl luă de mână. 

— Îmi pare rău pentru fratele tău, spuse ea cu căldură în glas. 

El îi răspunse cu o strângere de mână, dar rămase în 
continuare cu privirea pierdută. Apoi se încruntă deodată şi îşi 
concentră privirea către ceva din apropiere. La câţiva metri de 
prora, deasupra apei, începuse să se materializeze un nor alb. 
Vaporii de ceaţă se răspândeau cu repeziciune, până când 
înconjurară barca. 

— Ciudat de alb pentru un nor de ceaţă, spuse Summer cu o 
privire contrariată. 

Observă apoi că, pe măsură ce norul se apropia, aerul 
devenea din ce în ce mai înţepător. 

Norul se strânse în jurul părţii superioare a prorei, când ploaia 
măruntă se transformă brusc într-o ploaie torențială. Trevor şi 
Summer se năpustiră în cabina timonei, în timp ce potopul 
invada barca. Văzură pe geam cum norul alb dispare sub 
perdeaua gri a ploii. 

— E cam ciudat, remarcă Summer de îndată ce Trevor porni 
motorul, cu toată viteza, spre Kitimat; tocmai zărise în apă mai 
mulţi peşti morţi. 

— Respirația diavolului, spuse el în şoaptă. 

— Respirația cui? 

— Respirația diavolului, repetă el, întorcându-se spre Summer 

cu o privire îngrijorată. Un băştinaş Haisla pescuia în zona asta 
cu câteva săptămâni în urmă şi a fost adus de valuri, mort, pe 
ţărmul uneia dintre insule. Autorităţile au spus că s-a înecat, 
crezând probabil că a fost lovit de o navă mare care nu l-a văzut 
prin ceaţă. Poate că a murit de inimă, chiar nu ştiu. 

Ploaia de afară se mai potolise, dar Trevor nu-şi dezlipea ochii 
de la cursul bărcii. 

— Continuă, îl îmboldi Summer după o pauză lungă. 

— Nu m-a pus prea mult pe gânduri lucrul acesta. Numai că 
acum câteva zile, când pescuia prin zonă, fratele meu i-a găsit 
luntrea şi m-a rugat pe mine să o returnez familiei. Bărbatul 
locuia în satul Kitamaat, o aşezare Haisla. Făcusem nişte studii 
legate de calitatea apei pentru cei din sat, aşa că mă cunoşteam 
cu câţiva dintre ei. Când m-am întâlnit cu familia lui, unchiul 
răposatului ţipa întruna că respiraţia diavolului l-a ucis. 

— Ce voia să zică? 

— Spunea că diavolul a hotărât că i-a sunat ceasul şi că a 
invocat adierea rece şi albă a morţii, care să-l ucidă pe el şi tot 
ce-l înconjoară. 

— S-au găsit peşti sau alte vietăţi marine moarte? 

Trevor se întoarse şi zâmbi cu jumătate de gură. 

— Sunt destul de sigur că bătrânul era beat când mi-a zis 
asemenea lucruri. In legendele Haisla nu se pomeneşte nicăieri 
de puteri supranaturale. 

— Sună mai degrabă a superstiție băbească, consimţi 
Summer. 

Cu toate acestea însă, simţi un fior rece pe şira spinării. Restul 
călătoriei rămaseră tăcuţi, reflectând amândoi la cuvintele 
ciudate ale bătrânului Haisla şi la o posibilă legătură cu 
fenomenele ciudate la care luaseră parte. 

Se aflau la doar câteva mile de Kitimat când un elicopter 
oficial zbură pe deasupra lor, destul de aproape de proră. 
Aparatul de zbor se îndreptă spre o zonă mai înaltă din nordul 
insulei, unde, în spatele unor copaci, era ascunsă o construcţie 
industrială. Un chei de lemn ieşea în strâmtoare, iar aici se aflau 
acostate câteva bărci de mici dimensiuni şi un iaht mare, luxos. 
Pe bucăţica de pământ plină de vegetaţie de lângă doc era 
ridicat un umbrar mare, alb. 

— Cabană privată de vânătoare pentru vedete? întrebă 
Summer ridicându-şi capul. 

— Nu-i nimic luxos aici. Este de fapt o instalaţie prototip de 

captare şi stocare a dioxidului de carbon, construită de Terra 
Green Industries. Am fost implicat şi eu în unele activităţi care 
țineau de obţinerea autorizaţiei de construcţie şi de protecţia 
muncii, când se afla încă în faza de construcţie. 

— Sunt familiarizată cu conceptul de captare şi stocare a 
carbonului. Colectarea şi lichefierea gazelor industriale de dioxid 
de carbon şi pomparea lor la mari adâncimi în pământ sau sub 
fundul oceanului. Pare totuşi o modalitate costisitoare de 
eliminare a substanţelor poluante din atmosferă. 

— Restricţiile noi referitoare la emisiile de gaz de seră au făcut 
ca această tehnologie să fie extrem de utilizată. Interzicerea 
totală a emisiilor de dioxid de carbon industrial în Canada este o 
problemă stringentă. Companiile pot acum să comercializeze 
permise de acordare a dreptului de a emite dioxid de carbon, dar 
costul este mult mai ridicat decât au anticipat mulţi. Companiile 
miniere şi electrice sunt în mod special afectate şi sunt disperate 
să găsească alternative mai ieftine. Goyette se aşteaptă să 
scoată foarte mulţi bani din tehnologia sa de captare şi stocare a 
carbonului, dacă i se va permite extinderea implementării. 

— Mitchell Goyette, magnatul ecologist? 

— Da, el e proprietarul de la Terra Green. Goyette e cumva un 
erou cultural pentru mulţi canadieni. A construit baraje, ferme 
eoliene şi câmpuri cu panouri solare prin toată ţara, în timp ce a 
militat puternic pentru tehnologiile bazate pe utilizarea 
hidrogenului drept combustibil. 

— Am auzit de apelul prin care susţine construcţia de ferme 
eoliene de-a lungul țărmului Atlanticului, ferme care produc 
energie curată. Dar, drept să-ţi spun, iahtul ăsta al lui nu pare 
deloc să funcţioneze cu hidrogen, spuse Summer, arătând spre 
iahtul luxos fabricat în Italia. 

— Nu, nu se comportă ca un adevărat ecologist. A devenit 
miliardar exploatând mişcarea ecologistă, dar nimeni nu 
protestează. Gurile rele spun chiar că el nu crede absolut deloc 
în această mişcare, ci că s-a folosit de ea doar ca să facă bani. 

— Aparent a şi reuşit, spuse ea, privind în continuare iahtul. 
De ce a construit centrala aici? 

— Pe scurt, Athabasca. Pentru rafinarea nisipurilor petrolifere 
din Athabasca, Albera, în ţiţei, este nevoie de o cantitate imensă 
de energie. Un derivat al acestui proces este dioxidul de carbon, 
aparent în cantităţi foarte mari. Noul acord referitor la gazele de 
seră urma să închidă operaţiile de rafinare dacă nu se găsea o 

modalitate de rezolvare a problemei. Aici intră în scenă Mitchell 
Goyette. Companiile petroliere începuseră deja să construiască o 
conductă mică de la zăcământ spre Kitimat. Goyette i-a convins 
să mai construiască încă o conductă, prin care să treacă dioxidul 
de carbon lichefiat. 

— Parcă am trecut pe lângă vreo două tancuri petroliere pe 
canal, spuse Summer. 

— Ne-am opus cu toată puterea construcţiei acestor conducte, 
de teama scurgerilor de petrol, dar puterile comerciale au 
câştigat. Între timp, Goyette a convins guvernul că locaţia 
perfectă pentru amplasarea acestora ar fi de-a lungul coastei, iar 
cei de la Departamentul Resurselor Naturale i-au concesionat 
chiar o zonă întinsă de teren. 

— Păcat că s-a atins de locurile astea virgine... 

— Au fost multe păreri contra în departament, dar în cele din 
urmă ministrul resurselor naturale a semnat. De fapt, mi s-a spus 
că el este unul dintre cei invitaţi astăzi la marea deschidere 
oficială. 

— Nu te-ai numărat printre cei care meritau o invitaţie? 
întrebă Summer. 

— Cred că invitaţia mea s-a pierdut undeva prin căsuţa 
poştală. Ba nu, cred c-a mâncat-o câinele. 

Râse. Era prima dată când Summer îl vedea zâmbind şi 
observă o căldură neaşteptată în privirea lui. 

Măriră viteza spre Kitimat, iar când ajunseră în port, Trevor 
acostă în spatele navei NUMA. Aflat în cabina bărcii de cercetare, 
Dirk scria ceva la laptop. Inchise computerul şi ieşi îmbufnat, 
exact când cei doi legau barca la țărm, apoi li se alătură. 

— Ne-am întors înainte de trei, ba chiar mai e destul timp 
până atunci, îi spuse Summer drept salut, cu ochii pe ceas. 

— Cred că vizita la inspector e ultima noastră grijă acum, 
răspunse Dirk. Tocmai am descărcat rezultatele analizelor de 
laborator pentru probele trimise ieri la Seattle. 

— Şi de ce eşti aşa de încruntat? 

Dirk îi întinse foaia cu rezultate, apoi îşi întoarse privirea spre 
strâmtoare. 

— Apele virgine care înconjoară oraşul Kitimat sunt un pericol 
de moarte pentru oricine se încumetă să facă o baie aici. 

Mitchell Goyette scurse sticla de şampanie Krug Clos du Mesnil 
cu un zâmbet încrezut de mulţumire. Aşeză recipientul gol de 
cristal pe masa de cocteil, exact când curentul produs de 
elicopterul ce ateriza umfla umbrarul sub care stătea. 

— Mă scuzaţi, domnilor, spuse el pe un ton grav, cred că a 
sosit prim-ministrul. 

Profitând de moment, se depărtă de micul grup de politicieni 
provinciali. Goyette ieşi din cort şi se îndreptă cu paşi mari către 
pista de aterizare pentru elicoptere din apropiere. 

Masiv şi impunător, Goyette era un bărbat educat, deşi cu o 
mare înclinaţie spre linguşeală. Avea ochi mari, păr lucios şi dat 
pe spate şi un rânjet permanent - semăna cu un mistreţ. Cu 
toate acestea se mişca agil, aproape grațios, mascând astfel 
aroganţa care mocnea în el. Era genul omului care îşi agonisise 
averea prin şiretenie, înşelăciune şi intimidare. 

Cu toate acestea însă, el nu era ceea ce se cheamă un 
parvenit; Goyette transformase terenul primit ca moştenire de 
familie într-o mină de aur, atunci când o companie electrică îi 
solicitase o porţiune din acesta pentru un eventual proiect 
hidroelectric. Goyette negociase cu dibăcie, astfel încât să 
primească un procent din încasările provenite din taxele pentru 
energia electrică necesară utilizării terenului, anticipând corect 
cererile necontenite de energie ale oraşului în plină dezvoltare 
Vancouver. Ştiuse să-şi majoreze profitul cu fiecare investiţie, 
obţinând şi drepturi de exploatare minieră sau forestieră, resurse 
de energie termică şi propriile baraje hidroelectrice. Campania sa 
de publicitate agresivă se focalizase atent asupra propriilor 
companii de energie alternativă şi îl prezentase ca pe un „om 
între oameni”, în ideea de a-i creşte şi mai mult şansele de 
negociere cu puterile statului. Nu mulţi ştiau despre bunurile şi 
activele pe care Goyette le deţinea, despre faptul că era acţionar 
majoritar al companiilor de gaze, cărbune şi petrol şi că, de fapt, 
în spatele fațadei de integritate se ascundea un monument de 
ipocrizie. 

Goyette privi cum elicopterul Sikorsky S-76 se pregăteşte să 
aterizeze pe suprafaţa circulară specială. Cele două motoare fură 
oprite, apoi copilotul deschise uşa laterală a pasagerilor. Un om 

scund cu păr argintiu cobori şi se îndreptă spre Goyette, ferindu- 
şi capul de rotorul elicopterului; era urmat de doi consilieri. 

— Domnule prim-ministru, bine aţi venit în Kitimat şi bun găsit 
la noua noastră staţie Terra Green, îl întâmpină Goyette cu un 
zâmbet extrem de larg. Cum aţi călătorit? 

— Uşor ca o jucărie de pluş elicopterul ăsta. Mă bucur că 
ploaia s-a oprit la un moment dat şi că am putut astfel să ne 
bucurăm de peisaj. 

Prim-ministrul canadian, un autodidact pe nume Barrett, se 
întinse să dea mâna cu Goyette. 

— Mă bucur să te văd din nou, Mitch. Şi mulţumesc pentru 
transport. Nici nu m-am prins că invitaseşi şi alţi membri ai 
cabinetului meu. 

Se îndreptă spre un bărbat cu ochii căzuţi şi cu un început de 
chelie, care coborâse din elicopter şi se apropia de grup. 

— Ministrul resurselor naturale, Jameson, a avut un rol 
hotărâtor în aprobarea proiectului, spuse Goyette radios. 
Proiectul finalizat vă aşteaptă, adăugă el, întorcându-se spre 
Jameson. 

Ministrul de resurse nu era la fel de entuziasmat. Cu un 
zâmbet forţat, răspunse: 

— Mă bucur să văd că centrala funcţionează. 

— Prima dintre multe altele, cu voia dumneavoastră, spuse 
Goyette, făcându-i cu ochiul prim-ministrului. 

— Da, directorul de planificare a capitalului firmei ne spune că 
deja aveţi un teren în dezvoltare în New Brunswick. 

Barrett arătă spre elicopter. 

— Directorul meu de planificare a bugetului? întrebă Goyette 
confuz. 

Se întoarse spre elicopter să vadă ce îi arătase Barrett. Un alt 
bărbat cobori pe uşa laterală şi îşi întinse mâinile spre cer. Ochii 
negri i se mijiră din cauza soarelui puternic, apoi îşi trecu mâna 
prin părul tuns periuţă. Costumul albastru, strâns pe corp, nu 
reuşea să îi ascundă prea mult structura musculoasă, dar făcea 
senzaţie ca ţinută tipic corporatistă. Goyette aproape că rămase 
cu gura căscată când bărbatul se apropie de el. 

— Domnule Goyette, surâse el stăpân pe sine, am actele de 
anexare a proprietăţii din Vancouver, îmi trebuie doar semnătura 
dumneavoastră. 

Bătu cu subiînţeles în geanta de piele pe care o ţinea în mână. 

— Excelent, pufni Goyette, simțindu-se din nou în largul lui la 

vederea omului său de încredere, care tocmai se dăduse jos din 
avionul său privat. Nu vreţi, vă rog, să aşteptaţi în biroul 
managerului centralei? Ajungem şi noi în scurt timp. 

Goyette se întoarse şi îl conduse în mare grabă pe prim- 
ministru la cortul alb, unde se serveau vin şi ouă Benedict în 
acompaniamentul unui cvartet de coarde, apoi îi conduse pe 
demnitari spre intrarea în clădirea care adăpostea instalaţia 
pentru colectarea şi stocarea dioxidului de carbon. Managerul 
centralei, un inginer cu o faţă caraghioasă, preluă grupul şi le 
prezentă rapid proiectul. Vizitară două staţii mari de pompe, apoi 
se mutară afară, unde managerul le arătă mai multe instalaţii 
uriaşe pentru rezervoare, parţial ascunse de pini. 

— Dioxidul de carbon este pompat în stare lichidă din Alberta 
şi stocat apoi în aceste tancuri-rezervor, explică managerul. Apoi 
este pompat sub presiune în pământul de sub noi. Aici a fost 
forat un puț de opt sute de metri, care străbate un strat gros de 
roci dure, sub care se află o formaţiune sedimentară poroasă 
îmbibată cu apă sărată. Din punct de vedere geologic, se 
îndeplinesc condiţiile ideale pentru stocarea dioxidului de carbon 
şi evitarea infiltraţiilor virtuale către suprafaţă. 

— Dar dacă ar avea loc un cutremur? întrebă prim-ministrul. 

— Suntem la cel puţin cincizeci de kilometri distanţă de cea 
mai apropiată falie cunoscută, aşa că şansele unui cutremur 
semnificativ în zona aceasta sunt foarte mici. lar la adâncimile la 
care stocăm produsul nu există nici o şansă de infiltrare 
accidentală cauzată de o catastrofa naturală. 

— Şi mai exact... cât din emisiile de dioxid de carbon ale 
rafinăriilor din Athabasca sunt stocate aici? 

— Mă tem că doar o mică parte. Avem nevoie de mai multe 
centrale pentru a putea absorbi întreaga cantitate din 
zăcămintele de nisip petrolifer şi pentru ca rata de productivitate 
să fie din nou la cel mai înalt nivel. 

Goyette profită imediat pentru a direcţiona discuţia în sensul 
dorit. 

— După cum ştiţi, producţia de petrol din Alberta a fost redusă 
serios din cauza dispoziţiilor de restricţionare a emisiilor de 
carbon. Situaţia este la fel de drastică şi pentru termocentralele 
pe cărbuni din est. Impactul economic asupra ţării va fi năucitor. 
Soluţia însă vă este oferită pe tavă. Ne-am interesat deja de mai 
multe locaţii din zonă care s-ar preta pentru construcţia unor 
astfel de centrale. Pentru a merge mai departe însă, avem 

nevoie de ajutorul dumneavoastră. 

— Posibil, dar nu sunt deloc sigur că mă încântă ideea ca 
litoralul Columbiei Britanice să fie transformat într-un bazin 
pentru stocarea poluării industriale din Alberta, spuse sec prim- 
ministrul. 

Născut în Vancouver, era încă mândru de originile sale şi se 
simţea foarte legat de provincia sa natală. 

— Nu uitaţi nici de taxa pe care Columbia Britanică o aplică 
pentru fiecare o mie de kilograme de dioxid de carbon care ies 
din ţară, din care doar o mică parte revine în vistieria statului. 
Adevărul este că pentru provincie reprezintă o sursă sigură de 
venit. Mai mult, poate aţi remarcat şi noul nostru doc. 

Goyette arătă spre o construcţie imensă acoperită, care se 
zărea în spatele unor grămezi de reziduuri, în apropierea unui 
golfuleţ. 

— Dispunem de un doc de peste o sută cincizeci de metri, în 
care încap tancurile petroliere ce pot transporta dioxid de carbon 
lichid. Suntem deja în măsură să recepţionăm încărcături şi 
intenţionăm să demonstrăm că putem procesa deşeurile de 
carbon provenite din activitatea industrială din Vancouver, 
precum şi pe cele provenite din exploatările miniere sau 
forestiere din nordul sau sudul coastei. Lăsaţi-ne să construim 
centrale ca acestea în toată ţara şi vom putea administra o mare 
parte din cotele naţionale de emisii de carbon. lar dacă vom 
construi încă o unitate suplimentară pe coastă, vom putea 
îngropa cu succes şi dioxidul de carbon provenit din America şi 
China, bineînţeles cu un profit substanţial. 

Ochii politicianului licăriră la gândul unui flux suplimentar de 
venituri în registrele contabile ale guvernului. 

— Tehnologia este perfect sigură? întrebă el. 

— Aici nu este vorba despre deşeuri nucleare, domnule. 
Această centrală a fost construită ca un prototip şi a funcţionat 
perfect timp de câteva săptămâni. Domnule prim-ministru, este 
o propunere garantată sută la sută. Eu mă ocup de construirea şi 
de funcţionarea centralelor, precum şi de siguranţa acestora. 
Guvernul trebuie doar să aprobe proiectul, după care va primi o 
parte grasă din venituri. 

— Vă rămâne şi dumneavoastră câte ceva? 

— Mă descurc eu, răspunse Goyette, rânjind ca o hienă. Am 
nevoie doar de aprobări în continuare pentru sit şi pentru 
conducte, de la dumneavoastră şi de la ministrul resurselor 

naturale. Nu-i nici o problemă, nu-i aşa, domnule ministru 
Jameson? 

Jameson îi adresă lui Goyette o privire de om slugarnic. 

— Aş zice că nimic că nu ne poate zdruncina prietenia, care se 
bazează pe o profundă relaţie de încredere reciprocă, răspunse 
el. 

— Foarte bine, spuse Barrett. Trimiteţi-mi propunerile de 
contract şi o să le dau consultanţilor mei să se uite peste ele. 
Revenind acum, a mai rămas ceva din şampania aceea 
excelentă? 

Grupul se întoarse spre cortul cu delicatese, iar Goyette îl 
trase deoparte pe ministrul de resurse. 

— Ai primit livrarea de la BMW, nu? îl întrebă Goyette cu un 
rânjet sinistru. 

— Un dar extrem de generos, de care nevastă-mea e cât se 
poate de încântată. Aş prefera totuşi ca recompensele viitoare să 
nu mai fie atât de bătătoare la ochi. 

— Nici o problemă. Contribuţia la contul personal din afara 
graniţelor a fost deja trimisă. 

Jameson ignoră comentariul. 

— Ce-i cu absurditatea asta cu construcţia de noi centrale de-a 
lungul coastei? Ştim amândoi că structura geologică e cel mult la 
limită. Aşa-numitul strat acvifer îşi va atinge volumul maxim în 
câteva luni. 

— Acest teren va fi bun pe o perioadă nedefinită, spuse 
Goyette pe un ton mustrător. Am rezolvat problema volumului; 
iar atâta timp cât îmi vei trimite aceeaşi echipă de expertizare 
geologică, nici n-or să fie probleme cu planurile noastre de 
expansiune pe întreaga coastă. Geologul principal a fost foarte 
maleabil şi-a revizuit concluziile contra unui preţ simbolic. 

Rânji. 

Jameson se strâmbă la aflarea veştii că în departamentul pe 
care îl conducea corupţia ajunsese chiar dincolo de el. Nici nu-şi 
mai aducea aminte când anume realizase brusc că îi aparţinea 
cu totul lui Goyette; trecuseră câţiva ani buni de atunci. Se 
întâlniseră la un meci de hochei, pe vremea când Jameson era la 
prima sa încercare de a intra în Parlament. | se păruse că a găsit 
în Goyette un binefăcător înstărit, care îi împărtăşea viziunea 
progresistă asupra viitorului ţării. Contribuțiile pentru campaniile 
politice crescuseră odată cu cariera lui Jameson, iar undeva în tot 
acest răstimp depăşise, în mod prostesc, limita. Contribuțiile la 

campanie se transformaseră apoi în zboruri cu avioane cu reacţie 
şi în vacanțe gratuite, pentru ca apoi să ajungă în ultimul stadiu 
de luare de mită. Fiind o fire ambițioasă şi având o soţie şi patru 
copii pe care trebuia să îi întreţină dintr-un salariu de funcţionar 
public, acceptase mita fără să clipească, găsind ca scuză faptul 
că politica pe care o promova pentru Goyette era corectă. Abia 
când fusese numit ministru pentru resursele naturale observase 
şi cealaltă parte a lui Goyette. Ajunsese la concluzia că percepţia 
publică despre Goyette, cum că ar fi un profet al mediului, era 
doar o faţadă foarte inteligent construită pentru a-i ascunde 
adevăratul chip, de megaloman avid de bani. Fiecare parc eolian 
pe care îl inaugura cu mare tam-tam era o faţadă pentru alte 
şase mine de cărbune la care era, de asemenea, proprietar, doar 
că pe acestea din urmă ştia cum să le ferească de ochii 
publicului. Aprobările false de exploatare minieră, studiile 
inventate de impact asupra mediului, dar şi subvenţiile federale 
acordate cât se poate de legal companiilor lui Goyette erau toate 
fraudate de şi prin ministru. Drept răsplată, mita devenise 
constantă şi generoasă. Jameson putuse să-şi cumpere o vilă 
elegantă în Ottawa, în cartierul de lux Rockcliffe Park şi să 
strângă mai mult decât suficienţi bani în bancă pentru a-şi 
trimite copiii la cele mai bune şcoli. Cu toate acestea, nu 
intenţionase niciodată să ajungă atât de departe şi totodată ştia 
prea bine că nu mai poate să iasă din acest cerc vicios. 

— Nu ştiu cât o să mai pot să te susţin cu toate planurile 
astea, îi spuse el lui Goyette pe un ton obosit. 

— Mă vei susţine atâta timp cât voi avea nevoie, răspunse 
Goyette printre dinţi, cu o privire de gheaţă. Bine, mai ai şi 
varianta de a-ţi petrece viaţa la penitenciarul Kingston. 

Lui Jameson i se înmuiară genunchii şi fu obligat, încă o dată, 
să accepte realitatea. 

Sigur pe el, cu certitudinea că va obţine actele necesare de la 
Jameson, Goyette - deja uşurat acum - făcu un semn cu mâna 
spre cort. 

— Hai, lasă asta acum, înveseleşte-te, îi spuse el. Hai să ne 
alăturăm prim-ministrului şi să toastăm în cinstea averilor pe 
care le va revărsa în curând asupra noastră. 

Clay Zak stătea cu picioarele pe biroul managerului centralei 
şi răsfoia o carte despre istoria frontierelor. Aruncă o privire pe 
fereastră în momentul în care geamurile începuseră să trepideze 
din cauza elicopterului care îşi luase zborul. Goyette intră în 
birou câteva secunde mai târziu, cu o expresie uşor enervată, pe 
care încerca să şi-o mascheze. 

— la te uită, directorul meu de planificare a capitalului, spuse 
Goyette. Pare că ai ratat zborul de întoarcere. 

— Mai degrabă am ratat o călătorie în înghesuială, răspunse 
Zak, băgându-şi cartea în geantă. De fapt, cred că m-aş fi 
sufocat cu toţi politicienii ăia înăuntru. Chiar cred c-ar trebui să-ţi 
cumperi un Eurocopter EC-155. E mult mai rapid şi, în 
consecinţă, n-ar trebui să mai pierzi la fel de mult timp stând la 
taclale cu prostituatele alea. Chiar aşa... ministrul resurselor 
naturale? Te urăşte sincer. 

Goyette îi ignoră remarcile şi se aşeză într-un fotoliu de piele 
din faţa biroului. 

— Prim-ministrul tocmai a fost înştiinţat de moartea lui 
Elizabeth Finlay. A fost raportată ca accident, spuse el. 

— Da, a căzut peste bord şi s-a înecat. Ai fi crezut că o femeie 
de condiţia ei ştie să înoate, zâmbi Zak. 

— Ai avut grijă să nu laşi urme? întrebă Goyette pe un ton 
duplicitar. 

Pe chipul lui Zak se citi pentru o clipă dezamăgirea. 

— Ştii că tocmai de-asta serviciile mele te costă atât de mult! 
Exceptând cazul în care câinele ei se duce să dea o declaraţie la 
poliţie, nimeni nu are nici un motiv să suspecteze că nu a fost un 
simplu accident tragic. 

Zak se lăsă în fotoliu şi îşi îndreptă privirea spre tavan. 

— Odată cu Elizabeth Finlay a fost îngropată şi încercarea de 
stopare a exporturilor de gaze naturale şi petrol către China. Se 
aplecă apoi spre Goyette şi-l întrebă ironic: Cât te-a costat mai 
exact modificarea aia mică a legislaţiei cu privire la deschiderea 
zăcământului de gaze de la Melville? 

Goyette se uita fix în ochii ucigaşului, dar nu vedea nici un 
semn că ar discuta cu o fiinţă umană. Pe faţa lui bătută de vânt 
şi uşor alungită nu se putea citi nici o emoție. Era chipul 

jucătorului de pocher perfect. Ochii lui negri erau atât de reci, 
încât Goyette se întreba dacă acest om simţise vreodată ceva. 
Riscase mult când angajase un mercenar, dar Zak era cu 
siguranţă un profesionist desăvârşit; iar avantajele se dovedeau 
a fi enorme. 

— N-a costat prea mult, răspunse el în cele din urmă. 

— Şi uite cum veni vorba şi despre recompensa mea. 

— Vei fi plătit aşa cum am stabilit înainte de comun acord. 
Jumătate acum, jumătate după închiderea investigaţiei. Ca şi 
înainte, banii îţi vor fi viraţi în contul din Insulele Cayman. 

— Aia-i doar prima parte, zâmbi Zak. Cred că-i timpul să-mi 
încasez cecul şi să mă bucur de câteva săptămâni de odihnă şi 
relaxare în însoritele insule din Caraibe. 

— Şi eu sunt de părere că ar fi bine să dispari o perioadă de pe 
teritoriul Canadei. 

Goyette ezită, nefiind sigur dacă poate să întindă coarda şi 
mai mult. Omul se ţinuse de cuvânt şi îşi făcuse bine treaba, era 
de acord şi întotdeauna îşi acoperea urmele. 

— Mai am un proiect pentru tine, îşi luă el inima în dinţi în cele 
din urmă. O treabă măruntă. E în State. Şi nu implică cadavre. 

— Numeşte-l, spuse Zak. 

Nu se întâmplase până atunci să-l refuze vreodată. Deşi îl 
considera pe Goyette un cretin absolut, trebuia să admită că 
omul plătea bine. Chiar foarte bine. 

Goyette îi întinse o mapă. 

— Poţi să-i studiezi conţinutul la următorul zbor. La poartă te 
aşteaptă un şofer care te va conduce la aeroport. 

— Un avion comercial? Poate ar fi cazul să-ţi cauţi un nou 
director de planificare a capitalului dacă mai continuăm în stilul 
ăsta. 

Zak se ridică şi ieşi cu paşi mari din birou, asemenea unui 
împărat, lăsându-l pe Goyette în urma sa, dând din cap 
îngândurat. 

Lisa Lane îşi frecă ochii obosiţi şi mai verifică o dată tabelul 
periodic al elementelor - o planşă care se găseşte în aproape 
toate liceele din ţară, în laboratorul de chimie. Biochimista 
învățase de multă vreme tabelul pe de rost şi, dacă i s-ar fi cerut, 
probabil că ar fi putut să îl spună şi de la coadă la cap. Acum 
stătea şi îl privea insistent, sperând că va avea un moment de 
inspiraţie şi că îi va veni o idee nouă. 

Incerca să găsească un catalizator durabil care să separe o 
moleculă de oxigen dintr-una de carbon. Ochii i se opriră asupra 
celui de-al patruzeci şi cincilea element, rodiul, cu simbolul Rh. 
Programul de modelare pe care îl avea instalat pe computer îi 
sugerase în permanenţă că ar trebui să caute mai degrabă un 
compus metalic. Rodiul fusese într-adevăr cel mai bun pe care îl 
găsise până atunci, dar era complet ineficient, în afară de faptul 
că era un metal preţios, îngrozitor de scump. Proiectul ei de la 
Laboratorul de Investigații şi Tehnologii Ecologice de la 
Universitatea George Washington se numea Cercetarea cerului 
albastru şi spera ca acest nume să corespundă în continuare 
realităţii, deşi nici beneficiile potenţiale ale unei descoperiri 
fantastice nu puteau fi trecute cu vederea. Trebuia însă să existe 
un răspuns. 

Cu privirea aţintită asupra căsuţei în care era trecut rodiul, 
observă că elementul precedent avea un simbol similar, Ru. În 
timp ce se juca cu o şuviţă din părul ei lung şi şaten, rosti cu 
voce tare: 

— Ruteniu. 

Metal de tranziţie din grupa platinei, acesta era un element pe 
care nu putuse încă să îl testeze. 

— Bob, îl strigă ea pe bărbatul subţire care stătea la 
computerul de lângă ea, îmbrăcat într-un halat alb de laborator, 
a ajuns până la urmă mostra aceea de ruteniu pe care am cerut- 
0? 

Bob Hamilton se întoarse de la computer şi îşi dădu ochii peste 
cap. 

— Ruteniu. Chestia asta e mai greu de obţinut decât o zi 
liberă. Cred că am vorbit cu douăzeci de furnizori şi nici unul nu-l 
avea pe stoc. In cele din urmă am aflat că cei de la laboratorul 

de geologie din Ontario ar avea o cantitate limitată. Costă chiar 
mai mult decât mostra de rodiu, aşa că am comandat doar două 
uncii. Lasă-mă puţin să mă duc să verific la depozit dacă mostra 
a ajuns. 

leşi din laborator şi străbătu holul până la o magazie mică, în 
care erau ţinute sub cheie materialele speciale. Un asistent de 
după un gemuleţ cu gratii găsi pacheţelul şi i-l dădu. Revenit în 
laborator, Bob aşeză pachetul pe biroul Lisei. 

— Ai noroc. Mostra a ajuns ieri. 

Lisa desfăcu pachetul, în care se afla o cutie de plastic ce 
conţinea câteva benzi subţiri dintr-un metal mat. Alese o mostră 
şi o aşeză pe o lamelă, pentru a o examina la microscop. Văzut la 
microscop, ruteniul semăna cu un bulgăre pufos de zăpadă. Îi 
cântări, apoi îl introduse în compartimentul etanş al unei celule 
de măsură, ataşată la rândul ei unui spectrometru de masă. La 
acest dispozitiv erau ataşate încă patru computere şi câteva 
rezervoare de gaz presurizat. Lisa se aşeză la una dintre tastaturi 
şi introduse câteva linii de comandă, pentru a iniţializa un 
program-test. 

— Acesta e cel care ne va aduce premiul Nobel? întrebă Bob. 

— Dacă funcţionează, o să fac rost de bilete la un meci cu 
Redskins. 

Aruncând apoi o privire rapidă spre ceasul de pe perete, 
întrebă: 

— Vrei să mâncăm ceva? Cred că mai durează cel puţin o oră 
până când ies primele rezultate. 

— Vin, răspunse Bob dându-şi jos halatul, apoi o urmă spre 
uşă. 

După ce mâncară câte un sandvici cu carne de curcan la 
bufet, Lisa reveni la biroul ei micuţ din spatele laboratorului. Un 
minut mai târziu, Bob băgă capul pe uşă, cu ochii ieşiţi din orbite 
de mirare. 

— Lisa, vino să vezi ceva, îngăimă el. 

Lisa îl urmă rapid în laborator, inima oprindu-i-se pentru o 
secundă când îl văzu pe Bob că se apropie de spectrometru. 
Acesta îi arătă unul dintre monitoare, care afişa un şir de numere 
ce se derulau cu rapiditate lângă un grafic fluctuant cu bare. 

— Ai uitat să elimini mostra de rodiu înainte de a începe 
testarea nouă. Dar uită-te la rezultate! Nivelul de oxalaţi iese din 
grafic, spuse el încet. i 

Lisa se uită la monitor şi se cutremură. In spectrometru era 

încorporat un sistem de detectare pentru intabularea formulelor 
moleculare rezultate din reacţiile chimice produse. Ruteniul 
reacţionase într-adevăr ca un catalizator care rupsese legătura 
dintre carbon şi oxigen şi crease noi legături între particule, iar 
acestea se recombinaseră într-un compus cu două părţi de 
carbon numit oxalat. Spre deosebire de catalizatorii pe care îi 
folosise mai devreme, combinaţia ruteniu/rodiu nu produsese nici 
un material sedimentar rezidual. Lisa tocmai obținuse rezultatul 
pe care oamenii de ştiinţă din întreaga lume îl căutau de o 
grămadă de vreme. 

— Nu-mi vine să cred, murmură Bob. Reacţia catalitică este 
extrem de clară. 

Lisa simţi că ameţeşte şi se lăsă pe un scaun. Verifică 
rezultatul de nenumărate ori căutând o eroare, dar nu exista nici 
una. In cele din urmă acceptă probabilitatea că descoperise ceva 
uimitor. 

— Trebuie să-i spun lui Maxwell, spuse ea. 

Doctorul Horace Maxwell fusese directorul Laboratorului de 
Investigaţii şi Tehnologii Ecologice al Universităţii George 
Washington. A 

— Maxwell? Eşti nebună? In două zile trebuie să facă declaraţii 
în faţa Congresului. 

— Ştiu. Se presupune că trebuie să-l însoțesc şi eu. 

— Acum e sinucidere curată, spuse Bob, dând din cap. Dacă îi 
spui acum, va fi obligat să menţioneze acest fapt în expunerea 
sa, pentru a putea obţine mai multe fonduri pentru laborator. 

— Ar fi chiar aşa de rău? 

— Da, dacă rezultatele nu pot fi reproduse. Un singur test de 
laborator nu soluţionează toate misterele universului. Hai să o 
luăm de la capăt şi să refacem totul; să documentăm foarte bine 
fiecare etapă înainte de a merge la Maxwell. Aşteaptă cel puţin 
până îşi susţine declaraţia, o îndemnă Bob. 

— Bănuiesc că ai dreptate. Putem reface experimentul în 
condiţii diferite, doar pentru a fi siguri. Singurul impediment este 
că avem la dispoziţie o cantitate limitată de ruteniu. 

— Asta, sunt sigur, o să fie ultima dintre problemele noastre, 
spuse Bob, iar ulterior avea să se dovedească că avusese 
dreptate. 

Avionul aparţinând companiei Air Canada zbura pe deasupra 
oraşului Ontario, care părea o cuvertură formată din bucăţi de 
material verde. Deşi avea loc la fereastră şi călătorea la clasa 
întâi, Clay Zak nu era interesat de peisaj, ci mai degrabă de 
simetria picioarelor unei stewardese tinere, care împingea 
căruciorul cu băuturi. Aceasta îi observă privirea, drept pentru 
care îi mai oferi un martini într-un pahar de plastic. 

— Este ultimul, spuse ea cu un zâmbet obraznic. In scurt timp 
vom ateriza în Toronto. 

— İl voi savura cu atât mai mult, răspunse el, privind-o lacom. 

Era îmbrăcat ca un om de afaceri care călătoreşte, cu 
pantaloni lejeri kaki şi un sacou sport albastru, aşa că părea un 
agent de vânzări oarecare, grăbit să ajungă la o conferinţă în alt 
oraş. Realitatea însă era cu totul alta. 

Singurul copil al unei mame alcoolice necăsătorite, crescuse 
într-o zonă rău famată a cartierului Sudbury din Ontario, fără să 
aibă prea mult sprijin. La cincisprezece ani se lăsase de şcoală şi 
se angajase în mina de nichel din apropiere, unde-şi antrenase 
forţa fizică - douăzeci de ani mai târziu era încă într-o formă 
bună. Viaţa în mină fusese scurtă şi atunci comisese şi prima lui 
crimă, înfigând târnăcopul în urechea unui alt miner, care îl 
înjurase de mamă. 

Fugise din Ontario, îşi luase o identitate nouă în Vancouver şi 
intrase în afaceri cu droguri. Fiind un bărbat puternic şi foarte 
dur, fusese racolat ca recuperator al unuia dintre cei mai mari 
traficanţi locali de metamfetamină, poreclit Suedezu. Banii intrau 
uşor, iar Zak se dovedise chiar mai inteligent de atât. Persoană 
autodidactă,  devorase cărţi de specialitate, studiind cu 
conştiinciozitate finanţele şi administrarea afacerilor. In loc să-şi 
cheltuiască banii agonisiţi necinstit pe femei dubioase şi maşini 
ţipătoare, cum făceau amicii lui, îi investise inteligent în acţiuni şi 
în imobiliare. Cariera profitabilă din lumea drogurilor se sfârşise 
apoi brusc, din cauza unei ambuscade. 

In ciuda aparenţelor, nu poliţia crease ambuscada, ci un 
furnizor din Hong Kong, care dorea să preia controlul asupra 
pieţei de droguri. Suedezu şi câinii lui de pază fuseseră împuşcaţi 
în timpul unui schimb nocturn de focuri din parcul Stanley din 

Vancouver. Zak scăpase viu şi nevătămat din ploaia de gloanţe şi 
se făcuse nevăzut. 

Işi planificase bine răzbunarea, pândind şi spionând săptămâni 
la rând un iaht luxos, închiriat de sindicatul chinez. Işi utilizase 
experienţa câştigată în minele de nichel pentru a confecţiona o 
bombă artizanală, pe care o detonase exact când la bordul 
vasului se aflau toţi asociaţii din Hong Kong. Inchiriase o şalupă 
pentru a putea urmări din apropiere explozia şi văzuse cum un 
bărbat aflat pe un iaht aflat în preajmă fusese aruncat în apă în 
urma deflagraţiei. Realizând că autorităţile nu vor acorda prea 
mult timp investigării morţii unui dealer, dar că ar fi putut 
extinde cercetările în cazul în care cineva din înalta societate ar 
fi fost găsit mort, considerase că ar fi mai bine să-l salveze din 
apă pe bărbatul inconştient. 

Bărbatul acela era Mitchell Goyette, ale cărui prime cuvinte, 
jumătate incoerente din cauza şocului, fuseseră pline de o 
recunoştinţă neobişnuit de exuberantă pentru el. 

— Mi-ai salvat viaţa, spusese Goyette tuşind. Te voi răsplăti. 

— Mai bine mi-ai da ceva de lucru, spusese Zak. 

Zak râsese în hohote câţiva ani mai târziu când îi adusese 
aminte lui Goyette această întâmplare. Chiar şi Goyette o găsea 
hilară. Intre timp mogulul ajunsese să aprecieze talentele 
subversive ale fostului miner, reangajându-l pe un post superior. 
Goyette ştia însă că loialitatea lui Zak se bazează doar pe bani şi 
din cauza aceasta îl supraveghease întotdeauna cu mare atenţie. 
Pe de altă parte, lui Zak îi plăcea rolul de lup singuratic. Zak 
fusese influenţat de Goyette, dar beneficiase totodată de banii 
acestuia şi îi făcea plăcere să îl ia peste picior ori de câte ori 
putea pe angajatorul său bogat şi influent. 

Avionul ateriză pe aeroportul internaţional din Toronto - Lester 
B. Pearson - cu câteva minute mai devreme. Zak, puţin afectat 
de efectele consumului de martini din timpul zborului, cobori de 
la clasa întâi şi se îndreptă spre biroul de unde se închiriau 
maşini, aşteptând între timp descărcarea bagajelor. Luă cheile 
unei berline bej cu patru uşi şi se îndreptă spre sud, pe drumul 
care ducea în partea de vest a lacului Ontario. Conduse relaxat 
pe autostrada care urmărea lacul încă o sută şi ceva de 
kilometri, până când zări un indicator pe care scria: NIAGARA. 
După încă un kilometru şi jumătate de la faimoasa cascadă, 
traversă podul Rainbow şi intră în statul New York, întinzându-i 
ofițerului de la imigrări un paşaport fals canadian. 

După ce depăşi zona cascadei, mai merse spre sud foarte 
puţin până ajunse la Buffalo. Găsi repede aeroportul şi avu 
suficient timp să îşi rezerve un loc la cursa 767, pe jumătate 
goală, spre Washington D.C., folosind de data aceasta o altă 
identitate falsă, de cetăţean american. Când avionul ajunse 
deasupra râului Potomac, se lăsase deja seara. Era primul zbor al 
lui Zak pe aeroportul naţional Reagan şi în capitala ţării, aşa că 
privea captivat monumentele istorice ale oraşului de pe 
bancheta din spate a unui taxi. Se întrebă retoric dacă George 
Washington ar fi găsit că luminiţele roşii montate pe 
monumentul care îi poartă numele sunt o absurditate sau nu. 

Işi rezervă o cameră la hotelul Mayflower, răsfoi dosarul pe 
care i-l dăduse Goyette, apoi cobori în sala Town&Country 
Lounge, elegant lambrisată cu lemn şi situată la parter. Găsi un 
colţ retras, comandă un martini şi se uită la ceas. La şapte şi un 
sfert, de masa lui se apropie un bărbat slab, cu barba zburlită. 

— Domnul Jones? întrebă el, uitându-se nervos la Zak. 

Acesta îi zâmbi uşor. 

— Da. Vă rog să luaţi loc, îi spuse Zak. 

— Sunt Hamilton. Bob Hamilton, de la Laboratorul de 
Investigaţii şi Tehnologii Ecologice din cadrul Universităţii George 
Washington, spuse şoptit bărbatul. 

Se uita tremurând la Zak, apoi trase adânc aer în piept şi se 
ghemui în colţul separeului. 

Un fel de miracol ajunsese pe biroul preşedintelui la scurt timp 
după întâlnirea cu Sandecker. Era încă o scrisoare de la prim- 
ministrul Canadei, în care se prezenta o posibilă soluţie pentru 
criza din ce în ce mai mare în care se aflau. Cu un an în urmă 
fusese descoperit fără prea mare zarvă un zăcământ important 
de gaze naturale, scria prim-ministrul, în depărtata zonă a 
Arhipelagului Arctic, care aparţinea de Canada. Prospecţiunile 
iniţiale arătau că terenul, aflat în apropierea Strâmtorii Viscount 
Melville, putea fi unul dintre cele mai mari rezervoare de gaz 
natural din lume. Firma privată care făcuse această descoperire 
trimisese deja o flotă de tancuri petroliere care transporta gazul 
către America. 

Acesta era impulsul pe care preşedintele îl aşteptase pentru a- 
şi pune în aplicare planurile de politică externă. Un acord de 
achiziţie major fusese pus la punct imediat, pentru a permite 
comercializarea gazului. Deşi îl vindea la un preţ mai mare decât 
cel de la bursă, compania promisese că va furniza toată 
cantitatea de gaz pe care o putea distribui - sau cel puţin aşa 
garantase CEO-ul firmei private de explorare, nimeni altul decât 
Mitchell Goyette. 

Ignorând avertismentele consilierilor economici şi politici de a 
nu se grăbi cu luarea unei decizii, preşedintele reacţionase rapid 
la aflarea acestor veşti. Se adresase naţiunii direct din Biroul 
Oval, într-o emisiune difuzată la nivel naţional, pentru a-şi 
exprima planurile ambiţioase: 

— Compatrioţi, trăim momente grele, se adresase el 
telespectatorilor, cu o mină solemnă. Vieţile noastre cotidiene 
sunt periclitate de o criză energetică fără precedent, în timp ce 
însăşi existenţa noastră ca specie este ameninţată de o criză 
ecologică. Dependenţa noastră faţă de importul de petrol a 
produs consecinţe care ne-au afectat economia şi pe care le 
simţim cu toţii când susţinem emisiile periculoase de gaze de 
seră. Noi dovezi îngrijorătoare ne arată că suntem gata să 
pierdem lupta împotriva încălzirii globale. Pentru siguranţa 
noastră şi pentru securitatea întregii planete, mă angajez pe 
această cale că Statele Unite îşi vor neutraliza emisiile de carbon 
până în anul 2020. In timp ce unii vor considera acest obiectiv 

drastic sau chiar imposibil, ţin să subliniez încă o dată că este 
singura noastră şansă. Militez în această seară pentru unirea 
eforturilor de cercetare ale industriilor private, instituţiilor 
academice şi agenţiilor noastre guvernamentale pentru 
rezolvarea necesităţilor noastre de energie, prin găsirea unor 
combustibili şi a unor resurse alternative. Petrolul nu poate şi nu 
va fi combustibilul care să susţină în continuare economia 
noastră viitoare. In scurt timp, în Congres va fi propus un pachet 
de finanţare, care va reprezenta investiţiile noastre specifice în 
realizarea unor proiecte noi de cercetare şi pentru descoperirea 
unor tehnologii noi. 

Având resursele potrivite şi o voinţă de fier, sunt încrezător că 
vom putea atinge acest ţel împreună. Nu este mai puţin adevărat 
că astăzi trebuie să facem sacrificii pentru a elimina total emisiile 
de gaze şi pentru a ne reduce dependenţa de petrol, care în 
momentul de faţă ne sufocă economia. Ca urmare a 
disponibilităţii recente a furnizorilor de gaze naturale, vă solicit 
ca toate centralele personale pe cărbuni şi termocentralele pe 
petrol să fie transformate în centrale pe gaz natural în cel mult 
doi ani. Sunt încântat să anunţ în această seară că preşedintele 
Zhen al Chinei a fost de acord să impună măsuri similare în ţara 
sa. Mai mult, în scurt timp voi prezenta constructorilor de maşini 
din această ţară planurile necesare pentru accelerarea producţiei 
de vehicule ecologice pe gaz şi de maşini hibride electrice, 
planuri care sper de asemenea să fie adoptate pe plan 
internaţional. Trăim momente dificile, dar cu sprijinul 
dumneavoastră putem face ca ziua de mâine să fie mult mai 
sigură. Vă mulţumesc. 

După oprirea camerelor de luat vederi, de preşedintele Ward 
se apropie şeful administraţiei prezidenţiale, un om scund şi chel 
pe nume Charles Meade. 

— V-aţi descurcat excelent, domnule. Sunt convins că a fost 
un discurs eficient, care ar trebui să-i calmeze pe fanaticii 
anticărbune şi să amelioreze boicotul anunţat de ei. 

— Mulţumesc, Charlie, cred că ai dreptate, spuse preşedintele. 
A fost destul de eficient. In sensul că mi-am retezat orice şansă 
de a fi reales, adăugă el cu un zâmbet strâmb. 

Camera 2318 a clădirii de birouri Rayburn era neobişnuit de 
plină de reporteri şi de spectatori. Rareori audierile cu uşile 
deschise ale Subcomisiei pentru Energie şi Mediu de la Casa Albă 
reuşeau să adune mai mult de o mână de oameni interesaţi. 
Având în vedere însă dispoziţiile pe care preşedintele le dăduse 
referitor la emisiile de gaze de seră, furtuna care se crease în 
media pe marginea subiectului atrăsese atenţia asupra acestei 
subcomisii şi asupra audierilor preliminare, care aveau ca temă 
de discuţie stadiul de dezvoltare în care se aflau tehnologiile noi, 
precum şi aportul acestora în lupta împotriva încălzirii globale. 

Agitaţia mulţimii se domoli când cei optsprezece membri ai 
Congresului intrară în sală şi îşi ocupară scaunele de pe podium. 
Ultimul membru care intrase era o femeie atrăgătoare, cu părul 
de culoarea scorţişoarei. Era îmbrăcată cu un taior Prada mov- 
închis, care se asorta perfect cu nuanţa violacee a ochilor ei. 

Loren Smith, membră devotată a Congresului şi reprezentanta 
celui de-al şaptelea district al statului Colorado, nu renunţase 
niciodată la feminitatea ei de când îşi câştigase primul mandat 
pe holurile albastre ale Congresului. Deşi avea peste patruzeci 
de ani, era încă o apariţie modernă şi stilată, dar colegii ei 
aflaseră încă de la început că frumuseţea şi atracţia ei pentru 
modă nu îi diminuaseră cu nimic abilităţile şi inteligenţa 
necesare pe scena politică. 

Păşind cu eleganţă către mijlocul podiumului, se aşeză lângă 
un congresman rotofei cu părul alb din Georgia, care prezida 
comisia. 

— Cer audienței să facă linişte în vederea începerii audierilor, 
rosti tare acesta, cu un accent tipic de Atlanta. Având în vedere 
interesul public faţă de acest subiect, voi trece peste discursul de 
deschidere şi îl voi invita pe primul nostru vorbitor să facă 
declaraţii. 

Se întoarse şi îi făcu cu ochiul lui Loren, care îi răspunse cu un 
surâs. Colegi şi prieteni vechi, în ciuda neînțelegerilor provocate 
de viziunile politice diferite, aceşti oameni se numărau printre 
puţinii membri de la Casa Albă care evitaseră fanatismul 
grandoman şi se concentraseră asupra binelui ţării. 

Luară cuvântul câţiva lideri din lumea academică şi a 

afacerilor, care vorbiră despre ultimele progrese din domeniul 
energiei alternative cu emisii de carbon zero. Deşi fiecare îşi 
prezenta într-o lumină extrem de favorabilă previziunile pe 
termen lung, nici unul nu putea răspunde clar la întrebările 
comisiei care vizau soluţiile tehnologice imediate. 

— Nivelul de producţie a hidrogenului nu a fost încă perfectat, 
declară un expert. Chiar dacă fiecare bărbat, femeie sau copil ar 
avea o maşină pe bază de hidrogen, cantitatea de hidrogen 
disponibilă tot nu ne-ar permite să le asigurăm alimentarea. 

— Cât de departe suntem de realizarea acestui proiect? 
întrebă un reprezentant al statului Missouri. 

— Probabil că avem nevoie de încă zece ani, răspunse acesta. 

Un val de proteste se răspândi cu rapiditate în întreaga sală. 
Fiecare vorbitor ajungea în final la aceeaşi concluzie. Progresele 
tehnologice şi îmbunătățirile aduse produselor aveau un impact 
imediat pe piaţă, dar progresele erau în mod surprinzător foarte 
mici. Nu exista nici o descoperire fabuloasă care să fi putut 
contribui la soluţionarea problemelor şi la salvarea ţării şi a 
întregii lumi de la efectele devastatoare, fizice şi economice, ale 
încălzirii globale accelerate. 

Ultimul care luă cuvântul era un bărbat scund cu ochelari, care 
condusese Laboratorul de Investigaţii şi Tehnologii Ecologice din 
cadrul Universităţii George Washington, aflată la periferia 
oraşului Maryland. Loren se trase un pic mai aproape şi zâmbi 
când o recunoscu pe Lisa Lane, care tocmai se aşezase lângă 
doctorul Horace Maxwell. După ce şeful laboratorului făcu o 
prezentare introductivă, Loren interveni cu câteva întrebări. 

— Domnule doctor Maxwell, laboratorul dumneavoastră se află 
în topul celor mai bune laboratoare de cercetare în domeniul 
combustibililor alternativi. Puteţi să ne spuneţi la ce tehnologii 
avansate ne putem aştepta din partea echipei dumneavoastră în 
viitorul apropiat? 

Maxwell dădu uşor din cap în semn că a înţeles întrebarea şi 
apoi răspunse cu o voce piţigăiată: 

— Avem în derulare câteva programe de cercetare 
remarcabile în domeniile energiei solare, biocombustibililor şi 
sintezei hidrogenului. Dar, ca să vă răspund la întrebare, mă tem 
că nu avem nimic concret care ar putea să-l ajute pe preşedinte 
în acest dificil mandat. 

Loren remarcase că Lisa îşi muşcase buza în timpul ultimei 
fraze a lui Maxwell. Ceilalţi membri ai Parlamentului continuară 

să îl interogheze încă o oră, dar era evident că nu mai aveau 
nimic interesant de aflat. Preşedintele încercase cu disperare să 
provoace cele mai luminate minţi din lumea academică şi din cea 
a afaceriştilor pentru a rezolva problema energiei, dar eşuase 
lamentabil. 

După suspendarea audierilor şi plecarea reporterilor, grăbiţi să 
îşi scrie articolele, Loren îi mulţumi doctorului Maxwell pentru 
declaraţii, apoi o salută pe Lisa. 

— Bună, colega. Zâmbi şi o îmbrăţişă pe vechea ei colegă de 
cameră. Credeam că lucrezi tot la Laboratorul Naţional 
Brookhaven din New York. 

— Nu, am plecat de acolo acum câteva luni, ca să mă alătur 
programului doctorului Maxwell, care dispunea de mai multe 
fonduri pentru proiectul Cercetarea cerului albastru, răspunse ea 
zâmbind. Am tot vrut să te sun de când am revenit în 
Washington, dar n-am avut timp deloc. 

— Te înţeleg. După discursul de astăzi al preşedintelui, munca 
depusă de laboratorul tău a devenit brusc foarte importantă. 

Lisa deveni serioasă şi se apropie de Loren. 

— Aş vrea tare mult să-ţi vorbesc despre noul meu proiect de 
cercetare, spuse ea încet. 

— E bine la cină? Soţul meu vine să mă ia în jumătate de oră. 
Ne-ar face plăcere să ni te alături. 

Lisa căzu pe gânduri un moment. 

— Da, mi-ar plăcea. Mă duc doar să-i spun doctorului Maxwell 
să nu mă aştepte ca să mă conducă acasă. Sigur nu o să-l 
deranjeze pe soţul tău că mă luaţi şi pe mine? 

Loren râse. 

— Plimbarea fetelor drăguţe e una dintre distracţiile lui 
favorite. 

x x x 

Loren şi Lisa stăteau pe treptele de nord ale clădirii Rayburn, 
pe lângă care treceau lungi şiruri de limuzine şi Mercedesuri în 
care se urcau membrii mai înstăriți ai Congresului sau specialiştii 
lor în lobby. Lisa era atât de atentă la liderul majorităţii de la 
Casa Albă, încât fu cât pe ce să fie lovită de o maşină 
decapotabilă, care luase curba în viteză şi care aproape o atinse 
cu aripa. Rămase cu privirea fixată pe şoferul brunet cu trăsături 
aspre şi cu ochi verzi strălucitori, care sărise din maşină şi o 
luase în braţe pe Loren, apoi o sărutase cu patimă. 

— Lisa, spuse Loren, împingându-l discret pe bărbatul de lângă 

ea, el este soţul meu, Dirk Pitt. 

Pitt văzu tresărirea din ochii Lisei şi îi zâmbi cald, apoi îşi 
strânseră mâinile. 

— Nu-ţi face griji, râse el, nu accidentez femei drăguţe decât 
dacă fac parte din Congres. 

Lisa roşi. li zărise strălucirea de aventurier din priviri, dar îi 
simţise totodată şi căldura sufletească. 

— Am invitat-o pe Lisa să ia cina cu noi, îl puse Loren la curent 
pe soţul ei. 

— Imi pare bine că vii cu noi. Sper că nu te deranjează un pic 
de vânt, spuse Pitt arătând spre maşină. 

— Asta da maşină, se fâstăci Lisa. Ce marcă e? 

— Un Auburn Speedster din 1932. Tocmai i-am reparat frânele 
aseară şi m-am gândit s-o scot la o plimbare. 

Lisa contemplă maşina elegantă, vopsită în nuanţe de bej şi 
albastru. Avea doar două scaune în faţă, destul de înghesuite. În 
schimb, caroseria din spatele şoferului era un pic evazată 
deasupra amortizorului, dând maşinii un aspect aerodinamic 
clasic. 

— Nu cred că avem toţi loc, spuse Lisa. 

— Ba este loc suficient, dacă una dintre voi va sta în spate, 
răspunse Pitt. 

Se duse în spatele maşinii şi apăsă pe partea bombată a 
caroseriei, de unde ieşi un scaun secret pentru încă o persoană. 

— O, Doamne, întotdeauna mi-am dorit să merg într-un scaun 
rabatabil, spuse Lisa. 

Se urcă în maşină fără nici o ezitare şi sări în spate. 

— Bunicul meu îmi povestea cum se plimba în scaunul 
rabatabil al Packardului tatălui lui, în timpul marii crize 
economice, explică ea. 

— Nu există un mod mai bun de a vedea lumea, glumi Pitt, 
făcându-i cu ochiul în timp ce o ajuta pe Loren să se aşeze pe 
scaunul din faţă. 

Era o oră de vârf, dar reuşiră să se strecoare pe lângă parcul 
Mall, apoi pe podul George Mason, pentru ca în final să o ia spre 
sud, spre Virginia. Monumentele oraşului se vedeau din ce în ce 
mai mici în spatele lor, iar traficul se mai eliberase, aşa că Pitt 
apăsă acceleraţia. Maşina avea sub capotă un motor cu 
doisprezece cilindri, care îi permitea să sprinteze uşor peste 
viteza legală. Cu cât maşina mergea mai repede, cu atât Lisa 
zâmbea mai tare şi le făcea mai mult cu mâna celorlalte maşini, 

bucurându-se ca un copil de vântul care îi trecea prin păr. Loren 
îşi ţinea mâna pe genunchiul lui Pitt şi îi zâmbea bărbatului ei, 
care făcea absolut totul cu pasiune. 

Trecură de Mount Vernon, apoi ieşiră pe autostrada principală. 
La următoarea intersecţie, Dirk o luă pe un drum de ţară care 
şerpuia printre copaci şi în cele din urmă ajunseră la un 
restaurant micuţ aflat pe malul lacului Potomac, unde parcă 
Auburnul şi opri motorul. In aer se simţea un miros puternic de 
condimente Old Bay. 

— Cei mai buni crabi picanţi din lume, le spuse Pitt ca o 
promisiune. 

Restaurantul era de fapt o veche casă de pe malul râului, care 
fusese transformată în cafenea şi decorată simplu, dar oferea o 
atmosferă extrem de prietenoasă. Fură conduşi la o masă cu 
vedere spre Potomac, exact înainte de sosirea unui grup de 
localnici. 

— Loren mi-a spus că eşti cercetător chimist la Universitatea 
George Washington, i se adresă Pitt Lisei, după ce comandară un 
rând de bere şi porţii de crab. 

— Da, fac parte dintr-un grup de cercetători preocupaţi de 
protecţia mediului, care încearcă din greu să găsească soluţii la 
problema încălzirii globale, răspunse ea. 

— Dacă te plictiseşti vreodată, poţi să vii la NUMA, să lucrezi la 
câteva proiecte de cercetare pe fundul mării, îi propuse el cu un 
zâmbet. Avem o echipă mare, care studiază efectele încălzirii 
oceanului şi nivelele ridicate de aciditate. Tocmai am studiat un 
proiect al unei echipe care s-a ocupat de nivelul de saturație al 
carbonului în apele oceanice şi de modalităţile posibile de 
stimulare a absorbției dioxidului de carbon la adâncimi mari. 

— Cu toată atenţia generală îndreptată spre atmosferă, mă 
bucur că mai e cineva atent şi la ce se întâmplă în oceane. Pare 
că ar exista ceva conexiuni cu proiectele mele de cercetare. Eu 
lucrez la un proiect care vizează reducerea cantităţii de carbon 
din atmosferă. Mi-ar plăcea să văd rezultatele echipei tale. 

— Este doar un raport preliminar, dar ar putea să-ţi fie de 
folos. O să-ţi trimit o copie. Sau şi mai bine, trec eu mâine 
dimineaţă şi ţi-l las. O să apar şi eu mâine cu ceva treabă la 
Capitol Hill, adăugă el, rotindu-şi privirea spre Loren. 

— Toate agenţiile executive trebuie să-şi justifice bugetele 
anuale, confirmă Loren. Mai ales cele conduse de pirați renegaţi. 
Râse şi îl îmbrăţişă pe Pitt, apoi se întoarse spre prietena ei: Lisa, 

mi s-a părut că erai nerăbdătoare astăzi după audieri, voiai să-mi 
spui ceva despre munca ta de cercetare... Spune-mi, te rog, mai 
multe. 

Lisa luă o gură mare de bere, apoi se uită spre Loren cu o 
privire plină de încredere. 

— Nu mai ştie nimeni în afară de asistentul meu, dar cred că 
am făcut o descoperire uriaşă. 

Vorbea şoptit, ca şi cum s-ar fi temut să n-o audă ceilalţi din 
restaurant. 

— Continuă, o îndemnă Loren, intrigată de comportamentul 
Lisei. 

— Cercetarea mea implică manipularea moleculară a 
hidrocarburilor. Am descoperit un catalizator important, despre 
care eu cred că permite fotosinteza artificială la scară mare. 

— Vrei să spui la fel ca la plante? Astfel încât să putem 
transforma lumina în energie? 

— Da, văd că ţi-ai făcut temele la botanică. Dar ca să fim 
siguri... Uite, de exemplu, planta aia, spuse ea, arătând spre o 
ferigă Boston care se legăna lângă geam. Captează energie 
solară, apă din sol şi dioxid de carbon din aer, pentru a produce 
carbohidrați, combustibilul de care are nevoie pentru a creşte. 
Singurul element pe care nu îl utilizează este oxigenul, care ne 
permite nouă celorlalţi să respirăm. Acesta este ciclul de bază al 
procesului de fotosinteză. 

— Dar, cu toate acestea, procesul în sine este atât de 
complicat, încât oamenii de ştiinţă nu au reuşit să îl reconstituie, 
spuse Pitt, din ce în ce mai interesat de discuţie. 

Lisa tăcu când chelneriţa veni şi le aranjă pe masă o hârtie 
maro ca cea de împachetat, peste care aşeză nişte moviliţe de 
crab albastru fiert la aburi. Incepură să spargă carapacele cu un 
ciocănel de lemn, după care Lisa continuă discuţia: 

— In mare, ai dreptate. Au fost reproduse în condiţii de 
laborator doar părţi ale procesului de fotosinteză, dar nici una n- 
a fost la fel de eficientă ca în natură. Complexitatea fenomenului 
e foarte mare. De aceea, sute de oameni de ştiinţă din întreaga 
lume care studiază fotosinteza artificială se concentrează doar 
pe o singură etapă a procesului. 

— Aici te incluzi şi pe tine? întrebă Loren. 

— Da. Cercetarea condusă de noi s-a focalizat pe abilitatea 
plantelor de a desface moleculele de apă în elementele care le 
constituie. Dacă vom reuşi să duplicăm eficient procesul şi cu 

siguranţă va veni şi ziua aceea, atunci vom avea la dispoziţie o 
sursă nelimitată de combustibil ieftin - hidrogenul. 

— Descoperirea ta are legătură cu asta? întrebă Loren. 

— Eu m-am concentrat pe o reacţie numită Fotosistem | şi pe 
reducerea dioxidului de carbon care apare în această reacţie. 

— Ce urmăreai de fapt? o întrebă Pitt. 

Lisa zdrobi carapacea celui de-al doilea crab şi sorbi carnea 
din cleşte. 

— Apropo, crabul e delicios. Problema principală a fost 
dezvoltarea unor modalităţi eficiente de declanşare a unei reacţii 
chimice de descompunere. În natură, rolul acesta îl are clorofila, 
dar în laborator se descompune prea repede. Artificiul pe care îl 
urmăream era să găsesc un catalizator artificial care să poată 
desface moleculele de dioxid de carbon. Lisa lăsă deoparte 
mâncarea, apoi vorbi din nou, pe un ton coborât: în momentul 
acela am găsit o soluţie. De fapt, am dat întâmplător peste ea. 
Am lăsat din greşeală o mostră de rodiu în celula de testare şi 
am mai adăugat un element nou, numit ruteniu. Le-am combinat 
cu o mică sarcină de încărcare, iar reacţia rezultată a fost 
dimerizarea imediată a moleculelor de dioxid de carbon în 
oxalat. 

Loren îşi şterse de pe mâini zeama de la crabi şi luă o gură de 
bere. 

— Discuţia asta despre chimie mă ameţeşte, se plânse ea. 

— Sigur nu-i din cauza berii combinate cu condimentele Bay? 
o întrebă Pitt zâmbind. 

— Imi cer scuze, spuse Lisa. Majoritatea prietenilor mei sunt 
biochimişti şi uneori uit să renunţ la limbajul de specialitate din 
laborator. 

— Loren are o minte înclinată mai mult spre politică decât spre 
ştiinţă, îşi ironiză Pitt soţia. Rămăseseşi la rezultatul 
experimentului. 

— Cu alte cuvinte, reacţia catalitică a convertit dioxidul de 
carbon într-un compus simplu. Dacă vom continua pe această 
direcţie, putem obţine un combustibil pe bază de carbon, cum 
este etanolul. Dar reacţia critică a fost descompunerea propriu- 
zisă a dioxidului de carbon. 

Grămada de crab se transformase între timp într-un morman 
de cleşti rupţi şi de carapace goale. Chelneriţa între două vârste 
curăţă cu dexteritate resturile şi reveni în scurt timp cu cafea şi 
plăcintă cu lămâie. 

— Mă scuzi, dar nu cred că am înţeles prea bine ce spui, spuse 
Loren printre îmbucături. 

Lisa se uita pe fereastră, spre luminile care licăreau în 
depărtare pe râu. 

— Sunt sigură că utilizarea catalizatorului meu poate fi utilă 
pentru construcţia unui dispozitiv de mare putere pentru 
fotosinteza artificială. 

— Ar putea fi extins la scară industrială? întrebă Pitt. 

Lisa încuviinţă din cap cu o privire umilă. 

— Sunt sigură. Este nevoie doar de lumină, rodiu şi ruteniu. 

Loren scutură din cap. 

— Adică vrei să spui că vom putea construi o centrală care să 
poată filtra dioxidul de carbon, transformându-l într-o substanţă 
inofensivă? Şi că procedeul ar putea fi aplicat la termocentrale şi 
la alte construcţii industriale poluante? 

— Da, aşa se întrevede. Dar e mai mult de-atât. 

— Adică? 

— Pot fi construite sute de centrale. Raportat la gradul de 
reducere a carbonului, ar fi ca şi cum ai băga o pădure de pini 
într-o cutie. 

— Deci practic vorbeşti despre reducerea reală a nivelelor 
existente de dioxid de carbon din atmosferă, sublinie Pitt. 

Lisa încuviinţă din nou, strângând din buze. 

Loren o luă de mână pe Lisa şi o strânse cu putere. 

— inseamnă că tu... tu eşti cea care a găsit o soluţie viabilă 
pentru încălzirea globală. 

Cuvintele fură rostite în şoaptă. 

Lisa se uită intimidată la plăcinta din faţa ei şi dădu uşor din 
cap. 

— Procesul este corect, dar incomplet. Mai e mult de lucru, dar 
nu văd nici un motiv pentru care n-am putea, în doar câteva luni, 
să extindem aplicarea la scară mare a acestor centrale de 
fotosinteză artificială. E nevoie doar de bani şi de sprijin politic, 
spuse ea, privind-o pe Loren în ochi. 

Loren era atât de uimită, încât uitase de desert. 

— Dar audierile de astăzi... spuse ea. De ce doctorul Maxwell 
nu a pomenit nimic? 

Lisa privea fix o ferigă. 

— Nu i-am spus încă, răspunse ea simplu. Am făcut această 
descoperire abia acum câteva zile. Să fiu sinceră, m-a cam dat 
peste cap. Asistentul meu de cercetare m-a convins să nu-i spun 

doctorului Maxwell nimic înainte de audieri, ci să aşteptăm până 
când vom fi suficient de siguri de rezultate. Ne-am speriat 
amândoi de isteria care s-ar fi putut stârni în rândul presei. 

— Cu siguranţă aşa s-ar fi întâmplat, aprobă Pitt. 

— Deci încă te îndoieşti de rezultate? o întrebă Loren. 

Lisa scutură ferm din cap. 

— Am refăcut complet experimentul de cel puţin zece ori. Nu 
am nici un fel de îndoială că acest catalizator acţionează perfect. 

— Atunci a sosit momentul să faci ceva, o îndemnă Loren. 
Spune-i mâine lui Maxwell şi o să intervin şi eu în timpul audierii 
cu câteva întrebări simple. Apoi voi încerca să stabilesc o 
întâlnire cu preşedintele. 

— Cu preşedintele? se fâstâăci Lisa. 

— Categoric. Avem nevoie de un decret executiv pentru a 
putea implementa un program de producţie imediat, până la 
autorizarea unei subvenţii de urgenţă. Preşedintele este foarte 
conştient de problema carbonului. Dacă aceasta este soluţia 
salvatoare, sunt sigură că va acţiona imediat. 

Lisa tăcu, copleşită de anvergura situaţiei. In cele din urmă 
încuviinţă din cap. 

— Ai dreptate, sigur. Aşa o să fac. Mâine. 

Pitt achită nota, apoi se îndreptară spre maşină. Pe drumul de 
întoarcere nu schimbară nici un cuvânt, reflectând cu toţii la 
însemnătatea descoperirii făcute de Lisa. Ajunşi în faţa casei din 
Alexandria a Lisei, Loren sări din maşină şi îşi îmbrăţişă prietena. 

— Sunt atât de mândră de tine, îi spuse ea. Mai ştii că pe 
vremuri glumeam că într-o zi vom schimba lumea? Uite că tu ai 
reuşit, spuse ea zâmbind. 

— vă mulţumesc amândurora pentru curajul pe care mi l-aţi 
insuflat să merg mai departe, răspunse Lisa. Noapte bună, Dirk, 
mai spuse ea făcându-i cu mâna. 

— Nu uita, ne vedem dimineaţă ca să-ţi las raportul despre 
carbonul din oceane. 

După ce Loren îşi reluă locul în maşină, Pitt băgă în viteză şi 
porniră încet la drum. 

— Spre Georgetown sau la hangar? o întrebă el pe Loren. 

Loren se cuibări lângă el. 

— La hangar. 

Pitt zâmbi şi porni Auburnul în direcţia în care se afla 
aeroportul naţional Reagan. Deşi erau căsătoriţi, locuiau încă 
separat; Loren avea o căsuţă modernă în Georgetown, dar îşi 

petrecea cea mai mare parte a timpului la locuinţa eclectică a lui 
Pitt. 

Ajunseră în apropierea aeroportului, după care cotiră pe un 
drum lăturalnic prăfuit ce traversa o porţiune de câmp. Intrară 
apoi pe o poartă electrică, iar Pitt trase maşina în faţa unui 
hangar slab luminat şi plin de praf, care părea părăsit de câteva 
zeci de ani. Formă un cod de securitate la un sistem wireless şi 
aşteptară deschiderea uşii hangarului. Interiorul era puternic 
iluminat şi semăna cu interiorul unui muzeu automobilistic. In 
centrul construcţiei erau parcate cu grijă mai multe maşini de 
epocă, toate într-o stare excepţională. Lângă un perete se afla o 
maiestuoasă locomotivă Pullman, aşezată chiar pe nişte linii de 
cale ferată fixate în podea. Intr-o cadă ruginită era aşezat un 
motor vechi de barcă, iar lângă era aşezată neglijent o barcă 
semirigidă sau mai degrabă ce mai rămăsese din ea. După ce 
Pitt intră în hangar, farurile de semnalizare ale Auburnului se 
opriră scurt pe cele două avioane parcate în spatele hangarului. 
Unul era un Ford Trimotor, iar celălalt un Messerschmitt ME-162 
din timpul celui de-al Doilea Război Mondial. Avioanele, ca şi 
multe dintre maşinile de acolo, erau mărturii ale aventurilor sale 
din trecut. Chiar şi cada şi pluta aminteau peripeții de demult şi 
poveşti de dragoste trecute, iar sentimentalul Pitt le păstrase 
pentru a nu uita nicicând cât de fragilă poate fi viaţa. 

Pitt parcă Auburnul lângă un Rolls Royce Silver Ghost din 1921 
în curs de restaurare, apoi opri motorul. După ce uşa garajului se 
închise în urma lor, Loren se întoarse spre Pitt şi-l întrebă: 

— Ce-ar spune alegătorii mei dacă ar şti că locuiesc într-un 
hangar părăsit? 

— Probabil li s-ar face milă de tine şi ar dona mai mulţi bani 
pentru campanie, răspunse Pitt râzând. 

li luă mâna şi o conduse pe o scară spiralată în apartamentul 
de la mansardă, aflat într-unul dintre colţurile clădirii. Loren îşi 
exercitase drepturile de soţie pentru a-l obliga pe Pitt să 
amenajeze bucătăria şi să mai construiască o cameră, pe care o 
folosea ca birou şi sală de sport; în acelaşi timp însă, ştiuse că 
este mai înţelept să nu se atingă de hublourile de alamă, 
tablourile cu nave şi alte obiecte marinăreşti care dădeau un 
aspect plin de virilitate locuinţei. 

— Chiar crezi că descoperirea Lisei va putea rezolva problema 
încălzirii globale? îl întrebă Loren, în timp ce turna două pahare 
de Pinot Noir dintr-o sticlă Sea Smoke Botella. 

— Dacă i se vor pune la dispoziţie toate resursele de care are 
nevoie, nu văd de ce nu. Sigur că adaptarea rezultatelor de 
laborator la lumea reală este întotdeauna mai complicată decât 
cred oamenii. Dar, dacă proiectul deja există, înseamnă că ce era 
mai greu a trecut. 

Loren traversă camera şi îi întinse lui Pitt un pahar. 

— Odată bomba aruncată, lucrurile se vor agita rău de tot, 
spuse ea, temându-se deja de efectele veştii. 

Pitt o luă de mijloc şi o trase mai aproape de el. 

— E în regulă, zâmbi el pasional. Încă mai avem noaptea asta 
la dispoziţie până ce lupii vor începe să urle. 

După ce o lăsă pe Loren la staţia de metrou de la aeroport, Pitt 
se îndreptă spre sediul clădirii NUMA, o structură înaltă de sticlă 
de lângă malul râului Potomac. Luă o copie a studiului despre 
absorbţia carbonului în apa oceanelor, apoi se urcă din nou în 
Auburn şi conduse spre D.C., luând-o prin partea de nord-vest a 
oraşului, pe Massachusetts Avenue. Era o zi frumoasă de 
primăvară. Căldura şi umiditatea excesivă, care le aminteau 
tuturor că oraşul fusese construit pe o mlaştină, erau încă la 
câteva săptămâni distanţă. Temperatura de la acea oră a 
dimineţii era plăcută, iar condusul unei decapotabile era 
reconfortant. Deşi ştia că ar fi fost mai bine să lase maşina la 
garaj, Pitt nu putuse rezista tentaţiei. Maşina de colecţie era 
neaşteptat de sprintenă, iar mulţi dintre conducătorii auto îi 
făceau loc să treacă, căci rămâneau cu gura căscată când 
treceau pe lângă ea. 

Pitt era chiar persoana anacronică pe care o vedeau trecătorii. 
Dragostea lui pentru avioane şi maşini de epocă era atât de 
mare, de parcă într-o viaţă anterioară ar fi crescut înconjurat de 
ele. Această atracţie se potrivise destul de bine cu pasiunea lui 
pentru mare şi pentru explorarea misterelor din adâncuri. 
Intotdeauna fusese frământat de o nelinişte interioară pe care 
încercase să şi-o potolească călătorind. Probabil că tot datorită 
dragostei lui pentru tot ce ţine de istorie căutase răspunsurile la 
problemele actuale în experienţa trecută. 

Pitt găsi Laboratorul de Investigaţii şi Tehnologii Ecologice din 
cadrul Universităţii George Washington pe o stradă liniştită din 
apropierea parcului Rock Creek, nu departe de Ambasada Libiei. 
Găsi nesperat de repede un loc de parcare în faţa unei 
construcţii cu trei etaje din cărămidă şi intră în clădire ţinând 
studiul despre oceane la subraţ. Paznicul de la intrare îi dădu un 
ecuson de vizitator, apoi îl îndrumă spre biroul Lisei, aflat la 
etajul al doilea. 

Pitt aşteptă liftul, din care cobori un îngrijitor îmbrăcat într-o 
salopetă gri, ce căra un cărucior de gunoi. Era un bărbat lat în 
spate cu ochii negri, care îl privi insistent pe Pitt înainte de a-i 
arunca un zâmbet de om blajin. Pitt urcă în lift şi apăsă butonul 
pentru etajul al doilea. Auzi semnalul sonor care îl înştiinţa că a 

ajuns, dar exact înainte ca uşile să se deschidă, fu trântit la 
podea de suflul unei explozii puternice. 

Detunătura avusese loc la mai mult de treizeci de metri 
distanţă, dar clădirea se zguduise din temelii, ca la un cutremur. 
Pitt simţi cum liftul începe să se zdruncine şi să se legene, apoi 
lumina se stinse, lăsându-l în beznă. Işi frecă cucuiul de la ceafa 
şi încercă să se ridice în picioare, orbecăind după butoane, însă 
constată că nici un buton nu mai funcţionează. Işi strecură 
palmele între uşi şi încercă să le deschidă. La câţiva centimetri 
văzu uşile exterioare din dreptul etajului al doilea, care s-ar fi 
deschis la un metru deasupra liftului. Pitt se întinse şi reuşi să 
forţeze deschiderea uşilor şi să urce pe palier, care arăta ca 
desprins dintr-un film de groază. 

Alarma începu să ţiuie infernal, acoperind rumoarea ţipetelor. 
Aerul era plin de praf şi de-a dreptul irespirabil. Pitt zări ca prin 
ceaţă cum grămada de oameni se înghesuia şi se împingea să îşi 
facă loc pe scări. Coridorul din faţă era grav avariat. Explozia nu 
fusese suficient de puternică cât să afecteze structura de 
rezistenţă a clădirii, dar spărsese geamurile şi câţiva dintre 
pereţii despărțitori. In timp ce se uita spre mulţimea care se 
agita haotic, Pitt realiză că laboratorul Lisei se afla chiar în zona 
din care izbucnise explozia. 

Reuşi să se strecoare pe coridor, trecând pe lângă un grup de 
cercetători care tuşeau înecaţi cu praf. Podeaua era plină de 
cioburi; o femeie extrem de palidă ieşi clătinându-se dintr-un 
birou, cu mâna plină de sânge şi Pitt se opri să o ajute să îşi lege 
o eşarfa în jurul rănii. 

— Care este biroul Lisei Lane? o întrebă el pe femeie. 

Femeia îi arătă spre o spărtură din zidul aflat în partea stângă 

a coridorului, apoi se târî spre scări. 
_ Pitt se apropie de zid şi păşi prin ceea ce înainte fusese o uşă. 
In aer plutea încă un nor de praf alb, care se ridica şi ieşea uşor 
prin fereastra ce dădea spre stradă şi prin care se auzeau 
sirenele maşinilor de pompieri apropiindu-se. 

Laboratorul părea un morman de resturi de electronice şi de 
moloz în flăcări. Într-un colţ Pitt remarcă un arzător Bunsen, pe 
care suflul exploziei îl proiectase în perete. Rămăşiţele care 
mocneau încă şi pereţii sparţi îi confirmară lui Pitt cele mai negre 
temeri - laboratorul Lisei fusese chiar epicentrul exploziei. Pereţii 
şi mobila nu fuseseră distruse complet, deci era evident că 
bomba nu fusese foarte mare. Pitt presupuse că restul clădirii nu 

era afectat serios, spre deosebire de cei care se aflau în 
laborator la acel moment. 

Pitt începu să caute prin încăpere, strigând-o pe Lisa. Fu cât 
pe ce să nu observe vârful unui pantof plin de praf care ieşea de 
sub uşa unui dulap căzut. Dădu repede la o parte dulapul şi o 
descoperi pe Lisa, zăcând într-o stare deplorabilă. Piciorul stâng 
îi era sucit de la genunchi în jos şi stătea într-o poziţie extrem de 
nenaturală, iar bluza îi era roşie de sânge. Reugşi însă pentru o 
clipă să-şi deschidă ochii şi să îl privească pe Pitt, apoi clipi în 
semn de recunoştinţă. 

— Nu te-a învăţat nimeni să te fereşti de substanţele chimice 
care pot să facă bum? îi spuse Pitt zâmbind forţat. 

Işi trecu încet palma de-a lungul umărului ei, până găsi un ciob 
mare, care îi străpunsese bluza şi carnea. | se păru că nu este 
înfipt prea adânc, aşa că îl smulse brusc, apăsând apoi locul cu 
palma pentru a opri sângerarea. Lisa se strâmbă de durere, apoi 
leşină. 

Pitt rămase pe loc şi îi verifică pulsul cu cealaltă mână, în timp 
ce în încăpere intră un pompier cu un topor în mână. 

— Am nevoie de un paramedic aici, îi strigă Pitt. N 

Pompierul îl privi surprins, apoi chemă ajutoare prin stație. In 
câteva minute sosi o echipă de paramedici, care îi acordară Lisei 
primul ajutor. Pitt privi apoi cum aceştia o urcă pe o targă şi îi 
urmă spre ambulanta care aştepta jos. 

— Are pulsul slab, dar cred că o să reziste, îi spuse lui Pitt unul 
dintre oamenii de pe ambulanţă, după care plecară spre Spitalul 
Universitar Georgetown. 

Incercând să-şi croiască drum prin mulţimea de medici şi 
spectatori, Pitt fu înhăţat brusc de un paramedic tânăr. 

— Domnule, mai bine aşezaţi-vă undeva şi daţi-mi voie să mă 
uit, spuse tânărul îngrijorat, arătând spre braţul lui Pitt. 

Pitt observă că mâneca îi era roşie. 

— N-am nimic, spuse el înălţând din umeri. Nu-i sângele meu. 

Reuşi apoi să ajungă până la marginea drumului, apoi se opri 
îngrozit. Auburnul era acoperit de o pătură de cioburi, iar 
caroseria era plină de lovituri şi de zgârieturi. Sertarul unui bufet 
îi aterizase pe mască spărgând radiatorul, din care se scurgea 
acum lichidul. In interior, scaunele de piele ale maşinii fuseseră 
sfâşiate de o bucată uriaşă de tencuială, smulsă de pe pereţii 
clădirii. Pitt îşi ridică privirea şi apoi îşi scutură capul când realiză 
că, fără să ştie, parcase exact sub biroul Lisei. 


83 


Rămase pe trotuar şi încercă să-şi revină, observând haosul 
din jurul lui. Sirenele urlau şi locul era împânzit de angajaţi ai 
laboratorului, care rătăceau debusolaţi în toate direcţiile. Din 
clădire ieşea încă fum, deşi nimic nu luase foc. Apoi lui Pitt îi 
trecu deodată prin minte că explozia nu fusese deloc 
accidentală. Se ridică în picioare şi se gândi la Lisa şi la maşina 
lui avariată, apoi simţi cum se sufocă de furie. 

Ascuns în spatele unui gard viu de pe cealaltă parte a străzii, 
Clay Zak privea şi el nebunia iscată în jurul clădirii, însă cu o 
satisfacţie bolnăvicioasă. După ce ambulanţa care o transporta 
pe Lisa se îndepărtă şi fumul începu să dispară, merse la câteva 
străzi depărtare, până la aleea lăturalnică unde îşi parcase 
maşina închiriată. Işi scoase salopeta gri şi o aruncă în cel mai 
apropiat tomberon, apoi se urcă la volanul maşinii şi se îndreptă 
precaut spre aeroportul naţional Reagan. 

Pe cerul estic al oraşului Kitimat se zăreau primele lumini gri 
ale zorilor, care spulberară încet pâcla joasă ce plutea pe 
deasupra apelor. Liniştea oraşului fu şi ea tulburată de zgomotul 
unui camion. 

Aflat în cabina vasului NUMA, Dirk îşi luă o cană de cafea 
fierbinte şi tură motorul diesel de tip inboard. Barca prinse viaţă 
imediat, iar zgomotul făcut de motor începu să se audă ca un 
murmur în atmosfera umedă. Dirk aruncă o privire pe geamul 
carlingii, încercând să desluşească cine era bărbatul înalt care se 
apropia de doc. 

— Ţi-a sosit pretendentul, exact la ţanc, spuse Dirk cu voce 
tare. 

Summer urcă din cabina ei şi îi aruncă o privire dispreţuitoare, 
apoi ieşi pe puntea de la pupa. Trevor Miller se îndrepta spre ea, 
cărând o cutie grea. 

— Bună dimineaţa, îl salută Summer. Ai reuşit? 

Trevor îi înmână cutia lui Summer, apoi urcă la bord. O privi 
admirativ, apoi dădu din cap aprobator. 

— Am avut noroc că municipalitatea din Kitimat are propriul 
bazin olimpic. Directorul care se ocupă de întreţinerea bazinului 
a fost încântat să ne dea aparatul pentru testarea calităţii apei în 
schimbul unei lăzi de bere. 

— Atât valorează ştiinţa, spuse Dirk, băgând capul prin uşa 
timoneriei. 

— Este evident că rezultatele nu vor fi la fel de precise ca cele 
ale computerelor speciale ale NUMA, dar cel puţin vom putea 
măsura nivelul pH-ului. 

— O să avem un punct de reper. Dacă găsim un pH scăzut, 
vom şti că aciditatea a crescut; iar o aciditate mărită poate fi 
consecinţa unei cantităţi mari de dioxid de carbon în apa mării, 
spuse Summer. 

Summer deschise lada în care se aflau un tester portabil cum 
se găseau în comerţ şi multe flacoane de plastic. 

— Tot ce contează e să putem reproduce valorile ridicate 
identificate în laborator. Dacă reuşim asta, înseamnă că ne-am 
făcut treaba. 

Rezultatele laboratorului din Seattle fuseseră şocante. 


85 


Nivelurile pH-ului din mai multe probe prelevate din zona de 
vărsare a Canalului Douglas fuseseră de trei sute de ori mai mici 
decât nivelurile de bază, recoltate din oricare altă parte de-a 
lungul Pasajului Interior. Cel mai surprinzător rezultat fusese 
descoperit în ultima probă, recoltată exact la câteva minute 
înainte ca Ventura să fie gata să se ciocnească de vasul NUMA. 
Rezultatele arătaseră o aciditate extremă, apropiată ca valoare 
de nivelul caustic al acidului de baterie. 

— Vă mulţumesc că mă ajutaţi, spuse Trevor, în timp ce 
Summer arunca parâmele şi Dirk naviga spre pasaj. Cu siguranţă 
este doar o problemă locală. 

— Apele nu au graniţe. Dacă într-o zonă se întâmplă ceva şi 
mediul înconjurător are de suferit, atunci suntem datori să 
investigăm, răspunse Dirk. 

Summer se uita în ochii lui Trevor şi îşi dădea seama că 
îngrijorarea lui era cu mult mai profundă. Tăcerea lui avea 
probabil legătură cu moartea fratelui său. 

— leri ne-am întâlnit cu inspectorul de poliţie, spuse Summer 
calm. Nu mai avea nici un indiciu în plus legat de moartea 
fratelui tău. 

— Da, spuse Trevor pe un ton rece. A închis cazul, 
concluzionând că a fost o moarte accidentală. Pretinde că în 
cabina timonei s-au acumulat gaze şi că asta i-a ucis pe toţi. 
Bineînţeles că n-are nici o dovadă... spuse el cu vocea din ce în 
ce mai stinsă. 

Summer îşi aminti de norul ciudat pe care îl văzuseră 
deasupra apei şi de ciudata legendă Haisla despre „respiraţia 
diavolului”. 

— Nici eu nu cred că e adevărat, spuse ea. 

— Nu ştiu ce s-a întâmplat de fapt. Dar poate asta ne va ajuta, 
zise el, uitându-se insistent spre setul de testare a apei. 

Dirk acceleră la maximum şi în două ore ajunseră la 
Strâmtoarea Hecate. Verifică poziţia cu sistemul de navigare 
GPS, apoi opri complet motorul când se aflară exact în locul din 
care luaseră ultima mostră de apă. Summer aruncă un tub Niskin 
peste bord şi prelevă un flacon cu apă de mare, apoi introduse 
proba în tester. 

— Valoarea pH-ului este în jur de 6,4. Nu e chiar o valoare 
extremă, ca cea de acum două zile, dar totuşi e cu mult sub 
valoarea nivelului normal al acestor ape. 

— Este însă suficient de scăzută cât să facă prăpăd prin 

fitoplancton, ceea ce va devasta în cele din urmă întregul lanţ 
trofic, sublinie Dirk. 

Summer admiră frumuseţea senină a Insulei Gil şi a peisajelor 
înconjurătoare, apoi dădu din cap şi spuse: 

— E greu de imaginat ce ar fi putut provoca ridicarea în 
asemenea măsură a nivelurilor de aciditate în zona asta atât de 
sălbatică. 

— Poate a trecut prin zonă un cargou din care s-a scurs ceva 
sau din care au fost aruncate nişte deşeuri toxice, presupuse 
Dirk. 

Trevor îl dezaprobă. 

— Nu cred. Vasele comerciale aleg de obicei ruta care 
ocoleşte Insula Gil pe cealaltă parte. In mod normal, pe aici trec 
doar pescadoare şi feriboturi şi doar ocazional vase de croazieră 
către Alaska. 

— Asta înseamnă că trebuie să lărgim aria din care să luăm 
probe, până când reperăm zona exactă, spuse Summer în timp 
ce eticheta specimenul şi pregătea tubul Niskin pentru încă o 
probă. 

In următoarele câteva ore Dirk navigă în cercuri din ce în ce 
mai mari, iar Summer şi Trevor luară zeci de probe de apă. Spre 
disperarea lor, nici una dintre mostre nu mai conţinea nivelurile 
scăzute de pH raportate de laboratorul din Seattle. Făcură o 
pauză pentru a mânca, timp în care Dirk scoase la imprimantă un 
grafic pe care îl arătă şi celor doi. 

— Am navigat în cercuri şi am străbătut o rază de opt mile, 
pornind din punctul din centru, din care am recoltat prima probă. 
După cum se vede, prima valoare este şi cea mai ridicată. Tot 
ce-am recoltat la sud de acest punct are valori normale ale pH- 
ului. Valorile din nord sunt diferite însă. Am avut niveluri reduse 
de pH pe o suprafaţă având forma unui con ascuţit. 

— Care corespund sensului curenților, îl completă Trevor. E 
posibil să fi fost o singură deversare de poluanti. 

— Poate că e un fenomen natural, sugeră Summer. Un mineral 
provenit de la un vulcan submarin, care în contact cu apa 
creează o aciditate ridicată. 

— Acum, că ştim unde trebuie să căutăm, vom afla şi 
răspunsul, spuse Dirk. 

— Nu înţeleg, răspunse Trevor cu o privire goală. 

— Tehnologia NUMA la atac! răspunse Summer. Avem la bord 
un sonar cu scanare laterală şi un ROV. Dacă pe fundul mării se 

află într-adevăr ceva, cu ajutorul unuia din cele două îl vom găsi 
cu siguranţă. 

— Dar trebuie să aşteptăm până mâine, spuse Dirk uitându-se 
la ceas. 

Reporni motorul şi îndreptă nava spre Kitimat, accelerând la 
douăzeci şi cinci de noduri, în apropiere de Kitimat, lui Dirk îi 
scăpă un fluierat când văzu într-un golfuleţ un tanc GPL, ancorat 
discret sub un doc acoperit. 

— Nu-mi vine să cred că sunt oameni care se plimbă cu aşa 
ceva în zona asta, spuse el. 

— Incarcă, probabil, carbon de la centrala de stocare a lui 
Mitchell Goyette, răspunse Summer. 

După ce îi explică lui Dirk, împreună cu Trevor, cum 
funcţionează centrala, acesta apăsă pe acceleraţie şi întoarse 
barca spre tancul andocat. 

— Ce faci? îl întrebă Summer. 

— Stocarea carbonului. Dioxidul de carbon şi aciditatea sunt 
două elemente care se potrivesc mănuşă, am stabilit deja asta, 
răspunse el. Poate are legătură cu tancul. 

— Tancul aduce dioxid de carbon şi-l descarcă la centrală. 
Nava care îl preia de aici ar fi putut avea scurgeri accidentale pe 
drumul din pasaj, spuse Trevor, deşi tancul acesta pare că a sosit 
abia aseară sau chiar în dimineaţa asta. 

— Trevor are dreptate, adăugă Summer. Tancul nu era aici ieri 
şi nici nu l-am văzut înainte pe canal. 

Cercetă cu atenţie cheiul care se prelungea mult în canal, 
observând cu această ocazie că iahtul luxos al lui Goyette, 
precum şi celelalte ambarcaţiuni care veniseră în vizită 
dispăruseră. 

— Nu strică să luăm câteva probe ca să ne asigurăm că nu au 
nimic de ascuns, propuse Dirk. 

O şalupă porni imediat în trombă de lângă docul acoperit şi se 
îndreptă spre nava NUMA. Dirk o ignoră şi îşi continuă liniştit 
drumul. 

— Am deranjat pe cineva, murmură el. Suntem la mai puţin de 
o milă de doc. Sunt cam sensibili, nu-i aşa? 

Urmări şalupa care mai întâi se învârti în jurul lor, apoi se 
apropie de ei. La bordul acesteia se aflau trei bărbaţi, îmbrăcaţi 
în uniforme insipide, maro, de agenţi de pază; în schimb, 
mitralierele Heckler & Koch HK416 pe care le ţineau în poală nu 
păreau deloc la fel de inofensive. 

— Aţi intrat pe un teritoriu privat, se răsti unul dintre ei printr- 
un megafon. Intoarceţi-vă imediat. 

Unul dintre tovarăşii lui, un inuit scund şi tuns ca un soldat, 
agită mitraliera în direcţia lor. 

— Vreau doar să pescuiesc ceva în zonă, strigă Dirk, arătând 
spre canalul care ducea la docul acoperit. Acolo e o groapă plină 
de somon argintiu. 

— Nu aveţi voie să pescuiţi, zbieră vocea prin megafon. 

Bărbatul tuns soldăţeşte se ridică şi îndreptă pentru un 
moment mitraliera spre Dirk, apoi roti ameninţător butoiaşul 
armei. Dirk viră uşor spre dreapta şi se îndepărtă puţin de ei, 
prefăcându-se că ignoră amenințările, apoi le făcu prietenos cu 
mâna. După ce şalupa se îndepărtă, Summer se sprijini 
nonşalant de balustradă şi scoase tubul cu mostra de apă. 

— Care-i faza cu trupele de securitate? îl întrebă Dirk pe 
Trevor, în timp ce se apropiau de Kitimat. 

— Pretindeau că le-am încălcat teritoriul, dar cine ştie? 
Compania a acţionat paranoic încă din prima zi de la înfiinţare. 
Şi-au adus cu ei propria echipă de muncitori care să le 
construiască centrala, apoi şi-au adus propria echipă de 
conducere. Majoritatea sunt tingliţi?, dar nu din zona asta. Se 
zvoneşte că nu au angajat nici măcar un om de pe-aici, 
niciodată. Mai mult, angajaţii locuiesc într-un cartier separat şi 
nu au fost văzuţi niciodată în oraş. 

— Ai vizitat vreodată centrala? 

— Nu, răspunse Trevor. Eu am fost implicat doar în faza 
premergătoare, cea cu aprobările de mediu. M-am ocupat de 
revizuirea planurilor şi am supervizat terenul în timpul 
construcţiei, dar nu am fost invitat niciodată după ce au primit 
toate aprobările de construcţie. Am solicitat în scris de mai multe 
ori să pot reveni după ce avea să devină centrala funcţională, 
dar insistenţele mele nu au avut nici un sprijin din partea 
superiorilor mei. 

— Un tip influent ca Mitchell Goyette poate băga spaima în 
oricine dacă vrea, remarcă Dirk. 

— Ai perfectă dreptate. Am auzit că achiziţionarea terenului s- 
a făcut cumva cu forţa. Aprobările pentru construcţie şi cele de 
mediu n-au fost chiar verificate la sânge, chestii care nu prea s- 
au mai întâmplat pe aici. Undeva, cumva, sigur s-au strecurat 


2 Populaţie indigenă stabilită pe coasta de nord-vest a Americii de 
Nord, în apropiere de Alaska (n. red.). 

nişte nereguli. 

Summer întrerupse conversaţia, aducând cu ea un flacon cu 
apă. 

— Nivelul de aciditate este normal, cel puţin la o milă de 
centrală. 

— E totuşi prea departe ca să fie relevant, spuse Trevor, 
uitându-se gânditor spre centrală. _ 

Dirk îşi făcuse deja o părere despre Trevor. li plăcea să 
respecte regulile, dar nu era deloc tolerant cu autoritatea 
împinsă la extrem şi cu tacticile de intimidare. Summer îl lua 
peste picior şi îl compara cu un Clark Kent jovial, care dădea 
întotdeauna de pomană cerşetorilor şi deschidea uşa unei 
doamne. lar dacă cineva îl provoca spunându-i că nu este în 
stare să facă un anumit lucru, se transforma brusc într-un diavol 
tasmanian. Confruntarea verbală cu agenţii de pază de pe barcă 
atentase la simţul lui de proprietate şi îi amplificase suspiciunile, 
crescându-i un pic tensiunea. Dirk aşteptă până când barca trase 
la mal, apoi îşi luă la revedere de la Trevor, stabilind să se 
întâlnească peste o oră pentru a lua masa împreună. Se întoarse 
apoi la Summer. 

— Aş vrea să mă uit mai de aproape la centrala aia de stocare, 
spuse el. 

Summer părea atentă la luminile din Kitimat care se reflectau 
în apă odată cu venirea serii. Apoi îi dădu lui Dirk răspunsul la 
care acesta se aştepta cel mai puţin: 

— Ştii ceva? Sunt perfect de acord cu tine. 

Loren şi Pitt ajunseră după ora 6 seara la Spitalul Universitar 
Georgetown, unde primiră permisiunea de a o vizita pe Lisa 
Lane. Având în vedere cât de aproape de moarte fusese în acea 
dimineaţă, Lisa arăta excepţional. Umărul ei stâng era ascuns 
sub un bandaj enorm, iar piciorul îi fusese pus în ghips şi era 
ridicat cu un scripete. In ciuda palorii cauzate de pierderea 
însemnată de sânge, părea perfect lucidă şi, în momentul în care 
îi văzu pe vizitatori, se ridică în capul oaselor. 

Loren se grăbi să o sărute pe obraz, iar Pitt aşeză într-o vază 
mare un buchet de crini roz. 

— Se pare că oamenii de bine din Georgetown au avut grijă de 
tine, remarcă Pitt cu un surâs. 

— Cum te simţi, draga mea? o întrebă Loren, trăgându-şi un 
scaun lângă pat. 

— Având în vedere cele întâmplate, destul de bine, răspunse 
Lisa, străduindu-se să zâmbească. Analgezicele nu prea fac faţă 
durerii pe care o simt pulsând în picior, dar doctorii mi-au spus 
că o să-mi revin complet. Doar că trebuie să-mi contramandez 
orele de aerobic din următoarele săptămâni! 

Se întoarse apoi serioasă spre Pitt şi spuse: 

— De când am sosit, mi-au schimbat şase perfuzii cu 
eritrocite. Medicul a spus că am avut noroc. Aş fi murit din cauza 
hemoragiei dacă nu mă găseai la timp. lţi mulţumesc că mi-ai 
salvat viaţa. 

Pitt îi făcu cu ochiul. 

— Eşti prea importantă acum ca să riscăm să te pierdem, 
spuse el, încercând să nu pară îngrijorat. 

— Ai scăpat ca prin minune, spuse Loren. Dirk mi-a povestit 
cât de devastat era laboratorul. E uimitor că n-a fost nimeni ucis 
în toată clădirea. 

— Doctorul Maxwell a trecut mai devreme pe aici. A promis că- 
mi cumpără un laborator nou. Zâmbi. Era puţin dezamăgit din 
cauză că nu prea ştiu ce s-a întâmplat exact. 

— Adică nu ştii ce anume a provocat explozia? întrebă Loren. 

— Nu. Am crezut că laboratorul de lângă noi a explodat. 

— Din câte mi-am putut da seama la faţa locului, am impresia 
că explozia a fost detonată chiar în încăperea în care te-am găsit 

pe tine, spuse Pitt. 

— Da, aşa mi-a spus şi profesorul Maxwell. Nici nu cred că m-a 
crezut când i-am zis că nu aveam în laborator nici o substanţă 
care să fi putut provoca o deflagraţie atât de mare. 

— A fost un bubuit destul de puternic, confirmă Pitt. 

Lisa dădu din cap, semn că între timp aflase. 

— Stând aici, am revăzut fiecare colţ şi fiecare părticică din 
echipamentul aflat în laborator. Noi nu lucrăm cu materiale 
inflamabile. Avem câteva butelii de gaze pentru experimente, 
dar profesorul Maxwell mi-a spus că toate s-au găsit intacte. O 
bună parte din echipament ne-a fost donată. Pur şi simplu nu-mi 
vine în minte nimic atât de inflamabil încât să provoace o 
explozie aşa de puternică. 

— Nu-i vina ta, spuse Loren. Poate s-a întâmplat ceva în 
clădire, o scurgere de gaze sau ceva asemănător. 

In salon intră o asistentă cu chip sever, care ridică patul Lisei 
la nouăzeci de grade, apoi îi aşeză în faţă o tavă cu mâncare. 

— Mai bine plecăm şi te lăsăm să savurezi delicatesele 
pregătite în bucătăria spitalului, spuse Pitt. 

— Sunt sigură că nu se compară cu crabul de aseară, spuse 
Lisa, străduindu-se să zâmbească. Apoi se încruntă imediat. 
Apropo, profesorul Maxwell mi-a spus că în faţa clădirii era 
parcată o maşină de epocă, avariată grav în urma exploziei. 
Auburnul cumva? 

Pitt încuviinţă cu o privire chinuită. 

— Mda, maşina mea, mormăi el. Dar nu-ți face griji! E în 
aceeaşi situaţie ca tine, poate fi recuperată integral. 

In uşă se auzi o bătaie, apoi un bărbat uscăţiv şi cu o barbă 
aspră intră în cameră. 

— Bob, îl salută Lisa. Mă bucur c-ai venit! Să-ţi fac cunoştinţă 
cu prietenii mei, spuse ea prezentându-i pe Loren şi pe Pitt 
asistentului ei, Bob Hamilton. 

— Incă nu-mi vine să cred că ai scăpat fără nici o zgârietură, îl 
sâcâi Lisa. 

— Spre norocul meu, în momentul exploziei eram la bufet să 
mănânc ceva, spuse el, uitându-se neîncrezător spre Loren şi 
Pitt. 

— Chiar că ai avut noroc, îl aprobă Loren. Şi pe tine te-a luat 
prin surprindere ce s-a întâmplat, nu-i aşa? 

— Complet. Putea să fie din cauza unei scurgeri din buteliile 
noastre presurizate, dar mai degrabă cred că a fost pus ceva în 

clădire. Indiferent ce a provocat explozia, a fost cu siguranţă un 
accident foarte bizar, iar acum toată munca Lisei este distrusă. 

— Serios? întrebă Pitt. 

— Toate computerele care conţineau bazele de date ale 
proiectului de cercetare au fost distruse, răspunse Bob. 

— Am putea reface totul de la capăt când mă întorc la 
laborator... dacă o să mai am un laborator, spuse Lisa. 

— li voi solicita preşedintelui Universităţii George Washington 
să se asigure, înainte de a reveni acolo, că acea clădire e în 
siguranţă, spuse Loren. 

Se întoarse apoi spre Bob şi spuse: 

— Noi tocmai plecam. Mă bucur că te-am cunoscut, Bob. 

Se aplecă din nou spre Lisa şi o sărută de rămas-bun. 

— Ai grijă de tine, draga mea. Revin mâine, zise el. 

— Ce întâmplare îngrozitoare, îi spuse Loren lui Pitt după ce 
ieşiră din cameră, pe holul spre lift. Mă bucur aşa de mult că o 
să-şi revină complet! 

Pentru că Pitt nu-i răspunse, ci doar o aprobă uşor din cap, îl 
privi direct în ochii lui verzi. Cunoştea acea privire în gol, o 
observase de multe ori, de obicei atunci când Pitt se străduia să 
dea de urma unei epave sau să descifreze misterul unor 
documente antice. 

— La ce te gândeşti? îndrăzni ea în cele din urmă să-l întrebe. 

— La prânz, răspunse el criptic. 

— La prânz? 

— La ce oră ies oamenii să mănânce de prânz? o întrebă el. 

Loren îl privi încurcată. 

— Intre unsprezece jumătate şi unu, cred, dar nu văd 
relevanta. 

— Eu am intrat în clădire exact înainte de explozie. Era ora 
zece jumătate, dar prietenul nostru Bob luase deja prânzul, 
comentă el pe un ton sceptic. Şi sunt destul de sigur că l-am 
văzut pe partea cealaltă a trotuarului, printre spectatorii adunaţi 
acolo, după ce Lisa a fost luată de ambulanţă. Nu părea prea 
afectat de faptul că şefa lui ar fi putut fi moartă. 

— Poate că era în stare de şoc. De fapt şi tu erai în stare de 
şoc. Şi poate că e unul dintre cei care vin la muncă la cinci 
dimineaţa, aşa că la zece deja i se făcuse foame. |! privi sceptică 
şi adăugă, dând din cap dezaprobator: Mai bine găseşti o altă 
explicaţie. 

— Bănuiesc că ai dreptate, răspunse el luând-o de mână în 


93 


timp ce ieşeau din spital. Cine mă cred eu ca să contrazic un 
politician? 

Arthur Jameson îşi făcea ordine pe biroul lui de mahon, când 
auzi un ciocănit în uşă şi în cameră intră un consilier. Din biroul 
spaţios şi decorat tradiţional al ministrului resurselor naturale, 
aflat la etajul douăzeci şi unu al clădirii Sir William Logan, se 
vedea întregul oraş Ottawa; consilierul nu se putu abţine să nu 
îşi furişeze privirea pe fereastră, în timp ce se apropia de biroul 
ministrului. Stând pe un scaun de piele cu spătar înalt, Jameson 
îşi plimbă privirea de la consilier la pendula veche, care indica 
ora patru. Sperase că va putea scăpa mai devreme de treburile 
birocratice, dar venirea consilierului îi spulberase acest vis. 

— Da, Steven, spuse ministrul, venind în întâmpinarea 
consilierului de douăzeci şi ceva de ani, care semăna vag cu Jim 
Carrey. Cu ce te mai pregăteşti să mă enervezi peste weekend? 

— Nu vă faceţi griji, domnule, nu a avut loc nici un dezastru 
natural semnificativ, zâmbi el. Am doar un raport cât se poate de 
concis referitor la Centrul Forestier Pacific din Columbia 
Britanică, peste care ar fi bine să vă uitaţi. Unul dintre ecologiştii 
noştri de teren a raportat niveluri de aciditate neobişnuit de mari 
în apele din jurul Kitimatului. 

— Ai spus Kitimat? întrebă ministrul, îngheţând brusc. 

— Da. Parcă tocmai aţi fost în vizită la centralele de prelucrare 
a carbonului rezidual, nu? 

Jameson încuviinţă şi înhăţă dosarul pe care îl parcurse rapid. 
Se linişti brusc când studie harta zonei. 

— Rezultatele sunt valabile pentru probe recoltate la cincizeci 
de mile de Kitimat, de-a lungul Pasajului Interior. Nu mai există 
alte construcţii industriale în acel perimetru. Probabil că a fost o 
eroare de recoltare a probelor. Ştii că primim de multe ori 
rapoarte false, spuse el, privindu-l încrezător. 

inchise calm dosarul şi îl strecură într-un sertar al biroului, 
aparent dezinteresat. 

— N-ar fi mai bine să sunăm la biroul din Columbia Britanică 
să le spunem să refacă probele? 

Jameson expiră încet. 

— Da, aşa ar fi cel mai înţelept, spuse el rar. Sună-i luni şi 
cere-le să mai testeze apa o dată. Nu trebuie să ne ambalăm 
până nu se confirmă rezultatele. 

Consilierul aprobă tăcut şi rămase pironit în faţa biroului. 
Jameson îl privi părinteşte. 

— De ce nu te cari, Steven? Du-te şi ia-ţi logodnica şi scoate-o 
în oraş la cină. Am auzit că pe malul râului tocmai s-a deschis un 
bistrou excelent. 

— Nu mă plătiţi cât să-mi permit să mănânc acolo, rânji 
consilierul. Dar vă propun să mergem acolo cu prima ocazie. Vă 
urez un weekend plăcut, domnule şi ne vedem luni. 

Jameson îl privi ieşind din birou şi aşteptă până când nu-i mai 
auzi paşii pe coridor. Puse apoi mâna pe dosar şi de data asta îl 
citi cu mare atenţie. Rezultatele analizelor de aciditate nu aveau 
aparent nici o legătură cu centrala lui Goyette, dar ceva îi 
spunea lui Jameson că s-ar putea să se înşele. Era implicat prea 
adânc în afacerile cu Goyette ca să-şi permită să îl trădeze, dar 
pe de altă parte instinctul de conservare îi dicta altceva. Ridică 
receptorul telefonului şi formă un număr, scrâşnindu-şi dinţii de 
nerăbdare. După ce telefonul sună de trei ori, la capătul celălalt 
al firului se auzi în cele din urmă vocea unei femei. 

— Terra Green Industries. Cu ce vă pot fi de folos? 

— Aici e ministrul de resurse Jameson, răspunse el răstit. Dă- 
mi-l pe Mitchell Goyette. 

Dirk şi Summer se îndepărtară de docul municipal şi lăsară 
barca să plutească în derivă înspre golf. După ce docul rămase 
mult în spate, Dirk porni motorul şi intră uşor pe canal. Cerul era 
parţial senin, iar în apă se reflecta lumina lunii de după miezul 
nopţii. Gălăgia dintr-o cârciumă de pe malul golfului era singura 
care mai tulbura liniştea nopţii după ce se îndepărtară de oraş. 

Dirk naviga pe mijlocul canalului, ghidându-se după lumina de 
semnalizare de pe catargul unui pescador, care ieşise devreme 
în căutarea somonului argintiu. Se îndepărtară de luminile 
Kitimatului şi plutiră câteva mile în beznă, până intrară pe un cot 
al canalului. Apa avea în faţa lor străluciri de inox, reflectând 
luminile centralei de la Terra Green. 

In timp ce barca înainta în aval, Dirk observă că terenurile din 
preajma centralei erau dotate cu lumini foarte puternice, care 
aruncau umbre ciudate asupra pinilor din jur. Doar docul imens 
acoperit era ferit de lumină, umbrind la rândul său tancul LPG 
ancorat acolo. 

Summer luă binoclul cu infraroşu şi scrută linia țărmului, de 
care se aflau destul de aproape. 

— Toate bune şi frumoase pe frontul de vest, spuse ea. Am 
încercat să descopăr cam ce s-ar afla sub cupola circului, dar n- 
am observat nici un semn de viaţă în jurul docului sau al navei. 

— La ora asta, agenţii de securitate stau ca maimuţele în 
gheretă şi se holbează la camerele de supraveghere. 

— Să sperăm că mai degrabă se uită la un meci de wrestling la 
televizor, ca să putem şi noi să ne luăm nestingheriţi mostrele de 
apă. 

Dirk merse cu viteză constantă, până se îndepărtară cam la 
două mile de centrală. Ascunşi după câteva coturi ale canalului, 
roti timona spre tribord şi duse barca paralel cu linia țărmului, 
apoi stinse luminile de marş. Razele lunii luminau suficient cât să 
se distingă malul mărginit de copaci, dar lăsă maneta de 
acceleraţie jos de tot, cu un ochi lipit pe valorile izobatelor de pe 
batimetrul Odom. Summer stătea lângă el,  scanând 
împrejurimile prin binoclul special şi comunicându-i în şoaptă 
modificările de curs. 

Mişcându-se cât se poate de încet, reuşiră să se furişeze cam 

trei sferturi de milă în jurul centralei Terra Green, ferindu-se de 
contactul direct. Ultimul loc neluminat de reflectoarele de pe mal 
era un golfuleţ. Summer aruncă cu grijă o ancoră peste 
balustrada prorei, apoi Dirk opri complet motorul. O adiere palidă 
care trecu prin pinii de pe mal întrerupse efemer strania linişte a 
nopţii. Direcţia vântului se schimbă, aducând cu el zgomot de 
pompe şi zumzăit de generatoare de la centrala aflată foarte 
aproape de ei, care acopereau din fericire toate sunetele de pe 
barcă. 

Dirk aruncă o privire la ceasul lui subacvatic Doxa, apoi urmă 
exemplul lui Summer şi îşi puse costumul uscat de scafandru, 
închis la culoare. 

— Ne apropiem de momentul de echilibru între flux şi reflux, 
spuse el încet. O s-avem de-a face cu un curent care trage uşor 
în larg, dar la întoarcere ne va prinde bine când va trebui să 
înotăm în larg. 

Făcuse aceste calcule la începutul serii, ştiind că le-ar fi fost 
greu să înoate împotriva curentului la înapoiere. Deşi probabil că 
nici nu ar fi contat prea tare - amândoi înotau excelent şi 
participaseră de multe ori la concursuri de înot maraton în 
ocean. 

Summer strânse cureluşele vestei BED, care se putea umfla 
doar de la o singură butelie mică, apoi ataşă o geantă specială 
pentru scufundări, în care se aflau câteva flacoane goale. 
Aşteptă până când Dirk îşi prinse şi el tubul de oxigen şi îşi puse 
labele de înot. 

— O baie la miezul nopţii în marele Pacific de Nord-Vest, spuse 
ea, admirând stelele. Mai că aş spune că e romantic. 

— Nu e nimic romantic să înoţi la 5°C, răspunse Dirk, apoi îşi 

băgă tubul de oxigen în gură. 
__ Se lăsară peste balustradă şi intrară în apa întunecată şi rece. 
Işi reglară vestele, verificară coordonatele şi începură să înoate 
spre golfuleţ şi spre centrală. Inotau aproape de suprafaţă, 
făcând valuri precum crocodilii care se pregătesc de atac. 
Incercau să economisească oxigenul din tuburi şi respirau doar 
prin tuburile de silicon ale măştilor de scafandru. 

Curentul era mai puternic decât crezuse Dirk, din cauză că 
râul Kitimat se vărsa în canal, iar debitul apei era mai mare decât 
preconizaseră. Trecură cu uşurinţă de izvoare, iar efortul 
suplimentar le încălzi trupurile. In ciuda faptului că apa era foarte 
rece, Dirk simţea cum transpiră pe sub costumul uscat, izolat 

termic. 

La opt sute de metri de centrală, Dirk simţi o bătaie pe umăr şi 
se întoarse să vadă ce îi arăta Summer. Pe mal, în umbra 
neregulată creată de pini, observă o ambarcaţiune ancorată 
aproape de țărm. Era mai închisă la culoare decât barca lor, dar 
în lumina acea obscură nu-şi puteau da seama de dimensiunile 
ei. 

Dirk îi făcu un semn şi se scufundară mai adânc, păstrând 
distanţa faţă de barcă. Continuară să înoate într-un ritm 
constant, până când ajunseră la o sută optzeci de metri de 
centrală. Se opriră puţin să se odihnească, iar Dirk încercă să îşi 
facă un plan, cercetând terenul din faţa lor. 

Lângă docul acoperit se afla o clădire uriaşă în formă de L, din 
care se auzeau zgomotele făcute de pompele şi de generatoarele 
care prelucrau dioxidul de carbon. Clădirea cu multe ferestre de 
lângă pista pentru elicoptere părea că este pentru birouri. Dirk 
trase concluzia că locuinţele pentru muncitori erau mai departe 
de drum, pe direcţia Kitimatului. In dreapta lui se afla un dig 
robust, care intra în canal şi de care era legată o singură 
ambarcaţiune. Era şalupa care îi urmărise mai devreme. 

Summer înota lângă el; la un moment dat scoase un flacon din 
geanta specială şi colectă o probă de apă. 

— Am luat încă două mostre, şopti ea. Dacă mai putem 
colecta una sau două de pe lângă doc, eu mă declar mulţumită. 

— La următoarea oprire, răspunse el. Hai să ne scufundăm 
complet. 

Dirk îşi verifică busola de la mână, apoi îşi scoase tubul din 
gură şi luă o gură de oxigen din vesta specială. Se scufundă la 
câţiva metri, apoi începu să înoate direct spre doc. Structura din 
tablă ondulată era destul de îngustă, nepermiţând prea mult 
spaţiu de manevră în singurul loc de staţionare pentru 
ambarcaţiuni; în acelaşi timp însă, lungimea docului era cât a 
unui teren de fotbal şi permitea andocarea unui petrolier de 
nouăzeci de metri. 

Ecranul fosforescent al busolei se vedea cu greu în apele 
întunecate şi lui Dirk îi era greu să îl citească. Pe măsură ce se 
apropiau de doc însă, luminile de pe mal străbăteau tot mai mult 
adâncul. Dirk continuă să înoate până când putu să desluşească 
conturul întunecat al tancului. Urcă încet la suprafaţă, ieşind 
exact sub balustrada de la pupa. Scană rapid împrejurimile şi nu 
văzu nimic suspect la acea oră târzie. Işi scoase puţin casca 

pentru a putea trage cu urechea la zgomotele dubioase, dar 
zbârnâitul din camera pompelor ar fi putut acoperi şi un strigăt. 
incepu să înoate pe lângă vas, încercând să îl observe mai bine. 

Deşi din poziţia lui Dirk nava părea mare, în comparaţie cu o 
navă de transport GPL obişnuită, în realitate era chiar foarte 
mică. Construită cu un profil hidrodinamic, putea transporta două 
mii cinci sute de metri cubi de gaz natural lichefiat în cele două 
tancuri metalice, aşezate pe orizontală pe puntea inferioară. 
Concepută pentru transportul de coastă, părea acum un pitic în 
comparaţie cu cargourile uriaşe de cursă lungă, care puteau 
transporta şi de cincizeci de ori mai mult gaz lichefiat. 

Dirk aproximă că nava avea în jur de zece-doisprezece ani, 
lucru care se putea remarca judecând după liniile de bordaj, dar 
era foarte bine întreţinută. Nu putea şti ce modificări îi fuseseră 
aduse pentru a putea transporta dioxid de carbon, dar 
presupunea că unele minore. Deşi dioxidul de carbon era mai 
dens decât GPL-ul, necesita temperaturi şi presiuni mai mic 
pentru a atinge starea lichidă. Observă apoi numele Chichuyaa 
sudat cu litere aurii pe pupa, precum şi locul de înmatriculare al 
ambarcaţiunii, oraşul Panama, vopsit dedesubt cu litere albe. 

La câţiva metri de el ieşiră mai întâi nişte bule de apă, apoi 
capul lui Summer. Contemplă şi ea nava şi docul, apoi îi făcu un 
semn fratelui ei şi scoase un nou flacon, colectând o altă probă. 
După ce termină, Dirk îi arătă prova, apoi dispăru din nou sub 
apă; Summer îl urmă imediat. Având ca reper corpul navei, 
înotară până când ajunseră în partea din faţă a navei. Dirk 
observă că linia de plutire era cu doar treizeci-cincizeci de 
centimetri mai jos faţă de linia de încărcare maximă. 

Summer îşi îndreptă atenţia spre câteva tuburi de alimentare 
de la staţia de pompare de lângă doc, care atârnau peste navă 
ca nişte tentacule groase. Numite „braţe Chiksan”, burlanele 
mari şi articulate săreau şi se bălăngăneau în toate direcţiile din 
cauza fluxului de dioxid de carbon lichid care trecea prin ele. De 
pe acoperişul clădirii ieşeau smocuri mici de aburi albi, condens 
produs de gazul răcit şi presurizat. Summer încercă să scoată şi 
ultimul flacon gol din geantă, întrebându-se dacă nu cumva apa 
în care stătea era contaminată cu poluanţi. Introduse apoi proba 
în geantă şi înotă spre fratele ei, care se afla în apropierea 
docului. 

Când se apropie de el, acesta îi arătă spre intrarea în doc şi îi 


şopti: 

— Să mergem. 

Summer fu de acord şi începură să înoate, apoi se opri 
deodată, cu un aer nehotărât. Privea fix spre braţele Chiksan de 
deasupra capului lui Dirk, cu o expresie de nedumerire pe chip. 
Dirk se întoarse să vadă ce era în neregulă cu tuburile, dar nu 
observă nimic ciudat. 

— La ce te uiţi? şoptiel. 

— E ceva straniu în mişcarea burlanelor, răspunse ea, 
holbându-se în continuare la ele. Cred că exact acum dioxidul de 
carbon este pompat spre vapor. 

Dick mai privi o dată braţele care se mişcau ritmic, dar nu 
părea deloc evident în ce direcţie era pompat gazul lichefiat. Se 
uită spre sora lui şi îi făcu un semn cu capul. De obicei 
suspiciunile şi intuiţia ei se dovedeau corecte, aşa că era deja 
hotărât să verifice acea pistă. 

— Crezi că e important? întrebă Summer, uitându-se spre 
prova vasului. 

— Greu de spus, răspunse Dirk gânditor. N-ar prea avea nici 
un sens să pompeze dioxid de carbon pe vas. Poate că eo 
conductă GPL, trasă din Athabasca până aici. 

— Trevor zicea că există doar o conductă mică pentru petrol şi 
una pentru dioxid de carbon. 

— Ai remarcat cumva dacă linia de plutire a navei era mai sus 
în dimineaţa asta? 

— N-aş putea să spun, răspunse Summer. Deşi acum ar trebui 
să fie foarte sus, dacă se tot descarcă gaz de pe ea de ceva 
vreme. 

Dirk se uită cercetător la nava greoaie. 

— Tot ce ştiu eu despre navele GPL - şi nu ştiu prea multe - 
este că pompele de pe mal transportă lichidul pe vas, iar la bord 
există alte pompe care îl descarcă la destinaţie. După cum se 
aude acum, este evident că pompele din centrala de pe mal 
funcţionează. Asta ar însemna fie că îl pompează sub pământ, fie 
că îl transportă spre containere temporare. 

— Aşa e. Totuşi fac prea mult zgomot pentru a ne putea da 
seama dacă şi cele de la bord funcţionează. 

Se îndepărtă câţiva metri spre doc şi scoase capul din apă. 
Cheiul şi o mare parte a navei păreau în continuare pustii. Dirk îşi 
scoase rezervorul de oxigen şi centura de lestare şi le agăţă de 
un tachet de pe doc. 

— Ce faci, ai de gând să urci la bord? îi şopti Summer, de 

parcă nu-i venea să creadă. 

Dirk rânji. 

— Cum altfel am putea rezolva misterul, dragul meu Watson? 

Summer ştia că, în loc să îl aştepte stresată în apă, era mai 
bine să meargă cu el, aşa că îşi scoase şi ea echipamentul şi 
urcă pe chei, fără nici o tragere de inimă. In timp ce îl urma, nu 
se putu abţine să nu îl bombăne: 

— Mulţam, Sherlock. 

Mişcarea de pe monitor era foarte neclară. Din fericire însă, 
agenţii de pază de la Aleut o ratară complet. Unul dintre ei îşi 
aruncă însă absolut întâmplător o privire spre unul dintre 
numeroasele monitoare de supraveghere şi observă nişte mişcări 
în apă, exact lângă pupa tancului. Gardianul apăsă repede 
butonul de mărire al camerei montate pe acoperiş, care prinse 
umbra unui obiect întunecat ce dispăru imediat în apă. „Probabil 
e o focă rătăcită”, presupuse el, dar profită totuşi de ocazie 
pentru a-şi mai dezmorţi oasele. 

Se întinse după o staţie radio şi chemă paza de la bordul navei 
Chichuyaa. 

— Aici paza de la centrală. Am văzut pe cameră un obiect în 
apă, în zona pupei. Mă duc să scot şalupa să dau o tură pentru 
verificare. 

— Recepţionat, te  acopăr, răspunse o voce adormită. 
Aprindem farurile ca să vezi. 

Agentul îşi trase o geacă pe el şi înhăţă o lanternă, apoi se 
opri în dreptul dulapului cu arme. Ochi o puşcă neagră de asalt 
H&K, apoi se răzgândi şi apucă de toc un pistol automat Glock. 

— Ar fi bine să nu mă deranjez la ora asta pentru împuşcat de 
foci, îşi zise el în barbă, îndreptându-se spre chei. 

x x x 

Cargoul GPL scotea un potpuriu de sunete mecanice, 
provocate de trecerea gazului răcit prin conductele care se 
întindeau pe punte. Dirk bănuia că pe punte ar fi trebuit să fie 
nişte muncitori, dar probabil că aceştia erau nevoiți să stea în 
încăperile de sub punte sau la panourile de control din stația de 
pompare. Docul era destul de întunecat, dar vasul era foarte 
luminat şi, prin urmare, foarte expus. Dirk estimă că ar avea 
nevoie doar de un minut-două ca să urce şi să îşi dea seama 
dacă pompele de pe navă funcționează sau nu. 

Se furişară pe doc şi trecură peste pasarela principală care 
străbătea centrul navei. Costumele de scafandru erau îmbibate 
cu apă şi îi incomodau la mers, dar se străduiau să nu facă 
zgomot. Huruitul şi zdrăngănitul staţiei de pompare erau parcă şi 
mai puternice şi le acopereau cu uşurinţă orice sunet ar fi făcut; 
în acelaşi timp însă, acopereau şi zgomotul făcut de şalupa care 

urma să se îndrepte spre docul acoperit. 

Gardianul porni şalupa şi stinse farurile când ajunse lângă 
minipetrolier. Se plimbă aiurea în jurul pupei timp de câteva 
minute, apoi cobori spre partea exterioară a tancului. Trecu de 
zona provei, apoi o luă pe partea cealaltă şi zări echipamentul 
care atârna pe tachetul de pe doc. Opri imediat motorul şi se 
lăsă să plutească în derivă spre doc, apoi legă şalupa şi examină 
echipamentul. 

Summer fu prima care îl zări cu coada ochiului, în timp ce se 
pregătea să urce pe pasarelă. Dirk era deja la câţiva paşi în faţa 
ei. 

— Avem musafiri, şopti ea, arătând din cap în direcţia 
gardianului. 

Dirk aruncă o privire rapidă spre gardian, care era cu spatele 
la el. 

— Hai să urcăm la bord. Ne putem ascunde pe navă dacă între 
timp ne vede. 

Se ghemui şi merse tiptil pe pasarelă, cu Summer în spate, 
care se străduia să îi imite gesturile. Erau exact în vizorul 
gardianului şi se aşteptau în orice moment ca acesta să strige la 
ei, dar nu îi strigă nimeni. Ajunseră la marginea rampei, ieşind 
din raza lui vizuală. Dar când mai avea doar un singur pas până 
la balustrada de punte a navei, Dirk văzu mai întâi o umbră 
ştearsă pe punte, apoi o pată neagră. Era prea târziu, îşi dădu el 
seama, fiindcă pata era de fapt o bâtă care se îndrepta din 
lateral spre faţa lui. Incercă să se ferească, dar nu reuşi. Bâta de 
lemn îl nimeri din plin în creştetul capului. Gluga costumului său 
de scafandru amortiză puţin lovitura, care altfel i-ar fi fost fatală. 
Văzu o mulţime de stele verzi şi simţi cum i se înmoaie 
genunchii. Se dezechilibră, începu să se clatine şi se prăbuşi pe 
marginea pasarelei. Din inerție corpul i se roti într-o parte, iar 
picioarele îi fugiră în sus. 

Mai apucă să vadă cum Summer încearcă să îl prindă, dar 
mâinile îi alunecară pe lângă el. Nu mai auzi nici strigătul ei; într- 
o secundă, o văzu dispărând, iar el se prăbuşi peste bord. 

I se păru apoi că trece o veşnicie. Când, în cele din urmă, 
atinse apa, se miră că nu simte nici o durere. Avu doar o senzaţie 
rece de întuneric, apoi totul deveni negru. 

Umbra de la capătul rampei ieşi în lumină. Era un bărbat solid 
ca un taur, cu o barbă vâlvoi care îi ajungea până pe piept. O fixă 
pe Summer cu privirea şi începu să rotească ameninţător bâta 
spre ea, cu un rânjet dispreţuitor pe chip. 

Summer îngheţă pe pasarelă, apoi - fără să îşi dea seama - 
începu să meargă cu spatele, în timp ce ochii i se mutau de la 
brută la apele întunecate de sub ea. Dirk se lovise cu putere de 
apă şi încă nu ieşise la suprafaţă. Simţea cum rampa trepidează 
sub picioarele ei şi se întoarse cât să îl vadă pe paznic apărând 
brusc în spatele ei. Agentul de securitate Aleut era îmbrăcat în 
uniformă şi proaspăt bărbierit, dar părea mai de încredere decât 
sălbaticul de pe vapor. Summer făcu un pas spre el. 

— Fratele meu a căzut în apă, o să se înece, strigă ea, 
îndepărtându-se de gardian. 

Acesta îşi scoase cu repeziciune din toc pistolul automat Glock 
şi îl îndreptă spre Summer. 

— Aţi încălcat o proprietate privată, răspunse el pe un ton 
monoton şi aspru. Vă voi reţine în custodie până când oficialii 
companiei vor putea fi contactaţi de dimineaţă. N 

— O iau eu în custodie, se răsti bruta de pe vapor. li arăt eu ce 
înseamnă violarea proprietății. 

Râsul îi răsună ca un muget, iar din gură îi ţâşni o ploaie de 
salivă drept în barbă. 

— Această problemă ţine de securitatea terestră, Johnson, 
spuse gardianul, privindu-l dispreţuitor. 

— Ni s-a stricat motorul bărcii. Ne-am urcat doar ca să cerem 
ajutor, spuse Summer drept scuză. Fratele meu... 

Se uită peste balustradă şi îngheţă de frică. Apele de sub 
pasarelă se umflaseră şi nu se vedea nici urmă de Dirk. 

Gardianul îi făcu semn cu arma lui Summer să înainteze pe 
rampă. Merse în spatele ei, apoi se întoarse şi se răsti la Johnson: 

— Pescuieşte-l din apă, dacă-l mai găseşti. Dacă mai e în 
viaţă, adu-l la secţia de gardă şi pază. li mai aruncă o privire 
tăioasă, apoi adăugă: Pentru binele tău însă, mai bine te-ai ruga 
să-l mai găseşti în viaţă. 

Matahala bombăni şi înjură în timp ce traversa pasarela. 
Mărşăluind de-a lungul docului, Summer încercă în van să îl 

localizeze pe Dirk în apă. Gardianul rămase mut şi surd la toate 
rugăminţile ei. La lumina unui felinar îi întâlni privirea rece, care 
o făcu să se cutremure. Probabil că nu era la fel de sadic ca 
paznicul vasului, dar părea genul de om care, la cea mai mică 
împotrivire, ar fi apăsat pe trăgaci. Summer fu cuprinsă de 
deznădejde şi de neputinţă şi îşi continuă drumul cu privirea în 
pământ. Se gândea că Dirk fusese probabil inconştient în 
momentul în care căzuse în apă. Trecuseră câteva minute bune 
de atunci, iar ea se simţea acum copleşită de realitatea crudă - 
murise şi nu putea să îl mai ajute cu nimic. 
x x x 

Johnson ajunse la baza pasarelei şi se uită spre apă. Nu era 
nici urmă de Dirk. Bătăuşul cercetă marginea docului, dar nu găsi 
nici o urmă umedă de talpă. Era imposibil să fi putut înota pe 
lângă navă fără să fie văzut. Aşadar, ştia că omul zace pe 
undeva pe acolo, aproape de suprafaţă. Mai aruncă o ultimă 
privire spre apele liniştite, apoi porni agale spre navă, înjurându-l 
încă o dată pe gardian. 

Dirk plutea la zece metri adâncime, inconştient, dar încă în 
viaţă. După ce se prăbuşise în apă reuşise să îşi revină în simţiri, 
dar era prins fără speranţă în beznă. Işi revenea timp de câteva 
secunde, având senzaţia că îşi simte vag corpul. | se părea că 
pluteşte fără nici un efort. Dintr-odată ceva i se prinse între buze, 
apoi se simţi ca şi cum cineva i-ar fi băgat în gură un furtun de 
grădină. Apoi se cufundă din nou în beznă, plutind în 
inconştienţă. 

Trupul i se zgudui din nou, aducându-l la viaţă pentru a doua 
oară. Simţi o lovitură la spate şi în picioare, apoi se simţi ca şi 
cum ar fi fost înghesuit într-un dulap. Auzi o voce care îl striga, 
dar cuvintele erau indescifrabile. Vocea se stinse şi în locul 
acesteia auzi sunetul unor paşi. Incercă din toate puterile să 
deschidă ochii, dar parcă erau cimentaţi. Durerea de cap îi reveni 
şi mai aprig, iar ochii parcă îi ardeau. Apoi toate luminile, 
sunetele şi durerea dispărură, lăsându-l în inconştienţă pentru a 
treia oară. 

Summer fu condusă pe chei şi apoi pe lângă şirul lung de 
clădiri care adăposteau staţia de pompare. Brutalitatea 
neaşteptată împotriva fratelui ei o şocase, dar încerca acum să 
îşi reprime emoţiile puternice şi să gândească raţional. Ce era 
atât de important la centrala aceasta încât să se justifice un 
astfel de comportament? Pompau într-adevăr dioxid de carbon în 
petrolier? || privi peste umăr pe gardian, care se afla la câţiva 
paşi în spatele ei, cu pistolul în mână; până şi acesta se 
comportase ca şi cum ar fi fost vorba despre o instalaţie secretă 
a guvernului. 

După ce trecură de clădiri şi de o zonă deschisă, huruitul 
maşinăriilor de pompat se auzi din ce în ce mai slab. În timp ce 
se apropiau de biroul administrativ şi de sediul firmei de 
securitate, Summer auzi nişte foşnituri în tufele de pe partea 
stângă. Aducându-şi aminte de animalele împăiate de la 
restaurant, încercă să ocolească puţin zona. Paznicul nedumerit 
îndreptă arma spre ea şi întoarse capul spre tufe. Se apropie, dar 
foşnetul se opri; apoi, deodată, paznicul fu atacat de un individ, 
care îi prinse puşca. Gardianul încercă să tragă în el, dar silueta îl 
lovi cu ceva peste faţă. Summer văzu că obiectul era o centură 
de lestare, care îl plesnise pe gardian cu partea cu plumb şi pe 
care atacatorul o scăpă apoi pe jos. Şocat şi plin de sânge, 
paznicul îndreptă încă o dată arma spre individ şi apăsă pe 
trăgaci. 

Dacă Summer nu l-ar fi lovit cu piciorul peste falcă, probabil că 
glonţul ar fi ajuns la ţintă; îl pocni însă suficient de tare cât să îi 
scape arma din mână şi să cadă inconştient la pământ. 

— Picioarele astea frumoase sunt mult mai periculoase decât 
am crezut, se auzi o voce familiară. 

Summer se uită în tufe, de unde apăru Trevor Miller, cu un 
zâmbet mare pe faţă. Ca şi ea, era îmbrăcat în costumul special 
de scafandru şi abia îşi mai trăgea sufletul. 

— Trevor, se bâlbâi Summer şocată. Ce cauţi aici? 

— Exact ce cauţi şi tu! Hai să plecăm de aici! 

Luă arma paznicului şi o aruncă în tufe, apoi o apucă de mână 
şi alergară către doc. In timp ce fugeau, Summer zări o lumină în 
clădire. 

Nu se opriră deloc până la doc, unde începură să caute barca 
paznicilor. Summer se uită din nou spre apă, în timp ce Trevor 
recupera echipamentul de scufundare şi îl arunca în barcă. 

— Dirk a căzut în apă, spuse Summer gâfâind, arătând spre 
pasarelă. 

— Ştiu, răspunse Trevor, apoi îi făcu semn spre barcă şi se 
dădu la o parte. 

intins pe bancheta de la pupa, ameţit şi confuz, Dirk îi privea 
cu ochi înceţoşaţi. Cu un efort supraomenesc încercă să îşi ridice 
capul, pentru a-i face cu ochiul surorii lui. Summer sări în barcă şi 
se prăbuşi lângă el, extrem de mirată şi de fericită în acelaşi 
timp. 

— Cum ai reuşit să scapi? îl întrebă ea, văzând o dâră de 
sânge uscat lângă tâmplă. 

Dirk încercă cu greu să îşi ridice braţul şi arătă spre Trevor, 
care desfăcuse parâmele şi sărise în barcă. 

— Din păcate n-avem timp de dulcegării, spuse Trevor cu un 
zâmbet fugar. 

Porni motorul, trase maneta de acceleraţie şi roti barca prin 
spatele tancului, apoi ieşi în afara docului acoperit. Fără să 
privească înapoi, îndreptă barca spre canal şi acceleră la 
maximum. 

Deşi avea la dispoziţie doar lumina lunii, Summer încercă să 
verifice rănile lui Dirk şi descoperi un cucui uriaş în vârful 
capului, plin de sânge. Gluga costumului de scafandru 
amortizase puterea loviturii, salvându-l poate chiar de la moarte. 

— Am uitat să-mi pun casca, bombăni el, încercând cu greu să 
fie atent la Summer. 

— Ce bine că ai capul tare, exclamă ea şi râse fericită. 

Barca gonea în beznă pe deasupra valurilor; Trevor mergea în 
apropierea țărmului, iar la un moment dat încetini. Barca închisă 
la culoare pe care Summer o zărise mai devreme reapăruse în 
faţa lor, dar acum remarcară că era de fapt ambarcaţiunea lui 
Trevor, de la ministerul canadian pentru resurse. Traseră barca 
lângă aceasta şi Trevor îi ajută pe cei doi să urce la bord, lăsând 
şalupa să plutească în derivă. Ridică grăbit ancora şi porni nava 
pe canal. După ce uriaşa centrală nu se mai văzu, trecu pe 
partea cealaltă a canalului, apoi întoarse şi merse cu viteză 
redusă înapoi spre Kitimat. 

Trecând pe lângă centrala Terra Green, observară câteva 
faruri care luminau de jur împrejur, dar nu observară şi alte 

măsuri de alertă. Ambarcaţiunea se îndreptă nevăzută spre docul 
din Kitimat, unde Trevor opri motorul şi apoi o legă. Aflat pe 
puntea principală, Dirk îşi mai revenise, dar era în continuare 
ameţit, iar capul îi atârna greu. li strânse mâna lui Trevor, după 
ce ecologistul îl ajută să urce pe țărm. 

— Mulţumesc că m-ai pescuit. Dacă nu erai tu, aş fi dormit 
mult şi bine sub apă. 

— Noroc chior. Inotam pe lângă doc când am auzit şalupa. 
Când paznicul a venit de la țărm, eu eram în apă, chiar sub 
pasarelă. Nici nu m-am prins că sunteţi voi până n-am auzit-o pe 
Summer, exact înainte să cazi. Ai căzut în apă la doar câţiva 
metri de mine. Când am văzut că nu mai mişti, ţi-am băgat 
imediat în gură tubul de oxigen. Cea mai grea parte a fost că a 
trebuit să rămânem sub apă până am dispărut complet din raza 
lor vizuală. 

— Ruşine ţie, angajat al guvernului, că ai încălcat o proprietate 
privată, spuse Summer zâmbind. 

— E doar vina ta, răspunse Trevor. Mi-ai împuiat capul cu 
importanţa mostrelor de apă în asemenea măsură, încât m-am 
gândit şi eu că ar fi bine să ştim dacă au vreo legătură cu 
centrala. 

Îi dădu lui Summer o geantă de scafandru, care conţinea 
câteva flacoane cu probe. 

— Sper să obţin aceleaşi rezultate, răspunse Summer, arătând 
spre probele ei. Bineînţeles însă că va trebui să ne recuperăm 
barca pentru a putea face analizele. 

— Serviciul de transport Miller este oricând la dispoziţia 
dumneavoastră. De dimineaţă trebuie să inspectez o mină, dar 
pot să dau o fugă pe la voi după prânz. 

— Ar fi bine. Mulţumesc, Trevor. Poate data viitoare vom 
colabora mai strâns, spuse Summer cu un surâs provocator. 

Ochii lui Trevor luciră de emoție. 

— Este tot ce îmi doresc. 

În apele Strâmtorii Lancaster pluteau bucăţi mari de gheaţă, 
iar întregul peisaj părea în acel amurg un tablou cu bezele 
presărate pe o mare de ciocolată fierbinte. In fundalul neclar se 
afla Insula Devon, iar în prim-plan, pe linia orizontului, plutea un 
monstru mare şi negru, din care se înălța un fum negru. 

— E la doisprezece kilometri, domnule. Goneşte chiar în faţa 
provei noastre. 

Timonierul, un aspirant cu părul roşu şi cu urechi clăpăuge, 
care se uitase atent la radar, îşi mută privirea spre căpitan în 
aşteptarea unui răspuns. 

Căpitanul Dick Weber lăsă jos binoclul, fără însă să îşi mute 
privirea de la nava care se zărea în depărtare. 

— Continuăm să-i tăiem calea, cel puţin până îi vom putea 
identifica, răspunse el fără să se întoarcă. 

Timonierul roti cârma la nouăzeci de grade, apoi se rezumă la 
observarea radarului. Nava canadiană de patrulă a coastei, lungă 
de doi metri şi jumătate, brăzda valurile îndreptându-se spre 
apele întunecate arctice, pentru a tăia calea vasului de la 
orizont. Aflându-se sub interdicţia de a intra în apele sudice ale 
Pasajului de Nord-Vest, nava Harp stătuse în port doar câteva 
zile. in anul acela gheaţa începuse să se spargă devreme, iar 
aceasta era prima navă comercială pe care patrula o văzuse în 
apele îngheţate. Intr-o lună sau două ruta nordică urma să fie 
intens circulată de cargouri uriaşe şi de portcontainere, însoţite 
de spărgătoare de gheaţă. 

Cu doar câţiva ani în urmă, ideea de trafic prin Pasajul de 
Nord-Vest ar fi stârnit râsul. Se ştia încă de la primele incursiuni 
în zona Arcticii că bucăţi imense de banchiză, reînnoită în fiecare 
an, rămâneau îngheţate pe tot parcursul anului, exceptând 
câteva zile pe timp de vară. In afara câtorva exploratori temerari 
şi a unor spărgătoare de gheaţă, nimeni altcineva nu îndrăznise 
să străbată pasajul blocat. Incălzirea globală schimbase însă 
totul, iar în zilele noastre pasajul devenise navigabil pentru mult 
mai multe luni. 

Oamenii de ştiinţă estimaseră că numai în ultimii treizeci de 
ani dispăruseră peste şaizeci şi cinci de mii de metri cubi din 
gheaţa de la pol. Cauza principală a topirii rapide o constituia 

reflectivitatea gheții, măsurată în albedo. În stare solidă, gheaţa 
polară poate reflecta până la nouăzeci la sută din radiaţia solară. 
După ce se topeşte, apa rezultată reflectă o cantitate invers 
proporţională de radiaţie solară, adică în jur de zece procente. 
Acest ciclu de încălzire se datorează faptului că temperaturile 
arctice cresc de două ori mai repede decât rata globală. 

În timp ce privea cum prora navei de patrulă trece peste un 
mic sloi de gheaţă, Weber bombănea în gând faptul că 
modificările climei îl afectaseră direct. Transferat de la Quebec, 
de la o slujbă confortabilă pe râul Saint Lawrence, ajunsese acum 
comandantul unei nave într-unul dintre cele mai îndepărtate 
locuri de pe planetă; din punctul lui de vedere, era ca şi cum ar fi 
fost retrogradat la funcţia de taxator. 

Cu toate acestea, Weber nu putea da vina direct pe superiorii 
lui, ci mai degrabă pe prim-ministrul militarist al Canadei, care 
dăduse acest ordin. În momentul în care zone întregi, situate de- 
a lungul Pasajului de Nord-Vest, aflate sub gheaţă de când 
lumea, începuseră să se topească, prim-ministrul acţionase 
imediat, declarând că pasajul făcea parte din Apele Interne 
Canadiene şi alocând fonduri pentru portul de mare adâncime de 
la Nanisivik. Urmaseră apoi promisiuni că se va construi o flotă 
militară de spărgătoare de gheaţă şi că se vor stabili noi baze la 
Polul Nord. Lobby-ul puternic susţinut de un grup de interese din 
umbră luase cu asalt Parlamentul, în scopul de a-l convinge pe 
prim-ministru să ia măsuri de restricţionare a navelor străine 
care tranzitau pasajul. 

Conform legii, toate navele aflate sub pavilion străin care 
voiau să tranziteze pasajul trebuiau să înştiinţeze Paza de Coastă 
cu privire la ruta stabilită, să plătească o taxă de tranzit similară 
cu cea impusă pentru Canalul Panama şi să fie însoţite de un 
spărgător comercial canadian în zonele mai restricţionate ale 
pasajului. Câteva ţări, printre care Rusia, Danemarca şi Statele 
Unite, respinseseră această cerere şi sabotaseră călătoriile pe 
aceste rute. In numele economiei şi al comerţului însă, 
nenumărate alte state dezvoltate se conformaseră. Navele 
comerciale care mergeau pe ruta Europa-Asia de Est scurtau 
drumul cu câteva mii de mile marine, evitând să ocolească prin 
Canalul Panama. Economiile erau şi mai substanţiale pentru 
navele de dimensiuni mari, care nu puteau străbate canalul şi 
care ar fi fost astfel obligate să ocolească şi mai mult, prin Capul 
Horn. Deoarece puteau să îşi diminueze costurile de transport cu 

o mie de dolari per container, flote întregi, mari şi mici, se 
grăbiseră să utilizeze această rută comercială, considerând-o 
profitabilă. 

Odată cu topirea mult mai rapidă a gheții comparativ cu ce 
anticipaseră cercetătorii, apăruseră şi primele companii de 
transport care să testeze apele îngheţate. Straturi groase de 
gheaţă blocau traseul pe aproape tot parcursul anului, dar în 
timpul verii pasajul era de obicei traversabil. Spărgătoare 
puternice de gheaţă ajutaseră cele mai îndrăzneţe flote 
comerciale să traverseze pasajul din aprilie până în septembrie. 
Era din ce în ce mai evident că, în cel mult zece-douăzeci de ani, 
Pasajul de Nord-Vest avea să devină una dintre cele mai circulate 
căi navigabile. 

Weber nu îşi dezlipea ochii de la nava comercială care se 
apropia din ce în ce mai mult şi îşi dorea ca întregul pasaj să fi 
fost îngheţat complet. După care îi trecu prin cap că cel puţin 
nava rupea un pic monotonia aceea de alb. 

— Cel mult patru kilometri, raportă timonierul. 

Weber se întoarse spre operatorul radio deşirat care stătea 
într-un colţ al castelului central. 

— Hopkins, solicită identificarea şi cere-le date despre natura 
încărcăturii, spuse el răstit. 

Operatorul trecu la fapte, dar toate solicitările lui rămaseră 
fără răspuns. Verifică staţia, apoi mai transmise de câteva ori. 

— Nu răspunde nimeni, domnule, spuse el perplex. 

Din experienţa lui cu navele care treceau pe la Polul Nord, ar fi 
putut spune că echipajele erau în general extrem de dornice să 
mai schimbe o vorbă cu altcineva. 

— Mai încearcă, îi ordonă Weber. Suntem destul de aproape 
încât să le putem identifica ID-ul. 

— Încă doi kilometri, confirmă timonierul. 

Weber îşi luă din nou binoclul şi examină nava. Era un 
portcontainer destul de mic, neavând mai mult de o sută 
douăzeci de metri lungime. Părea un vas destul de nou, dar - în 
mod ciudat - pe punte se aflau doar câteva containere. Ştia că 
navele de acest tip transportau de multe ori containerele în şase- 
şapte rânduri suprapuse. Remarcă şi linia de încărcare, aflată la 
doar câţiva metri sub apă, ceea ce i se păru foarte curios. Işi 
ridică privirea pe verticală, uitându-se spre castelul central 
întunecat, apoi la arboretul de deasupra suprastructurii. Tresări 
când remarcă fluturând în briza rece drapelul cu stele şi dungi al 

Statelor Unite. 

— E un vas american, bolborosi el. 

Nu se aşteptase la asta, pentru că vasele americane boicotau, 
neoficial, pasajul, la îndemnul guvernului. Weber focaliză binoclul 
asupra prorei şi reuşi să vadă scris, cu litere albe, numele 
Atlanta, exact înainte de căderea serii. 

— Se numeşte At/anta, îi spuse el lui Hopkins. 

Operatorul dădu din cap că a înţeles şi încercă să contacteze 
din nou vasul, dar tot fără răspuns. 

Weber agăţă binoclul într-un cârlig metalic, apoi deschise un 
dosar mare, căutând numele At/anta. Toate navele care nu erau 
sub pavilion canadian şi doreau să tranziteze Pasajul de Nord- 
Vest aveau obligaţia să solicite acest lucru în scris Pazei de 
Coastă, cu nouăzeci şi şase de ore înainte. Weber verifică dacă 
dosarul este actualizat şi nu găsi nici o referire la vasul At/anta. 

— Du-ne spre prova babord. Hopkins, spune-le că au intrat în 
apele teritoriale ale Canadei şi ordonă-le să se oprească pentru 
control şi inspecţie. 

In timp ce Hopkins transmitea mesajul, timonierul orientă 
nava în direcţia vasului american, apoi inspectă ecranul 
radarului. 

— Se vede canalul în faţă, raportă el. La aproximativ trei 
kilometri în faţă vom intra cu traversa babord direct în banchiză. 

Weber dădu din cap, cu privirea aţintită spre Atlanta. Nava 
comercială se deplasa surprinzător de rapid, cu peste 
cincisprezece noduri, după cum aproximă el. Pe măsură ce barca 
Pazei de Coastă se apropia, Weber observă din nou că vasul 
parcă zbura pe suprafaţa apei. Se întrebă din nou ce căuta în 
pasaj acel vas uşor de transport de marfa. 

— Incă un kilometru, spuse timonierul. 

— Foarte bine. Du-ne cam la o sută de metri, ordonă 
căpitanul. 

Nava comercială se îndrepta direct spre cea a Patrulei de 
Coastă sau aşa li se părea canadienilor. Dacă setările radarului 
ar fi permis însă o vizionare mai în detaliu, Weber ar fi observat 
că nava americană accelerează în altă direcţie. 

— De ce nu vor să ne răspundă? bombăni timonierul, enervat 
de apelurile fără răspuns ale lui Hopkins. 

— Atunci îi vom atenţiona, spuse Weber. 

Căpitanul păşi spre consolă şi apăsă un buton care activa 
sirena navei. Din horn răsunară două sunete prelungi, care se 

auziră cu ecou. Atraşi de zgomotul de trâmbiţă, pe punte îşi 
făcură apariţia membrii echipajului, care rămaseră aşteptând un 
răspuns ce nu veni nici de data aceasta. 

Weber nu mai putea face nimic. Spre deosebire de Paza de 
Coastă din Statele Unite, cea din Canada funcţiona ca organizaţie 
civilă. Echipajul de la bordul navei Warp nu avea pregătire 
militară, iar pe vapor nu existau arme. 

— Nu au redus viteza, spuse timonierul care urmărea ecranul 
radarului. De fapt, sunt sigur că accelerează. Domnule, ne 
apropiem de banchiză. 

Weber remarcă tonul timonierului, ce devenise alarmat. Fiind 
atent la nava comercială, timonierul nu observase că se 
apropiaseră foarte mult de banchiza de gheaţă, care îi flanca 
acum pe partea stângă. Pe partea tribordului, nava se afla şi ea 
la doar câţiva metri de banchiză şi de ei. 

Weber se uită la puntea de comandă a At/antei şi se întrebă în 
gând cam ce fel de nebun era cel aflat la comanda navei. Apoi 
observă imediat cum prora cargoului virase direct spre ei şi 
situaţia părea deja extrem de serioasă. 

— Cârma maxim spre stânga, strigă el. 

Acesta era ultimul lucru la care se aşteptaseră, ca nava 
comercială să vireze brusc spre ei, dar iată că ajunseseră într-o 
clipă exact la baza acesteia, asemenea unui gândac la picioarele 
unui elefant. Cu o forţare de ultim moment, barca de patrulă 
încercă să evite ciocnirea, care ar fi spulberat-o. Acţionând ca un 
nebun la comanda lui Weber, timonierul roti disperat cârma la 
maximum şi se rugă să treacă cu bine pe lângă nava uriaşă - 
Atlanta era însă mult prea aproape. 

Cargoul se izbi puternic cu partea stângă de nava Harp, care 
fu lovită în dreptul pupei, fiindcă apucase să întoarcă puţin. 
Zdruncinătura aproape că zdrobi barca Ham, prinzând-o 
dedesubt, ca un val de tsunami care invadează puntea. In 
următoarele minute, care părură cât o veşnicie pentru echipajul 
îngrozit, barca Pazei de Coastă alunecă treptat înapoi, ieşind 
uşor de sub corpul cotropitor al navei comerciale. Pericolul însă 
nu trecuse. Din cauza coliziunii, cârma fusese ruptă. Elicea se 
învârtea în continuare ca turbată, iar barca se înfipse direct în cel 
mai apropiat sloi de gheaţă. Harp mai înaintă câţiva metri înainte 
de a se înfige cu totul în gheaţă, după care se opri brusc, 
azvârlindu-şi echipajul de pe punte. 

Căzut pe puntea de comandă, Weber se ridică în picioare şi îşi 

ajută echipajul să oprească motorul ambarcaţiunii, apoi încercă 
să evalueze starea oamenilor şi pe cea a navei sale. Majoritatea 
erau plini de tăieturi şi de vânătăi, dar vasul se afla într-o stare 
mult mai gravă. In afară de cârma ruptă, prova era atât de 
şifonată, încât îndoise şi coca navei. Harp trebuia acum să 
rămână prinsă în gheaţă încă patru zile, până ce un remorcher 
avea să poată ajunge la ei şi să îi ducă în port pentru reparaţii. 

Ştergându-şi rana de la obraz, Weber ieşi la bordul punţii de 
comandă şi privi încordat spre vest. Observă pentru câteva 
secunde luminile de navigaţie ale navei comerciale, apoi privi 
neputincios cum aceasta dispare în norul sumbru de ceaţă ce se 
întindea la orizont. 

— Nenorociţilor, murmură el. O să plătiţi pentru asta. 

x x x 

Amenințarea lui Weber nu s-a adeverit însă niciodată. Un val 
de furtună venit din sudul Insulei Baffin nu a permis decolarea 
imediată a avionului de recunoaştere CP-140 al Forțelor Aeriene 
Canadiene, care fusese chemat de vasul Pazei de Coastă. De la 
decolarea întârziată de la baza din Greenwood, Noua Scoţie şi 
până la sosirea în Strâmtoarea Lancaster trecuseră deja şase 
ore. Înspre vest fuseseră scoase în larg un spărgător de gheaţă 
al marinei şi o altă şalupă a Pazei de Coastă, care să blocheze 
pasajul din Insula Prince of Wales, în aşteptarea cargoului 
războinic; acesta însă nu a mai apărut niciodată. 

Paza de Coastă canadiană şi forţele aeriene au căutat timp de 
trei zile, pe toate apele navigabile din jurul Strâmtorii Lancaster, 
nava vinovată. Fiecare rută navigabilă deschisă a fost scrutată 
de mai multe ori. Toate căutările au fost însă zadarnice - vasul 
comercial american nu a mai fost zărit. In cele din urmă, forţele 
canadiene au fost nevoite să ordone retragerea, fără ca Weber şi 
echipajul său să mai poată dezlega vreodată misterul dispariţiei 
vasului în gheţurile polare. 

Profesorul Kevin Bue studie cu atenţie cerul întunecat dinspre 
partea vestică şi se strâmbă. Cu doar câteva ore în urmă soarele 
începuse să strălucească mai puternic şi nu era nici umbră de 
vânt, iar termometrele indicau -6*C. Apoi însă, barometrul începu 
să indice o scădere bruscă a presiunii atmosferice, însoţită de o 
amplificare gradată a vânturilor dinspre vest. La patru sute de 
metri distanţă, apele gri ale Arcticii formau valuri mari de hulă, 
care îşi revărsau spuma peste marginile zimţate ale banchizei. 

Trăgându-şi mai bine gluga hanoracului, încercă să se 
ferească din calea vântului înţepător şi începu să se gândească 
la locurile acelea în care locuia de câteva săptămâni. Laboratorul 
7 al Institutului de Cercetare a Gheţii nu ar fi primit cu siguranţă 
prea multe stele pentru lux şi confort în revista Mobil Travel 
Guide. Campusul era alcătuit din şase clădiri din prefabricate, 
aşezate în semicerc şi cu intrările spre sud. Lângă cea mai mare 
dintre clădiri se aflau înghesuite încă trei barăci: bucătăria, sala 
de mese şi o sală pentru întâlniri. In partea opusă acestora se 
afla o structură şi mai scundă, care adăpostea un laborator 
comun şi o staţie radio, iar în cel mai îndepărtat capăt al taberei 
se mai afla un depozit acoperit de zăpadă. 

Laboratorul de Cercetare 7 făcea parte dintre cele câteva 
tabere pe gheaţă organizate temporar de Departamentul 
Canadian pentru Pescuit şi Oceane ca laboratoare de cercetare 
flotante, având ca scop urmărirea şi studierea mişcărilor 
banchizelor arctice. De la înfiinţarea Laboratorului 7, cu un an în 
urmă, tabăra îşi schimbase locaţia cu aproape trei sute douăzeci 
de kilometri, odată cu mişcarea spre sud a stratului extrem de 
gros de gheaţă pe care stăteau şi care, la rândul său, plutea pe 
Marea Beaufort. Acum se aflau la două sute patruzeci de 
kilometri de ţărmul Americii de Nord, pe marginea unui ghețar, 
aproape în nordul teritoriului Yukon. Tabăra însă se apropia de 
sfârşit, fiindcă apropierea verii însemna fracturarea gheţurilor. 
Măsurătorile zilnice ale stratului de gheaţă de sub picioarele lor 
arătau că rata de topire era mare, stratul micşorându-se de la un 
metru la treizeci de centimetri. Bue aproximă că mai puteau 
rămâne cel mult două săptămâni înainte să fie obligaţi să 
dezafecteze tabăra şi să aştepte evacuarea cu avionul special 

Twin Otter. 

Oceanograful arctic se târî prin zăpada care îi ajungea până la 
glezne spre baraca în care era adăpostită staţia radio. Deşi 
vântul şuiera cu putere, împrăştiind particule de gheaţă, auzi 
totuşi zgomotul produs de un motor diesel, care încerca să 
pornească. Se uită spre tabără şi zări un excavator care dădea 
înainte şi înapoi, împingând zăpada în mormane cu şenilele lui 
tocite. Plugul curăţase o porţiune lungă de o sută cincizeci de 
metri, care trecea prin spatele taberei. Fâşia aceea îngustă care 
servea drept pistă de aterizare avea un rol extrem de important 
pentru tabără, permiţând companiei Twin Otters să trimită 
săptămânal alimente şi materiale. Bue se asigura de fiecare dată 
că pista improvizată era întreţinută corespunzător. 

Ignorând gălăgia produsă de plugul de zăpadă, Bue trecu întâi 
prin laborator, apoi prin clădirea în care se afla staţia radio şi îşi 
scutură ghetele de zăpadă înainte de a intra în baraca principală. 
Croindu-şi drum printre teancurile de reviste ştiinţifice şi 
grămezile de echipament, intră într-un ungher în care se afla 
staţia de recepţie prin satelit. In faţa staţiei se afla un bărbat cu 
părul ca nisipul şi cu un chip amuzant, care îşi ridică privirea şi se 
uită la el cu ochii mari. Scott Case era un fizician de geniu, 
specializat în studierea radiaţiilor solare în zona polilor. Ca toţi 
ceilalţi din tabără, Case purta pe cap mai multe căciuli, peste 
care avea şi casca de operator-şef. 

— Condiţiile atmosferice fac iar mişto de semnalele noastre 
radio, îi spuse el lui Bue. Transmiţătorul de la sol mai mişcă un 
pic, dar semnalul de recepţie prin satelit este zero. 

— Fac pariu că nici furtuna care se apropie nu ne ajută prea 
tare, răspunse Bue. Oare Tuktoyaktuk ştie măcar că încercăm să- 
i contactăm? 

Case dădu din cap. 

— Nu sunt sigur, dar nu ne-a apelat nimeni înapoi. 

Prin pereţii subţiri răsună zgomotul făcut de plugul care 
strângea zăpada din spatele barăcilor. 

— Vrei ca pista să fie curățată pentru orice eventualitate? îl 
întrebă Scott Case pe Bue. 

— Tuktoyaktuk ne-a programat pentru o aprovizionare în 
cursul zilei de azi. E posibil să nu ştie că peste o oră o să fim 
prinşi în mijlocul unui viscol foarte puternic. Scott, mai încearcă. 
Vezi dacă poţi să contramandezi zborul, pentru siguranţa 
piloților. 

În secunda următoare, staţia începu brusc să emită. Prin 
difuzor se auzi o voce autoritară, dar bruiată de interferenţe: 

— Laborator 7 Cercetare Gheaţă, Laborator 7 Cercetare 
Gheaţă, aici nava de cercetare NUMA Warwha/. Ne recepţionaţi? 
Terminat. 

Bue îl chemă pe Case la transmiţător şi răspunse rapid: 

— Narwhal, aici profesor doctor Kevin Bue de la Laboratorul 7 
Cercetare Gheaţă. Continuaţi, vă rog. 

— Profesore Bue, nu încercăm să spionăm pe nimeni, dar fără 
să vrem v-am auzit apelurile repetate către staţia Pazei de 
Coastă de la Tuktoyaktuk şi am interceptat de asemenea şi 
câteva apeluri de răspuns de la Tuktoyaktuk, care nu au ajuns la 
voi. Se pare că nu puteţi lua legătura unii cu alţii din cauza 
vremii. Putem să vă ajutăm cu transmiterea vreunui mesaj? 

— V-am fi mai mult decât îndatoraţi. 

Bue transmise către nava americană mesajul pentru 
Tuktoyaktuk, în care sugera amânarea trimiterii avionului cu 
provizii pentru douăzeci şi patru de ore, din cauza vremii 
nefavorabile. Câteva minute mai târziu, Narwhal le transmise 
confirmarea de primire a mesajului de cei de la Tuktoyaktuk. 

— Vă mulţumim din suflet, transmise Bue. Aţi scăpat un pilot 
de o cursă cu năbădăi! 

— Cu plăcere. Apropo, unde este amplasată tabăra? 

Bue le transmise ultimele coordonate ale taberei plutitoare, iar 
cei de pe navă le răspunseră prietenos. 

— Sunteţi cu toţi pregătiţi să treceţi peste furtună? Se pare că 
o să fie destul de puternică. 

— Până acum am rezistat tuturor probelor la care ne-a supus 
Vrăjitoarea cea Rea din Nord, mulţumim pentru grijă, răspunse 
Bue. 

— La revedere, Laborator 7. Narwhal terminat. 

Bue puse transmiţătorul jos, respirând uşurat. 

— Cine zicea că americanii n-au ce să caute la Polul Nord? îi 
spuse el lui Case, apoi îşi trase hanoracul pe el şi ieşi afară. 

x x x 

La cincizeci şi cinci de kilometri spre sud-vest, căpitanul Bill 
Stenseth examina preocupat prognoza meteo locală. Bărbat 
impozant de origine scandinavă, cu structura unui fundaş din 
NFL, Stenseth înfruntase furtuni pe toate oceanele lumii. Cu 
toate acestea însă, veteranul căpitan al vasului Warwhal era 
foarte neliniştit din cauza vântului polar care se stârnise brusc. 

— Ultima prognoză zice că vântul s-a întețit, spuse el fără să-şi 
scoată nasul din document. Cred că ne paşte o furtună foarte 
puternică. N-aş vrea să fiu în locul acelor sărmani prinşi în 
gheaţă, adăugă el arătând spre staţia radio. 

Aflat în spatele lui Stenseth pe puntea de comandă a vasului, 
Rudi Gunn îşi înăbuşi cu greu un icnet. Navigarea prin vâltoarea 
unei furtuni polare era ultimul lucru pe care şi l-ar fi dorit cineva, 
însă el ar fi făcut cu plăcere schimb de locuri cu membrii taberei 
de pe banchiză, care ar fi preferat cu siguranţă să se afle într-un 
adăpost călduros şi să joace cărţi, se gândi Gunn. Dorinţa lui 
Stenseth de a da piept cu natura era un semn clar al vieţii de 
marinar convins pe care o ducea, simțindu-se mult mai bine pe 
apă decât pe țărm. 

Gunn era însă de altă părere. Deşi era absolvent al 
Universităţii Annapolis şi petrecuse câţiva ani buni pe mare, îşi 
petrecea acum o mare parte din timp navigând prin hârtiile de 
pe birou. Director delegat la Agenţia Naţională pentru Cercetarea 
Vieţii Marine, Gunn putea fi găsit de obicei în sediile din 
Washington D.C. Scund şi cu o constituţie vânoasă, purta 
ochelari cu ramă groasă şi era, din punct de vedere fizic, exact 
opusul lui Stenseth. Aveau însă în comun preocuparea pentru 
provocările ridicate de oceane şi erau adesea disponibili când 
venea vorba de testarea unui vas sau a unei tehnologii 
subacvatice noi. 

— Mai milă mi-e de urşii polari, spuse Gunn. Cât mai e până 
când izbucneşte primul val de furtună? 

Stenseth privi valurile-berbec care loveau prova navei. 

— Cam o oră, maximum două. Aş sugera să recuperăm şi să 
ancorăm Bloodhound în următoarele treizeci de minute. 

— N-o să le convină să se retragă aşa de repede la coteţ. Mă 
duc în sala motoarelor să le transmit. Căpitane, te rog să mă ţii 
la curent în cazul în care vremea se strică mai repede decât am 
anticipat. 

Stenseth încuviinţă din cap şi Gunn ieşi pe puntea de comandă 
şi se îndreptă apoi spre pupa. Nava de şaizeci de metri lungime 
rula cu hotărâre peste valurile din ce în ce mai mari, dar Gunn se 
văzu nevoit să se ţină de balustradă de câteva ori. Ajuns lângă 
pupa, privi în jos către bazinul în care urma să fie adus 
submarinul. Valurile loveau deja nava din toate direcţiile, unele 
dintre ele spărgându-se pe punte. Cobori pe o scară de tambuchi 
şi intră pe uşa pe care scria LAB, într-o încăpere destul de mare. 

Într-un capăt se afla un perimetru compartimentat în care erau 
mai multe monitoare video montate pe un perete despărțitor. In 
faţa acestora se aflau doi tehnicieni, care urmăreau şi înregistrau 
datele cu privire la gradul de agitaţie a apei. 

— Sunt tot la fund? îl întrebă Gunn pe unul dintre tehnicieni. 

— Da, răspunse bărbatul. Sunt la aproximativ două mile la est 
de noi. De fapt, tocmai au trecut în apele canadiene. 

— Pot să vorbesc cu ei? 

Bărbatul încuviinţă din cap şi îi întinse căştile. 

— Bloodhound aici Narwhal. Vremea se înrăutăţeşte rapid aici. 
Vă rugăm să întrerupeţi supravegherea şi să reveniţi la 
suprafaţă. 

Timp de câteva minute nu se auzi nici un răspuns, apoi veni 
un răspuns bruiat de interferenţe: 

— Recepţionat, Warwhal, se auzi o voce răguşită cu accent 
texan. Intrerupem misiunea în treizeci de minute. Bloodhound, 
transmisie încheiată. 

Gunn vru să mai spună ceva, după care se răzgândi. N-avea 
nici un rost să se certe cu căştile de la celălalt capăt. Işi smulse 
căştile, dădu din cap agitat, apoi se cufundă într-un scaun cu 
spătar înalt şi aşteptă trecerea celor treizeci de minute. 

Ca şi rasa canină după care fusese numit, Bloodhound 
cutreierase tot pământul cu nasul în pământ, cu deosebirea că în 
cazul său pământul se afla la 600 de metri adâncime în Marea 
Beaufort, iar nasul îi era un dispozitiv cu senzori. Submersibilul 
de două persoane avea carcasă din titan şi fusese construit 
pentru investigarea izvoarelor termale submarine de la adâncimi 
mari. Gheizerele subacvatice - fisuri în crusta terestră din care 
ţâşneşte apă fierbinte - constituie de multe ori un mediu extrem 
de propice pentru plante şi pentru specii de vietăţi neobişnuite. 
O preocupare şi mai mare a echipajului de pe submarinul NUMA 
o constituia cercetarea depozitelor minerale asociate izvoarelor 
hidrotermale. Evacuat de sub crusta oceanică, amestecul era de 
multe ori bogat în minerale, conţinând mici noduli de mangan, 
fier şi uneori chiar de aur. Cercetările recente din domeniul 
extracţiei submarine relevaseră faptul că zăcămintele provenite 
din depunerea mineralelor din izvoarele submarine reprezentau 
o resursă potenţială. 

— Temperatura apei a mai crescut cu un grad. Furnalul ăla 
vechi tre' să fie undeva pe aici, rosti tărăgănat, cu vocea lui 
gravă, Jack Dahgren. 

Stând în scaunul de copilot al submersibilului, inginerul 
maritim cu o constituţie solidă studia cu atenţie monitorul 
computerului, cu ochii săi albaştri cu sclipiri de oţel. Işi scărpină 
mustaţa de cowboy, apoi se uită prelung prin hubloul de 
plexiglas la fundul cenuşiu al mării, slab luminat de cele şase 
fascicule de lumină ale submarinului. Pe fundul mării nu era nici 
un indiciu cum că în apropiere s-ar fi aflat vreun izvor 
hidrotermal. 

— Poate ar fi mai bine să ne luăm după bulele de aer care vin 
şi mai din adânc, răspunse pilotul. Se întoarse apoi spre Dahgren 
şi adăugă sarcastic: Cred că vin de la vreun pilot beţiv rătăcit pe- 
acolo. 

Al Giordino zâmbi larg la gluma mult mai tânărului său coleg 
texan, atât de larg încât fu cât pe ce să-i cadă ţigară neaprinsă 
din gură. Italian de origine, scund, voinic şi cu braţe groase cât 
trei butuci, se simţea foarte în largul lui pe scaunul de pilot. După 
ce petrecuse ani de-a rândul în grupul pentru proiecte speciale 

de la NUMA, unde pilotase absolut orice - de la zeppelin la 
batiscaf - conducea acum divizia de tehnologie submarină din 
cadrul agenţiei. Pentru Giordino, construirea şi testarea navelor 
prototip, cum era şi Bloodhound, era mai mult o pasiune decât o 
slujbă. 

Cei doi cutreierau deja de două săptămâni pe fundul mării 
arctice, în căutarea izvoarelor termale. Utilizând echipamente 
batimetrice de monitorizare, identificaseră zone de rift şi de 
subducţie care amplificau activitatea vulcanică şi în care ar fi 
putut găsi şi izvoare termale active. Căutarea fusese însă 
zadarnică, iar descurajarea le era dublată de frustrarea de a nu 
putea testa la maximum capacităţile submarinului. 

Dahgren ignoră remarca lui Giordino şi se uită la ceas. 

— Au trecut douăzeci de minute de când Rudi ne-a anunţat că 
ar trebui să ne retragem. Probabil că e deja un sac de nervi. 
Poate ar fi cazul să apăsăm totuşi pe butonul SUS, pentru că 
altfel, când vom ajunge sus, o să avem de înfruntat două furtuni. 

— Rudi nu e fericit atunci când n-are un subiect de îngrijorare, 
răspunse Giordino, dar mă gândesc că poate ar fi bine să nu ne 
punem cu zeii vremii. 

Roti echea spre stânga, orientând spre vest submarinul care 
plutea pe deasupra fundului mării. Parcurseră câteva sute de 
metri până când relieful fundului deveni stâncos. Rocile erau din 
ce în ce mai mari, pe măsură ce fundul mării urca. Dahgren luă o 
hartă batimetrică şi încercă să localizeze punctul în care se aflau. 

— İn zonă se află un mic munte submarin. Nu ştiu de ce, da’ 
pentru tipii de la staţia seismologică n-a părut prea important. 

— Probabil din cauză că-şi ţin fundurile de prea mulţi ani într- 
un birou cu aclimatizare. 

Dahgren lăsă harta deoparte şi se uită din nou pe monitorul 
computerului, apoi sări deodată în sus. 

— La naiba! Temperatura apei tocmai a crescut cu 
cincisprezece grade. 

Pe faţa lui Giordino apăru un rânjet, mai ales că privea şi 
mormanele de stânci de pe fundul mării, care erau din ce în ce 
mai mari. 

— Morfologia fundului se schimbă şi ea, spuse el. Sunt şanse 
mari să găsim şi un crater. Să vedem dacă putem descoperi 
sursa de căldură. 

Reorientă submarinul în funcţie de valorile de temperatură pe 
care i le citi Dahgren. Temperaturile mai ridicate îi conduseră 

direct către o zonă înălţată brusc pe fundul mării. Drumul le era 
blocat de un morman de pietre, iar Giordino coti submarinul pe 
verticală, cu prora în sus ca un avion, până ajunseră în vârful 
formaţiunii geologice. Coborâră pe partea cealaltă, apoi peisajul 
din faţa lor se schimbă dramatic. Terenul lunar, gri-cenuşiu, se 
transformase acum într-o oază plină de culoare. Moluşte 
galbene, viermi tubulari roşii şi crabi-păianjen aurii împânzeau 
fundul mării cu nuanţe de curcubeu. O caracatiţă albastră 
împroşcă hubloul cu cerneală, apoi prin faţa lor trecu un banc de 
peşti din specia codului polar argintiu. Trecuseră aproape 
instantaneu dintr-o lume dezolantă în alb-negru la una plină de 
viaţă şi de culori electrice. 

— Acum cred că ştiu ce-a simţit Dorothy când a ajuns în Oz, 
murmură Dahgren. 

— Ce temperatură este acum? 

— A ajuns la douăzeci şi două de grade Celsius şi încă mai 
urcă. Felicitări, şefu', tocmai aţi descoperit un izvor termal. 

Giordino dădu din cap fericit. 

— Notează coordonatele. Apoi, haide să adulmecăm ce 
minerale sunt pe aici înainte să... 

Deodată, staţia radio începuse să emită, graţie dispozitivelor 
de transmisie subacvatice. 

— Narwhal cheamă Bloodhound... Narwhal cheamă 
Bloodhound, îi întrerupse vocea agitată de la capătul celălalt al 
emiţătorului. Vă rugăm să urcați imediat. Valurile au ajuns la trei 
metri şi cresc rapid. Repet, vi se solicită să urcați imediat. 

— ... înainte ca Rudi să ne cheme acasă, spuse Dahgren în 
completarea propoziției lui Giordino. 

Giordino zâmbi. 

— Ai remarcat vreodată cum i se subţiază vocea lui Rudi de 
câte ori este nervos? 

— Ultima oară când am verificat asta, îmi semna foaia de 
salariu, mărturisi Dahgren. 

— Bănuiesc că nu vrem să luăm vopseaua de pe noul nostru 
bebeluş. Hai să luăm câteva mostre de rocă, după care putem să 
urcăm liniştiţi. 

Dahgren îi transmise un răspuns lui Gunn, apoi se întinse după 
controalele unui braţ articulat, aflat în exteriorul submarinului. 
Giordino ghidă B/oodhounăa într-o zonă cu noduli de mărimea 
unui grepfrut, pe care îi scanară cu dispozitivul cu senzori. 
Dahgren colectă câteva roci într-un coş aflat în spatele capului 

dispozitivului cu senzori, folosind braţul de metal pe post de 
mătură. Computerele de la bord analizau instantaneu densitatea 
şi proprietăţile magnetice ale mostrelor de roci. 

— Sunt roci eruptive, aparent bogate în piroxeni. Observ şi 
concentraţii ridicate de mangan şi fier. De asemenea, mai conţin 
şi sulfați de nichel şi de cupru, precum şi platină, raportă 
Dahgren cu ochii pe computer. N 

— Hai că am început în forţă! Salvează valorile. li rugăm pe 
băieții de la laborator să le studieze la microscop, ca să vedem şi 
noi cât de precise sunt citirile făcute de senzor. După ce trece 
furtuna, ne putem întoarce să inspectăm mai amănunţit terenul. 

— Pare foarte promițător. 

— Totuşi sunt puțin cam dezamăgit, dragul meu prieten texan, 
răspunse Giordino dând din cap nemulțumit. 

— N-am găsit aur? 

— N-am găsit aur. Bănuiesc că trebuie să mă mulțumesc cu 
plomba din gură. 

Dahgren rămase posac tot restul ascensiunii, spre deosebire 
de Giordino, al cărui râs răsună în întregul submersibil. 

Marea Beaufort era răvăşită de valuri de trei metri şi jumătate 
şi de vânturi extrem de puternice când B/oodhound ieşi la 
suprafaţă, în dreptul portului de aşteptare al navei Narwha/. Apa 
din bazin se revărsă pe punte, în timp ce nava de cercetare urca 
şi cobora pe valurile din ce în ce mai mari. Submarinul se izbi 
lateral de două ori de marginea capitonată a bazinului, înainte să 
i se poată prinde parâmele şi să fie ridicat la bord. Giordino şi 
Dahgren se grăbiră să iasă din Bloodhound, luând cu ei şi 
mostrele de rocă, apoi încercară cu greu să răzbată până la 
centrul de operaţiuni adiacent. Acolo erau aşteptaţi de Gunn, pe 
al cărui chip se putea citi cu uşurinţă indignarea. 

— Submarinul ăsta a costat zece milioane de dolari, iar voi aţi 
fost cât pe ce să-l faceţi praf, spuse el, privindu-l cu asprime pe 
Giordino. Ştiţi foarte bine că în astfel de condiţii meteorologice 
nu se fac manevre de lansare şi de recuperare. 

Pentru a-i întări parcă spusele, cadranul navei se cutremură 
sub picioarele lor, în timp ce nava trecea cu greu peste scobitura 
unui val uriaş. 

— Relaxează-te, Rudi, îi zâmbi larg Giordino, apoi îi aruncă lui 
Gunn una dintre rocile îmbibate cu apă de mare. 

Directorul delegat de la NUMA nu reuşi să o prindă, în schimb 
reuşi să se murdărească cu noroi pe haine. 

— Aţi găsit ceva interesant? întrebă el, arcuindu-şi 
sprâncenele şi studiind roca. 

— Mai mult decât interesant, interveni Dahgren. Am dibuit 
nişte abateri termale şi Al a găsit drumul către centrul 
gheizerului. Un rift de un kilometru şi jumătate, plin cu supă 
fierbinte şi cu multe găluşte. 

Chipul lui Gunn se înmuie. 

— Măcar e o scuză bună pentru c-aţi întârziat atât! 

Privirea îi semăna acum cu cea a unui copil aflat într-un 
magazin de dulciuri. 

— Aţi găsit indicii cum c-ar putea fi un zăcământ? adăugă el. 

— Şi încă unul mare, din câte am impresia, răspunse Giordino, 
dând din cap aprobator. N-am apucat să vedem decât o mică 
parte, dar părea destul de extins. 

— Şi senzorii electronici? Cum s-a comportat Bloodhound? 

— Lătra ca un coiot la luna plină, răspunse Dahgren. Senzorii 
au identificat mai mult de treisprezece elemente diferite. 

— Acurateţea o lăsăm în seama analizelor de laborator, 
adăugă Giordino. Conform senzorilor, bucata aia impregnată bine 
de apă pe care o ţii e plină de mangan şi de fier. 

— Şi probabil că pe fund zace destul cât să poţi să-ţi cumperi 
mii de submarine ca B/oodhound, Rudi, spuse Dahgren. 

— Senzorii n-au indicat şi prezenţa aurului? întrebă Gunn. 

Giordino îşi ridică privirea spre cer, apoi se întoarse să iasă din 
încăpere. 

— Toată lumea crede că sunt Midas, bombăni el în timp ce 
dispărea pe uşă. 

Furtuna de primăvară nu se întindea pe mulţi kilometri, dar 
era concentrată ca un pumn de boxer care lovea Marea Beaufort 
pe direcţia sud-est. Rafale de vânt de peste nouăzeci şi cinci de 
kilometri pe oră risipeau straturile de zăpadă, transformând fulgii 
în săgeți de gheaţă. Vârtejurile desfăşurau cortine de zăpadă 
peste gheaţa albă, iar vizibilitatea era de multe ori zero. 
Bestialitatea şi forţa cu care natura se dezlănţuise întreceau cu 
mult condiţiile deja ostile de la Polul Nord. 

Kevin Bue se afla în sala de mese şi asculta scârţâitul şi 
cutremuratul construcţiei de lemn, admirându-i alene rezistenţa. 
Sorbind şi ultima gură de cafea, încercă să se concentreze 
asupra revistei ştiinţifice pe care o avea în faţă. Deşi trecuse prin 
nenumărate furtuni de când ocupa acest post, era impresionat 
de fiecare dată de sălbăticia ei. În timp ce restul echipajului îşi 
continua munca de rutină, lui Bue îi era greu să se concentreze 
ascultând zgomotele, care parcă prevesteau faptul că tabăra era 
pe cale să explodeze. 

Vizavi de el se aşeză Benson, bucătarul îndesat - şi totodată 
tâmplar cu jumătate de normă - sorbind din cana lui cu cafea 
fierbinte. 

— Zdravăn vânt, nu-i aşa? spuse el, rânjind de sub barba 
stufoasă şi neagră. 

— Bate de zici c-o să ne ia şi pe noi pe sus, răspunse Bue, 
uitându-se la acoperişul ce părea că se înclină în toate direcţiile. 

— Ei bine, dacă ne ia, sper să ne ducă undeva unde e cald şi 
unde băuturile sunt bune reci, răspunse el, luând încă o gură de 
cafea. 

Observă că Bue nu mai avea cafea şi se repezi să îi ia cana. 

— Mă duc eu să-ţi mai pun. 

Benson străbătu sala şi îi turnă cafea dintr-un samovar de 
argint. Se întoarse spre Bue, apoi înţepeni brusc într-un loc, cu o 
expresie contrariată pe chip. In afară de zgomotul haotic făcut de 
vânt, i se păru că aude un ţăcănit mecanic înfundat, deşi nu asta 
era ceea ce îl contraria. Se auzea un pârâit puternic, care îl 
scotea din minţi. 

Bue îşi ridică privirea spre Benson, apoi desluşi şi el sunetul. 
Zgomotul se auzea din ce în ce mai tare, iar Bue era convins că 

la un moment dat auzise şi un țipăt; apoi totul în jurul lor se 
prăbuşi. 

Zgomotul înfiorător care urmă venea de la peretele din spate 
al sălii de mese, care se dezintegră complet, iar în locul lui apăru 
un fel de pană transversală, imensă şi gri. Obiectul misterios 
începu să se extindă în toată încăperea, lăsând în urma sa o 
crăpătură lungă de aproape zece metri. Rămas fără structura 
care îl susţinea, acoperişul barăcii zbură la prima rafală, iar prin 
spaţiul rămas liber năvăli un curent de gheaţă. Bue privi cu 
groază cum Benson dispare brusc sub imensitatea aceea gri, 
într-o explozie de gheaţă şi spumă. Cu o secundă înainte 
bucătarul era acolo, cu o cană de cafea în mână, iar în secunda 
următoare fusese şters de pe faţa pământului. 

Podeaua de sub picioarele lui Bue începu să se curbeze, 
aruncându-l împreună cu masa la care stătuse spre uşa de la 
intrare. Se ridică cu greu şi observă monstruozitatea gri care se 
materializa sub ochii lui. Pricepu în cele din urmă că era o navă 
care spărsese banchiza pe care se afla tabăra, spulberându-le pe 
amândouă. 

Nava părea de-a dreptul fantomatică, cu toate vârtejurile de 
zăpadă care o băteau din toate direcţiile, dar Bue reuşi să 
identifice numărul 54, pictat cu alb pe proră. Prora înainta cu un 
huruit adânc, iar Bue prinse o bucată dintr-un drapel american 
care se rupsese de pe arboret, exact înainte ca nava să dispară 
într-un nor de alb. Incercă din instinct să o urmărească şi să îl 
strige pe Benson, până când fu gata-gata să cadă în şanţul 
rămas în urma navei. 

Încercând să iasă din starea de şoc, Bue îşi recuperă de pe jos 
hanoracul şi îl puse pe el, apoi se îndreptă spre ceea ce mai 
rămăsese din intrarea în baracă. Luptându-se cu vântul, încercă 
să evalueze starea în care se afla tabăra, în timp ce observa că 
suprafaţa pe care stătea începuse să se clatine foarte ciudat. 
Merse roată câţiva metri şi se opri exact pe buza banchizei, din 
care cădeau bucăţi mari de gheaţă în apă; în faţă ar fi trebuit să 
fie cele trei barăci. Acum însă dispăruseră toate în apa 
întunecată, iar în locul lor pluteau bucăţi mari de gheaţă. Bue 
simţi o durere în piept, pentru că ştia că unul dintre oamenii lui 
avusese liber şi se dusese să se culce cu puţin înainte. Mai erau 
încă doi oameni despre care nu ştia nimic - operatorul radio Case 
şi Quinlon, care se ocupa de întreţinerea materialelor şi a 
aparaturilor. 

Bue îşi îndreptă atenţia către clădirea în care se afla 
laboratorul şi care, de la distanţa la care stătea, părea că are 
încă pereţii albaştri în picioare. Se luptă din nou cu vântul ca să 
ajungă mai aproape şi fu din nou cât pe ce să cadă în apă prin 
fisura care îl separa acum de laborator. In pofida propriului 
instinct de conservare, îşi luă avânt şi sări peste crăpătura de un 
metru, căzând pe gheaţa de pe partea cealaltă. Se ridică să-şi 
continue drumul în bătaia vântului şi ajunse în pragul 
laboratorului. Se odihni puţin, deschise larg uşa, după care 
înţepeni de uimire. 

Interiorul laboratorului, la fel ca şi sala de mese, fusese 
complet distrus de nava care trecuse pe acolo. Peste tot erau 
împrăştiate bucăţi de materiale, iar unele pluteau în apă la câţiva 
metri distanţă. În mod miraculos, perimetrul în care se afla staţia 
radio scăpase intact, desprins parcă de clădirea principală, dar 
încă în picioare. In ciuda şuieratului asurzitor al vântului, Bue 
auzi vocea lui Case, care urla în staţie după ajutor. 

Se apropie şi îl găsi stând la biroul lui şi adresându-se staţiei, 
care părea complet nefuncţională. Generatoarele de curent ale 
taberei fuseseră adăpostite în depozit, adică în una dintre cele 
trei barăci care se scufundaseră. Prin urmare, în tabără nu mai 
exista nici o sursă de energie şi trecuseră deja minute bune. 

Bue puse o mână pe umărul lui Case şi operatorul lăsă încet la 
o parte transmiţătorul, apoi ridică privirea speriat. Deodată, de 
sub ei se auzi o pârâitură puternică, iar gheaţa începu să se 
cutremure. 

— Gheaţa! ţipă Bue. leşi de aici imediat! 

Trase de Case până reuşi să îl ridice în picioare şi ieşiră 
amândoi târâş din baracă, apoi o luară la fugă, urmăriţi de 
crăpătura care se lărgea din ce în ce mai mult în spatele lor. 
Săriră peste o denivelare mică şi se întoarseră să vadă cum 
gheaţa de sub laborator, precum şi staţia radio se fac zob, 
întocmai unei oglinzi care se sparge. Suprafaţa pe care stătuseră 
se fărâmiţă în zeci de bucăţi, iar resturile structurii de lemn 
căzură pentru totdeauna în apă. In mai puţin de două minute, 
Bue asistase în direct la dispariţia completă a taberei. 

Cei doi bărbaţi priveau neputincioşi în jur, iar lui Bue i se păru 
deodată că aude strigătul unui bărbat. Işi încordă toate puterile, 
sperând să îl audă din nou prin vuietul furtunii. Prima imagine pe 
care o văzu fu însă o umbră care se zbătea în apă, exact lângă 
locul unde fusese staţia radio. 

— E Quinlon, îi strigă Case, care îl văzuse şi el. 

Işi regăsi calmul şi sângele-rece şi o luă la goană spre omul 
care se lupta să supravieţuiască. 

Quinlon nu putea rezista prea mult şocului pe care îl trăia 
căzând în apa îngheţată. Hanoracul şi ghetele îl trăgeau în jos, 
aşa că trebuia să găsească rapid ceva de care să se agaţe. 
Încercările lui de a ieşi din apă îl lăsară în scurt timp fără vlagă, 
dar - cu o ultimă zvâcnire - încercă să se întindă spre Bue şi 
Case. 

Cei doi bărbaţi alergară pe marginea sloiului şi ajunseră la 
Quinlon, care le întindea disperat braţele. Il traseră mai aproape 
şi încercară să îl scoată din apă, dar nu reuşiră decât foarte 
puţin, după care acesta căzu înapoi. Cu ghetele şi hainele 
îmbibate de apă, Quinlon cântărea acum o sută cincizeci de 
kilograme, de două ori mai mult decât greutatea lui. Dându-şi 
seama că trebuie să încerce altfel, Bue şi Case îl traseră din nou, 
de această dată pe orizontală şi reuşiră să îl scoată complet. 

— Trebuie să-l ferim de vânt, spuse Bue, uitându-se de jur 
împrejur după un adăpost. 

Toate rămăşiţele taberei dispăruseră, cu excepţia unei părţi 
din depozitul care plutea acum pe o bucată de gheaţă de 
mărimea unei maşini. 

— După mormanul de pe pistă, spuse Case, arătând undeva 
prin vârtejul de zăpadă. 

Eforturile lui Quinlon de a curăța pista se materializaseră în 
câteva mormane mari de zăpadă, care fuseseră strânse cu 
plugul. Deşi majoritatea fuseseră luate de vânt, Case avea totuşi 
dreptate, mai rămăsese o grămadă la mai puţin de cincizeci de 
metri de ei. 

II luară pe Quinlon de un braţ fiecare şi începură să îl tragă ca 
pe un sac de cartofi. Ştiau că bărbatul este la un pas de moarte 
şi că singura lui şansă de supravieţuire era să îl mute din calea 
vântului, care sufla un aer rece de -30*C. Gâfâind şi transpirând, 
în ciuda frigului, îl traseră pe Quinlon în spatele unui morman de 
gheaţă înalt de trei metri, care îi proteja parţial de vânt. 

II dezbrăcară rapid de hainele ude deja îngheţate bocnă, apoi 
îl frecară scurt cu zăpadă pentru a-i zvânta corpul. După ce îl 
scuturară, îl înfăşurară în hanoracele lor uscate. Quinlon era 
vânăt de frig şi tremura continuu, dar era conştient, ceea ce 
însemna că avea şanse să supravieţuiască. Case şi Bue începură 
să sape un mic adăpost în mormanul de zăpadă. Intâi îl băgară 

înăuntru pe Quinlon, apoi intrară şi ei şi se înghesuiră unii în alţii, 
încercând să se încălzească astfel. 

Bue privea afară şi observă cum între adăpostul lor şi restul 
banchizei se cască un şanţ de apă din ce în ce mai mare. Bucata 
de gheaţă pe care se aflau plutea încet, îndreptându-se spre 
Marea Beaufort. Din când în când, auzeau cum gheaţa se crapă 
sub ei, iar sloiul rămânea din ce în ce mai mic. Impinşi de furtună 
către apele învolburate, ştiau că bucata se va măcina complet şi 
că aveau clipele numărate. 

Cum nimeni nu aflase încă de situaţia critică în care se 
găseau, nu aveau nici o şansă să fie salvaţi. Tremurând de frig ca 
varga, Bue contempla nava gri care le distrusese tabăra, atât de 
neaşteptat şi de crud. Deşi încercase din răsputeri, mintea lui 
îngheţată nu putea găsi nici o explicaţie pentru actul acela atât 
de brutal. Scutură din cap pentru a-şi alunga imaginea imprimată 
deja în minte a navei fantomatice, le mai aruncă o privire plină 
de compasiune şi tristeţe tovarăşilor lui de suferinţă, apoi se 
resemnă şi îşi aşteptă în linişte moartea. 

Apelul radio se auzise slab şi nici nu fusese repetat. Eforturile 
operatorului radio de pe Warwha!/ de a verifica mesajul se 
dovediră în zadar şi nu primi nici un răspuns. 

Căpitanul Stenseth citi mesajul transcris de operator, dădu din 
cap, apoi îl reciti. 

— Ajutor, ajutor! Aici Laborator 7 Gheaţă. Tabăra este 
distrusă... citi el cu voce tare. Asta-i tot? întrebă el, ridicându-şi 
privirea. 

Operatorul încuviinţă tăcut. Stenseth se întoarse şi se îndreptă 
spre timonier. 

— Cu toată viteza înainte, se răsti el. Stânga, fixează cursul la 
zero-unu-cinci. Se întoarse apoi spre ofiţerul executiv: Vreau o 
hartă pe care să fie trasate ultimele poziţii raportate ale 
laboratorului. Şi mai cheamă trei oameni care să stea de veghe 
sus, pe punte. 

In clipa următoare se afla în spatele operatorului radio. 

— Comunică mesajul primit de noi Pazei de Coastă a Statelor 
Unite şi a Canadei şi spune-le că ne îndreptăm spre zona de 
unde l-am primit. Alertează orice navă sau mijloc de transport 
din zonă, dacă găseşti vreunul. Du-te pe urmă şi cheamă-i pe 
Gunn şi pe Giordino pe puntea de comandă. 

— Domnule, cea mai apropiată staţie a Pazei de Coastă este 
pe pământ canadian, la Tuktoyaktuk. E la peste trei sute 
douăzeci de kilometri de noi. 

Stenseth se uită lung la zăpada care bătea pe geamurile 
cabinei, încercând să îşi imagineze oamenii care se aflau în 
tabără. Işi înmuie tonul şi răspunse calm: 

— Atunci îmi închipui că singura lor salvare e un înger cu aripi 
turcoaz. 

Narwhal putea prinde o viteză de douăzeci şi trei de noduri, 
dar pe marea cuprinsă de furtună nu ar fi putut înainta cu mai 
mult de douăsprezece. Furtuna era la apogeu, iar vântul bătea 
acum cu peste o sută zece kilometri pe oră. Marea era un tumult 
de valuri înalte de zece metri, care înclinau nava în toate 
direcţiile şi invadau puntea, ca şi cum ar fi fost de plută. 
Timonierul acţionă nervos pilotul automat şi aşteptă ca acesta să 
facă toate corecţiile necesare pentru revenirea pe cursul dorit, 

spre nord-est. 

Gunn şi Giordino ajunseră lângă Stenseth pe puntea de 
comandă şi încercau să priceapă mesajul de ajutor primit. 

— E cam devreme ca gheaţa să se spargă atât de rău încât să 
producă pagube catastrofale, spuse Gunn scărpinându-se în 
bărbie. 

Deşi e clar că banchiza aflată în mişcare poate să se 
fractureze şi fără să anunţe în prealabil... dar, de obicei, ar trebui 
să dea nişte semne înainte. 

— Poate că au fost surprinşi de o fisură care a blocat o parte 
din tabără, poate staţia radio sau chiar generatoarele de curent, 
îşi dădu şi Stenseth cu părerea. 

— Să sperăm că nu s-a întâmplat ceva mai grav de atât, îl 
aprobă Gunn, uitându-se insistent la urgia de afară. Atâta timp 
cât au unde să se adăpostească din calea furtunii, nu vor păţi 
nimic, cel puţin o perioadă. 

— Mai e o variantă, adăugă încet Giordino. Poate că tabăra 
fost amplasată prea aproape de apă şi atunci e foarte posibil ca 
furtuna asta să fi rupt o parte din margine, odată cu ceva 
construcţii de pe ea. 

Ceilalţi doi îl aprobară cu un aer funest, dându-şi seama că în 
cazul acesta şansele de supravieţuire ale oamenilor de acolo ar fi 
fost diminuate drastic. 

— Cât s-a prognozat că mai ţine furtuna? întrebă Gunn. 

— Încă şase-opt ore de vânt intens, după care se mai 
potoleşte. Mă tem că trebuie să mai aşteptăm înainte să putem 
trimite o echipă pe gheaţă, răspunse Stenseth. 

— Domnule, îi întrerupse timonierul, la orizont se văd bucăţi 
mari dintr-o banchiză. 

Stenseth îşi îndreptă privirea spre mare şi văzu un aisberg de 
mărimea unei case, care tocmai trecea pe lângă prova babord. 

— Toate motoarele să încetinească cu o treime. La ce distanţă 
suntem de tabără? 

— La mai puţin de optsprezece mile, domnule. 

Stenseth se îndreptă spre ecranul mare al radarului şi reglă 
coordonatele la un cerc cu diametrul de douăzeci de mile. In 
partea de sus a ecranului apărea o linie subţire şi zimţată de 
culoare verde, care rămânea nemişcată. Căpitanul le arătă un 
punct de sub linie, unde era trecută - în dreptul unui cerculeţ - 
distanţa de douăzeci de mile. 

— Acestea sunt coordonatele corespunzătoare poziţiei taberei, 

spuse el sumbru. 

— Dacă înainte nu era tot ocean şi acolo, acum este, observă 
Giordino. 

Gunn îşi aruncă o privire pe ecranul radarului, apoi arătă cu 
degetul spre un punct neclar, aflat în apropiere de margine. 

— E o navă acolo în zonă, spuse el. 

Stenseth se uită şi el, remarcând că nava era îndreptată spre 
sud-est. li ordonă operatorului să apeleze nava, dar nu primiră 
nici un răspuns. 

— S-ar putea să fie o balenieră ilegală, sugeră căpitanul. Din 
când în când, japonezii intră în Beaufort să prindă sturioni 
beluga. 

— lar în apele astea, probabil că sunt prea ocupați să se ţină 
de nădragi ca să mai răspundă, spuse Giordino. 

Nava neidentificată fu repede uitată. Se apropiau din ce în ce 
mai mult de banchiza de gheaţă şi de coordonatele la care 
fusese localizată tabăra. Pe măsură ce WNarwhal înainta spre 
tabără, în jurul lor pluteau bucăţi din ce în ce mai mari de 
gheaţă. Intregul echipaj era deja alertat şi toţi ştiau că se află 
într-o misiune de salvare. Mai mult de zece oameni de ştiinţă 
înfruntau cu stoicism vremea, ca să poată sta pe punte alături de 
restul echipajului. Imbrăcaţi până în dinţi cu echipamente de 
protecţie împotriva frigului, stăteau aliniaţi lângă balustrade, 
scanând orizontul în căutarea tovarăşilor lor cercetători. 

Narwhal ajunse în locul în care ar fi trebuit să se afle tabăra, 
iar Stenseth ordonă să se apropie la treizeci de metri de 
banchiză. Nava de cercetare înainta uşor pe lângă marginea 
ascuţită a gheții, ocolind numeroasele aisberguri care se 
desprinsesem din aceasta. Căpitanul comandă aprinderea 
tuturor surselor de lumină de la bord şi tragerea repetată a 
sirenei de semnalizare Kahlenberg, în speranţa că cei căutaţi îi 
vor auzi sunetul asurzitor. Incet-încet, vântul se mai domuoli şi 
vizibilitatea crescu într-o oarecare măsură. Toţi ochii de pe navă 
erau îndreptaţi spre bucata plutitoare de gheaţă şi spre apele 
îngheţate din jur, încercând să găsească orice indiciu despre 
tabără sau despre oamenii care fuseseră acolo. Inconjurară de 
mai multe ori zona şi nu detectară nici un semn de viaţă. Dacă 
ceva sau cineva rămăsese în tabără, acum se afla cu siguranţă la 
o mie de metri sub apele întunecate. 

Kevin Bue urmărise atent cum perimetrul pe care stăteau se 
micşorase treptat, ajungând de la dimensiunea unui cuirasat la 
cea a unui căsuțe. Valurile-berbec spintecaseră şi loviseră 
aisbergul, fragmentându-l în bucăţi tot mai mici. Cu cât refugiul 
lor devenea din ce în ce mai mic, cu atât se îndepărtau tot mai 
tare în apele Mării Beaufort. Bucata de ghețar se legăna şi se 
scufunda tot mai tare în apele învolburate, iar valurile treceau 
peste marginile ei mai joase. Tremurând din toţi rărunchii, Bue 
începu să resimtă şi răul de mare. 

Spre deosebire însă de ceilalţi doi, Bue avea mult mai puţine 
motive de îngrijorare. Quinlon era foarte aproape să îşi piardă 
cunoştinţa din cauza hipotermiei, iar Case părea că în curând va 
avea aceeaşi soartă. Operatorul stătea ghemuit în poziţia unui 
nou-născut şi se holba în gol. Bue încercă de mai multe ori să 
vorbească cu el, dar singurul răspuns primit fu un clipit. 

Lui Bue îi trecu prin cap să ia hanoracul de pe Quinlon şi să se 
învelească pe el şi pe Case, dar se răzgândi. Deşi Quinlon era 
aproape pe ducă, nici şansele lor de supravieţuire nu erau prea 
mari. Işi reluă privitul spre apele turbulente şi gri care le 
înconjurau pluta de gheaţă. li trecu prin minte că cel puţin avea 
s-o sfârşească rapid şi renunţă la ideea de a face câţiva paşi 
până la margine, considerând că şi-ar consuma şi ultimul dram 
de energie rămas. 

Un val mare de hulă zgudui platforma de gheaţă şi Bue auzi o 
bufnitură grozavă chiar sub picioarele lui. In secunda următoare, 
crăpătura începu să avanseze cu repeziciune în gheaţa deja 
mâncată de valuri. Un val venit din direcţia opusă izbi cu putere 
sloiul, luând cu el bucata de la picioarele lui Bue, care înfipse 
instinctiv mâinile în gheaţă, întinzând un picior pe marginea 
bucății pe care zăcea Quinlon. Aflat în direcţia opusă, Case nici 
măcar nu se clinti când Bue încercă cu disperare să se prindă de 
o fisură, atârnând la doar câţiva metri de valurile duşmănoase. 

Bue îşi simţi inima bătând nebuneşte şi, cu o ultimă sforţare, 
încercă să îşi înfigă degetele în gheaţă şi să se tragă în vârful 
mormanului de zăpadă. Refugiul era acum de dimensiunea unei 
maşini şi era izbit din plin de valuri. Bue stătea în vârf şi aştepta 
din clipă în clipă ca sloiul să se răstoarne cu toţi trei, ucigându-i 

pe loc. Ştia că totul se poate sfârşi într-un minut sau cel mult 
două. 

Apoi zări prin zăpada spulberată de vânt o lumină puternică, 
care i se păru că răsare ca soarele după o ploaie de vară. Lumina 
îl orbea, aşa că închise ochii pentru câteva secunde. Când îi 
deschise din nou, lumina dispăruse. Acum nu mai vedea decât 
albul rece al cristalelor de gheaţă care i se izbeau de faţă. Se 
încordă şi se concentră cu toată forţa, dar lumina dispăruse. 
Inchise ochii încet, parcă pentru a nu-şi vedea propriul sfârşit şi 
simţi prin fiecare por cum viaţa se scurge din el. 

Jack Dahgren ordonase deja să se facă plinul unei bărci 
Zodiac, iar acum venise pe puntea de comandă pentru a o lansa 
la apă. Echipat cu un costum Mustang de supravieţuire galben- 
deschis, se urcă la bord şi verifică dacă în lada etanşă se găseau 
un GPS portabil şi un aparat de emisie-recepţie. Porni motorul 
ataşabil şi apoi îl aşteptă pe individul care se încovoia sub vânt 
pe punte să urce şi el. 

Al Giordino nu avusese timp să-şi pună costumul de 
supravieţuire; îşi luase în grabă doar un hanorac găsit pe punte 
şi se zorise înspre barca Zodiac. Sări în barcă, iar Dahgren făcu 
un semn către marinarul care aştepta să lase barca gonflabilă la 
apă. Dahgren zăbovi până când Giordino desfăcu cârligul, apoi 
tură motorul. Micuța barcă de cauciuc ţâşni ca din puşcă pe 
deasupra valurilor înalte, împroşcând cerul cu spumă de gheaţă. 
Giordino se aplecă şi mai tare pentru a se feri de duşul rece, apoi 
arătă cu mâna pe direcţia navei Narwhal. 

— Trebuie să găsim un sloi mic, cam la două sute de metri de 
prova babord, strigă el. In faţă e o banchiză solidă, aşa că trebuie 
să o ocoleşti cu grijă, adăugă el, făcându-i semn spre stânga. 

Dahgren nu văzu mai nimic în direcţia aceea, din cauza zăpezii 
care bătea din toate părţile. Măsură rapid unghiul alidadei, apoi 
cârmi barca spre stânga şi merse până când ajunseră la câţiva 
metri de banchiză. Intoarse brusc, acceleră puţin, apoi încetini 
când aproximă că a ajuns în partea opusă. 

Narwhal nu se mai vedea în spatele lor, iar în faţă aveau zeci 
de mici aisberguri care se rostogoleau pe marea agitată. Vântul 
sufla cu putere particule de gheaţă de pe sloiurile plutitoare, 
reducând vizibilitatea la mai puţin de cincisprezece metri. 
Giordino stătea cocoţat în vârful prorei, scrutând împrejurimile ca 
un uliu prada şi îl direcţiona pe Dahgren când la stânga, când la 
dreapta. Trecură în viteză pe lângă bucăţi de gheaţă de mărimea 
unui camion sau chiar mult mai mari, toate legănându-se şi 
ciocnindu-se tare unele de altele. La indicaţiile lui Giordino, 
ocoliseră circa şapte ghețari, înainte ca acesta să arate 
entuziasmat spre un sloi înalt ca o turlă. 

— Asta e, strigă el. 

Dahgren acceleră, îndreptându-se către bucata de gheaţă care 

i se părea că arată exact ca şi celelalte; se deosebea însă prin 
faptul că pe creastă se zărea o pată întunecată. Când se 
apropiară, Dahgren observă că pata neagră din vârf era trupul 
unui bărbat întins pe jos. Dădu roată aisbergului, în căutarea 
unui loc în care să poată acosta, dar bucata de gheaţă avea 
pereţi verticali pe toate laturile. Ajuns de cealaltă parte, observă 
încă doi bărbaţi, care păreau înfipţi într-o scobitură săpată la 
câţiva metri deasupra apei. 

— Bag-o sub ieşitura de-acolo, strigă Giordino. 

Dahgren încuviinţă din cap, apoi răspunse: 

— Ţinte bine! 

Ambală motorul bărcii, apoi apăsă pe maneta de acceleraţie şi 
se îndreptă direct spre sloiul de gheaţă. Partea din faţă a bărcii 
derapă pe o pojghiţă de gheaţă, apoi se înfipse serios în bancul 
de zăpadă, exact sub cei doi bărbaţi aflaţi în şoc hipotermic. 
Dacă nu s-ar fi ţinut serios, Dahgren şi Giordino ar fi fost la un 
pas să fie aruncaţi din barcă în urma impactului. 

Giordino se ridică imediat în picioare, îşi scutură zăpada de pe 
cap şi umeri, apoi zâmbi înspre Case, care privea apatic spre el. 

— Prieteni, mai rezistaţi cinci minute şi vă aşteaptă o supă 
fierbinte, spuse Giordino, apucându-l pe Quinlon ca pe o 
marionetă de cârpă şi aşezându-l între cele două banchete. 

Apoi îl trase pe Case şi îl ajută să se urce în barcă, deşi acesta 
abia se mai târa. Dahgren scoase două pături din lada de pe 
barcă şi îi înveli pe amândoi. 

— La celălalt ajungi? îl întrebă Dahgren. 

Giordino se uită spre mormanul de peste doi metri care se 
înălța deasupra capului său. 

— Da, dar lasă motorul să meargă. Cred că mai e un pic şi 
gheaţa cedează. 

leşi din barca de cauciuc, îşi înfipse degetele în zăpada rece 
bocnă şi începu să se caţere. Pentru fiecare centimetru cucerit 
trebuia să vâre pumnul în crusta îngheţată şi apoi să lovească cu 
piciorul pentru priză. Sloiul se cutremura, se balansa şi se 
învârtea purtat de valuri şi, de câteva ori, fu sigur că o să cadă în 
apă. Ajuns aproape de vârf, îşi înălţă privirea şi îl văzu pe Bue 
care zăcea întins, cu faţa în zăpadă. Incercă să îl smulgă din 
poziţia aceea, apoi îl trase uşor peste umăr. Işi trecu o mână 
peste picioarele îngheţate ale bărbatului şi începu să coboare. 

Cu toate că Bue atârna foarte greu, Giordino îl căra ca pe un 
sac. Italian solid, coborî din doar câţiva paşi, apoi sări direct în 

barca Zodiac. Îl întinse pe Bue lângă ceilalţi doi bărbaţi, apoi sări 
din barcă pentru a o împinge înapoi pe apă. işi înfipse bine 
picioarele în zăpadă şi eliberă barca, apoi sări înapoi, în timp ce 
Dahgren dădea în marşarier. 

Abia porniseră când văzură un val imens exact în faţa lor. 
Giordino se întinse şi îi ţintui pe cei întinşi pe jos, iar valul se 
sparse de prova. Spuma invadă totul împrejur, iar în urma 
impactului barca ajunse în poziţie verticală, cu prora spre cer. 
Valul trecu pe sub ei şi rămase în urmă, lăsând loc următorului 
val mare, peste care Dahgren trecu în viteză. 

După ce barca îşi recăpătă echilibrul, Dahgren şi Giordino 
priviră în urmă cu o fascinaţie morbidă. Văzură cum primul val se 
sparge de sloi, rostogolindu-l aproape complet în apă. Inainte ca 
acesta să revină în poziţie verticală, fu lovit şi de cel de-al doilea 
val, care îl doborî complet. După trecerea valului, la suprafaţa 
apei începură să iasă ultimele rămăşiţe de gheaţă a ceea ce 
fusese până atunci adăpostul celor trei. 

Dacă Dahgren şi Giordino ar mai fi întârziat doar câteva 
minute, cele două valuri ucigaşe i-ar fi purtat în adâncuri pe Bue, 
Case şi Quinlon. 

Cei trei canadieni, toţi cu hipotermie în diferite stadii, rezistară 
până când barca Zodiac fu scoasă din marea agitată şi urcată pe 
puntea navei Narwhal. Dahgren avusese mare noroc localizând 
vasul de cercetare în doar câteva minute. Furtuna întrerupsese 
toate semnalele spre şi de la satelit, prin urmare staţia GPS 
fusese inutilă. Dahgren calculase relevmentul invers şi se 
îndreptase direct către poziţia iniţială a navei, trecând peste 
toate banchizele şi sloiurile care le stăteau în cale; reuşise astfel 
să menţină direcţia bărcii peste crestele învolburate de furtună. 
Giordino detectase în scurt timp, prin tot iureşul stârnit de vânt, 
sunetul de corn al sirenei navei, apoi zărise farul luminos de pe 
Narwhal. 

Rudi Gunn aştepta încordat pe punte, iar când Zodiac fu trasă 
sus, ordonă imediat transferul oamenilor răniţi la cabinetul 
medical. Bue şi Case îşi reveniseră de ceva timp, dar Quinlon era 
inconştient de câteva ore bune, iar medicul de pe vapor făcea tot 
posibilul pentru a-i creşte temperatura corpului. Inima i se oprise 
de două ori şi tot de două ori reuşiseră să i-o resusciteze, dar în 
cele din urmă temperatura începuse să îi crească treptat, 
ajungând la treizeci şi şase de grade Celsius, iar tensiunea i se 
stabilizase şi ea. 

După ce îşi scuturară hainele de gheaţă, Giordino şi Dahgren 
se schimbară în haine uscate şi se îndreptară spre punte, unde 
erau aşteptaţi de Gunn. 

— Aţi observat să fi fost şi alţi supraviețuitori în zonă? îi 
întrebă Gunn pe cei doi, care erau extrem de epuizați. 

Dahgren dădu din cap dezaprobator. 

— L-am întrebat şi pe tipul care a rămas conştient. Mi-a spus 
că în tabără mai erau doi bărbaţi, dar era sigur că au fost 
amândoi ucişi de nava care a dat peste ei. 

— Ce navă? 

— Nu chiar orice navă, răspunse Dahgren enervat. O navă de 
război americană. A venit valvârtej şi a spulberat toată tabăra. 

— Imposibil, spuse Gunn. 

— Eu doar repet ce mi-a spus omul. 

Gunn tăcu, dar era evident că nu putea crede o aşa grozăvie. 

— O să mai cercetăm zona, în ciuda acestei veşti, spuse el 

într-un final, aproape şoptit. Se adresă apoi celor doi, aruncându- 
le o privire plină de simpatie: V-aţi comportat eroic, deşi 
condiţiile au fost năprasnice. 

— N-aş fi vrut să fiu în locul lor, remarcă Giordino. Dar 
Dahgren... erou? Să trăiesc eu s-o văd şi p-asta, adăugă el 
râzând. 

— Tocmai te-ai lins pe bot de jumătate de sticlă de Jack 
Daniels pentru remarca asta, ripostă Dahgren. 

Giordino îl luă pe după gât pe texan şi ieşiră amândoi din 
castelul central. 

— Doar un păhărel, dragul meu prieten şi Yukonul îţi va cădea 
la picioare. 

x x x 

Nava Narwhal mai rătăci încă două ore prin apele din jurul 
fostei tabere, dar printre sloiurile care pluteau nu mai găsiră 
decât o marchiză albastră. Cu părere de rău, Gunn ordonă 
întreruperea căutării, în momentul în care depăşiră zona cu 
fragmentele rupte din banchiză, iar la orizont nu se mai zărea 
nimic. 

— Probabil că în Golful Prudhoe am găsi mai multe facilităţi, 
dar portul Tuktoyaktuk este mai aproape, la doar cincizeci de 
mile; şi au şi aerodrom, spuse Stenseth, trăgând cu ochiul spre 
harta cu coasta Americii de Nord. 

— Mai avem mult de mers dup-aia, răspunse Gunn, uitându-se 
peste umărul căpitanului. Cel mai bine ar fi să-i debarcăm cât 
mai repede. Mergem la Tuktoyaktuk. 

Oraşul se întindea de-a lungul țărmului de nord al Canadei, 
chiar la est de graniţa cu Alaska. Zona se afla în nord faţă de 
cercul polar şi evident după bariera nordică de păduri, un 
teritoriu cu un relief abrupt şi stâncos, acoperit de zăpadă în cea 
mai mare parte a anului. 

Narwhal îşi continuă drumul încă paisprezece ore, pe deasupra 
talazurilor încă agitate şi prin mijlocul furtunii care prevestea 
sosirea primăverii. Din Marea Beaufort nava de cercetare ajunse 
în apele liniştite ale Golfului Kugmallit, în apropierea oraşului 
Tuktoyaktuk. O barcă de patrulare a Gărzii Naţionale a Canadei îi 
ghidă către cheiul destinat navelor industriale, unde îi aştepta un 
loc liber la dană. In câteva minute de la sosire, cei trei răniţi fură 
mutaţi în ambulanţe şi transportaţi către spitalul local, unde în 
urma unui control se stabili că pot fi transportaţi mai departe, cu 
un avion, către Yellowknife. 

A doua zi cei trei fură transportaţi în Calgary cu un avion 
militar, iar povestea salvării lor ajunse pe prima pagină a tuturor 
ziarelor importante. Ştirea acapară imediat toată media, inclusiv 
televiziunile. Bue era şi el în prim-plan, relatând tuturor despre 
nava americană de război care devastase tabăra şi ucisese 
câţiva oameni, ridicând printre canadieni un val de indignare 
împotriva vecinilor lor de la sud. 

Guvernul canadian amplifică şi mai mult problema, pe fondul 
incidentului anterior cu nava misterioasă At/anta, în rândul Pazei 
de Coastă şi al oficialilor militari din guvern ridicându-se voci tot 
mai mânioase. Prim-ministrul naţionalist, a cărui popularitate era 
în declin, profită de evenimente pentru a-şi relansa cariera 
politică. Cei trei oameni de ştiinţă - Bue, Case şi Quinlon - fură 
invitaţi de onoare la reşedinţa acestuia de la Sussex Drive, 
Ottawa, apoi luaţi pe sus şi duşi în faţa camerelor de luat vederi 
pentru a descrie a mia oară cum le fusese invadată de americani 
tabăra de ştiinţă. Cu un discurs teatral, plin de emfază şi 
nemulţumire, prim-ministrul mersese atât de departe încât 
anunţase public că incidentul nu fusese altceva decât o acţiune 
barbară, războinică. 

— De acum încolo nu vom mai permite ca suveranitatea 
canadiană să fie încălcată de agresiuni străine, rostise el isteric 
în faţa camerelor. 

Cu acordul imediat al Parlamentului furibund, prim-ministrul 
ordonase mobilizarea cât mai rapidă a unor forţe maritime 
suplimentare în Arctica şi continuase să amenințe cu închiderea 
graniţelor şi cu impunerea embargoului pentru exporturile de 
petrol şi gaz. 

— Națiunea canadiană nu va permite să fie tratată în acest 
mod. Dacă protejarea suveranităţii necesită izbucnirea unui 
război, atunci vom lupta până la capăt, declarase el furibund. 

Popularitatea prim-ministrului crescu astfel peste noapte. 
Profitând de reacţia populară, partenerii lui politici începură să 
vocifereze în media împotriva a tot ce însemna America. 
Povestea supravieţuitorilor fu rescrisă şi manipulată de media în 
folosul unui singur personaj politic, fiind prezentată acum ca un 
exemplu glorios de victimizare şi supravieţuire eroică. Rolul 
echipajului de pe NUMA în adevărata tragedie şi eforturile 
acestora pentru salvarea celor trei fură în curând uitate. 

— Jim, ai o clipă liberă? 

Aflat pe coridoarele din aripa de vest a Casei Albe, 
vicepreşedintele James Sandecker se întoarse, fiind strigat de 
ambasadorul Canadei. John Davis era un bărbat distins, cu 
sprâncene argintii stufoase, care îi confereau un aer gânditor. 

— Bună dimineaţa, John, îl salută Sandecker. Ce cauţi cu 
noaptea în cap în locul ăsta uitat de lume? 

— Mă bucur să te văd, Jim, răspunse Davis luminându-se la 
faţă. Din păcate, motivul este următorul: am fost trimis să îl 
apostrofez pe drăguţul vostru preşedinte, din cauza zarvei pe 
care a iscat-o în jurul întâmplării din Pasajul de Nord-Vest. 

— Chiar am o întâlnire stabilită cu preşedintele pe subiectul 
acesta. Cele petrecute în tabără au fost evenimente tragice, dar 
mi s-a spus că vasul de război nu era de-al nostru. 

— E totuşi un subiect delicat. Oricum, extremiştii din guvern 
au exacerbat toată povestea, adăugă el, apoi continuă pe un ton 
şoptit: Chiar şi prim-ministrul face mare tămbălău, deşi sunt 
convins că e interesat doar să crească iar în sondaje. Mi-e teamă 
ca povestea să nu ia o amploare şi mai mare, iar în final să se 
întâmple vreo nenorocire, mai spuse el cu o privire sumbră, care 
îi trăda o teamă reală. 

— John, nu-ţi face griji, până la urmă spiritele aprinse se vor 
calma. Sunt prea multe în joc ca să ne putem permite să lăsăm 
ca lucrurile să degenereze. 

Davis încuviinţă din cap, dar fără a fi pe deplin convins. 

— Sper din tot sufletul să fie astfel! Uite, Jim, mi-ar face mare 
plăcere să îmi exprim mulţumirile faţă de echipajul navei NUMA. 
Nu s-a făcut mare tam-tam în presă, dar acţiunea lor de salvare 
a fost într-adevăr ceva remarcabil. 

— O să transmit mai departe. Toate cele bune lui Maggie şi hai 
să ieşim şi noi într-o zi pe mare! 

— Sigur. Ai grijă de tine, Jim. 

Imediat îşi făcu apariţia un consilier de la Casa Albă, care îl 
conduse zorit pe Sandecker în zona de nord-vest a clădirii, spre 
Biroul Oval. In jurul unei măsuţe de cafea se aflau şeful 
administraţiei prezidenţiale, consilierul de la Departamentul 
Securităţii Naţionale şi secretarul de stat de la Apărare. 

Preşedintele stătea într-un separeu şi tocmai îşi turna cafea 
dintr-un vas antic de argint. 

— Pot să te servesc cu o cafea? îl întrebă Ward. 

Preşedintele avea încă cearcăne adânci, dar părea mult mai în 
formă decât la ultima vizită a lui Sandecker. 

— Da, te rog, Garner. Neagră. 

Ceilalţi oficiali din administraţie rămaseră cu gura căscată 
când auziră că Sandecker i se adresa preşedintelui pe numele 
Mic, dar lui nu-i păsa şi nici preşedintele nu se sinchisea de asta. 
Îi întinse ceaşca de cafea lui Sandecker, apoi se aşeză în fotoliul 
lui auriu cu spătar înalt. 

— Jim, ai ratat ce-a fost mai greu, spuse preşedintele. 
Ambasadorul canadian m-a apostrofat serios pentru cele două 
incidente de la Polul Nord. 

Sandecker dădu discret din cap. 

— Tocmai m-am întâlnit cu el pe hol. Se pare că iau prea în 
serios toată afacerea asta. 

— Canadienii sunt supăraţi pe noi pentru că am propus planul 
de deviere a apelor dulci de la Marile Lacuri, pentru a revigora 
straturile acvifere ale fermelor din Vestul Mijlociu, spuse Meade, 
şeful Statului-Major. Şi, în afară de asta, nu e nici un secret că 
numărul de votanţi ai prim-ministrului a scăzut şi e îngrijorat 
pentru alegerile parlamentare din toamnă. 

— Avem motive să credem că se fac eforturi pentru 
excluderea companiilor noastre petroliere din zona canadiană a 
Arcticii, adăugă consilierul de la Ministerul Apărării Naţionale, o 
doamnă blondă, tunsă scurt, pe nume Moss. Canadienii au fost 
întotdeauna foarte restrictivi şi protectori cu privire la resursele 
lor de petrol şi gaze de la pol, iar acum au un motiv în plus. 

— Având în vedere situaţia în care ne aflăm, nu prea pare 
momentul potrivit să ne întoarcă spatele, spuse Meade. 

— Adică pentru noi nu e un moment potrivit, îl corectă 
Sandecker. 

— Aşa e, Jim, răspunse Preşedintele. In acest moment se 
poate spune că au câţiva aşi în mânecă. 

— Pe care deja au început să-i scoată, spuse Moss. 
Ambasadorul ne-a  înştiinţat că prim-ministrul Barrett 
intenţionează să reţină orice navă aflată sub pavilionul Statelor 
Unite care intră în apele canadiene de la Polul Nord. Orice violare 
va fi tratată ca o încălcare a apelor teritoriale şi va avea drept 
consecinţă represalii militare. 

— Declaraţiile prim-ministrului sunt deja fără menajamente, 
remarcă Preşedintele. 

— A mers chiar şi mai departe, sugerându-i foarte clar 
ambasadorului că următoarea măsură luată va fi restricționarea 
exportului de petrol, gaze naturale şi energie electrică către 
Statele Unite, i se adresă Meade lui Sandecker. 

— Joacă dur, spuse Sandecker. In momentul acesta depindem 
nouăzeci la sută de importul de gaze naturale din Canada; şi mai 
ştiu că tot acum ne bazăm pe Canalul Melville Sound pentru 
transportul combustibililor care să ne rezolve problemele acute 
de energie, adăugă el, adresându-i-se preşedintelui. 

— Nu ne putem permite să punem în pericol importul de gaze, 
spuse preşedintele. Gazele sunt vitale pentru depăşirea crizei de 
petrol şi pentru stabilizarea economiei. 

— Acţiunile recente ale prim-ministrului au amplificat 
discursurile despre suveranitate şi i-au servit acestuia drept 
pretext pentru relansarea sa politică, remarcă Moss. A ştiut încă 
de acum câţiva ani cum să valorifice potenţialul Pasajului de 
Nord-Vest şi să sublinieze pretenţiile teritoriale ale Canadei. In 
momentul de faţă aceste declaraţii sunt extrem de apreciate de 
alegătorii conservatori. 

— E o luptă strânsă pentru resursele Arcticii, remarcă Meade. 

— Şi ruşii vociferează pe marginea acestui subiect, spuse 
Sandecker. Legea internaţională referitoare la drepturile 
maritime a deschis o portiţă pentru marile corporaţii, care îşi pot 
extinde acum pretenţiile teritoriale. De fapt, acum suntem în 
aceeaşi oală cu canadienii, ruşii, danezii şi norvegienii: toţi ne 
luptăm pentru acapararea resurselor. 

— Este foarte adevărat, răspunse Moss. Dar pretenţiile noastre 
potenţiale nu se concentrează asupra apelor canadiene. Pasajul 
este cel care contează şi în jurul căruia s-a creat toată isteria 
asta, poate pentru că acesta este cheia către accesarea şi 
transportarea resurselor arctice. 

— Părerea mea însă este că ei au cele mai solide baze legale 
pentru a ridica pretenţii asupra apelor lor interne, spuse 
preşedintele. 

Secretarul de la Ministerul Apărării se zburli. La fel ca şi 
Sandecker, făcuse parte din Forţele Navale, iar înainte de a intra 
în serviciul public fusese managerul uneia dintre cele mai mari 
companii petroliere. 

— Domnule preşedinte, spuse el pe un ton grav, poziţia 

consacrată a Statelor Unite este că Pasajul de Nord-Vest este un 
canal internaţional. Aş adăuga şi că legea din Convenţia 
Naţiunilor Unite referitoare la drepturile maritime dispune în mod 
explicit că pasajul poate fi utilizat în scopuri comerciale şi că 
toate ţările au acest drept. 

— Presupunând atunci că suntem în relaţii de prietenie cu 
Canada, de ce ne deranjează că emit pretenţii asupra strâmtorii, 
considerând că aceasta face parte din apele lor teritoriale? 
întrebă preşedintele. 

— Pentru că astfel se creează un precedent care poate 
permite subminarea situaţiei din Strâmtoarea Malacca, Gibraltar 
şi Bab el-Mandeb din Marea Roşie, recită Moss. Aceste ape sunt 
deschise pentru toate navele comerciale, indiferent de 
naţionalitate, adică inclusiv pentru navele noastre militare. 

— Ca să nu mai spunem de Bosfor şi de Dardanele, adăugă 
Sandecker. 

— Aşa este, răspunse Moss. Dacă vom permite tratarea 
diferențiată a Pasajului de Nord-Vest, atunci ne putem aştepta ca 
malaiezienii să profite de ocazie şi să aibă un temei legal pentru 
redirecţionarea traficului prin Malacca, de exemplu. Este foarte 
riscant. 

— Şi să nu uităm nici de flota de submarine, adăugă 
Sandecker. Nu putem părăsi zona de operaţiuni de la pol. j 

— Jim are perfectă dreptate, spuse secretarul Apărării. Incă 
jucăm leapşa cu submarinele ruseşti Delta, iar acum trebuie să 
ne facem griji şi pentru flota Chinei. Chinezii tocmai au testat o 
nouă clasă de torpiloare, cu o rază de acţiune de opt sute de 
kilometri; este de la sine înţeles că se vor gândi să urmeze 
tactica ruşilor, ascunzând submarinele sub gheaţă, de unde vor 
putea lovi primii. Domnule preşedinte, zona arctică este şi va 
rămâne unul dintre punctele strategice cheie pe care trebuie să 
le păstrăm pentru a ne putea apăra ţara. Nu ne putem permite 
să fim izgoniți din apele care sunt la o aruncătură de băț de ţara 
noastră. 

Preşedintele se îndreptă tăcut spre fereastra din est şi îşi aţinti 
privirea către Grădina cu Trandafiri?. 

— Nu trebuie să ne pierdem cu firea şi în acelaşi timp nu 
trebuie să înrăutăţim situaţia şi nici să creăm noi suspiciuni. 
Propun să ne supunem restricţiilor timp de nouăzeci de zile. In 


3 Grădină ce mărgineşte Biroul Oval şi aripa de vest a Casei Albe, 
înfiinţată în 1913 (n. red.). 

această perioadă, aş vrea ca nici o navă sub drapel american, 
inclusiv submarine, să nu se apropie măcar de apele canadiene. 
Intre timp sper ca toată lumea să se calmeze. Voi convoca apoi o 
şedinţă de guvern, la care îl voi invita şi pe prim-ministrul Barrett 
şi vom încerca împreună să readucem lucrurile pe făgaşul 
normal. 

— O sugestie excelentă, fu de acord Meade. Vă fac legătura 
imediat cu secretarul de stat. 

— Domnule preşedinte, mai am ceva de adăugat, spuse 
secretarul de stat de la Ministerul Apărării. Aş fi vrut să elaborăm 
un plan militar de apărare pentru mai multe scenarii, pentru 
orice eventualitate. 

— Dumnezeule, rosti violent preşedintele, doar vorbim despre 
Canada! 

In cameră se aşternu liniştea, iar Garner îl privi fix pe 
secretarul de la Apărare. 

— Faceţi ce aveţi de făcut. După cum vă cunosc, cred că aveţi 
deja pus la punct un plan complet de invazie, care să acopere 
toate scenariile. 

Secretarul rămase cu gura căscată, dar nici nu negă. 

— Mi se pare că ar trebui să ne concentrăm asupra problemei 
reale şi anume cine şi de ce îi sâcâie pe canadieni, interveni 
Sandecker. Ce ştim mai exact despre cele două incidente? 

— Mă tem că destul de puţin, iar distanţa la care au avut loc 
nu ne spune mare lucru, răspunse Moss. In primul a fost implicat 
un vas comercial sub pavilion american, care s-a năpustit ca un 
berbec într-o şalupă a Pazei de Coastă canadiene. Tot ce am 
aflat de la canadieni e că pe nava-mamă se afla o altă navă 
container, pe care scria At/anta. Canadienii au crezut că pot s-o 
oprească la intrarea în pasaj, lângă Insula Somerset, dar nava n- 
a mai apărut. S-au gândit că poate s-a scufundat, dar analiştii 
noştri au ajuns la concluzia că putea să ajungă în Atlantic şi fără 
să fie văzută. In registrele marinei au fost consemnate mai multe 
nave cu numele Atlanta şi doar una părea să se potrivească 
descrierii. Acum se află andocată într-un doc uscat din Mobile, 
Alabama şi este acolo de trei săptămâni. 

— Poate canadienii au avut dreptate şi s-a scufundat ca 
urmare a  stricăciunilor de pe urma impactului, spuse 
preşedintele. In caz contrar, ar trebui să presupunem că se 
ascunde sub o identitate falsă. 

— E ciudat dacă au ajuns în pasaj şi după aceea au dispărut, 

remarcă Sandecker. Dar despre tabăra din Marea Beaufort ce 
ştim? Mi s-a spus că nu aveam nici o navă în zonă. 

— Din nou corect, răspunse Moss. Cei trei supraviețuitori 
susţin că au văzut un vapor american care pur şi simplu a năvălit 
în tabăra lor. Unul dintre ei chiar a identificat numărul 54 
inscripţionat pe acesta. Intâmplarea face că nava FFG-54 se află 
acum pe Marea Beaufort. 

— Ce fel de navă este, o fregată? 

— Da, Ford, plecată din Everett, Washington. La ora 
incidentului asista un submarin care efectua un exerciţiu militar 
în zona Point Barrow, adică la peste trei sute de mile marine 
depărtare. Şi, în afară de asta, Ford nu este adaptată pentru 
navigarea printre ghețari, deci n-ar fi avut ce să caute în zona 
plină de banchize şi sloiuri în care se afla tabăra. 

— Un alt caz de identitate falsă? întrebă preşedintele. 

— Nimeni nu ştie. De obicei în zona aceea traficul nu este 
intens, dar pentru ca lucrurile să se mai complice puţin, la 
momentul respectiv marea era lovită de o furtună puternică. 

— Imagini din satelit nu avem? întrebă Sandecker. 

Moss deschise un dosar din care scoase un raport. 

— Supravegherea din satelit a regiunii este sporadică, din 
motive lesne de înţeles. Din nefericire, nu avem imagini 
concludente pe un interval de douăsprezece ore în jurul orei 
incidentului. 

— Suntem siguri că nu a fost nava Ford? Puteau greşi? întrebă 
preşedintele pentru a clarifica lucrurile. 

— Nu, domnule, răspunse secretarul de stat. Am aici 
înregistrările Comandamentului pentru Pacific. Nava Ford nu a 
ajuns nici măcar în apropierea taberei. 

— Am pus documentele la dispoziţia părţii canadiene? 

— Şeful serviciului de apărare a consultat informaţiile şi a 
admis, neoficial, că este mai mult ca sigur că Ford nu a fost 
implicată, răspunse secretarul de la Apărare. Dar, ca să fiu 
cinstit, politicienii nu au încredere în informaţiile furnizate de noi. 
Cunoscând însă distanţa mare la care se afla nava faţă de 
tabără, nu mai pot nega faptul că aceasta nu a avut nici un 
amestec. 

— Trebuie să găsim aceste nave şi să ieşim din încurcătura 
asta, concluzionă preşedintele. 

Consilierii tăcură, ştiind că fără accesul direct în apele 
canadiene şansele erau destul de mici. 

— O să facem tot ce ne stă în putinţă, promise secretarul 
Apărării. 

Şeful administraţiei prezidenţiale notă ora la care avusese loc 
întrunirea, apoi îi conduse pe toţi din Biroul Oval şi începu 
pregătirile pentru următoarea întâlnire a preşedintelui. După ce 
rămase singur, Ward îşi îndreptă din nou privirea pe fereastră 
spre Grădina cu Trandafiri. 

— Război cu Canada, bombăni el în barbă. Asta da provocare. 

Mitchell Goyette privea prin pereţii de sticlă ai biroului său 
spre puntea principală a iahtului, când atenţia îi fu atrasă de un 
hidroavion argintiu care plana pe deasupra portului. Avionul 
decolă rapid de pe apă şi viră spre sud, survolând clădirile înalte 
de pe ţărmul Vancouverului. Magnatul sorbi o înghiţitură de 
martini, apoi îşi cobori privirea spre dosarul gros care zăcea pe 
birou. 

— Termenii şi condiţiile sunt acceptabile? întrebă el. 

Bărbatul scund şi brunet care stătea în faţa biroului lui Goyette 
aprobă tăcut. 

— Hârtiile au fost verificate de departamentul juridic, care şi-a 
dat acordul cu privire la modificările făcute. Chinezii au fost 
foarte mulţumiţi de transportul iniţial de testare şi sunt gata să 
primească următoarea livrare. 

— Fără nici o modificare de preţ sau de garanţie? 

— Fără, domnule. Au fost de acord să accepte maximum cinci 
milioane de tone pe an de bituminoase neprelucrate şi oricât de 
mult gaz natural putem livra prin Canalul Melville Sound, la 
preţuri cu zece la sută sub preţurile de pe piaţa mărfurilor 
efective, cu condiţia să fim de acord cu prelungirea termenilor. 

Goyette se lăsă pe spate în scaun şi zâmbi. 

— Remorcherele noastre oceanice sunt foarte utile pentru 
transportul încărcăturilor. Săptămâna viitoare ne soseşte a 
cincea tranşă de nave de transport GPL. Venitul potenţial din 
partea Chinei se conturează frumos. 

— Descoperirea zăcământului de gaze de la Melville Sound o 
să ne pice ca o pleaşcă. Previziunile pe care le-am făcut ne arată 
un profit net de aproape cinci milioane de dolari pentru fiecare 
transport către China. Presupunând că guvernul nu va impune 
embargoul pentru vânzarea resurselor naturale către China, 
aveţi toate şansele să faceţi bani frumoşi pe seama creşterii tot 
mai mari a cererii de energie. 

— Cred că moartea nefericită a parlamentarului Finlay ne-a 
scăpat şi de această grijă, răspunse Goyette rânjind, ca şi cum ar 
fi ştiut ceva mai mult. 

— Datorită restrângerii numărului de rafinării din Athabasca, în 
urma restricţionării emisiilor de dioxid de carbon, afacerea cu 

chinezii va avantaja şi companiile de exploatare din Alberta. 
Bineînţeles că dumneavoastră va trebui să nu onoraţi 
angajamentele faţă de americani, pentru a le putea furniza gazul 
natural din Melville. 

— Chinezii îmi dau cu zece la sută mai mult. 

— Preşedintele spera la un aflux de gaze naturale care să 
stopeze criza energetică, spuse avocatul pe un ton prevenitor. 

— Da şi m-au chemat pe mine cu rezervele de la Melville 
Sound ca să-i salvez, spuse Goyette râzând. Numai că noi vom 
juca tare, adăugă el cu o sclipire diabolică în priviri. li lăsăm să 
fiarbă în suc propriu până când o să-i apuce disperarea, după 
care vor fi nevoiţi să joace după regulile mele şi să-mi plătească 
atât cât le cer. Vom avea propriile petroliere cu care să plimbăm 
gazul spre ei, iar la întoarcere aceleaşi nave vor transporta 
deşeurile lichide de carbon, aşa că îi vom taxa pentru ambele 
curse. Asta bineînţeles după ce ne vor fi finanţat extinderea flotei 
de nave de transport. N-au nici o şansă, trebuie să accepte, rânji 
el. 

— Pe mine mă cam îngrijorează implicaţiile politice. Se 
vorbeşte despre o legislaţie antiamericană care ar putea avea 
efecte imediate asupra afacerii cu China. Câţiva parlamentari 
nebuni mai au puţin şi declară stare de război. 

— Asupra tâmpeniilor făcute de politicieni n-am nici un 
control. Ideea de bază este să eliminăm partea americană de la 
Polul Nord, atâta timp cât ne extindem pe piaţa achiziţiei de 
drepturi de exploatare a zăcămintelor de gaz, petrol şi minerale. 
Cu Melville am avut noroc, dar de acum încolo avem şi o 
strategie bine pusă la punct. 

— Echipa de geofizicieni e foarte aproape să identifice toate 
terenurile din jurul zăcământului de gaz de la Melville, precum şi 
alte zone cu potenţial. Sper doar ca ministrul nostru de resurse 
să fie de acord cu cerinţele noastre. 

— Pentru ministrul Jameson nu trebuie să-ţi faci griji, o să facă 
tot ce-i cer. Apropo, care-s ultimele noutăţi despre A/berta? 

— A ajuns în New York fără probleme, a fost urcată la bordul 
unui vas comercial, iar în prezent se îndreaptă spre est, către 
India. N-au fost probleme, nimeni n-a bănuit nimic. 

— Bine. Inainte să revină în Vancouver, vreau să fie trimisă în 
Indonezia şi revopsită în alte culori. 

— Da, desigur, răspunse avocatul. 

Goyette se afundă iar în scaun şi mai luă o gură de martini. 

— Ai văzut-o pe Marcy prin zonă? 

Marcy era una dintre multele foste dansatoare la bară pe care 
Goyette le ţinea pe statul de plată şi care de obicei se fâţâia pe 
lângă nave în ţinute provocatoare. Avocatul pricepu aluzia şi se 
pregăti de plecare. 

— Atunci îi informez pe chinezi că vom încheia afacerea, spuse 
el, luând de la Goyette contractul semnat şi ieşind rapid pe uşă. 

Goyette îşi goli paharul, apoi se îndreptă spre telefonul de la 
bord pentru a suna în cuşeta de lux, dar auzi imediat o voce 
familiară care îl făcu să îngheţe. 

— Mai bei un pahar, Mitchell? 

Goyette se întoarse şi îl zări pe Clay Zak în colţul îndepărtat al 
biroului, cu două pahare de martini într-o singură mână. Era 
îmbrăcat cu pantaloni eleganţi negri şi cu un pulover pe gât gri, 
în nuanţe asemănătoare pereţilor camerei. Se apropie încet de 
Goyette, îi întinse un pahar, apoi se propti în faţa lui. 

— Mitchell Goyette, Regele Arcticii, nu-i aşa? Trebuie să 
mărturisesc că am văzut câteva poze cu remorcherele tale şi 
sunt impresionat. O adevărată expoziţie de arhitectură navală. 

— Au fost construite special pentru treaba asta! 

Goyette îşi regăsi în cele din urmă cuvintele, deşi pe chip i se 
mai putea citi încă o doză de enervare şi-şi făcea deja planuri 
despre discuţia pe care avea să o poarte cu agenţii de pază. 

— Incărcate la maximum, pot naviga fără risc pe o furtună de 
gradul doi, adăugă el. 

— Impresionant, răspunse Zak, în timp ce sorbea tacticos din 
martini. Deşi bănuiesc că sclavii tăi ecologişti ar fi tare 
dezamăgiţi să afle că vrei să le violezi teritoriile virgine în 
căutarea resurselor naturale, doar ca să scoţi un ban de pe urma 
chinezilor. 

— Nu mă aşteptam să te întorci aşa de repede, răspunse 
Goyette, ignorându-i ultima remarcă. Proiectul din State a fost 
încheiat cu succes? 

— Maxim. Ai avut dreptate să investeşti în munca de 
laborator. Am purtat o conversaţie remarcabilă despre 
fotosinteza artificială cu spionul tău de acolo. 

Zak îi povesti detaliile muncii depuse de Lisa Lane şi despre 
ultima ei descoperire. Pe măsură ce asculta, Goyette uita de 
supărarea pe care i-o provocase apariţia inoportună a lui Clay şi 
se concentra asupra descoperirii uimitoare a Lisei; mai aruncă o 
privire pe fereastră. 

— Se pare că s-ar putea construi o uzină de prelucrare a 
dioxidului de carbon, iar tehnologia ar putea fi apoi replicată cu 
uşurinţă, spuse el, deşi cred că e nevoie de câţiva ani, poate zeci 
de ani. 

Zak dădu din cap dezaprobator. 

— Nu-s om de ştiinţă, dar după cum zicea puştiul tău, nici nu e 
cazul. Susţinea că procesul real necesită foarte puţine resurse 
materiale şi că în maximum cinci ani ar putea exista sute de 
astfel de centrale în jurul oraşelor mari şi al centrelor industriale 
importante. 

— Dar ai avut grijă ca toate astea să fie de domeniul 
trecutului, nu-i aşa? întrebă Goyette, sfredelindu-l cu privirea. 

Asasinul zâmbi. 

— Ai spus fără cadavre. Laboratorul şi materialele de 
cercetare s-au dus, după cum ţi-a fost dorinţa, însă cercetătorul- 
şef este încă în viaţă şi ştie pe de rost formula. M-aş încumeta să 
spun că la ora asta sunt probabil mai mulţi oameni care o 
cunosc. 

Goyette îl privi fără să clipească, întrebându-se dacă nu 
cumva fusese o greşeală să îl ţină în frâu tocmai acum. 

— Probabil că turnătorul tău vinde chiar acum formula unui 
competitor de-al tău, continuă Zak. 

— N-o să mai trăiască mult dacă face asta, răspunse Goyette, 
iar nările îi fremătară de nervi. Chestiunea asta mi-ar putea ucide 
din faşă planul de expansiune a centralelor. Ba şi mai rău, ar fi 
posibil ca rafinăriile din Athabasca să reintre în funcţiune, poate 
chiar să se şi dezvolte. Asta înseamnă scăderea preţului 
bituminoaselor de la Athabasca, deci practic anularea 
contractului meu cu chinezii! N-o să permit aşa ceva! 

Zak zâmbea din cauza figurii desfigurate de lăcomie a lui 
Goyette, care se enervă şi mai tare. Işi scoase portofelul şi 
scoase o pietricică mică gri pe care o aruncă spre Goyette, iar 
acesta o prinse din zbor. 

— Mitchell, Mitchell, Mitchell... Pierzi esenţialul. Unde e marele 
ecologist, Regele Verde, cel mai bun prieten al iubitorilor de 
copaci? 

— Ce tot bălmăjeşti acolo? spuse batjocoritor Goyette. 

— E chiar sub nasul tău - un mineral care se cheamă ruteniu 
sau mai nou e cunoscut drept catalizatorul pentru fotosinteza 
artificială. El e cheia. 

Goyette studie cu mare atenţie fragmentul de mineral. 

— Continuă, răspunse el tăios. 

— E mai rar decât aurul. Pe pământ există doar câteva locuri 
din care s-a extras, iar minele sunt toate închise de multă vreme. 
Mostra asta provine de la un depozit geologic din Ontario şi s-ar 
putea ca ei să fie singurii care îl mai au în stoc. Fără ruteniu nu 
există fotosinteză artificială, iar problema ta se rezolvă automat. 
Nu spun că se poate, dar ideea e că oricine ar fi proprietarul 
mineralului ar putea fi şi proprietarul soluţiei în cazul încălzirii 
globale. la închipuie-ţi cum te-ar venera atunci prietenii tăi 
verzi... 

Era tonicul ideal de lăcomie şi de putere, care îl readuse pe 
Goyette brusc la viaţă; Zak ar fi putut să jure că îi zărise sclipind 
în priviri semnul dolarului, în timp ce mintea sa scana deja toate 
posibilităţile. 

— Da, îl aprobă Goyette cu ardoare. Da, va trebui să analizăm 
piaţa! O să fac rost de nişte oameni care să se ocupe imediat. 

Holbându-se iar la Zak, întrebă: 

— Mi se pare că ai un nas de copoi. Ce-ai zice să te duci în 
vizită la depozitul din Ontario, să vezi cam de unde vine ruteniul 
ăsta şi cam cât a mai rămas pe stoc? 

— Doar cu condiţia ca liniile aeriene Terra Green să facă o 
cursă specială, răspunse Zak cu un surâs. 

— Poţi să iei avionul meu personal, îl anunţă afectat Goyette. 
Dar, înainte de asta, mai e ceva minor de rezolvat. Se pare că 
am nişte mici probleme în Kitimat. 

— Kitimat. Asta-i pe lângă portul Prince Rupert? 

Goyette încuviinţă din cap şi îi întinse lui Zak faxul pe care îl 
primise de la ministrul de resurse naturale. După ce citi 
documentul, Zak încuviinţă tăcut, apoi dădu pe gât paharul cu 
martini. 

— Mă ocup în drum spre Ontario, spuse el, îndesând faxul în 
buzunar şi ridicându-se de pe scaun. 

Se îndreptă spre uşă, apoi se întoarse din nou către Goyette. 

— Ştii, cercetătorul tău spion, Bob Hamilton...? Ai putea să-i 
dai o primă pentru informaţiile pe care ţi le-a transmis. Ar putea 
să te ajute să mai faci mulţi bani. 

— Mda, bombăni Goyette, apoi închise ochii şi se strâmbă. Te 
rog, data viitoare când apari, să ciocăni înainte, bine? întrebă el. 

Când redeschise ochii, Zak dispăruse deja. 

Membrii împătimiţi ai clubului de iaht Potomac ieşiseră deja cu 
bărcile pe râu în dimineaţa aceea însorită, când Pitt îşi făcu 
apariţia pe docul principal la ora nouă. Un bărbat supraponderal 
cu o canistră goală de gaz se îndrepta spre Pitt, transpirând 
abundent în aerul umed şi cald al dimineţii. 

— Fiţi amabil, i se adresă Pitt, ştiţi cumva unde este ancorată 
Roberta Ann? 

Faţa bărbatului se lumină la auzul numelui. 

— Asta-i barca lui Dan Martin. Se află la docul acela 
îndepărtat, la a treia sau a patra dană. Să-i spui te rog lui Tony 
că vreau să-mi recuperez bormaşina de la el. 

Pitt îi mulţumi şi se îndreptă spre doc; odată ajuns pe chei, o 
zări imediat. Roberta Ann era o barcă cu vele de nici treisprezece 
metri lungime, proiectată în Hong Kong în anii 1930. Construită 
din lemn lucios de tec şi mahon, era decorată cu multe 
ornamente de alamă şi strălucea toată în razele soarelui. Era 
într-o stare impecabilă şi emana un romantism dintr-o altă 
epocă. Pitt îi admiră linia elegantă şi parcă îi şi vedea pe Clark 
Cable şi pe Carole Lombard navigând sub clar de lună către 
Insula Catalina, evident lângă o sticlă de şampanie. Imaginea îi 
fu însă spulberată de două cuvinte care se auziră dinspre pupa. 
Pitt se apropie şi zări un bărbat care stătea chircit într-o nişă ce 
adăpostea motorul bărcii. 

— Îmi permiteţi să urc? strigă Pitt. 

Bărbatul îşi scoase capul, iar mutra lui încrâncenată şi 
concentrată se lumină brusc la vederea lui Pitt. 

— Dirk Pitt. Ce surpriză plăcută! Ai venit să râzi de 
nepriceperea mea ca marinar? 

— Dimpotrivă. Te ţii la fel de bine ca şi Roberta Ann şi eşti la 
fel de în pas cu moda ca şi Bristolul, răspunse Pitt, în timp ce 
urca la bord şi dădea mâna cu Dan Martin. 

Fire tenace, Martin îl privi cu ochii lui albaştri de spiriduş, care 
păreau că îi râd tot timpul. 

— Tocmai încercam s-o dichisesc pentru evenimentul Cupa 
Regatta organizat de preşedinte săptămâna viitoare, dar motorul 
mă cam sabotează. l-am schimbat carburatorul, partea electrică 
şi pompa de benzină şi tot nu vrea să pornească. 

Pitt se aplecă peste tambuchi şi se uită la motorul cu patru 
cilindri. 

— Seamănă cu motorul unui American Austin vechi, spuse el, 
venindu-i în minte maşina din anii 1920-1930. 

— Eşti pe-aproape. De fapt, e un motor de American Bantam. 
Cel de-al doilea proprietar avea o franciză pentru American 
Bantam şi cred că a scos motorul original şi l-a pus pe ăsta de 
Bantam. Mergea bine până să-mi vină ideea să-l desfac ca să-l 
verific. 

— Aşa se întâmplă întotdeauna. 

— Vrei o bere? îl întrebă Martin, ştergându-şi mâinile murdare 
de unsoare cu o cârpă. 

— Cam devreme pentru mine, răspunse Pitt, refuzându-l 
politicos. 

Martin deschise o ladă frigorifică şi începu să scotocească 
până dădu de o sticlă de Sam Adams. O desfăcu, apoi se sprijini 
de balustradă şi trase o duşcă zdravănă. 

— Bănuiesc că n-ai venit până aici doar ca să discutăm despre 
bărci, spuse el. 

— Nu, asta-i başca, spuse Pitt zâmbind. De fapt, Dan, mă 
întrebam dacă ştii ceva despre explozia de săptămâna trecută de 
la Universitatea George Washington. 

— Câtă vreme n-am fost chemat în biroul directorului de la 
NUMA, sper că rămâne doar între noi, nu? 

— Strict confidenţial, răspunse Pitt încuviinţând din cap. 

— Ce vrei să ştii? îl întrebă Martin, în timp ce privea cu interes 
eticheta berii. 

— Lisa Lane, femeia cercetător al cărei laborator a explodat, e 
prietenă bună cu nevastă-mea, iar eu tocmai intrasem în clădire 
ca să-i dau un dosar când totul a sărit în aer. 

— E uimitor cum de n-a murit nimeni, răspunse Martin. Dar se 
pare că a fost o chestie premeditată. 

— Se ocupă careva dintre oamenii tăi de asta? 

Martin dădu aprobator din cap. 

— Poliţia din D.C. n-a putut identifica nici o cauză a exploziei, 
aşa că a clasat cazul ca pe un posibil act terorist şi ne-a chemat 
pe noi. Acum câteva zile am trimis trei agenţi. 

Dan Martin fusese directorul Departamentului Intern Antitero 
din cadrul Brigăzii Antitero a FBI. Ca şi Pitt, Martin avea o 
afinitate pentru maşinile şi ambarcaţiunile de epocă şi se 
împrieteniseră cu ceva ani în urmă, când participaseră amândoi 

la aceeaşi cursă. 

— Aşadar nu e nimeni convins că a fost un accident? întrebă 
Pitt. 

— Incă nu suntem siguri, dar se pare că dovezile înclină spre 
varianta asta. Prima dată anchetatorii au căutat o ţeavă de gaz 
fisurată, dar epicentrul exploziei era destul de departe de cea 
mai apropiată conductă. De fapt, ţevile de gaze nici n-au fost 
atinse, pentru că altfel ar fi sărit în aer toată clădirea. 

— Asta poate însemna că sursa a fost un dispozitiv plantat 
acolo, dacă nu chiar în laborator. 

Martin dădu aprobator din cap. 

— Mi s-a spus că în laborator erau câteva butelii cu oxigen şi 
cu dioxid de carbon, deci asta ar fi o pistă. Agenţii însă au făcut 
toate testele pe reziduuri şi asta ar trebui să ne clarifice dacă au 
fost sau nu plasate substanţe străine în laborator. Mâine aştept 
rezultatele. 

— Domnişoara Lane nu crede că explozia a fost provocată de 
ceva ce era deja în laborator. Eşti familiarizat cu domeniul ei de 
cercetare? 

— Ceva legat de biochimie şi de gaze de seră, parcă aşa mi s- 
a spus. 

Pitt îi relată încercarea Lisei de a crea fotosinteza artificială şi 
faptul că exact înainte de explozie făcuse o descoperire 
uimitoare. 

— Crezi că ar putea exista vreo legătură cu munca ei de 
cercetare? întrebă Martin, în timp ce lua ultima gură de bere şi 
arunca relaxat cutia goală înapoi în lada frigorifică. 

— E doar o suspiciune, dar n-am nici o dovadă. O să fie totul 
mai clar când vor fi gata rezultatele testelor. 

— Bănuieşte pe cineva? 

Pitt dădu din cap că nu. 

— Am întrebat-o, dar nu suspectează pe nimeni. 

— Dacă excludem ipoteza unei explozii accidentale, vom 
începe după aceea o investigaţie mai amplă şi vom vedea atunci 
dacă cineva avea motive personale să facă asta. Oricum, o să 
mai adaug pe lista posibilelor cauze şi sabotajul industrial. Poate 
există şi ceva procese juridice în care este implicată 
universitatea şi atunci pornim pe pista asta. 

— Mai este o posibilitate pe care ar trebui s-o iei în calcul. 
Asistentul lui Lane, un tip pe nume Bob Hamilton. Nici de data 
asta n-am dovezi, dar m-a surprins foarte tare faptul că nu era 

prin zonă în momentul deflagraţiei. p 

Martin se uită la Pitt şi îi observă privirea neliniştită. II 
cunoştea suficient de bine cât să îşi dea seama că bănuielile lui 
aveau întotdeauna un temei şi erau departe de a fi paranoice. 
Dacă Pitt intuia ceva, probabil că acea intuiţie era la fel de sigură 
ca şi banii din bancă. 

— O să-l verificăm, îi promise Martin. Mai e şi altceva? 

Pitt încuviinţă cu un zâmbet şiret. 

— Un caz de abatere, spuse el, apoi se căţără în 
compartimentul unde se afla motorul. 

Desprinse clemele care prindeau cutia distribuitorului, apoi o 
roti cu o sută optzeci de grade, o băgă la loc în carcasă şi înlocui 
clema de prindere. 

— la vezi dacă merge, îi spuse el lui Martin. 

Bărbatul de la FBI intră în carlingă şi apăsă butonul care tura 
motorul. Motorul bufni de două ori, apoi începu să huruie ca o 
maşină de cusut pe steroizi. Martin lăsă motorul să se 
încălzească pentru câteva minute, apoi îl opri - pe faţa lui se 
citea jena. 

— Apropo, Tony vrea bormaşina înapoi, îi spuse Pitt, ridicându- 
se să plece. 

Martin zâmbi. 

— Ce bine-mi pare că ai trecut pe aici, Dirk! O să-ţi spun dacă 
mai aflăm ceva despre povestea cu laboratorul. 

— Iţi rămân îndatorat. Noroc la concurs. 

După ce Pitt păşi din nou pe doc, Martin îşi aminti ceva şi îl 
strigă. 

— Am auzit că ai terminat de restaurat Auburnul şi că ai fost 
văzut prin oraş la volanul lui. Mi-ar plăcea să-l văd şi eu. 

Pitt dădu nervos din cap. 

— Mă tem că e doar un zvon răutăcios, spuse el, apoi plecă. 

Rezultatul analizelor de laborator pentru reziduurile găsite la 
Universitatea George Washington ajunse pe biroul lui Martin la 
ora zece dimineaţa. După ce se consultă cu detectivul-şef, Martin 
puse mâna pe telefon şi îl sună pe Pitt. 

— Dirk, am primele rezultate ale analizelor; din păcate totuşi, 
n-am cum să-ţi trimit o copie a raportului. 

— Inţeleg, răspunse Pitt. Dar poţi să-mi dai măcar câteva 
indicii? 

— Ai avut perfectă dreptate. Analiştii noştri sunt aproape sută 
la sută convinşi c-a fost un explozibil amplasat acolo de cineva. 
Au găsit urme de nitroglicerină prin toată camera. 

— Asta nu se foloseşte la fabricarea dinamitei? 

— Ba da, sub formă de cartuşe de dinamită. Nu e o tehnologie 
avansată, dar este un explozibil puternic, cu o putere 
devastatoare. 

— Nu credeam că se mai fabrică. 

— Ba da, e pe piaţă de mulţi ani, pentru că are încă mare 
căutare în zona industrială grea, mai ales în cea minieră. 

— Există vreo şansă să daţi de urma fabricantului? 

— Mai sunt doar câţiva producători şi fiecare utilizează o 
formulă proprie, uşor diferită de celelalte. Laboratorul a 
comparat deja mostrele cu cele ale mai multor producători şi s-a 
descoperit că sunt identice cu cele confecţionate de o fabrică din 
Canada. 

— Deja aria de căutare s-a mai restrâns. 

— Adevărat, dar se poate ca pista să se înfunde aici. O să 
trimitem nişte agenţi să stea de vorbă cu cei de la compania 
respectivă şi să le verifice registrul cu evidenţa comercială, dar 
nu sunt foarte optimist. Sunt şanse mari ca explozibilul să fi fost 
furat de la un client de-al lor, probabil de la o companie minieră, 
care nici nu ştie că-i lipseşte din inventar. Tot ce-mi doresc e să 
nu asistăm la o campanie de bombardare, de nici un fel. 

— Sunt convins că nu, spuse Pitt. Cred că unica ţintă a fost 
descoperirea făcută de Lane. 

— Probabil că ai dreptate. Am mai găsit ceva în sprijinul 
acestei teorii. Experții noştri în explozibili au confirmat că 
substanţa a fost ambalată într-o cutie de carton. Spre deosebire 

de o bombă improvizată dintr-o ţeavă, în care şrapnelul din 
interiorul ţevii va mutila sau ucide pe oricine aflat în raza sa de 
acţiune, aceasta era cu mult mai „prietenoasă”. E aproape sigur 
că scopul bombei nu a fost să ucidă pe cineva, ci poate doar să 
rănească. 

— Ce consolare, răspunse Pitt, dar înţeleg că acesta a fost 
doar începutul investigaţiei. 

— Da, rezultatele finale ale testelor vor conduce la 
deschiderea unei anchete mai ample. O să le punem întrebări 
tuturor celor care s-au aflat atunci în clădire. Asta va fi 
următoarea chestie de care o să ne agăţăm, speranţa că cineva 
a văzut ceva sau pe cineva ieşind din clădire, adică următorul 
indiciu. 

Martin ştia că exploziile erau printre cele mai grele infracţiuni 
de investigat şi, de multe ori şi cele mai dificil de rezolvat. 

— Mulţumesc că m-ai pus la curent, Dan şi mult noroc. Dacă 
aflu şi eu ceva, te anunţ. 

Pitt închise telefonul şi se duse spre sala unde avea loc 
instructajul făcut de NUMA despre balizele de avertizare din 
Golful Mexic. Işi anulă apoi întâlnirile pe care le avea în după- 
amiaza aceea, pentru a face o vizită la sediul NUMA. Explozia de 
la laboratorul universităţii îl frământa foarte tare şi, oricât 
încercase, nu putuse să scape de sentimentul că în joc erau mult 
mai multe elemente. 

Conduse până la Spitalul Universitar Georgetown, sperând ca 
Lisa să nu fi fost deja externată. Era încă în salonul ei de la etajul 
doi, împreună cu un ofiţer îmbrăcat în costum. Acesta se ridică 
de pe scaunul aflat în colţ şi îl privi pe Pitt în timp ce intra. 

— E în regulă, agent Bishop, spuse Lisa din pat. Acesta este 
Dirk Pitt, un prieten. 

Agentul FBI încuviinţă din cap şi, fără a spune vreun cuvânt, 
părăsi încăperea. 

— ţi vine să crezi? spuse Lisa, salutându-l pe Pitt. Cei de la FBI 
m-au interogat toată ziua, iar acum nu mă mai lasă în pace. 

— Cred că se simt atraşi de biochimistele drăguţe, răspunse 
Pitt cu un surâs cald, în timp ce îi mulțumea în gând lui Martin 
pentru că trimisese paza, semn că şi el trata chestiunea cu 
seriozitate. 

Comentariul o făcu să roşească. 

— Am vorbit cu Loren la telefon mai devreme, dar nu mi-a zis 
c-o să treci pe-aici. 

— M-am îngrijorat puţin după ce am aflat câte ceva despre 
ancheta FBl-ului, spuse el. 

Remarcă faptul că starea Lisei se îmbunătăţise considerabil, 
comparativ cu ultima vizită pe care i-o făcuse. Culoarea îi 
revenise în obraji, privirea îi era limpede, iar vocea clară. Incă 
mai avea piciorul în ghips şi un umăr prins într-o orteză, semn că 
mai trebuia să treacă ceva vreme până să poată sări şotronul din 
nou. 

— Ce se întâmplă? Mie nu mi-au spus nimic, spuse ea 
privindu-l rugător. 

— Ei cred că este posibil ca cineva să fi pus special o bombă. 

— M-am gândit şi eu că asta-i concluzia la care vor ajunge, 
spuse ea şoptit, dar tot nu-mi vine să cred că ar putea fi 
adevărat. 

— Se pare că în laborator s-au găsit reziduuri de la un material 
explozibil. Ştiu că e greu de crezut. Ai vreun duşman, personal 
sau dintre colegii de breaslă, care ar fi vrut să-ţi facă rău? 

— Exact astea sunt întrebările pe care mi le-au pus şi agenţii 
FBI în dimineaţa asta, spuse ea, dând din cap mâhnită. Nu 
cunosc pe nimeni căruia să-i fi dat prin cap măcar să facă aşa 
ceva şi la fel pot să garantez şi pentru Bob. 

— Există şi varianta ca explozibilul să fi fost pus în laboratorul 
tău absolut din întâmplare, probabil de vreun nebun care avea 
ceva de împărţit cu universitatea. 

— Aceasta este singura explicaţie raţională la care mă 
gândesc şi eu, deşi şi eu şi Bob încuiem întotdeauna laboratorul 
când plecăm. 

— Mai există o posibilitate, spuse Pitt. Crezi că există vreun 
competitor care să se fi simţit ameninţat de rezultatele 
descoperirii tale? 

Lisa căzu puţin pe gânduri. 

— Asta se poate. Am publicat lucrări despre proiectele mele 
de cercetare, în care descriam efectele de lungă durată 
implicate. Dar adevărul este că doar tu, Loren şi Bob ştiaţi 
despre descoperirea catalizatorului. Nimeni altcineva nu ştia. Imi 
vine greu să cred că cineva putea reacţiona şi organiza aşa ceva 
într-un timp atât de scurt, chiar dacă ştia despre descoperire. 

Pitt tăcu, iar Lisa îşi întoarse privirea spre fereastră. 

— Eu sunt de părere că fotosinteza artificială ar fi adus doar 
beneficii. Adică, vreau să spun, cine ar fi putut avea ceva 
împotriva reducerii gazelor de seră? 

— Dacă găseşti răspunsul la întrebarea asta poate găsim şi 
suspectul, spuse Pitt. 

Ochii îi căzură pe un scaun cu rotile care se afla de partea 
cealaltă a patului. 

— Când se preconizează că te externează? 

— Doctorul a spus că mâine după-amiază cel mai probabil. 
Pentru mine nu este suficient de repede. Aş fi vrut să mă întorc 
la lucru şi să aştern pe hârtie toate concluziile. 

— Poţi reface testele? întrebă Pitt. 

— Conceptual, totul e încă aici, spuse ea, arătând cu mâna 
spre cap. Cu toate acestea, trebuie să fac rost de ceva aparatură 
de laborator pentru a reface şi verifica informaţiile. Asta 
presupunând că firma Miners Co-op din Ontario îmi mai poate 
furniza o mostră de ruteniu. 

— De acolo aţi făcut rost de mineral? 

— Da şi e foarte scump. Cred că, până la urmă, o să dau 
faliment din cauza lui. 

— Ar trebui ca acum să poţi obţine o subvenție mai mare, aşa 
mă gândesc. 

— Nu e doar faptul că este scump, e vorba că nici nu se prea 
găseşte. Bob zice că e aproape imposibil de găsit. 

Pitt se gândi puţin, apoi îi zâmbi. 

— Nu-ţi mai face atâtea griji, lucrurile se vor rezolva. Mai bine 
te las să te odihneşti. Dacă ai nevoie de cineva care să te 
împingă cu căruciorul, sună-mă. 

— Mulţumesc, Dirk. Şi tu şi Loren v-aţi purtat minunat cu mine. 
Imediat ce îmi voi recăpăta mobilitatea, sunteţi invitaţii mei la 
cină. 

— De-abia aştept. 

Pitt se întoarse la maşină, observând că ceasul era aproape 
cinci şi jumătate. Se gândi să mai verifice ceva, drept pentru 
care o sună pe Loren să îi spună că întârzie, apoi se întoarse la 
clădirea NUMA. Urcă la etajul zece, unde se afla sufletul 
computerizat al agenţiei: un şir impunător de procesoare şi de 
dispozitive de stocare de ultimă generaţie, care conţineau cea 
mai mare bază de date referitoare la oceane. Orice curent, 
maree, schimbare de vreme, toate erau actualizate în timp real 
prin sistemul de emisie-recepţie dintre balize şi satelit, oferind o 
imagine instantanee asupra oricărui colţ de pe planetă acoperit 
de apă. Totodată, în computerele din sistem erau stocate 
milioane de materiale de cercetare, care asigurau accesul 

instantaneu la cele mai recente descoperiri din domeniul ştiinţei 
marine. 

In dreptul unei console mari stătea un bărbat cu părul prins în 
coadă, care se certa cu o femeie frumoasă aflată la câţiva metri 
de el. Hiram Yaeger era arhitectul centrului informaţional NUMA 
şi expert în gestionarea bazelor de date. Deşi era îmbrăcat destul 
de eclectic, cu un tricou cu model psihedelic şi cu cizme de 
cowboy, Yaeger era un personaj simpatic, soţ devotat, care îşi 
adora cele două fete adolescente. Pitt ştia că Yaeger pregătea 
întotdeauna micul-dejun pentru familia sa şi că de multe ori 
pleca pe furiş, după-amiaza, la meciuri de fotbal sau la concerte 
de muzică clasică, pentru ca apoi să recupereze orele de serviciu 
seara. 

Pitt se apropie mai mult şi rămase cu gura căscată, lucru care, 
de altfel, i se întâmpla de fiecare dată, văzând că femeia cu care 
se certa Yaeger era o hologramă 3D, ce părea extrem de reală. 
Concepută de însuşi Yaeger ca interfaţă pentru sistemul vast de 
reţea, femeia holografică era copia fidelă a soţiei lui şi o numise, 
cu drag, Max. 

— Domnule Pitt, puteţi, vă rog, să-l luminaţi pe Hiram? spuse 
Max, întorcându-se spre Pitt. Nu vrea să mă creadă când îi spun 
că poşeta unei doamne trebuie să se asorteze cu pantofii ei. 

— Eu sunt întotdeauna de acord cu tine, răspunse Pitt 
politicos. 

— Mulţumesc. Acum ai înţeles? spuse ea, întorcându-se din 
nou spre Yaeger pentru a-şi continua perdaful. 

— Bine, bine, răspunse Yaeger, punându-şi mâinile în cap 
disperat. Halal ajutor mi-am găsit ca să mă consilieze în legătură 
cu cadoul pentru ziua soţiei mele! 

Yaeger se întoarse spre Pitt. 

— Mare greşeală am făcut s-o programez să se certe ca 
nevastă-mea, spuse el, dând din cap. 

Pitt se aşeză lângă el. 

— Ai vrut să fie cât mai naturală, răspunse el râzând. 

— Spune-mi că ai venit ca să vorbim despre orice altceva în 
afară de modă, îl imploră el. 

— La drept vorbind, aş vrea ca Max să mă ajute cu câteva 
chestiuni care ţin de mineralogie. 

— O schimbare de subiect cât se poate de oportună, răspunse 
Max, dându-i peste nas lui Yaeger. Sunt încântată să vă pot fi de 
folos, domnule director. Ce anume v-ar interesa să aflaţi? 

— Pentru început, ce îmi poţi spune despre mineralul ruteniu? 

Max închise ochii pentru o secundă, apoi începu să turuie: 

— Ruteniul este un metal de tranziţie din grupa platinei, 
cunoscut pentru duritatea sa. Este alb-argintiu, al patruzeci şi 
patrulea element chimic şi are simbolul Ru. Numele derivă din 
cuvântul latinesc rus, de la care s-a format şi numele Rusia. Karl 
Klaus, geolog rus, este cel care l-a descoperit, în anul 1844. 

— Are proprietăţi sau întrebuinţări care îl fac unic ca mineral? 
întrebă Pitt. 

— Are calităţi deosebite, cum este de exemplu duritatea, iar în 
combinaţie cu alte elemente, cum ar fi de exemplu titanul, 
formează un aliaj foarte rezistent şi util în industrie. Din cauză că 
nu este un mineral comun, preţul lui a crescut enorm în ultimul 
timp, iar producătorii au fost nevoiţi să îl înlocuiască cu alţi 
compuşi. 

— Cât de scump e? întrebă Yaeger. 

— Este unul dintre cele mai rare minerale de pe pământ. Pe 
piaţa recentă de disponibil preţul a depăşit douăsprezece mii de 
dolari uncia. A 

— Pfii! făcu Yaeger. De zece ori mai scump decât aurul. Imi 
doresc să fi avut o mină de ruteniu. 

— Hiram a pus o altă întrebare interesantă, spuse Pitt. Unde 
există mine de ruteniu? 

Max se încruntă un moment, în timp ce procesorul ei analiza 
baza de date. 

— In acest moment, nu există prea multe date despre livrările 
de ruteniu. In ultimul secol, singurele zăcăminte care conţin 
ruteniu sunt cele din Africa de Sud şi din munţii Ural din Rusia. In 
Africa de Sud au fost extrase aproximativ zece tone pe an, din 
singura mină de la Bushveld, dar producţia a atins cota maximă 
în anii 1970, pentru ca în anul 2000 să fie aproape de zero. Deşi 
preţul a crescut exponențial, nu au mai putut să producă. 

— Cu alte cuvinte, minele au fost epuizate, sugeră Pitt. 

— Da, este corect. Nu s-au mai făcut descoperiri importante în 
regiune de peste patruzeci de ani. 

— Dar mina din Rusia încă mai există, spuse Yaeger. 

Max clătină din cap. 

— Ruteniul din Rusia provine din două mine mici, ambele 
aflate în zona văii Vissim. Producţia a avut un vârf în anii 1950. 
Acum câţiva ani însă, o alunecare masivă de teren a distrus şi a 
îngropat ambele mine. Ruşii le-au abandonat, declarând că ar 

dura prea mulţi ani să le refacă. 

— Nu-i de mirare că preţul e atât de piperat, spuse Yaeger. 
Dar de ce te interesează acest mineral, Dirk? 

Pitt îi povesti despre descoperirea Lisei Lane şi despre rolul de 
catalizator al ruteniului, precum şi despre explozia din laborator. 
După ce rumegă bine toate implicaţiile, Yaeger scoase un 
fluierat. 

— Cine o să pună mâna pe o mină d-asta o să devină foarte 
bogat, spuse el. 

— Doar dacă într-adevăr există pe undeva, răspunse Pitt. Ceea 
ce mă face să te-ntreb, Max, de unde aş putea cumpăra o 
cantitate mai mare de ruteniu? 

Max îşi roti privirea spre tavan. 

— Să mă gândesc... Pe Wall Street există unul sau doi brokeri 
care se ocupă de piaţa de metale preţioase şi care ar fi dispuşi 
să-ţi vândă în scopuri investiţionare, dar cantităţile disponibile 
sunt mici. Am găsit o singură mină micuță de platină în America 
de Sud, care se pare că are de vânzare, dar trebuie prelucrat. 
Stocurile cunoscute în prezent sunt foarte mici. Mai există încă o 
sursă, Ontario Miners Co-op, care listează la vânzare un minereu 
cu conţinut ridicat de ruteniu, dar de ordinul unciilor. 

— Lisa a obţinut ruteniu de la Co-op, spuse Pitt. Ce mai poţi 
să-mi spui legat de companie? 

— Compania Miners Co-op din Ontario reprezintă minele 
independente din Canada, în calitate de întreprindere angro 
pentru minele de minereu. Sediul se află în oraşul Blind River, 
Ontario. 

— lţi mulţumesc, Max. Mi-ai fost de mare ajutor, la fel ca 
întotdeauna, spuse Pitt. 

Se obişnuise deja să i se adreseze imaginii computerizate la 
fel ca unei persoane adevărate. 

— Cu plăcere, oricând, răspunse Max făcând o plecăciune. 

Se întoarse apoi spre Yaeger şi începu să îl mustre iar: 

— Tu, ai grijă să nu uiţi de sfatul pe care ţi l-am dat în legătură 
cu soţia ta. 

— Pa, Max, răspunse Yaeger, apăsând un buton de la 
tastatură. 

Max dispăru într-o secundă, iar Yaeger reveni la Pitt. 

— Ar fi păcat ca descoperirea prietenei tale să nu poată fi 
valorificată din cauza crizei de ruteniu. 

— Pentru că implicaţiile sunt extrem de importante, sunt sigur 

că se va găsi o sursă pe undeva, îi spuse Pitt încrezător. 

— Dacă bănuiala ta despre explozia de la laborator este 
corectă, atunci mai este cineva care ştie că ruteniul este greu de 
găsit. 

Pitt aprobă din cap. 

— De asta mă tem şi eu. Dacă sunt în stare să omoare pentru 
a opri proiectul, atunci probabil că vor încerca să şi monopolizeze 
restul de minereu. 

— Care-i următoarea ta mişcare? 

— Nu pot să mă duc decât într-un loc, spuse el. Destinația este 
Miners Co-op din Ontario, singurul loc din lume în care se mai 
găseşte ruteniul. 

Summer aştepta pe doc când zări şalupa lui Trevor venind în 
viteză în port. Era îmbrăcată cu un pulover lejer, de culoarea 
şofranului, care îi punea în evidenţă părul roşu ce îi curgea pe 
umeri. Privirea ei devenea din ce în ce mai caldă, pe măsură ce 
barca se apropia de doc; Trevor ieşi din cabina timonei şi îi făcu 
cu mâna. 

— Ai drum în direcţia mea? îl întrebă ea cu un zâmbet. 

— Dacă n-am, îmi fac, răspunse el cu o privire care spunea 
multe. 

Se întinse şi o ajută să urce la bord. 

— Unde-i Dirk? întrebă el. 

— Incă îl durea capul de dimineaţă, aşa că a luat o aspirină şi 
s-a băgat la loc în pat. 

Trevor se îndepărtă de chei şi trecu în viteză de docul 
municipal, apoi reveni în port. Dacă şi-ar fi aruncat privirea către 
docul îngust, ar fi putut observa un bărbat îmbrăcat la patru ace, 
care îi urmărise dintr-un jeep maro. 

— Ai terminat inspecția pentru dimineaţa asta? îl întrebă 
Summer, în timp ce treceau de o barjă încărcată până la refuz. 

— Da. Topitoria de aluminiu este doar o mică parte din 
afacerea lor. Bănuiesc că are legătură cu declaraţia obligatorie 
de mediu. 

Se uită la Summer cu un zâmbet strâmb. 

— M-am liniştit când am văzut că nu mă aştepta poliţia la 
barcă în dimineaţa asta. 

— Mă îndoiesc că te-a văzut cineva la uzina Terra Green. Mai 
degrabă eu şi cu Dirk ne putem aştepta să apărem pe afişe cu 
„cei mai căutaţi” la secţia din Kitimat, răspunse ea, râzând cu 
jumătate de gură. 

— Sunt convins că agenţii de pază de la centrală n-au de gând 
să dea declaraţii pe la poliţie. Ei cred că l-au ucis pe Dirk. 

— Asta dacă nu cumva au camere de supraveghere, iar tu ai 
fost văzut pescuindu-l din apă. 

— In cazul acesta, se pare că toţi trei am dat de bucluc, spuse 
el privind-o îngrijorat. 

— Poate ar fi o idee bună dacă tu şi cu Dirk aţi sta ceva mai 
feriţi de ochii lumii. In Kitimat, privirile se întorc imediat după 
persoanele înalte cu părul roşu, continuă Trevor. 

In loc să roşească, Summer se apropie mai mult de el şi îl privi 

direct în ochi. El lăsă timona şi o prinse de talie, trăgând-o mai 
aproape. O privi în ochi, apoi o sărută lung, pasional. 

— Nu vreau să ţi se întâmple nimic rău, şopti el. 

Pilotul unui cargo mic care trecea pe lângă ei îi zări şi trase 
sirena. Trevor îşi eliberă o mână pentru a-l saluta, apoi o puse pe 
timonă. Traversară Canalul Douglas, iar el nu dădu drumul nici o 
clipă taliei subţiri a lui Summer. 

Găsiră barca turcoaz NUMA aşa cum o lăsaseră, iar Summer se 
grăbi să treacă la timonă. Cele două ambarcaţiuni se întrecură 
sprintene spre Kitimat, trecând fără probleme prin zona centralei 
Terra Green. Ajunseră înapoi la docul municipal, unde Dirk 
tocmai îşi făcea apariţia. Mersul îi era destul de nesigur, iar pe 
cap purta o şapcă pentru a-şi ascunde parţial bandajul. 

— Te mai doare capul? îl întrebă Trevor. 

— Nu aşa de tare, răspunse Dirk. Nu îmi mai zvâcneşte ca 
dinamita, ci doar ca şi cum m-ar pocni cineva cu un ciocan. Încă 
îmi mai reverberează sunete de clopoței în creier. 

Summer legă barca şi se apropie de cei doi, având în mâini o 
cutie mare. 

— Sunteţi gata să treceţi la treabă? întrebă ea. 

— Probele de apă, spuse Trevor. 

— Da, probele de apă, răspunse ea, uitându-se la setul pentru 
analiza apei pe care îl primiseră de la piscina municipală Kitimat. 

Urcă la bordul bărcii lui Trevor şi strânse la un loc toate 
mostrele colectate cu o noapte înainte. Dirk şi Trevor o priveau 
stând sprijiniți de balustradă, în timp ce Summer deschidea setul 
de testare şi trecu la treabă. 

— Prima probă are un pH de 8.1, spuse ea. Aciditatea e doar 
cu un pic mai mare decât nivelul normal pentru apele din zonă, 
deci nu e nimic semnificativ. 

Continuă să testeze probele ei de apă, apoi trecu la flacoanele 
colectate de Trevor. Rezultatele se încadrau în aceleaşi valori; 
ajunse la ultima probă, iar pe chip i se citea resemnarea. 

— La fel, nivelul pH-ului este în jur de 8.1. In mod surprinzător, 
apele din jurul uzinei nu au un nivel anormal de aciditate. 

— Se pare că teoria noastră cum că centrala ar descărca 
dioxidul de carbon în apă tocmai a fost desfiinţată, spuse Trevor. 

— Medalia de aur pentru Mitchell Goyette, spuse Dirk 
sarcastic. 

— Totuşi, nu pot să nu iau în considerare şi petrolierul, spuse 
Summer. 

Trevor o privi nedumerit. 

— Atenţia ne-a fost distrasă de un lucru pe care nu l-am putut 
demonstra, dar Dirk şi cu mine credem că în tanc mai degrabă 
era încărcat dioxidul, nu descărcat. 

— Nu prea are sens, doar dacă l-ar transporta către o altă 
centrală; sau dacă l-ar deversa în mare. 

— Înainte de a porni de nebuni în jurul lumii pe urmele unui 
petrolier, cred că ar trebui să ne mai îndreptăm o dată atenţia 
către locul de unde am luat proba cu aciditatea maximă, spuse 
Summer, adică Strâmtoarea Hecate. Avem tot ce ne trebuie, 
adăugă ea, îndreptându-se spre barca NUMA. 

— Aşa e, aprobă Dirk. Trebuie să studiem fundul mării în jurul 
Insulei Gil. Cu siguranţă vom găsi răspunsul acolo. 

— Ai timp să te ocupi de asta? întrebă Trevor cu speranţă în 
glas. 

Dirk se uită spre Summer. 

— Am primit un telefon de la biroul din Seattle. Au nevoie de 
barcă până la sfârşitul săptămânii pentru nu ştiu ce treabă în 
Strâmtoarea Puget. Putem s-o mai ţinem două zile, după care 
trebuie s-o întindem de aici. 

— Avem timp suficient să examinăm o porţiune bună din 
împrejurimile Insulei Gil, spuse Summer. 

— Hai s-o pornim mâine dis-de-dimineaţă. Poţi să vii şi tu, 
Trevor? fu rândul ei să întrebe cu speranţă în glas. 

— N-aş lipsi pentru nimic din lume, răspunse el fericit. 

Plecară împreună, fără să observe jeepul maro al unei firme de 
închiriat maşini care îi urmărea de pe străduţa adiacentă. Şoferul 
opri câteva secunde pentru a arunca o privire asupra docului şi 
portului. Din spatele volanului, Clay Zak studia cele două bărci 
ancorate una în spatele celeilalte, aflate la capătul docului. Dădu 
din cap cu subînţeles, apoi îşi continuă tacticos drumul. 


171 


36 


Trevor ajunse la doc a doua zi la ora şapte; Dirk şi Summer 
erau deja acolo, aranjând echipamentele pe puntea principală. O 
sărută rapid pe Summer, cât Dirk era atent la un cablu de 
remorcare, apoi aduse la bord o cutie frigorifică. 

— Sper să vă placă somonul proaspăt afumat, spuse el. 

— AŞ spune că e un mare plus faţă de stocul impresionant de 
unt de arahide şi murături cu mărar pe care l-a făcut Dirk, 
răspunse Summer. 

— Cele două merg întotdeauna bine împreună, se apără Dirk. 

Intră în cabina timonei şi porni motorul, apoi reveni pe punte. 

— Trebuie să-i facem plinul înainte, anunţă el. 

— Putem merge la staţia de după prima cotitură, răspunse 
Trevor. E un pic mai ieftin decât la staţia principală a marinei. 
Căzu pe gânduri un moment, apoi continuă: Nici barca mea nu 
mai are prea mult combustibil. Mai bine mergeţi cu barca voastră 
în spatele meu şi am s-o las pe a mea la ieşirea din canal. 

Dirk dădu din cap că e de acord, iar Trevor sări pe punte şi 
apoi în barca lui, care era andocată în spatele navei NUMA. 
Descuie uşa cabinei timonei, porni motorul diesel şi îl ascultă 
cum turează. Verifică nivelul de motorină din rezervor, apoi 
remarcă o pereche de ochelari de soare pe tabloul de bord, pe 
care Summer îi uitase. Se uită spre barcă lor şi o văzu dezlegând 
parâmele. Inhăță ochelarii, sări peste bord şi plecă grăbit spre 
ea. 

— Ai nevoie de protecţie pentru ochii aceştia frumoşi? întrebă 
el. 

Summer aruncă parâma la bord, apoi îşi înălţă privirea şi îl 
văzu pe Trevor stând cu mâna întinsă spre ea. Se uită spre norii 
de ploaie de deasupra, apoi îşi pironi privirea pe chipul lui Trevor. 

— Nu prea cred că o să am nevoie de ei astăzi, dar bine că ai 
dovedit că nu eşti hoţ. 

Se întinse şi luă ochelarii, exact în momentul în care din 
spatele lor se auzi o bubuitură îngrozitoare. Suflul exploziei îi 
aruncă pur şi simplu spre doc, în timp ce de deasupra capetelor 
le cădea o ploaie de schije. Trevor se aruncă peste Summer 
pentru a o proteja, fiind lovit în spate de bucăţi de lemn şi de 
sticlă. 

Infernul fusese declanşat cu ajutorul unui fitil de amorsare în 
cinci minute, ataşat la patru cartuşe de nitroglicerină şi conectat 
la capsa detonantă de pe barca lui Trevor. Explozia distruse 
aproape toată partea de dinapoi a bărcii canadiene şi aproape 
toată cabina timonei. Pupa se scufundă rapid, iar prova rămase 
la suprafaţă, ţinută doar de parâma cu care era legată de doc şi 
balansându-se ciudat. 

Dirk se afla în cabina propriei ambarcaţiuni în momentul 
deflagraţiei, aşa că nu fu atins de resturile aruncate prin aer. Se 
grăbi imediat să iasă pe doc şi să o găsească pe Summer, pe 
care între timp o protejase Trevor. Summer nu fusese nici ea 
rănită, în schimb Trevor nu fusese la fel de norocos. Spatele îi 
era însângerat din cauza rănii produse de o aşchie înfiptă în 
umăr, iar în picior avea o schijă mare, care îl făcea să 
şchioapete. Ignoră însă rănile şi se îndreptă cu greutate spre 
ceea ce mai rămăsese din barca lui. Summer şi Dirk rămaseră pe 
loc, bucuroşi că au scăpat nevătămaţi; apoi Dirk sări în barcă, luă 
un extinctor şi stinse focul care izbucnise şi care s-ar fi putut 
extinde. 

Summer găsi un prosop şi se grăbi să îl ajute pe Trevor să-şi 
curețe rana de la umăr, în timp ce acesta stătea şi privea absent 
aglomerarea diformă care fusese odată barca lui. In apropiere se 
auzi sirena unei maşini de poliţie, iar Trevor se întoarse spre 
Summer cu o privire care exprima supărare şi furie. 

— Sigur este mâna celor de la Terra Green, murmură el. Mă 
întreb dacă nu cumva tot ei l-au ucis şi pe fratele meu. 

x x x 

Aflat într-o cafenea din apropierea portului, Clay Zak se uita cu 
interes pe fereastră, admirând dâra de foc şi de fum care se 
zărea deasupra apei. Işi termină cafeaua espresso şi croissantul, 
lăsă un bacşiş gras pe masă, apoi se îndreptă spre jeepul lui 
maro, închiriat. 

„Smoke on the water”, îngână el melodia celor de la Deep 
Purple, în timp ce se urca la volanul maşinii. Conduse spre 
aeroportul din afara oraşului, unde îl aştepta avionul privat al lui 
Mitchel Goyette. 

Avionul se roti o dată pe deasupra aeroportului, în aşteptarea 
decolării unui alt avion şi a confirmării din partea turnului de 
control. Având aceeaşi nuanţă de turcoaz ca şi ambarcaţiunile 
surori, avionul Hawker 750 al NUMA ateriză cu graţie pe pistă. 
Rulă apoi până în apropierea unei clădiri din cărămidă roşie şi se 
opri lângă un avion mult mai mare, un Gulfstream G650. Uşa 
avionului se deschise şi Pitt ieşi de îndată, punându-şi o haină pe 
el. Se îndreptă spre terminal, unde fu întâmpinat de bărbatul 
rotofei din spatele ghişeului. 

— Bine aţi venit la Elliot Lake. Nu se întâmplă prea des să 
primim două avioane în aceeaşi zi, spuse el cu un accent rural 
prietenos. 

— Pista este prea mică pentru avioanele mai mari? întrebă 
Pitt. 

— Pista are doar o sută cincizeci de metri, dar sperăm ca la 
anul s-o extindem. Doriţi să vă ajut să închiriaţi o maşină? 

Pitt dădu din cap că voia şi în scurt timp părăsi terminalul cu 
setul de chei al unui SUV Ford, albastru. Scoase harta din 
torpedoul maşinii şi cercetă împrejurimile. Elliot Lake era un 
orăşel situat în apropierea părţii de nord-est a malului lacului 
Huron. Aflat la aproximativ patru sute cincizeci de kilometri de 
Detroit, lacul aparţinea de districtul Algoma din provincia 
Ontario. Înconjurat de întinderi sălbatice, peisajul cuprindea un 
ansamblu luxuriant de munţi stâncoşi, râuri şerpuitoare şi lacuri 
adânci. Pitt găsi pe hartă aeroportul, construit în mijlocul unei 
păduri dese, la câţiva kilometri de partea de sud a oraşului. 
Localiză un drum necirculat care traversa munţii spre sud, 
trecând pe lângă ţărmul lacului Huron şi ajungând în final pe 
autostrada Trans-Canada. Pitt ar fi trebuit să ajungă la 
aproximativ douăzeci şi cinci de kilometri spre vest, într-un 
orăşel minier numit Blind River, unde se afla şi o veche 
exploatare forestieră. 

Drumul era pitoresc, trecând pe lângă câteva lacuri de munte 
şi un râu năvalnic ce se vărsa într-o cascadă abruptă. Relieful se 
schimbă apoi, coborând spre ţărmul lacului Huron şi spre oraşul 
Blind River. Odată intrat în micul oraş, încetini pentru a putea 
admira căsuţele originale de lemn, construite cu precădere prin 

anii 1930. Apoi ieşi din oraş şi îşi continuă drumul până când zări 
un depozit de tablă, în apropierea unui câmp plin cu mormane de 
rocă şi minereu. Deasupra unui indicator ruginit, pe care scria 
ONTARIO MINERS CP-OP şi MUZEU, flutura steagul Canadei cu 
binecunoscuta sa frunză de arțar. Pitt parcă lângă intrare, exact 
în momentul în care un bărbat lat în spate şi îmbrăcat într-un 
costum maro cobora scările; acesta se urcă apoi la volanul unui 
sedan nou, alb. Pitt observă că bărbatul îl priveşte insistent pe 
sub ochelarii de soare, dar cobori la rândul său din maşină şi 
intră în clădire. 

Interiorul prăfuit aducea a muzeu minier. Toate colţurile 
gemeau de cărucioare încărcate cu diverse minereuri şi 
târnăcoape ruginite, deasupra cărora se aflau rafturi pline cu 
reviste de specialitate şi fotografii vechi. In spatele unui galantar 
de lemn se afla un seif vechi, în care Pitt presupuse că se 
păstrau mostrele de minerale mai de valoare. 

In spatele unei tejghele stătea un om în vârstă, care părea la 
fel de prăfuit ca şi restul încăperii. Avea un cap în formă de bec, 
iar părul cărunt - ca şi culoarea ochilor şi a mustăţii - se asorta 
perfect cu puloverul ros de vreme, peste care purta o pereche de 
bretele în dungi. Il cercetă pe Pitt din cap până în picioare prin 
ochelarii Ben Franklin, care îi alunecaseră până pe vârful nasului. 

— Bună dimineaţa, spuse Pitt, prezentându-se imediat. 

işi îndreptă privirea către un recipient lustruit din tablă ce 
semăna vag cu un vas pentru lichior, dar care era de fapt o 
lampă veche cu ulei şi adăugă: 

— Ce artefacte interesante aveţi aici! 

Bărbatul tresări şi deveni brusc interesat, realizând că Pitt nu 
este doar un turist rătăcit care are nevoie de informaţii. 

— Aşa este! Acesta se folosea pe vremuri la reumplerea cu 
petrol a lămpilor minerilor. Provine de la minele Bruce din 
apropiere. Bunicul meu a lucrat în minele de cupru de acolo până 
în 1921, când au fost închise, spuse el cu o voce hârâită. 

— Se găseşte mult cupru prin dealurile din împrejurimi? 
întrebă Pitt. 

— Nu suficient. Majoritatea minelor de cupru şi de aur s-au 
închis acum câteva decenii. Mulţi căutători au fost atraşi la 
vremea respectivă, dar nu mulţi s-au şi îmbogăţit, răspunse el 
dând din cap. Privindu-l drept în ochi, continuă: Cu ce pot să vă 
fiu astăzi de folos? 

— Aş vrea să aflu mai multe despre stocul dumneavoastră de 

ruteniu. 

— Ruteniu? întrebă el, privindu-l cu suspiciune. Sunteţi 
împreună cu tipul de adineauri? 

— Nu, răspunse Pitt. 

Işi aminti comportamentul ciudat al bărbatului în costum 
maro, dar încercă să-şi alunge din minte senzaţia enervantă de 
deja-vu pe care o avusese în preajma acestuia. 

— Cam straniu, spuse bărbatul, privindu-l în continuare 
neîncrezător. Celălalt tip era de la Ministerul Resurselor Naturale 
din Ottawa. A venit să verifice cantitatea de ruteniu existentă, 
precum şi proveniența acestuia. E ciudat că l-a interesat un 
singur mineral, iar acum apăreţi şi dumneavoastră şi mă-ntrebaţi 
acelaşi lucru. 

— S-a prezentat? 

— Cred că a zis că-l cheamă John Booth. Foarte ciudat tipul, 
după părerea mea. Pe dumneavoastră, domnule Pitt, ce anume 
v-ar interesa? 

Pitt îi relată pe scurt despre proiectul Lisei Lane de la 
Universitatea George Washington şi despre rolul ruteniului în 
munca ei de cercetare. Nu îi pomeni însă şi despre importanţa 
covârşitoare a descoperirii ei recente şi nici despre explozia de la 
laborator. 

— Da, îmi aduc aminte că am trimis o mostră la laborator, 
acum o săptămână sau două. Nu am avut multe cereri pentru 
ruteniu, doar din partea câtorva laboratoare de cercetare şi 
ocazional din partea unor companii de înaltă tehnologie. Preţul a 
crescut atât de mult, încât nu mulţi îşi pot permite să-l cumpere. 
Bineînţeles că nouă ne convine asta, facem profit la fiecare 
comandă, zâmbi el şi îi făcu lui Pitt cu ochiul. Mi-aş fi dorit să 
putem reînnoi stocul. 

— In momentul de faţă nu aveţi nici un furnizor de ruteniu? 

— Din păcate nu, de foarte mulţi ani şi mă gândesc că în 
curând o să-l vindem pe tot. Mai primeam uneori de la o mină de 
platină din estul oraşului Ontario, dar minereul pe care îl extrag 
acum conţine extrem de puţin ruteniu. Nu, după cum îi spuneam 
şi domnului Booth, majoritatea cantităților ne-au fost furnizate de 
inuiţi. 

— Au mine în nord? întrebă Pitt. 

— Aşa se pare. Am scos catalogul cu înregistrări pentru 
domnul Booth, spuse el, arătând către jurnalul foarte vechi, 
învelit în piele, de la celălalt capăt al tejghelei. Ultima achiziţie a 

avut loc acum mai bine de o sută de ani. În registru există o 
evidenţă detaliată. Inuiţii îi spun „kobluna negru” sau aşa ceva. 
In înregistrările noastre e trecut ca „mostră Adelaide”, pentru că 
tabăra inuiţilor se află în Peninsula Adelaide, lângă Polul Nord. 

— Deci la atât se limitează producţia canadiană de ruteniu? 

— Eu doar atât ştiu. Şi, de fapt, nimeni nu ştie cât ruteniu mai 
există acolo, la inuiţi. A fost excavat acum mult timp. Legenda 
spune că inuiţii s-au temut să se întoarcă pe insulă după aceea, 
de teama blestemului. Ceva cum că în mină sunt spirite malefice 
şi că înnebuneşti dacă intri. Şi alte tâmpenii de genul ăsta... 
Ceva ştiinţifico-fantastic, tipic zonei de nord. 

— Eu cred că legendele locale au de multe ori la bază şi ceva 
real, răspunse Pitt. Vă deranjează dacă răsfoiesc şi eu un pic 
registrul? 

— Deloc. 

Bătrânul geolog se îndreptă agale spre tejghea şi se întoarse 
cu registrul, răsfoindu-l pe drum. Se încruntă dintr-odată şi se 
înroşi ca racul de supărare. 

— Sfântă Marie! spuse el printre dinţi. A rupt foi din registru, 
chiar în faţa mea! Paginile cu harta desenată de mână a locației 
minei au dispărut! 

Bărbatul trânti nervos pe tejghea registrul şi se uită furios spre 
uşă. Pitt observă lipsa celor două pagini, care fuseseră rupte cu 
grijă. 

— Aş îndrăzni să afirm că domnul Booth nu e chiar cine 
pretinde că este, spuse Pitt. 

— Trebuia să-mi dau seama de asta când am văzut că nu ştie 
ce-i aia maşină de jetaj, bombăni el. Nu-nţeleg de ce a trebuit să 
rupă paginile, în loc să ceară să-i fac o copie. 

Pitt ştia de ce. Domnul Booth nu voia ca altcineva să mai afle 
despre sursa inuită de ruteniu. Trase jurnalul mai aproape şi citi 
ultima însemnare de lângă paginile rupte: 


22 octombrie, 1917. Horace Tucker de la Churchill Trading 
Compania a expediat următoarele cantităţi de minereu brut: 
5 tone minereu cupru 

12 tone minereu plumb 

2 tone zinc 

1/4 tone ruteniu („kobluna negru” Adelaide) 

Se vor completa sursa şi rezultatele de laborator. 

— Este singura livrare de la inuiţi? întrebă Pitt. 

Bătrânul încuviinţă din cap. 

— Asta a fost. In paginile lipsă se menţiona că de fapt inuiţii 
obţinuseră mineralul cu câteva zeci de ani înainte. Curierii din 
Churchill n-au găsit o piaţă de desfacere până când Tucker n-a 
adus un eşantion cu ceva minerale de la o mină din Manitoba. 

— Credeţi că sunt şanse ca Churchill Trading Company să fi 
păstrat înregistrările? 

— Mă îndoiesc. Au dat faliment prin 1960. M-am mai întâlnit o 
dată cu Tucker, câţiva ani mai târziu, în Winnipeg, cu puţin timp 
înainte să moară. Imi aduc aminte că mi-a zis că acel centru 
comercial vechi din Churchill arsese din temelii. Imi imaginez că 
au ars şi registrele. : 

— Inseamnă că aici se termină povestea. Imi pare rău pentru 
furt şi vă mulţumesc pentru informaţii. 

— Aşteaptă un pic, spuse bărbatul. 

Se duse spre seif şi îl deschise. Cotrobăi puţin într-o ladă de 
lemn din interior, apoi se întoarse şi-i înmână lui Pitt o bucată 
mică de rocă şlefuită, cu un luciu argintiu. 

— Kobluna negru? întrebă Pitt. 

— Un eşantion din partea casei, ca să înţelegeţi mai bine 
despre ce este vorba. 

Pitt se apropie de tejghea şi dădu mâna cu geologul, 
mulţumindu-i pentru timpul acordat. 

— Încă ceva, spuse bătrânul în timp ce Pitt se îndrepta spre 
uşă. Dacă veţi da cumva nas în nas cu Booth ăla, să-i transmiteţi 
din partea mea că, dacă-l mai prind vreodată, am să-l alerg cu 
un târnăcop. 

După-amiaza se anunţa din ce în ce mai răcoroasă - Pitt 
aşteptă tremurând ca încălzirea din maşină să pornească, apoi 
părăsi parcarea de la Co-op. Mâncă la repezeală într-un bistrou 
din Blind River şi conduse înapoi spre aeroport pe drumul plin de 
serpentine, cu mintea la povestea inuită a ruteniului. Minereul 
provenea mai mult ca sigur din zona Arcticii, probabil din tabăra 
inuită de la Adelaide. Dar cum putuseră oare inuiţii, care nu 
dispuneau de o tehnică avansată, să extragă ruteniul din adâncul 
minei? Oare mai existau rezerve de minereu acolo? Şi cine era 
de fapt John Booth şi de ce era el interesat de minereul inuiţilor? 

Frământat de aceste întrebări fără răspuns, Pitt străbătea 
dealurile pitoreşti din zonă. La un moment dat încetini, având în 
faţă o rulotă care mergea cu viteză mică. Reuşi să o depăşească 

de îndată ce drumul se lăţi şi şoferul îi făcu semn că poate să 
treacă. Pitt acceleră şi, în timp ce îl depăşea, observă că maşina 
are număr de Colorado. 

Intră într-o zonă cu serpentine, având de-o parte stânci, iar de 
cealaltă un râu tumultuos. Viră într-o curbă strânsă şi zări apoi, la 
câteva sute de metri, cum şoseaua aproape că se termina brusc 
într-un viraj. Văzu cu coada ochiului un sedan alb parcat într-o 
bifurcaţie şi realiză că era aceeaşi maşină în care se urcase John 
Booth la Co-op; după următoarea curbă însă, o pierdu din vizor. 

Traversă o curbă foarte strânsă în formă de S, după care, 
pentru o porţiune scurtă, drumul se îndreptă iar. In stânga lui Pitt 
coasta dealului era extrem de abruptă şi se prelungea câteva 
sute de metri, până pe malul râului. Profită de drumul drept şi 
acceleră, apoi auzi deodată nişte bufnituri slabe în spatele lui, ca 
un foc de artificii foarte îndepărtat. Privi în oglinda retrovizoare, 
dar nu văzu nimic, deşi zgomotul încă se mai auzea. Zări în 
schimb un bolovan de mărimea unei case, care se prăvălea de 
pe munte înspre el. Stânca uriaşă se rostogolea pe traiectoria 
perfectă, astfel încât să îl intersecteze în mai puţin de cincizeci 
de metri în faţă. 

Pitt apăsă instantaneu frâna, până în podea. Cauciucurile 
scârţâiră în semn de protest şi maşina începu să patineze uşor, 
dar sistemul ABS se activă imediat, controlând deraparea. In cele 
câteva secunde în care aştepta ca maşina să se oprească, Pitt 
observă alunecarea de teren pe care bolovanul o antrenase. 
Văzând că jumătate de munte îl urmăreşte ca să îl strivească, 
Pitt realiză că are doar o singură şansă de scăpare. 

Datorită reflexului rapid de a frâna imediat, maşina reuşi să 
evite un prim contact cu bolovanul mamut, care lovi asfaltul şi se 
făcu bucăţi la doar cinci metri în faţa lui. Majoritatea pietrelor 
continuară să o ia la vale, izbindu-se de parapet şi prăvălindu-se 
cu o viteză din ce în ce mai mare spre râu. Câteva bucăţi uriaşe 
de stâncă se înfipseră însă în şosea, fiind acoperite în scurt timp 
de un val de pământ. 

Maşina lui Pitt se ciocni de una dintre acestea, o lespede 
netedă de granit şi rămase pe loc. Deşi bara de protecţie şi 
masca se făcură zob, motorul scăpă intact. Pitt simţi un şoc 
puternic în interiorul maşinii, suficient cât să se umfle airbagul şi 
să îl lovească în piept, iar maşina să ricoşeze în spate. Instinctul 
lui de şofer cu experienţă îl făcu să acţioneze cutia de viteze în 
marşarier şi să apese concomitent pe acceleraţie, exact în 

momentul impactului. 

Cauciucurile din spate începură să scoată fum înainte de a se 
propti în asfalt, apoi maşina fu din nou propulsată în spate. Pitt 
reuşi să prindă volanul şi încercă să îl ţină nemişcat cât timp 
maşina mergea haotic cu spatele, reuşind într-un final s-o facă să 
meargă în linie dreaptă. Transmisia scrâşni sub piciorul lui, apoi 
trecu într-o viteză inferioară, deşi motorul era turat la maximum. 
Pitt îşi ridică privirea pentru o secundă, cât să constate că masa 
de pământ care aluneca vertiginos avea să-l prindă din spate şi 
realiză că nu poate să scape. 

Intocmai unui tsunami de ardezie, valul de roci se sparse de 
şosea la doar câţiva metri de el. Pentru o clipă avu senzaţia că 
maşina ar putea trece în viteză printre ele, dar câţiva bolovani 
mai mari îi blocară drumul. Nu putea face nimic altceva decât să 
spere că maşina va avea forţa să împingă într-o parte bolovanii şi 
să se strecoare printre aceştia. 

Maşina se izbi cu putere de un bolovan uriaş, care îi distruse 
puntea din spate şi îi smulse una dintre roţile motoare. Pitt fu 
aruncat cu putere în scaun, în timp ce un al doilea val de stânci 
se izbi de locul din dreapta, răsturnând maşina cu fundul în sus. 
Pitt fu aruncat în stânga, unde din fericire se afla încă un airbag 
umflat. Câteva secunde mai târziu, fu aruncat în partea opusă şi 
se lovi cu capul de parbrizul lateral. Urechile începură să îi 
zvâcnească cu putere, în timp ce maşina se rostogolea pe şosea, 
pentru ca la un moment dat să se oprească brusc. Pitt începu să 
audă apoi, ca prin vis, zgomotul de pietriş care îl înconjura din 
toate părţile, apoi privirea i se împăienjeni - mai apucă să simtă 
cum i se scurge ceva cald şi umed pe faţă, după care toate 
deveniră brusc întunecate. 

Pitt ştiu că e în viaţă simțind bătăile ca de ciocan care îi 
sfărâmau ţeasta. Auzul îi reveni şi percepu un râcâit ritmic în 
imediata sa apropiere. Işi îndoi degetele, întâmpinând multă 
rezistenţă, ceea ce îi confirmă că încă mai ţinea strâns în mâini 
volanul maşinii închiriate. Picioarele şi le putea mişca în voie, dar 
capul, pieptul şi braţele păreau complet blocate. Deşi mintea îi 
era înceţoşată, îşi dădu brusc seama că nu putea să respire şi se 
strădui să se elibereze, dar se simţea ca o mumie înfăşurată în 
bandaje. Îşi deschise încet pleoapele, care păreau lipite, dar nu 
văzu decât negru în faţa ochilor. 

Apăsarea pe plămâni deveni mai puternică şi se zbătu mai 
tare, reuşind în sfârşit să-şi elibereze o mână şi un antebraţ din 
misterioasa strânsoare. Auzi o voce şi un sunet de luptă 
înverşunată, apoi avu senzaţia că cineva îl zgârie pe faţă. Fu 
orbit de o explozie de lumină. Trase în piept o gură de aer cu 
praf, apoi îşi miji ochii prin ceața groasă care îl înconjura. Doi 
ochi cafenii şi afectuoşi îl fixau de pe capul mic al unui şoricar 
negru cu bej. Câinele părea să stea cu susul în jos, lucru care îl 
nedumeri pe Pitt. Căţeluşul se apropie, adulmecând faţa expusă 
a lui Pitt, apoi îl linse pe nas. 

— Dă-te de acolo, Mauser, omul e încă în viaţă, se auzi din 
apropiere o voce de bărbat. 

Apărură apoi două mâini vânjoase, care mai scoaseră şi bustul 
lui Pitt din ţărâna şi pietrişul care îi acoperiseră capul. Lui Pitt i se 
eliberară în sfârşit braţele şi îl ajută şi el pe om să împingă micul 
munte de pământ de pe corpul său. Intinzând mâna în sus, îşi 
şterse sângele închegat şi mizeria din ochi şi, în cele din urmă, 
aruncă o privire în jurul său. Cu centura de siguranţă prinsă ferm 
peste piept, îşi dădu în sfârşit seama că el era cu susul în jos, nu 
şoricarul. Două mâini binevoitoare se întinseră în maşină şi 
găsiră butonul care decupla centura, lăsându-l pe Pitt să cadă pe 
tavanul maşinii. Alunecă apoi spre geamul din dreptul şoferului, 
dar mâinile îl traseră către portiera deschisă din partea 
pasagerului. 

— Nu cred că vrei s-o iei pe acolo, dom'le. Primul pas e 
întotdeauna mai greu. 

Pitt ţinu seama de recomandarea vocii şi se târî spre portiera 

pasagerului, pe care fu ajutat să iasă, după care să se ridice în 
picioare. Bătăile din cap i se mai domoliră acum, în poziţie 
verticală, dar un firicel de sânge încă i se scurgea pe obraz. 
Uitându-se la maşina distrusă scutură din cap, gândindu-se ce 
noroc avusese că scăpase cu viaţă. 

Masa de roci şi de pietriş ce alunecase şi izbise maşina, 
răsturnând-o, o împinsese pe şosea până la buza prăpastiei, în 
josul căreia curgea un râu. Maşina ar fi trecut cu uşurinţă peste 
margine, ducându-l pe Pitt către o moarte sigură, de n-ar fi fost 
borna kilometrică atât de bine cimentată. Stâlpul metalic subţire 
agăţase maşina exact în spatele barei de protecţie din faţă, 
ţintuind-o la marginea şoselei, în timp ce tone de pietre 
desprinse din munte cădeau pe pantă în jurul ambelor 
extremităţi ale acesteia. Chiar şi drumul fusese îngropat sub o 
movilă de pământ şi roci, pe o porţiune de circa cincizeci de 
metri. 

— Probabil că viaţa sănătoasă pe care ai dus-o te-a salvat de 
la o moarte sigură, îl auzi Pitt pe salvatorul lui. 

Se întoarse cu faţa spre omul în vârstă, robust, cu părul şi cu 
barba albe, ce stătea şi îl privea lung pe Pitt cu ochii săi cenușii, 
joviali. 

— Nu viaţa sănătoasă m-a salvat, te asigur, îi răspunse Pitt. Îţi 
mulţumesc că m-ai tras afară. M-aş fi sufocat acolo dacă nu ai fi 
săpat să mă scoţi. 

— Lasă asta! Ce-ar fi să vii cu mine la maşină să te oblojesc? 
spuse omul, arătând spre o rulotă parcată la câţiva metri 
distanţă, pe asfaltul intact. 

Era aceeaşi rulotă pe care Pitt o depăşise ceva mai devreme 
pe drum. Pitt încuviinţă şi îl urmă pe om, însoţit de micul şoricar 
negru cu bej, până la rulotă, apoi urcară pe uşa laterală 
deschisă. Pitt se surprinse admirând interiorul finisat în lemn de 
tec şi alamă strălucitoare, care îi conferea rulotei aerul unei 
cabine de lux de pe un vapor. Pe un perete observă ceva ciudat: 
o bibliotecă plină cu cărţi de referinţă din domeniul mineritului şi 
geologiei. 

— Ce-ar fi mergi să te speli până îmi găsesc eu trusa 
medicală? îi sugeră omul. 

Pitt se spălă pe faţă şi pe mâini într-o chiuvetă de porțelan, în 
timp ce maşina Poliţiei Călare Canadiene se apropia în viteză de 
rulotă, cu luminile aprinse. Bătrânul cobori şi vorbi cu poliţiştii, 
apoi se întoarse după câteva minute şi îl ajută pe Pitt să-şi 

panseze o tăietură superficială ce mergea în zigzag pe partea 
stângă a capului. 

— Poliţiştii au zis că la câţiva kilometri mai încolo lucrează la 
autostradă o echipă de constructori. Pot să trimită aici destul de 
rapid un buldozer care să facă drum printre pietre într-o oră sau 
două. Poliţia vrea să-ţi ia o declaraţie când te vei simţi mai bine. 

— Îţi mulţumesc că i-ai gonit pentru moment. Abia încep să 
mă dezmeticesc. 

— Scuză-mă că nu te-am întrebat mai devreme, dar cred ai 
nevoie să bei ceva. Ce ai vrea? 

— Aş face moarte de om pentru o tequila, dacă ai cumva, 
răspunse Pitt, cufundându-se într-un mic fotoliu de piele. 

Şoricarul îi sări imediat în poală şi îl înduplecă pe Pitt să-l 
mângâie în spatele urechilor. 

— Ai noroc, răspunse omul, scoțând din bufet o sticlă de 
tequila Don Julio. Răsucind sticla, adăugă: Mai sunt câteva guri 
bune aici. 

— Azi am avut noroc de două ori. E o marcă excelentă de 
tequila, remarcă Pitt, recunoscând eticheta scumpă de suc 
albastru de agave. 

— Lui Mauser şi mie ne place să călătorim mult, spuse omul cu 
un zâmbet, în timp ce turna porţii zdravene pentru Pitt şi pentru 
el. 

Pitt lăsă lichidul de foc să i se scurgă pe gâtlej picătură cu 
picătură, savurându-i aroma rafinată. Simţi cum mintea i se 
limpezeşte aproape imediat. 

— Asta da alunecare, spuse omul. Bine că n-ai ajuns la câţiva 
metri mai jos pe şosea. 

— Am ştiut ce se va întâmpla şi am încercat să merg în 
marşarier, dar n-am prea avut timp. 

— Nu ştiu ce tâmpit ar face detonări deasupra unei autostrăzi 
deschise circulaţiei, spuse el, dar sper să-l prindă pe ticălos. 

— Detonări? întrebă Pitt, amintindu-şi deodată berlina albă pe 
care o văzuse parcată ceva mai înainte pe drum. 

— Am auzit explozia şi am văzut un nor de fum alb sus pe 
deal, exact înainte ca bolovanii ăia să înceapă să danseze. Le-am 
spus asta şi poliţiştilor, dar ei au zis că nu sunt echipe care să 
facă detonări pe aici. 

— Deci nu crezi că a fost doar un bolovan mai mare care a 
căzut, antrenându-i şi pe alţii, nu? 

Omul se aşeză în genunchi şi deschise un sertar mare de sub 

raftul de cărţi. Scotocind sub o pătură groasă, scoase o cutie 
mică de lemn pe care scria DYNO NOBEL. Pitt recunoscu numele 
fabricantului, care era un urmaş al lui Alfred Nobel, inventatorul 
dinamitei. Deschizând capacul, omul îi arătă lui Pitt câteva 
batoane galbene de 20 de centimetri lungime, împachetate în 
cutie. 

— Mai detonez şi eu câte unul atunci când explorez un 
potenţial filon de minereu. 

— Eşti prospector? îl întrebă Pitt, făcând un semn din cap 
către raftul cu cărţi de geologie. 

— E mai mult un hobby decât o profesie, răspunse omul. Doar 
îmi place să caut lucruri de valoare. N-aş detona niciodată în 
apropierea unor locuri populate, dar aici probabil că asta s-a 
întâmplat. Vreun nebun a găsit ceva strălucitor în vârful dealului 
şi a hotărât să se uite mai îndeaproape. N-aş vrea să plătesc 
factura lui pentru curăţenie dacă va fi prins. 

Pitt dădu din cap în tăcere, fiind aproape sigur că explozia nu 
fusese opera vreunui miner nevinovat. 

— Ce te aduce în zona asta? îl întrebă Pitt. 

— Argintul, răspunse prospectorul, ridicând sticla de tequila şi 
turnându-i lui Pitt o a doua porţie de băutură. A fost odată o mină 
de argint funcţională pe lângă Algoma Mills, înainte să 
înnebunească toată lumea de aici după uraniu. Imi închipui că, 
dacă s-a dat vreodată o mare lovitură aici, trebuie să mai fi 
rămas nişte firimituri pentru un găinar ca mine. Scutură din cap, 
apoi zâmbi: Până acum, teoria mea nu s-a dovedit valabilă. 

Pitt zâmbi, apoi îşi goli paharul de tequila. Se întoarse spre 
prospector şi îl întrebă: 

— Ce ştii despre mineralul ruteniu? 

Prospectorul îşi frecă bărbia pentru o clipă. 

— Este înrudit cu platina, deşi nu e asociat cu zăcămintele din 
aceste locuri. Ştiu că preţul a crescut vertiginos, aşa că probabil 
îl caută mai mulţi tipi, dar eu n-am dat niciodată de chestia asta. 
Nici nu ştiu pe nimeni care să fi găsit. Din câte-mi amintesc, 
există doar câteva locuri în lume unde se extrage. Mai am o 
singură amintire despre ruteniu şi anume că unii credeau că are 
legătură cu vechiul spital de nebuni din Pretoria. 

— Nu cunosc prea bine povestea asta, răspunse Pitt. 

— O poveste a minerilor din Africa de Sud. Am citit despre ea 
pe când făceam nişte cercetări asupra diamantelor. Se pare că 
era o mică ţesătorie construită pe la sfârşitul secolului lângă 

Pretoria, în Africa de Sud. După ce a funcţionat cam un an, s-a 
constatat că muncitorii îşi pierdeau minţile. Situaţia s-a înrăutățit 
aşa de tare, că fabrica a trebuit închisă. Nebunia avea legătură 
probabil cu substanţele chimice folosite acolo, dar asta nu s-a 
stabilit niciodată exact. Mai târziu s-a observat că fabrica era 
construită lângă o mină de platină bogată în ruteniu, iar minereul 
de ruteniu, care avea puţină valoare pe atunci, era depozitat în 
grămezi mari alături de fabrică. Cel puţin un istoric a crezut că 
acel comportament nebunesc era legat de neobişnuitul mineral. 

— E o poveste interesantă, a spus Pitt, amintindu-şi de 
discuţia de la cooperativă. Ştii cumva dacă eschimoşii au făcut 
minerit în nord pe vremuri? 

— Nu pot să zic c-aş şti. Desigur, Arctica este considerată un 
ţinut excelent pentru minerit în zilele noastre. Diamante în 
Teritoriile de Nord-Vest, cărbune pe Insula Ellesmere şi, 
bineînţeles, peste tot se fac prospecţiuni pentru petrol şi gaze 
naturale. 

Fură întrerupţi de un poliţist cu faţa împietrită, care îşi băgase 
capul pe uşă cerându-i lui Pitt să dea o declaraţie despre maşina 
închiriată ce tocmai fusese distrusă. Echipa de drumari veni la 
scurt timp după aceea şi se apucă să curețe şoseaua de resturile 
alunecării de teren. Bolovanii desprinşi din munte şi pietrişul fură 
repede date deoparte şi, după puţin timp, o bandă de circulaţie 
fu deschisă în zona afectată de fenomenul natural. 

— Ai putea cumva să mă duci până la aeroportul Elliot Lake? îl 
întrebă Pitt pe bătrânul prospector. 

— Eu mă îndrept spre regiunea Sudbury, aşa că e cam în 
drumul meu. Te poftesc pe scaunul din faţă, răspunse el, 
aşezându-se la volan. 

Rulota cea mare abia se strecură printre resturile rămase pe 
şosea, apoi ajunse la un drum deschis în capătul celălalt. Cei doi 
vorbiră relaxat despre istorie şi minerit, apoi rulota opri în faţa 
micului aeroport. 

— Am ajuns, dom'le... cum îţi zice? 

— Pitt. Dirk Pitt. 

— Pe mine mă cheamă Clive Cussler. Drum bun, domnule Pitt! 

Pitt strânse mâna bătrânului prospector, apoi îl mângâie pe 
cap pe şoricar, înainte de a cobori din rulotă. 

— iți rămân îndatorat pentru ajutor, spuse Pitt privindu-l pe 
prospector cu sentimentul că se înrudesc. 

— Mult noroc, să dea Domnul să găseşti filonul filoanelor! 

Pitt intră în clădire şi se apropie de directorul terminalului, 
care se întoarse spre el cu gura căscată - arăta de parcă fusese 
călcat de un autobuz Greyhound. Părul şi hainele îi erau pline de 
praf şi avea pe cap un bandaj pătat de sânge. Când Pitt îi relată 
că maşina închiriată era răsturnată pe autostradă şi plină cu 
pietre, directorul fu în pragul unei crize. 

În timp ce completa o serie nesfârşită de documente necesare 
pentru asigurări, Pitt aruncă o privire pe fereastră şi observă că 
avionul Gulfstream nu mai era pe pistă. 

— Cam când a plecat tipul nostru cu avionul? îl întrebă el pe 
director. 

— Cam de o oră sau două. N-a stat mult mai mult decât 
dumneavoastră. 

— Cred că l-am văzut în oraş. Un tip solid într-un costum 
maro? 

— Da, ăsta era clientul. 

— Te superi dacă te întreb unde s-a dus? 

— Ce băgăreţi sunteţi amândoi! Şi el m-a întrebat cine sunteţi, 
zise el, luând un tabel şi parcurgând cu degetul o scurtă listă cu 
sosiri şi plecări ale avioanelor. 

Părând nepăsător, Pitt se aplecă peste umărul directorului, 
văzând numărul de pe coada avionului, C-FTGI, pe care încercă 
să-l reţină. 

— Deşi nu vă pot dezvălui cine se află la bord, pot să vă spun 
însă că avionul are ca destinaţie Vancouver, cu o escală de 
alimentare stabilită în Regina, Saskatchewan. 

— Vin des la Elliot Lake? 

— Nu, n-am mai văzut avionul acela pe-aici. 

Directorul înclină din cap înspre mica încăpere din colţul 
terminalului. 

— Beţi o cafea în sala de aşteptare şi eu voi anunţa echipajul 
de pe zborul dumneavoastră că sunteţi aici. 

Pitt fu de acord şi se îndreptă spre bar, unde îşi turnă cafea 
dintr-un recipient de sticlă colorată. Televizorul fixat sus, într-un 
colţ, transmitea un rodeo de la Calgary, dar Pitt privea dincolo de 
temerarii călăreţi, încercând să aranjeze piesele puzzle-ului din 
ultimele câteva zile. Călătoria sa la Cooperativa Minieră fusese 
una de plăcere, însă bănuiala lui se confirmase. Găsirea unei 
surse de ruteniu avea o importanţă globală şi mai era cineva în 
căutarea ei. Se gândi la bărbatul bine îmbrăcat din berlina albă, 
John Booth. Omul i se părea oarecum cunoscut, dar Pitt nu ştia 

pe nimeni în Vancouver care să aibă mijloacele de a zbura cu un 
avion închiriat. 

Directorul terminalului intră în sală pe neaşteptate şi îşi turnă 
o ceaşcă mare de cafea, apoi se îndreptă spre Pitt. 

— Echipajul zborului dumneavoastră este în drum spre aparat. 
Le-am spus că veţi ieşi imediat. 

In timp ce vorbea deschise un pliculeţ de zahăr, pentru a şi-l 
pune în cafea. Dar plicul se rupse în două şi o ploaie de granule 
albe căzu pe mochetă. 

— Tii, mormăi el, aruncând plicul gol. Asta o să-i dea ceva de 
furcă omului de serviciu din tura de noapte, bombăni el, uitându- 
se fix la mizeria de pe jos. 

Şi Pitt privea tot într-acolo, dar reacţia lui fu diferită. Ochii 
începură să-i strălucească şi un zâmbet viclean i se lăţi pe buze. 

— Un dezastru neprevăzut, îi spuse el directorului, care îl privi 
fără nici o expresie pe faţă. Mulţumesc pentru sprijin. Trebuie să 
dau câteva telefoane, apoi voi urca direct la bord. 

După câteva minute, când intră pe pistă, Pitt mergea cu un 
pas sprinten, în ciuda rănilor care încă îl dureau. Pe faţă, 
zâmbetul său viclean era totuşi bine întipărit. 

— Domnule ministru Jameson, aveţi legătura cu Mitchell 
Goyette pe linia unu, spuse secretara cu păr cărunt, băgându-şi 
capul pe uşă ca un popândău. 

Jameson încuviinţă, apoi aşteptă până când secretara închise 
uşa şi ridică receptorul, deşi cu reţinere. 

— Arthur, ce se mai întâmplă în frumoasa noastră capitală? îl 
întrebă Goyette persiflant. 

— İn Ottawa bate un vânt cald de primăvară, care mai 
compensează un pic şovinismul încins din Parlament. 

— E momentul perfect ca să susţinem păstrarea resurselor 
Canadei doar pentru canadieni, spuse Goyette pompos. 

— Da, ca să putem să le vindem chinezilor, răspunse ministrul 
sec. 

Tonul lui Goyette deveni brusc serios: 

— İn sud-estul Insulei Victoria din Arctica se află o îngrămădire 
de stânci care poartă numele de Insulele Royal Geographical 
Society. Am nevoie de drepturi de exploatare minieră asupra 
tuturor, spuse el, de parcă ar fi cerut încă o ceaşcă de cafea. 

— Stai să mă uit, răspunse Jameson, scoțând dintr-un sertar 
un teanc de hărţi. 

Găsi harta Strâmtorii Victoria, care era împărţită în sectoare 
numerotate, apoi se mută la un computer. Introduse numerele şi 
accesă înregistrările ministerului referitoare la licenţele de 
exploatare şi de extragere emise de guvern. În câteva minute 
avea deja răspunsul pentru Goyette. 

— Mă tem că există deja o licenţă de producţie valabilă, care 
acoperă cam treizeci la sută din teritoriul insulelor, mai ales pe 
cele din sudul Insulei West. E o licenţă pe zece ani, dar acum 
abia au intrat în al doilea an. Proprietarii licenţei sunt Kingfisher 
Holdings, o filieră a companiei de exploatare minieră Mid- 
America Mining Company din Butte, Montana. Au construit o 
mică mină acolo şi extrag cantităţi reduse de zinc, se pare că 
doar în lunile de vară. 

— Deci licenţa e deţinută de o companie americană? 

— Da, dar printr-o companie-paravan canadiană. Tehnic, sunt 
perfect în legalitate, cu condiţia să respecte cerinţele de 
securitate şi să întrunească celelalte prevederi ale licenţei. 

— Vreau ca licenţa să fie anulată şi acordată apoi uneia dintre 
firmele mele, spuse Goyette pe şleau. 

Jameson dădu dezaprobator din cap. 

— Asta ar presupune ca ei să încalce cumva prevederile, de 
exemplu să polueze sau să nu plătească taxele aferente. Nu se 
poate face asta, Mitchell, fără ca guvernul să nu rişte să fie dat în 
judecată. 

— Păi dă-mi tu altă idee atunci! Cum să fac să obţin 
drepturile? se răţoi Goyette la el. 

— Conform ultimului raport de verificare, Mid-America este în 
perfectă regulă cu toate, aşa că singura ta opţiune ar fi să încerci 
să obţii drepturile direct de la ei. Sunt sigur că n-or să încerce să 
te tragă pe sfoară. Se mai gândi un moment şi adăugă: De fapt, 
cred că mai există o posibilitate. 

— Ascult, spuse Goyette nerăbdător. 

— Licenţa conţine o clauză referitoare la securitatea naţională. 
Dacă babilonia asta cu Statele Unite continuă să escaladeze, 
există o posibilitate să foloseşti asta în favoarea ta pentru a 
anula licenţa. Clauza prevede încetarea licenţei în cazuri 
extreme, cum sunt războaiele, conflictele sau dizolvarea relaţiilor 
interstatale. E o variantă extremă, dar cine ştie? Dar ce treabă ai 
tu cu insulele astea? 

— Sunt din nou la fel de valoroase ca o mină de aur, răspunse 
Goyette calm, după care continuă din nou răstit: Să pregăteşti 
toate detaliile pentru ca eu să pot participa la următoarea 
licitaţie pentru licenţă. Intre timp, mă voi ocupa să găsesc ceva 
la Mid-America Corporation ca să le vin de hac. 

— Foarte bine, răspunse Jameson, destul de impresionat. O să 
aştept veşti de la tine. 

— Stai că n-am terminat! După cum bine ştii, terenurile de pe 
lângă Strâmtoarea Melville sunt extraordinar de bogate în 
zăcăminte de gaz natural şi, cu toate astea, eu n-am drepturi de 
exploatare decât asupra unei mici porţiuni. Vreau să obţin 
dreptul de exploatare pentru întreaga regiune. 

La celălalt capăt al firului se aşternu o linişte grea, dar în cele 
din urmă Jameson găsi puterea să răspundă: 

— Cred că este aproape imposibil. 

— Nimic nu este imposibil pentru preţul corect, râse Goyette. 
O să afli cu surprindere că majoritatea terenurilor sunt acoperite 
cu gheaţă şi nimeni n-a fost interesat. Până acum. 

— Păi asta este şi problema. Umblă vorba că în Melville se pot 

exploata cantităţi uriaşe. Am primit deja numeroase solicitări 
pentru exploatarea zonei. 

— Păi nu le răspunde. Zăcămintele de gaz din Melville vor 
valora miliarde şi n-am de gând să le las să-mi scape printre 
degete, se răsti iar Goyette. O să-ţi trimit urgent nişte hărţi. O să 
vezi că am subliniat pe ele zonele de care sunt interesat, în mare 
parte din jurul Strâmtorii Melville, dar mai sunt unele şi din 
regiunea arctică. Intenţionez să-mi extind la maximum afacerile 
de exploatare în zona polului şi vreau licenţe de explorare cu 
toptanul pentru tot lotul. Se pot scoate profituri incredibile de 
acolo, iar tu vei primi o parte frumuşică, aşa că dă-ţi toată silinţa. 
La revedere, Arthur. 

Jameson auzi telefonul închizându-se şi rămase împietrit timp 
de câteva secunde, după care se simţi cuprins de o furie oarbă şi 
trânti receptorul cu toată forţa. 

x xk x 

La trei mii de kilometri spre vest, Goyette trânti şi el 
receptorul şi se lăsă pe spate în scaun. Işi plimbă privirea prin 
birou şi se opri brusc asupra lui Clay Zak. 

— Nimic nu se obţine cu uşurinţă, spuse el stăpân pe sine. 
Spune-mi te rog din nou care-i treaba cu ruteniul ăsta, de ce e 
brusc atât de important? 

— E foarte simplu, îi răspunse Zak. Dacă poţi monopoliza piaţa 
de ruteniu, atunci înseamnă că poţi controla şi soluţia de bază 
pentru rezolvarea încălzirii globale. Ce vei dori să faci ulterior cu 
mineralul depinde de bani... sau de ego. 

— Spune mai departe, şuieră Goyette printre dinţi. 

— Să presupunem că tu eşti cel care controlează stocul 
principal, deci trebuie să te hotărăşti ce faci cu el. Tu, Mitchell 
Goyette, luptătorul îndârjit împotriva poluării, poţi deveni 
salvatorul planetei şi pe parcurs mai produci şi ceva mărunţiş, 
alimentând extinderea centralelor de fotosinteză artificială din 
întreaga lume. 

— Dar terenul nu este foarte sigur, îl contrazise Goyette. Chiar 
nu ştim de cât ruteniu va fi nevoie, aşa că profiturile pot fi 
enorme sau zero. Mi-am pus în joc aproape toată averea pentru 
extinderea controlului asupra Pasajului de Nord-Vest. Am investit 
enorm în infrastructura necesară exploatării gazelor naturale şi a 
nisipurilor petrolifere, pentru a le putea transporta prin pasaj, 
ajutat fiind şi de flota mea de nave din zona Arcticii. Am acorduri 
de lungă durată pentru exportul în China şi în curând America îmi 

va fi la picioare, implorându-mă s-o ajut. Şi am şi o afacere 
potenţială care ar putea fi un bum în domeniul prelucrării 
dioxidului de carbon. Dacă încălzirea globală începe să nu mai fie 
o problemă sau poate chiar va fi stopată complet, atunci m-aş 
putea confrunta cu probleme legate de zonele întinse de gheaţă, 
care mi-ar putea da peste cap toată strategia de afaceri. 

— In acest caz, bănuiesc că va intra în scenă Mitchell Goyette, 
capitalistul cel-fără-de-regrete, care poate recunoaşte şi legat la 
ochi o oportunitate de profit şi care nu se dă în lături de la nimic 
când vine vorba despre extinderea imperiului său financiar. 

— Mă flatezi, răspunse Goyette sarcastic. Dar m-ai ajutat să 
iau o hotărâre. Nu-mi permit să asist cum Pasajul de Nord-Vest 
redevine o zonă polară, acoperită de gheţuri. Topirea zăpezilor 
m-a ajutat să controlez încetul cu încetul zăcămintele de gaz din 
Strâmtoarea Melville şi să monopolizez transportul în şi din zonă. 
Poate că peste zece-cincisprezece ani, când rezervele de nisipuri 
petrolifere şi de gaz se vor apropia de sfârşit, o să mă mai 
gândesc să salvez planeta. Dar până atunci valoarea ruteniului 
poate creşte exponențial. 

— Ai vorbit ca un adevărat capitalist. 

Goyette se întinse şi luă două foi de hârtie de pe birou. Erau 
paginile pe care Zak le furase de la Miners Co-op. 

— Văd că într-adevăr toată povestea asta cu ruteniul e destul 
de subţire, spuse el, examinând intrările din registru. Un 
comerciant a cumpărat minereul în 1917 de la un inuit, al cărui 
bunic îl cumpărase la rândul său cu şaptezeci de ani în urmă. 
Bunicul era din Adelaide, dar susţinea că ruteniul provine din 
Insulele Royal Geographical Society. Ca să fie şi mai clar, i-a zis 
„Kobluna negru” şi a mai spus că sursa era blestemată de spirite 
diavoleşti. Nu cred că asta poate fi numită „o cercetare minieră 
ştiinţifică”. 

Se uită întrebător la Zak, ca pentru a-şi da seama dacă 
asasinul plătit încearcă să îl păcălească cumva. 

Zak îi întoarse privirea fără să clipească. 

— Poate fi o afacere riscantă. Ruteniul inuit trebuie însă să 
provină de undeva, iar discuţia este despre ceva întâmplat acum 
o sută şaizeci de ani, în mijlocul Arcticii. Registrul conţine o hartă 
a insulei, iar locul de unde a fost extras minereul este foarte clar. 
Inuiţii nu dispuneau de excavatoare şi de camioane pe vremea 
aceea, aşa că probabil tot ce-au găsit era la suprafaţă. Sunt sigur 
că acolo mai este mult minereu. De când Compania Mid-America 

a apărut prin zonă, ei n-au căutat decât zinc şi l-au căutat în 
cealaltă parte a insulei. Da, Mitchell, poate fi o afacere destul de 
riscantă, dar dacă acolo chiar se găseşte ruteniu, profitul va fi 
enorm, iar pierderea ta la fel, dacă altcineva îl descoperă 
înaintea ta. 

— Păi nu suntem singurii care ştiu despre depozitele inuite? 

Zak se încruntă şi se strâmbă uşor. 

— Se poate ca şi Dirk Pitt să ştie câte ceva, spuse el. 

— Pitt? întrebă Goyette, încercând să-şi dea seama dacă îl 
cunoaşte. 

— Directorul Agenţiei Naţionale de Cercetare a Vieţii Marine 
din SUA. Am dat peste el la laboratorul de cercetare din 
Washington şi am remarcat că a ajutat-o pe cercetătoarea care 
se afla în laborator, după explozie. L-am mai văzut apoi şi în 
Ontario, la Miners Co-op, imediat după ce am luat hârtiile astea. 
l-am aranjat un accident pe şosea, undeva în afara oraşului, dar 
un bătrân care trecea pe-acolo l-a ajutat. Este evident că ştie 
despre importanţa ruteniului în procesul de fotosinteză artificială. 

— Poate că şi el este pe urmele tale, spuse Goyette, 
încruntându-se şi mai tare. 

— Pot să mă descurc cu asta destul de uşor, spuse Zak. 

— Nu e o idee chiar bună să sâcâim înalții oficiali ai 
guvernului. El nu poate face nimic din State. O să pun să fie 
urmărit, ca să fiu sigur că e acolo şi nu în altă parte. Şi, în afară 
de asta, vreau să te duci în Arctica şi să afli tot ce poţi despre 
Insulele Royal Geographical Society. la şi o echipă de agenţi de 
pază cu tine şi o să-ţi trimit şi o echipă de geologi foarte buni. 
Apoi o să mă gândesc cum să fac să scot Mid-America din 
ecuaţie. Dar pentru asta am nevoie ca tu să-mi găseşti ruteniul. 
Obţine-l cu orice preţ, pe tot. 

— Asta-i Mitchell Goyette pe care-l cunosc şi îl iubesc, spuse 
Zak cu un zâmbet parşiv. Dar încă nu am discutat despre partea 
mea. 

— Deocamdată e în stadiul de misiune imposibilă. Zece la sută 
din redevenţele pentru dreptul de exploatare reprezintă mai mult 
decât o ofertă generoasă. 

— Eu mă gândeam mai degrabă la cincizeci la sută. 

— E absurd. Costurile de capital trebuie să le plătesc tot eu. 
Cincisprezece la sută. 

— Hai să batem palma la douăzeci! 

Goyette scrâşni din dinţi. 

— Dispari de aici! Şi călătorie sprâncenată în gerul ăla! 

În ciuda insistențelor lui Loren de a rămâne în pat ca să se 
odihnească, Pitt se trezi a doua zi dis-de-dimineaţă şi se îmbrăcă 
să meargă la serviciu. Fiecare părticică din corp îl durea, mai 
tare chiar decât în ziua precedentă şi trebui să se mişte cu 
atenţie pentru a-şi dezmorţi încheieturile. li trecu prin cap să îşi 
toarne o tequila cu suc de portocale pentru a mai curma durerea, 
apoi renunţă, gândindu-se că se va vindeca mai greu şi 
bombănind că timpul îşi pusese amprenta şi asupra lui. 

Fu convocat la baie de Loren, care voia să îi curețe rana de la 
cap şi să îi schimbe bandajul. 

— Bine că măcar pe-asta ţi-o acoperă părul, spuse ea, 
cercetându-i minuţios rănile de pe piept şi de pe spate. 

Pitt avusese de-a lungul timpului mai multe întâlniri cu 
moartea, care îi lăsaseră atât urme fizice, cât şi sufleteşti. 

— O lovitură norocoasă în scăfârlie, făcu el haz de necaz. 

— Poate-ţi mai vine şi ţie mintea la cap, răspunse ea, luându-l 
în braţe. 

Pitt apucase să îi povestească lui Loren despre cele petrecute 
în Ontario, dar uitase să menţioneze faptul că alunecarea de 
teren fusese provocată. Loren se întinse şi îl sărută pe creştet, 
apoi îi aminti că îi promisese să o scoată în oraş la masă. 

— Te iau la prânz, îi promise el din nou. 

Pitt ajunse la birou în jur de ora opt, studie câteva documente 
de serviciu, apoi îl sună pe Dan Martin. Directorul de la FBI fu 
încântat să îl audă. 

— Dirk, pontul tău de ieri a fost bun. Ai avut dreptate, serviciul 
de curăţenie de la laboratoarele Universităţii George Washington 
lucrează până seara târziu. Am revăzut înregistrarea video şi am 
găsit un cadru clar cu bărbatul îmbrăcat în haine de îngrijitor 
care se fâţâia pe acolo de dimineaţă; se potriveşte perfect 
descrierii tale. 

Aflat în sala de aşteptare a aeroportului din Elliot Lake, lui Pitt 
îi trebuiră câteva secunde ca să facă legătura între Co-op şi 
îngrijitorul peste care dăduse în laborator exact înaintea 
exploziei. 

— L-aţi identificat? întrebă Pitt. 

— După ce ne-am lămurit că nu face parte din echipa de 
întreţinere a clădirii şi nici din personalul care se ocupă de 

curăţenie, am trimis fotografia la Departamentul Securităţii 
Naţionale, să-l caute în baza lor de date. N-o fi chiar cea mai 
sigură metodă, dar ne-au trimis o listă cu potenţiali suspecți, iar 
unul dintre ei se potriveşte destul de bine cu descrierea noastră. 
La noi e înregistrat cu numele de Robert Ford, din Buffalo, New 
York. Deja am primit confirmarea că şi adresa şi numele sunt 
false. 

Pitt memoră acest nume, apoi îşi aminti şi celălalt nume fals 
pe care suspectul îl folosise în Blind River, John Booth. Prea era 
mare coincidenţa, se gândi Pitt. John Wilkes Booth era numele 
celui care îl împuşcase pe Lincoln, iar Robert Ford era cel care îl 
ucisese pe Jesse James. 

— Se pare că are o preferinţă morbidă pentru asasinii care au 
făcut istorie, sugeră Pitt. 

— Poate fi şi asta o explicaţie. Am confruntat informaţiile 
noastre cu cele ale autorităţilor canadiene şi ne-au spus că ei l- 
au identificat drept Clay Zak. 

— Au de gând să-l aresteze? 

— Dacă ar şti de unde să-l ia! Este suspect într-un caz de 
crimă de acum douăzeci şi unu de ani, de la o mină de nichel din 
Canada. De atunci nu s-a mai ştiut nimic despre el. 

— O mină de nichel? Poate de aceea ştie să folosească 
dinamita. 

— Acum mergem pe pista asta. E posibil ca autorităţile 
canadiene să nu-l găsească, dar dacă mai pune piciorul în ţară, 
avem o şansă bună să-l arestăm. 

— Te-ai descurcat bine, Dan. Aţi lămurit multe lucruri într-un 
timp foarte scurt. 

— Mare noroc că ţi-ai amintit că l-ai întâlnit! Şi mai am să-ți 
spun ceva ce s-ar putea să te intereseze. Este vorba despre 
asistentul Lisei Lane, Bob Hamilton. Am obţinut un mandat 
pentru verificarea situaţiei lui financiare. Se pare că tocmai i-au 
fost viraţi cincizeci de mii de dolari în contul pe care îl are 
deschis la o unitate bancară din afara graniţelor. 

— Mi s-a părut mie cam suspect tipul... 

— O să-l mai cercetăm, iar la sfârşitul săptămânii îl vom 
chema la un interogatoriu. O să vedem dacă a avut vreo 
legătură, deşi, din punctul meu de vedere, lucrurile se leagă 
încet-încet. 

— Mă bucur că investigația se află pe un făgaş bun. ţi 
mulţumesc pentru efort. 

— Eu îţi mulţumesc, Dirk. Ne-ai ajutat mult. 

Pitt îşi îndreptă apoi atenţia şi paşii în direcţia propriei 
investigaţii şi urcă la etajul al zecelea, la centrul computerizat. || 
găsi din nou pe Yaeger în faţa consolei, discutând cu Max, care 
era proiectată pe un ecran mare. Lângă ea era afişată o hartă 
mărită a globului, cu zeci de leduri aprinse pe toată suprafaţa 
oceanelor. Fiecare led reprezenta o baliză, ce transmitea prin 
satelit către sediu informaţii legate de apă şi de condiţiile meteo. 

— Sunt probleme cu sistemul de balize? întrebă Pitt, 
aşezându-se în spatele lui Yaeger. 

— Am avut ceva probleme de transmitere la câteva dintre 
balize, răspunse Yaeger. Am pus-o pe Max să ruleze nişte teste 
de software şi să încerce să găsească şi să izoleze problema. 

— Dacă cel mai recent software ar fi fost testat ca lumea 
înainte de a-l instala, n-am fi avut problema asta, îl înţepă Max. 

Se întoarse apoi spre Pitt şi îl salută, după care îi zări bandajul 
de la cap. 

— Ce-aţi păţit la cap? îl întrebă ea. 

— Am avut un mic accident pe un drum plin de stânci, 
răspunse el. 

— Am dat de urma avionului pentru care ne-ai sunat, spuse 
Yaeger. 

— Să aştepte. Repararea sistemului de balize este mai 
importantă. 

— Pot să fac mai multe lucruri deodată, se oferi Max, uşor 
indignată. 

— Rulează un test care durează douăzeci de minute, îi explică 
Yaeger. Putem s-o punem la treabă până ies rezultatele. Max, 
afişează datele despre avionul canadian Gulfstream, spuse el, 
întorcându-se către imaginea holografică. 

— Aparatul de zbor este un avion de ultimă generaţie 
Gulfstream G650, cu opt locuri, fabricat în 2009. Conform datelor 
provenite de la autorităţile aeronautice canadiene, numărul C- 
FTGI este înregistrat pe numele Terra Green Industries din 
Vancouver, Columbia Britanică. Terra Green este o companie 
integral privată, condusă de un anume Mitchell Goyette. 

— De unde şi TGl-ul din număr, spuse Yaeger. Cel puţin nu şi-a 
pus inițialele lui, cum fac majoritatea proprietarilor de avioane. 

— Goyette, mustăci Pitt. Nu e cumva tipul din energia verde? 

— Printre companiile lui se numără centrale geotermale şi 
hidroelectrice, ferme eoliene şi câteva ferme de panouri solare, 

recită Max. 

— Atâtea companii private ne-au cam pus pe gânduri, spuse 
Yaeger, aşa că am mai săpat un pic. Am găsit peste douăzeci şi 
cinci de alte entităţi care aparţin de fapt de Terra Green. S-a 
dovedit că acestea fac parte din domenii conexe gazului, 
petrolului şi exploatării miniere, mai ales în regiunea Athabasca 
din Alberta. 

— Aşadar Terra Green nu e chiar atât de verde“, spuse Pitt pe 
un ton zeflemitor. 

— Ba chiar mai rău. Se pare că o altă filială a Terra Green 
controlează un zăcământ de gaze naturale descoperit recent în 
Strâmtoarea Melville. Valoarea acestuia ar putea depăşi cu 
uşurinţă valoarea tuturor celorlalte firme. De asemenea, am mai 
găsit o legătură interesantă cu NUMA. Se pare că, de-a lungul 
ultimilor câţiva ani, Terra Green a semnat un contract cu 
şantierul naval din Golful Mississippi pentru construcţia câtorva 
spărgătoare mari de gheaţă, precum şi a unor nave de transport 
GPL şi a unor barje imense. Este acelaşi şantier care ne-a 
construit şi nouă ultima navă de cercetare şi care a întârziat cu 
livrarea, probabil din cauza contractului mai important cu Terra 
Green. 

— Da, îşi aminti Pitt, şantierul naval Lowden din New Orleans. 
Am văzut una dintre barjele astea într-un doc uscat. Era imensă. 
M-am întrebat şi atunci ce s-ar putea transporta cu ea. 

— Până acum n-am încercat să localizez navele, dar dacă vreţi 
pot să încerc, spuse Max. 

Pitt dădu din cap în semn că nu. 

— Probabil că nu contează. Max, poţi să afli dacă Terra Green 
este implicată în vreun proiect legat de fotosinteza artificială sau 
în alte chestii care implică emisiile de gaze de seră? 

Max începu să-şi scaneze propria bază de date, ce conţinea 
rapoarte de cercetare şi comunicate de presă publicate. 

— Nu găsesc nici o referire la Terra Green şi la fotosinteza 
artificială. Au în schimb o mică staţiune de cercetare pentru 
studiul celulelor fotovoltaice şi au câteva lucrări publicate în 
domeniul carbonului. Compania tocmai a inaugurat o centrală 
pentru capturarea dioxidului de carbon în Kitimat, Columbia 
Britanică, iar acum se ştie că sunt în discuţii cu guvernul 
canadian pentru a obţine autorizaţii de construcţie pentru mai 
multe astfel de centrale pe tot teritoriul ţării. 


4 Green, în original (n. tr.). 

— Kitimat? Tocmai am primit un e-mail de la Summer, trimis 
de acolo, spuse Yaeger. 

— Da, puştii s-au oprit pe-acolo în drum spre Pasajul Interior, 
ca să testeze alcalinitatea apei, spuse Pitt. 

— Crezi că centralele de capturare a carbonului au vreo 
legătură cu încercarea de stopare a proiectului Lisei Lane? 

— Nu ştiu încă, dar ar putea fi şi asta o variantă. E clar că 
Goyette vrea să pună gheara pe ruteniu. 

Le povesti apoi despre vizita sa la Miners Co-op şi despre 
întâlnirea cu acelaşi individ pe care îl văzuse şi în laboratorul 
universităţii. Le spuse despre paginile pe care le citise în jurnalul 
de înregistrări şi îi arătă lui Yaeger notițele. 

— Max, data trecută când am vorbit spuneai că există foarte 
puţine mine de unde se extrage ruteniul sau chiar deloc, zise el. 

— Corect, doar o cantitate mică extrasă dintr-un minereu de 
calitate scăzută, produs într-o mină din Bolivia. 

— Mina Co-op are stocul pe terminate. Ai informaţii şi despre 
alte depozite din zona Arcticii? 

Max îşi scană din nou baza de date, apoi negă: 

— Nu, domnule. Nu găsesc nici o menţiune în nici un raport 
înregistrat sau drepturi acordate pentru exploatare minieră în 
baza de date pe care o am şi care cuprinde înregistrări începând 
cu sfârşitul anilor 1960. 

Pitt se uită peste notițele din jurnal, apoi spuse: 

— Aici este o înregistrare din 1917 referitoare la o anumită 
cantitate de ruteniu, numit „kobluna negru”, obţinută cu şaizeci 
şi opt de ani în urmă de la câţiva inuiţi din Peninsula Adelaide. 
Asta îţi spune ceva, Max? 

— Imi pare rău, domnule, tot n-am găsit nici o referire 
relevantă, răspunse ea, cu o privire tristă în ochii ei transparenti. 

— Mie nu-mi spune niciodată „domnule”, bombăni Yaeger ca 
pentru sine. 

Max îl ignoră şi continuă să încerce să genereze un răspuns 
suplimentar pentru Pitt. 

— Peninsula Adelaide este localizată pe coasta de nord a 
regiunii Nunavut, chiar la sudul Insulei King William. Peninsula 
este considerată un teritoriu nepopulat, de-a lungul timpului fiind 
ocupată temporar de grupuri restrânse de inuiţi nomazi. 

— Max, ce înseamnă de fapt „kobluna negru”? întrebă Yaeger. 

Max ezită câteva secunde, timp în care accesă baza de date 
lingvistice a Universităţii Stanford, apoi îi privi pe amândoi cu o 

expresie confuză. 

— Este o contradicţie de termeni, spuse ea. 

— Te rog, explică-ne, îi ceru Yaeger. 

— „Kobluna” este un cuvânt inuit care înseamnă „bărbat alb”, 
aşadar s-ar traduce ambiguu prin „bărbat alb negru”. 

— Într-adevăr contradictoriu, admise Yaeger. Poate înseamnă 
bărbat alb îmbrăcat în negru sau invers. 

— Se poate, adăugă Pitt. Dar aceea era o regiune îndepărtată 
din Arctica. Nu prea cred ca, la momentul despre care vorbim, 
să-şi fi făcut apariţia pe acolo vreun bărbat alb sau negru, 
greşesc, Max? 

— Doar puţin. Primele explorări şi cartografieri ale zonei 
canadiene din Arctica s-au realizat din dorinţa Marii Britanii de a 
găsi un pasaj prin nord-vestul Oceanului Pacific. La mijlocul 
secolului al nouăsprezecelea au fost cartografiate temeinic multe 
porţiuni din regiunile de vest şi de nord ale Arcticii canadiene. 
Regiunile din mijloc, inclusiv câteva pasaje din jurul Peninsulei 
Adelaide, au fost de fapt ultimele zone cartografiate. 

Pitt îşi mai aruncă o dată privirea peste notițele de la Miners 
Co-op. 

— Înregistrarea de aici spune că ruteniul inuit a fost recuperat 
în 1849 sau în jurul acestui an. 

— Documentele vremii arată că a avut loc o expediţie sub 
patronajul companiei Hudsons Bay, care a explorat o regiune de 
coastă a Americii de Nord între anii 1837 şi 1939. 

— Cam cu mult timp înainte, remarcă Yaeger. 

— Următoarele incursiuni despre care se ştie au fost făcute de 
John Rae în 1851, în timp ce căuta supraviețuitori ai expediției lui 
Franklin. El era cunoscut pentru călătoriile de-a lungul coastei de 
sud-est a Insulei Victoria, care se află la aproximativ o sută 
cincizeci de kilometri de Peninsula Adelaide. După aceea n-a mai 
călcat nimeni pe-acolo până în 1859, când Francis McClintock a 
pornit o nouă expediţie pe urmele lui Franklin, de data asta pe 
lângă Insula King William, la nord de Adelaide. 

— Asta a fost cu mult timp după, spuse Yaeger. 

— Dar mai este şi Franklin, spuse Pitt, încercând să-şi 
amintească. Când a navigat în apele acelea şi când i s-a pierdut 
urma? 

— Expediția lui Franklin a pornit din Anglia în 1845. Prima 
iarnă au petrecut-o pe Insula Beechey, apoi s-au îndreptat spre 
sud, până când au fost prinşi în gheaţă în Insula King William. 

Navele expediției au fost abandonate în primăvara lui 1848, iar 
echipajul şi-a găsit sfârşitul undeva pe țărm, după o vreme. 

Pitt încercă să reţină toate datele, apoi îi mulţumi lui Max 
pentru informaţii. Femeia-hologramă făcu o plecăciune, apoi se 
întoarse şi reveni la calculele ei. 

— Dacă marinarii lui Franklin au părăsit navele în 1848 în 
nordul peninsulei, nu prea văd cum ar fi putut căra după ei 
mineralele astea grele, remarcă Yaeger. 

— E posibil ca inuiţii să fi încurcat data, răspunse Pitt. Alt 
aspect de luat în calcul ar fi comentariul lui Max referitor la 
Peninsula Adelaide, care a fost un loc de retragere pentru inuiţii 
nomazi. Doar pentru că se ştia că inuiţii poposeau în peninsulă 
nu înseamnă că tot acolo au şi găsit mineralul. 

— Bine punctat. Deci crezi că are legătură cu expediţia lui 
Franklin? 

Pitt încuviinţă uşor. 

— Ar putea fi singura legătură posibilă, zise el. 

— Dar ai auzit ce-a spus Max. Tot echipajul a murit. Asta 
înseamnă că, practic, am eliminat orice şansă de a mai găsi un 
răspuns urmând pista asta. 

— Speranţa moare ultima, spuse Pitt cu o licărire în privire. 

Se uită la ceas, apoi se ridică să plece. 

— Ca să fiu cinstit, Hiram, sunt convins că în după-amiaza asta 
o să dau de pista corectă. 

Pitt luă cu împrumut un jeep de la agenţie şi trecu să o ia pe 
Loren de la Capitol Hill, apoi se îndreptară spre centrul oraşului. 

— Ai timp pentru un prânz prelungit? o întrebă el în timp ce 
aşteptau la semafor. 

— Ai noroc, nu mai am alte audieri programate pentru astăzi. 
Trebuie doar să mai revăd câteva chestii legislative. La ce te 
gândeşti? 

— O excursie la Georgetown. 

— La apartamentul meu, pentru puţină distracţie de după- 
amiază? întrebă ea sfios. 

— O propunere tentantă, răspunse el strângând-o de mână, 
dar mă tem că avem o masă rezervată şi nu se poate anula. 

Traficul se aglomera, dar Pitt se descurcă luând-o pe strada M, 
care ducea direct în centrul oraşului Georgetown. 

— Cum se mai simte Lisa? întrebă el. 

— Au externat-o astăzi şi de-abia aşteaptă să revină la muncă. 
După ce îşi documentează şi îşi centralizează descoperirile, o să-i 
aranjez o întrevedere scurtă cu Biroul de Politici pentru Ştiinţă şi 
Tehnologie de la Casa Albă, deşi s-ar putea să dureze câteva 
săptămâni. Lisa m-a sunat de dimineaţă cam amărâtă - se pare 
că asistentul ei şi-a găsit ceva de lucru în altă ţară şi a plecat 
fără să lase vreun bilet. 

— Bob Hamilton? 

— Da, aşa-l cheamă. Cel în care n-ai tu încredere. 

— Trebuia să fie chemat la FBI spre sfârşitul acestei 
săptămâni. Ceva îmi spune că n-o să fie lăsat să plece spre nici 
un nou serviciu prea curând. 

— Totul a început cu o descoperire uimitoare, dar uite la ce 
haos s-a ajuns! Am văzut un raport privat de la Departamentul 
Energie, care anticipează un impact al încălzirii globale asupra 
mediului şi economiei mult mai sumbru decât oricare altul. Cele 
mai recente studii arată clar că toate gazele de seră din 
atmosferă cresc într-un ritm alarmant. Crezi că este posibil să se 
găsească suficient de repede o sursă de ruteniu, astfel încât 
fotosinteza artificială să devină realitate? 

— Tot ce avem până acum este un jurnal subţire de 
înregistrări ale unei surse de mult uitate. S-ar putea dovedi că nu 

ne este de nici un folos, dar este singura pistă pe care putem 
merge acum. 

Pitt întoarse pe o stradă cu case istorice demodate, construite 
prin anii 1840. Găsi un loc de parcare sub un stejar falnic şi se 
îndreptară spre o căsuţă construită dintr-un şopron vechi. Pitt 
bătu în uşă cu ciocănelul de alamă şi uşa le fu deschisă de un 
bărbat uriaş, îmbrăcat într-o haină elegantă din satin roşu. 

— Dirk! Loren! Bine aţi venit! îi întâmpină Julien Perlmutter cu 
vocea lui de tenor, plină de entuziasm. 

Uriaşul bărbos, care cântărea aproape două sute de 
kilograme, îi primi cu căldură şi îi îmbrăţişă pe amândoi. 

— Julien, arăţi nemaipomenit. Ai mai slăbit? îl întrebă Loren, 
bătându-l uşor pe burtă. 

— Doamne sfinte, nu, răcni el. Ziua în care mă voi opri din 
mâncat va fi ziua în care voi muri. Tu însă eşti mai încântătoare 
ca niciodată. 

— Ai grijă să-ţi focalizezi pofta doar spre mâncare, îl ameninţă 
Pitt în glumă. 

Perlmutter se aplecă spre urechea lui Loren şi îi şopti suficient 
de tare cât să audă şi Pitt: 

— Dacă te plictiseşti vreodată de blestematul ăsta aventuros, 
te rog să-mi dai de ştire. 

Se ridică apoi cu mişcări care aminteau de gingăşia unui urs şi 
traversă camera. 

— Haideţi, veniţi în sufragerie, le făcu el semn. 

Loren şi Pitt îl urmară prin holul de la intrare, apoi prin camera 
de zi şi din nou printr-un hol. Toate camerele erau înţesate până 
în tavan cu rafturi cu cărţi. Casa era dezordonată şi semăna mai 
mult cu o bibliotecă mare decât cu o locuinţă. Pe pereţi erau 
expuse colecţii întregi de cărţi istorice şi jurnale despre marină 
din întreaga lume. Perlmutter era un colecţionar înrăit de 
documente marinăreşti şi se autoproclama expert eminent în 
istoria maritimă. 

Ajunseră într-o sufragerie mică, dar foarte cochetă, în care 
cele câteva teancuri de cărţi erau aranjate lângă un perete. Se 
aşezară la masa masivă de mahon, cu picioare sculptate în 
formă de labe de leu. Masa se aflase odată în cabina căpitanului 
unei corăbii vechi şi se integra perfect printre celelalte artefacte 
marinăreşti. 

Perlmutter deschise o sticlă de Pouilly-Fume, un vin alb sec şi 
le turnă în pahare. 

— Mi-e teamă că am băut toată sticla de a'/rag pe care mi-ai 
trimis-o din Mongolia, îi spuse el lui Pitt. Minunată invenţie. 

— Am băut o grămadă cât am stat acolo. Localnicii o beau ca 
pe apă, răspunse Pitt, aducându-şi aminte de gustul uşor amărui 
al băuturii alcoolice făcute din lapte de măgăriţă. 

Perlmutter gustă vinul, apoi lăsă paharul pe masă şi bătu din 
palme. 

— Marie, strigă el. Poţi să serveşti supa. 

Din bucătărie apăru o femeie cu şorţ, care ţinea o tavă cu 
castroane. La înfăţişare era exact opusul lui Perlmutter - mică şi 
sprintenă, brunetă şi cu ochii de culoarea cafelei. li servi pe 
fiecare cu câte un castron de supă, fără să scoată un cuvânt, dar 
cu zâmbetul pe buze, apoi dispăru în bucătărie. Pitt gustă supa şi 
fu încântat. 

— Vichyssoise. Foarte aromată. 

Perlmutter se trase mai aproape de ei şi le şopti: 

— Marie este bucătar secund la Citronelle, aici, în Georgetown. 
A absolvit una dintre cele mai prestigioase şcoli de bucătari din 
Paris. Ba, mai mult, tatăl ei a fost bucătar-şef la Maxim, adăugă 
el, sugându-şi degetele încântat. A fost de acord să gătească 
pentru mine de trei ori pe săptămână. Viaţa merită trăită! tună 
el, iar obrajii lui mai mult decât bucălaţi se zguduiră de râs. 

Cei trei savurară în continuare momiţe sotate cu risotto şi 
praz, urmate de un mousse de ciocolată. Pitt termină desertul şi 
împinse farfuria goală cu o expresie de adâncă satisfacţie. Loren 
se predă mai repede, neputând să îşi termine porţia. 

— Remarcabil, Julien, de la primul fel până la ultimul. Dacă te 
plictiseşti vreodată de istoria maritimă, sunt convinsă că ai avea 
un viitor strălucit ca patron de restaurant, spuse Loren. 

— Probabil, dar cred că aş avea prea mult de muncă, râse 
Perlmutter. Şi-n afară de asta, sunt sigur că deja ştii de la soţul 
tău - dragostea pentru mare nu dispare niciodată. 

— Corect. Nu ştiu ce s-ar fi ales de voi dacă omul nu ar fi 
cucerit mările. 

— Blasfemie! ţipă iar Perlmutter. Bine că mi-am adus aminte, 
Dirk, ziceai că întâlnirea de astăzi nu se va limita doar la o cină 
aleasă cu un prieten drag... 

— Aşa e, Julien. Sunt pe urmele unui mineral rar, care şi-a 
făcut apariţia prima dată în Arctica, în jurul anului 1849. 

— Sună palpitant. Şi ce te interesează? 

Pitt îi povesti pe scurt despre importanţa ruteniului şi despre 

minereul inuit de la Miners Co-op. 

— Ai zis ceva de Peninsula Adelaida? Dacă nu m-am ramolit, 
asta vine pe undeva pe lângă Insula King William, în mijlocul 
acela sălbatic al Pasajului de Nord-Vest, spuse Perlmutter, 
mângâindu-şi barba căruntă. lar în 1849, singurii exploratori care 
au ajuns în regiune au fost cei din grupul Franklin. 

— Cine a fost Franklin? întrebă Loren. 

— Sir John Franklin. Ofiţer al forţelor marine britanice şi 
explorator renumit al Arcticii. A luptat la Trafalgar când era doar 
un copilandru, pe nava Bellerophon, dacă-mi aduc bine aminte. 
Deşi trecut bine de prima tinereţe, la vârsta de cincizeci şi nouă 
de ani a pornit cu două nave rezistente în căutarea misteriosului 
Pasaj de Nord-Vest. Mai avea foarte puţin, însă corăbiile au fost 
prinse în gheaţă. Cei care au supravieţuit au fost obligaţi să 
abandoneze navele şi să încerce să ajungă într-o tabără care era 
centru comercial pentru blănuri, la sute de kilometri în sud. 
Franklin şi toţi cei o sută treizeci şi patru de oameni care făceau 
parte din echipajul expediției au murit, transformând expediţia în 
cea mai neagră tragedie din istoria Arcticii. 

Perlmutter se scuză câteva minute şi dispăru într-una dintre 
camerele pline de cărţi, apoi reveni cu câteva exemplare vechi şi 
cu un manuscris legat grosier. Ilncepu să le răsfoiască la 
repezeală, apoi se opri şi începu să citească tare: 

— Am găsit. Franklin a pornit de pe Tamisa în mai 1845 cu 
două vase, Erebus şi Terror. Ultima oară au fost văzuţi când au 
ajuns în Golful Baffin, dincolo de Groenlanda, în vara acelui an. 
Aveau provizii pentru trei ani şi se aşteptau să petreacă cel puţin 
o iarnă între gheţuri, pentru ca apoi să încerce să-şi croiască 
drum spre Pacific sau măcar să se întoarcă în Anglia cu o dovadă 
că pasajul nu există. Din păcate însă şi-au găsit sfârşitul în 
Arctica, iar vasele nu au mai fost văzute niciodată. 

— Dar nu i-a căutat nimeni când au văzut că nu mai apar după 
trei ani? întrebă Loren. 

— Ba da, draga mea, i-au căutat! Încă de la sfârşitul lui 1847 
oamenii au început să-şi facă griji şi să depună eforturi 
considerabile pentru a face ceva. Practic au trimis mai multe 
expediţii de salvare, pe la ambele capete ale pasajului. Soţia lui 
Franklin, lady Jane Franklin, a finanţat din banii proprii 
numeroase expediţii, în speranţa că îşi va regăsi bărbatul. În 
mod cu totul excepţional, rămăşiţele unor bărbaţi care făcuseră 
parte din echipaj au fost găsite pe Insula King William după mai 

bine de nouă ani, confirmând din nefericire cele mai negre 
supoziţii. 

— Nu s-au găsit jurnale de călătorie sau alte însemnări? 
întrebă Pitt. 

— O singură notă. O inscripţie sinistră făcută pe o movilă de 
pietre de pe insulă, descoperită în 1859. 

Perlmutter găsi o fotocopie a acesteia într-una dintre cărţi şi 
le-o arătă şi lor. 

— Scrie că Franklin a murit în 1847, dar nu se precizează şi de 
ce, spuse Loren după ce o citi. 

— Nota a ridicat mai multe întrebări decât a conferit 
răspunsuri. Erau ridicol de aproape de capătul pasajului, adică 
traversaseră deja cea mai urâtă parte din el, dar au fost surprinşi 
de vara care s-a terminat neobişnuit de repede şi probabil că 
navele au fost prinse între banchize. 

Pitt găsi într-o carte o hartă, pe care era trecută zona unde se 
presupunea că a murit Franklin. Punctul de pe hartă care 
reprezenta locul unde navele fuseseră abandonate se afla la mai 
puţin de o sută cincizeci de kilometri de Peninsula Adelaide. 

— Ruteniul găsit în regiune este menţionat ca şi „kobluna 
negru”, spuse Pitt, încercând să găsească un indiciu geografic pe 
hartă. 

— „Kobluna” este un cuvânt inuit, spuse Perlmutter, scoțând 
manuscrisul învechit. 

După ce îl deschise, Loren observă că întregul document era 
scris de mână, pe hârtie pergament. 

— Da, răspunse Pitt. Este un termen inuit pentru „bărbat alb”. 

Perlmutter aproape îşi toci coatele încercând să găsească un 
anumit pasaj din document. 

— In 1860, un ziarist din New York pe nume Stuart Leuthner a 
încercat să desluşească misterul care învăluia expediţia lui 
Franklin. A plecat în Arctica şi a trăit într-o aşezare inuită timp de 
şapte ani, perioadă în care le-a învăţat limba şi obiceiurile. A 
bătut în lung şi-n lat regiunea din jurul Insulei King William, 
întrebând fiecare locuitor în parte dacă l-a întâlnit vreodată pe 
Franklin sau pe vreun om din echipajul său. A dat de foarte 
puţine indicii şi s-a întors la New York dezamăgit că nu putuse 
găsi nici un răspuns concludent. Din motive poate greu de 
înţeles, în loc să publice informaţiile şi datele pe care le aflase, a 
ales să revină în Arctica. A luat de nevastă o tânără inuită, apoi 
s-au pierdut amândoi pe undeva prin sălbăticie şi nu s-a mai 

auzit niciodată de el. 

— Acesta este jurnalul pe care l-a ţinut cât timp a stat la 
inuiţi? întrebă Pitt. 

Perlmutter încuviinţă. 

— L-am achiziţionat la o licitaţie acum câţiva ani, la un preţ 
chiar rezonabil. 

— Sunt foarte surprinsă că nu a fost niciodată publicat, spuse 
Loren. 

— Dacă l-ai citi, nu te-ar mai mira. Nouăzeci la sută din jurnal 
conţine însemnări despre cum se prind şi se măcelăresc focile, 
cum se construiesc igluurile şi ce trebuie să faci ca să nu mori de 
plictiseală în lungile luni de iarnă, când e beznă. 

— Şi restul de zece la sută? întrebă Pitt. 

— Păi să vedem, zâmbi Perlmutter. 

In următoarea oră Perlmutter răsfoi tot jurnalul, citind pasajele 
care făceau referire la expediţie - un inuit care descria convoiul 
de sănii pe care îl văzuse pe ţărmul îndepărtat al Insulei King 
William sau note despre cele două corăbii prinse în gheaţă. 
Aproape de sfârşit, Leuthner transcrisese în jurnal interviul luat 
unui tânăr, interviu ce îi făcu pe Loren şi pe Pitt să tresară pe 
scaunele lor. Relatarea îi aparţinea lui Koo-nik, un băiat de 
treisprezece ani, care plecase în anul 1849 împreună cu unchiul 
său la o vânătoare de foci, în partea vestică a Insulei King 
William; după ce escaladaseră o movilă mare, găsiseră o corabie 
prinsă într-o banchiză uriaşă. 

— „Kobluna”, spusese unchiul în timp ce se îndreptau spre 
corabie. 

Se apropiaseră şi din străfundul navei auziseră ţipete şi urlete. 
Un bărbat cu privirea rătăcită le făcuse semn să se apropie. 
Aveau cu ei o focă pe care erau dispuşi s-o dea la schimb, aşa că 
urcaseră pe punte. Din toate colţurile navei începuseră să apară 
bărbaţi murdari şi slăbiţi, cu hainele murdare de sânge. Unul 
dintre ei se holba la Koo-nik, bolborosind incoerent, iar alţi doi 
dansau pe punte. Echipajul intona un cântec străvechi şi, din 
când în când, îşi spuneau singuri „bărbaţii din întuneric”. Lui Koo- 
nik i se păreau toţi posedaţi de duhuri necurate. Speriat de 
arătăniile acelea, Koo-nik se agăţase de unchiul său, care le 
dăduse carnea de focă la schimb pe două cuțite şi câteva roci 
argintii strălucitoare, despre care bărbaţii „kobluna” spuneau că 
au puterea unică de a radia căldură. Bărbaţii „kobluna” le 
promiseseră mai multe unelte ascuţite şi pietre argintii, 

încercând să îi convingă să le mai aducă şi altădată carne de 
focă. Koo-nik şi unchiul lui plecaseră şi nu mai văzuseră după 
aceea corabia, dar povestea că după câteva săptămâni unchiul 
său împreună cu alţi bărbaţi le duseseră mai multe foci şi se 
întorseseră cu mai multe cuțite şi cu un caiac plin cu „kobluna 
negru”. 

— Sigur este vorba despre ruteniu, spuse Loren captivată. 

— Da, „kobluna negru”, aprobă Pitt. Dar de unde îl avea 
echipajul lui Franklin? 

— Este posibil să-l fi descoperit pe una dintre insulele 
învecinate, în timpul unei excursii cu sănii, când nava le era 
blocată în gheaţă, spuse Perlmutter într-o doară. E la fel de 
probabil să fi descoperit o mină pe la începutul expediției, 
oriunde între Groenlanda şi Insula Victoria, adică vorbim de 
câteva mii de kilometri. Mi-e teamă că nu prea ştim nimic cu 
siguranţă. 

— Ce mi se pare mie ciudat este comportamentul echipajului, 
remarcă Loren. 

— Am auzit o poveste similară despre nişte muncitori de la o 
ţesătorie din Africa de Sud care o luaseră razna, iar explicaţia 
posibilă ar fi expunerea la acest mineral, răspunse Pitt, deşi 
nimic nu se leagă, mineralul nu este toxic. 

— Poate că li s-a tras de la întâmplările îngrozitoare prin care 
au trecut. Au făcut foamea şi au îndurat frigul atâtea ierni la 
rând, captivi într-o navă şi înconjurați de gheaţă şi de beznă, 
spuse Loren. Eu sigur mi-aş pierde minţile în asemenea condiţii. 

— Indiferent cât de rezistent ar fi cineva, lovit de scorbut şi 
degerături - ca să nu mai zic şi de botulismul provocat de 
conservele de calitate proastă şi pe deasupra sigilate cu plumb - 
într-un final tot ar ceda, consimţi şi Perlmutter. 

— E încă unul dintre misterele nerezolvate care învăluie 
expediţia, spuse Pitt. 

— Informaţiile acestea par să confirme însă povestea 
negustorului de la Miners Co-op, remarcă Perlmutter. 

— Poate că răspunsul la întrebarea de unde provine mineralul 
se află încă pe corabia aceea, sugeră Loren. 

Pitt era deja frământat de acelaşi gând. Ştia că apele 
îngheţate ale  Arcticii permit o conservare excelentă. 
Breadalbane, o corabie de lemn din 1843, care fusese trimisă 
într-o expediţie de salvare a lui Franklin şi se izbise de un aisberg 
în apropiere de Insula Beechey, fusese descoperită recent 

intactă, cu velele încă ridicate. Prin urmare, ideea că la bordul 
navei ar putea exista indicii cu privire la sursa ruteniului era 
perfect credibilă. Dar despre care dintre corăbii era vorba şi pe 
unde se pierduse? 

— Despre cealaltă corabie nu se pomeneşte nimic? întrebă el. 

— Nu, răspunse Perlmutter, iar locaţia aproximativă precizată 
în această sursă se află destul de la sud faţă de cea la care se 
presupune că oamenii au abandonat corăbiile. 

— Poate banchiza s-a deplasat odată cu ele, sugeră Loren. 

— Foarte plauzibil, răspunse Perlmutter. Leuthner are un pasaj 
extrem de interesant spre sfârşitul jurnalului, adăugă el, răsfoind 
mai departe. Un alt grup de inuiţi a susţinut că a văzut una dintre 
corăbii scufundându-se, iar pe cealaltă dispărând. Leuthner n-a 
putut să facă niciodată distincţia exactă între termenii folosiţi de 
inuiţi. 

— Presupunând că este vorba despre una dintre cele două 
corăbii, ar putea fi imposibil de identificat care anume, dacă 
mineralul a fost adus de fapt doar la bordul uneia dintre el, 
sublinie Pitt. 

— Din păcate Koo-nik nu a precizat niciodată ce corabie era, 
iar Erebus şi Terror semănau destul de mult ca aspect, spuse 
Perlmutter. 

— Dar a precizat în schimb cum îşi spuneau între ei cei din 
echipaj, zise Loren. Cum le-a zis, „bărbaţi negri”? 

— „Bărbaţii din întuneric”, aşa i-a descris, răspunse 
Perlmutter. În tot cazul, e ciudat. Bănuiesc că îşi spuneau aşa din 
cauză că trecuseră prin multe ierni întunecate. 

— Sau poate dintr-un alt motiv, adăugă Pitt, luminându-se 
brusc la faţă. Dacă într-adevăr erau „bărbaţii din întuneric”, 
tocmai ne-au spus cum se chema corabia pe care se aflau. 

Loren îl privi destul de nedumerită, dar Perlmutter îşi dădu 
seama imediat. 

— Sigur că da! răcni uriaşul. Cu siguranţă era Erebus. Bravo, 
băiete! 

Loren se uită la soţul ei şi îl întrebă: 

— Eu de ce nu înţeleg? 

— Erebus, răspunse Pitt. Este numele dat în mitologia greacă 
tărâmului subpământean aflat în drumul spre Hades. Este un loc 
învăluit pentru totdeauna în întuneric sau în ignoranță, cum vrei 
s-o iei. 

— Adică locul în care a sfârşit corabia împreună cu echipajul 

ei, spuse Perlmutter. Îl privi cu atenţie pe Pitt şi îl întrebă: Crezi 
că o poţi găsi? 

— E o zonă întinsă, dar merită să încercăm. Singurul pericol 
care ne poate împiedica să o găsim este acelaşi cu care s-a 
confruntat şi Franklin: gheaţa. 

— Ne apropiem de sezonul estival, când gheaţa se topeşte şi 
se poate naviga. Poţi face rost în timp util de o ambarcaţiune ca 
să te îmbarci şi să pleci în căutare? 

— Nu uita de canadieni, îl atenţionă Loren. S-ar putea să nu te 
lase să le încalci teritoriul! 

Privirea lui Pitt exprima însă doar optimism. 

— Culmea e că am la dispoziţie atât nava, cât şi persoana 
perfectă, spuse el cu un zâmbet plin de încredere. 

Perlmutter ochi o sticlă prăfuită de vin de Porto şi turnă în 
toate paharele. 

— Să te întorci cu bine, băiete, toastă el. Fie ca tu să aduci 
lumina pe Erebus cel întunecat! 

li mulţumiră lui Perlmutter pentru masă, iar acesta le promise 
solemn că le va pune la dispoziţie copii după toate materialele 
care făceau referire la poziţia probabilă a navei. Loren şi Pitt 
părăsiră căsuţa plini de entuziasm şi se urcară în maşină. Loren 
era neobişnuit de tăcută, instinctul avertizând-o asupra 
pericolelor nevăzute. Ştia că n-are rost să încerce să îl facă pe 
Pitt să se răzgândească, dar îi era foarte greu să îl lase să plece. 

— Arctica este un loc periculos, spuse ea într-un final, abia 
şoptit. O să-mi fac griji. 

— O să am grijă să nu-mi uit nădragii şi să nu dau cu capul de 
vreun aisberg, spuse el plin de voioşie. 

— Ştiu că este important, dar totuşi aş fi vrut să nu fie necesar 
să pleci. 

Pitt îi zâmbi, încercând s-o liniştească, dar în ochi i se citea o 
hotărâre de nestrămutat. Loren se mai uită o dată spre el şi îşi 
dădu seama că Pitt deja plecase. 

Mitchell Goyette stătea sprijinit de pupa navei şi studia un 
raport de venituri, când secretara sa îşi făcu apariţia la bordul 
iahtului cu un telefon mobil. 

— Pe fir este ministrul de resurse Jameson, îi spuse 
fermecătoarea brunetă în timp ce îi întindea telefonul. 

Goyette îi aruncă o privire pofticioasă şi luă telefonul. 

— Arthur, îmi pare bine că te-ai gândit la mine. la spune, ce se 
mai aude cu licenţele mele pentru exploatarea Arcticii? 

— De asta te-am sunat. Am primit hărţile zonelor cu resurse 
care te interesau. Am aflat cu stupoare că terenurile se întind pe 
o suprafaţă de cincizeci de mii de kilometri pătraţi. Şi aş mai 
adăuga că nici nu există vreun precedent. 

— Da, bine, bogății peste bogății care aşteaptă să fie 
acaparate. Totuşi, să le luăm pe rând. Cum stăm cu drepturile de 
exploatare minieră asupra Insulelor Royal Geographical Society? 

— După cum ţi-am mai zis, o parte din drepturile de 
exploatare şi producţie sunt deţinute de compania minieră Mid- 
America. Biroul meu a înaintat deja o moţiune de revocare a 
licenţei lor, pe motiv de nerespectare a clauzelor contractului. 
Dacă în următoarele trei luni nu reuşesc să îşi respecte cotele de 
producţie, atunci putem cere anularea licenţei. Dar dacă se 
amplifică criza asta politică cu Statele Unite, atunci putem 
acţiona şi mai devreme. 

— Cred că ne putem asigura că nu vor respecta cotele peste 
vară, spuse Goyette cu viclenie. 

— Actul de anulare poate intra în vigoare mai repede dacă 
este semnat de prim-ministru. Vrei s-o iei pe calea asta? 

— Prim-ministrul Barrett nu este un impediment, râse Goyette. 
Poţi să-l consideri un partener tăcut în toată afacerea asta. 

— A susţinut public promovarea politicii de protejare a 
teritoriilor virgine din Arctica, îi aminti Jameson. 

— O să semneze toate hârtiile pe care i le bag sub nas. Acum 
spune-mi şi despre cealaltă licenţă pe care o vreau. 

— Cei din echipa mea au aflat că există o porţiune mică de-a 
lungul Strâmtorii Melville pentru care nu s-a acordat încă nici o 
licenţă. Se pare că vei fi primul. 

— Da, întrucât cele mai multe dintre teritorii au fost 

inaccesibile. Eu dispun însă de o flotă de spărgătoare de gheaţă 
şi de barje şi pot profita din plin de încălzirea asta globală care a 
făcut ghețarii să se topească, astfel încât eu să fiu primul ajuns 
acolo. Cu ajutorul tău, bineînţeles, adăugă el acid. 

— Pot să te ajut cu licenţele de exploatare marină în apele 
Arcticii, dar pentru suprafeţele terestre îţi trebuie aprobare de la 
Divizia de Comerţ pentru Indieni şi Nativi. 

— Şeful acestei divizii e cumva ales de prim-ministru? 

— Da, aşa cred. 

Goyette râse din nou. 

— Atunci n-o să fie nici o problemă. Când pot bloca site-urile 
marine? 

— Suprafaţa este foarte vastă şi durează până când sunt 
revăzute toate documentele şi eliberate aprobările, spuse 
Jameson pe un ton ezitant. j 

— Nu-ţi face griji, domn ministru. In curând îţi va fi transferată 
în cont o sumă grasă şi, după eliberarea licenţelor, mai urmează 
una. Nu uit niciodată să-mi recompensez ajutoarele de afaceri. 

— Foarte bine atunci. O să încerc să am toate hârtiile în cel 
mult câteva săptămâni. 

— Aşa te vreau. Ştii unde mă găseşti, mai spuse Goyette, apoi 
închise telefonul. 

Aflat în biroul său din Ottawa, Jameson închise şi el telefonul şi 
rămase cu privirea pironită pe birou. Comisarul de la Jandarmeria 
Regală Canadiană opri dispozitivul de înregistrare, apoi decuplă 
căştile la care ascultase conversaţia. 

— Dumnezeule, îl are la mână şi pe prim-ministru, murmură 
comisarul, nevenindu-i să creadă. 

— Buzunarele adânci se corup cel mai uşor, spuse Jameson. 
Puteţi obţine până mâine înţelegerea de la procuratură pentru 
imunitatea mea? 

— Da, răspunse comisarul, vizibil şocat. Dacă sunteţi de acord 
să predaţi toate probele, nu vor exista acuzaţii de natură penală 
împotriva dumneavoastră. De asemenea, va trebui să 
demisionaţi imediat. Cariera dumneavoastră în domeniul public 
va lua sfârşit cu acest prilej. 

— O să mă împac cu asta, răspunse Jameson ursuz. Orice e 
mai bine decât să fiu în continuare sluga acestui porc lacom. 

— Vă veţi împăca cu gândul că îl înfundaţi şi pe prim-ministru? 

— Dacă prim-ministrul Barrett e la cheremul lui Goyette, 
atunci îşi merită şi el soarta. 

Comisarul se ridică de pe scaun şi îşi strânse dispozitivul de 
ascultare şi carneţelul. 

— Nu mai fiți atât de îngrijorat, domnule comisar, îi spuse 
Jameson,  observându-i neliniştea. După ce Goyette va fi 
demascat, veţi ajunge un erou naţional. De fapt, poate veţi 
ajunge chiar candidat pentru postul eliberat de prim-ministru. 

— N-am aspirații aşa de înalte. Mi-e groază însă de 
posibilitatea ca, miliardar fiind, să se răzbune pe sistemul de 
justiţie. 

Se îndreptă spre uşă, dar Jameson îl întoarse din drum. 

— Binele va ieşi la suprafaţă în cele din urmă. 

Comisarul nu răspunse, ştiind că uneori nu era aşa. 

Jumătatea de barcă plutea la suprafaţă şi ardea încă mocnit, 
când barja cu macara împrumutată de la topitoria de aluminiu 
veni să ridice ceea ce mai rămăsese din ea pentru a o duce la un 
şantier de reparaţii din zonă. O depuse acolo pe platforma de 
ciment, lângă un detectiv trimis de poliţie şi un agent de la 
asigurări. După ce termină de dat declaraţiile, Trevor îşi vâri un 
pic nasul prin carcasa carbonizată, apoi se întoarse la nava 
NUMA. Dirk îi făcu semn cu mâna de pe punte, apoi încercă să 
afle noutăţile de la Trevor. 

— Inspectorul aşteaptă confirmarea din partea expertului în 
explozibili, înainte de a da verdictul că a fost o treabă aranjată, 
spuse Trevor. 

— Bărcile nu sar în aer pur şi simplu, cel puţin nu în felul 
acesta, spuse Dirk. 

— M-a întrebat dacă bănuiesc pe cineva, dar i-am răspuns că 
nu. 

— Nu crezi că poate fi de folos să-i spui câte ceva? întrebă 
Summer. 

— Incă nu. Nu există suficiente probe pentru a înclina balanţa 
spre pista aceea. 

— Ştim toţi însă că în spate e mâna cuiva de la centrala de 
colectare. 

— Trebuie să aflăm despre ce e vorba în tot misterul acesta, 
răspunse Trevor. Se uită către Dirk şi Summer şi adăugă pe un 
ton foarte hotărât: Ştiu că staţi prost cu timpul, dar nu vreţi să-mi 
faceţi o favoare şi să mergeţi cu mine la Insula Gil? 

— Barca are rezervorul plin şi suntem mai mult decât gata, 
răspunse Dirk. Ocupă-te de parâme şi plecăm. 

Pe drumul prin Canalul Douglas nu schimbară multe vorbe, 
fiind preocupat fiecare să înţeleagă în felul lui în ce fel de 
încurcături erau implicaţi. Trecură de uzină, iar Dirk observă că 
tancul GPL nu mai era andocat la docul acoperit. Acceleră la 
maximum, nerăbdător să intre cât mai repede în apele din jurul 
Insulei Gil. 

Ajunseră în apropierea strâmtorii, când Summer se ridică şi le 
arătă ceva pe geam. La orizont se zărea petrolierul GPL, care 
tocmai trecea de un cot şi înainta încet pe canal. 


213 


— Uitaţi-vă cât de încărcat e, spuse Dirk, arătând spre 
marcajul liniei de plutire, aflat foarte aproape de suprafaţa apei. 

— Ai avut dreptate, Summer, spuse Trevor. Atunci încărca 
dioxid de carbon lichid de la centrală. Nu prea se înţelege nimic. 

Nava NUMA trecu pe lângă tanc şi în scurt timp ajunseră în 
apele deschise ale strâmtorii. Dirk orientă cârma spre capătul 
sudic al strâmtorii, oprind barca exact în extremitatea Insulei Gil. 
Se duse pe puntea de la pupa şi aruncă un sonar în apă, în timp 
ce Summer încărca în sistemul de navigare programul grafic de 
căutare. După câteva minute, terminară ce aveau de făcut şi o 
luară iar din loc, traversând de-a lungul şi de-a latul strâmtoarea, 
cu sonarul în apă, după ei. 

Imaginile transmise de sonar înfăţişau un fund de mare abrupt 
şi stâncos, cu adâncimi cuprinse între cincisprezece metri în 
apropierea țărmului şi şaizeci de metri în centrul strâmtorii. Dirk 
se vedea obligat să tragă mereu de cablul sonarului şi să îi 
adapteze lungimea în funcţie de aceste adâncimi variabile. 

După prima oră de căutare, nu găsiră nimic interesant - fundul 
era destul de uniform, presărat cu roci mai mari sau mai mici şi, 
uneori, cu buşteni scufundaţi. Trevor se plictisi repede să 
urmărească imaginile de pe sonar şi îşi îndreptă atenţia către 
tancul GPL. Nava reuşise într-un final să-şi croiască drum prin 
strâmtoare, îndreptându-se extrem de încet către partea de 
nord. In scurt timp dispăru din vizorul lor după extremitatea 
nordică a Insulei Gil. 

— Tare mult aş vrea să ştiu încotro se-ndreaptă, spuse Trevor. 

— Când ne întoarcem la agenţia Seattle, poate ne ajută cei de 
la resurse să aflăm, spuse Summer. 

— N-aş vrea să mă gândesc că aruncă dioxidul în mare. 

— Nici nu se pune problema, răspunse ea, ar fi prea periculos 
pentru echipaj, dacă bate vântul. 

— Bănuiesc că ai dreptate. Ceva totuşi nu se leagă. 

Fură întrerupţi de vocea lui Dirk, care se afla în cabină: 

— Am găsit ceva. 

Summer şi Trevor se îngrămădiră să privească pe monitorul 
sonarului, pe care se putea observa o linie subţire spiralată de pe 
fundul mării, ce dispărea la un moment dat. 

— Poate e o conductă, spuse Dirk. Cu siguranţă e un lucru 
făcut de mâna omului. Ar trebui să mai vedem ceva şi pe 
următorul culoar. 

Fură nevoiţi să aştepte încă zece minute, cât timp întoarseră 

prin faţa insulei înapoi spre strâmtoare, pe primul drum 
navigabil. Linia se vedea din nou pe monitor, pe direcţia nord- 
vest. 

— Pare prea mare ca să fie doar cabluri de comunicaţie, 
comentă Summer, studiind monitorul. A 

— Greu de imaginat ce e de fapt, spuse Trevor. In afară de 
câteva căbănuţe şi adăposturi pentru vânătoare şi pescuit, pe 
Insula Gil nu mai există alte construcţii. 

— Trebuie să ducă undeva, spuse Dirk. Cât timp nu e 
îngropată în mâl, putem să ne ţinem după ea. 

Continuară să urmărească ecranul, dar - în loc să se 
lămurească - cei trei erau din ce în ce mai nedumeriţi. In curând 
apăru încă o linie, apoi încă una, toate convergând spre nord. 
Mai străbătură o bună bucată de drum şi ajunseră în sfârşit la 
intersecţia dintre linii. Pe fundul mării se puteau observa şapte 
linii, plus încă patru apărute din alte direcţii. Imaginea completă 
prezenta un evantai de linii de aproximativ cincizeci de metri, 
care se termina brusc. Din nodul de linii se desprindea o singură 
linie mai groasă, paralelă cu linia țărmului. O urmăriră doar o 
porţiune scurtă, după care linia dispăru într-un strat sedimentar 
de lângă mal. După ce verificară toată reţeaua din program, Dirk 
opri motorul, apoi scoase sonarul din apă cu ajutorul lui Trevor. 

— E aproape şapte, spuse Summer. Ar trebui să ne întoarcem 
în cel mult o oră, pentru că altfel o să facem drumul de 
întoarcere noaptea. 

— Avem destul timp pentru o mică scufundare, răspunse Dirk. 
Poate fi singura noastră şansă. 

Ceilalţi nu comentară. Dirk îşi puse costumul uscat de 
scafandru şi Summer reorientă barca către punctul de 
convergenţă al celor şapte linii. 

— Adâncimea apei este de douăzeci şi opt de metri. Ai grijă că 
pe radar se vede un vapor mare, cam la douăzeci şi cinci de 
kilometri spre nord. Se întoarse spre Trevor şi adăugă: Parcă 
ziceai că nu e cine ştie ce trafic în timpul săptămânii pe aici. 

Trevor o privi încurcat. 

— Din experienţa mea, eu aşa ştiam. De obicei se respectă 
programul de circulaţie. Poate e vreun cargou rătăcit. 

Dirk îşi ridică privirea de pe ecran şi spuse: 

— Am timp destul până se apropie. 

Summer întoarse barca în direcţia curentului şi Trevor aruncă 
ancora peste bord. Dirk îşi controlă rezervorul de oxigen şi 

centura de lestare, apoi se aruncă în apă. 

Lovi apa când un val se retrăgea şi se simţi uşurat să constate 
că nu erau curenţi puternici. Inotă spre prora bărcii, prinse lanţul 
ancorei şi cobori de-a lungul acestuia. 

Apa rece şi verzuie se întuneca treptat şi în curând fu nevoit 
să aprindă lanterna fixată pe gluga costumului. Pe fundul 
maroniu al apei înotau bancuri de arici şi de stele de mare, iar 
Pitt ajunse în cele din urmă lângă ancoră, la adâncimea de 
douăzeci şi opt de metri. Se îndepărtă de lanţ şi începu să înoate 
în cercuri, până când găsi obiectul observat pe sonar. 

Era o conductă de culoare închisă care se întindea pe fundul 
apei, depăşind raza lui de vizibilitate. Avea o grosime de 
aproximativ cincisprezece centimetri şi Dirk îşi dădu seama că 
era destul de nouă, pentru că pe ea nu se depozitaseră încă 
aluviuni. l|notă înapoi înspre ancoră şi o trase deasupra 
conductei, mutând câteva pietre din zonă. Urmări apoi linia 
conductei şi ajunse la o adâncime mai mare, unde aceasta se 
termina, la circa douăzeci de metri mai departe. In jurul gurii 
conductei se formase un mic crater, iar Dirk remarcă lipsa 
completă a faunei în zonă. 

Se întoarse şi urmări conducta în cealaltă direcţie, ajungând în 
ape puţin adânci, apoi descoperi o bifurcaţie. Acolo erau sudate 
de fapt trei conducte, din care se desprindeau în evantai alte 
şase, plus încă una aflată la capăt, ceva mai groasă, având în jur 
de douăzeci şi cinci de centimetri, care ducea înapoi către Insula 
Gil. Dirk urmări apoi conducta principală pe câteva sute de metri, 
până ajunse la o articulaţie de nouăzeci de grade ce ducea spre 
nord, la o adâncime de zece metri. Continuă să înoate de-a 
lungul ei, până când ajunse într-o zonă în care conducta era 
parţial îngropată într-o ridicătură ce blocase reperarea de către 
sonar. Parcurse alte zeci de metri, după care se hotărî să se 
întoarcă pentru a nu risca să rămână fără oxigen. O luă în sens 
invers, apoi detectă deodată un bubuit înfundat. Fiind în apă, nu- 
şi putea da seama de direcţia din care se auzise zgomotul. Inotă 
mai departe, constatând că nisipul de pe fund începe să se 
mişte. Işi puse mâna înmănuşată pe conductă şi simţi o vibraţie 
puternică de-a lungul acesteia. Se sperie şi începu să înoate spre 
vas cu toată viteza. 

Aflată pe punte, Summer se uita la ceas, gândindu-se că Dirk 
era deja sub apă de aproape jumătate de oră. Se întoarse spre 
Trevor, care stătea sprijinit de balustradă şi o privea admirativ. 

— Aş fi vrut să stăm mai mult aici, spuse ea, citindu-i parcă 
gândurile. 

— Şi eu. Să ştii că m-am gândit bine. Trebuie să mă duc la 
Vancouver să completez raportul despre barcă şi să văd dacă pot 
primi alta în schimb. Asta mi-ar lua câteva zile şi pot să mai trag 
de timp, adăugă el cu un surâs. Am vreo şansă să te întâlneşti cu 
mine în Seattle? 

— M-aş supăra dacă nu ai veni, răspunse ea, întorcându-i 
zâmbetul. E la doar trei ore de mers cu trenul. 

Trevor tocmai se pregătea să îi răspundă când observă ceva în 
apă, pe deasupra umărului lui Summer. La aproximativ douăzeci 
de metri depărtare, observă că din apă ies bule de aer. Se ridică 
să privească mai bine, iar Summer îi arătă încă o zonă din 
apropierea prorei unde din apă ţâşneau bule. Se uitară amândoi 
de jur împrejur, constatând că sunt înconjurați de apa 
învolburată. 

Bulele se transformară într-o furtună fremătătoare, din care 
ieşeau vapori fierbinţi. Fură înconjurați rapid de norul de aburi, la 
care se adăugau norii de ceaţă albă ce ieşeau la suprafaţă din 
adâncuri. În doar câteva secunde fură înconjurați de un perete 
circular, care se apropia din ce în ce mai tare. 

— Asta e respiraţia diavolului, mai apucă Trevor să spună 
panicat. 

Încordându-şi picioarele cât putu de tare, Pitt începu să înoate 
cu repeziciune de-a lungul conductei principale. Vizibilitatea era 
foarte scăzută, dar îşi dădea seama după turbulenţe că tot ce se 
petrecea avea legătură cu emanaţiile din conductă. Prin minte îi 
trecu ca un fulger imaginea vasului Ventura şi a echipajului său. 
Incercând să îşi alunge din cap gândurile negre, se gândi la 
Summer şi la Trevor şi se grăbi şi mai tare, în pofida presiunii pe 
care o resimțea în plămâni. 

Ajunse la racordul principal şi coti brusc spre stânga, urmărind 
conducta mai mică după care se ghidase iniţial. Auzea deja 
zgomotul produs de eliberarea bulelor în urma descărcării de 
presiune. Fără să slăbească din ochi conducta, ajunse în sfârşit 
lângă lanţul ancorei. Se îndreptă imediat spre suprafaţă, 
urmărind linia lanţului până în dreptul prorei bărcii. 

Scoase capul din apă şi se simţi de parcă ar fi ajuns direct în 
mijlocul Londrei, într-o zi ceţoasă. Apa era acoperită de un strat 
alb de aburi. Inotă de-a lungul bărcii spre pupa, protejându-şi 
faţa, apoi urcă pe scara pe care Summer o aruncase peste 
balustradă. Urcă prima treaptă, moment în care îşi aruncă 
privirea peste cadrul transversal al pupei. Puntea era invadată de 
nori albi, iar timoneria - aflată la doar câţiva metri depărtare - 
abia se mai vedea. 

Dirk îşi scoase tubul din gură şi o strigă pe Summer. Simti 
imediat un gust înţepător şi vâri tubul înapoi, trăgând din butelie 
o gură de aer proaspăt. Ascultă nemişcat câteva secunde, apoi 
cobori scara şi se aruncă în apă, cu inima cât un purice. 

Temerea lui se adeverise: nu auzise nici un sunet pentru că pe 
barcă nu mai era nimeni. 

x x x 

La o sută optzeci de metri spre vest şi trei metri sub apă, 
Trevor era convins că avea să moară în curând. Nici nu îi venea 
să creadă cât de repede reuşise apa rece ca gheaţa să îl 
secătuiască de putere şi de energie şi mai că îl storsese şi de 
pofta de viaţă. Dacă nu ar fi zărit ochii perlaţi ai lui Summer, care 
îl implorau să nu cedeze, ar fi renunţat. 

Ochii lui Summer chiar îţi tăiau respiraţia, găsi el puterea să 
mai facă haz de necaz în gând, în timp ce mai lua o gură de aer 

din tubul pe care îl împărțeau. Ochii lui Summer parcă îi 
transmiteau căldură. Trase cu putere o gură de aer proaspăt şi îi 
înapoie tubul, realizând că mintea începe să îi joace feste. 
Incercă să se concentreze din nou asupra membrelor obosite, 
repetându-şi în gând că trebuie cu orice preţ să ajungă la mal. 

Fusese o decizie de moment, singura care le putea salva 
vieţile. Pentru că norul de dioxid de carbon îi înconjurase 
complet, fusese absolut necesar să intre în apă. Summer se 
gândise să taie ancora şi să se repeadă să pornească motorul, 
dar orice întârziere i-ar fi putut costa viaţa. Mai mult, în joc era şi 
viaţa lui Dirk. Dacă ar fi ieşit la suprafaţă sub prova bărcii, când 
ei ar fi pornit motorul, ar fi fost ucis. Cât mai avea oxigen în 
rezervor, mai avea o şansă. 

— Trebuie să sărim în apă, strigase ea când văzuse primul nor 
de gaz. 

Trevor o văzuse îndreptându-se cu repeziciune spre rezervorul 
de lângă balustradă. 

— Pune-ţi repede costumul. Eu iau rezervorul, îi dictase ea. 

In mai puţin de un minut, înainte ca barca să fie înghițită 
complet de vapori, Summer sărise în costumul ei de scafandru şi 
înhăţase o mască, iar Trevor îşi prinsese în grabă butelia. 
Summer abia avusese timp să îşi strecoare mâinile prin curelele 
vestei de salvare când vântul aduse un val de aer toxic. Nu mai 
apucaseră nici să sară în apa îngheţată, ci mai degrabă căzuseră 
şi se scufundaseră sub norul letal. 

Contactul cu apa fusese pentru Trevor ca un şoc electric, dar 
din cauza dozei mari de adrenalină nu îngheţase pe loc. Se 
agăţaseră cu disperare unul de altul şi înotaseră cu greutate, 
pasându-şi permanent tubul de oxigen. Într-un final reuşiseră să 
se sincronizeze şi înaintaseră o porţiune bună spre insulă. 

Frigul îşi spusese însă cuvântul. Efectele fuseseră 
imperceptibile la început, dar - pe măsură ce timpul trecea - 
Summer observa cum Trevor se mişcă din ce în ce mai încet. 
Buzele şi urechile i se învineţiseră, iar în curând avea să se 
confrunte cu hipotermia. Summer începuse să se mişte mai 
energic, încercând să îl impulsioneze. După încă treizeci de 
metri, realiză că îl trage după ea pe Trevor ca pe un sac. Se uită 
în jos, sperând să vadă o schimbare de decor, semn că s-ar fi 
apropiat de țărm, însă vizibilitatea era foarte redusă. Nu putea să 
îşi dea seama cât mai aveau până la insulă sau dacă nu cumva 
înotaseră în cerc. Sosise momentul să încerce să iasă la 

suprafaţă, cu orice preţ. 

Trase o gură de aer din tubul de oxigen, apoi i-l înapoie lui 
Trevor, care aproape că nu mai reacţiona şi începu să înoate 
spre suprafaţă, trăgându-l şi smucindu-l după ea. Scoase capul 
din apă şi se uită de jur împrejur, sperând să-şi poată da seama 
unde se află. Teama ei cea mai mare era spulberată. Scăpaseră, 
cel puţin temporar, de norii groşi de dioxid de carbon, care încă 
mai pluteau la câţiva metri de ei. În direcţia opusă se puteau zări 
dealurile verzi ale Insulei Gill, la nici patru sute de metri. Deşi nu 
înotaseră în linie dreaptă, reuşiseră să se apropie destul de mult 
de țărm. 

Summer trase mai multe guri de aer, apoi încercă să apese 
butonul de umflare a vestei de salvare. Il trase pe Trevor la 
suprafaţă şi îi făcu cu ochiul, dar privirea sa era inexpresivă şi 
apatică. Il prinse de spate şi îl trase de vestă spre mal, în timp ce 
el încerca vag să înoate. 

Summer se simţea cuprinsă de disperare şi de oboseală, dar 
nu putea renunţa la ideea de a-l salva pe Trevor, în ciuda faptului 
că avea senzaţia că nu înaintează deloc. incerca din toate 
puterile să se concentreze asupra înotului, dar începu în curând 
să îşi simtă picioarele din ce în ce mai grele. Deodată, mâna îi 
scăpă de pe vesta lui Trevor, care se îndepărtă brusc de ea. 
Speriată, observă că membrele îi erau încă inerte; apoi, lângă 
pieptul lui Trevor apăru un cap. 

Dirk se întoarse şi se uită la Summer, apoi îşi scoase tubul din 
gură. 

— Cred că a îngheţat. A inhalat gaz? întrebă el. 

— Nu, e doar din cauza frigului. Trebuie să-l scoatem la mal. 
Cum de ne-ai găsit? 

— Am văzut că dispăruse un tub de oxigen de pe barcă şi mi- 
am închipuit că vă îndreptaţi spre țărm. Am înotat puţin către 
sud şi v-am văzut. 

Tăcură şi se îndreptară spre țărm cât de repede puteau înota. 
Apariţia lui Dirk o revigoră pe Summer, care înota din toate 
puterile. Amândoi îl trăgeau pe Trevor şi ajunseră în scurt timp 
pe malul stâncos. Trevor tremura din toate încheieturile şi avea o 
privire pierdută. N 

— Trebuie să-i scoatem hainele ude. li dau eu costumul meu 
uscat, spuse Dirk. 

Summer încuviinţă, apoi se îndreptară spre plajă. La o sută de 
metri se zărea o construcţie mică din lemn. 

— Cred că e o colibă pentru pescari, spuse Summer. Du-te tu 
să vezi şi între timp eu îl ajut să se dezbrace. 

— Bine, spuse Dirk, lăsând jos butelia de oxigen şi centura de 
lestare. Nu te bucura prea tare, o luă el peste picior, apoi plecă. 

Apoi se grăbi, ştiind că viaţa lui Trevor este în pericol. Ajunse 
în scurt timp la construcţia de lemn şi îi dădu dreptate lui 
Summer. Era într-adevăr o colibă în care puteau înnopta membrii 
unui club local de pescari. Structura de lemn era simplă şi ceva 
mai mică decât un garaj. Lângă perete se aflau un butoi de tablă 
de două sute de litri şi un rând de butuci stivuiţi. lnăuntru mai 
erau un pat de o persoană, o sobă cu lemne şi o afumătoare. 
Ochi şi o cutie de chibrituri, luă câteva lemne şi făcu focul, apoi 
se grăbi să se întoarcă la ceilalţi. 

Trevor stătea pe un buştean şi Summer tocmai îl ajuta să-şi 
scoată pantalonii uzi. Dirk îl sprijini să se ridice, apoi îl cărară 
amândoi în spate până la cabană. Dirk şi Summer studiau din 
mers strâmtoarea peste care pluteau încă nori de dioxid de 
carbon, de parcă ar fi avut loc o erupție vulcanică. Aburii se 
înălţau semeţ peste întreaga strâmtoare, la peste cincisprezece 
metri. Apa avea o nuanţă roşiatică şi era plină de peşti morţi. 

— Sigur e din cauza petrolierului GPL, spuse Dirk. Probabil că 
pompează lichidul de la un terminal aflat în celălalt capăt al 
insulei. 

— Dar de ce o fac ziua-n amiaza mare? 

— Pentru că ştiu că suntem aici, spuse el încet şi furios. 

Ajunseră la colibă şi îl întinseră pe Trevor pe pat. Summer îl 
acoperi cu o pătură veche de lână, iar Dirk înnoi provizia de 
lemne. Înăuntru se încălzise deja, iar Dirk aruncă lemne pe foc 
până reuşi să îl înteţească bine. Tocmai se ridicase să mai aducă 
lemne, când auzi din depărtare un vuiet, amplificat de ecou. 

Dirk şi Summer ieşiră în grabă şi se uitară cu groază spre 
strâmtoare. La trei kilometri spre nord se vedea un vas de 
croazieră, care înainta direct spre norul letal de gaz. 

Vasul de croazieră franțuzesc Dauphine fusese programat 
pentru o călătorie de o săptămână pe coasta Alaskăi, după care 
urma să se întoarcă în portul oraşului Vancouver. Cei aproape 
trei sute de pasageri fuseseră însă loviți de o infecţie 
gastrointestinală şi aveau nevoie de îngrijiri medicale într-un 
spital, iar căpitanul se văzuse nevoit să scurteze excursia. 

Având aproape trei sute de metri lungime, Dauphine era 
printre cele mai mari şi mai noi vase care traversau Pasajul 
Interior. Dispunea de trei piscine încălzite, opt restaurante şi o 
sală imensă cu pereţi de sticlă deasupra punţii şi putea 
transporta două mii o sută de pasageri în cele mai bune condiţii. 

Dirk şi Summer priveau de pe țărm nava luxoasă, dar cu alţi 
ochi. Pentru ei era doar un vas al morţii, ce străbătea apele 
toxice din care se ridicau nori de aburi proveniţi din cele şapte 
conducte submarine, pe o rază de opt sute de metri. Briza din 
vest ţinea norul la distanţă de insulă, dar îl ducea spre 
strâmtoare. Dauphine se afla la nici cinci minute de zona 
periculoasă, timp suficient pentru ca norul de gaz greu să 
pătrundă prin ţevile şi sistemele de aer condiţionat de pe navă şi 
să se propage în fiecare colţişor, aducând moartea. 

— Cred că sunt mii de oameni la bord, remarcă Summer 
sumbru. Trebuie să-i avertizăm. 

— Poate găsim o staţie radio în colibă, spuse Dirk. 

Porniră în goană spre colibă şi, ignorând gemetele lui Trevor, 
începură să răscolească pretutindeni, fără succes însă. Dirk ieşi 
şi încercă apoi să găsească din priviri vasul de cercetare, ascuns 
sub norul de aburi. 

— Cât oxigen mai ai în rezervor? o întrebă el precipitat pe 
Summer. Aş putea încerca să mă întorc la barcă şi să-i apelez 
prin staţie, dar eu nu mai am deloc oxigen. 

— Nu, să nu faci asta, spuse Summer, protestând cu 
vehemenţă. Nici tubul meu nu mai are prea mult oxigen, pentru 
că l-am folosit amândoi. Nu o să reuşeşti, nu te las să pleci. 

Dirk ascultă protestele surorii sale, ştiind că nu ar fi avut nici o 
şansă de izbândă. Incepu să caute cu disperare în jur ceva cu 
care ar fi putut atrage atenţia celor de pe vapor. Zări din nou 
butoiul şi se năpusti asupra lui. Il curăţă în grabă de murdărie şi îl 


222 


împinse cu putere. Butoiul rezistă, apoi încercă să îl ridice şi 
constată că este aproape plin. Desfăcu capacul şi mirosi lichidul 
dinăuntru. 

— Motorină, îi spuse el lui Summer. Rezervă pentru bărcile 
pescarilor. 

— Putem să-i dăm foc, îi sugeră Summer entuziasmată. 

— Da, spuse Dirk cu jumătate de gură, sau putem face 
altceva, mai puţin spectaculos. 

x x x 

Căpitanul navei Dauphine se afla pe punte verificând prognoza 
meteo, când fu chemat de ofițerul executiv. 

— Căpitane, în raza vizuală a apărut un obstacol. 

Căpitanul termină de citit raportul, apoi se îndreptă spre ofiţer, 
care cerceta împrejurimile cu un binoclu. Întâlniseră tot timpul 
obstacole în drumul lor - balene, delfini sau buşteni pierduţi de 
barje. Nici unul dintre acestea nu le ridicase însă probleme, 
datorită dimensiunilor impresionante ale navei. 

— La opt sute de metri în faţă, domnule, spuse ofiţerul dându-i 
binoclul. 

Căpitanul îşi îndreptă privirea în direcţia indicată de ofiţer şi 
zări norul pufos de ceaţă albă, precum şi un obiect aflat în apă, 
din care păreau că ies o cocoaşă mare neagră şi una ceva mai 
mică, albastră. Căpitanul privi cu insistenţă obiectul, încercând 
să îl identifice. 

— E un om în apă, izbucni el. Cred că este un scafandru. 
Timonier, micşorează viteza cu cinci noduri şi pregăteşte-te să 
corectezi cursul. 

Inapoie binoclul ofițerului, apoi se îndreptă spre un monitor în 
culori, care afişa poziţia lor în raport cu harta marină a pasajului. 
Studie cotele de adâncime ale apei, constatând cu uşurare că în 
partea de est a strâmtorii apa era suficient de adâncă. Tocmai se 
pregătea să îi transmită noi ordine timonierului, când fu strigat 
din nou de ofiţer. 

— Domnule, veniţi şi vă mai uitaţi o dată! E cineva pe țărm 
care pare că ne face semne. 

Căpitanul înşfăcă din nou binoclul şi se uită. Nava avansase 
suficient, iar acum îl putea zări clar pe Dirk în costumul lui 
albastru de scafandru, înotând pe o plută improvizată dintr-un 
buştean şi un butoi. II văzu cum face semne către țărm, apoi 
împinse buşteanul şi dispăru sub apă. Căpitanul îşi mută privirea 
către țărm, unde Summer intrase în apă până la brâu, ţinând 


223 


deasupra capului o făclie aprinsă. O văzu apoi cum aruncă făclia 
în direcţia buşteanului şi încercă să înţeleagă ceva. Apa din jurul 
butoiul luă foc şi în doar câteva secunde explodă cu putere. 
Căpitanul privea înmărmurit scenele desprinse parcă dintr-un 
spectacol cu piromani, apoi îşi veni rapid în fire. 

— Cu toată viteza înapoi! Cu toată viteza înapoi! strigă el, în 
timp ce dădea din mâini ca un apucat. Şi chemaţi Paza de 
Coastă! 

Dirk ieşi la suprafaţă douăzeci de metri mai departe de flăcări 
şi începu să înoate încet înspre vasul de croazieră, ridicând un 
braţ şi lovind cu palma suprafaţa apei, încercând să le transmită 
astfel, în codul scufundătorilor, mesajul că este epuizat. Ocoli cu 
grijă norul de dioxid de carbon, ferindu-şi atent ochii. De pe țărm 
o auzea pe Summer, care striga şi făcea semne disperate către 
vapor să se oprească. 

Se uită spre nord şi zări nava imensă care se îndrepta exact 
către el. Incepu să se întrebe dacă era cineva treaz la bordul 
acesteia şi dacă mesajul lor pirotehnic fusese observat. Fu 
cuprins apoi de îndoieli şi de teama că ar putea păţi ceva, aşa că 
se întoarse şi înotă spre țărm. Atenţia îi fu atrasă însă de sunetul 
sirenei de alarmă de la bordul navei. Apa din jurul pupei 
vaporului era cuprinsă de un freamăt turbulent. Dirk se linişti, 
remarcând că semnalele lor nebuneşti fuseseră totuşi observate 
şi că nava merge cu spatele. Se întreba dacă nu cumva fusese 
prea târziu. 

Dauphine aluneca în continuare prin norul toxic şi nu părea să 
fi încetinit prea tare. Dirk se văzu nevoit să înoate mai în forţă, 
pentru a se muta de pe traiectoria ei. Nava trecu la doar câţiva 
metri de el, fără vreun semn că s-ar opri. Dirk observă cum 
începe să se balanseze şi să se cutremure, iar prora ajunse în 
curând exact la marginea zonei cuprinse de flăcări; apoi se opri. 
Dauphine începu să dea cu spatele spre strâmtoare, înaintând 
cam o sută de metri spre nord, după care se opri complet. 

O bărcuţă portocalie apăru parcă de nicăieri, gonind spre Dirk. 
Ajunse într-o clipită, iar el fu tras din apă de doi bărbaţi. 

— Ce fel de nebun eşti? Greenpeace? se răsti un al treilea 
bărbat, cu un accent franțuzesc. 

Dirk le arătă norul alb din spate. 

— Treceţi pe acolo şi o veţi încurca definitiv! Voi sunteţi 
nebuni dacă îmi ignoraţi avertismentul! 

II privi pe francez drept în ochi. Agitat şi dintr-odată nesigur, 
acesta tăcu. 

— Pe țărm este un om rănit, care are nevoie urgent de îngrijiri 
medicale, continuă Dirk, arătând spre coliba pescărească. 

Fără nici un alt cuvânt, porniră în grabă spre mal. Dirk sări din 

barcă şi fugi către colibă. Înăuntru era deja extrem de cald, iar 
Summer stătea lângă patul lui Trevor şi îi vorbea. Privirea lui era 
acum mai limpede, dar încă mai bolborosea fără înţeles. Il urcară 
pe barcă şi porniră toţi spre Dauphine. 

Ajunşi pe punte, Summer se duse cu Trevor spre cabinetul 
medical, iar Dirk fu condus către castelul central. Căpitanul 
vaporului, un bărbat scund cu un început de chelie, îl măsură din 
cap până în picioare, cu o privire plină de dispreţ. 

— Cine sunteţi şi de ce ne-aţi incendiat calea? întrebă el fără 
menajamente. 

— Mă numesc Pitt şi lucrez la Agenţia Naţională de Cercetare a 
Vieţii Marine. Vă spun că nu puteţi trece prin strâmtoare, iar 
dacă nu vă conformaţi, îi veţi avea pe conştiinţă pe toţi cei aflaţi 
la bord. Ceaţa aceea albă pe care o vedeţi peste tot este un nor 
letal de dioxid de carbon, ce a fost evacuat aici de un petrolier. 
Noi am fost nevoiţi să ne abandonăm barca şi să înotăm spre 
țărm - respectiv eu împreună cu sora mea şi cu încă un bărbat, 
care abia a scăpat teafăr. 

Ofiţerul executiv stătea în picioare şi asculta, apoi dădu din 
cap şi pufni dispreţuitor. 

— Ce mai gogomănie, îi spuse el unui alt membru al 
echipajului. 

Dirk îl ignoră şi se concentră asupra confruntării directe cu 
căpitanul. 

— V-am spus adevărul. Dacă vreţi să riscaţi să ucideţi câteva 
mii de pasageri, n-aveţi decât. Vă rog doar ca înainte să ne lăsaţi 
la mal. 

Căpitanul îi studie cu atenţie chipul, încercând să-şi dea 
seama dacă stă de vorbă cu un nebun, dar expresia lui Dirk era 
cea a unei persoane complet raţionale. Tensiunea fu întreruptă 
de un operator de la staţie. 

— Domnule, la aproximativ opt sute de metri de tribord se 
zăreşte o navă staționată. 

Căpitanul îl ascultă cu atenţie fără să comenteze, apoi îl privi 
din nou pe Dirk. 

— Prea bine atunci, ne vom abate de la curs şi vom evita 
strâmtoarea. Că veni vorba, Paza de Coastă este pe drum. Dacă 
vă  înşelaţi, domnule Pitt, atunci va trebui să suportaţi 
consecinţele. 

Un minut mai târziu, urechile tuturor fură asurzite de zgomotul 
unui elicopter alb-portocaliu al Pazei de Coastă a Statelor Unite, 

trimis din oraşul Prince Rupert. 

— Căpitane, vă rog să-l avertizaţi pe pilot să încerce să 
ocolească norul alb. Cu siguranţă l-a văzut dacă a zburat pe 
deasupra coastei de nord-vest a Insulei Gil, îi ceru Dirk. 

Căpitanul se conformă, informându-l pe pilotul elicopterului în 
legătură cu situaţia. Acesta dispăru cam douăzeci de minute, 
apoi reapăru deasupra vaporului şi îi apelă prin staţie: 

— Dauphine, confirm prezenţa unui petrolier GPL pe culoarul 
navigabil din nordul coastei Insulei Gil. Se pare că aţi avut 
dreptate în legătură cu deversarea ilegală de gaz. In prezent am 
alertat Paza de Coastă canadiană şi Jandarmeria Regală. Vă 
sfătuiesc să ocoliţi Insula Gil prin canalul de vest. 

Căpitanul îi mulţumi pilotului, apoi configură coordonatele 
pentru ruta alternativă. Câteva minute mai târziu îl abordă pe 
Dirk. 

— Aş putea spune că mi-aţi salvat nava de la o tragedie 
inimaginabilă, domnule Pitt. Imi cer scuze pentru scepticismul cu 
care v-am privit la început şi vă mulţumesc. Dacă pot să vă 
recompensez în vreun fel, vă rog să-mi spuneţi. 

Dirk se gândi un minut, apoi zise: 

— Păi, căpitane, aţi putea să mă ajutaţi să-mi recuperez barca. 

Dirk şi Summer nu avură de ales şi rămaseră la bordul vasului 
Dauphine, până când acesta acostă în Vancouver în seara 
următoare, târziu. Trevor îşi revenise între timp, dar fusese trimis 
la spital pentru a fi ţinut sub observaţie. Dirk şi Summer îi făcură 
o vizită, înainte de a pleca cu trenul spre Seattle. 

— Te-ai mai încălzit? îl întrebă Summer, cu ochii la cele o sută 
de pături cu care se învelise Trevor. 

— Da, dar cred că acum cei de la spital vor să mă fiarbă de 
viu, răspunse el, fericit s-o revadă atât de repede. Data viitoare 
nu mai uit să-mi pun costumul uscat de scafandru. 

— Rămâne stabilit, spuse ea râzând. 

— Au reuşit să oprească petrolierul? întrebă el, serios de 
această dată. 

— Cei de pe Dauphine l-au văzut îndreptându-se spre mare, 
dar probabil şi-au dat seama că au fost văzuţi din elicopter şi şi- 
au schimbat cursul. Din fericire, elicopterul Pazei de Coastă avea 
camera de înregistrare pornită, aşa că i-au prins pe canal. 

— Sunt convins că vor face legătura cu una dintre companiile 
lui Goyette, adăugă Dirk. 

— Probabil că va găsi el o modalitate de a da vina pe 

altcineva. 

— Acum ştiu ce l-a ucis pe fratele meu, spuse Trevor pe un ton 
grav. Şi a fost cât pe ce să ne vină şi nouă de hac. 

— Ţi-a spus Summer că a reuşit să descifreze mesajul de pe 
Ventura al fratelui tău? îl întrebă Dirk. 

— Nu, răspunse el, ridicându-se brusc din pat şi aruncându-i 
priviri insistente. 

— M-am tot gândit la mesajul acela, spuse ea. Ideea mi-a venit 
noaptea trecută, când eram încă pe barcă. Mesajul nu era că s- 
au sufocat, ci că s-au sufocat „umed”. 

— Nu prea ştiu ce înseamnă asta, bombăni Trevor. 

— E un termen folosit de mineri pe vremuri. Intotdeauna când 
coborau în mină, luau câţiva canari pentru a testa calitatea 
aerului. Eu am dat de acest termen pe când cercetam o 
exploatare de piatră inundată din Ohio, despre care se spunea că 
ar ascunde artefacte precolumbiene. Fratele tău era medic, aşa 
că probabil cunoştea şi el această expresie. Cred că a scris 
mesajul pentru a-i avertiza pe ceilalţi. 

— Ai mai spus cuiva treaba asta? o întrebă Trevor. 

— Nu, răspunse Summer. M-am gândit că-ţi va fi de folos data 
viitoare când te vei întâlni cu inspectorul de poliţie din Kitimat. 

Trevor dădu din cap aprobator, dar îşi mută privirea de la ea, 
gândindu-se deja la altceva. 

— Trebuie să prindem trenul, spuse Dirk cu ochii pe ceas. Data 
viitoare hai să ne scăldăm în ape mai calde, îi spuse el lui Trevor, 
strângându-i mâna. 

Summer se apropie de el şi îl sărută lung. 

— Nu uita, Seattle este la doar o sută cincizeci de kilometri. 

— Da, zâmbi Trevor. Şi nici eu n-aş putea să spun cât am de 
gând să stau în Vancouver, ca să meşteresc la noua barcă. 

— Probabil că va fi din nou la cârmă cu mult timp înainte ca 
noi să ne revedem barca, se lamentă Dirk pe drum. 

Premoniţia lui se dovedi însă greşită. La două zile după ce 
reveniră la oficiul regional NUMA din Seattle, apăru un remorcher 
care avea în spate barca părăsită de ei lângă Insula Gil. Avea 
rezervorul plin, iar pe scaunul pilotului trona o sticlă scumpă de 
vin franțuzesc. 

Dintr-un ordin prezidenţial, şalupa Pazei de Coastă a Statelor 
Unite, Polar Dawn, se îndrepta în viteză spre est, către graniţa 
maritimă cu Canada, chiar la nord de Yukon. Căpitanul Edwin 
Murdock se afla în cabina lui şi privea liniştit pe geam. Nu exista 
nici un vas canadian la orizont şi oricum nu s-ar fi temut de 
nimic. 

Misiunea începuse cu câteva luni în urmă şi avea în vedere 
marcarea zonelor cu risc seismic aflate de-a lungul Pasajului de 
Nord-Vest, cu mult timp înainte de întâmplările de pe Atlanta sau 
de la laboratorul de cercetare. Preşedintele, îngrijorat fiind de 
inflamarea spiritelor în Canada, ordonase inițial anularea 
proiectului, dar secretarul de stat al Apărării îl convinsese să 
continue, aducându-i ca argument faptul că aveau de fapt 
acordul implicit al canadienilor. Ar fi putut trece ani buni, 
susţinuse secretarul, până când Statele Unite i-ar fi putut solicita 
Canadei permisiunea directă de a-i încălca apele teritoriale. 

— Cerul este limpede, pe ecranul radarului nu se întrezăreşte 
nimic, iar marea e de trei-patru, spuse ofiţerul executiv de pe 
Polar Dawn, un afro-american slăbănog pe nume Wilkes. Condiţii 
perfecte pentru a traversa pasajul. 

— Să sperăm că vremea bună va ţine cu noi încă şase zile, 
răspunse Murdock. 

Se uită din nou pe geam şi observă pe cer ceva strălucitor. 

— Escorta noastră aeriană se ţine încă după noi? întrebă el. 

— Cred că au de gând să ne urmărească pe parcursul primilor 
optzeci de kilometri în apele canadiene, răspunse Wilkes, 
referindu-se la avionul de recunoaştere P-3 Orion trimis de 
forţele marine, care plana liniştit deasupra lor. După aceea 
suntem pe cont propriu. 

Nimeni nu se aştepta cu adevărat ca partea canadiană să le 
facă probleme, dar ofiţerii şi echipajul de la bord fuseseră 
avertizaţi în legătură cu discursurile pompoase care dominau 
scena politică din Ottawa în ultimele două săptămâni. 
Majoritatea oamenilor îşi dăduseră seama că politicienii 
urmăreau de fapt doar să câştige câteva voturi în plus, iar unii 
chiar le primiseră. 

Polar Dawn naviga spre est pe Marea Beaufort, strecurându-se 

printre marginile tăioase ale banchizelor sau ale sloiurilor 
diforme. Şalupa Pazei de Coastă remorca un dispozitiv în formă 
de sanie, care scana şi detecta mişcările seismice şi înregistra 
totodată adâncimea şi densitatea straturilor de gheaţă pe lângă 
care treceau. 

Apele nu erau circulate decât ocazional, de câte vreun 
pescador sau un petrolier. Murdock începu să se relaxeze, 
bucuros că noaptea arctică decurge fără evenimente. Echipajul 
îşi vedea de sarcinile sale, care trebuiau să-i ţină pe oameni 
ocupați pe parcursul celor aproape trei săptămâni cât mai aveau 
până în portul New York. 

Pe măsură ce înaintau spre est, stratul de gheaţă era din ce în 
ce mai aproape de țărm, iar în apropierea Golfului Amundsen, în 
sudul Insulei Banks, suprafaţa neacoperită de gheţuri era mai 
mică de cincizeci de kilometri. După ce depăşiră borna de opt 
sute de kilometri către Alaska, Murdock începu să se întrebe de 
ce nu întâlniseră oare nici un vas canadian. | se adusese la 
cunoştinţă că în golful Amundsen patrulau două nave canadiene 
ale Pazei de Coastă, ce ridicau toate ambarcaţiunile care nu îşi 
achitaseră taxa de traversare a pasajului. 

— Se vede Insula Victoria, anunţă Wilkes. 

Toţi ochii de pe punte se îndreptară în direcţia insulei 
acoperite de tundră, încercând să răzbată prin ceața gri şi 
umedă. Mai mare decât statul Kansas, uriaşa insulă avea o linie 
de coastă de aproape şase sute cincizeci de kilometri şi se 
învecina la nord cu continentul nord-american. Odată ajunşi în 
Strâmtoarea Dolphin şi Union (numită aşa după cele două 
ambarcaţiuni folosite de Franklin într-una dintre expedițiile lui 
timpurii), canalul navigabil se îngustă din nou. Ambele maluri 
erau acoperite de gheţuri, iar suprafaţa de ape deschise din 
interiorul strâmtorii abia dacă avea cincisprezece kilometri. Polar 
Dawn putea trece cu uşurinţă şi peste o gheaţă de câţiva metri 
grosime, dar acum nu era cazul. 

Vasul înaintă cu greu încă o sută şaizeci de kilometri prin 
strâmtoarea îngustă, în timp ce peste apele canadiene se lăsa 
noaptea. Murdock tocmai se întorsese la castelul central după o 
cină târzie, când fu anunţat de operatorul radio că pe ecranul 
radarului apăruseră două obiecte de suprafaţă. 

— Ambele staţionează, spuse operatorul. Unul este spre nord, 
iar celălalt exact în partea opusă, către sud. Urmând acelaşi curs 
ca până acum, vom ajunge exact între ele. 

— În sfârşit au apărut detaşamentele de pichetare, spuse încet 
Murdock. 

In timp ce se îndreptau către ele, pe ecranul radarului apăru şi 
o a treia navă, ceva mai mare, la aproximativ cincisprezece 
kilometri în faţă. Po/ar Dawn trecu printre cele două nave ale 
Pazei de Coastă. Murdock veni în cabina operatorului şi se uită şi 
el pe ecran, urmărindu-le uşor întristat cum se aşază treptat în 
linie cu ei. 

— Se pare că o s-avem de furcă cu încasarea taxei de două 
sute de dolari, îi spuse el lui Wilkes, amintindu-i în glumă jocul 
Monopoly. 

— Nu ne-a contactat nimeni prin staţie, observă ofiţerul. Poate 
sunt doar plictisiţi. 

Peste strâmtoare se lăsă un crepuscul pâclos, prin care ţărmul 
Insulei Victoria se distingea în nuanţe de mov-închis. Murdock luă 
binoclul şi încercă să localizeze nava, dar de la prova nu reuşi să 
zărească nimic prin ceața gri. Căpitanul ajustă puţin cursul, astfel 
încât să poată păstra o distanţă de siguranţă faţă de babordul 
navei. Din păcate însă, lucrurile luară o altă turnură. 

Se apropiară la aproximativ trei kilometri de nava mai mare, 
când observară deodată venind dinspre ea un nor de lumină 
portocalie. Echipajul de pe Po/ar Dawn auzi un fel de şuierat slab, 
apoi văzu o explozie pe apă cam la patru sute de metri de prova 
babord. Rămaseră încremeniţi, privind în continuare jetul de apă 
dislocat de explozie, care ajunsese la doisprezece metri în aer. 

— Au tras cu un obuz în noi, spuse Wilkes panicat. 

In secunda următoare staţia radio rupse tăcerea: 

— Polar Dawn, Polar Dawn, aici nava canadiană de război 
Manitoba. Aţi pătruns în apele teritoriale canadiene, încălcându- 
le suveranitatea. Vă rugăm să rămâneţi pe loc şi pregătiţi-vă 
pentru control. 

Murdock se repezi către transmiţător. 

— Manitoba, aici căpitanul navei Polar Dawn. Ruta noastră de 
tranzit a fost aprobată de Ministerul Afacerilor Externe din 
Ottawa. Solicităm să nu ne opriţi. 

Murdock îşi încleştă dinţii şi aşteptă răspunsul. Primise ordine 
stricte să nu provoace în nici un caz o confruntare; în acelaşi 
timp însă, primise asigurări că Polar Dawn poate traversa 
nestingherită pasajul, iar acum tocmai se trăsese în ei de la 
bordul unei nave canadiene, special concepută pentru paza în 
zona arctică. Deşi, din punct de vedere tehnic, Polar Dawn era un 

vas de război, la bord nu se afla nici măcar o armă. Mai mult, nu 
era nici foarte rapid; cu siguranţă n-ar fi putut ţine pasul cu o 
navă modernă. Nu aveau nici pe unde să încerce să fugă, pentru 
că celelalte două ambarcaţiuni mai mici le blocaseră calea. 

Răspunsul întârzie câteva minute. După această pauză mută, 
urmă încă o explozie portocalie din direcţia navei Manitoba. De 
data asta, ghiuleaua de doisprezece centimetri ateriză la nici 
patruzeci şi cinci de metri de nava Pazei de Coastă, iar impactul 
cu apa fu resimţit şi la bord. Staţia radio emise din nou: 

— Polar Dawn, aici Manitoba, se auzi o voce destul de 
şarmantă, având în vedere situaţia. Mă văd nevoit să insist să 
opriţi şi să permiteţi controlul la bord. Mă tem că în caz contrar 
ordinul este să vă scufundăm. Terminat. 

Murdock nu mai aşteptă încă o şarjă portocalie dinspre 
Manitoba. 

— Opriţi toate motoarele, îi ordonă el timonierului. 

Transmise apoi către Manitoba că sunt gata să se supună şi îl 
rugă pe operator să transmită un mesaj codat către Paza de 
Coastă cu sediul în Juneau, în care să expună situaţia. Aşteptă 
apoi în linişte controlul canadian, întrebându-se dacă nu cumva 
cariera lui tocmai luase sfârşit. 

x x x 

În câteva minute, lângă Polar Dawn ajunse o barcă a trupelor 
speciale canadiene, cu bărbați înarmați până în dinți. Ofițerul 
executiv Wilkes îi întâmpină şi îi escortă în castelul central. 
Liderul grupului de soldaţi, un bărbat scund cu o bărbie 
proeminentă, îl salută pe Murdock. 

— Locotenent Carpenter, Trupa de elită Antitero 2, Batalionul 
de forţe speciale, se prezentă el. Am ordin să preiau comanda 
navei şi să o duc în portul de la Kugluktuk. 

— Şi echipajul? întrebă Murdock. 

— Asta este decizia superiorilor. 

Murdock se apropie de el şi îl privi oarecum de sus. 

— Un soldat al armatei care ştie să piloteze un vapor de 
nouăzeci de metri lungime? întrebă el sceptic. 

— Fost marinar în marina comercială, zâmbi Carpenter. L-am 
ajutat pe tatăl meu să remorcheze barjele cu cărbune în Saint 
Lawrence de la vârsta de doisprezece ani. 

Lui Murdock nu-i mai rămase decât să zâmbească de 
complezenţă. 

— Timona vă aparţine, spuse el într-un final, mutându-se din 

calea lui. 

Carpenter se dovedi un pilot experimentat, ghidând cu dibăcie 
nava prin strâmtoare şi apoi pe cursul de vest al Golfului 
Coronation, ancorând în micul port din Kugluktuk opt ore mai 
târziu. Pe chei erau aşteptaţi de un contingent al Jandarmeriei 
Regale Canadiene şi fură îndrumați să ancoreze la un debarcader 
mare, industrial. Manitoba, care escortase Polar Dawn, trase 
sirena şi apoi se întoarse în golf. 

Membrii echipajului de pe Polar Dawn fură arestaţi şi conduşi 
apoi de pe ambarcaţiune într-o clădire albă din port, o fostă 
pescărie, acum cu pereţii scorojiţi şi bătuţi de intemperii. Li se 
improviză un dormitor cu câteva paturi suprapuse, apoi li se 
aduse mâncare caldă, bere rece şi un televizor. Murdock îl 
abordă pe jandarmul care părea că este responsabil de soarta 
lor, un bărbat înalt, cu ochii albaştri. 

— Cât timp vom fi închişi aici? îl întrebă căpitanul. 

— Nici eu nu ştiu. Tot ce pot să vă spun este că guvernul 
nostru aşteaptă scuze şi remedierea pagubelor produse în tabăra 
din Marea Beaufort, precum şi o recunoaştere oficială din partea 
Statelor Unite că Pasajul de Nord-Vest face parte din apele 
teritoriale ale Canadei. Acum este rândul liderilor dumneavoastră 
să răspundă. Oamenii vă vor fi trataţi cu tot respectul, dar vă 
avertizez să nu încercaţi să evadați. In caz contrar, sunt autorizat 
să apelez la forţă. 

Murdock încuviinţă din cap, înăbuşindu-şi un zâmbet. Ştia cu 
siguranţă că această solicitare va stârni multe controverse la 
Washington. 

Pitt tocmai coborâse în Calgary dintr-un avion comercial, când 
vestea reţinerii navei Polar Dawn lovi toată media. Pasagerii se 
îngrămădeau în jurul televizoarelor de pe aeroport, încercând să 
realizeze impactul pe care urma să îl aibă acest eveniment. Pitt 
se opri puţin pentru a asculta un comentator politic canadian, 
care cerea public stoparea tuturor exporturilor de petrol, gaze şi 
curent electric către Statele Unite, până la semnarea tratatului 
de recunoaştere a Pasajului de Nord-Vest ca aparţinând Canadei. 
Se retrase într-un colţ şi formă numărul de telefon direct de la 
biroul vicepreşedintelui. Secretara îi făcu imediat legătura, iar 
James Sandecker izbucni pe un ton iritat: 

— Spune repede, Dirk. Sunt băgat până peste cap în 
chestiunea cu Canada, se răsti el direct. 

— Acum am aflat şi eu, sunt în Calgary, răspunse Pitt. 

— Cam departe de Washington. Ce cauţi în Calgary? 

— Aştept să mă îmbarc către Yellowknife şi de acolo iau un 
avion jumper către Tuktoyaktuk. Warwha/ se află în portul de 
acolo încă de când i-a salvat pe cei rămaşi în tabăra de pe 
banchiză. 

— De acolo a pornit tot haosul ăsta! Aş vrea să pot pune mâna 
pe caraghiosul care a năvălit peste bieţii oameni. Intre timp, ai 
face bine să scoţi de urgenţă nava din apele canadiene şi să te 
întorci apoi la Washington. 

— Rudi e acum în D.C. Cu o directivă de suspendare a tuturor 
proiectelor de cercetare NUMA din jurul Canadei şi de mutare a 
tuturor navelor noastre în ape neutre. lar eu mă aflu aici într-o 
chestiune personală pe care vreau neapărat s-o rezolv. 

— Are legătură cu proiectul simpaticei tale soţii, cel pentru 
care ne înţepăm de fiecare dată? 

„Să-ţi dea Dumnezeu sănătate, Loren”, îi mulţumi Pitt în gând 
soţiei sale, care îl simpatiza de mult pe James Sandecker. 

— Da, are. Trebuie să aflăm sursa minereului, amirale. 

Urmă o pauză scurtă, dar Pitt îl auzea cum răsfoieşte de zor 
nişte hârtii. 

— Loren se ocupă acum de conceperea unei strategii 
excelente, mormăi într-un final Sandecker. Mi-ar plăcea să o am 
în echipă, dacă se gândeşte vreodată să renunţe la Congres. 

— Mi-e teamă că n-o vor lăsa alegătorii. 

— Ruteniul acesta... despre el este vorba? 

— Da, fără nici o urmă de îndoială. Şi mai e cineva pe urmele 
lui, ceea ce-i confirmă importanţa. 

— Dacă poate face într-adevăr ca fotosinteza artificială să 
funcţioneze, atunci e într-adevăr de nepreţuit. Nici nu mai aduc 
vorba despre cât de rău merge economia acum din cauza crizei! 
Mandatul preşedintelui ne pune pe toţi într-o situaţie mai mult 
decât delicată. Dacă nu găsim o soluţie, atunci ne-ndreptăm cu 
paşi repezi spre dezastru. 

— Găsirea acestui mineral poate fi singura noastră şansă, 
răspunse Pitt. 

— Scrisoarea de intenţie a lui Loren menţionează că sursa are 
legătură cu expediţia eşuată a lui Franklin sau n-am înţeles eu 
bine? 

— Sunt câteva indicii care ne conduc spre teoria asta. Se pare 
că este singura noastră sursă imediată de ruteniu. 

— Şi vrei să te ocupi tu? 

— Da. 

— Eşti un pic în contratimp, Dirk. 

— N-am ce face. E prea important ca să renunţ. Şi e la fel de 
important să nu ajung al doilea. Aş vrea să aflu doar cum stă 
treaba cu Polar Dawn. 

— Suni de pe un număr sigur? 

— Nu. 

Sandecker ezită. 

— Găinile vor să clocească, dar cocoşul încă dă târcoale 
coteţului. 

— Cam cât de repede, înainte de micul dejun? 

— Repede, foarte repede. 

Pitt ştia că Sandecker folosea termenul de „găină” pentru 
generalii de la Pentagon, din cauza emblemei cu vultur de pe 
beretele lor. Mesajul fusese însă clar. Secretarul Apărării insista 
să primească un răspuns militar, dar preşedintele nu se hotărâse 
încă. Oricum, urma să se ia o decizie în scurt timp. 

— Cererea canadienilor e tratată cu mare seriozitate, continuă 
Sandecker. Trebuie să-ţi recuperezi nava şi să te întorci în 
Alaska, asta dacă îţi vor da voie să ieşi din port. Vezi ce faci, 
Dirk. N-am cum să te ajut după ce ajungi în apele lor teritoriale. 
Lucrurile se vor linişti în cele din urmă, în vreo câteva săptămâni 
şi poţi să-ţi reiei atunci cercetarea. 

Câteva săptămâni puteau foarte bine să se transforme în 
câteva luni, iar sezonul de vară din Arctica putea să fi trecut de 
mult. Mai exista şi riscul ca vremea să se răcească drastic şi să îi 
prindă în jurul Insulei King William, unde ar fi rămas până în 
primăvară. î 

— Ai dreptate, amirale. Imi iau barca şi mă duc să mă plimb în 
ape mai liniştite. 

— Aşa să faci, Dirk. Şi să nu întârzii. 

Pitt închise telefonul, fiind decis să nu se încumete cu Narwha/ 
în Alaska. Nici dacă discuţia lor ar fi fost monitorizată nu avea de 
ce să-şi facă griji. Şi nici nu îl minţise pe Sandecker. Navigarea 
de-a lungul pasajului era într-adevăr mult mai calmă decât în 
apele Mării Beaufort. 

La celălalt capăt al liniei, Sandecker închise telefonul şi dădu 
din cap îngrijorat. Il cunoştea pe Pitt aproape ca pe propriul fiu. 
Era convins că discuţia nu se referise la o călătorie cu Narwha! în 
Alaska. 

Pe cerul întunecat pluteau pete albe, care deveneau din ce în 
ce mai mari pe măsură ce se apropiau de pământ. Ajunse la 
treizeci de metri deasupra solului, petele deveneau tot mai 
vizibile şi se deplasau cu o viteză din ce în ce mai mare. Câteva 
secunde mai târziu atinseră pământul îngheţat, aterizând cu o 
bufnitură. Primele trei care căzuseră erau nişte containere de 
lemn, vopsite în alb pentru a fi camuflate în peisaj. Urmară apoi 
încă zece siluete, care - odată ajunse la sol se grăbiră să strângă 
paraşutele şi să ascundă totul sub stratul de gheaţă. 

Din cauza brizei, bărbaţii aterizaseră pe o arie de opt sute de 
metri, dar în câteva minute se adunară cu toţii în jurul unuia 
dintre containere. |n ciuda faptului că luna nu se zărea, 
vizibilitatea era bună, lumina stelelor reflectându-se pe 
aproximativ o sută de metri. Bărbaţii se aliniară în faţa 
comandantului lor, un bărbat înalt şi bronzat, pe nume Rick 
Roman. Era îmbrăcat ca toţi ceilalţi, într-un costum gros de 
camuflaj alb, pe cap purta o cască de aceeaşi culoare, iar ochii îi 
erau protejaţi de ochelari cu infraroşii. La şold ţinea în toc un 
pistol automat Colt 45. 

— Aterizare bună, soldaţi. Mai avem la dispoziţie încă jumătate 
de oră de întuneric, aşa că să trecem la treabă. Detaşamentul 
verde se ocupă de pistă, iar Detaşamentul albastru de barca 
Zodiac şi de asamblarea bazei. Haideţi! 

Bărbaţii, membri ai detaşamentului armatei Delta Force, 
trecură la despachetatul lăzilor. Două dintre acestea conţineau 
câte o barcă gonflabilă Zodiac, precum şi echipament montan de 
bivuac. În al treilea container erau două excavatoare speciale, 
convertite să funcţioneze cu baterii. Intr-o ladă mai mică se aflau 
arme, muniţie, hrană şi truse medicale. 

— Sergent Bojorquez, te rog să mă urmezi, îl chemă Roman pe 
unul dintre ei. 

Din spatele unei lăzi sări un bărbat cu structură de taur, cu 
ochii negri şi cu părul încărunţit înainte de vreme. Căpitanul se 
îndreptă spre movila de zăpadă care se vedea de-a lungul pistei. 

— E o noapte senină, domnule, spuse Bojorquez. 

— Senină şi rece ca fundul unui pinguin, răspunse Roman, 
încercând să nu se strâmbe prea tare din cauza celor aproape 

minus cincisprezece grade. 

işi petrecuse tinereţea în Hawaii şi, cu toate că se antrenase 
ani la rândul în Arctica, încă nu se obişnuise. 

— Ar putea fi şi mai rău, spuse Bojorquez, rânjind la el. Bine că 
cel puţin nu ninge. 

Traversară movila şi merseră mai departe prin gheaţa care le 
trosnea sub ghete. Ajunşi în vârf, îşi îndreptară privirea către 
panta neregulată ce ducea în partea cealaltă. Se aflau la un 
kilometru jumătate depărtare de apele întunecate ale Golfului 
Coronation şi cam la trei kilometri de luminile oraşului Kugluktuk. 
Paraşutaţi dintr-un avion C-130 care zburase la altitudine joasă şi 
care decolase de la baza forţelor aeriene Eielson din Fairbanks, 
Roman şi echipa lui fuseseră trimişi într-o misiune autorizată de 
preşedinte, pentru recuperarea echipajului de pe Polar Dawn. 

— Cum evaluezi situaţia? întrebă Roman, uitându-se spre 
luminile orăşelului. 

Sergentul era un bărbat de douăzeci şi unu de ani, care îşi 
servise patria în Somalia şi în Irak înainte să fie recrutat în 
trupele de elită Delta Force. Ca majoritatea celor care făceau 
parte din unitatea polară, străbătuse multe trasee în munţii 
stâncoşi ai Afganistanului. 

— Imaginile din satelit par destul de precise. Platoul nu este 
foarte abrupt, spuse el, îndreptându-se în spatele celorlalţi către 
zona în care fuseseră paraşutaţi. Vom putea aranja o pistă, nu 
cred că sunt probleme. 

Se uită spre apele din golf şi ridică un braţ. 

— Balta asta e mai mare decât mi-aş fi dorit. 

— Mda, sunt de aceeaşi părere, răspunse Roman. Noaptea e 
atât de scurtă, că mă enervez gândindu-mă că din cauza ei am 
putea rata lansarea bărcilor la apă. 

— N-avem motive de îngrijorare, căpitane, cred că diseară 
vom avea un avans. 

Roman se uită la ceas, apoi dădu din cap. 

— Pregătiţi bărcile şi ascundeţi-le cât puteţi de bine înainte să 
se lumineze. Diseară ne putem consuma o bună parte din 
energie, de vreme ce mâine e zi de odihnă. 

Ferită încă de întunericul nopţii, mica trupă de comando 
începu să înainteze pe gheaţă ca un batalion de iepuraşi cuprinşi 
de adrenalină. Soldaţii din Detaşamentul verde se grăbiră să 
sape pista pentru cele două elicoptere CV-22 Osprey, care ar fi 
trebuit să îi recupereze pe toţi. Zona aleasă era perfectă, fiind 

ferită de ochii oraşului Kugluktuk. „Aviocopterul” Osprey putea 
decola şi zbura pe verticală şi era perfect adaptat condiţiilor 
arctice, deşi primiseră ordine ca acestea să fie implementate 
convenţional. Soldaţii măsurară şi marcară o zonă îngustă de o 
sută cincizeci de metri, apoi puseră la treabă minibuldozerele. 
Fabricate să fie silenţioase, maşinăriile excavară şi nivelară 
gheaţa, iar în curând pista începu să capete formă. 

La marginea pistei, Detaşamentul albastru săpă o mică anexă 
în gheaţă, în care ascunseră parţial cele şase corturi de bivuac 
ce le serveau drept adăpost. După ce terminară de aranjat 
tabăra, soldaţii începură să umfle bărcile de cauciuc - în fiecare 
puteau încăpea lejer câte douăzeci de oameni apoi le aşezară pe 
tălpici de aluminiu pentru a le putea trage pe gheaţă. 

Roman şi Bojorquez îi ajutară pe cei patru soldaţi din 
Detaşamentul albastru să tragă bărcile pe zăpadă. Cerul 
începuse să se lumineze când ajunseră pe creasta dealului de 
gheaţă. Roman se opri să se odihnească puţin, timp în care 
observă farurile unei nave ce traversa golful spre Kugluktuk. li 
zori pe soldaţi, care coborau acum movila de cealaltă parte. In 
ciuda pantei destul de înclinate, gheaţa era grosieră şi ascuţită, 
îngreunându-le mersul. Soldaţii care mergeau în fruntea 
plutonului se blocau prin tot felul de crevase mici, iar ceilalţi erau 
nevoiţi să se oprească pentru a-i ajuta. 

Soarele răsărise peste orizontul de sud-est când reuşiră să 
parcurgă primii opt sute de metri, trăgând bărcile după ei. 
Soldaţii îşi dădeau toată silinţa să înainteze mai repede, ştiind că 
dacă erau văzuţi întreaga misiune era compromisă. Roman 
renunţă la planul iniţial de a ascunde bărcile şi îşi îndemnă 
echipa să continue drumul. 

Ajunseră epuizați, după o oră, pe malurile Golfului Coronation. 
Roman le ordonă să întoarcă bărcile cu fundul în sus şi să le 
ascundă în zăpadă. Se grăbiră să se întoarcă la tabără, unde cei 
din detaşamentul rămas terminaseră de pregătit pista. Roman 
inspectă în grabă aşezarea, apoi se retrase în cort, declarându-se 
mulţumit. Pregătirile premergătoare începerii misiunii propriu- 
zise decurseseră fără nici o problemă. La sfârşitul lungii zile 
polare erau gata să treacă la treabă. 

Avionul de Havilland Otter ateriză dur pe pista de gheaţă, apoi 
rulă până în dreptul unui bloc pe care scria TUKTOYAKTUK cu 
litere şterse. După ce elicele se opriră, un muncitor de la 
aeroport, îmbrăcat într-o salopetă portocalie groasă, se grăbi să 
deschidă portiera laterală, prin care aerul rece năvăli înăuntru. 
Pitt aşteptă în spatele avionului pentru ca ceilalţi pasageri, 
majoritatea angajaţi ai unor companii petroliere, să-şi pună 
hainele groase şi grele înainte de a cobori. Când ieşi din avion, fu 
primit cu răceală de o rafală de vânt, care scăzu brusc 
temperatura la multe grade sub zero. 

Reuşi să se strecoare prin îmbulzeală şi să se îndrepte spre 
terminal, fiind aproape să fie lovit pe drum de o camionetă 
ruginită, care îi tăie faţa pe pistă şi care se opri apoi în faţa unei 
uşi. Din camionetă sări un bărbat cocoşat, îmbrăcat din cap până 
în picioare în echipament de protecţie împotriva frigului, ceea ce 
îl făcea să semene cu o perniţă de ace uriaşă şi umblătoare. 

— Cine se ascunde sub mormanul ăsta de haine, să fie mumia 
lui Tutankhamon sau poate chiar directorul meu de la tehnologii 
submarine? îl întrebă Pitt pe bărbatul care îi blocase calea. 

Bărbatul îşi trase fularul de pe faţă. Era prietenul de nădejde al 
lui Pitt, Al Giordino. 

— Eu sunt, directorul tău de tehnologii, marele iubitor de climă 
tropicală, răspunse el. Sari, te rog, în caleaşca mea încălzită, 
înainte să ne transformăm amândoi în îngheţate pe băț. 

Pitt îşi recuperă bagajul de pe bandă şi îl aruncă în spatele 
camionetei. În interiorul terminalului se afla o femeie cu un chip 
comun şi cu păr scurt, care îi privea cu interes pe amândoi. După 
ce bărbaţii urcară în camionetă, ea se duse la un telefon public şi 
sună cu taxă inversă în Vancouver. 

Giordino băgă în viteză, apoi îşi puse mâinile deasupra 
radiatorului şi apăsă pedala de acceleraţie. 

— Membrii echipajului au votat, spuse el. Ne datorezi plata pe 
o săptămână de stat într-un frig feroce, plus o săptămână de 
vacanţă în Bora-Bora după ce ne terminăm treaba. 

— Nu pricep de ce, zâmbi Pitt. Zilele lungi de vară din Arctica 
sunt renumite pentru vremea extrem de plăcută. 

— Păi aşa o fi, numai că încă nu e vară. Cel mai cald a fost ieri, 

minus zece grade, iar acum a venit încă un front de aer rece. 
Bine că mi-am adus aminte, a reuşit Rudi să fugă mâncând 
pământul din acest minunat tărâm aflat veşnic sub zăpezi? 

— Da. Ne e dor unul de celălalt, dar mi-a dat telefon să-mi 
spună că a fost primit înapoi - şi cât se poate de călduros - la 
sediul NUMA. 

— Probabil că acum stă şi bea cocteiluri pe malul răului 
Potomac, numai ca să-mi facă mie în ciudă. 

Aeroportul nu era departe de micul oraş, aşa că ajunseră 
imediat la docurile de pe mal. Localizat pe coasta aridă a 
Teritoriilor de Nord-Vest, orăşelul Tuktoyaktuk era de fapt o 
aşezare micuță a comunităţii Inuvialuit - sau, altfel spus, a 
inuiţilor din vestul Canadei care se dezvoltase şi se transformase 
într-un centru de exploatare regională a petrolului şi gazului. 

Ajunseră la deja celebra navă de culoare turcoaz Narwhal, iar 
Giordino trecu pe lângă ea cu maşina, apoi parcă lângă o clădire 
pe care scria mare BIROU ŞEF PORT. Inapoie cheile camionetei 
pe care o luase împrumut, apoi îl ajută pe Pitt cu bagajele. La 
bordul navei NUMA erau aşteptaţi de căpitanul Stenseth şi de 
Jack Dahgren, care se grăbiră să îl salute pe Pitt. 

— İn sfârşit te-a nimerit Loren cu făcăleţul în scăfârlie? îl 
întrebă Dahgren, arătând spre bandajul de la cap. 

— Nu chiar. Eu sunt de vină, sunt un scafandru prost, 
răspunse el, nevrând să detalieze subiectul. 

Stăteau în sala de lângă bucătărie şi în curând li se aduseră 
căni cu cafea fierbinte. Dahgren îi povesti pe scurt lui Pitt despre 
descoperirea izvoarelor termale submarine, iar cu Stenseth 
discută despre supraviețuitorii catastrofei de pe banchiză. 

— Pe aici ce se crede, cine ar fi vinovat? întrebă Pitt. 

— De vreme de supraviețuitorii au descris perfect fregata 
noastră Ford, toată lumea de pe-aici crede că de vină e marina. 
Bineînţeles că nouă ni s-a spus că se afla la cinci sute de 
kilometri depărtare, răspunse Giordino. 

— Se pare că nimeni nu ia în considerare faptul că pe acolo nu 
prea circulă spărgătoare de gheaţă, spuse Stenseth. Poate era o 
fregată ilegală care încerca să scape pe acolo, altfel suspecţii 
potenţiali sunt puţini la număr. 

— Singurul spărgător de gheaţă american despre care se ştie 
că naviga în acele ape este Polar Dawn, spuse Giordino. 

— Acum e spărgător canadian, zise Dahgren, dând din cap 
nemulţumit. 

— Oricum nu se potriveşte descrierii, remarcă Stenseth. Asta 
înseamnă că a fost fie una dintre cele câteva nave militare 
canadiene, fie o ambarcaţiune de escortare din Athabasca, fie un 
spărgător străin, danez sau poate chiar rusesc. 

— Crezi că dacă ar fi fost un vas de război canadian, care să fi 
dat din greşeală peste tabără, guvernul ar încerca să 
muşamalizeze treaba? întrebă Pitt. 

— Unul dintre oamenii de ştiinţă, Bue îl cheamă, a jurat că a 
văzut steagul american, asta în afară de numărul de pe coca 
navei, care corespunde navei Ford, spuse Dahgren. 

— Tot nu se potriveşte, zise Giordino. Armata canadiană nu ar 
încerca să instige la conflict înscenând asta unui vas de război 
american. 

— Dar navele acelea de escortă din Athabasca? întrebă Pitt. 

— Conform legii canadiene, este obligatoriu ca toate navele 
comerciale care traversează porțiunile îngheţate din Pasajul de 
Nord-Vest să fie escortate, spuse Stenseth. De partea asta cu 
escortarea se ocupă o firmă privată, Transport Athabasca. Au în 
dotare câteva remorchere, care pot sparge gheaţa şi pe care le 
folosesc pentru a-şi remorca propria flotă de barje oceanice. Noi 
am văzut una acum câteva săptămâni remorcând ditamai şirul 
de barje, ce transportau gaze naturale lichide şi treceau prin 
Strâmtoarea Bering. 

Privirea lui Pitt se lumină. Deschise servieta şi scoase 
fotografia unei barje imense, care se afla încă pe şantierul naval 
din New Orleans. li arătă poza lui Stenseth. 

— Semăna cu asta? întrebă Pitt. 

Stenseth se uită la fotografie şi confirmă. 

— Da, cu siguranţă e acelaşi model. Nu întâlneşti la tot pasul 
barje atât de mari. Asta ce-nseamnă? 

Pitt le povesti despre goana sa după ruteniu, despre cum 
fusese urmărit în Arctica şi despre suspiciunea lui că Mitchell 
Goyette ar putea fi implicat. Se mai uită pe câteva hârtii pe care i 
le furnizase Yaeger, care confirmau faptul că Athabasca Shipping 
Company era deţinută de una dintre companiile lui Goyette. 

— Dacă Goyette transportă gaz şi petrol din Arctica, situaţia 
lui din punct de vedere ecologic este clar frauduloasă, remarcă 
Giordino. 

— Am întâlnit la bar un muncitor de la docuri, care mi-a spus 
că cineva transportă din Kugluktuk pentru chinezi cantităţi uriaşe 
de nisip petrolifer sau bitumen. Mi-a mai zis că nu respectă 

restricţiile impuse de guvern pentru rafinăriile din Alberta, cele 
care se referă la oprirea emisiilor de gaze de seră. 

— Sunt şanse mari să fie barjele lui Goyette, spuse Pitt. Poate 
că şi nisipul e al lui. 

— S-ar părea că acest Goyette chiar e foarte motivat să pună 
mâna pe sursa de ruteniu, spuse Stenseth. Cum propui să-i 
punem beţe-n roate? 

— Găsind corabia aceea veche de o sută optzeci şi cinci ani, 
răspunse Pitt. 

Le povesti apoi despre informaţiile aflate de la Perlmutter şi 
despre indiciile care făceau legătura între mineral şi nava Erebus 
din expediţia lui Franklin. 

— Ştim că vasele au fost iniţial abandonate la nord-vest de 
Insula King William. Istorisirea rămasă de la inuiţi plasează nava 
mai spre sud, deci e posibil ca banchiza în care a fost captivă 
nava să se fi deplasat în direcţia aia, după care s-a scufundat. 

Stenseth se scuză şi dispăru pe punte, iar Dahgren îl întrebă 
pe Pitt ce speră să găsească. 

— Dacă plecăm de la premisa că gheaţa n-a distrus complet 
navele când s-au scufundat, atunci avem şanse serioase să le 
găsim într-o stare foarte bună, având în vedere gerul de acolo. 

Stenseth reveni în salon cu braţele pline de hărţi şi de 
fotografii. Deschise o hartă maritimă cu zona Insulei King 
William, apoi scoase şi o fotografie a regiunii, făcută din satelit. 

— Imaginea din satelit a Strâmtorii Victoria. Dispunem de 
actualizări pentru tot pasajul. Unele porţiuni de la nord sunt încă 
prinse în gheaţă, dar apele din jurul Insulei King William sunt 
circulabile deja, pentru că vremea caldă a venit mai repede anul 
ăsta. Puse fotografia pe masă pentru a putea fi văzută de toţi. In 
general, apele sunt perfect circulabile în zona în care Franklin a 
rămas captiv în gheaţă acum o sută şaizeci şi cinci de ani. Au 
mai rămas câteva banchize, dar n-ar trebui să constituie un 
obstacol pentru noi. 

Pitt dădea din cap mulţumit, dar Dahgren nu îi împărtăşea 
optimismul. 

— N-am uitat oare un detaliu foarte important? întrebă el. 
Canadienii ne-au interzis accesul în apele lor teritoriale. Singurul 
motiv pentru care ne aflăm încă în Tuktoyaktuk este că am 
pretins că avem probleme cu cârma. 

— Acum, că aţi venit şi voi, aceste probleme au fost 
remediate, îi spuse Stenseth lui Pitt cu un zâmbet şiret. 

Pitt se întoarse apoi spre Giordino. 

— Al, cred că ţi s-a cerut să propui o strategie care să-l 
liniştească pe Jack. 

— Păi, după cum poate confirma şi Jack, am profitat de ocazie 
şi ne-am împrietenit cu contingentul canadian al Pazei de Coastă 
staționat aici, în Tuk, spuse Giordino, referindu-se la numele 
prescurtat al oraşului inuit. Şi, de vreme ce eu personal am 
investit cu ocazia asta nişte sume impresionante, iar Jack la 
rândul lui a investit una sau două dureri de cap din cauza 
mahmurelii de după, trag concluzia că am progresat foarte mult 
în această direcţie. 

Desfăcu una dintre hărţile căpitanului, cea care conţinea 
porţiunea de vest a pasajului, apoi începu să urmărească cu 
degetul linia coastei. 

— Capul Bathurst, aici, e la aproximativ trei sute douăzeci de 
kilometri la est de noi. Canadienii au o staţie radar acolo, cu 
ajutorul căreia reperează traficul din estul pasajului. Pot chema 
prin staţie oraşul Kugluktuk, unde au două ambarcaţiuni, sau pot 
să apeleze oraşul Tuk, unde au doar o şalupă mică. Din fericire 
pentru noi, canadienii au postat majoritatea vaselor la celălalt 
capăt al pasajului, pentru a-i prinde pe cei care vin prin Golful 
Bay. 

— Ultima dată când am verificat, pe vasele noastre de 
cercetare nu aveam dispozitive antiradar, spuse Pitt. 

— Nu e obligatoriu să avem nevoie de aşa ceva, continuă 
Giordino. Norocoşi cum suntem, în portul de aici e ancorată o 
fregată coreeană care are probleme cu motorul. Şeful portului 
mi-a spus că au fost făcute toate reparaţiile şi că vor pleca în 
cursul zilei de azi, ceva mai târziu. Nava merge doar până la 
Kugluktuk cu ceva încărcătură pentru repararea sondelor de 
petrol, aşa că n-or să aibă nevoie de escortă. 

— Sugerezi să mergem în umbra ei? întrebă Pitt. 

— Intocmai. Dacă putem să stăm foarte aproape de babord 
cât timp trecem prin Bathurst, avem şanse să nu ne depisteze. 

— Şi cu ambarcaţiunile de control ce facem? întrebă Dahgren. 

— Şalupa Pazei de Coastă din Tuk tocmai s-a întors în port în 
dimineaţa asta, aşa că probabil n-o să pornească chiar imediat 
din nou la drum, spuse Giordino. Mai rămân cele două nave din 
Kugluktuk. Aş paria că una e ocupată cu Polar Dawn, adică e deja 
plecată. In concluzie, trebuie să ne descurcăm să trecem 
nevăzuţi pe lângă o singură navă canadiană. 

— Eu zic că putem încerca, declară Pitt. 

— Dar ce facem cu controlul aerian? Nu trebuie să luăm în 
considerare şi avioanele canadiene Air Force care mai fac zboruri 
de rutină? întrebă Dahgren. 

Stenseth mai scoase din grămadă o coală mare. 

— Pe partea asta ne ajută mama natură. Prognoza meteo 
pentru următoarele şase săptămâni e destul de jalnică. Dacă 
pornim astăzi, probabil că ne vom deplasa odată cu frontul 
atmosferic scăzut care s-a prognozat pentru tot arhipelagul. 

— Furtună, spuse Giordino. Acum am aflat şi de ce nu sunt 
avioane pe cer. 

Pitt se uită la ceilalţi plin de încredere. Toţi erau bărbaţi 
extrem de loiali şi se putea baza oricând unul pe altul. 

— Atunci rămâne stabilit, spuse el. Lăsăm fregata să ia un 
avans de două ore, apoi o întindem şi noi. Trebuie să pară că ne 
întoarcem în Alaska. După ce ajungem în larg, ne întoarcem şi 
prindem fregata înainte de a ajunge în Bathurst. 

— N-o să fie greu, spuse Stenseth. Prindem cu opt-zece noduri 
mai mult. 

— Incă ceva, zise Pitt. Până când politicienii vor rezolva 
situaţia navei Polar Dawn, trebuie să ştim că suntem pe cont 
propriu. Totodată, există şanse să păţim ce-au păţit ei. Vreau ca 
la bordul acestei nave să fie doar câţiva oameni, cei care cred în 
şansa noastră. Toţi oamenii de ştiinţă sau membrii echipajului 
care nu ne pot ajuta trebuie să debarce aici. Rezervaţi-le camere 
şi bilete de avion, ca să plece de aici. Dacă întreabă cineva, 
spuneţi-le că sunt angajaţi la o companie petrolieră şi tocmai au 
fost trimişi să lucreze în altă parte. 

— Ne vom ocupa de toate, promise Stenseth. 

Pitt lăsă brusc cafeaua pe masă, cuprins de nelinişte. Pe 
peretele din faţă se afla un tablou care reprezenta o corabie din 
secolul al nouăsprezecelea prinsă într-o furtună puternică, cu 
pânzele sfâşiate şi cu catargul rupt. In calea ei se aflau nişte 
stânci, gata să o spargă în mii de bucăţi. 

Vremuri furtunoase, într-adevăr, se gândi el. 

Fregata albăstruie se îndepărtă uşor de doc, lăsând în urma ei 
o dâră de fum. Aflat pe puntea navei Warwha!/, Bill Stenseth 
privea cum nava coreeană părăseşte micul port din Tuktoyaktuk 
şi intră în Marea Beaufort. Ridică telefonul de la bord şi apelă una 
dintre cabinele de pe puntea inferioară. 

— Aici Pitt, veni răspunsul, după ce telefonul sunase doar o 
dată. 

— Fregata coreeană a plecat. 

— Cum stăm cu echipajul? 

— Personalul neimportant a fost debarcat. Cred că am umplut 
toate camerele de hotel din oraş. Bine, lăsând la o parte faptul că 
în oraş sunt doar două hoteluri. Am cumpărat bilete de avion 
către Whitehorse pentru toţi. De acolo pot ajunge cu uşurinţă în 
Alaska sau chiar în Vancouver. Acum suntem paisprezece 
oameni la bord. 

— Cam puţini. Când putem ridica ancora? 

— Cam în două ore, mă gândesc, ca să nu ridicăm suspiciuni. 

— Atunci cred că mai trebuie doar să ne anunţăm gazdele că 
plecăm acasă, spuse Pitt. 

— Asta fac acum, raportă Stenseth. 

Căpitanul închise, apoi îl luă pe Giordino cu el şi se îndreptară 
împreună spre sediul Pazei de Coastă canadiene. Comandatul 
canadian părea mai puţin interesat de plecarea iminentă a lui 
Stenseth decât de pierderea „investiţiilor” lui Giordino în barul 
local. Netrecându-i prin cap nimic suspect, comandantul Pazei de 
Coastă îşi luă la revedere de la nava de cercetare, omiţând să 
trimită escorta. 

— Cu un aşa simţ dezvoltat al înţelegerii internaţionale, poate 
că ai avea un viitor în domeniul diplomatic, îi spuse Stenseth în 
glumă lui Giordino. 

— Nu cred că ficatul meu ar fi de acord, răspunse Giordino. 

Cei doi se opriră apoi la biroul şefului portului, unde Stenseth 
plăti taxele de andocare. leşiră din birou şi dădură peste Pitt, 
care ieşea dintr-un magazin cu un pachet triunghiular sub braţ. 

— Ne mai lipsea ceva la bord? întrebă Stenseth. 

— Nu, răspunse Pitt cu un surâs. Mi-am mai luat o poliţă de 
asigurare pentru când vom ajunge pe mare. 

Două ore mai târziu, când Warwhal desfăcu parâmele şi se 
îndepărtă de port, cerul se întunecase şi părea ameninţător. 
Trecură pe lângă un pescador mic, care voia să ajungă la 
adăpost în port, temându-se de vremea rea. Pitt făcu semn cu 
mâna de pe punte, admirând ambarcaţiunea neagră şi pe 
oamenii aceia temerari care îşi câştigau traiul în apele Mării 
Beaufort. 

Valurile începuseră să fie agitate, măsurând aproape doi 
metri, iar în spate nu se mai putea zări coasta Teritoriilor de 
Nord-Vest. Din văzduh începuseră să cadă fulgi mari şi pufoşi de 
zăpadă, limitând vizibilitatea la câteva sute de metri. Vremea 
capricioasă îi ajuta însă şi în curând schimbară cursul spre est. 
Fregata coreeană se afla cam la douăzeci şi cinci de mile de ei, 
dar recuperară repede acest handicap. In câteva ore, pe ecranul 
radarului apăru imaginea fregatei. Căpitanul Stenseth aduse 
nava NUMA la mai puţin de trei mile de fregată, apoi încetini şi 
adaptă viteza la cea a fregatei. Precum un vagon de marfa în 
spatele unei locomotive, nava de cercetare urmărea fregata la 
fiecare viraj al acesteia de-a lungul coastei neregulate. 

La şaizeci şi cinci de mile în faţă, Capul Bathurst ieşea în 
Marea Beaufort ca un deget îndoit. Era locaţia ideală pentru 
monitorizarea traficului marin care venea din partea de vest şi se 
îndrepta spre Golful Amundsen. Deşi era cel mai apropiat 
teritoriu terestru din nord, Insula Banks se afla la mai mult de o 
sută de mile depărtare, iar sloiurile de gheaţă de pe mare 
îngustau suprafaţa la mai puţin de treizeci de mile de cap. Mica 
staţie a Pazei de Coastă dispunea de radare cu rază de acţiune 
mai mare de cincizeci de mile, prin urmare putea detecta cu 
uşurinţă toate navele care navigau în ape deschise. 

Pitt şi Stenseth studiau harta Capului Bathurst, când în cabină 
intră Dahgren, cărând după el un laptop şi nişte cabluri. Se 
împiedică de un sac de lângă perete şi reuşi să scape cablurile. 

— Cine şi-a lăsat scutecele în drum? bombăni el. 

Işi dădu seama însă că în sac se aflau nişte mostre de rocă şi 
ridică una care căzuse pe jos. 

— Intâmplător sunt chiar scutecele ta/e, spuse Stenseth. Sunt 
mostrele de rocă pe care tu şi Al le-aţi cules de la izvorul termal. 
Rudi trebuia să le ducă la Washington pentru analize, dar le-a 
lăsat aici. 

— Bunul şi prea măreţul Rudi, îl ridică Dahgren în slăvi. Ar 
putea improviza o bombă atomică dintr-o conservă de mâncare 

pentru câini, dar uită de fiecare dată să se lege la şireturi 
dimineaţa. 

Dahgren băgă piatra în buzunar şi îşi ridică cablurile de pe jos, 
apoi se duse la timonă. Fără să mai comenteze, deschise o tăblie 
din spatele consolei şi începu să conecteze cablurile. 

— Nu e chiar cel mai bun moment să ne reformatezi sistemul 
de navigaţie, se luă Stenseth de el. 

— Copiez şi eu nişte date pentru un joc pe computer, răspunse 
el, ridicându-se şi pornind laptopul. 

— Chiar nu cred că e cazul să ne jucăm acum pe computer, 
spuse Stenseth, uşor iritat. 

— Ah, cred că jocul acesta o să vă placă tuturor, răspunse el, 
tastând cu rapiditate nişte linii de comandă. Se cheamă Pilotul 
din umbră. 

Pe ecranul laptopului apăru imaginea a două bărci care 
navigau în tandem. Din colţul de sus pornea un fascicul gri, care 
lumina cea mai mare parte a ecranului, cu excepţia unei umbre 
care se mişca în spatele navei de sus. 

— Am făcut un progrămel cu ajutorul GPS-ului şi al sistemului 
de radar. Pata asta gri e trimisă din Barthust şi simulează raza de 
acoperire a radarului. 

— Adică ne ajută să ne ascundem de sistemul de radare de pe 
mal? întrebă Pitt. 

— Te-ai prins. Pentru că ne tot mişcăm şi poziţia noastră se 
schimbă în raport cu staţia radar, trebuie să ne ajustăm 
permanent poziţia în spatele fregatei pentru a rămâne invizibili. 
Nu e suficient doar să stăm în spatele ei, pentru că riscăm să fim 
detectaţi din lateral. Dacă timonierul va respecta traseul afişat 
aici, avem o şansă foarte mare să trecem prin Bathurst mai ceva 
ca Omul invizibil. 

Stenseth se uită cu atenţie la computer, apoi se întoarse către 
timonier. 

— Hai să testăm un pic chestia asta înainte să ne abatem de 
la cursul de acum. Motoarele la o treime. Du-ne la patru sute 
cincizeci de metri de travers babord, apoi adaptează viteza. 

— Mă joc Pilotul din umbră? întrebă timonierul zâmbind. 

— Dacă funcţionează, ai o navetă de la mine, Jack, spuse 
căpitanul. 

— Să fie Lone Star şi rămânem prieteni, răspunse el făcându-i 
cu ochiul. 

Narwhal acceleră până când luminile de navigaţie ale fregatei 

se zăriră la prora. Timonierul orientă nava NUMA spre babord, 
apoi o trase foarte aproape. 

— Un lucru însă mă nelinişteşte, spuse Stenseth, cu ochii la 
fregata plină de rugină. Stând atât de aproape de ea, riscăm să 
primim un apel radio de la căpitanul ei. Şi sunt sigur că prietenii 
noştri canadieni au şi ochi, au şi urechi. 

— Poliţa mea de asigurare, mormăi Pitt. Era să uit. 

Se duse până în cabină şi reveni câteva minute mai târziu cu 
pachetul triunghiular pe care îl cumpărase din Tuktoyaktuk. 

— la încearcă asta, spuse el, dându-i pachetul lui Stenseth. 

Căpitanul rupse ambalajul şi scoase un frumos steag al 
Canadei cu frunza de arțar. 

— Ţie chiar îţi place viaţa palpitantă, zise Stenseth, desfăcând 
steagul cu o urmă de îndoială. 

— E doar pentru binele fregatei. Lasă-i să creadă că facem 
parte din patrula canadiană din Arctica. Sunt şanse mici astfel să 
ne ia la întrebări fiindcă ne ţinem după ei de câteva ore. 

Stenseth se uită la Pitt şi apoi la Dahgren şi dădu din cap. 

— Adu-mi aminte să nu care cumva să-mi treacă vreodată prin 
cap să trec în tabăra opusă. 

Ordonă apoi arborarea steagului pe catarg. 

Narwhal aluneca pe valurile de hulă, ascunsă în spatele 
fregatei coreene şi cu steagul cu frunză de arțar fluturând în 
briza geroasă care bătea dinspre vest. Navigară împreună toată 
noaptea, apoi prin zorii gri şi sumbri - Pitt şi Stenseth stătuseră 
de veghe în cabină şi îl îndrumaseră pe timonier, iar Giordino 
apăruse din oră în oră cu ceşti cu cafea tare. Menţinerea cursului 
în umbra fregatei prin apele turbulente se dovedise destul de 
complicată. Fregata era cu treizeci de metri mai lungă decât 
Narwhal, dar distanţa dintre ele era foarte mică. Programul 
inventat de Dahgren se dovedi o adevărată mană cerească, iar 
Stenseth promitea că îl va răsplăti cu beri pentru fiecare oră în 
care rămâneau neobservaţi. 

După ce navele ajunseră în nordul Capului Bathurst, bărbatul 
care se afla la post în cabina staţiei îngheţă de spaimă în 
momentul în care recepţionă următorul mesaj: 

— Către toate staţiile, aici Paza de Coastă din Bathurst! 
Apelăm nava aflată la coordonatele 70,8590 nord, 128,4082 
vest. Vă rugăm identificaţi-vă şi comunicaţi destinaţia. 

Toţi cei aflaţi la bord îşi ţinură respiraţia cât timp nava 
coreeană le răspunse, identificându-se şi comunicându-le că se 

îndreaptă spre Kugluktuk. După ce Paza de Coastă termină 
controlul, tăcură din nou, rugându-se să nu mai existe şi un al 
doilea apel prin staţie. Trecură cinci minute, apoi zece, iar staţia 
rămase mută. După douăzeci de minute, echipajul începu să se 
mai relaxeze. Navigară încă trei ore lipiţi de laterala fregatei, fără 
a fi detectaţi de radar. Când Warwha/ ajunse la o cotitură în 
Golful Amundsen, care îi scotea din raza de vizibilitate a celor din 
Bathurst, căpitanul mări viteza la douăzeci de noduri şi se 
desprinse de fregata uriaşă. 

— Bravo, căpitane, spuse Pitt. 

Căpitanul navei coreene studie prin binoclu nava turcoaz sub 
pavilion canadian care se îndepărta de ei. Işi îndreptă apoi 
atenţia către puntea centrală şi fu surprins să vadă echipajul 
râzând şi făcându-i cu mâna. Ridică din umeri nedumerit. De la 
prea mult timp petrecut în Arctica li se trage, concluzionă el în 
gând, apoi îşi văzu de drumul său spre Kugluktuk. 

— Acum nu mai e cale de întoarcere, spuse Stenseth. 

— Cam când se estimează că ajungem la Insula King William? 
întrebă Giordino. 

— Mai avem cam patru sute de mile sau cam douăzeci şi două 
de ore prin apele astea agitate, presupunând că vremea asta 
groaznică va continua. Şi dacă nu vom întâlni nici un vas de 
pichetare. 

— Asta-i cea mai mică dintre probleme tale, căpitane, spuse 
Pitt. 

Stenseth îl privi nedumerit. 

— Cea mai mică? întrebă el. 

— Da, răspunse Pitt zâmbind. Aş vrea să ştiu de unde 
intenţionezi să faci rost de două navete de bere Lone Star în 
Arctica. 


250 


52 


Kugluktuk, denumit înainte Coppermine, după râul cu acelaşi 
nume, era un orăşel comercial construit pe malurile Golfului 
Coronation. Situat în nordul coastei provinciei canadiene 
Nunavut, era una dintre puţinele aşezări de la nord de cercul 
polar. 

Mitchell Goyette alesese Kugluktuk fiind atras de portul de apă 
adâncă de aici. Kugluktuk era cel mai apropiat port de 
zăcămintele de nisip petrolifer din Athabasca, Alberta, iar 
Goyette investise foarte mult în organizarea unui terminus 
pentru exportul de bitum nerafinat. Achiziţionase pe un preţ de 
nimic o linie feroviară foarte puţin folosită dintre Athabasca şi 
Yellowknife şi finanţase extinderea liniei în nord, spre Kugluktuk. 
Cumpărase de asemenea şi câteva locomotive speciale de 
deszăpezire, care puteau trage după ele douăzeci şi cinci de mii 
de barili de bitum la fiecare transport. Ţiţeiul era apoi descărcat 
pe barjele uriaşe şi trimis prin Pacific spre China, unde era 
vândut pe bani grei. 

Compania lui Goyette, Athabasca Shipping, urma să facă un 
transport peste câteva zile, dar acum staţia de încărcare părea 
părăsită. Spărgătorul de gheaţă Otok era tras la doc, iar de 
acesta era remorcată o barjă goală. In golf mai erau ancorate 
încă două barje uriaşe care păreau goale, pentru că linia de 
plutire se vedea cu mult deasupra apei. Singurele zgomote care 
tulburau liniştea de la docuri erau produse de staţia de pompare, 
care umplea cu motorină rezervoarele spărgătorului de gheaţă. 

Cei de pe navă nu erau însă la curent cu toate acestea, fiind 
preocupaţi acum de pregătirile pentru plecarea din port. Aflat în 
cabina ofiţerilor, Clay Zak îşi turna burbon într-un pahar cu 
gheaţă pisată şi studia harta mare a Insulelor Royal Geographical 
Society. In faţa lui Zak se afla căpitanul de pe Otok, un bărbat cu 
faţa durdulie şi cu păr cărunt, tuns foarte scurt. 

— İn curând vom avea plinul făcut, spuse căpitanul cu o voce 
afectată. 

— Nu intenţionez să-mi petrec nici un minut în plus în 
Kugluktuk, răspunse Zak. Plecăm când se crapă de ziuă. Se pare 
că până la Insulele Royal Geographical Society avem de 
străbătut cam şase sute de kilometri, spuse el, uitându-se pe 

hartă. 

Comandantul îl aprobă. 

— Starea gheții este bună, apele sunt sigure pe ruta către 
Insula King William - chiar şi după insulă - şi în plus aceasta este 
o ambarcaţiune rapidă. Vom fi acolo cam într-o zi. 

Zak sorbi din burbon. Excursia în Arctica, intervenită în ultimul 
moment, îl cam luase pe nepregătite, ceea ce îl făcea să nu se 
simtă în apele lui, deşi nu prea avea ce să meargă prost. Trebuia 
doar să lase o echipă de geologi de-ai lui Goyette pe coasta de 
nord a insulei principale ca să caute mina de ruteniu, iar el 
trebuia să supravegheze operaţiile de exploatare minieră ale 
companiei Mid-America în sud. Dacă era necesar, putea aranja să 
îi scoată din afaceri, cu ajutorul unei echipe de mercenari pe care 
îi avea la bord şi al explozibilului care îi ajungea să arunce în aer 
jumătate de insulă. 

Uşa cabinei se deschise brusc, iar un bărbat în uniformă 
neagră de soldat şi cu un hanorac pe deasupra intră în mare 
grabă peste Zak. Pe umăr avea o puşcă de asalt, iar în cealaltă 
mână ţinea un binoclu cu infraroşii. 

— Domnule, în doc au acostat două bărci de cauciuc, exact în 
spatele barjei. Am numărat în total şapte persoane, spuse el, 
abia trăgându-şi răsuflarea. 

Zak îşi mută privirea de la binoclu spre ceasul de pe perete, 
care arăta ora douăsprezece şi jumătate noaptea. 

— Sunt înarmaţi? întrebă el. 

— Da, domnule. Au trecut de staţia de încărcare şi s-au 
îndreptat către docul public de lângă, după care i-am pierdut din 
vizor. 

— Au venit după Polar Dawn, spuse căpitanul agitat. Sigur 
sunt americani. 

Polar Dawn era andocată la doar câteva zeci de metri. Zak 
remarcase încă de când sosise în Kugluktuk o grămadă de 
localnici care se adunaseră în jurul navei americane. Chiar şi el 
se apropiase de nava capturată şi o privise cu interes. Era plină 
de jandarmi şi de soldaţi din Paza de Coastă. Era imposibil ca cei 
şapte să o poată recupera. 

— Nu, au venit aici pentru echipaj, spuse Zak, fără să ştie că 
echipajul este ţinut în fosta pescărie, aflată la doar o aruncătură 
de băț. 

Pe faţa lui apăru un zâmbet perfid. 

— Sunt foarte drăguţi că s-au gândit să treacă pe aici. Cred că 

ne vor fi de un real ajutor în planul nostru de a scăpa de 
compania Mid-America. 

— Nu înţeleg, spuse căpitanul. 

— Să înţelegi ce-ţi spun acum, zise Zak ridicându-se. Planul s-a 
schimbat. Plecăm în mai puţin de-o oră. 

Părăsi cabina pe neaşteptate, urmat de mercenari. 

Rick Roman se ascunse în spatele unor butoaie goale de tablă 
şi se uită la ceasul fosforescent. Era 12:45. Aveau un avans de 
douăzeci de minute faţă de planul stabilit. Se felicită în gând 
pentru că adusese bărcile Zodiac pe marginea apei cu o noapte 
înainte. Operaţiunea lor de evacuare era în siguranţă acum, la 
adăpostul întunericului. 

Până atunci, misiunea decursese impecabil. O echipă de şase 
oameni terminase de pregătit bărcile Zodiac exact înainte de 
miezul nopţii, imediat după ce soarele coborâse pentru scurt 
timp de pe cer. Bărcile cu motoare electrice traversaseră 
silențios golful până la gura Râului Coppermine şi fuseseră legate 
în docul companiei Athabasca Shipping. Fotografiile din satelit 
făcute cu douăzeci de ore înainte demonstrau că în urmă cu 
şaptezeci şi două de ore docul era liber. Linia țărmului era acum 
ocupată de o barjă foarte mare legată de un remorcher, dar 
ambele nave păreau pustii şi docul părăsit. Mai jos, pe chei, se 
vedea Polar Dawn, luminată puternic de becurile din jurul 
docului. Chiar şi la ora aceea târzie, pe punte patrulau câţiva 
paznici, într-un du-te vino în care oamenii sperau să se mai 
încălzească, în ciuda gerului năprasnic de afară. 

Roman îşi concentră atenţia asupra clădirii scorojite, care se 
afla la aproximativ douăzeci şi cinci de metri de el. Rapoartele 
agenţilor secreţi menţionaseră că acolo erau ţinuţi prizonieri cei 
din echipajul navei Pazei de Coastă. Uşa era păzită doar de un 
singur jandarm, ceea ce era îmbucurător. Roman presupusese 
dinainte că echipajul nu va fi prea bine păzit şi iată că nu se 
înşelase. Mediul ostil în care se aflau descuraja însă orice 
tentativă de evadare, nemaipunând la socoteală şi cei peste o 
mie de kilometri până la graniţa cu Alaska. 

In căşti auzi deodată o voce şoptită: 

— Peştii sunt în iaz. Repet, peştii sunt în iaz. 

Era Bojorquez, care confirma faptul că îi văzuse pe prizonieri 
printr-un gemuleţ lateral al clădirii dărăpănate. 

— Trupele sunt pe poziţii? şopti Roman în microfon. 

— Mutt este pe poziţie, răspunse Bojorquez. 

— Jeff este pe poziţie, se auzi şi o a doua voce. 

Roman se mai uită o dată la ceas. Avioanele de salvare urmau 

să ajungă pe pistă peste nouăzeci de minute. Era timp suficient 
pentru a ajunge cu echipajul navei Po/ar Dawn dincolo de golf şi 
apoi la aerodrom. Poate chiar prea mult timp. 

Mai aruncă o privire pe doc şi în împrejurimi, apoi - 
neobservând nimic suspect - trase adânc aer în piept şi 
transmise un ordin: 

— Incepem în nouăzeci de secunde. 

Se aşeză şi se rugă să aibă noroc în continuare. 

x x x 

Căpitanul Murdock stătea pe o grămadă de cărămizi şi fuma o 
ţigară, când auzi o bufnitură în spatele clădirii. Majoritatea 
membrilor echipajului dormeau în paturile lor de campanie, 
profitând de cele câteva ore de întuneric. Intr-un colţ, în jurul 
unui televizor, erau strânşi câţiva oameni care sufereau ca şi el 
de insomnie. Unul dintre aceştia, un jandarm canadian care 
supraveghea grupul de prizonieri din clădire, înarmat doar cu o 
staţie radio, se ridică şi veni spre el. 

— Vi se pare că s-a auzit ceva? îl întrebă el. 

Murdock dădu din cap afirmativ. 

— Mi s-a părut că a căzut o bucată de gheaţă de pe acoperiş. 

Jandarmul se întoarse spre depozitul din spatele clădirii, dar 
calea îi fu tăiată de doi bărbaţi care ieşiră din umbră. Cei doi 
soldaţi comando din Delta Force îşi schimbaseră echipamentul 
alb cu haine negre, uniforme de luptă şi veste antiglonţ. Fiecare 
purta de cap câte o cască Kevlar cu vizor şi căşti de comunicaţie. 
Unul dintre ei avea o carabină M4, pe care o îndreptă spre 
Murdock şi spre jandarm, iar celălalt ţinea un pistol butucănos. 

Jandarmul duse mâna instinctiv spre staţia radio, dar înainte 
de a o îndrepta spre gură, bărbatul cu pistol trase. Murdock 
observă că arma nu făcuse zgomot, nefiind cu gloanţe, ci cu 
şocuri electrice. Cârligele cu sârme subţiri ieşite din ţeava armei 
se înfipseră în jandarm, iar cei cincizeci de mii de volţi îi 
paralizară toţi muşchii. 

Jandarmul înţepeni, apoi se prăbuşi scăpând staţia din mână. 
Lângă el apăru imediat un alt soldat, care îl legă de încheieturi şi 
de glezne cu o bandă de plastic şi îi aplică bandă adezivă peste 
gură. 

— Perfect, Mike, spuse celălalt soldat de comando, cercetând 
încăperea. 

— Dumneavoastră sunteţi Murdock? întrebă el, întorcându-se 
spre căpitan. 

— Da, îngăimă Murdock, încă în stare de şoc. 

— Sunt sergent Bojorgquez. Am venit să vă luăm împreună cu 
echipajul într-o mică plimbare cu barca. Vă rog să vă duceţi să vă 
treziţi oamenii şi să le spuneţi să se îmbrace rapid şi în tăcere. 

— Da, desigur. Vă mulţumesc, sergent. 

Murdock îl găsi pe ofiţerul executiv şi împreună îi treziră pe 
ceilalţi. Uşa de la intrare se deschise brusc şi înăuntru năvăliră 
doi soldaţi, care trăgeau după ei un alt jandarm doborât. Pentru 
că omul avea pe el un hanorac gros, soldaţii fuseseră nevoiţi să 
tragă la picioare. Il legară apoi fedeleş şi îi puseră un căluş în 
gură. 

In mai puţin de cinci minute, Murdock trezise şi convocase tot 
echipajul. Câţiva dintre ei făceau glume cum că sunt subiectul 
unor schimburi de spioni între ţări, că ar schimba oricând un cap 
de elan pentru o bere Budweiser şi Red Green Show pentru 
American Idol. Majoritatea însă rămâneau tăcuţi, realizând că 
situaţia era totuşi destul de periculoasă. 

Roman se afla în postul lui de observaţie de afară şi 
supraveghea docul. Misiunea de asalt nu fusese însă descoperită, 
iar paznicii canadieni de pe Polar Dawn nu aveau habar de ce se 
întâmpla. 

După ce primi semnalul lui Bojorgquez, Roman nu mai pierdu 
nici o clipă şi îi puse pe toţi în mişcare. Se strecurară în grupuri 
de trei-patru în spatele clădirii, ascunzându-se în zonele umbrite, 
până ajunseră în faţa docului, la cele două bărci. Se urcară rapid, 
iar Roman rămase să îl aştepte pe Bojorquez, care trebuia să 
vină cu ultimul grup. 

Aşteptă până când îl zări pe Bojorquez traversând prin faţa 
clădirii companiei Athabasca Shipping, apoi mai aruncă o ultimă 
privire spre doc. Pe țărm nu era nimeni, iar singurele zgomote 
care se auzeau veneau dinspre câteva pompe şi generatoare 
îndepărtate. Roman se ridică şi se îndreptă pe furiş spre bărci, 
convins că misiunea sa se va termina cu bine. Partea cea mai 
dificilă fusese sustragerea echipajului de pe Polar Dawn fără 
alertarea forţelor canadiene şi deocamdată nu existaseră 
incidente. Tot ce mai avea de făcut acum era să se îndrepte spre 
aerodromul improvizat şi să aştepte sosirea avioanelor de 
salvare. 

Trecu prin dreptul barjei şi îl văzu pe Bojorquez urcându-se 
într-una dintre bărci, împreună cu ultimul grup de oameni. La 
bordul navei Polar Dawn fuseseră treizeci şi şase de bărbaţi şi 

toţi se aflau acum aici. După ce bărcile fură dezlegate, Roman 
sări şi el într-una dintre ele. 

— Hai să plecăm de aici, îi şopti soldatului care se ocupa de 
motorul electric. 

— V-aş sugera să rămâneţi pe loc, tună o voce de undeva de 
sus. 

Cuvintele străbătură cu ecou văzduhul, iar dintr-odată se 
aprinseră o grămadă de faruri cu halogen. Lumina intensă îl orbi 
pe Roman, care realiză că fasciculele veneau de la pupa barjei. 
Instinctiv ridică arma să tragă, dar se opri auzind vocea lui 
Bojorquez: 

— Nu trageţi, nu trageţi! 

Incercând să se obişnuiască cu lumina puternică, Roman privi 
în sus şi numără nu mai puţin de şase bărbaţi, care stăteau lângă 
balustrada barjei şi aveau îndreptate mitraliere către cele două 
bărci. Roman cobori arma, iar oamenii lui îi urmară exemplul. 
Rămase cu privirea pironită asupra bărbatului solid care îi 
zâmbea de pe barjă. 

— Aţi procedat corect, îi spuse Clay Zak. Ce-ar fi să vă luaţi 
oamenii şi să reveniţi pe doc, unde am putea să facem 
cunoştinţă? 

Roman îşi mută privirea de la Zak spre mitralierele îndreptate 
către oamenii lui şi încuviinţă din cap. Surpriza acestei 
ambuscade, când mai aveau atât de puţin până să scape, îl 
înnebunea pe Roman. Se ridică şi se dădu jos din barcă, se uită 
cu furie spre cei care îi luaseră prizonieri, apoi scuipă cu ciudă. 

Sergentul artilerist Mike Tipton se uita foarte atent prin 
binoclu, scanând creasta de gheaţă care cobora spre Golful 
Coronation. Deşi îi amorţise fruntea de frig, nu se clintea de pe 
poziţii, sperând că va observa o mişcare. In cele din urmă lăsă 
binoclul de-o parte, când un alt bărbat veni târâş prin spatele lui. 

— Vreo urmă de căpitan? întrebă soldatul, un caporal tânăr al 
cărui chip se ascundea în spatele unei cagule de schi. 

Tipton îi făcu semn că nu, apoi se uită la ceas. 

— Au întârziat, iar avionul ajunge în douăzeci de minute. 

— Vreţi să risc şi să-l chem prin staţie? 

— Dă-i bătaie. Află ce se întâmplă şi cât mai durează până 
ajung. Nu putem să ţinem prea mult avionul la sol. 

Se ridică în picioare şi se întoarse spre pistă. 

— Mă duc să dau drumul balizelor de semnalizare. 

Tipton se îndepărtă în tăcere. Nu voia să audă apelul prin 
staţie. Instinctiv, ştia că se întâmplase ceva. Roman plecase prea 
devreme. Trebuia să se fi întors cu echipajul de pe Po/ar Dawn de 
aproape o oră sau cel puţin ar fi trebuit să îi apară în vizor. 
Roman era un comandant bun, iar echipa era prea bine 
antrenată ca să nu se fi întors până acum, exceptând cazul în 
care se întâmplase ceva foarte grav. 

Tipton ajunse la capătul aerodromului şi porni două lumini de 
semnalizare albastre. Se îndreptă apoi către celălalt capăt al 
pistei accidentate şi activă alte două balize. Se întoarse la bază 
şi îl găsi pe caporal, care apela de zor echipa de asalt printr-o 
staţie mobilă, în timp ce un altul stătea de veghe lângă el. 

— Nu răspunde nimeni, raportă caporalul. 

— Încearcă până aterizează avioanele. 

Tipton îi privi pe amândoi. 

— Ştiţi ordinele. Vom evacua detaşamentul, chiar dacă nu este 
complet. 

Tipton se apropie de soldatul care stătea de veghe şi care abia 
se distingea de caporal din cauza hanoracelor albe. 

— Johnson, înştiinţează piloţii că trebuie să aştepte cinci 
minute. Eu o să rămân aici pe creastă să mă mai uit după ei. Să 
nu plecaţi fără mine, adăugă el, uitându-se urât. 

— Da, sergent. 

Un minut mai târziu, prin liniştea nopţii geroase se auzi un 
zumzet îndepărtat. Zgomotul se auzi apoi din ce în ce mai clar, 
apoi se distinse şi un al doilea. Cele două avioane Osprey zburau 
fără lumini de semnalizare şi prin urmare nici nu puteau fi 
observate. Modificate special pentru zboruri lungi, cele două 
avioane zburaseră peste o mie de kilometri, decolând de pe o 
altă pistă improvizată din Eagle, Alaska, la graniţa cu Yukon. Se 
îndreptaseră spre una dintre cele mai îndepărtate regiuni ale 
Canadei şi zburaseră aproape de solul acoperit de tundră, pentru 
a evita detectarea de către radare. 

Tipton ajunse iar în vârful dealului de gheaţă şi privi cum 
primul avion se apropie de pistă. Cobori la cincisprezece metri de 
sol şi abia atunci îşi aprinse farurile, apoi se opri pe suprafaţa 
neregulată şi îngustă a pistei. Pilotul rulă până la capătul 
acesteia, apoi viră strâns şi se opri. In secunda următoare ateriză 
şi celălalt Osprey, care alunecă puţin pe gheaţă, iar în cele din 
urmă se opri în spatele primului avion. 

Tipton reveni la supravegherea golfului, scanând din nou prin 
binoclu linia coastei. 

— Roman, unde eşti? spuse el printre dinţi, supărat din cauza 
dispariţiei echipei. 

Din păcate însă, nu se vedea nici urmă de soldaţi sau de 
bărcile de cauciuc cu care plecaseră; tot ce putea zări era o 
întindere nesfârşită de apă şi gheaţă. Mai aşteptă cinci minute, 
apoi încă cinci, dar în zadar. Echipa de asalt nu se mai întorcea. 

Auzi motorul pornit al unuia dintre avioane şi se ridică de pe 
gheaţa pe care stătuse culcat. Alergă spre primul avion, treabă 
destul de anevoioasă din cauza echipamentului greu şi ajunse la 
uşa acestuia. Sări înăuntru şi surprinse privirea încruntată pe 
care i-o aruncă pilotul, care porni imediat. Tipton se îndreptă cu 
paşi nesiguri către locul liber de lângă caporal, în timp ce avionul 
rula pe pistă, apoi îşi luă zborul. 

— Nici un semn? ţipă caporalul pentru a acoperi zgomotul 
motorului. 

Tipton îi făcu semn că nu, bântuit de dictonul militar „nu lăsa 
pe nimeni în urmă”. Se întoarse cu spatele la caporal şi încercă 
să-şi abată gândurile dureroase uitându-se pe geam. 

Avioanele Osprey zburară pe deasupra Golfului Coronation 
pentru a câştiga înălţime, apoi virară spre vest în direcţia 
Alaskăi. Tipton privea absent luminile unui vas care se îndrepta 
spre est. Pentru că se crăpa de ziuă, observă că vasul era de fapt 

un spărgător de gheaţă care remorca o barjă. 
— Pe unde or fi? şopti Tipton ca pentru el, apoi închise ochii şi 
se forţă să adoarmă. 

Tipton nu află niciodată că întâmplător îi văzuse exact pe 
camarazii săi din Delta Force şi nici că oamenii erau ţinuţi ca în 
Evul Mediu, într-o carceră a navei. 

Echipa de securitate a lui Zak îi deposedase pe cei din trupa 
de comando de arme şi le confiscase sistemul de comunicaţii, 
înainte de a-i conduce pe puntea barjei alături de echipajul de pe 
Polar Dawn. Americanii fuseseră apoi forţaţi, sub ameninţarea cu 
arma, să intre într-o încăpere folosită pe post de depozit, aflată 
la prora barjei. Roman rămase la coada şirului de prizonieri şi, 
înainte de a fi forţat şi el să coboare treptele de oţel, văzu cum 
doi bărbaţi ridică la bord cele două bărci de cauciuc Zodiac şi le 
leagă de balustrada de la pupa. 

Singura dovadă de compasiune care le-a fost arătată a constat 
în două sticle de plastic cu apă îngheţată, care le-au fost 
aruncate înainte ca uşa grea de metal să fie trântită. Auziseră 
zăvorul închizându-se, apoi zdrăngănitul unui lanţ cu care era 
legată uşa. Oamenii rămaseră tăcuţi în picioare în celula 
îngheţată, dominați de gânduri negre şi convinşi că li se apropie 
sfârşitul. 

După un timp apăru o luminiţă, apoi încă una. Roman găsi în 
buzunar o lanternă minusculă şi o aprinse, fericit că nu i se 
confiscase chiar totul. 

Fasciculele de lumină scrutară celula, trecând din când în când 
şi peste chipurile îngrozite ale celor patruzeci şi cinci de bărbaţi. 
Roman observă că magazia nu este prea mare. In afară de 
tambuchiul prin care intraseră, mai exista şi un bocaport deschis 
în peretele despărțitor dinspre pupa. Într-un colţ se aflau doi 
colaci de parâmă de legare, iar lângă un alt perete despărțitor se 
afla o grămadă de colaci de salvare. In timp ce inventaria 
încăperea, Roman auzi puternicele motoare diesel ale 
spărgătorului de gheaţă turând în gol. 

Indreptă lanterna către echipajul de pe Polar Dawn. 

— Căpitanul este printre voi? întrebă el. 

Un bărbat arătos, cu o barbă căruntă în stil Van Dyke, păşi în 
faţă. 

— Eu sunt Murdock, fost căpitan pe Po/ar Dawn. 

Roman se prezentă şi el, apoi îi povesti despre misiunea pe 

care o avuseseră. Murdock îl întrerupse: 

— Comandante, efortul dumneavoastră de a ne salva este 
admirabil. Imi pare rău însă că acum nu vă pot mulţumi că ne-aţi 
scăpat din ghearele jandarmilor canadieni, spuse el pe un ton 
sec, arătând spre celula umedă şi rece. 

— Este evident că nu am anticipat o ambuscadă din exterior, 
răspunse Roman. Ştiţi cine sunt aceşti oameni? 

— AŞ putea să vă întreb acelaşi lucru, răspunse Murdock. Ştiu 
că spărgătoarele de gheaţă aparţin unei firme private şi că sunt 
utilizate ca vase comerciale de escortă sub licenţa guvernului 
canadian. Evident că şi barjele sunt tot ale lor. Insă n-am nici cea 
mai vagă idee de ce au trupe înarmate sau de ce ne-au luat 
ostatici. 

Roman era la fel de perplex. Agenţii care se ocupaseră de 
detaliile misiunii lor nu pomeniseră nici un cuvânt despre alte 
pericole în afară de Forţele Marine Canadiene şi Jandarmerie. Ce 
se întâmplase pur şi simplu nu avea nici un sens. 

Bărbaţii auziră motoarele spărgătorului de gheaţă accelerând, 
apoi simţiră o zdruncinătură provocată de vasul care îi remorca. 
După ce ieşiră din apele portuare, turaţia motoarelor crescu din 
nou, iar oamenii începură să simtă din plin toate mişcările navei 
pe marea agitată din Golful Coronation. 

— Căpitane, aveţi vreo idee unde ne duc? întrebă Roman. 

Murdock ridică din umeri. 

— Suntem la distanţă mare de orice aşezare omenească. Nu 
cred că o să ieşim din apele teritoriale canadiene, dar călătoria s- 
ar putea lungi şi ar putea să ne ţină mult şi bine în frigul ăsta. 

În încăpere se auzi un murmur de protest şi o bufnitură, iar 
Roman îşi îndreptă lanterna spre trepte. Sergentul Bojorquez se 
lupta cu uşa, trăgând cu toată puterea de zăvor, pentru ca apoi 
să izbucnească şi să înceapă să înjure. Remarcă fasciculul de 
lumină îndreptat spre el, aşa că încercă să se controleze şi îl privi 
drept în faţă pe Roman. 

— Imposibil, domnule. Zăvorul de pe exterior este tras foarte 
bine. Ne-ar trebui o lampă de sudură ca să-l putem desface. 

— Mulţumesc, sergent. Roman se întoarse apoi spre Murdock: 
Mai există şi o altă ieşire? 

Murdock arătă spre bocaportul dinspre pupa. 

— Sunt sigur că bocaportul duce la o scară ce coboară în 
magazia numărul unu. Cuva are patru depozite mari, în care ar 
putea intra cu uşurinţă un zgârie-nori. Ar trebui să existe şi un 

pasaj care să le lege prin nişte scări. 

— Dar capacele bocaportului principal? Avem vreo şansă să le 
deschidem? 

— Nici o şansă, poate doar dacă am avea o macara. Fiecare 
cântăreşte în jur de trei tone. Cred că singura noastră şansă este 
să ieşim prin cel de la pupa. Probabil că mai există o magazie ca 
aceasta sau o altă cale de acces către puntea principală. îl privi 
pe Roman cu hotărâre şi adăugă: Probabil că ne va lua ceva timp 
să descoperim toate acestea la lumina lanternelor minuscule pe 
care le avem. 

— Bojorquez, îl strigă Roman. 

Sergentul apăru de nicăieri. 

— Insoţeşte-l pe căpitan spre pupa, îi ordonă Roman. Găsiţi o 
cale să scăpăm din gaura asta de şobolani. 

— Desigur, domnule, răspunse prompt Bojorquez, apoi îi făcu 
un semn cu ochiul şi adăugă: Merit o tresă? 

Roman surâse. 

— Cel puţin una. Acum mişcă-te! 

Toţi, inclusiv Roman, fură cuprinşi de un licăr de speranţă. 
Apoi Roman îşi aminti de spusele lui Murdock cu privire la o 
posibilă călătorie lungă şi realiză că Arctica şi condiţiile de acolo 
erau extrem de dure. Incepu să se plimbe printre oameni, 
căutând să găsească o cale de a-i salva de la îngheţ. 

Aflat într-o cabină călduroasă de pe puntea superioară a navei 
Otok, Clay Zak se lăfăia într-un scaun confortabil cu spătar înalt, 
fiind atent la cursul navei prin apele îngheţate. Ştia că acţiunea 
lui de capturare a americanilor fusese o chestiune impulsivă şi 
periculoasă, la fel ca şi răpirea şi închiderea lor pe barjă. Încă nu 
ştia ce urma să facă apoi cu prizonierii, dar se baza pe noroc. 
Echipajul lui Polar Dawn îi picase la ţanc şi putea să se 
folosească de ocazie ca să înteţească controversele dintre 
Canada şi SUA. Guvernul canadian avea să fie convins că 
echipajul navei fusese subiectul unei operaţiuni militare de 
salvare americane, iar soldaţii îi încălcaseră teritoriul. Zak rânji 
cu gândul la implicaţiile pe care le avea fapta sa, ştiind că prim- 
ministrul canadian, de altfel o persoană sfidătoare, se va 
ambiţiona şi va interzice accesul americanilor în partea 
canadiană a Arcticii pentru o bună perioadă de timp. 

Era chiar mai mult decât îşi dorise Goyette. Aflase de la el 
despre bogăţiile din Arctica ce aşteptau doar să fie descoperite, 
în timp ce fenomenul încălzirii globale făcea ca toate barierele de 
gheaţă să dispară încetul cu încetul. Goyette dăduse deja 
lovitura cu zăcământul de gaze naturale din Strâmtoarea 
Melville, dar mai voia şi zăcământul de petrol. După unele 
estimări, era posibil ca în străfundurile Arcticii să se afle cam 
douăzeci şi cinci la sută din totalul mondial de rezerve de petrol. 
Topirea accelerată a ghețarilor nu aducea decât foloase celor cu 
viziune pe termen lung. 

Goyette mai spusese că acela care va reuşi să pună primul 
mâna pe drepturile de exploatare şi să controleze resursele va fi 
cel care va prospera. Marile companii americane de petrol şi de 
exploatare minieră îşi extinseseră deja influenţa în regiune. 
Goyette nici măcar nu putea să spere la o competiţie umăr la 
umăr, în schimb planul lui era să îi elimine de pe piaţă. El ar fi 
putut astfel să monopolizeze arii extrem de vaste cu zăcăminte, 
care i-ar fi adus din Arctica profituri de miliarde de dolari. 

Zak se gândea că toate acestea erau mult mai profitabile 
decât ruteniul. Totodată însă, putea să tragă foloase de pe 
ambele fronturi. Reuşise să rămână singur în căutarea 
mineralului, ceea ce devenise acum doar o chestiune de timp. De 

asemenea, se putea ocupa cu brio de eliminarea competiţiei 
americane. Goyette îi era mai mult decât dator vândut. 

Extrem de mulţumit de sine, Zak continuă să privească pe 
geam, aşteptând să ajungă la Insulele Royal Geographical 
Society. 

PARTEA A II-A 
GOANA DUPA RUTENIU 


INSULELE GEOGRAPHICAL SOCIETY 


insulele 
R.G.S. 


Insula 
de Est 


Insula 
de Vest 


Insula King William 

În ultimele săptămâni de vară târzie, arhipelagul arctic 
canadian semăna cu un peisaj deşertic. Terenul stâncos şi arid 
dădea totuşi peisajului îngheţat o frumuseţe aparte. Licheni şi 
ferigi, plus o neaşteptată gamă variată de flori ce tânjeau după 
lumina palidă a soarelui îşi desfăceau frunzele şi petalele 
colorate. lepurii, bivolii şi păsările împânzeau peisajul, îmblânzind 
atmosfera. In lunile scurte dar intense de vară, fauna şi flora 
sălbatică se dezvoltau rapid, pentru ca în zilele lungi şi 
întunecoase de iarnă să dispară. 

In restul anului, insulele erau doar o multitudine de dealuri 
acoperite de gheaţă, cu maluri stâncoase - un peisaj sterp şi 
pustiu, care reuşea totuşi de secole să-i atragă pe oameni ca un 
magnet, pe unii în căutarea destinului, pe alţii în căutarea 
propriei fiinţe. Stând în cabina sa, Pitt privea spre marginea de 
gheaţă a Insulei Victoria şi se gândea că era cu siguranţă unul 
dintre cele mai izolate locuri pe care le vizitase. 

Se duse către masă, unde Giordino studia harta detaliată a 
Strâmtorii Victoria. lItalianul bondoc îi arătă o zonă din estul 
Insulei Victoria. 

— Suntem la mai puţin de cincizeci de mile de Insula King 
William, spuse el. Pe unde zici s-o luăm? 

Pitt îşi trase un scaun, se aşeză şi începu să studieze harta. Se 
aflau în vestul Insulei King William, care avea o formă de pară. 
Luă un creion şi marcă un X cam la cincisprezece mile de capătul 
de nord-vest al insulei. 

— Uite, aici au fost abandonate oficial Erebus şi Terror, spuse 
el. 

Giordino remarcă o nuanţă de indiferenţă în tonul lui Pitt. 

— Adică tu nu crezi că acolo s-au scufundat? întrebă el. 

— Nu, răspunse Pitt. Istorisirea inuită, deşi neclară, relatează 
că Erebus se afla mult mai la sud. Inainte să plec din 
Washington, am rugat câţiva colegi de la departamentul de 
climatologie să-mi facă o simulare pe computer. Ei au încercat să 
recreeze condiţiile meteorologice din aprilie 1848, atunci când au 
fost abandonate navele şi să prevadă comportamentul ulterior al 
banchizei. 

— Aşadar corăbiile nu au fost pur şi simplu înghiţite de ape 

când s-a topit gheaţa, acolo, în punctul X? 

— Ar fi şi asta o variantă, dar nu foarte probabilă. 

Pitt îi arătă o întindere mare de apă din nordul Insulei King 
William, numită Strâmtoarea Larsen. 

— Ingheţul a provocat dislocarea banchizei şi deplasarea 
acesteia pe direcţia nord-est, prin Strâmtoarea Larsen. Dacă 
gheaţa de pe insulă nu s-a topit în vara lui 1848, aşa cum 
sugerează climatologii, atunci înseamnă că vasele au fost 
împinse spre sud în iarna geroasă a anului 1849. Este posibil ca 
unii dintre supraviețuitori să se fi întors din nou la corabie, dar n- 
avem de unde să ştim asta. Ideea e că se potriveşte cu varianta 
inuită. 

— Minunat, o ţintă în mişcare, spuse Giordino. Nu există o 
zonă de căutare delimitată precis. 

Pitt urmări cu degetul linia vestică a țărmului Insulei King 
William şi se opri în dreptul unei aglomerări de insule aflate la 
treizeci de kilometri de coasta sud-vestică. 

— Teoria mea este că insulele de aici, Royal Geographical 
Society, au format un fel de scut în calea banchizei care venea 
dinspre sud. Probabil că banchiza s-a lovit de malul stâncos şi şi- 
a deviat un pic cursul, de vreme ce o mare parte din ea s-a spart 
pe ţărmul de nord. 

— Faţă de punctul acesta X pare că s-a deplasat în linie 
dreaptă, remarcă Giordino. 

— Asta-i prezumția de la care am plecat. Şi nici nu ştiu cât 
anume s-au deplasat corăbiile înainte de a se scufunda. O să 
consider însă pentru început un perimetru de zece mile în jurul 
acestor insule, iar dacă nu găsim nimic, mai înaintăm spre nord. 

— Sună promiţător, fu Giordino de acord. Să sperăm că s-au 
scufundat întregi şi că sonarul nostru le va găsi imediat. Se uită 
la ceas şi adăugă: Mai bine mă duc să-l trezesc pe Jack ca să 
pregătim robotul AUV5 înainte de a ajunge acolo. Avem doi la 
bord, aşa că putem să căutăm în paralel. 

Pitt rămase să mai noteze coordonatele pe alte două grile de 
căutare, iar Giordino şi Dahgren pregătiră roboții AUV pentru 
lansare. Dispozitivele erau de tip autopropulsat şi aveau formă 
de torpilă, incluzând un sonar, precum şi alte dispozitive de 
detectare care permiteau cartografierea electronică a fundului 
mării. Preprogramate să scaneze sistematic în funcţie de grila de 
căutare setată, acestea puteau ajunge la câţiva metri deasupra 


5 Acronim pentru „vehicul submarin autonom” (n. tr.). 

fundului unui bazin şi înainta cu o viteză de până la zece noduri, 
ajustându-şi din mers setările de navigare. 

După ce trecură la nord de Insulele Royal Geographical 
Society, căpitanul Stenseth micşoră viteza de deplasare a navei, 
pentru că intraseră deja în primul perimetru de cercetat. Peste 
pupa fusese aruncat un dispozitiv submarin de emisie-recepţie 
automată, apoi nava se îndreptă către colţul opus, unde fu 
aruncat un al doilea dispozitiv. Ambele dispozitive erau 
conectate la sateliți GPS şi furnizau date referitoare la puncte de 
referinţă subacvatice, pentru ca roboții AUV să nu se abată de la 
curs. 

In partea din spate a navei, Pitt îi ajuta pe Giordino şi pe 
Dahgren să descarce planul de cercetare în procesorul primului 
submarin AUV, apoi priviră cu toţii cum maşinăria - ce semăna 
cu un peşte mare şi galben - era coborâtă în apă cu macaraua. 
Elicea robotului începu să se învârtă, iar cablurile de susţinere 
fură desfăcute. Submarinul autonom dispăru rapid în adâncuri, 
fiind ghidat de dispozitivele pe bază de impulsuri. Găsi baliza 
care îi seta punctul de plecare, apoi începu să se deplaseze pe 
fundul mării, scanând fiecare centimetru cu ochii lui electronici. 

După lansarea în siguranţă a primului AUV, Stenseth navigă 
spre nord, către cea de-a doua zonă sectorizată. Vântul începuse 
să bată cu putere pe punte când terminară de lansat şi cel de-al 
doilea submarin, apoi se grăbiră să intre la căldură în centrul 
operaţional. Un tehnician avea deja afişate pe ecran cele două 
sectoare, cu reprezentări vizuale pentru toate dispozitivele 
lansate la apă. Pitt îşi scoase hanoracul şi începu să urmărească 
cu interes şirurile de cifre care se afişau cu repeziciune într-o 
parte a ecranului. 

— Ambele AUV-uri sunt deja la adâncime mare şi funcţionează 
perfect, spuse el. Bravo, domnilor! 

— Acum nu mai sunt la cheremul nostru, zise Giordino. Cred 
că în următoarele douăsprezece ore vor fi ocupate cu scanarea. 

— După ce le recuperăm din apă, va trebui să descărcăm 
repede datele şi să le schimbăm şi bateriile, apoi să le încărcăm 
următoarele două grile de căutare, punctă Dahgren. 

Pitt îi aruncă o privire nimicitoare lui Giordino, care ridică mirat 
din sprâncene. 

— Ce-am zis? întrebă el foarte mirat. 

— Pe această navă, răspunse Pitt rânjind ca un rechin, prima 
dată e cu noroc. 

La şaizeci de mile spre vest, Otok plutea pe marea înspumată 
şi printre valurile biciuitoare direct către Insulele Royal 
Geographical Society. Aflat în timonerie, Zak studia printr-o lupă 
imaginea satelitară a insulelor. Din lanţul de insule, două ieşeau 
în evidenţă - Insula West şi Insula East - separate de un canal 
îngust. Exploatarea minieră a companiei Mid-America se afla pe 
coasta sudică a Insulei West, fiind orientată spre Golful Queen 
Maud. Imaginea din satelit era atât de detaliată, încât Zak putea 
să observe două clădiri şi un dig lung, precum şi puţul de mină 
din apropiere. 

— Aveţi un mesaj. 

Căpitanul nebărbierit al navei Otok se apropie şi îi înmână lui 
Zak o bucată de hârtie. Zak o desfăcu şi citi următoarele: 


Pitt a sosit în Tuktoyaktuk din D.C. Sâmbătă devreme. S- 
a îmbarcat pe nava de cercetare a NUMA, Narwhal. A plecat 
la ora 16, destinaţie posibilă Alaska. M.G. 


— Alaska, spuse el cu voce tare. Nu puteau merge în altă 
parte, nu-i aşa? adăugă el zâmbind. 

— S-a întâmplat ceva? 

— Nu, e vorba doar despre un efort tardiv al competiţiei. 

— Din ce direcţie doriţi să ajungem la insule? întrebă 
căpitanul, trăgând cu ochiul peste umărul lui Zak. 

— Prin partea de sud a coastei Insulei West. Întâi mergem la 
exploatarea minieră. Dăm o fugă pe chei şi vedem dacă-i cineva 
acasă. E abia începutul sezonului, s-ar putea să nu se fi dat 
drumul încă la activitatea estivală. 

— Am putea să-i lăsăm acolo pe prizonieri. 

Zak se uită lung pe fereastra dinspre pupa, spre remorca ce se 
legăna în toate părţile pe marea agitată. 

— Nu, răspunse el după câteva minute de gândire, le este bine 
acolo unde sunt. 

x x x 

„Bine” era fix ultimul cuvânt pe care l-ar fi folosit Rick Roman 
pentru a caracteriza starea în care se aflau. Având în vedere însă 
condiţiile date, trebuia să recunoască totuşi că se descurcaseră. 

Puntea şi pereţii despărțitori îngheţaţi ai închisorii lor 
plutitoare le sabotaseră toate eforturile de a se încălzi, dar 
găsiseră totuşi o soluţie. Roman zărise grămada de materiale din 
spate şi îi pusese pe oameni să atace mormanul de colaci de 
salvare. li spărseseră şi izolaseră duşumeaua şi pereţii cu fâşiile 
cauciucate, iar magazia arăta acum ca un bârlog destul de 
primitor. Desfăcuseră parâmele şi le întinseseră pe pereţi şi 
peste podea, creând un al doilea strat izolator, iar oamenii 
puteau acum să stea liniştiţi şi confortabil pe jos. Pentru că 
spaţiul era oricum restrâns şi stăteau înghesuiți, temperatura 
încăperii începuse să crească. După câteva ore, Roman îndreptă 
lanterna spre una dintre sticlele cu apă şi observă că începea să 
se dezgheţe. Constată cu o oarecare satisfacţie că făcuse o 
treabă bună şi că oamenii se mai dezmorţiseră puţin. 

Era singura mulţumire de care avusese parte în ultimul timp. 
Murdock şi Bojorquez inspectaseră timp de două ore interiorul 
barjei şi se întorseseră doar cu veşti proaste. Murdock nu găsise 
nici un fel de ieşire din hruba în care stăteau spre pupa, iar 
capacele-mamut de la bocaporţi puteau la fel de bine să fie 
sudate, că tot n-ar fi avut nici o şansă să le deschidă. 

— Am găsit asta, spuse Bojorquez, ţinând în mână un ciocan 
mic de scos cuie. Probabil că l-a scăpat cineva şi nu s-a mai 
deranjat să-l ridice de pe jos. 

— Nici măcar un ditamai barosul nu ne-ar ajuta să deschidem 
bocaportul acela, răspunse Roman. 

Fără a se simţi descurajat, Bojorquez luă ciocănelul şi începu 
să lovească în zăvorul de la uşă. In scurt timp, zgomotul făcut de 
el nici nu se mai distingea de celelalte zgomote produse de 
deplasarea barjei. Oamenii se aşezaseră la coadă pentru a 
încerca şi ei să dea cu ciocanul în uşă, mulţi din plictiseală sau 
pentru a-şi mai dezmorţi oasele şi pentru a se încălzi. Vocea lui 
Murdock răsună cu putere, acoperind toate celelalte zgomote: 

— Nava care ne remorchează a încetinit. 

— Incetaţi cu bătutul, ordonă Roman. 

Auziră cu toţii cum zgomotul produs de motorul spărgătorului 
de gheaţă pierdea din intensitate. Câteva minute mai târziu, 
toate motoarele se opriră în ralanti, apoi barja se ciocni de un 
obiect staționar. Ascultară tăcuţi, sperând că prizonieratul lor 
luase sfârşit. 

Insulele Royal Geographical Society răsăriră ca o aglomerare 
de dealuri pământii peste valurile agitate de culoarea ardeziei. 
Insulele fuseseră botezate astfel în 1905, de către exploratorul 
Roald Amundsen. In timpul călătoriei epice cu G/oa, acesta 
reuşise să fie primul care navigase pe întregul Pasaj de Nord- 
Vest. Uitate pentru mai mult de un secol, insulele rămăseseră în 
anonimat până când o companie independentă de exploatare 
descoperise un zăcământ de suprafaţă de zinc în Insula West şi 
vânduse drepturile de exploatare către Mid-America. 

Comunitatea minieră a companiei Mid-America fusese 
construită într-un golf deschis, aflat de-a lungul coastei 
neregulate de sud, care cuprindea mai multe braţe şi lagune. 
Canalul natural cu ape adânci permitea accesul navelor mari în 
golf, în cazul în care gheaţa se topea. Compania mai construise 
în golf şi un doc parţial plutitor de aproape o sută de metri, care 
zăcea printre sloiurile plutitoare. 

Zak îi ordonă căpitanului să se apropie de doc şi între timp 
cercetă cu binoclul linia țărmului. Zări două clădiri din 
prefabricate în spatele falezei, de-a lungul unui drum acoperit cu 
pietriş, care la un moment dat se termina. Ferestrele clădirii erau 
întunecate, iar în dreptul uşii zăceau mormane de zăpadă. Fericit 
că locul fusese abandonat peste iarnă, comandă ca Otok să fie 
andocat. 

— Adună-i pe geologi şi debarcă-i, îi spuse Zak căpitanului. 
Vreau să-mi comunice compoziţia minereului care se extrage de 
aici, dar şi structura geologică generală. 

— Cred că echipa abia aşteaptă să coboare, spuse căpitanul în 
zeflemea, ştiind că unii dintre geologi avuseseră rău de mare. 

— Căpitane, mi s-a trimis un pachet pe navă înainte să mă 
îmbarc. Aţi primit ceva în Tuktoyaktuk? 

— Da, la bord a fost adusă o ladă. Se află în depozitul din faţă. 

— Roagă, te rog, pe cineva să mi-o aducă în cabină. Conţine 
unele lucruri de care o să am nevoie pe țărm, spuse el. 

— Mă voi ocupa personal. Ce facem însă cu prizonierii de pe 
barjă? Mai au puţin şi dau colţul, spuse el, uitându-se spre 
termometrul digital care indica minus cincisprezece grade. 

— Ah, chiar, americanii noştri congelaţi! Sunt sigur că 

dispariţia lor i-a panicat deja pe unii, spuse Zak pe un ton 
arogant. Păi... ce să zic, aruncă-le ceva de mâncare şi nişte 
pături. Cred că încă ne mai sunt de folos în viaţă. 

In timp ce geologii se pregăteau să debarce sub 
supravegherea oamenilor înarmaţi, Zak se retrase în cabina lui. 
Pe covorul din încăpere fusese deja aşezat un pachet metalic, 
încuiat cu un lacăt. In interior se aflau nenumărate fitiluri şi 
amorse, precum şi dinamită, într-o cantitate suficientă pentru a 
arunca în aer o clădire întreagă. Zak alese câteva obiecte şi le 
băgă într-un săculeţ, apoi încuie lada. Işi trase pe el un hanorac 
foarte gros şi se pregăti să iasă pe puntea principală, când fu 
oprit de un membru al echipajului. 

— Sunteţi chemat în castelul central. Căpitanul vă sugerează 
să veniţi imediat. 

Zak urcă pe scara de tambuchi spre castel, unde îl găsi pe 
căpitan vorbind la un telefon securizat. 

— Da, este aici, spuse căpitanul întorcându-se spre Zak şi 
întinzându-i telefonul. 

Din receptor ţâşni vocea enervantă a lui Mitchell Goyette: 

— Zak, căpitanul mi-a spus că sunteţi la Mid-America. 

— Aşa este. Incă n-au început activitatea de vară, aşa că locul 
pare abandonat. Tocmai mă pregăteam să mă asigur că sezonul 
acesta vor sta pe bară. 

— Excelent. După cum se precipită lucrurile în Ottawa, am 
sentimentul că şi dacă ar vrea, americanii tot n-ar putea pune 
piciorul pe-acolo, îşi începu Goyette pledoaria. incearcă să nu 
distrugi nimic din infrastructura care mi-ar putea fi de folos 
ulterior, după ce cumpăr totul pe un preţ de nimic, spuse el 
pufnind zgomotos. 

— O să încerc să ţin cont de asta, răspunse Zak. 

— la spune, ce-ai mai aflat despre ruteniu? 

— l-am trimis acum pe geologi să facă o mică prospecţiune în 
jurul minei. Noi însă ne aflăm în partea de sud a insulei, iar pe 
hărţile comerciale mina inuită este localizată pe coasta de nord. 
O să ajungem şi-acolo în câteva ore. 

— Foarte bine. Să mă ţii la curent. 

— Mai e ceva ce ar trebui să ştii, spuse Zak, pregătindu-se să-i 
arunce bomba. Avem la bord echipajul american al navei Polar 
Dawn. 

— Poftim? urlă Goyette, obligându-l pe Zak să-şi îndepărteze 
receptorul de ureche. 

Industriaşul părea scos din minţi şi nu se calmă nici după ce 
Zak îi descrise împrejurările în care îi luaseră pe prizonieri. 

— Nu-i de mirare că politicienii vorbesc despre un conflict 
armat, spuse el printre dinţi. Acţiunea ta riscă să provoace 
izbucnirea celui de-Al Treilea Război Mondial. 

— Am vrut să mă asigur că americanii nu vor mai avea acces 
mult timp de-acum încolo în această regiune, se apără Zak. 

— Se prea poate, dar nu cred c-aş putea să mă bucur de asta 
din închisoare. Rezolvă situaţia, dar fără alte incidente, lătră el. 
Faci ce crezi, dar fără să mă implici şi pe mine. 

Zak închise telefonul după ce auzi sunetul tonului. „Un alt 
mardeiaş care a făcut miliarde terorizându-i pe alţii”, se gândi 
Zak. Îşi luă din nou hanoracul pe el şi cobori pe țărm. 

x x x 

Golful de pe insulă era înconjurat de o centură de stânci şi 
pietriş închise la culoare, care pe măsură ce înaintai pe insulă se 
pierdeau sub un strat de gheaţă. Singura pată de culoare o 
reprezenta un şanţ mare, dreptunghiular, care cobora câteva 
sute de metri din vârful dealului, apoi se termina cu un perete 
aproape vertical, realizat de mâna omului. Operaţiile de 
exploatare a zincului erau de fapt foarte simple, pentru că 
minereul se afla practic la suprafaţă. Zak observă de la distanţă 
câţiva geologi care scormoneau printre resturile de sedimente de 
la cele mai recente excavări. 

Deşi golful era protejat de vânturile care băteau din vest, Zak 
se grăbi să ajungă repede pe doc, pentru a nu sta prea mult în 
frig. Evaluă rapid starea şi funcţionalitatea minei, care era simplă 
şi fără tehnologii complicate. Clădirea mai mare era folosită ca 
depozit pentru echipament - buldozere, excavatoare şi un 
camion cu ajutorul căruia solul era excavat şi apoi transferat pe 
un sistem transportor. Acesta îl transporta la rândul lui la nave, 
unde îl şi încărca. In cealaltă clădire se aflau camerele pentru 
muncitori şi biroul administrativ. 

Zak se îndreptă mai întâi spre clădirea mai mică şi descoperi 
cu surprindere că uşa era încuiată. Scoase din buzunar pistolul 
automat Glock şi trase două focuri în butuc, apoi izbi uşa cu 
piciorul. Interiorul era deschis şi cuprindea două dormitoare pline 
cu paturi suprapuse, o bucătărie supradimensionată, o sufragerie 
şi o cameră de zi. Zak se îndreptă direct către bucătărie şi studie 
aragazul şi ţeava care ducea către o cămară, unde se afla o 
butelie mare de propan. Desfăcu săculeţul şi scoase un cartuş de 


275 


dinamită pe care îl aşeză sub butelie, apoi ataşă detonatorul şi 
fitilul. Verifică ceasul şi setă explozia peste nouăzeci de minute, 
apoi părăsi clădirea. 

Inainte de a intra în cea de-a doua clădire, care adăpostea 
echipamentul, petrecu câteva minute ocolind-o prin spate. 
Deasupra blocului se înălța o stâncă acoperită de gheaţă şi de 
bolovani. Se căţără pe panta abruptă până ajunse într-o zonă 
paralelă cu dealul. Dădu un şut unei bucăţi îngheţate de turbă, 
care se afla în spatele unui bolovan de mărimea unei maşini, îşi 
scoase mănuşile şi vâri încă un cartuş de dinamită. Cu degetele 
îngheţate fixă fitilul şi detonatorul, apoi mai merse câţiva metri şi 
repetă operaţiunea sub o altă movilă de bolovani. 

Cobori în fugă de pe deal şi reveni în faţa clădirii, unde mai 
plasă o încărcătură explozibilă sub uşa de la intrare. După ce fixă 
fitilul cu amorsă, se grăbi să ajungă pe doc şi urcă pe spărgătorul 
de gheaţă. In timp ce se apropia de navă, îl zări pe căpitan, 
spionându-l. Zak îi făcu semn să sune sirena. O secundă mai 
târziu răsunară două sunete stridente, care vesteau geologii că 
ar trebui să revină pe navă. 

Zak se întoarse să verifice dacă geologii recepţionaseră 
mesajul, apoi se duse către barja andocată la capătul cheiului. 
Nava era uşor depărtată de doc, dar Zak aşteptă până când 
curentul aduse din nou vasul lângă pilonii docului, apoi sări pe 
scara metalică care ducea pe punte. Se urcă şi ajunse la pupa, 
trecând pe lângă magazia cu numărul patru în drumul spre puţul 
punţii de la pupa. Se lăsă cu genunchii pe un perete exterior şi 
scoase restul de explozibil, ataşând de data aceasta un 
detonator cu control prin telecomandă. Din păcate nu era o 
poziţie ideală, respectiv sub linia de plutire, dar ştia că marea 
agitată îl va ajuta. Fără nici un fel de compasiune pentru oamenii 
îngrămădiţi la doar câţiva metri de el, Zak sări de pe barjă cu un 
rânjet de mulţumire pe chip. Goyette nu avea să se bucure la 
aflarea veştii că una dintre barjele lui fusese distrusă, dar nu era 
vina lui Zak. Instrucţiunile lui Goyette fuseseră să nu lase urme, 
aşa că distrugerea barjei părea soluţia perfectă. 

La bordul spărgătorului de gheaţă urcau ultimii geologi şi 
gardieni, iar Zak se grăbi să ajungă şi el pe pasarelă. Se îndreptă 
direct către cabina de pe puntea centrală, fericit să dea de 
căldură. 

— Toţi sunt la bord, raportă căpitanul. Sunteţi gata de plecare 
sau aţi dori ca mai întâi să discutaţi cu geologii? 

— O să vorbim pe drum. Sunt nerăbdător să investighez şi 
latura de nord. 

Se uită la ceas. 

— Deşi poate că ne-ar face plăcere să admirăm mai întâi un 
spectacol. 

Două minute mai târziu bucătăria sări în aer şi, odată cu ea, 
pereţii întregii clădiri. Butelia cu propan, care fusese aproape 
plină, explodase ca o uriaşă minge de foc şi aruncase flăcări 
portocalii pe cer, suflul ei făcând să vibreze geamurile de pe 
navă. Câteva secunde mai târziu se detonă şi dinamita fixată 
lângă depozit, aruncând în aer uşa şi acoperişul. Urmară 
explozibilii de pe panta dealului, care provocară o avalanşă de 
bolovani peste acoperişul parţial prăbuşit. După ce norul gros de 
praf se mai răsfiră, Zak observă că întreaga clădire fusese 
pulverizată, devenind acum un munte de pietre şi moloz. 

— Foarte eficient, mormăi căpitanul. Bănuiesc că acum nu va 
mai trebui să ne facem griji din cauza prezenţei în zonă a 
americanilor. 

— Exact, răspunse Zak pe un ton arogant. 

Asupra Strâmtorii Victoria se abătuseră vânturile din vest, iar 
valurile imense se spărgeau sporadic peste bucăţile de gheaţă. 
Inaintând cu greu prin apele întunecate, nava NUMA era o pată 
de culoare într-o lume acromatică. Insulele Royal Geographical 
Society începuseră să se întrezărească la orizont, iar nava se 
îndrepta încet spre sud, către prima grilă de căutare a lui Pitt. 

— Se pare că în jurul coastei de nord-vest se află o navă, 
raportă timonierul cu un ochi pe ecranul radarului. 

Căpitanul Stenseth luă un binoclu, prin care zări două puncte 
la orizont. 

— Probabil e un cargou asiatic care încearcă să traverseze 
pasajul sub escortă, spuse el. 

Se întoarse spre Pitt, care stătea la consola cu hărţi şi studia o 
imagine holografică a navelor lui Franklin. 

— In scurt timp ne apropiem de ţintă. Ai idee când trebuie să 
iasă torpila de sub apă? 

Pitt se uită la ceasul subacvatic Doxa de culoare portocalie. 

— Cam în jumătate de oră ar trebui să iasă la suprafaţă. 

Peste douăzeci de minute, unul dintre membrii echipajului 
reperă dispozitivul AUV plutind la suprafaţă. Stenseth aduse 
nava lângă acesta, apoi îl recuperă rapid din apă. Giordino îi 
scoase unitatea de hard de un terabyte şi se grăbi să îl ducă într- 
o cameră mică, unde existau un computer şi un sistem de 
proiecţie. 

— Te-ai uitat la filme? îl întrebă Stenseth pe Pitt, care se 
ridicase şi se întindea. 

— Da, la primul dintr-un serial de două episoade. Ştii cam pe 
unde se află dispozitivele de emisie-recepţie? 

Stenseth încuviinţă din cap. 

— Urmează să le recuperăm. Datorită curentului puternic, au 
ajuns destul de departe. Va trebui să le alergăm puţin înainte să 
apuce să se izbească de stânci. 

— O să-i spun lui Dahgren să fie pregătit, răspunse Pitt. Apoi 
trebuie să pescuim dispozitivul numărul doi. 

Pitt se duse în sala de vizionare, unde Giordino afişase deja pe 
ecranul de proiecţie datele colectate de sonar. Imaginea fundului 
de mare apărea în tonuri aurii, iar relieful era destul de plat, dar 

plin de bolovani. 

— O imagine contrastantă, spuse Pitt, aşezându-se lângă 
Giordino. 

— Am mărit frecvenţa pentru o rezoluţie mai bună, explică 
Giordino. li pasă apoi lui Pitt un castron cu floricele. Totuşi, mă 
tem că tot Casablanca e mai bun. 

— Să-l vizionăm întâi. Atâta vreme cât găsim ceva care să ne 
atragă atenţia şi să vrem să-l revedem, e bun şi filmul ăsta. 

Cei doi se aşezară şi începură să privească cu interes 
imaginile monotone care se derulau cu repeziciune pe ecran. 

Barca Zodiac se izbea cu viteză de valurile mari, iar în urma ei 
rămânea o ceaţă de cristale de gheaţă minuscule. Pilotul lăsă 
motorul să meargă la ralanti până se apropiară de o zonă întinsă 
de gheaţă, care se continua de pe țărm. Descoperiră o porţiune 
înclinată şi traseră barca din apă. Corpul de cauciuc al bărcii 
alunecă de câteva ori înainte de a se propti într-o ridicătură 
mică. Zak stătea în spatele bărcii, aşteptând ca mai întâi să 
coboare geologii. Aceştia erau supravegheați de un paznic cu o 
puşcă de vânătoare, a cărui singură îndatorire era să sperie urşii. 

— Vino să ne iei peste două ore la un kilometru jumătate de 
aici, îi comandă Zak pilotului, arătând spre vest. 

li ajută apoi pe ceilalţi să bage din nou barca în apă şi îi privi 
cum se întorc la Otok, care staţiona cam la doi kilometri de mal. 

Zak ar fi putut să rămână în cabina sa confortabilă, să citească 
biografia lui Wild Bill Hickok, pe care o adusese cu el, dar îi 
fusese teamă ca nu cumva geologii să piardă timpul pe insulă. 
Adevăratul motiv pentru care venise cu ei era - deşi nu voia să 
recunoască - acela că fusese dezamăgit de prestaţia lor la mina 
companiei Mid-America. 

Era normal ca geologii să îi confirme faptul că solul din sudul 
insulei era bogat în zinc şi fier, dar nu se aşteptase deloc să nu 
găsească nici urmă de ruteniu. Nici măcar o urmă. Ba, mai mult 
decât atât, geologii nu găsiseră nici măcar o urmă din vreun 
element din aceeaşi familie cu platina în stratul pe care îl 
analizaseră. 

Işi repeta în minte că oricum nu conta prea tare, de vreme ce 
ştia un alt loc în care cu siguranţă avea să găsească mineralul. 
Băgă mâna în buzunarul hanoracului şi scoase de acolo paginile 
de jurnal pe care le furase de la Miners Co-op. Pe una dintre 
acestea era schiţată în cărbune o diagramă circulară care 
semăna foarte bine cu Insula West, iar în partea de nord a 
acesteia fusese marcat un X mic. Sus pe pagină, erau caligrafiate 
cuvintele „Insulele Royal Geographical Society” de către o altă 
persoană, care folosise o pană şi scrisese în stil victorian. 
Conform unei pagini anterioare din jurnal, era diagrama copiată 
de pe o hartă inuită cu locul în care vânătorii de foci din Adelaide 
dăduseră la schimb carnea pentru ruteniul pe care îl denumiseră 

apoi atât de ciudat „kobluna negru”. 

Zak confruntă conturul formei desenate cu harta actuală a 
insulelor şi identifică punctul însemnat ca fiind puţin mai la vest 
faţă de locul în care urcaseră pe țărm. 

— Mina trebuie să fie cam la un kilometru de aici, în josul 
coastei, îi anunţă el pe ceilalţi, după ce se cocoţaseră cu toţii de 
pe gheaţă pe o stâncă mai semeaţă de pe plajă. Fiţi atenţi să nu 
o rataţi. 

Zak o luă înaintea grupului de geologi, dorind să fie primul 
care găseşte mina. Se gândea la bogăţiile de care era acum atât 
de aproape şi parcă şi frigul se mai domolise. Goyette îi era deja 
mai mult decât îndatorat pentru că îl scăpase de investitorii 
americani din Arctica. Dacă ar fi putut găsi acum şi ruteniul, ar fi 
fost chiar cireaşa de pe tort. 

Ţărmul accidentat era plin de râpe şi de faleze care urcau spre 
centrul insulei. Cheiurile erau pline cu gheaţă compactă, în timp 
ce vârfurile colinelor erau golaşe, creând un model pestriţ, ca cel 
al unui cal din rasa sur rotat. In spatele lui Zak geologii abia îşi 
trăgeau picioarele prin frigul năprasnic, oprindu-se des pentru a 
examina secţiunile vizibile şi pentru a lua mostre de rocă. Ajuns 
în zona-ţintă a excursiei fără să găsească vreo urmă evidentă a 
minei, Zak începu să se plimbe nervos în aşteptarea geologilor. 

— Mina trebuie să fie pe aici pe undeva, ţipă el. Căutaţi bine 
peste tot. 

Geologii se răspândiră care încotro, iar paznicul îi făcu semn 
lui Zak de pe marginea banchizei de gheaţă. La picioarele lui 
zăceau rămăşiţele unei foci inelate. Carnea îi fusese ruptă în 
bucăţi mari, crestate pe margini. Paznicul îi arătă craniul 
animalului, pe care se puteau distinge urme adânci de gheare. 

— Doar un urs putea să facă aşa ceva, spuse paznicul. 

— După gradul de descompunere în care se află, pare că a 
fost vânată de curând, răspunse Zak. Fii atent în jur, dar să nu le 
pomeneşti nimic despre asta prietenilor noştri cercetători. Sunt 
deja destul de stresaţi din cauza frigului. 

Ursul nu-şi făcu apariţia şi, spre disperarea lui Zak, nici 
ruteniul. După o oră de căutare asiduă, geologii se strânseră 
tremurând de frig în jurul lui Zak, privindu-l cu ochi întrebători. 

— La prima vedere, din punct de vedere geologic, structurile 
de aici se aseamănă cu cele din sudul insulei, spuse unul dintre 
ei, un bărbat bărbos cu cearcăne adânci. Am văzut câteva 
aflorimente cu fier, zinc şi ceva plumb. Nu am observat nici un 

mineral din grupa platinei, deci nici ruteniu, însă până nu facem 
câteva teste la bordul navei n-avem cum să fim siguri. 

— Dar semne că în zonă s-ar găsi o mină aţi observat? întrebă 
Zak. 

Geologii se uitară unii la alții, apoi ridicară din umeri. 

— Acum o sută şaizeci de ani inuiţii ar fi folosit, în cel mai bun 
caz, o tehnică primitivă de extragere a minereurilor, spuse liderul 
geologilor. Ar fi trebuit să găsim o dovadă clară la suprafaţă. 
Dacă nu cumva săpau într-o zonă care este acum acoperită de 
gheaţă, pentru că noi n-am observat nimic. 

— Am înţeles, spuse Zak, pălind uşor. Bine atunci, înapoi pe 
vapor. Vreau să văd rezultatele analizelor cât mai rapid cu 
putinţă. 

Pe măsură ce se îndreptau spre locul de întâlnire cu barca, 
mintea lui Zak era din ce în ce mai confuză. Nu mai pricepea 
nimic. În jurnal se specifica clar că ruteniul provenea de pe insula 
asta. Era oare posibil ca zăcământul să fi fost atât de mic? Să fi 
fost o greşeală în jurnal sau poate chiar o minciună? In timp ce 
aştepta barca, Zak se uita frământat în zare, apoi zări deodată 
nava de cercetare turcoaz apropiindu-se de insulă. 

Sentimentul de confuzie se transformă în furie. 

Trecuseră deja trei ore de când Pitt şi Giordino începuseră să 
verifice datele obţinute de sonar când zăriră epava. Giordino 
derulase deja înainte înregistrarea, aşa că erau aproape de 
sfârşit cu prima grilă. Ochii le obosiseră de atâta privit, dar săriră 
amândoi de pe scaune când o văzură. Giordino apăsă 
instantaneu butonul de înghețare a imaginii. 

Conturul navei se distingea clar, ca o umbră pe fundul mării, 
înclinată puţin pe o parte. Coca navei era aproape intactă, cu 
excepţia unei spărturi diforme orizontale în bordajul prorei. 

— E o corabie de lemn, remarcă Pitt, arătând spre cele trei 
catarge lungi şi conice care se întindeau între punte şi fundul 
mării. lar prora are o formă turtită, caracteristică modelului de 
bombardier după care au fost construite iniţial Erebus şi Terror. 

Giordino antrenă cursorul pe ecran pentru a măsura 
dimensiunile epavei. 

— Lungimea e de treizeci şi doi de metri. Se potriveşte? 
întrebă el. 

— Mănuşă, răspunse Pitt şi zâmbi, în ciuda oboselii. Cu 
siguranţă este una dintre corăbiile lui Franklin. 

Uşa se izbi de perete şi în cameră apăru Dahgren, care avea 
cu el o unitate de hard. 

— S-a întors şi cel de-al doilea AUV şi iată ce veşti ne aduce, 
anunţă el, dându-i dispozitivul lui Giordino. 

Zări ecranul şi ochii i se bulbucară de mirare. 

— la te uită, deja aţi găsit-o. Minunata şi arătoasa epavă, 
adăugă el, dând încântat din cap. 

— Jumătate dintr-un întreg, spuse Pitt. 

— Mă duc să pregătesc submarinul. Abia aştept să ne 
scufundăm. 

Pitt şi Giordino terminară de vizionat imaginile de pe primul 
AUV, apoi trecură la datele culese de al doilea, care nu se 
dovediră a le fi de vreun folos. 

Epava-soră se afla undeva în afara perimetrului determinat de 
primele două grile. Pitt se hotărî să îşi extindă aria de căutare 
până când aveau să afle pe care dintre cele două epave o 
găsiseră. 

Se duse cu coordonatele în castelul central, unde îl găsi pe 

căpitanul Stenseth holbându-se peste bordul tribordului. La mai 
puţin de două mile depărtare se zăreau spărgătorul de gheaţă 
Otok şi barja remorcată goală, îndreptându-se spre nord. 

— Să vezi şi să nu crezi, am o gagică pereche pentru una 
dintre barjele prietenului tău Goyette, remarcă Stenseth. 

— Să fie oare o coincidenţă? întrebă Pitt. 

— Probabil, răspunse Stenseth. Barja e destul de ridicată faţă 
de linia de plutire, deci e goală. Cred că se-ndreaptă spre Insula 
Ellesmere ca să încarce nişte cărbune, apoi o ia prin pasaj şi se 
duce în China. 

Pitt insistă să-i urmărească navele până se mai apropiară, 
minunându-se de dimensiunile extraordinare ale barjei. Se duse 
apoi la masă şi scoase fotografia pe care i-o dăduse Yaeger, cu 
barja aflată încă în stadiul de construcţie, pe şantierul din New 
Orleans. O privi cu atenţie şi observă că era o copie fidelă a 
navei care se apropia dinspre tribord. 

— Avem o pereche, spuse Pitt. 

— Crezi că or să ne reclame autorităţilor canadiene? 

— Mă îndoiesc. Cred că mai curând se află prin zonă din 
acelaşi motiv ca şi noi. 

Pitt nu scăpă din ochi spărgătorul, care naviga la un sfert de 
milă de ei. Nu îi apelase nimeni prin staţie să mai schimbe o 
vorbă. Singurul contact fură valurile de siaj provocate în 
momentul în care navele trecură la mică distanţă una de 
cealaltă. Pitt nu îşi desprinse privirea nici după ce se lămuri că 
spărgătorul merge spre nord. 

„Stenseth trebuie să aibă dreptate”, se gândi el. Totul avea o 
noimă dacă barja goală naviga prin zonă îndreptându-se spre 
Insula Ellesmere, aflată la nord, unde urma să fie încărcată. Cu 
toate acestea, simţea că ceva era în neregulă cu cele două nave 
şi că apariţia acestora nu era doar o coincidenţă. 

— Numele este Narwhal. Este o navă canadiană. 

Zak se întinse şi smulse binoclul din mâinile căpitanului, ca să 
vadă cu ochii lui. Era o navă de cercetare, iar numele se vedea 
scris cu litere albe pe bordaj. Işi mută privirea spre pupa şi zări 
un submarin galben pe puntea din spate, pe care era vopsit 
numele NUMA. După aceea remarcă enervat şi steagul canadian 
care flutura deasupra punţii. 

— O mişcare îndrăzneață, domnu’ Pitt, mormăi el. Aia nu e 
deloc o navă canadiană, căpitane. E un vas american de 
cercetare care lucrează pentru NUMA. 

— Păi cum ar fi putut un vas de cercetare american să ajungă 
până aici? 

Zak dădu din cap, enervat încă o dată de întrebarea care i se 
părea stupidă. 

— După cum lesne se poate observa, prin fraudă. N-am nici un 
dubiu că au venit până aici după ruteniu. Nebunii ăştia cred că se 
află sub apă. 

Se uită din nou spre nava NUMA, care dispărea încet-încet din 
raza lui vizuală. 

— Menţine cursul până când dispărem din raza de detecție a 
radarului. Să stăm pitiţi o oră-două, apoi să încercăm să ne 
strecurăm într-un loc de unde putem să-i găsim fără să ne vadă. 
Dacă se mişcă, ne ţinem după ei. Se uită la ceasul de pe perete 
şi adăugă: O să mă gândesc ce e de făcut şi te anunţ înainte de 
căderea nopţii. 

Zak cobori pe scara de tambuchi în cabina lui, intenţionând să 
tragă un pui de somn. Eşecul îi produsese o stare de iritare. 
Analiza rocilor colectate de pe malul de nord indicase că acestea 
nu conţineau deloc ruteniu, iar acum mai apăruse şi nava NUMA. 
Işi luă o sticlă de bourbon şi încercă să-şi toarne, dar vărsă pe 
lângă pahar când nava se izbi de un val mare. Câţiva stropi 
căzură pe harta inuită pe care o ţinea pe noptieră. Apucă harta, 
de pe care se scurgea o dâră de lichid. Dunga întretăia insula ca 
un râu maro, dând impresia că ar exista două insule, nu una. Zak 
rămase cu privirea pironită pe hartă, apoi înşfăcă imaginea din 
satelit a grupului de insule. Compară cu Insula West şi suprapuse 
liniile de coastă de sud şi de vest; linia de est însă nu se mai 

potrivea. Luă din nou harta inuită şi îi compară forma cu 
imaginea din satelit a Insulei East. Acum se potrivea perfect şi 
coasta de est, dar asta era singura asemănare. 

— Idiot mai sunt, bombăni el singur. Am căutat în alt loc. 

Răspunsul fusese chiar în faţa lui. Acum era evident că acel 
canal, care împărţise insulele West şi East, fusese îngheţat în 
urmă cu o sută cincizeci de ani. Harta inuită reprezenta de fapt 
ambele insule, desenate într-una singură. Această diferenţă 
făcea ca sursa de ruteniu să se fi mutat cu mai mult de trei 
kilometri spre est faţă de estimarea iniţială. 

Se căţără în pat şi dădu peste cap paharul cu bourbon, apoi se 
întinse, simțindu-se revigorat. Nu era totul pierdut, mina de 
ruteniu ar fi trebuit să fie acolo. Trebuia să fie. Ştiind acum cu 
exactitate cum stăteau lucrurile, îşi focaliză atenţia asupra 
problemelor imediate. Mai întâi, chibzui el, trebuia să conceapă 
un plan pentru a scăpa de Pitt cu tot cu nava NUMA. 

În cele din urmă vântul puternic din vest se mai domoli, iar 
valurile se mai micşorară. Se lăsase în schimb o ceaţă densă, gri, 
de altfel destul de obişnuită în regiune în lunile de primăvară şi 
de vară. Valorile din termometru urcaseră şi ele peste zero 
grade, iar la bordul navei se făceau deja glume despre căldura 
înăbuşitoare care venise. 

Pitt era mulţumit că vremea se stabilizase şi putea să lanseze 
submarinul fără nici un risc. Cobori prin bocaport în Bloodhound, 
se aşeză pe scaunul pilotului şi începu să verifice aparatura de 
bord. Aflat în scaunul de copilot, Giordino verifica şi el lista 
lucrurilor pe care le aveau de făcut înainte de a se scufunda. 
Amândoi purtau doar câte o bluză subţire şi deocamdată 
tremurau din cauza frigului, dar ştiau că, după ce vor porni, 
atmosfera din cabină se va încinge puternic datorită 
echipamentului electric de la bord. 

Pitt îşi ridică privirea şi îl văzu pe Jack Dahgren, care-şi iţise 
capul prin deschizătura bocaportului. 

— Băieți, să ţineţi cont de faptul că pe frigul ăsta bateriile se 
termină mai repede. lar acum, vă rog să plecaţi şi să-mi aduceţi 
clopotul navei, ocazie cu care s-ar putea să las lumina aprinsă 
pentru voi. 

— Tu laşi lumina aprinsă şi eu te las să-ţi păstrezi locul de 
muncă, îl luă Giordino peste picior. 

Dahgren zâmbi şi începu să fredoneze o melodie country 
veche, cântată de Merle Haggard, apoi închise bine bocaportul. 
Câteva minute mai târziu acţionă minimacaraua, pentru a ridica 
submarinul de pe punte şi a-l depune în bazinul luminat de pe 
navă. Pitt făcu semn să fie desfăcute cablurile şi, într-un final, 
submarinul galben cu formă prelungă îşi începu coborârea în 
adânc. 

Fundul mării se afla cam la trei sute de metri distanţă, pe care 
Bloodhound îi străbătu în aproape cincisprezece minute. Apa 
verzuie deveni în scurt timp neagră, iar Pitt aşteptă până 
ajunseră la două sute cincizeci de metri, apoi aprinse farurile 
puternice. 

Giordino îşi frecă palmele şi îi aruncă lui Pitt o privire 
caraghioasă. 

— Ţi-am mai spus vreodată că sunt alergic la frig? întrebă el. 

— Cel puţin de o mie de ori. 

— Sângele meu italian, moştenit de la mama, nu circulă prin 
vene cum trebuie în condiţiile astea de frigider. 

— AŞ spune că circulaţia ta sanguină are mai mult de-a face 
cu atracţia ta pentru fumat şi pizza cu pepperoni decât cu mama 
ta. 

Giordino îl privi recunoscător pentru că îi adusese aminte de 
fumat, apoi scoase o rămăşiţă de ţigară şi o strecură între dinţi. 
Găsi apoi o copie a imaginii obţinute cu sonarul şi şi-o desfăşură 
în poală. 

— Ce vrei să facem după ce ajungem în preajma epavei? 

— Mă gândesc că trebuie să urmărim trei obiective, răspunse 
Pitt, care-şi planificase cu grijă scufundarea. Mai întâi - şi cel mai 
important - trebuie să o identificăm. Ştim că Erebus a avut un rol 
în povestea cu ruteniul obţinut de la inuiţi. Nu ştim dacă aceeaşi 
poveste se aplică şi în cazul lui Terror. Dacă epava este a navei 
Terror, atunci s-ar putea să nu găsim nici un indiciu. Al doilea 
obiectiv este să pătrundem cumva în magazie şi să vedem dacă 
există acolo cantităţi semnificative de mineral. Al treilea obiectiv 
este şi cel mai simplu: trebuie să cercetăm cabina căpitanului şi 
să căutăm un jurnal, dacă bineînţeles mai există. 

— Ai dreptate, consimţi Giordino. Jurnalul lui Erebus ar fi ca 
Sfântul Graal pentru noi. Cu siguranţă am putea afla din paginile 
lui unde a fost găsit ruteniul, deşi sunt şanse foarte mici să fi 
rămas intact. 

— Fireşte, dar nici pe departe imposibil. Probabil că avea 
coperte groase din piele şi era ţinut într-un cufăr sau o ladă. 
Având în vedere că apele sunt atât de reci, putem cel puţin să 
sperăm că îl vom găsi întreg. Il luăm cu noi şi îl predăm unor 
restauratori, care vor şti în ce condiţii s-ar putea păstra şi care, 
bineînţeles, l-ar putea şi descifra. 

Giordino privi cadranul care afişa adâncimea. 

— Ne apropiem de două sute nouăzeci de metri. 

— Ajustez setările pentru flotabilitate neutră, răspunse Pitt, 
reglând tancul de imersiune. 

Viteza se apropie de zero când trecură de trei sute de metri şi 
în câteva minute zăriră fundul mării, care era drept, dar plin de 
bolovani. Pitt acţionă comenzile pentru propulsie şi pilotă până 
ajunseră la doar câţiva centimetri deasupra fundului. 

Peisajul din adâncuri era de-a dreptul dezolant: fundul mării 

era maro şi stâncos, iar fauna lipsea aproape cu desăvârşire. 
Lumea subacvatică nu se diferenţia prea tare de ţinuturile 
îngheţate de la suprafaţă. Pitt orientă submarinul pe direcţia 
curentului, apoi începu să vireze printre bolovani. Ajunseră exact 
deasupra locului în care ar fi trebuit să se afle epava, dar Pitt 
realiză că fuseseră duşi de curent cu mult spre sud. 

Giordino fu primul care o zări prin hubloul de la tribord. Pitt 
încercă apoi să orienteze submarinul spre dreapta, pentru a 
putea intra în raza lor vizuală. 

Se aflau în faţa unei corăbii cu pânze din secolul al 
nouăsprezecelea. Era una dintre cele mai impresionante epave 
pe care Pitt le văzuse vreodată. Apele glaciale ale Arcticii o 
păstraseră într-o stare foarte bună. Intre timp se depusese pe ea 
un strat foarte subţire de nisip, dar structural părea intactă, 
începând cu vârful arborelui artimon şi terminând cu cârma. Doar 
catargele fuseseră dislocate în timp ce nava se scufundase, iar 
acum atârnau peste balustrada laterală. 

Impotmolită pentru totdeauna, corabia străveche emana o 
aură tristă. Lui Pitt îi trecu prin minte că seamănă cu o piatră de 
mormânt dintr-un cimitir gol. Simţi fiori pe şira spinării gândindu- 
se la marinarii care însufleţiseră altădată puntea, dar care 
fuseseră obligaţi să-şi abandoneze corabia ce le fusese ca o casă 
timp de trei ani, în cele mai disperate condiţii. 

Pitt direcţionă submarinul în jurul epavei, în timp ce Giordino 
activă camera video montată la prora. Bordajul părea solid şi 
intact, iar în locurile în care încă nu se aşternuse stratul de 
depuneri, se mai putea distinge vopseaua originală. Ajunşi în 
dreptul pupei, Giordino zări aripile elicei ieşind din nisip şi tresări. 

— Aveau motor cu aburi? întrebă el. 

— Le era de mare folos atunci când navigau printre sloiuri, 
confirmă Pitt. Ambele corăbii erau echipate cu motoare termice 
pe bază de cărbune, care îi ajutau să înainteze prin straturile 
subţiri de gheaţă. Motorul le era util şi pentru încălzirea 
interiorului corabiei. 

— Nu-i de mirare. Franklin s-a bazat pe performanţa navelor 
dacă a avut curajul să traverseze Strâmtoarea Victoria spre 
sfârşitul verii. 

— Ce este posibil să nu fi avut chiar atât de mult pe cât şi-ar fi 
dorit în expediţie este cărbunele. Unii presupun că au rămas fără 
rezervele de combustibil şi de aceea au devenit captivi în 
gheaţă. 

Pitt orientă submarinul cu babordul spre epavă, nerăbdător să 
descopere numele scris pe aceasta. Din păcate însă, descoperi în 
loc de nume o spărtură în bordaj, singura de altfel. Lemnul 
fusese sfărâmat din cauza gheții, care prinsese nava şi o 
strânsese ca într-o gheară. Spărtura se întindea până la puntea 
superioară, atunci când porţiunea slăbită se lovise de fundul 
mării, iar bordajul de deasupra se curbase. Partea de la pupa se 
pliase ca un acordeon de-o parte şi de cealaltă a liniei de centru, 
până la câţiva metri de curbura provei. Pitt manevră cu răbdare 
submarinul pe ambele laterale ale prorei, în timp ce Giordino 
curăța nisipul de pe aceasta cu ajutorul unui braţ articulat. Nu 
zăriră însă nici o inscripţie. 

— Văd că se lasă greu cucerită, bombăni Pitt. 

— Ca majoritatea femeilor cu care am ieşit, râse Giordino. 
Cred că trebuie să ne mulţumim doar cu clopotul pentru 
Dahgren. 

Pitt îndreptă submersibilul deasupra punţii, apoi roti spre 
pupa. In mod absolut spectaculos, pe punte nu era nici urmă de 
depuneri, ca şi cum nava ar fi fost setată pe modul hibernare 
înainte de a fi abandonată. Singurul obiect ciudat care le atrase 
atenţia fu o structură mare cu pânză care zăcea în mijlocul 
punţii. Pitt ştia din mărturiile istorice că puntea era de obicei 
acoperită iarna cu pânză de cort, pentru a proteja echipajul care 
stătea în cabinele de pe puntea inferioară. 

Pitt continuă să înainteze spre pupa, unde zăriră cabina 
timonierului şi o timonă mare de lemn, ce stătea încă la locul ei 
şi era ataşată direct de cârmă. Lângă timonă se afla un clopoțel, 
dar nici acesta nu era inscripţionat. 

— Ştiu eu unde se află clopotul, declară Pitt, întorcând spre 
prora. 

Arătă spre mormanul de scânduri şi depuneri sub care fusese 
îngropată prora. 

— E sub grămada aia de acolo. 

— Cred că acolo poate fi, încuviinţă Giordino din cap. Dar se 
pare că azi nu e ziua noastră norocoasă. Nici noaptea noastră. 
Verifică bordul şi adăugă: Bateriile ne mai ţin încă patru ore. Vrei 
să scotocim după clopot sau vrei să ne vârâm nasul înăuntru? 

— Hai să scoatem Roverul la o plimbare. Putem să-l 
introducem în interior prin spărtură, cel puţin aşa cred. 

Pitt conduse B/oodhound deasupra unei porţiuni intacte de 
punte, apoi cobori cu grijă. După ce se asigură că puntea nu va 


290 


ceda sub greutatea lor, opri motoarele. N 

Giordino era preocupat să activeze un alt dispozitiv. Intre 
tălpile submarinului se afla o ladă mică, iar în ladă un ROV. 
Echipat cu o cameră miniaturală şi cu lumini, dispozitivul se 
putea strecura în cele mai ascunse colțuri ale epavei. 

Manevrându-l cu un joystick, Giordino scoase Roverul din 
cadrul lui, apoi îl conduse spre deschiderea din punte. Pitt roti 
monitorul de deasupra capului, care prelua imaginile transmise 
de dispozitiv. Strecurându-se cu mare atenție printre resturile de 
pe punte, Giordino găsi în cele din urmă o crăpătură mai mare şi 
introduse ROV-ul pe acolo. 

Pitt desfăcu diagrama care reprezenta partea din dreapta a 
pupei navei Erebus şi încercă să localizeze ROV-ul. Nava avea 
două rânduri de punți inferioare, plus o cală aflată mai jos de 
linia de plutire, în care se aflau motorul, cazanul cu aburi şi 
rezervele de cărbune. Zonele de recreere pentru echipaj şi ofiţeri 
erau organizate pe puntea inferioară situată sub puntea 
principală. Sub puntea inferioară se afla puntea inferioară falsă, 
care fusese destinată strict depozitării alimentelor, uneltelor şi 
pieselor de schimb. 

— Ar trebui să te apropii de bucătărie, spuse Pitt. Se află chiar 
lângă holul de trecere de lângă camera de zi a echipajului, care 
pare destul de mare. 

Giordino manevră Roverul până când ajunse la punte, apoi îl 
roti panoramic. Apa din interiorul epavei era extraordinar de 
limpede şi prin urmare vizibilitatea era perfectă. Pitt şi Giordino 
observară, la nici doi metri în faţa ROV-ului, soba uriaşă de gătit 
din bucătărie, înjghebată deasupra unor cărămizi. Era o structură 
masivă din fontă cu şase ochiuri, deasupra căreia erau agăţate 
câteva cratiţe de diferite dimensiuni. 

— Vă prezint bucătăria comandată, spuse Giordino. 

Orientă apoi ROV-ul pe direcţia pupei, scanând centimetru cu 
centimetru distanţa parcursă. Pereţii despărțitori se năruiseră, 
dezvăluind încăperea deschisă în care locuia echipajul. Podeaua 
era parţial liberă, cu excepţia unor scânduri care acopereau 
uniform puntea. 

— Popota cu mese pliabile, explică Pitt în timp ce camera 
Roverului era focalizată pe una dintre mese. Erau prinse 
deasupra capetelor, pentru ca dedesubt oamenii să-şi poată 
întinde hamacurile, iar la ora mesei să le poată strânge pentru a 
mânca. Au căzut pe jos pentru că funiile s-au deteriorat. 

ROV-ul continuă să înainteze spre pupa, apoi se opri în dreptul 
unui perete despărțitor gros. 

— Aici cred că e gura magaziei principale, explică din nou Pitt. 
Continuă spre pupa, aşa că ar trebui să dăm de puţul scării care 
duce până la puntea falsă. Au închis-o cu ceva pentru a bloca 
curentul şi să sperăm că n-a fost dislocată când nava s-a 
scufundat. 

__ Giordino plimbă ROV-ul în jurul tambuchiului, apoi îl opri brusc. 
II înclină spre punte şi zăriră în punte o spărtură circulară mare. 

— Nu-i nici o uşă pe aici, spuse el. 

— Aşa e, dar putem cobori prin sabord, răspunse Pitt. 

Prin sabordul din punte trecea unul dintre cele trei catarge, 
care cobora până în cală. Când nava se scufundase, catargele 
fuseseră smulse, găurind toate punţile în care fuseseră fixate. 

Roverul se strecură prin fantă, luminând puntea superioară 
falsă. Timp de cincizeci de minute scotoci prin toate colţurile, 
Giordino încercând să găsească o urmă de minereu. Găsiră doar 
scule, unelte, arme şi velele de rezervă, dar nici un obiect care 
să mai vadă lumina zilei vreodată. Giordino aduse dispozitivul în 
punctul de plecare, de unde îl cobori în magazia de dedesubt - 
aici găsiră doar câteva resturi de cărbune lângă un cazan masiv. 
Dezamăgit că nu descoperiseră nimic, Giordino manevră ROV-ul 
din nou pe puntea inferioară, moment în care staţia radio începu 
să pârâie. 

— Narwhal către Bloodhound, sunteţi pe recepţie? se auzi 
vocea inconfundabilă a lui Jack Dahgren. 

— Aici Bloodhound. Spune, Jack, răspunse Pitt. 

— Căpitanul m-a rugat să vă comunic că prietenul cu barja şi-a 
luat tălpăşiţa şi a dispărut de pe ecranul radarului. De fapt, se 
pare că staţionează cam la zece mile la nord de noi. 

— Recepţionat. Vă rog să ne ţineţi la curent. 

— Aşa o să facem. Voi aveţi ceva noroc acolo jos? 

— Noi suntem norocoşi, dar aici n-am găsit mai nimic. Am 
lansat Roverul, care e acum pe cale să găsească cabina 
căpitanului. 

— Cum staţi cu bateriile? 

Pitt trase cu ochiul la cadranele şi la contoarele de deasupra 
capului. 

— Mai rezistăm încă nouăzeci de minute pe fund şi probabil că 
o să le descărcăm complet. 

— Recepţionat. Atunci o să vă căutăm noi la suprafaţă peste 

două ore. Narwhal terminat. 

Pitt rămase holbându-se la abisul întunecat de deasupra 
submersibilului, gândindu-se la spărgătorul de gheaţă care le 
dădea târcoale. Dacă totuşi monitorizau nava Narwhal/? Instinctul 
îi spunea că da. N-ar fi fost prima întâlnire cu trimişii lui Mitchell 
Goyette, o ştia foarte bine. Şi ce era de fapt cu acel Clay Zak? 
Era oare posibil ca sluga lui Goyette să se afle la bordul 
spărgătorului? 

Giordino îl trezi din contemplaţie: 

— Suntem gata să revenim la pupa. 

— Trece timpul, spuse Pitt încet. Hai să trecem la treabă. 

Peste Strâmtoarea Victoria se lăsă amurgul şi, odată cu el, o 
ceaţă densă şi rece, care învălui nava Otok. Narwhal dispăruse 
de ceva timp din raza lor vizuală, dar Zak o urmărea în 
continuare pe radar. Sus, pe punte, căpitanul spărgătorului se 
plimba încoace şi încolo, plictisit peste măsură fiindcă în ultimele 
ore fuseseră nevoiţi să staţioneze. 

Pe chipul lui Zak nu se vedea însă nici o umbră de plictiseală. 
Ba chiar din contră, ar fi fost de părere căpitanul. La fel ca în 
momentele dinainte de a comite o crimă, Zak îşi simţea tot 
corpul cuprins de o febră care-l făcea să reacționeze la viteză 
maximă. Deşi ucisese de multe ori, nu o făcuse niciodată la o 
scară atât de mare. li plăcea să creadă că simţul pericolului îi 
pune cu adevărat sângele în mişcare, dându-i o senzaţie de 
invincibilitate, care îi sporea şi mai mult dorinţa de putere. 

— Du-ne la opt kilometri de Narwhal, îi ordonă el în cele din 
urmă căpitanului. Şi fă-o discret. 

Căpitanul roti de timonă şi orientă nava şi remorca pe direcţia 
sud. Ajutat de curentul care trăgea tot spre sud, spărgătorul de 
gheaţă pluti cu uşurinţă, parcurgând distanţa în mai puţin de o 
oră. Ajungând pe poziţii, căpitanul orientă prora transversal pe 
curent, pentru a rămâne pe loc. 

— Opt kilometri şi staţionăm, îi raportă el lui Zak. 

Zak privi pe geam şi plescăi mulţumit. 

— Pregăteşte desprinderea barjei la comanda mea, spuse el. 

Căpitanul îl privi ca pe un nebun. 

— Ce vreţi să spuneţi? întrebă el. 

— Ce-ai auzit. O să desprindem barja. A 

— E o navă de zece milioane de dolari. In ceața asta şi cu 
asemenea curenţi marini, n-o să mai putem să o recuperăm. O 
să se izbească de o banchiză sau chiar de malul unei insule. In 
oricare dintre variante, o să am de-a face cu domnul Goyette. 

Zak dădu din cap şi zâmbi uşor. 

— N-o să ajungă atât de departe. Cât despre Goyette, adu-ţi 
aminte de scrisoarea semnată de el, pe care ţi-am dat-o în 
Kugluktuk, în care se specifică foarte dar că, atâta vreme cât mă 
aflu la bordul acestei nave, trebuie să mi se îndeplinească toate 
ordinele. Şi, crede-mă, va considera că merită să piardă o navă 

pentru a elimina o problemă care l-ar costa altfel sute de 
milioane de dolari. In afară de asta, adăugă el cu un zâmbet de 
convenienţă, nu de-asta există asigurările? 

Căpitanul se văzu nevoit să ordone marinarilor de punte să 
desfacă parâmele de remorcare. Oamenii aşteptară în frig până 
când Zak se duse în cabină, apoi se întoarse cu săculeţul de 
piele. La comanda lui, căpitanul dădu cu spatele şi se îndepărtă 
de barjă, în timp ce parâmele groase căzură în apă. Marinarii 
acţionară sistemul de blocare, apoi descolăciră parâmele de pe 
bolarzi şi le aruncară în apă. Rămaseră privind neputincioşi cum 
capetele frânghiilor se scurg de pe punte şi dispar în apele 
negre. 

După ce primi undă verde de la Zak, căpitanul trase nava mai 
în faţă, apoi întoarse spre tribordul barjei. Ceaţa era din ce în ce 
mai densă şi, deşi barja se afla la doar câţiva metri de navă, abia 
se zărea. Zak scoase din săculeţ un dispozitiv de emisie-recepţie, 
apoi se îndreptă spre bordul punţii de comandă. Intinse antena, 
apăsă butonul de pornire al dispozitivului, apoi - în secunda 
următoare - butonul roşu de transmitere. 

Semnalul radio avea de străbătut o distanţă foarte scurtă până 
la bomba ce fusese amplasată la prora barjei. O secundă mai 
târziu, fitilul dinamitei se aprinse. 

Explozia nu fu nici prea zgomotoasă, nici extraordinar de 
spectaculoasă - doar o bufnitură care răsună pe barjă, urmată de 
un nor de fum ce se înălţă deasupra punţii de la pupa. Zak 
urmări scena doar câteva secunde, apoi puse din nou în sac 
telecomanda şi se duse în dunetă. 

— Nu-mi place deloc că mi-am pătat mâinile cu sângele acelor 
oameni, bombăni căpitanul. 

— N-ai înţeles nimic, căpitane. Pierderea barjei a fost cu totul 
accidentală. 

Căpitanul se holbă la el cu o privire îngrozită. 

— E foarte simplu, continuă Zak. Aşa ar trebui să-ţi notezi în 
jurnal şi aşa ar trebui să raportezi autorităţilor când vom reveni 
în port: că nava de cercetare americană s-a ciocnit de barja 
noastră din cauza ceţii şi că ambele vase s-au scufundat. lar noi, 
din fericire, am reacţionat prompt, desfăcând parâmele la timp, 
ca să nu fim traşi şi noi după ei. Din nefericire, n-am găsit nici un 
supravieţuitor de pe nava NUMA. 

— Dar nava NUMA nu s-a scufundat, protestă căpitanul. 

— Nu încă, răspunse Zak cu un mârâit. 

La trei sute de metri adâncime şi o oră mai târziu, Pitt şi 
Giordino se simțeau de-a dreptul frustraţi. In timp ce Roverul se 
plimbase spre pupa de pe puntea inferioară, Giordino privise 
neputincios cum ROV-ul se poticneşte de ceva şi rămâne blocat. 
Incercând să îl urnească din loc, observă cablul de alimentare, 
care se încurcase în câteva resturi de prin capătul bucătăriei. 
Situaţia se înrăutăţise apoi când elicea ROV-ului intrase în mâl. 
Avuseseră nevoie de zece minute pentru ca vizibilitatea să 
revină la normal şi să poată elibera cablul. 

In submarin se făcuse extrem de cald, iar pe faţa lui Giordino 
curgeau şiroaie de sudoare din cauza tensiunii cauzate de 
manevrarea ROV-ului pe acelaşi drum pe care venise, până la 
prora corabiei. 

— Unde-o fi sala mare pe corabia asta? Cred că mie şi 
Roverului ne-ar prinde bine câte o bere rece după ce terminăm 
aici, mormăi el. 

— Ar fi trebuit să intri în sala băuturilor de pe puntea falsă, 
acolo unde era depozitat romul. Bineînţeles că, în cazul în care 
această navă ar fi Erebus, iar n-ai avea noroc, pentru că Franklin 
era abstinent. 

— Atunci asta e, spuse Giordino. Nu mai am nevoie de alte 
dovezi. Declar pe proprie răspundere că nava asta este Erebus. 

In ciuda faptului că timpul trecea şi bateriile erau pe 
terminate, nici unul dintre ei nu părea dispus să renunţe la 
căutare. Conduseră în continuare ROV-ul prin culoarul spre pupa, 
prin cabinele strâmte ale ofiţerilor, până la un compartiment 
mare din extremitatea prorei. Numit „cabina mare”, acesta se 
întindea pe toată lăţimea navei şi fusese un adăpost confortabil 
pentru oamenii de la bord sau cel puţin pentru ofiţeri. Aici se 
găseau cărţi, table de şah, cărţi de joc şi alte surse de distracţie; 
de asemenea, putea fi locul în care căpitanul să fi ales să ţină 
jurnalul de bord. La fel ca şi celelalte locuri de pe navă însă, nici 
„cabina mare” nu oferea vreun indiciu despre identitatea navei. 

Pe punte şi pe mesele răsturnate erau împrăştiate o mulţime 
de cărţi. Iniţial fuseseră aranjate în rafturile de pe pereţi, dar în 
momentul scufundării vitrinele se spărseseră şi cărţile căzuseră 
care încotro. Giordino plimbă ROV-ul cu încetinitorul de-a lungul 

fiecărui perete, studiind cu atenţie dezordinea din jur. 

— Zici că-i biblioteca din San Francisco după marele cutremur, 
spuse Giordino. 

— Biblioteca de pe navă conţinea douăsprezece mii de cărţi, 
răspunse Pitt, privind dezarmat spre haosul din încăpere. Dacă 
jurnalul se află printre acestea, căutarea o să dureze o lună şi 
vom avea nevoie de un noroc uriaş ca să-l găsim. 

O altă transmisie radio de la Dahgren le întrerupse frustrarea. 

— Imi pare rău că vă stric petrecerea, dar limba mare de pe 
ceas zice că e timpul să veniţi sus, spuse el. 

— Venim repede, răspunse Pitt. 

— In regulă. Căpitanul m-a rugat să vă spun că umbra s-a 
apropiat de noi la mai puţin de patru mile şi că pare uşor în 
avantaj. Căpitanul nostru cred că s-ar simţi uşurat dacă v-aţi 
mişca de urgenţă fundurile la bord. 

— Am priceput. Bloodhound terminat. 

Giordino se uită spre Pitt şi i se păru că observă pe chipul lui o 
umbră de îngrijorare. 

— Crezi că tipul care te-a urmărit la Miners Co-op se află la 
bordul spărgătorului? 

— Asta mă întreb şi eu, răspunse Pitt. 

— Hai să mai vârâm nasul şi-n cabina căpitanului şi dup-aia ne 
cărăm. 

Cabina căpitanului era amplasată în partea opusă „cabinei 
mari” şi era cam ultima speranţă de a mai găsi jurnalul. Uşa 
glisantă a cabinei era însă încuiată şi toate tentativele ROV-ului 
de a pătrunde în interior dădură greş. Bateriile îi mai ţineau ceva 
mai puţin de o oră, iar până sus aveau de mers circa douăzeci de 
minute. 

Pitt declară misiunea oficial încheiată şi îl rugă pe Giordino să 
aducă Roverul înapoi. 

Giordino  pilotă ROV-ul înapoi prin bucătărie şi prin 
deschizătura din prora, în timp ce cablul de alimentare era retras 
la locul lui. Pitt porni elicea submarinului, apoi se uită prin hublou 
la dispozitivul electronic în timp ce aştepta ROV-ul. 

— Cum s-a comportat detectorul de metale? întrebă el, 
arătând spre sonar. 

— Lucrează ca un profesionist, răspunse Giordino cu ochii lipiţi 
de monitorul de deasupra lui şi concentrat să treacă ROV-ul 
peste nişte grămezi de moloz. Nu putem să-i măsurăm 
acurateţea decât după ce o să testăm mostrele la sediu. 

Pitt se întinse şi activă senzorul, urmărind pe un alt monitor 
afişările rezultatelor. Nu se miră când observă concentraţia mare 
de fier şi ceva urme de cupru şi zinc. Nava era plină de obiecte 
de fier, de la ancore şi lanţuri de ancoră până la motor. Atenţia îi 
fu însă atrasă de un alt element care se afla în concentraţii mici. 
Aşteptă până când ROV-ul se strecură afară din compartimentul 
punţii inferioare, apoi porni elicele şi urcă submarinul. Incepu să 
se deplaseze încet, până aduse submersibilul deasupra porțiunii 
deteriorate a prorei, cu jumătate de ochi la monitor. 

— Dacă poţi găsi nişte aur pentru noi, atunci scufundarea asta 
va rămâne de pomină, spuse Giordino. 

Pitt aduse submarinul deasupra zonei acoperite de moloz şi 
aluviuni, focalizând o porţiune mică din apropierea liniei de 
centru a navei. Găsi o altă zonă stabilă şi coborî submarinul. 
Giordino tocmai trăsese cablul ROV-ului şi se pregătea să-l 
repună la locul lui. 

— Aşteaptă, spuse Pitt. Vezi bucata aia sfărâmată de lemn 
care se află cam la trei metri de noi? 

— O văd. 

— E ceva ascuns acolo, la baza ei, un pic spre dreapta. Vezi 
dacă poţi s-o dai la o parte cu ROV-ul. N 

Giordino scoase Roverul din nou, cât ai bate din palme. li opri 
alimentarea şi îl lăsă să se scufunde până ajunse la o moviliţă de 
materie solidă. Odată ce maşinăria atinse bucata de lemn, 
Giordino îi porni elicea la capacitate maximă. Aparatul fu aruncat 
spre spate şi în apă se stârni un nor gros de nisip. Curentul 
maritim îndepărtă însă rapid apa tulbure, lăsând la vedere un 
obiect cu un luciu auriu. 

— Lingourile mele de aur, spuse Giordino în glumă. 

— Cred că e ceva şi mai valoros, răspunse Pitt. 

Nu mai aşteptă ca Giordino să îndrepte ROV-ul spre obiect, ci 
porni submarinul în acea direcţie. Se uită prin hublou şi zări 
conturul de neconfundat al unui clopot mare. 

— Sfinte Sisoe, cum ai zărit chestia asta în mâl? întrebă 
Giordino. 

— Bloodhound a adulmecat-o. Am văzut nişte valori scăzute 
de cupru şi de zinc şi mi-am adus aminte că asta-i compoziţia 
bronzului. M-am gândit că ori e un tachet, ori e clopotul navei. 

Rămaseră cu privirile aţintite pe clopot şi observară o gravură, 
pe care însă nu o putură descifra. În cele din urmă Pitt mută 
submarinul din calea ROV-ului şi îl lăsă să focalizeze. 

Clopotul era plin de mâl şi de crustacee, dar imaginea de prim- 
plan dezvălui două dintre literele gravate: ER. 

— Nu merge să scrii Erebus fără literele astea două, remarcă 
Giordino, oarecum uşurat. 

— Mai pocneşte o dată clopotul, spuse Pitt. 

In timp ce Giordino făcea manevrele necesare, Pitt verifică 
bateria şi văzu că mai rezistau încă treizeci de minute. Nu mai 
aveau nici o clipă de pierdut. 

Lovitura a doua fu mai puternică. Lui Pitt i se păru că s-au 
scurs ore întregi până când apa s-a limpezit din nou, deşi se 
scurseseră doar câteva secunde. Giordino se grăbi să ghideze 
ROV-ul spre clopot. Rămaseră tăcuţi, cu ochii pironiţi pe ecranul 
monitorului, până văzură tot cuvântul gravat. 

Era TERROR. 

După trei zile de stat în beznă şi în frig, prizonierii de pe barjă 
se confruntau cu un alt fel de teroare. Roman le ordonase 
oamenilor să aprindă pe rând lanternele pentru a face economie, 
aşa că majoritatea timpului o petreceau în întuneric. 
Sentimentele iniţiale de furie şi de dorinţă de a evada se 
transformaseră în disperare, iar oamenii stăteau acum înghesuiți 
unii în alţii pentru a se mai încălzi un pic. Speranţa le mai 
revenise puţin atunci când barja trăsese la doc şi turnichetul 
fusese crăpat uşor. Se dovedise însă a fi doar o inspecţie a 
paznicilor înarmaţi, care le aduseseră totuşi nişte mâncare şi 
ceva pături înainte de a ieşi în fugă. Roman interpretase gestul 
ca un semn bun. Nu ar fi primit de mâncare dacă nu s-ar fi dorit 
ca ei să rămână în viaţă. 

Acum însă, nu mai era la fel de sigur. Când Bojorquez îl trezise 
ca să îi raporteze că motoarele spărgătorului de gheaţă scot un 
altfel de zgomot, se gândi că poate ajunseseră la destinaţie. Apoi 
însă, smuciturile ritmice provocate de remorcarea lor încetaseră, 
iar mişcările valurilor de hulă nu. Işi dăduse seama că fuseseră 
lăsaţi să plutească în derivă. 

Câteva secunde mai târziu, Zak detonase dinamita. Sufiul 
exploziei răsunase cu putere în toate încăperile goale ale barjei, 
ca un fulger într-o sticlă. Intr-o clipă, soldaţii din trupa de 
comandă şi echipajul de pe Polar Dawn erau cu toţii în picioare, 
întrebându-se ce s-a întâmplat. 

— Căpitane Murdock, strigă Roman, aprinzându-şi lanterna. 

Murdock apăru târându-şi picioarele, tras la faţă şi cu 
cearcăne adânci. 

— Ai o teorie? întrebă Roman calm. 

— Cred că s-a auzit din puţul de la pupa. Sugerez să mergem 
să vedem. 

Roman fu de acord. Zărind însă privirile înfricoşate ale 
oamenilor de lângă el, îl chemă pe Bojorquez. 

— Sergent, du-te şi vezi ce poţi face cu bocaportul acela. Aş 
dori ca până la micul dejun să ne bucurăm cu toţii de o gură de 
aer proaspăt. 

Câteva momente mai târziu, sergentul îndesat bătea din nou 
în trapa bocaportului cu ciocanul cel mic. Roman sperase că 

zgomotul le va mai distrage oamenilor atenţia, mascând totodată 
zgomotele care se auzeau de afară. 

Roman îl conduse pe Murdock spre bocaportul deschis de la 
pupa şi îi lumină calea. Scara cu trepte metalice cobora direct 
într-un spaţiu gol şi întunecat. 

— După dumneavoastră, comandante, spuse Murdock tăios. 

Roman prinse lanterna între dinţi, apoi se agăţă de treapta de 
sus şi începu să coboare încet. Deşi nu avea rău de înălţime, nu îi 
făcea nici o plăcere să coboare în beznă într-un puț care părea 
fără fund, pe un vapor purtat de valuri. 

Scara părea că nu se mai termină, dar - după a patruzecea 
treaptă - ajunse pe duşumeaua magaziei numărul unu. Aprinse 
lanterna şi îl zări pe Murdock exact lângă el. Bărbat solid de 
peste şaizeci de ani, căpitanul bărbos şi cărunt nici măcar nu 
răsufla cu greutate. 

Murdock îşi croi drum prin cală şi tresări la apariţia unor 
şobolani care, în mod inexplicabil, păreau să nu fie prea deranjaţi 
de ger. 

— N-am vrut să spun de faţă cu ceilalţi, dar mie mi s-a părut 
că zgomotul a fost produs de o explozie de aici, de pe navă, 
spuse el. 

— Acelaşi lucru îl cred şi eu, răspunse Roman. Credeţi că au 
vrut să ne scufunde? 

— Vom afla în curând. 

Cei doi găsiră o altă scară metalică în partea opusă a calei, pe 
care o urcară, apoi traversară un coridor scurt şi ajunseră în 
magazia numărul doi. Repetară mişcarea încă de două ori, 
trecând prin alte două magazii. După ce ieşiră din magazia 
numărul trei, auziră un clipocit de apă. Ajunseră în ultimul 
coridor, apoi Roman aprinse lanterna şi cercetă magazia numărul 
patru. 

In colţul opus observară o spărtură în perete, prin care intra 
apă, iar pe jos se strânsese deja o cantitate însemnată. Explozia 
nu spărsese coca navei, ci mai degrabă ciuruise pereţii metalici, 
prin care apa intra acum ca printr-o sită. Murdock evaluă situaţia 
şi clătină din cap. 

— N-avem cum să astupăm găurile, spuse el. Chiar dacă am 
avea cu ce, sunt prea multe. 

— Debitul nu pare foarte mare, completă Roman, încercând să 
rămână optimist. 

— O să fie din ce în ce mai rău. Cred că stricăciunea e 

deasupra liniei de plutire, dar din cauză că marea e agitată, o să 
tot intre apă. Odată ce cala se va umple cu apă, barja se va 
înclina spre pupa şi se va inunda tot mai tare. 

— Putem bloca însă bocaportul din capătul culoarului. Dacă 
apa rămâne doar în magazia asta, nu credeţi că va fi bine? 
întrebă Roman. 

Murdock îi arătă ceva spre tavan. La trei metri deasupra 
capetelor lor, peretele de compartimentare se termina, iar până 
în tavan fuseseră montate nişte traverse care treceau prin tavan 
şi pătrundeau în puntea de deasupra. 

— Magaziile nu sunt etanşe, spuse el. Dacă magazia asta se 
inundă, atunci apa va pătrunde în magazia trei şi tot aşa. 

— Cât poate să reziste nava inundată? 

— De vreme ce nu-i încărcată, poate rămâne pe linia de plutire 
cu două magazii inundate. Dacă marea ar fi calmă, poate cu trei. 
Dar odată ce apa inundă complet magazia numărul unu, procesul 
va fi ireversibil. 

Temându-se de răspuns, Roman îl întrebă cât timp mai aveau 
la dispoziţie. 

— Nu pot decât să presupun, răspunse Murdock cu vocea 
pierdută. Aş spune că maxim două ore. 

Roman îndreptă lanterna care începuse deja să pâlpâie spre 
şiroaiele de apă şi apoi spre fundul calei. Sectorul era deja 
inundat parţial, iar apa neagră se reflecta sumbru în lumina slabă 
a lanternei, ca un vestitor al morţii. 

La primele semne vizibile de canarisire spre pupa, Zak ordonă 
ca Otok să se îndepărteze de barjă. Nava pe cale de scufundare 
era înghițită rapid de un banc de ceaţă, care voia parcă să 
ascundă de ochii celorlalţi ceea ce avea să urmeze. Până şi Zak 
se întoarse cu spatele la barjă şi la condamnaţii aflaţi la bordul 
acesteia. 

— Vezi pe unde e nava NUMA şi ia-te după ea, ordonă el. Şi 
stinge luminile de marş. 

Căpitanul dădu afirmativ din cap, orientând timona pe direcţia 
navei de cercetare, apoi acceleră treptat până atinse viteza de 
zece noduri. Farurile lui Warwha/ nu puteau fi observate prin 
ceața groasă, dar vasul putea fi reperat de radar. Nava de 
cercetare stătea încă pe loc, aşa că distanţa dintre ele fu repede 
recuperată. 

— Căpitane, când ne apropiem cam la trei kilometri, vreau să 
accelerezi la maxim. Vreau să-i tăiem calea pe la prora, pe lao 
distanţă cam de un kilometru, ca să-i facem să creadă că ne 
îndreptăm spre țărm, apoi cotim brusc şi o lovim exact în centru. 

— Adică doriţi să o lovesc pur şi simplu frontal? întrebă 
căpitanul nevenindu-i să creadă. Asta ne va omori pe toţi! 

Zak îi întoarse privirea amuzat. 

— Nu chiar. După cum bine ştii, această navă e dublu 
ranforsată, iar bordajul metalic al prorei are o grosime de un 
metru şi jumătate. Ar putea intra şi în barajul Hoover şi nici 
măcar nu s-ar zgâria. Presupunând că te pricepi să eviţi prora lui 
Narwhal, o să intrăm în ei ca-n brânză. 

Căpitanul se uită la Zak cu o privire respectuoasă, dar plină de 
ură. 

— Bag seamă că mi-aţi studiat cu atenţie nava, îndrăzni el să 
ridice vocea. Imi doresc ca domnul Goyette să plătească 
reparaţiile din salariul dumneavoastră şi nu din al meu. 

Zak bufni în râs. 

— Dragul meu căpitan, dacă ştim să ne jucăm cărţile cum 
trebuie, promit că eu personal vă voi cumpăra propria flotă de 
spărgătoare de gheaţă. 

x xk k 


Deşi noaptea se lăsase demult, iar vizibilitatea era aproape 

zero din cauza ceţii, Bill Stenseth urmărea extrem de atent toate 
mişcările spărgătorului de gheaţă. In lipsa unui operator - care 
fusese debarcat împreună cu o mare parte din echipaj în 
Tuktoyaktuk - Stenseth nu avusese încotro şi fusese nevoit să 
monitorizeze radarul. Devenise foarte atent în momentul în care 
observase că imaginea distantă de pe radar se împărţise încet- 
încet în două. Bănuind că barja fusese separată de nava care o 
remorcase, începuse să le urmărească pe amândouă. 

Urmări din ce în ce mai îngrijorat cum spărgătorul ajunge la 
trei mile distanţă pe un curs care urma să îi intersecteze, după 
care încercă să contacteze pe cineva pe frecvenţa de ultrascurte. 

— Navă neidentificată se apropie din sud la 69,2955 nord, 
100,1403 vest, aici nava de cercetare Narwhal. Ne aflăm în 
aceste ape pentru un proiect de cercetare a vieţii marine. Vă 
rugăm să ne confirmaţi permisiunea de a naviga pe o rază de doi 
kilometri. 

Stenseth repetă apelul, dar nu primi nici un răspuns. 

— Când urmează să ajungă B/oodhound? îl întrebă el pe 
timonier. 

— Ultima oară când am vorbit cu Dahgren, erau încă lângă 
epavă. Prin urmare, sunt cu cel puţin douăzeci de minute în 
urmă. 

Stenseth se apropie de ecran pentru a vedea mai bine, 
remarcând că spărgătorul de gheaţă era deja la doar două mile 
distanţă şi accelera în continuare. Părea totuşi că nava îşi 
modificase uşor cursul, ca şi cum nu s-ar mai fi îndreptat către 
prora navei Warwhal, ci ar fi vrut să îi lovească la tribord. 
Indiferent de intenţiile lor însă, Stenseth privea foarte 
circumspect toată situaţia. 

— Inainte cu o treime din capacitate, îi ordonă el timonierului. 
Relevment de trei sute de grade. 

Stenseth ştia că perspectiva unei coliziuni în ceața aceea 
deasă era coşmarul cel mai de temut al oricărui marinar. Işi 
aduse aminte de Stockholm, care se ciocnise de Andrea Doria şi 
orientă nava spre nord, sperând să evite un dezastru de acelaşi 
gen. Răsuflând uşurat o clipă, văzu că cealaltă navă menținea 
cursul sud-est, părând să ocolească punctul virtual în care s-ar fi 
intersectat. Această senzaţie fu însă de scurtă durată. 

Când cele două nave se apropiară la mai puţin de-o milă, 
spărgătorul acceleră brusc, aproape dublându-şi viteza. Fiind 
dotată cu două turbine cu gaz, nava era atât de puternică, încât 

putea remorca mai multe barje deodată. Nefiind încărcat, 
remorcherul se dovedi a fi şi extrem de agil, rulând peste valuri 
cu mai mult de treizeci de noduri. Sub comanda lui Zak, nava 
funcţiona la capacitate maximă şi spinteca valurile în cea mai 
mare goană. 

In doar câteva secunde, Stenseth observase că nava şi-a 
modificat viteza; menţinu însă cursul până când imaginea de pe 
radar îi indică faptul că spărgătorul de gheaţă se îndrepta acum 
cu toată viteza spre vest. 

— Cu toată viteza înainte! ordonă el, fără a-şi dezlipi privirea 
de pe ecranul radarului. 

Ideea că spărgătorul de gheaţă îşi schimbase cursul şi se 
îndrepta acum direct către nava pe care se afla îl înspăimânta de 
moarte. Orice urmă de îndoială pe care o mai avea cu privire la 
intenţia reală a celeilalte nave se spulberase. Era mai mult decât 
evident că intenţiona să se izbească cu toată forţa de Narwhal. 

Hotărârea de a accelera pe care o luase Stenseth dejucă 
planurile lui Zak, care dorise să-i prindă nepregătiţi. In continuare 
însă spărgătorul avea un avantaj, cel al vitezei, dacă nu şi altele. 
Otok se apropiase la mai puţin de un sfert de milă şi, în sfârşit, 
nava de cercetare prinse viteza de douăzeci de noduri. Stenseth 
se uită prin hubloul dinspre pupa, dar nu văzu nimic prin ceața 
groasă. 

— Se apropie foarte rapid, spuse timonierul, uitându-se la dâra 
de pe ecranul radarului, care se apropia de centru. 

Stenseth se aşeză şi setă din nou radarul, reajustându-i scara 
la un increment de o sută de metri. 

— O să-i lăsăm să se apropie. Când vor ajunge însă la o sută 
de metri distanţă, vreau să virezi brusc spre tribord, pe direcţia 
est. De-a lungul coastei Insulei King William e încă o porţiune 
mare de gheaţă. Dacă putem să ne apropiem suficient, s-ar 
putea să ne piardă urma de pe radar. 

Se uită pe hartă şi constată că se aflau la mai mult de cincizeci 
de mile de Insula King William. Destul de departe, ce-i drept, dar 
nici nu aveau alte opţiuni. Dacă mai puteau rezista puţin, poate 
că urmăritorii aveau să renunţe în cele din urmă. Se ridică şi 
urmări mişcările de pe ecranul radarului până când văzu că ţinta 
merge în linie dreaptă, apoi îi făcu semn timonierului. 

Nava de cercetare era greoaie şi gemea, căci cârma aproape 
depăşise limitatorul de unghi în încercarea de a-şi schimba 
cursul. Era un joc care se putea sfârşi rău, un fel de ruletă cu 

cacealma. Pe ecranul radarului se vedea cum spărgătorul se 
îndreaptă spre poziţia în care se aflau ei, dar Stenseth nu îl putea 
vedea. Otok îşi continuă cursul spre vest încă un minut înainte de 
a observa manevra navei Narwhal, după care viră brusc spre est. 

Acţiunea lui Stenseth dăduse un răgaz motoarelor, care 
putuseră acum să accelereze la maximum, în timp ce echipajul 
era pe poziţii şi executa ordinele. Nu după mult timp însă, 
spărgătorul se apropie din nou de pupa lui Narwhal. 

— Cu toată puterea spre babord, ordonă Stenseth când Otok 
ajunse din nou la o sută de metri de ei. 

Spărgătorul de gheaţă le anticipase mişcarea, dar nu ghicise şi 
direcţia, aşa că viră spre tribord. Işi reveni însă repede şi porni 
din nou în urmărirea lui Stenseth, care încerca să se apropie 
pieziş de Insula King William. Nava rapidă se apropie imediat, 
aşa că Narwhal se văzu nevoită să îi fenteze din nou - Stenseth 
hotărî să mai vireze o dată brusc şi maxim spre stânga. De data 
asta însă, Zak îi intui mişcarea. 

Asemenea unui rechin flămând care loveşte din adâncurile 
nevăzute ale apelor, spărgătorul de gheaţă îşi făcu apariţia în 
forţă din norul de ceaţă, nimerind în plin cu prora sa nava 
Narwhal. Lovitura extrem de puternică atinse nava în zona pupei, 
exact lângă bazinul pentru submarin, prora spărgătorului de 
gheaţă intrând pur şi simplu cu aproximativ patru metri în 
interiorul lui Marwhal, care aproape se răsturnă, cutremurându- 
se din toţi rărunchii deasupra valurilor. Pe punte năvăli un val 
imens de apă îngheţată, iar nava încercă din greu să îşi recapete 
centrul de gravitate. 

In momentul coliziunii, toate angrenajele mecanice începură 
să scrâşnească - oţel frecându-se de oţel, maşinării hidraulice 
care păreau că explodează, tabla bordajului care se spărgea, 
centrala termică care făcuse implozie. După impactul care 
afectase extrem de serios nava, urmă un moment ciudat de 
linişte, apoi bocetul de violenţă se transformă într-un murmur 
gemut prevestitor de moarte. 

Spărgătorul se retrase din rana deschisă pe care o provocase 
în corpul lui Narwhal, luând cu el şi o bucată din pupa. Prora 
ascuţită a navei se turtise, în rest nava era intactă datorită 
bordajului ranforsat. Otok se opri câteva momente, iar Zak şi 
echipajul său îşi priviră admirativ opera distructivă. După alte 
câteva clipe, vaporul cu porniri ucigaşe dispăru în noapte, 
asemenea unei fantome criminale. 

Între timp, pentru Narwhal era începutul sfârşitului. Camera 
motoarelor se inundă aproape instantaneu, consecinţa imediat 
următoare fiind scufundarea dinspre pupa. Doi dintre pereţii 
etanşeizaţi din jurul bazinului fuseseră pur şi simplu spulberaţi, 
aşa că punţile inferioare începuseră să se inunde. Deşi construită 
astfel încât să înainteze printre sloiuri de până la doi metri, 
Narwhal nu fusese proiectată să reziste fără traverse de punte. 
La doar câteva minute după impact, nava era deja pe jumătate 
sub apă. 

Castelul central în care se afla Stenseth se transformase 
imediat într-o peşteră întunecată. Toate sistemele electrice 
fuseseră avariate în urma impactului, incluzând generatorul de 
urgenţă aflat în centrul navei. Intreaga ambarcaţiune se afla în 
beznă, în mijlocul unei nopţi ceţoase. 

Timonierul îl strigă pe Stenseth prin camera de urgenţă din 
spatele dunetei şi scoase rapid o lanternă. 

— Căpitane, sunteţi întreg? îl întrebă el, plimbând fasciculul de 
lumină prin încăpere până când întâlni figura impozantă a lui 
Stenseth. 

— Mai întreg decât nava mea, răspunse el, frecându-şi umărul 
lovit. Hai să vorbim cu echipajul! Mă tem că în scurt timp va 
trebui să abandonăm nava. 

Cei doi îşi luară hanoracele groase şi se grăbiră să ajungă pe 
puntea principală, care era deja înclinată în mare măsură spre 
pupa. Intrară în bucătărie, luminată acum de câteva lanterne. 
Majoritatea celor din micul echipaj erau deja pregătiţi cu 
echipamentul de protecţie împotriva frigului, dar bântuiţi cu toţii 
de un sentiment îngrozitor de teamă. Un bărbat scund cu faţă de 
buldog se apropie de cei doi. 

— Căpitane, camera motoarelor este complet inundată şi o 
porţiune din pupa a fost pur şi simplu smulsă, spuse bărbatul, 
inginer-şef pe Narwhal. Apa a pătruns şi în magazia de la prora. 
N-avem cum să o oprim. 

Stenseth dădu din cap în semn că a înţeles situaţia. 

— Răniţi sunt? 

Inginerul îi arătă, sprijinit de un perete al bucătăriei, un om pe 
al cărui chip se citea suferinţa şi care avea braţul înfăşurat într- 
un bandaj improvizat. 

— Bucătarul şi-a rupt mâna atunci când am fost loviți. Cred că, 
în rest, nu mai e nimeni rănit. 

— Cine lipseşte? întrebă Stenseth care, între timp, îşi 

numărase oamenii şi constatase că nu sunt toţi. 

— Dahgren şi Rogers, electricianul navei. S-au dus să încerce 
să lanseze şalupa. 

Stenseth se întoarse spre ei şi spuse: 

— Mă tem că trebuie să abandonăm nava. Vreau ca toată 
lumea să fie pe punte. Acum! Dacă nu putem folosi şalupa, 
atunci o să luăm una dintre bărcile de salvare de la babord. Hai 
să ne grăbim! 

Bărbaţii îl urmară afară pe Stenseth, care se opri puţin să 
constate că apa inundase deja baza suprastructurii. Işi iuți paşii 
şi se îndreptă spre prelungirea îngheţată a punţii de la prova, 
încercând să-şi păstreze echilibrul pe nava înclinată. De cealaltă 
parte a punţii, zări un fascicul de lumini între doi oameni care 
dădeau la manivela unui troliu manual. Deasupra acestora 
atârna un schif lung de trei metri jumătate, dar unghiul ciudat în 
care era înclinată puntea împiedica coborârea ambarcaţiunii 
peste balustradă. Prin gerul nopţii răzbăteau o sumedenie de 
obscenităţi spuse cu un accent texan de unul dintre ei. 

Stenseth se grăbi spre ei şi, cu ajutorul câtorva membri ai 
echipajului, reuşi să redreseze oarecum poziţia punţii şi să treacă 
schiful peste bord. Dahgren slăbi maneta troliului şi cobori cu 
repeziciune barca în apă. Stenseth apucă parâma cu care era 
legată barca şi se urcă la bordul acesteia, apoi trase de parâmă 
cam şase metri, până când apa de pe punte îi ajunse la picioare. 
Echipajul reuşi astfel să urce direct de pe Warwha!/ la bordul 
schifului. 

Stenseth îi numără şi constată că erau treisprezece, apoi se 
urcă şi ultimul, bucătarul rănit, care se aşeză la pupa. Prin ceața 
deasă pătrunse un val de aer rece care avu ca urmare creşterea 
intensității valurilor. Se îndepărtară câţiva metri de nava pe 
jumătate scufundată. 

Abia înaintaseră o distanţă scurtă când prora navei turcoaz se 
ridică la verticală, luptându-se cu forţa gravitaţiei. Cu un sunet 
ce părea un oftat prelung, Warwha/ se scufundă în apele 
întunecate, dispărând brusc în adâncuri. 

Stenseth se simţi cuprins de furie, apoi privi spre echipaj şi 
avu un sentiment de uşurare. Fusese un miracol că nimeni nu 
murise în urma accidentului şi că toată lumea reuşise să se 
salveze. Căpitanul se înfioră la gândul că Pitt fusese totuşi 
inspirat să lase o mare parte din echipaj în Tuktoyaktuk. 

— Am uitat nenorocitele de pietre. 

Stenseth se întoarse spre bărbatul de lângă el, realizând că 
era Dahgren, care stătea lângă cârmă. 

— Cele de la izvorul termal, continuă el. Rudi le lăsase pe 
dunetă. 

— Mai bine te-ai gândi cât eşti de norocos c-ai scăpat cu viaţă, 
răspunse Stenseth. Ai făcut treabă bună cu lansarea bărcii. 

— N-aş fi vrut să plutesc pe la Polul Nord într-o barcă de 
cauciuc, răspunse el. Adăugă apoi în şoaptă: Tipilor ăstora nu 
prea le place să renunţe, nu-i aşa? 

— Nu se dau în lături de la nimic pentru a pune mâna pe 
ruteniu. 

Işi înălţă capul, încercând să detecteze spărgătorul de gheaţă. 
Un zgomot din depărtare îl linişti; nava nu se mai afla prin 
apropiere. 

— Domnule, în capătul de sud-est al Insulei King William se 
află o mică aşezare, numită Gjoa Have, interveni timonierul. 
Puțin peste o sută de mile de aici. Din păcate, e cea mai 
apropiată de pe hartă. 

— Ar trebui să ne ajungă combustibilul până la Insula King 
William. Apoi ne vom lua picioarele la spinare, răspunse 
Stenseth. Se întoarse spre Dahgren şi îl întrebă: Ai primit vreun 
mesaj de la Pitt? 

— Am apucat doar să-i spun că plecăm de la epavă, după care 
am pierdut legătura şi nu am mai putut să-l avertizez să nu se 
întoarcă. Încercă să vadă ora pe ceas, apoi continuă: Ar trebui să 
iasă la suprafaţă în curând. 

— Nu avem încotro, decât să ghicim cam pe unde. E aproape 
imposibil să-i găsim prin ceața asta. O să încercăm să revenim în 
zona aceea, dar după ar trebui să ne apropiem de linia de coastă 
şi să căutăm ajutor. Nu putem risca să ne prindă vântul în larg. 

Dahgren dădu din cap cu o privire abătută. Se gândi că Pitt şi 
Giordino erau într-o situaţie asemănătoare cu a lor. Porni motorul 
bărcii şi o orientă spre sud, după care dispărură în bancul 
întunecat de ceaţă. 

Pitt şi Giordino planau pe deasupra clopotului atunci când 
primiră un apel radio de la Dahgren, care îi informa că Narwha/ 
se îndepărtează de ei. Atenţi la inscripţia de pe clopot, nu 
dăduseră prea mare importanţă informaţiei. 

Pitt se simţise uşurat când descoperise că epava era de fapt 
Terror. Cum nu găsiseră nici o dovadă că la bord ar fi fost vreo 
urmă de ruteniu, încă mai putea spera. Cu siguranţă inuiţii 
obţinuseră minereul de pe Erebus şi poate că nava era singura 
care păstra secretul mult râvnitului mineral. Intrebarea era însă 
unde se afla Erebus. Se ştia că cele două nave fuseseră 
abandonate simultan, aşa că erau şanse mari să se fi scufundat 
una în apropierea celeilalte. Pitt se simţea încrezător şi se 
gândea că trebuie să lărgească aria de căutare a AUV-ului pentru 
a găsi şi cea de-a doua epavă. 

— Bloodhound către Narwhal, începem ascensiunea, transmise 
Giordino prin staţie. Care vă este poziţia? 

— Acum suntem în mişcare. Incerc să aflu ultimele coordonate 
de pe puntea centrală. O să vă contactez eu după ce le preiau. 
Terminat. 

Aceasta fusese ultima discuţie cu Dahgren. Cum timpul 
petrecut pe fundul mării se prelungea, cei doi erau mai 
preocupaţi pentru moment de cum ar fi putut economisi energie 
pentru a ajunge la suprafaţă. Pitt stinse farurile şi echipamentul 
de detecție, iar Giordino procedă la fel cu computerele 
neimportante din interior. Submersibilul rămase în întuneric şi 
începură să urce; Giordino se lăsă pe spate în scaun, îşi încrucişă 
braţele şi închise ochii. 

— Să mă trezeşti când ajungem la aer proaspăt, mormăi el. 

— O să am grijă ca Jack să te aştepte cu papucii şi cu ziarul. 

Pitt îşi îndreptă din nou atenţia către valorile care indicau 
starea bateriilor. Era suficientă energie de rezervă pentru 
sistemele critice şi pentru pompele de control al balastului, dar 
nu şi pentru celelalte. Opri fără nici o tragere de inimă sistemul 
de propulsie, ştiind că, procedând astfel, se lăsau pradă 
curenților marini. Presupunând că Narwhal pregătise deja bazinul 
în care parca submarinul, se gândi că, în cel mai rău caz, ar ieşi 
la suprafaţă la o milă sau două de navă, asta dacă Narwhal s-ar fi 

întors în locul în care se despărţiseră. 

Pitt mai închise câteva sisteme electrice, apoi se mulţumi să 
se uite la abisul care se întindea în jur. Deodată, în staţie se auzi 
un strigăt disperat: 

— Bloodhound, suntem... 

Transmisia se întrerupse brusc şi fu urmată de o linişte totală. 
Giordino sări din scaun şi încercă să îi contacteze din nou, chiar 
înainte de a-şi fi deschis ochii. In ciuda numeroaselor încercări, 
Narwhal nu mai răspunse. 

— Poate semnalul s-a pierdut în zona de termocilină, 
presupuse Giordino. 

— Sau poate conexiunea s-a pierdut pentru că au accelerat, 
adăugă Pitt. 

Continuară să caute tot felul de posibile motive, încercând de 
fapt să ignore faptul că se temeau să accepte ceva mult mai 
probabil şi anume că WNarwha/ avea probleme. Giordino încerca 
continuu să dea de ei prin staţie contactându-i din minut în 
minut, dar rămase fără răspuns; din păcate, era o situaţie în care 
nu aveau ce face. 

Pitt privi cadranul de adâncime al submarinului şi se întrebă 
dacă erau încă aproape de fund. De la apelul întrerupt, viteza de 
înaintare fusese foarte mică sau aşa i se păruse lui Pitt. Incercă 
să nu se mai uite spre aparatul de măsură, ştiind că, dacă îl 
privea continuu, ar fi avut senzaţia că înaintează şi mai încet. Se 
lăsă cu greu în scaun şi închise ochii, încercând să-şi imagineze 
ce se petrecea la suprafaţă cu Warwhal, în timp ce Giordino 
insista cu apelurile. 

In cele din urmă deschise ochii şi remarcă faptul că ajunseseră 
la o adâncime de treizeci de metri. Câteva minute mai târziu 
ieşiră la suprafaţă, înconjurați de spuma valurilor. Pitt aprinse 
farurile exterioare, a căror lumină fu reflectată de talazul de 
ceaţă care îi înconjura. Staţia radio rămase în continuare tăcută, 
în timp ce ei pluteau în derivă pe valurile înalte. 

Singuri pe o mare îngheţată şi pustie, Pitt şi Giordino ştiau că 
se întâmplase tot ce putea fi mai rău - Narwhal dispăruse. 

— Cum adică trupa de intervenție a dispărut? 

Vocea enervată a preşedintelui răsună cu ecou în sala pentru 
situaţii de urgenţă de la Casa Albă, aflată la parterul aripii 
vestice. Un colonel de armată, trimis de generalii de la Pentagon 
ca miel de sacrificiu, răspundea pe un ton molcom şi calm. 

— Domnule preşedinte, echipa nu a reuşit să ajungă la locul şi 
la ora prestabilite. Echipa de asistenţă de la aeroport nu a fost 
înştiinţată anterior de nici un fel de problemă, iar oamenii aceştia 
au fost evacuaţi conform programului. 

— Mi s-a promis că misiunea este de risc minim, cu o 
probabilitate de succes de nouăzeci la sută, spuse preşedintele, 
privindu-l fix pe secretarul Apărării. 

In sală se aşternu tăcerea - nimeni nu dorea să vorbească 
despre acest subiect delicat. 

La două scaune distanţă de preşedinte stătea vicepreşedintele 
Sandecker, căruia situaţia i se părea uşor amuzantă. Când fusese 
chemat de urgenţă de către consilierul pe probleme de 
securitate naţională, constatase cu uimire că în sala de 
conferinţă erau deja nu mai puţin de cinci generali, adunaţi cu 
toţii în jurul secretarului Apărării. Ştia că situaţia nu părea de bun 
augur. Sandecker nu era un fan al secretarului, pe care îl 
considera îngust la minte şi gata să recurgă la varianta 
războinică. Cu toate acestea, nu lăsa ca părerile personale să 
stea în calea rezolvării unei situaţii de criză. 

— Colonele, ce-ar fi să ne spuneţi exact ce ştiţi? spuse 
Sandecker, încercând să îl mai domolească pe preşedinte. 

Colonelul le descrise detaliat planul misiunii şi le furniză date 
despre agenţii care fuseseră implicaţi. 

— Partea cea mai de neînțeles este că se pare că echipa 
reuşise să elibereze prizonierii. Interceptările forţelor canadiene 
din Tuktoyaktuk au arătat că asaltul asupra complexului în care 
erau ţinuţi aceştia, precum şi evadarea echipajului de pe Polar 
Dawn chiar au avut loc. In continuare însă, nu avem nici o 
informaţie despre recapturarea lor. 

— Dar dacă trupa forţelor speciale pur şi simplu a întârziat? 
întrebă Sandecker. Acolo nopţile sunt foarte scurte în această 
perioadă. Poate că au fost obligaţi să se ascundă pe undeva un 

timp, înainte de a-şi continua drumul spre pistă. 

Căpitanul dădu din cap în semn că nu. 

— Am trimis un avion acolo acum câteva ore, pe timp de 
noapte. S-au apropiat de sol, dar nu au găsit pe nimeni, au 
încercat să-i contacteze prin staţie şi nimeni nu le-a răspuns. 

— Nu e posibil să fi dispărut aşa, pur şi simplu, bodogăni 
preşedintele. 

— Am analizat imaginile din satelit, traficul radio şi contactele 
locale de la sol. Nu am aflat nimic, declară Julie Moss, consilierul 
preşedintelui pe probleme de securitate naţională. Singura 
concluzie pe care o putem trage este că au fost luaţi la rândul lor 
prizonieri şi relocați într-un timp foarte scurt. E posibil să fi fost 
duşi pe Po/ar Dawn sau la fel de bine e posibil să fi părăsit zona. 

— Care a fost răspunsul oficial din partea Canadei la cererea 
noastră de eliberare a navei şi a echipajului? întrebă Sandecker. 

— Nu a existat nici un răspuns, răspunse Moss. Am fost 
ignoraţi pe toate căile diplomatice, asta în timp ce prim-ministrul 
şi Parlamentul continuă să facă declaraţii ştiinţifico-fantastice 
despre imperialismul american care ne recomandă ca republică 
bananieră. 

— Nu ştiu când să se oprească cu insultele, se strecură şi 
secretarul Apărării în discuţie. Au transmis un cod de alertă 
forţelor militare şi, în plus, de curând au închis porturile. 

— E adevărat, îi susţinu Moss intervenţia. Paza de Coastă 
canadiană întoarce din drum toate navele sub pavilion american 
care se îndreaptă spre Vancouver şi Quebec, precum şi barjele 
care vor să ajungă la Toronto. Ne aşteptăm ca şi graniţele să fie 
închise temporar peste o zi-două. 

— Situaţia ne scapă de sub control, spuse preşedintele. 

— Incă nu aţi auzit totul. Am aflat din surse sigure că 
importurile noastre de gaze naturale în curs din Strâmtoarea 
Melville au fost suspendate. Avem motive să credem că gazul a 
fost deturnat către chinezi, deşi nu ştim dacă a fost la ordinul 
guvernului sau la cel al proprietarului zăcământului respectiv. 

Preşedintele se scurse în scaun cu o privire pierdută şi 
confuză. 

— Asta ne pune în pericol chiar viitorul, spuse el abia şoptit. 

— Domnule preşedinte, interveni din nou secretarul Apărării, 
declar cu tot respectul că guvernul Canadei a greşit când ne-a 
învinovăţit pentru pierderea laboratorului de la Polul Nord şi 
pentru distrugerea ambarcaţiunii lor de pază. Au capturat ilegal o 

navă a Pazei de Coastă a Statelor Unite în ape internaţionale şi 
ne tratează echipajul ca pe prizonieri de război. Au procedat la 
fel şi în cazul echipei forţelor speciale sau poate chiar i-au ucis 
pe toţi, n-avem de unde să ştim. Peste toate astea, ne mai şi 
ameninţă întreaga naţiune cu un şantaj energetic. Diplomaţia a 
eşuat, domnule preşedinte. Este timpul să schimbăm tactica. 

— Cu greu se pot întruni justificările pentru o intervenţie 
militară, spuse Sandecker cu amărăciune. 

— Poate că ai dreptate, Jim, dar în joc este viaţa acelor 
oameni, spuse preşedintele. Vreau o cerere oficială către prim- 
ministru, pentru eliberarea echipajului şi a echipei de intervenţie 
în maximum douăzeci şi patru de ore. Ai grijă să nu afle presa, 
pentru a nu-l pune pe prim-ministru într-o situaţie şi mai 
complicată. Pentru navă putem să mai amânăm negocierile; 
vreau însă ca acei oameni să fie eliberaţi în acest moment. ŞI 
mai vreau ca toate transporturile de gaze naturale să fie 
reîntoarse în ţară. 

— Care va fi răspunsul nostru dacă nu se conformează? 
întrebă Moss. 

Secretarul Apărării interveni iar: 

— Domnule preşedinte, am pregătit deja mai multe opţiuni 
pentru un angajament preventiv limitat. 

— „Angajament limitat”... Ce vrei să spui? întrebă 
preşedintele. 

Uşa sălii de conferinţe se deschise şi un consilier de la Casa 
Albă intră pe tăcute, înmânându-i lui Sandecker o hârtie. 

— Un angajament limitat, continuă secretarul Apărării, ar 
însemna desfăşurarea unui număr restrâns de trupe, care să 
împiedice un mare procent din forţele aeriene şi navale ale 
Canadei, prin atacuri bine puse la punct. 

Preşedintele se înroşi de furie. 

— Nu vreau să vorbim despre un război în toată regula! Vreau 
doar ceva care să le atragă atenţia. 

Secretarul Apărării bătu în retragere. 

— Avem opţiuni şi pentru misiuni unice, spuse el calm. 

— Ce părere ai, Jim? întrebă preşedintele, întorcându-se spre 
Sandecker. 

Vicepreşedintele tocmai terminase de citit biletul, iar chipul lui 
devenise împietrit. 

— Tocmai am fost informat de Rudi Gunn de la NUMA că nava 
lor de cercetare, Narwhal, a fost dată dispărută în Pasajul de 

Nord-Vest, în apropierea Insulei Victoria. Se presupune că fie că 
a fost capturată, fie s-a scufundat cu tot echipajul de la bord, 
incluzându-l şi pe directorul NUMA, Dirk Pitt. 

Secretarul Apărării îl privi peste masă pe Sandecker, cu o 
privire de lup hămesit. 

— S-ar părea, spuse el sarcastic, că tocmai au fost întrunite 
toate justificările. 

Statele Unite lansaseră incursiuni militare în Canada de cel 
puţin şase ori. Cea mai sângeroasă invazie avusese loc în timpul 
Războiului de Independenţă, atunci când generalul Richard 
Montgomery plecase din Fort Ticonderoga şi marşase spre nord, 
unde capturase Montrealul, apoi se îndreptase spre Quebec. | se 
mai alăturase o forţă care pătrunsese în Canada prin Maine, 
condusă de Benedict Arnold. După un atac fulgerător asupra 
Quebecului, pe 31 decembrie 1775, americanii au cucerit oraşul, 
pentru ca la scurt timp să fie învinşi de către englezi, în timpul 
unei bătălii sângeroase. Suferind din cauza lipsei de hrană şi fără 
a mai primi întăriri, precum şi din cauza pierderii generalului în 
timpul bătăliei, americanii nu au mai avut încotro şi s-au năpustit 
asupra Canadei. 

Când ostilitățile s-au întețit din nou în timpul războiului din 
1812, americanii au încălcat de nenumărate ori teritoriul 
Canadei, pentru a se lupta cu englezii. Majoritatea bătăliilor le 
pierduseră. Cel mai notabil succes fusese cel din 1813, când 
Toronto (pe atunci York) fusese jefuit şi clădirile Parlamentului 
arse din temelii. S-a dovedit că Statele Unite aveau să plătească 
cu vârf şi îndesat pentru asta un an mai târziu, când englezii au 
ajuns la Washington. Supăraţi la culme din cauza evenimentului 
precedent, englezii le-au plătit cu aceeaşi monedă, incendiind 
clădirile publice din capitala americană. 

Câştigându-şi independenţa faţă de statul colonialist în 1783, 
Canada şi Statele Unite au dezvoltat relaţii de prietenie şi de 
alianţă. Cu toate acestea, sentimentul de neîncredere reciprocă 
nu era pe deplin eradicat. In anii 1920, Departamentul de Război 
al Statelor Unite dezvoltase planuri strategice de invadare a 
Canadei, în încercarea de a porni un război cu Marea Britanie. 
„Planul de război roşu”, cum a fost numit, presupunea invazia 
până în Winnipeg şi Quebec, simultan cu un atac naval asupra 
oraşului Halifax. Pentru a nu se lăsa mai prejos, canadienii 
concepuseră şi ei „schema de apărare numărul unu”, pentru un 
contraatac asupra Statelor Unite. Albany, Minneapolis, Seattle şi 
Great Falls, Montana, erau programate pentru atacuri-surpriză 
din partea canadienilor, care sperau că pot rezista până la 
sosirea trupelor aliate britanice. 

Din 1920, tehnologia şi timpurile se schimbaseră şi 
modificaseră considerabil şi lumea. Marea Britanie nu mai sărea 
în ajutorul Canadei, iar forţa militară a Americii ar fi putut muta 
balanţa în favoarea ei. Deşi dispariţia navei Narwhal îl înfuriase 
pe preşedinte, o invazie ar fi putut fi cu greu justificată. Cel puţin 
nu încă. Organizarea unei forţe ofensive ar fi durat probabil 
câteva săptămâni şi, oricum, lucrurile nu trebuiau să degenereze 
atât de mult; preşedintele dorea un răspuns rapid şi clar în 
patruzeci şi opt de ore. 

Planul de apărare cu care fuseseră de acord, în afară de 
eliberarea captivilor, era simplu, dar în acelaşi timp le dădea şi 
bătăi de cap. Navele de război ale marinei Statelor Unite urmau 
să fie trimise să blocheze accesul în portul Vancouver în vest şi la 
Saint Lawrence River în est, operaţiunea având ca efect blocarea 
efectivă a comerţului extern al Canadei. Bombardierele invizibile 
trebuiau să atace primele bazele aeriene de la Cold Lake, Alberta 
şi Bagotville, Quebec. Trupele Forţei Speciale trebuiau şi ele 
alertate pentru securizarea centralelor hidroelectrice importante 
ale Canadei, în cazul în care s-ar fi atentat la întreruperea 
exportului de energie electrică. Ulterior, se mai pregătea un atac 
pentru cucerirea zăcământului de gaz de la Melville. 

Secretarul Apărării şi generalii de armată se certau, unii dintre 
ei susţinând că nu li se putea răspunde cu aceeaşi monedă de 
către Canada. Sub ameninţarea atacurilor aeriene continue, 
trebuiau să elibereze captivii şi să fie de acord să negocieze 
condiţiile de traversare a Pasajului de Nord-Vest. Toţi erau însă 
de acord că nu se va ajunge la asta. Canadienii aveau să ia act 
de consecinţe dacă nu se conformau în cele douăzeci şi patru de 
ore. Nu aveau de ales şi erau nevoiţi să accepte. 

Mai era însă o problemă pe care vulturii Pentagonului nici 
măcar nu o luaseră în considerare: guvernul canadian habar n- 
avea ce se întâmplase cu echipajul navei Po/ar Dawn. 

Prinşi în sicriul lor metalic pe cale să se scufunde, echipajul de 
pe Polar Dawn ar fi dat orice să mai aibă încă douăzeci şi patru 
de ore la dispoziţie. 

Predicţiile lui Murdock se adeveriseră până atunci. Magazia 
numărul patru a barjei se inundase complet, după care apa se 
revărsase spre compartimentul numărul trei. Cu cât prora se 
scufunda mai mult, cu atât creştea şi debitul apei. Şansele lor de 
supravieţuire erau însă de ordinul minutelor. Puntea depozitului 
strâmt în care se aflau se înclina din ce în ce mai ameninţător, 
iar apa le ajunsese deja până la glezne. 

In gura magaziei de la pupa apăru un om, unul dintre soldaţii 
lui Roman, care respira cu greu după ce urcase scara lungă a 
depozitului. 

— Căpitane, spuse el cu răsuflarea întretăiată, plimbând 
fasciculul de lumină prin încăpere până îl zări pe Roman, apa a 
pătruns în magazia numărul doi. 

— Mulţumesc, caporale, răspunse Roman. Aşază-te şi trage-ţi 
sufletul. Nu mai trebuie să pleci în recunoaştere. 

Roman îl căută pe Murdock şi îl trase de-o parte. 

— Când barja se va scufunda, îi şopti el, e posibil ca trapele 
bocaporţilor să se deschidă? 

Murdock dădu din cap, apoi îl privi nesigur. 

— Cu siguranţă se va scufunda complet înainte ca magazia 
numărul unu să se inunde. Asta înseamnă că se va forma o 
pungă de aer dedesubt, care va crea din ce în ce mai multă 
presiune, pe măsură ce nava se va scufunda. Se prea poate ca 
bocaportul să se deschidă în cele din urmă, dar asta se va 
întâmpla la o sută cincizeci de metri adâncime. 

— E totuşi o şansă, spuse Roman simplu. 

— Şi după aceea? răspunse Murdock. Nimeni n-o să reziste 
mai mult de zece minute în apele astea. Dădu din cap nervos, 
apoi adăugă: Foarte bine atunci. Duceţi-vă şi spuneţi-le 
oamenilor că mai există o speranţă. Vă voi da de ştire când o să 
cred că vasul este gata să se scufunde şi atunci puteţi să vă 
urcați cu toţii pe scară. Cel puţin o să aveţi de ce să vă ţineţi pe 
drumul spre pierzanie. 

Aflat lângă bocaportul de la intrare, Bojorquez ascultase 

schimbul de replici, apoi revenise la ciocănitul lui în zăvor, deşi 
ştia că gestul lui este complet inutil. Ciocanul său minuscul n- 
avusese nici un impact asupra uşii imense din oţel dur. După ore 
întregi de bătut în zăvor, reuşise doar să îi îndoaie puţin bara. Ar 
mai fi avut nevoie de multe ore, dacă nu de zile întregi, pentru a 
reuşi să spargă mecanismul. 

__ Intre lovituri, arunca priviri spre camarazii lui, captivi ca şi el. 
In ciuda frigului, a foamei şi a descurajării, rămăseseră uniţi, iar 
mulţi îi adresau o privire plină de speranţă disperată. In mod 
surprinzător, atmosfera nu era încărcată de panică. Emoţiile le 
erau la fel de îngheţate ca şi oţelul din care era fabricată barja şi 
toţi îşi acceptaseră cu calm soarta. 

Barca de salvare de pe Warwhal era supraîncărcată. 
Concepută pentru doisprezece oameni, barca se dovedise destul 
de încăpătoare pentru cei paisprezece care părăsiseră nava, însă 
surplusul de greutate îi afecta caracteristicile de navigare pe o 
mare agitată. Valurile uriaşe se loveau în permanenţă de 
bordurile laterale şi era doar o chestiune de timp până ce apa 
rece ca gheaţa avea să le ajungă la picioare. 

Stenseth se ocupa de eche, după ce se chinuise o bună bucată 
de vreme să pornească motorul îngheţat. Aveau două canistre de 
motorină de patruzeci de litri, care le ajungeau până la Insula 
King William. Stenseth nu se simţea însă atât de sigur pe el, 
dându-şi seama că traseul spre Gjoa Haven era identic cu cel 
parcurs de echipajul condamnat al lui Franklin. 

Speriat de valurile care i-ar fi putut uda, căpitanul reduse 
viteza în timp ce treceau peste valurile înalte. Ceaţa nu se 
împrăştiase complet, dar putea zări lumina slabă reflectată în 
valuri, care îi spunea că scurta noapte arctică se apropie de 
sfârşit. Nu mai viră direct spre est către Insula King William, 
pentru că îşi aminti promisiunea pe care o făcuse de a-i căuta pe 
Pitt şi pe Giordino. Deoarece vizibilitatea era aproape zero, ştia 
că şansele să observe submarinul erau foarte scăzute, iar pentru 
ca lucrurile să fie şi mai rele, la bord nu exista un aparat GPS şi 
nici nu se puteau baza pe busolă, afectată de apropierea de 
nordul magnetic; aşadar, drumul direct până la epavă ieşea din 
discuţie. 

Timonierul estimă că spărgătorul de gheaţă intrase în ei cam 
la şase mile pe direcţia nord-vest faţă de poziţia epavei. Stenseth 
făcu şi el câteva calcule, în funcţie de forţa curentului şi de 
viteza lor de deplasare, după care orientă barca spre sud-est, 
mai merseră douăzeci de minute şi opri motorul. Începură să îl 
strige pe Pitt, dar singurul sunet pe care îl auziră drept răspuns 
era zgomotul valurilor care se izbeau de barcă. 

Stenseth reporni motorul şi navigă încă zece minute spre sud- 
est, apoi îl opri din nou. Strigară din nou şi din nou nu primiră nici 
un răspuns. Porni apoi motorul şi făcură acelaşi lucru încă o dată. 
După a treia încercare fără ecou, se adresă echipajului: 

— Nu ne putem permite să rămânem fără combustibil. Cel mai 

bine ar fi să mergem spre est, spre Insula King William şi să 
încercăm să găsim ajutor. După ce vremea se stabilizează, 
putem găsi repede submarinul. Şi pot să vă asigur că Pitt şi 
Giordino se simt mai confortabil în submarinul acela decât noi 
aici, în barcă. 

Echipajul fu de acord. Cu toţii îi apreciau pe Pitt şi pe Giordino, 
dar situaţia lor era departe de a fi una bună. Se puseră în 
mişcare şi navigară spre est, până când motorul ataşabil se opri 
şi fură nevoiţi să folosească prima canistră cu motorină. Stenseth 
se pregătea să mute furtunul la a doua canistră şi era pe cale să 
repornească motorul, când timonierul strigă deodată: 

— Aşteaptă! 

Stenseth se întoarse spre bărbatul care stătea lângă el. 

— Cred că am auzit ceva, îi spuse căpitanului, de data asta în 
şoaptă. 

Cu toţii tăceau şi parcă îşi ţineau respiraţia, încercând să audă 
ceva. Trecură câteva secunde, după care auziră cu toţii acelaşi 
lucru - de undeva de departe se auzea un zgomot ce părea a fi 
un dangăt de clopot. 

— Sunt Pitt şi Giordino, izbucni Dahgren. Ei trebuie să fie. Bat 
un SOS în carcasa lui B/loodhound. 

Stenseth îl privi cu scepticism - Dahgren se înşela. Erau prea 
departe de ultima poziţie cunoscută a submarinului. Dar, pe de 
altă parte, cine altcineva ar fi putut transmite un semnal în 
noaptea aceea mohorâtă? 

Stenseth porni motorul ataşabil şi pilotă barca în cercuri din ce 
în ce mai mari, oprind motorul la intervale regulate, pentru a 
încerca să detecteze din ce parte se auzise sunetul. În cele din 
urmă zgomotul se auzi mai tare dinspre est, aşa că o porni în 
direcţia aceea. Căpitanul conducea încet, dar foarte încordat, 
temându-se ca nu cumva sunetul să înceteze înainte de a-şi da 
seama de unde vine. Ceaţa începea să se mai împrăştie, dar din 
păcate dimineaţa întârzia să apară. Oricât de aproape ar fi fost, 
ştia că ar fi putut pierde submarinul dacă s-ar fi aşternut liniştea. 

Din fericire, dangătul se auzi din nou; apoi se desluşi din ce în 
ce mai tare, chiar şi când motorul bărcii era pornit. Stenseth 
manevra echea cu grijă, virând uşor, până când auzi sunetul ca 
un ecou în urechi. Înaintând orbeşte prin ceața întunecată, opri 
brusc în faţa unei enorme suprafeţe negre. 

De când o văzuse ultima oară, remorcată de spărgătorul de 
gheaţă, barja părea că se micşorase. Apoi înţelese de ce. Barja 

se scufunda de la pupa şi era deja pe jumătate sub apă. Prora se 
înălța într-un unghi ciudat, care îi aducea aminte de Narwhal. Cu 
memoria încă proaspătă după ce îşi văzuse propria navă 
scufundându-se, Stenseth ştiu că şi barja mai avea doar câteva 
minute până să se scufunde complet, dacă nu cumva secunde. 

Toţi se arătară dezamăgiţi de această descoperire. Speraseră 
că i-au găsit pe Pitt şi pe Giordino. Apoi deziluzia li se transformă 
în oroare când îşi dădură seama că barja urma să se scufunde. Şi 
că sunetul acela era făcut de cineva care era încuiat la bord. 

Dahgren îşi îndreptă lanterna spre puntea expusă a barjei, 
căutând o intrare, dar nu observă decât pereţi de 
compartimentare, bine  fixaţi, care duceau probabil către 
magazia de la prora. 

— Du-ne în jurul tribordului, căpitane, ceru el. 

Stenseth îndreptă barca spre prora barjei, încetinind când se 
apropiară de cală. Sunetul acela metalic, ritmic, se auzi dintr- 
odată mult mai tare. 

— Acolo, exclamă Dahgren, luminând bocaportul cu lanterna. 

In jurul zăvorului se vedea un lanţ, securizat cu un baston de 
balustradă. 

Fără a mai spune ceva, Stenseth duse barca de-a lungul 
barjei, până când dădu de o balustradă ce ieşea din apă. 
Dahgren se ridicase şi sărise deja pe puntea barjei, aterizând 
lângă bocaportul parţial inundat al magaziei numărul trei. 

— Grăbeşte-te, Jack, îi strigă Stenseth. Nu mai rezistă mult la 
suprafaţă. 

Se îndepărtă cu barca de lângă barjă, din teama de a nu fi 
aspiraţi în cazul în care aceasta s-ar fi scufundat brusc în 
adâncuri. 

Dahgren alergă pe puntea înclinată, apoi urcă în grabă cele 
câteva trepte până la compartimentul încuiat. Bătu cu pumnul 
înmănuşat în uşa bocaportului şi strigă: 

— E cineva acasă? 

De dincolo de uşă se auzi instantaneu vocea surprinsă a 
sergentului Bojorquez: 

— Da. Puteţi să ne scoateţi de aici? 

— Incerc acum, răspunse Dahgren. 

Studie rapid sistemul de prindere şi lanţul care fusese petrecut 
în duşmănie peste zăvor şi încolăcit în jurul bastonului de 
balustradă. Trebuia să găsească o cale să slăbească puţin 
strânsoarea, dar în momentul în care nava începuse să se 
scufunde, traversele se strâmbaseră, iar lanţul era acum întins la 
maximum. Verifică tot traseul acestuia şi în final se hotărî să se 
concentreze asupra bastonului, care părea mai accesibil. 

Işi scoase mănuşile şi apucă strâns de lanţ, după care trase cu 
toată puterea. Simţi cum zalele îngheţate îi intră în carne, dar nu 

reuşi să clintească nici cu un centimetru structura. Se încordă cu 
toată forţa şi trase din nou, împingând în picioare, efort care 
aproape îi smulse degetele din încheieturi. Lanţul nu se mişcă 
din loc. 

Puntea de sub picioare se clătină brusc şi simţi cum nava 
începe să se rotească ciudat, din cauza debitului mare de apă 
care inunda magaziile şi o dezechilibra. Dădu drumul zalelor de 
lanţ, cu degetele deja rănite şi îngheţate, după care încercă o 
altă tactică. Se sprijini de podea şi începu să lovească nodul cu 
picioarele, calculând în prealabil şi unghiul potrivit. Din cală 
răzbăteau până la el strigătele panicate ale oamenilor, care îl 
implorau să se grăbească. Echipajul lui Marwhal începuse şi el să 
strige, iar Dahgren se simţea acum prins la mijloc şi la propriu şi 
la figurat. Pentru ca tensiunea să fie şi mai mare, barja scoase un 
geamăt metalic de undeva din zona deja scufundată. 

Lui Dahgren îi bătea inima într-un ritm nebunesc, dar găsi 
puterea să lovească în continuare lanţul cu piciorul. Apoi dădu un 
şut cu călcâiul. Lovi din ce în ce mai tare, simțindu-se tot mai 
furios, ca şi cum însăşi viaţa lui ar fi depins de asta. Lovi până 
când o singură za se desprinse din lanţul încolăcit. 

Lanţul se slăbise de-acum suficient pentru ca următorul şut să 
îi mai zboare o za, apoi încă una. Dahgren era acum în genunchi, 
smucind şi lovind capătul liber al lanţului cu pumnul şi cu 
degetele pe care nici nu şi le mai simţea. Descolăci lanţul de pe 
baston şi apoi îl trase şi de pe zăvor. Se ridică în picioare şi 
desfăcu zăvorul, apoi deschise şi trapa bocaportului. 

Dahgren nu ştiuse la ce să se aştepte atunci când deschisese 
bocaportul, iar acum orbecăia cu lanterna şi vedea tot felul de 
umbre care se îndreptau spre ieşire. Indreptă fasciculul de 
lumină spre interior şi fu şocat să numere patruzeci şi şase de 
bărbaţi jigăriţi şi îngheţaţi, care îl priveau cu toţii ca pe salvatorul 
lor. Bojorquez era cel mai aproape de bocaport şi încă nu se 
oprise din ciocănit. 

— Nu ştiu cine sunteţi, dar cu siguranţă mă bucur să vă văd, îi 
spuse sergentul cu gura până la urechi. 

— Jack Dahgren, de pe nava de cercetare a NUMA, Narwhal. 
Haideţi, nu ieşiţi de acolo? 

Prizonierii se grăbiră spre ieşire, clătinându-se pe puntea 
înclinată. Dahgren fu surprins să constate că unii dintre ei erau 
îmbrăcaţi în haine militare, iar pe umeri aveau embleme cu 
steagul Statelor Unite. Roman şi Murdock ieşiră ultimii şi se 

apropiară de Dahgren vizibil uşuraţi. 

— Eu sunt Murdock, de pe Polar Dawn. Acesta este 
comandantul Roman, care a încercat să ne salveze în Kugluktuk. 
Nava dumneavoastră se află în apropiere, nu-i aşa? 

Stupefacţia lui Dahgren când realiză că îi găsise pe americanii 
capturați fu temperată de veştile pe care urma să i le dea. 

— Nava noastră a fost lovită şi scufundată de nava care v-a 
remorcat pe voi, spuse el încet. 

— Păi şi cum aţi ajuns aici? îl întrebă Roman. 

Dahgren îi arătă barca, abia vizibilă, care aştepta la câţiva 
metri de barjă. 

— Abia am reuşit să ne salvăm. Am auzit bufniturile în 
bocaport şi am crezut că e un submarin de-al nostru. 

Se uită în jur, la oamenii aceia greu încercaţi, încercând să 
înţeleagă cu adevărat prin ce treceau ei în acel moment. li 
scăpase de la o moarte sigură, iar acum se simţea exact ca un 
călău. Se întoarse spre Roman şi spre Murdock şi le comunică 
poate cea mai groaznică scuză din lume: 

— Imi pare rău să vă spun, dar nu avem loc decât pentru un 
singur om. 

Stenseth se uită spre valurile care acopereau magazia 
numărul doi de pe barjă, observând că doar magazia unu şi o 
parte din prora mai erau la suprafaţă. N-ar fi putut să spună de 
ce nava nu se scufundase încă, dar ştia că nu mai avea prea 
mult. 

Işi îndreptă privirea spre şirul de oameni speriaţi care stăteau 
lângă balustradă, citindu-li-se pe chip disperarea. Ca şi Dahgren, 
fusese şocat să vadă cât de mulţi ieşiseră din cală. Tentativa 
flagrantă de genocid a echipajului spărgătorului de gheaţă îl lăsa 
fără cuvinte. Ce fel de animal comanda vasul-remorcă? 

Temerile lui se îndreptară asupra siguranţei propriilor oameni. 
Când barja avea să se scufunde, ştia că totul va degenera şi se 
va transforma în ceva cumplit, cu naufragiaţi care vor încerca cu 
orice preţ să se urce în barca lor. Nu putea risca să mai ia la bord 
alţi oameni, într-o barcă deja supraîncărcată. Menţinu barca la o 
distanţă sigură de barjă, întrebându-se cum ar putea să-l 
recupereze pe Dahgren fără ca ceilalţi să dea năvală peste ei. 

II zări vorbind cu doi bărbaţi, iar unul dintre aceştia arăta spre 
pupa inundată a barjei. Dahgren se apropie apoi de balustradă şi 
strigă la Stenseth să se apropie. Căpitanul aduse barca exact 
lângă Dahgren, privindu-i circumspect pe ceilalţi; însă nici unul 
nu se grăbi să îl urmeze pe Dahgren când acesta se urcă la 
bordul bărcii. 

— Căpitane, du-ne te rog la pupa barjei, cam şaizeci de metri 
înapoi. Repede, îl zori Dahgren. 

Stenseth întoarse schiful şi trecu în grabă pe lângă corpul 
scufundat al navei, spre pupa care încă nu se zărea. Nici nu 
observă când Dahgren îşi scoase ghetele şi se dezbrăcă până la 
piele, punându-şi apoi din nou hanoracul. 

— Au arimate la pupa două bărci Zodiac, strigă el ca o 
explicaţie. 

In sfârşit nişte veşti bune şi un pic de noroc, se gândi 
Stenseth. Ori le găseau plutind, ori erau legate pe punte, 
respectiv la zece metri sub apă. Il văzu pe Dahgren în picioare la 
prora, îndreptând lanterna către ceva ce se vedea ieşind din apă. 

— Acolo, îl îndemnă el. 

Stenseth strecură schiful printre mai multe obiecte întunecate 

ce pluteau la suprafaţă. La câţiva metri în faţă se zăreau două 
obiecte conice, care răsăreau din când în când din apă în acelaşi 
timp. 

— Are cineva un cuţit? întrebă Dahgren. 

— Jack, nu poţi intra în apă, îl sfătui Stenseth, observând în 
sfârşit că Dahgren se dezbrăcase. O să mori. 

— N-am de gând să stau mult în valuri, răspunse el zâmbind. 

Inginerul-şef scoase un briceag din buzunar şi i-l întinse lui 
Dahgren. 

— Te rog, puţin mai aproape, căpitane, îi ceru Dahgren, în 
timp ce îşi scotea hanoracul. 

Stenseth apropie barca la câţiva metri de bărcile Zodiac, apoi 
lăsă în jos maneta de acceleraţie. Dahgren se ridică, deschise 
briceagul, apoi - fără a mai ezita - trase adânc aer în piept şi sări 
în apă. 

Dahgren era un scufundător experimentat, care se scufundase 
în apele reci ale multor mări, dar nici un antrenament din lume 
nu l-ar fi putut pregăti pentru şocul celor minus două grade. 
Toate terminaţiile nervoase îi transmiteau senzaţii dureroase. 
Toţi muşchii i se încordaseră, iar plămânii îi dădeau senzaţia 
involuntară că trebuie să respire. Întregul corp îi paralizase din 
cauza frigului, ignorând comenzile transmise de creier, care îi 
spuneau să se mişte. Fu cuprins apoi de o senzaţie de panică şi 
de un impuls imperativ de a reveni la suprafaţă. Voința lui 
Dahgren trebuia să învingă instinctul său de conservare, iar 
membrele trebuiau să îl asculte. Işi reveni încet din şoc şi îşi 
impuse să înoate. N 

Nu avea lanternă, dar nici nu îi trebuia. Intinse o mână şi simţi 
corpul uneia dintre bărci - era singurul punct de reper de care 
avea nevoie. Începu să înoate cu putere de-a lungul acesteia şi, 
după câţiva metri, simţi colţul spre prora. Se bază în continuare 
pe simţul lui tactil şi într-un final atinse parâmele cu care fusese 
legată barca, care erau acum întinse. Apucă funia cu mâna liberă 
şi trase de ea, încercând să afle locul de care fuseseră legate 
cele două bărci. 

Expunerea prelungită în apa glacială îi încetinise motricitatea 
şi trebuia să se forţeze pentru a cobori în continuare. La şase 
metri sub Zodiac ajunse la barjă, apoi atinse tachetul de care 
fuseseră legate parâmele celor două bărci. Reacţionă imediat şi 
atacă prima funie, folosind briceagul ca şi cum ar fi fost un 
ferăstrău. Lama nu era ascuţită, dar reuşi să o taie în câteva 


327 


secunde, iar barca ţâşni spre suprafaţă. Se întinse apoi după a 
doua parâmă, dar deja plămânii îl dureau din cauză că îşi ţinuse 
atât de mult respiraţia, iar corpul începea să îi amorţească. 
intreaga fiinţă îi striga să renunţe şi să iasă la suprafaţă, dar 
voinţa şi încăpăţânarea nu îi permiseră. Incepu să agite briceagul 
în gol, până când dădu peste funie, apoi, cu un ultim avânt, trecu 
la partea cu tăiatul. 

Parâma cedă cu un şuierat pe care Dahgren îl auzi. La fel ca şi 
cealaltă barcă gonflabilă, ţâşni şi aceasta ca din puşcă, sărind cu 
totul din apă, după care se prăbuşi într-o parte. Dahgren nu 
reuşise să se ţină de funie decât un metru sau doi, după care o 
scăpă din mână. Din inerție însă, continuă să urce cu viteză, apoi 
ieşi la suprafaţă icnind după o gură de aer, în timp ce încerca să 
plutească. 

Schiful ajunse instantaneu lângă el şi şase braţe se întinseră 
să îl scoată din apă. Il frecară cu o pătură veche, apoi Dahgren 
îmbrăcă mai multe rânduri de haine, donate de colegii lui. 
Infăşurat în hanorac şi încălţat, îl privea pe Stenseth tremurând. 

— E o piscină cam rece, bombăni el. N-aş mai vrea să fac baie 
aici. 

Stenseth nu mai pierdu nici o secundă - trase schiful lângă 
celelalte bărci şi le recuperă parâmele, apoi porni motorul. Cu 
bărcile Zodiac remorcate, trecu în viteză pe lângă barja care 
devenea din ce în ce mai mică. Apa pătrunsese deja şi în cala 
numărul unu, dar nava refuza în continuare să se scufunde. 

Captivii erau îngrămădiţi deasupra calei, convinşi că echipajul 
din schif îi lăsase să moară. Când auziră motorul bărcii venind 
spre ei, îşi îndreptară privirile pline de speranţă către întuneric. 
Câteva secunde mai târziu, schiful apăru de nici unde, având 
lângă el două bărci Zodiac libere. Unii dintre ei începură să chiuie 
de bucurie, apoi li se alăturară şi ceilalţi, până când de pe barjă 
răsună un urlet comun de recunoştinţă. 

Stenseth trase barca în dreptul magaziei numărul unu, apoi 
făcu loc celor două bărci Zodiac. In timp ce oamenii se îmbarcau, 
Murdock se urcă la bordul schifului. 

— Dumnezeu să vă binecuvânteze, se adresă el întregului 
echipaj. 

— Poţi să-i mulţumeşti texanului ăla congelat din faţă, asta 
după ce se opreşte din tremurat, spuse Stenseth. Intre timp, vă 
sugerez să ne îndepărtăm de namila asta, până nu ne trage pe 
toţi după ea. 

Murdock încuviinţă din cap şi se urcă într-una dintre bărcile 
Zodiac.  Bărcile gonflabile se umplură imediat, apoi se 
îndepărtară rapid de barjă. Cu motoarele inundate şi fără vâsle, 
erau complet la mila schifului, care le remorca. Unul dintre 
oamenii de pe Narwhal le aruncă o parâmă şi cele două bărci 
Zodiac se legară în tandem. 

Cele trei ambarcaţiuni plutiră în derivă până se îndepărtară de 
barja care se scufunda, apoi Stenseth le făcu semn şi porni 
motorul ataşabil. Nimeni nu simţea nevoia să-şi ia adio de la 
barja care le adusese numai necazuri şi nenorociri tuturor. Se 
îndreptară spre est, părăsind nava într-un nor de ceaţă. Fără nici 
un fel de zgomot, leviatanul negru se inundă complet, după care 
se făcu nevăzut în adâncuri. 

— E la fel de beznă aici ca şi pe fundul mării, la trei sute de 
metri. 

Giordino exagera puţin cu descrierea peisajului pe care îl 
vedea prin hublou. Cu doar câteva clipe în urmă, Bloodhound 
ieşise la suprafaţă într-o baie de spumă şi bule de aer. Cei doi 
încă mai sperau să zărească farurile lui Narwha/ scăpărând lângă 
ei, în schimb nu vedeau decât apa rece şi întunecată, învăluită 
într-o ceaţă grea. 

— Mai bine mai încerci la staţia aia până nu rămânem complet 
fără benzină, spuse Pitt, pe jumătate în glumă. 

Rezervele de baterie ale submersibilului erau pe terminate şi 
Pitt încercase să le păstreze pentru a putea folosi în continuare 
staţia. Se întinse şi trase o manetă pentru a aduce bancul de 
balast mai aproape, apoi închise sistemul intern de filtrare a 
aerului, care oricum abia mai funcţiona. Erau nevoiţi să crape 
puţin trapa de deasupra pentru a mai intra ceva aer proaspăt, 
deşi foarte rece. 

Emiseră din nou un apel, dar rămaseră iar fără răspuns. 
Semnalul lor slab era recepționat doar de Otok, dar la ordinul lui 
Zak era ignorat. Acum erau convinşi că Narwhal dispăruse pentru 
totdeauna. 

— Tot nici un răspuns, spuse Giordino deprimat. Contemplând 
tăcerea staţiei radio, întrebă: Cam cât de prietenos ar fi amicul 
tău de pe spărgătorul de gheaţă dacă ar da nas în nas cu 
Narwhal? 

— Nu foarte, răspunse Pitt. Are o înclinaţie deosebită pentru 
aruncatul lucrurilor în aer, fără să-i pese câtuşi de puţin de 
consecinţe. Vrea să pună mâna pe ruteniu cu orice preţ. Dacă se 
află la bordul spărgătorului, atunci se va lua şi după noi. 

— Eu pariez pe toţi banii că Stenseth şi Dahgren îi vor da de 
furcă. 

Vorbele nu îl consolară prea mult pe Pitt. El era cel care 
adusese nava acolo şi tot el era cel care pusese în pericol 
întregul echipaj. Fără să ştie ce se întâmplase de fapt cu nava, se 
învinovăţea îngrozitor. Giordino sesiză lupta pe care Pitt o duce 
cu propria conştiinţă şi încercă să îi distragă atenţia. 

— Elicea mai funcţionează? întrebă el, ştiind deja răspunsul. 

— Nu, răspunse Pitt. Suntem la mila vântului şi a curentului. 

Giordino aruncă o privire prin hublou. 

— Mă întreb care-i următoarea staţie în care vom opri. 

— Cu puţin noroc, vom fi purtaţi către una dintre Insulele 
Royal Geographical Society. Dacă însă curentul ocoleşte zona, s- 
ar putea să mai plutim ceva vreme. 

— Dacă ştiam că plecăm de fapt în croazieră, mi-aş fi luat o 
carte bună... şi izmenele. 

Amândoi purtau doar nişte pulovere subţiri, pentru că nici nu 
le trecuse prin cap că s-ar putea să aibă nevoie de haine mai 
groase. După ce echipamentul electronic al submarinului fusese 
oprit, în interior se răcorise destul de bine. 

— Aş vrea să comand un sandvici cu friptură de vacă şi o 
tequila, spuse Pitt. 

— Să nu aduci vorba de mâncare, se lamentă Giordino. 

Se lăsă în scaun şi îşi încrucişă braţele, încercând să se mai 
încălzească. 

— Ştii, continuă el, sunt zile în care scaunul ăla de piele comod 
de la birou nu mai pare chiar atât de nasol. 

Pitt îşi ridică o sprânceană. 

— V-aţi făcut norma de zile pe teren? 

Giordino bombăni ceva, apoi dădu din cap. 

— Nu. Ştiu care e adevărul: imediat ce pun piciorul în biroul 
ăla, vreau să mă întorc pe apă. Dar tu? 

Pitt încă se mai gândea la întrebare. De-a lungul timpului, 
plătise un preţ destul de piperat - atât fizic, cât şi psihic - pentru 
toate escapadele lui aventuroase. Şi ştia că nici n-ar fi putut 
altfel. 

— Viaţa e un lung şir de căutări, doar că eu am tratat fiecare 
căutare ca pe cea mai importantă din viaţa mea. Se întoarse 
spre Giordino şi se strâmbă la el: Probabil că vor trebui să ne 
oblige să renunţăm. 

— Mă tem că ai microbul în sânge. 

Simţind că nu-şi mai poate controla destinul, Pitt se lăsă greu 
în scaun şi închise ochii. Mintea îi zbură spre Narwhal şi spre 
echipajul navei, apoi se gândi la Loren, care era în Washington. 
Imaginea care îi tot revenea în minte era însă cea a unui bărbat 
lat în umeri, cu un chip ameninţător. Era portretul lui Clay Zak. 

Submersibilul ieşi la suprafaţă şi rulă peste apele agitate pe 
direcţia sud, cu o viteză de aproape trei noduri. Incepea să se 
crape de ziuă în Arctica, iar ceața gri care plutea pe deasupra 
apei se lumină şi ea. Neavând ce face în afară de monitorizarea 
staţiei radio, cei doi încercau să se odihnească, dar temperatura 
din interior scăzuse atât de tare, că nu prea puteau să mai 
doarmă confortabil. 

Pitt tocmai încerca să închidă trapa de deasupra când auzi un 
sunet metalic, după care submersibilul se opri zgomotos. 

— Pământ la orizont, mormăi Giordino, deschizându-şi ochii 
adormiţi. 

— Pe aproape, răspunse Pitt, trăgând cu coada ochiului prin 
hublou. 

Ceaţa fu împrăştiată un moment de o briză uşoară, dezvăluind 
un sloi de gheaţă. Bucata uriaşă de gheaţă dispărea în ceaţă 
câteva sute de metri mai departe. 

— AŞ zice că sunt şanse să fie pământ la capătul acestui sloi, 
presupuse Pitt. 

— Şi o să găsim o tarabă care serveşte cafea fierbinte? întrebă 
Giordino, frecându-şi palmele să se mai încălzească. 

— Da... cam la trei sute douăzeci de kilometri la sud de aici. 
Se uită la Giordino şi adăugă: Avem două opţiuni. Să stăm aici în 
turnuleţul de titan sau să ne străduim să găsim şi alte forme de 
relief. Inuiţii încă vânează în regiune, aşa că poate dăm de o 
aşezare. Dacă ceața se ridică, avem oricând o şansă să facem 
semn unui vas care trece pe aici. Se uită spre hainele cu care era 
îmbrăcat şi adăugă: Din nefericire, nu suntem echipați pentru o 
excursie lungă. 

Giordino se întinse şi căscă. 

— Eu m-am cam plictisit să stau în conserva asta. Hai să 
facem ceva mişcare şi să vedem ce găsim prin vecini. 

— De acord, spuse Pitt. 

Giordino mai încercă o dată să contacteze nava Narwhal, apoi 
închise echipamentul radio. leşiră prin trapă şi fură întâmpinați 
de un ger de -13*C. Prova se înfipsese destul de bine în stratul 
de gheaţă, aşa că le fu uşor să iasă din submarin şi să urce pe 
suprafaţa îngheţată. Briza polară începuse să mai împrăştie 

ceața. În faţa lor nu era decât o întindere nesfârşită de gheaţă, 
aşa că începură să se târâie prin zăpada care scârţâia sub 
picioarele lor. 

Banchiza era destul de plană, dar existau şi câteva ridicături 
de gheaţă din loc în loc. Merseseră destul de puţin când Giordino 
observă ceva în stânga lor. Semăna cu o peşteră mică de gheaţă, 
săpată destul de primitiv în peretele unei movile mai mari. 

— Pare ceva făcut de mâna omului, spuse Giordino. Poate a 
lăsat cineva pentru noi nişte apărătoare de urechi. 

Giordino se apropie de gura peşterii, apoi se lăsă în genunchi 
şi-şi băgă capul înăuntru. Pitt se apropie şi el, după care se opri 
să studieze o amprentă întipărită în zăpada din apropiere. 
Rămase împietrit când recunoscu forma. 

— Al, spuse el în şoaptă, pe un ton care nu prevestea nimic 
bun. 

Giordino deja ezita. La câţiva metri în faţă, în pasajul 
întunecat, zărise cum peştera se extinde într-o hrubă mai mare. 
In interiorul neclar zărise un smoc mare de blană albă, care 
inspira şi expira cu greu. Ursul polar ieşise din perioada de 
hibernare, dar venise acum în vizită la adăpostul său de iarnă, 
pentru a trage un pui de somn. Cunoscut pentru caracterul său 
imprevizibil, un urs polar flămând ar fi putut să-i servească pe 
amândoi la cină. 

Realizând situaţia delicată în care se aflau, Giordino ieşi fără 
să facă nici cel mai mic zgomot. Pitt îi citi de pe buze cuvântul 
„urs” şi amândoi se grăbiră să se îndepărteze de peşteră, păşind 
cu grijă pe gheaţă. După ce se distanţară de zona în care ursul ar 
fi putut să-i audă, Giordino îşi încetini pasul şi culoarea îi reveni 
în obraji. 

— Sper că sunt multe foci prin zonă şi, dacă se poate, foarte 
încete, spuse el dând din cap, încă nevenindu-i să creadă. 

— Da, nu mi-ar plăcea să te văd că ajungi covoraş în vizuina 
unui urs, răspunse Pitt, abţinându-se să nu râdă. 

Pericolul era cât se poate de real, aşa că din când în când se 
mai uitau în spate, pe măsură ce se îndepărtau de mare. 

Peştera ursului dispăru în ceaţă, iar prin pâcla din faţa lor 
apăru o fâşie de țărm stâncos. Pete maro şi gri se vedeau pe linia 
orizontului, ca un val din creste şi ravene pe coasta de nord-est a 
Insulelor Royal Geographical Society, după cum prezisese Pitt că 
vor ajunge spre Insula West. Stratul gros de gheaţă, format din 
acumularea de zăpadă de peste iarnă care se adunase în 

Strâmtoarea Victoria, acoperise destul de mult linia țărmului, 
ajungând în unele zone la opt sute de metri. Aflată în vecinătatea 
mării îngheţate, insula aridă părea doar o întindere pustie. 

Cei doi se aflau în apropiere de linia țărmului, când Pitt rămase 
brusc pe loc. Giordino se întoarse spre el şi îl privi, apoi îşi ciuli 
urechile. De la distanţă răzbătea un sunet slab ca o trosnitură, 
acompaniat de un bubuit înfundat. 

— Cu siguranţă e o navă, murmură Giordino. 

— Un spărgător de gheaţă, spuse Pitt. 

— Acel spărgător de gheaţă? 

Răspunsul la întrebarea lui Giordino veni câteva minute mai 
târziu, când uriaşul corp al lui Otok se ivi din ceaţă la câteva sute 
de metri de mal. Prora lui înaltă trecea ca prin brânză peste 
stratul de gheaţă de câţiva metri, aruncând bucăţi sfărâmate în 
toate direcţiile. De parcă ar fi ştiut că Pitt şi Giordino se aflau în 
zonă, spărgătorul încetini motoarele şi într-un final se propti în 
banchiză. 

Pitt se oprise şi se uita fix la navă, simțind în tot corpul lui 
îngheţat o senzaţie de rău. Observase imediat prova turtită a 
navei, rezultatul evident al unei coliziuni puternice. Era un semn 
recent, căci de pe unele dintre filele de oţel din bordaj sărise 
vopseaua, dar porțiunile respective încă nu ruginiseră. Petele de 
vopsea turcoaz erau şi mai sugestive şi se suprapuneau pe zone 
întinse din prora zgâriată şi deformată. 

— A dat peste Narwhal, spuse Pitt, fără nici un dubiu. 

Giordino dădu tăcut din cap, fiindcă ajunsese şi el la aceeaşi 
concluzie. Priveliştea avu un efect devastator asupra lor, pentru 
că ştiau acum că cele mai negre coşmaruri ale lor tocmai se 
adeveriseră. Narwhal zăcea cu siguranţă pe fundul Strâmtorii 
Victoria, împreună cu echipajul său. Apoi Giordino mai observă 
ceva, aproape la fel de devastator. 

— Narwhal nu este singura navă peste care a dat, spuse el. 
Uită-te la bordaj în jurul nărilor de ancoră. 

Pitt cercetă carena şi observă o scobitură formată în urma 
coliziunii. Carena de culoare roşie a spărgătorului de gheaţă 
fusese cojită, descoperind culoarea gri de dedesubt. Un petic alb 
dreptunghiular apăruse în capătul scobiturii. 

— Navă de război într-o altă viaţă? încercă el să presupună. 

— Ce zici de modelul FFG-54, ca să fim mai exacţi? O fregată a 
marinei noastre, cunoscută sub numele de Ford. Am trecut pe 
lângă ea în Marea Beaufort, acum câteva săptămâni. 

Supraviețuitorii taberei canadiene de pe gheaţă au descris un 
vas asemănător. Mai mult ca sigur că acolo e scrisă cu alb cifra 
cinci. 

— O revopsire rapidă în nuanţa de gri a marinei Statelor Unite 
şi, ca să vezi, în clipa următoare apare un incident internaţional. 

— Să devastezi tabăra de pe gheaţă în mijlocul unei furtuni, 
ţinând la vedere steagul cu steluțe şi cu dungi... Nu e de mirare 
că oamenii de ştiinţă de acolo s-au păcălit. Intrebarea este, însă, 
de ce ai face una ca asta? 

— Intre ruteniu şi resursele de petrol şi gaz de aici, aş spune 
că lui Mitchell Goyette îi place să se joace de-a baronul local în 
Arctica, zise Pitt. Pentru el e mai uşor să câştige dacă evacuează, 
într-un fel sau altul, prezenţa americană din regiune. 

— lar în aceste momente, această prezenţă este reprezentată 
de noi doi. 

In timp ce vorbeau, trei bărbaţi îmbrăcaţi în jachete negre 
ieşiră pe puntea spărgătorului şi se apropiară de balustradă. Fără 
nici o clipă de răgaz, fiecare scoase câte o armă semiautomată 
Steyr, focalizară vizoarele pe Pitt şi pe Giordino, apoi deschiseră 
focul. 

La câteva mile spre nord-est, pe deasupra valurilor răsunară 
un pârâit şi un sunet înfundat. Inecându-se fără combustibil, 
motorul ataşabil al schifului îşi trase ultimele picături de 
motorină, după care se opri brusc. Bărbaţii din ambarcaţiune 
rămaseră tăcuţi, aruncându-şi priviri nervoase unul celuilalt. În 
cele din urmă, timonierul lui Narwha/ ridică în aer una dintre cele 
două canistre goale. 

— Nu mai e nici măcar o picătură, îi spuse el lui Stenseth. 
Căpitanul navei Narwhal ştia ce o să urmeze. Ar fi putut ajunge la 
țărm dacă n-ar fi avut remorcă, însă cele două bărci Zodiac pline 
îi trăseseră în urmă ca o ancoră, sabotându-le viteza. Nici 
navigarea prin valurile înalte şi curentul nu îi ajutaseră prea 
mult. Nu fusese vorba însă nici o clipă să îi abandoneze pe 
ceilalţi. 

— Scoateţi ramele! Fiecare om să ia câte una, ordonă 
Stenseth. Să încercăm să nu fim traşi înapoi de curent. 

Se trase spre timonier, care era un navigator experimentat şi îl 
întrebă în şoaptă: 

— Cam cât crezi că ar mai fi până la Insula King William? 

Chipul timonierului se schimonosi. 

— E dificil să aproximez cât am înaintat în condiţiile astea, 
răspunse el pe un ton coborât. Cred însă că ar trebui să fim cam 
la cinci mile de insulă. 

Ridică uşor din umeri, semn că n-avea cum să fie sigur. 

— Aşa m-am gândit şi eu, răspunse Stenseth, deşi speram să 
fim un pic mai aproape. 

Incepea să fie chinuit de perspectiva sumbră că nu vor reuşi 
să ajungă la țărm. Valurile erau la fel de mari, iar vântul se mai 
înteţise puţin. Anii petrecuţi pe mare îi ascuţiseră simţurile când 
venea vorba de vreme. Simţea şi acum în oase că valurile aveau 
să fie şi mai mari şi, având în vedere că toate cele trei 
ambarcaţiuni erau destul de firave, existau şanse ca până la 
urmă să fie răsturnaţi. 

Işi întoarse privirea către bărcile de cauciuc, aflate undeva în 
spate, în ceaţă. In curând se lumina de ziuă, aşa că putu să 
zărească chipurile oamenilor pe care îi salvaseră. Unii dintre ei 
erau mai mult decât istoviţi şi sufereau din cauza condiţiilor 

vitrege la care fuseseră şi încă mai erau supuşi. Priviţi însă ca un 
grup unitar, reprezentau un model de curaj şi de calm şi nici unul 
dintre ei nu se lamenta. 

Murdock surprinse privirea lui Stenseth şi strigă spre el: 

— Domnule căpitan, aveţi vreo idee cam pe unde suntem? 

— Strâmtoarea Victoria. Chiar la vest de Insula King William. 
Aş vrea să vă pot spune că am primit veşti cum că în curând vom 
fi salvaţi de un vas de croazieră care trece pe aici, dar din păcate 
suntem pe cont propriu. 

— Vă suntem recunoscători că ne-aţi salvat şi ne-aţi remorcat. 
Mai aveţi un rând de vâsle şi pentru noi? 

— Nu, mă tem că tot de noi depindeţi şi-n continuare. Ar trebui 
să ajungem în curând la mal, strigă el, prefăcându-se optimist. 

Echipajul lui Warwha/ începu să tragă la rame, inclusiv 
Stenseth, care îşi dădea toată silinţa. Eforturile de a înainta erau 
foarte mari şi se simțeau frustraţi din cauză că ceața îi împiedica 
să aprecieze cam câţi metri parcurseseră. Din când în când 
Stenseth îşi ciulea urechile, sperând că va auzi sunetul produs de 
valurile sparte de țărm, însă tot ce auzea era sunetul valurilor 
izbindu-se de bărcile lor. 

Prognoza lui Stenseth se adeveri şi în curând vântul se 
intensifică, iar valurile crescură. Din ce în ce mai multe valuri 
depăşeau marginea schifului şi, curând după aceea, câţiva dintre 
oameni se ocupau numai cu scoaterea apei din barcă. Stenseth 
observă că şi cei din bărcile Zodiac se confruntau cu aceeaşi 
problemă. Situaţia se înrăutăţea şi, din păcate, nu existau semne 
că s-ar apropia de țărm. 

Oamenii tocmai îşi schimbau locurile la vâsle, când cel care se 
afla la prora strigă deodată: 

— Domnule, e ceva în apă. 

Stenseth şi ceilalţi se uitară imediat şi zăriră undeva prin ceaţă 
un obiect închis la culoare. Ar fi putut fi aproape orice, numai 
pământ nu. 

— E o balenă, strigă cineva. 

— Nu, spuse Stenseth abia şoptit, remarcând că obiectul 
negru neidentificat era parţial scufundat şi extrem de neted. 

Îl privea cu suspiciune, observând că nici nu se mişca, nici nu 
producea vreun sunet. 

O voce se auzi apoi cu putere, amplificată de un sistem 
electronic setat la volum maxim. Oamenii săriră speriaţi, cu 
inimile cât un purice. Cuvintele care urmară le provocară un 

care se aflau. 

— Hei! se auzi din nou vocea fără chip. Aici e Santa Fe, USS. 
Pentru aceia dintre dumneavoastră care ştiu să fredoneze 
melodia Dixie putem oferi câte un rom fierbinte şi un pat cald. 

Lui Clay Zak nu-i venea să-şi creadă ochilor. 

După ce scăpase de nava NUMA, ordonase ca ambarcaţiunea 
să se întoarcă spre Insulele Royal Geographical Society, apoi se 
retrăsese în cabina lui. Incercase să doarmă, dar aţipise şi se 
trezise din nou, cu mintea preocupată doar de găsirea ruteniului. 
Revenise în castelul central după doar câteva ore şi comandase 
ca vasul să se îndrepte spre Insula West. Nava înainta acum prin 
marea acoperită de gheaţă, spre locul în care Zak presupunea că 
va găsi mina de ruteniu. 

În curând nava se opri, iar geologii fură treziţi din paturile lor. 
Un minut mai târziu, timonierul remarcă un obiect care lucea de- 
a lungul unei banchize. 

— Este submersibilul navei de cercetare, spuse el. 

Zak sări la geamul dunetei şi privi în direcţia indicată, 
nevenindu-i să creadă. De la tribord se vedea prin ceaţă un 
submarin galben, care fusese prins în gheaţă. 

— De unde ştiau? bombăni el, fără să realizeze că, de fapt, 
submersibilul plutise în derivă până acolo. 

Inima începu să îi bată cu putere, pe măsură ce se enerva tot 
mai tare. Doar el avea harta de la Co-op, harta cu ruteniul inuit. 
Distrusese nava NUMA pe care existau oarecare dovezi şi se 
îndreptase direct către locul de pe hartă. Şi totuşi Pitt i-o luase 
înainte. 

Căpitanul spărgătorului de gheaţă, care dormise până atunci 
în cabina lui, apăru pe punte cu ochii cârpiţi de somn. 

— V-am spus să ocolim banchizele din cauza prorei stricate, 
bombăni el. 

Drept răspuns primi doar o privire rece, aşa că întrebă: 

— Vreţi să mă duc să chem echipa de geologi? 

Zak îl ignoră şi îşi îndreptă atenţia către ofiţerul executiv, care 
îi arăta ceva prin geamul dinspre prora. 

— Domnule, sunt doi oameni pe gheaţă, raportă el. 

Zak studie cele două siluete, apoi se relaxă. 

— Lasă-mă cu geologii, spuse el rânjind din nou. Du-te şi 
cheamă echipa de securitate. Acum. 

x x x 


Nu era prima dată când se trăgea asupra lor, aşa că Pitt și 

Giordino reacționară imediat. O luară la goană spre insulă, după 
ce primele gloanţe aterizaseră la doar câţiva centimetri în urma 
lor. Nu era deloc simplu să alerge pe suprafaţa neregulată, dar 
fugeau în zigzag, pentru a fi mai greu de nimerit. Se despărţiră, 
obligându-i pe trăgători să piardă câteva clipe ca să aleagă 
asupra căruia să tragă în continuare. 

Cele trei arme se declanşară răsunară din nou, la picioarele lor 
răsunând un ta-ra-ta-ta care îi făcu să danseze peste aşchiile de 
gheaţă ce zburau în toate părţile. Pitt şi Giordino se 
îndepărtaseră însă destul de mult, iar precizia trăgătorilor de pe 
navă scăzuse. Alergară amândoi spre norul de ceaţă ce plutea 
deasupra litoralului şi care îi învălui ca o mantie în timp ce 
ajungeau pe faleză, devenind invizibili pentru cei de pe navă. 

Gâfâind din cale-afară, cei doi se apropiară unul de celălalt de- 
a lungul unei porţiuni de plajă acoperite de gheaţă. 

— Exact ce-aveam nevoie, încă o primire călduroasă în 
avanpostul acesta congelat, spuse Giordino, în timp ce din gură îi 
ieşeau aburi. 

— Vezi partea bună a lucrurilor, spuse Pitt cu respiraţia 
întretăiată. Timp de câteva secunde, am uitat cât de frig este. 

Nici unul nu avea căciulă, mănuşi sau hanorac, aşa că erau 
aproape îngheţaţi. Sprintul le pusese sângele în mişcare, dar 
feţele şi urechile îi dureau de frig, iar degetele le amorţiseră. 
Efortul fiziologic de a-şi menţine căldura corpului îi seca de 
energie, iar după acea alergare scurtă se simțeau extrem de 
slăbiţi. 

— Ceva îmi spune că noii noştri amici vor apărea pe aici destul 
de curând, cu tot cu hainele lor călduroase, spuse Giordino. Ai 
vreo preferinţă în ce direcţie să fugim? 

Pitt cercetă cu atenţie linia de coastă, atât cât îi permitea 
vizibilitatea redusă. In faţa lor se afla o stâncă abruptă, a cărei 
creastă se înălța spre stânga. Culmea descreştea spre dreapta, 
apoi urca spre un deal oarecum sferic. 

— Trebuie să ne îndepărtăm de zona asta cu zăpadă, pentru a 
nu lăsa urme. Mi-ar conveni să mergem pe creastă. Se pare că 
cel mai bine ar fi să ne îndreptăm spre centrul insulei, menţinând 
coasta pe partea dreaptă. 

Cei doi începură să alerge uşor, împotriva vântului care le 
arunca particule de gheaţă în faţă. Vântul - care creştea în 
intensitate - se putea transforma în duşmanul lor numărul unu, 
pentru că ar fi putut spulbera ceața în spatele căreia se 

ascundeau. Ajunseră în dreptul unei stânci şi se apropiară de 
ravena plină de gheaţă care traversa creasta. Se gândiră că ar fi 
fost mai bine să o ocolească şi să găsească o altă scurtătură 
către insulă. Inaintară încă opt sute de metri de-a lungul malului, 
după care vântul începu să bată cu putere. 

Simţeau cum vântul rece le pătrunde în fiecare por, în timp ce 
plămânii li se luptau din greu să absoarbă aerul îngheţat. Actul 
respirației se dovedea a fi un exerciţiu agonizant, dar nici unul 
dintre ei nu încetini. Apoi se auzi din nou răpăitul 
semiautomatelor, iar gloanţele ricoşară de stâncă la doar câţiva 
metri în spatele lor. 

Pitt se uită peste umăr şi observă că vântul împrăştiase toată 
ceața din spatele lor. Puteau fi văzuţi cu uşurinţă de la distanţă. 
Zak îşi împărţise echipa de terorişti în trei grupuri, fiecare 
pornind într-o altă direcţie, iar grupul care o luase spre vest îi 
zărise pe cei doi fugari. 

Sus, pe coastă, Pitt zări un alt banc de ceaţă care se întindea 
în faţa lor. Dacă puteau să se ferească încă un minut din calea 
gloanţelor, se puteau ascunde din nou. 

— Tipii ăştia încep să mă enerveze, spuse Giordino cu 
respiraţia întretăiată, în timp ce grăbeau amândoi pasul. 

— Din fericire şi ursul polar e de acord cu tine, răspunse Pitt. 

O altă rafală de gloanţe se abătu în direcţia lor, la mică 
distanţă de ei. Posesorii armelor trăgeau în ţintele aflate în 
mişcare şi se aflau suficient de aproape cât să îi poată nimeri cu 
un glonţ mai norocos. Grăbindu-se să se ascundă în ceaţă, Pitt 
studie creasta din stânga. Stânca se prelungea către o albie, mai 
lată decât ravena precedentă. Era plină de bolovani şi de gheaţă, 
dar ceva mai uşor de escaladat. 

— Hai să încercăm să trecem prin ravena asta când se lasă 
ceața, rosti el gâfâind. 

Giordino încuviinţă din cap şi amândoi se îndreptară spre zidul 
de ceaţă, care era la încă cincizeci de metri de ei. O altă rafală 
de gloanţe se abătu asupra lor, de data asta extrem de aproape. 
Trăgătorii se opriseră din urmărire, pentru o mai mare precizie. 

— Nu cred c-o să reuşim să scăpăm, spuse Giordino cu 
jumătate de gură. 

Se aflau foarte aproape de ravenă, dar ceața era încă la 
distanţă. La câţiva metri în faţă, Pitt zări o lespede verticală 
acoperită de gheaţă, care ieşea din râpă. Arătă spre ea. 

Pe panta de deasupra capetelor lor începură să cadă bolovani 

şi pietriş, semn că trăgătorii îşi reglaseră tirul de artilerie. Se 
lăsară instinctiv pe vine, apoi se întinseră spre lespedea pe care 
o văzuseră şi se strecurară în spatele ei, în timp ce în direcţia lor 
se năpustea o ploaie de gloanţe. Se întinseră la pământ şi 
încercară să îşi menajeze plămânii, ţinându-şi respiraţia în aerul 
geros. Corpurile îi dureau din toate încheieturile şi se simțeau 
epuizați. Focurile de armă încetară şi, în cele din urmă, fură 
învăluiţi de norul de ceaţă. 

— Cred că ar trebui să ne căţărăm pe aici, spuse Pitt, 
încercând cu greu să se ridice în picioare. 

Ploaia de bolovani umpluse ravena, dar cărarea i se părea într- 
o parte destul de accesibilă. N 

Giordino încuviinţă, apoi se ridică şi păşi spre versant. Incepu 
să se cațere, dar observă la un moment dat că Pitt nu se mai 
mişcă. Se întoarse şi îl văzu cum stă holbându-se la lespedea din 
stâncă, în timp ce o freca puternic cu mâinile. 

— Poate nu-i chiar momentul potrivit să pierdem timpul 
admirând rocile, îl certă el. 

Pitt împinse placa spre peretele dealului, apoi îşi ridică 
privirea. 

— Nu e o rocă, spuse el încet, e o cârmă. 

Giordino se uită la Pitt ca la un nebun, apoi îi urmări privirea 
înspre ravenă. Deasupra era o masă de roci acoperită de un strat 
subţire de gheaţă. Cercetă cu şi mai mare atenţie dealul şi, la un 
moment dat, simţi cum îi cad fălcile de uimire. Nu era deloc o 
grămadă de bolovani. 

Deasupra lor, zidit în masa de gheaţă, se afla corpul de lemn 
al unei corăbii din secolul al nouăsprezecelea. 

Erebus se înălța semeţ ca o relicvă de mult uitată, dintr-o 
epocă demult apusă. Prinsă într-o banchiză care o separase de 
nava-soră, Erebus fusese târâtă spre țărm de un ghețar mamut, 
ce intrase în Strâmtoarea Victoria cu o sută şaizeci de ani în 
urmă. Epava refuzase să ajungă pe fundul mării şi sfârşise în 
acea ravenă, care se acoperise ulterior de gheţuri. 

Gheaţa învelise corpul navei şi îi cimentase bordul babord în 
râpa abruptă. Cele trei catarge erau încă în picioare, dar înclinate 
în diferite unghiuri şi încastrate într-un strat de gheaţă ce se 
continua pe un alt deal. Pe tribord şi pe punte era, în mod 
neaşteptat, foarte puţină gheaţă, ceea ce Pitt şi Giordino 
constatară când se căţărară pe viroagă şi săriră peste parapetul 
navei. Cei doi se simțeau de-a dreptul copleşiţi de faptul că se 
aflau şi păşeau la bordul corabiei ce navigase odinioară sub 
pavilionul lui Franklin. 

— Topeşte toată gheaţa de pe ea şi-o să arate ca şi cum ar fi 
gata să navigheze înapoi în Anglia, remarcă Giordino. 

— Dacă transportă niscaiva ruteniu, m-aş gândi c-ar trebui să 
treacă întâi prin Potomac, răspunse Pitt. 

— Eu aş pregăti nişte pături şi o sticlă de rom. 

Cei doi tremurau continuu, iar trupurile lor se luptau din greu 
ca să-şi menţină temperatura. Amândoi se simțeau letargici, iar 
Pitt ştia că era absolut necesar să găsească cât mai repede un 
adăpost cald. Păşi peste puţul scării de la pupa şi trase de o 
copertină din pânză zdrenţuită, întinsă peste bocaportul central. 

— Ai un foc? îl întrebă el pe Giordino în timp ce trăgea cu 
ochiul în interiorul întunecat al navei. 

Giordino îşi scoase bricheta Zippo şi i-o întinse. 

— Vreau să mi-o dai înapoi dacă vom găsi ceva trabucuri 
cubaneze la bord. 

Pitt cobori primul treptele înclinate, aprinzând bricheta când 
ajunse pe puntea inferioară. Zări două felinare atârnate pe un 
perete de compartimentare şi le aprinse fitilurile. In ciuda vremii 
care trecuse peste ele, lămpile încă ardeau cu putere, 
împrăştiind o lumină intensă pe coridorul cu lambriuri de lemn. 
Giordino găsi prin preajmă o lampă cu ulei de balenă, pe care o 
folosiră pentru a-şi lumina calea mai departe. 

Traversară coridorul şi zăriră la lumina lămpii o scenă bizară, 
cu elemente de film de groază. Spre deosebire de Terror, pe care 
domnea o curăţenie spartană, Erebus era un haos: lăzi, gunoaie 
şi tot felul de resturi erau împrăştiate de-a valma pe coridor. 
Peste tot zăceau căni de tablă aruncate şi peste toate domnea 
un miros de rom, precum şi alte diferite miasme şi miresme ceva 
mai atenuate. Şi mai erau şi nişte trupuri de oameni. 

Inaintară spre cabinele echipajului. Pitt şi Giordino erau 
aşteptaţi acolo de doi bărbaţi la bustul gol, care zăceau îngheţaţi 
pe punte. Unul avea jumătate de craniu zdrobit, iar lângă el se 
afla o cărămidă pătată de sânge. Celălalt avea un cuţit mare de 
bucătărie înfipt în cutia toracică. Erau îngheţaţi bocnă şi într-un 
stadiu excepţional de conservare, astfel că Pitt putea spune chiar 
şi ce culoare aveau ochii lor. Trecură apoi prin alte cabine, unde 
mai găsiră şi alte trupuri neînsufleţite, aproximativ în aceeaşi 
stare. Pitt observă chipurile chinuite pe care le aveau toţi, ca şi 
cum moartea lor se datorase cu totul altor cauze decât condiţiilor 
meteo. 

Pitt şi Giordino mai zăboviră o vreme analizând scenele 
terifiante, apoi se retraseră spre puţul scării şi coborâră pe 
ultima punte. Se opriră din căutarea ruteniului când ajunseră la 
magazia de haine. In depozit erau păstrate hainele groase pentru 
afară - ghete, jachete, căciuli şi şosete groase. Scotociră prin 
rafturi şi aleseră nişte haine din lână groasă pentru ofiţeri, care 
le erau apropiate ca măsură, apoi se îmbrăcară cu ele şi mai 
luară şi căciuli şi mănuşi. După ce se încălziră un pic, reveniră la 
cercetarea punţii. 

Ca şi cea de deasupra, puntea inferioară falsă era un dezastru 
din punct de vedere al ordinii. Butoaie şi containere de alimente 
goale erau îngrămădite unele peste altele, confirmând cantitatea 
mare ce hrănise altădată echipajul. Intrară în depozitul pentru 
băuturi, unde erau păstrate rezervele de alcool şi armele. In 
afară de un raft pe care se aflau ordonate nişte muschete, în 
restul magaziei era un talmeş-balmeş, cu butoiaşe de rom şi de 
brandy împrăştiate pe punte şi cu căni de tablă răsturnate peste 
tot. Inaintară spre pupa şi găsiră pe drum nişte containere mari, 
în care ar fi trebuit să se afle cărbune pentru motorul cu aburi al 
navei. Erau goale, dar Pitt remarcă ceva ce lucea cu sclipiri 
argintii şi aurii pe fundul unuia dintre containere. Luă una dintre 
bucăţile acoperite de praf şi observă că era prea grea ca să fie 
cărbune. Giordino văzu pe jos un sac mototolit din pânză groasă, 


344 


pe care scria BUSHVELD, AFRICA DE SUD. 

— L-au avut la bord, dar este evident că l-au dat la schimb 
inuiţilor, gândi Pitt cu voce tare, aruncând înapoi în butoi bucata 
de rocă. 

— Atunci nu ne mai rămâne decât să găsim jurnalul de bord şi 
să citim acolo care le-a fost sursa, spuse Giordino. 

De afară răzbătu un strigăt. 

— Se pare ca prietenii noştri s-au apropiat, spuse Giordino. Hai 
s-o întindem de-aici. 

Urcă prima treaptă a scării interioare şi constată că Pitt nu se 
grăbeşte să îl urmeze. Parcă îi vedea deja rotiţele din cap 
învârtindu-se. 

— Eşti de părere că trebuie să rămânem la bord, nu-i aşa? îl 
întrebă Giordino. 

— Da, pentru că eu cred că le putem oferi o primire extrem de 
călduroasă, răspunse Pitt concentrat. 

Flutură lampa cu ulei şi îl conduse pe Giordino înapoi în 
depozitul de băuturi. Aşeză lampa pe o ladă lungă acoperită de 
gheaţă şi luă una dintre muschetele Brown Bess pe care le 
ochise mai devreme. Se uită cu atenţie la ea şi constată bucuros 
că era ca nouă. 

— Nu e o armă automată, dar cred că ne poate ajuta, spuse el. 

— Cred că fostul proprietar n-o să se supere pe noi, răspunse 
Giordino. 

Pitt se întoarse, puţin derutat de răspunsul prietenului său. 
Giordino îi arătă lada pe care aşezase lampa. Pitt se apropie şi 
constată că nu era nicidecum o ladă, ci un sicriu de lemn, prins 
cu nişte potcoave de cai. Lumina lămpii pâlpâi peste o plăcuţă 
bătută în cuie în partea mai lată a sicriului. Pitt se aplecă şi 
curăţă gheaţa de pe aceasta, dezvăluind un şir de caractere 
pictate cu alb pe plăcuţă. Citi epitaful şi simţi un fior rece pe şira 
spinării. 

SIR JOHN FRANKLIN 


1786-1847 , 
SUFLETUL LUI APARȚINE MĂRII 

Zak aşteptase până când echipa lui de bodyguarzi se 
apropiase de Pitt şi de Giordino şi abia apoi se îndurase să plece 
de pe spărgătorul de gheaţă, care era atât de confortabil. Deşi 
nu era perfect convins că unul dintre cei doi este Pitt, instinctul îi 
spunea totuşi că nu se înşală. 

— Thompson şi White au dat de urma lor atunci când încercau 
să pătrundă în interiorul insulei, raportă unul dintre mercenarii 
care reveniseră pe navă. Pe țărm se află o navă veche şi cred că 
au intrat acolo. 

— O navă? întrebă Zak. 

— Da, un fel de corabie cu pânze. E prinsă într-o ravenă şi e 
acoperită cu gheaţă. 

Zak făcu ochii mari spre harta furată de la Co-op, care era 
întinsă pe masă. lar calculase greşit? Nu exista de fapt nici o 
mină şi tot ruteniul inuit provenea de pe o navă? 

— Duceţi-mă la corabie, lătră el. Mă ocup eu. 

Vântul bătea în rafale răzlețe, iar drumul pe gheaţă era 
obositor. Ceaţa de la sol începu să se risipească şi Zak putea 
acum să îi vadă pe câţiva dintre oamenii lui, mai jos pe coastă, la 
baza unei faleze abrupte. Nu se vedea nici o corabie şi începu să 
se întrebe dacă nu cumva echipa de securitate stătuse prea mult 
în frig. Se apropie de ravenă şi atunci zări corpul masiv al navei 
Erebus ieşind din peretele dealului. Rămase mut de uimire, însă 
atenţia îi fu distrasă de unul dintre oamenii săi. 

— Urmele duc spre râpă. Suntem destul de siguri că s-au vârât 
în corabie, i se adresă un bărbat ştirb, pe nume White. 

— la-ţi doi oameni şi urcați la bordul ei, răspunse Zak, timp în 
care ceilalţi cinci oameni se strângeau în jurul lui. Restul 
împrăştiaţi-vă pe plajă, în caz că vor să fugă pe acolo. 

White alese doi oameni şi începură cu toţii să urce pe viroagă, 
cu Zak în spatele lor. Terenul plin de bucăţi de gheaţă se termina 
la câţiva metri de puntea superioară, după care trebuiau să se 
caţere pe peretele navei şi să sară peste balustradă. White 
escaladă primul, cu arma pe umăr. Apucă să îşi treacă un picior 
peste balustradă şi, în momentul în care atinse puntea, zări în 
faţa lui un bărbat brunet, care urca prin puţul scării cu un braţ 
plin de muschete vechi. 

— Stai pe loc! ţipă White pe un ton autoritar. 

Dar Pitt nu se opri. 

In clipa următoare se repeziră amândoi să ducă arma la ochi, 
ca într-o competiţie mortală. White avea avantajul unei arme mai 
mici, dar stătea într-o poziţie dubioasă, cu doar un picior pe 
punte. Apucă tocul pistolului şi roti butoiaşul, dar - din cauză că 
se grăbi prea tare - apăsă pe trăgaci înainte să ţintească. 
Gloanţele se înfipseră în punte, într-o porţiune acoperită cu 
gheaţă de lângă puţul scării, după care se auzi o altă 
împuşcătură, de data asta mai tare. 

Cu un sânge la fel de rece precum gheaţa care ţinea captivă 
nava, Pitt dăduse drumul tuturor armelor, cu excepţia uneia, apoi 
sprijinise patul muschetei Brown Bess pe umăr. Gloanţele 
ricoşaseră în jurul lui în timp ce el îndrepta ţeava lungă spre 
celălalt trăgător, apoi apăsă pe trăgaci. Pitt avu senzaţia că 
trecuseră minute bune până ce capsa detonantă aprinse 
încărcătura de praf de puşcă, iar bila de plumb ieşi din gura 
armei. 

La distanţă mică, muscheta Brown Bess avea o precizie fatală, 
iar Pitt ţinti cu atenţie. Bila de plumb îl nimeri pe White sub 
claviculă, iar în urma impactului căzu pe spate peste balustradă, 
prăbuşindu-se pe pământul îngheţat până la picioarele lui Zak. 
Se uită spre el cu o privire confuză, apoi îşi dădu duhul. 

Zak trecu cu nepăsare peste el şi îi smulse din mână pistolul 
Glock. 

— Puneţi mâna pe ei, le spuse el printre dinţi celorlalţi doi, 
fluturându-şi arma spre navă. 

Schimbul de focuri era ca un joc mortal de-a şoarecele şi 
pisica. Pitt şi Giordino ieşeau pe rând din puţul scării şi trăgeau 
două-trei focuri, după care se ascundeau când era rândul 
armelor automate. Pe deasupra punţii plutea un fel de nor din 
praf de puşcă ars şi nici unul dintre beligeranţi nu avea 
vizibilitate bună. Toţi trăgeau la întâmplare. 

Pitt şi Giordino improvizaseră un spaţiu de reîncărcare la baza 
puţului şi trăgeau pe rând, în timp ce unul dintre ei încărca 
armele. Pitt găsise un poloboc în depozitul băuturilor, ce conţinea 
cam două kilograme de praf de puşcă şi îl adusese pe puntea 
inferioară. Din butoiaş, praful de puşcă se vărsa în nişte ploşti, 
apoi din acele ploşti turnau pulberea în muschete, în arme de 
vânătoare şi în pistoale cu percuție. Pe vremuri, procesul de 
încărcare necesita un timp destul de îndelungat - pulberea era 


347 


turnată în butoiaşul armei şi îndesată cu o vergea specială, apoi 
se introduceau o bucăţică de plumb şi un strat de vată, după 
care se îndesa din nou totul cu vergeaua. Incărcarea unei 
muschete cu ţeavă lungă dura jumătate de minut, dar - după ce 
exersară un pic - şi Pitt şi Giordino reuşiră s-o facă în mai puţin 
de cincisprezece secunde. leşeau apoi din capul scării, pe rând 
sau amândoi în acelaşi timp şi trăgeau, încercând să-i ia prin 
surprindere pe adversari. 

In ciuda faptului că aveau arme mult mai performante, Zak şi 
oamenii lui nu se descurcau prea bine. Se văzuseră nevoiţi să se 
caţere pe navă şi să sară peste balustradă, apoi să se pitească în 
timp ce încercau să ţintească cu armele. Pitt şi Giordino le 
reperau cu uşurinţă mişcările şi trăgeau spre balustradă, aşa că, 
în curând, cei care încercaseră să urce la bord aveau palmele 
însângerate din cauza aşchiilor. Zak trecu în faţa celorlalţi doi şi 
se lipi de balustrada exterioară. Intr-o pauză scurtă din schimbul 
de focuri, el le şopti: 

— După ce se opresc, ne ridicăm şi tragem toţi deodată. 

Cei doi  încuviinţară din cap, apoi aşteptară ascunşi 
următoarea repriză. Era rândul lui Pitt să tragă; se ghemui în 
vârful scării, având pe trepte o puşcă cu cremene de rezervă şi 
încă două muschete în poală. Puse una dintre muschete pe umăr 
şi se uită spre marginea punţii, scanând parapetul prin urma de 
fum rămasă de când trăsese Giordino. Zări un hanorac negru şi 
trase în direcţia acestuia. Mai aşteptă un pic, dar omul nu se mai 
ridică. Decise să mai tragă totuşi pentru a testa rezistenţa 
parapetului şi ţinti un pic mai jos decât prima dată. 

Glonţul de plumb străpunse lemnul vechi şi intră în gamba 
celui din spatele său. Apucase însă să se ridice să tragă, iar la 
trei metri de el se ridică şi cel de-al doilea trăgător. 

Pitt îi zări totuşi la timp pe amândoi şi apucă să se retragă în 
puț. Incepu să coboare, apoi se întoarse să înhaţe arma lăsată pe 
treaptă. Rămase ascuns sub punte, cu mâna înarmată îndreptată 
în sus. Roti butoiaşul armei, îl îndreptă spre capul bărbatului care 
se apropia şi apăsă pe trăgaci. 

Pe punte se auzi o explozie de gloanţe, urmată de o ploaie de 
schije. Avea impresia că una dintre mitraliere se oprise din tras, 
în timp ce o alta împroşca cu gloanţe puţul scării. Se retrase uşor 
ameţit, pe puntea inferioară, unde Giordino pregătise alte două 
pistoale de lemn şi o puşcă de vânătoare Purdey. 

— Cred că l-am nimerit pe unul dintre ei. 

Giordino se opri brusc, văzând o baltă de sânge la picioarele 
lui Pitt. 

— Eşti rănit. 

Pitt privi în jos, apoi îşi ridică braţul drept. Pe mânecă se 
zărea, în dreptul antebraţului, o gaură în formă de V, din care 
curgea destul de mult sânge. Pitt strânse pumnul în care încă 
mai ţinea pistolul. 

— N-a nimerit osul, spuse el. 

Işi dădu jos haina de lână, iar Giordino îi rupse mâneca 
puloverului. Antebraţul îi era găurit în două locuri, dar aparent 
gloanţele nu nimeriseră osul sau vreun nerv. Giordino improviză 
câteva fâşii cu care îi legă strâns rănile, apoi îl ajută să se 
îmbrace la loc. 

— Incarc armele, spuse Pitt, în timp ce culoarea îi revenea în 
obraji. 

Rânji spre Giordino şi îl privi hotărât în ochi. 

— Du-te şi fă-i praf! 

Zak rămăsese ascuns după parapet atunci când cei doi se 
ridicaseră şi trăseseră. li folosise drept paravan, apoi se ridicase 
şi sărise peste balustradă, alergând pe punte către arborele 
trinchet. Se uitase spre pupa, dar nu putea trage direct spre 
tambuchiul care acoperea puţul scării, din cauza grămezii de 
gheaţă din mijlocul punţii, ce se înălța ca o barieră între cele 
două poziţii. 

Situaţia era absurdă, după părerea lui - nu putea să se lupte 
cu nişte oameni înarmaţi cu puşti vechi de un secol şi jumătate. 
Le admira însă şiretenia şi perseverenţa, calităţi pe care nu le 
prea văzuse la oamenii lui de pază. Căută cu privirea un alt loc în 
care ar fi putut să se ascundă şi să tragă, dar - negăsind nici 
unul - se hotărî să caute o intrare spre punţile inferioare. Ochi 
bocaportul de la prora, dar era îngropat sub jumătate de metru 
de gheaţă şi nici nu exista un puț al scării la prora. Işi îndreptă 
privirea în sus şi remarcă faptul că arborele trinchet era înclinat 
ciudat. Unul dintre stâlpii de susţinere ai catargului se înfipsese 
în dealul de lângă şi-l strâmbase spre tribord. Catargul greu 
fusese smuls parţial, făcând o gaură în punte de aproximativ 
jumătate de metru. 

Dacă Zak ar fi fost atent la schimbul de focuri, ar fi fost martor 
la moartea celui de-al doilea om al său şi poate şi-ar fi schimbat 
planul. El anticipase însă următoarele trei mutări, aşa că îşi băgă 
pistolul în buzunar, apoi cobori prin spărtură şi sări pe puntea de 
dedesubt. 

Giordino scoase cu prudenţă capul prin tambuchi şi privi 
repede peste margine. Pe punte era linişte şi nu văzu nici o 
mişcare. Apoi auzi un strigăt, dar nu de la bordul corabiei. Trase 
siguranţa pistolului, îşi făcu avânt şi sări spre parapet. 

In exteriorul navei zări două trupuri, care zăceau cu faţa în 
gheaţă. Primul era White, care rămăsese cu ochii deschişi, iar în 
dreptul pieptului avea o baltă de sânge. Lângă el se afla un alt 
trăgător, cu o gaură mare în frunte, făcută de Pitt în ultima sa 
intervenţie. Giordino mai văzu şi un al treilea om pe plajă, cel 
care strigase după ajutor. Işi târa fără vlagă un picior, lăsând în 
urma lui o dâră de sânge. 

Giordino auzi un zgomot în spatele lui şi se întoarse atât cât să 

îl vadă pe Pitt urcând treptele destul de nesigur pe el, cu pistolul 
în mâna nerănită şi cu muscheta pe umăr. 

— Am reuşit să-i speriem? întrebă el. 

— Mulțumită faptului că eşti un ţintaş de elită, răspunse 
Giordino, arătând spre cei doi bărbaţi doborâţi. Aş zice c-ai 
câştigat concursul local de tras la ţintă. 

Pitt privi corpurile neînsufleţite ale celor doi, fără să simtă 
pentru ei prea multă compasiune. Deşi ideea de a ucide pe 
cineva nu îi plăcea deloc, nu avea nici un fel de milă pentru 
asasinii plătiţi şi mai cu seamă pentru cei care avuseseră un 
amestec în scufundarea navei Narwhal. 

— Cred că mai au ceva colegi pe plajă, spuse el. Vor reveni cu 
forţe proaspete. 

— Aşa m-am gândit şi eu, răspunse Giordino. 

Se uită la mâneca însângerată a lui Pitt, apoi îi spuse 
îngrijorat: 

— Fără supărare, dar n-am chef să transform barca asta 
bătrână în câmpul de luptă de la Alamo. 

— Crezi c-avem şanse mai mari să ieşim prin ravenă? 

Giordino dădu afirmativ din cap. 

— Cred c-a sosit momentul să părăsim incinta. Ceilalţi ar 
putea să aştepte să se întunece şi să ne atace atunci sau şi mai 
rău, ar putea să dea foc hardughiei ăsteia. Nici pe puşcoacele 
astea nu mai putem să ne bazăm prea mult. Or să ne împresoare 
încet şi cu precauţie de data asta, dar între timp noi putem să 
urcăm dealul. Putem să luăm cu noi o grămadă de arme şi de 
praf de puşcă, cu care să-i ţinem la o oarecare distanţă. Să 
sperăm că în cele din urmă vor renunţa să ne mai urmărească şi 
ne vor lăsa să murim singuri de frig, adăugă el cu un aer 
caraghios. 

— O să mai avem nevoie de ceva, remarcă Pitt. 

— Nici nu-mi vine să cred că încă n-ai fugit de aici cu el între 
dinţi, răspunse Giordino zâmbind. Cheia întregii tevaturi. Jurnalul 
corabiei. 

Pitt dădu scurt din cap, sperând că îl vor găsi şi că paginile 
acestuia vor conţine suficiente explicații pentru toate 
întâmplările nefericite care avuseseră loc. 

— Stai şi odihneşte-te, mă duc eu să-l caut, spuse Giordino, 
îndreptându-se spre scară. 

— Nu, mă duc eu, răspunse Pitt, masându-şi braţul rănit. N-aş 
putea să trag prea bine cu puşca din cauza aripii ăsteia rănite. 

Îşi dădu jos de pe umăr muscheta şi i-o întinse lui Giordino, 
apoi îi dădu şi pistolul. 

— Du-te şi trage în ei până le vezi albul ochilor. 

Pitt cobori scara, simțindu-se cam ameţit din cauza sângelui 
pierdut. Se deplasă spre pupa, trecând prin coridorul care ducea 
la cabinele ofiţerilor, luminat de felinarele pe care le aprinseseră 
mai devreme. În cele din urmă rămase în beznă, ajuns într-o 
zonă pe care nu apucaseră încă să o exploreze. Se admonestă în 
gând fiindcă uitase să ia cu el lampa cu ulei de balenă şi era pe 
cale să se întoarcă, când observă în întuneric o lumină foarte 
slabă. Inaintă câţiva paşi şi văzu o lumină pâlpâitoare în capătul 
coridorului, pe care el şi Giordino nu o aprinseseră. 

Merse în vârful degetelor până aproape de capătul pasajului, 
care se deschidea în cabina căpitanului. Pitt zări flacăra unei 
lumânări şi umbrele reflectate de aceasta pe pereţi, lungi şi 
negre. Crăpă uşa şi se uită înăuntru. 

Cu dinţii sclipind în lumina de culoarea chihlimbarului, Clay 
Zak îşi ridică privirea de la masa-aflată în centrul camerei, cu un 
zâmbet maliţios. 

— Hai, intră, domnule Pitt, spuse el cu răceală. Te aşteptam. 

La zece metri de marginea banchizei de gheaţă, o focă cu 
barbă se juca în apele verzi, în căutarea unui cod de Arctica 
rătăcit. Mamiferul cu blană gri zări ceva care ieşea din apă şi se 
duse să vadă ce este. Dădu cu botul mustăcios de obiectul 
metalic negru, constată că nu e nimic de mâncare, apoi se 
întoarse şi înotă mai departe. 

La douăzeci de metri sub apă, comandantul Barry Campbell 
chicoti la apariţia animalului. Focaliză apoi lentilele periscopului 
de cercetare 18 asupra spărgătorului de gheaţă roşu aflat la 
patru sute de metri depărtare şi examină cu atenţie nava. Se 
îndepărtă apoi de periscop şi îi făcu un semn cu mâna lui Bill 
Stenseth, care stătea şi el în camera de control înghesuită a 
navei de război Santa Fe. 

Stenseth îl simpatizase imediat pe energicul căpitan al 
submarinului. Blond şi bărbos, cu o sclipire în privire şi cu 
zâmbetul mereu pe buze, Stenseth îl vedea pe Campbell ca pe 
un Moş Crăciun mai tânăr, înainte de a face burtă şi de a albi. 
Aflat în marină de douăzeci de ani, jovialul Campbell acţiona 
întotdeauna cu discernământ. Nu ezitase nici o clipă atunci când 
Stenseth îi ceruse să facă tot posibilul să îi caute pe Pitt, pe 
Giordino şi submersibilul lor. Campbell se îndreptase imediat 
spre sud, pornind tot echipamentul electronic necesar. Când în 
zonă fusese detectat spărgătorul de gheaţă, Campbell ordonase 
scufundarea, pentru a nu fi observați. 

Stenseth se apropie de periscop şi privi prin ocularul dublu. 
Prin lupele lui, imaginea periscopului era extrem de clară. 
Stenseth cercetă cu atenţie prora spărgătorului, surprins că, din 
cauza vitezei pe care nava o avusese în momentul impactului cu 
Narwhal, stricăciunile nu fuseseră mai mari. 

— Da, sir, acesta este vasul care a dat peste noi, rezumă el. 

Se concentră apoi asupra unui bărbat îmbrăcat în negru, care 
se apropia pe jos de vas. Il urmări şi observă că pe plajă mai 
erau şi alţii, îmbrăcaţi la fel. 

— Sunt mai mulţi bărbaţi pe țărm, îi spuse el lui Campbell. 
Cred că sunt înarmaţi. 

— Da, i-am văzut şi eu, răspunse Campbell. Roteşte periscopul 
spre dreapta la nouăzeci de grade, îi sugeră el. 

Stenseth se conformă, rotind dispozitivul până când în vizor îi 
apăru un obiect galben neclar. Reglă lentilele, simțind deja un 
nod în gât. Era Bloodhound, prins în marginea banchizei şi cu 
trapa de deasupra deschisă. 

— Acela este submersibilul nostru. Cred că oamenii noştri, Pitt 
şi Giordino, au debarcat, spuse el, ridicând uşor vocea. 

Se ridică şi îl privi pe Campbell. 

— Căpitane, bărbaţii aceia de pe spărgător mi-au scufundat 
nava şi au încercat să-i omoare pe membrii echipajului de pe 
Polar Dawn. O să-i omoare şi pe Pitt şi pe Giordino, dacă nu 
cumva au făcut-o deja. Trebuie să vă rog să interveniţi. 

Lui Campbell îi mai pieri din zâmbet. 

— Căpitane Stenseth, noi navigăm în apele Strâmtorii Victoria 
strict pentru misiuni de tipul „caută şi salvează”. Ordinele mele 
sunt clare. Nu voi angaja forţe militare canadiene în nici o 
situaţie. Orice abatere necesită aprobare de la superiori, iar 
răspunsul vine în douăzeci şi patru de ore. 

Căpitanul submarinului răsuflă prelung, apoi îi zâmbi cam 
strâmb lui Stenseth, în timp ce ochii îi scăpărau. 

— Pe de altă parte însă, dacă îmi spuneţi că doi dintre oamenii 
noştri sunt daţi dispăruţi, atunci intră în atribuţiile mele să 
autorizez o misiune de căutare şi de salvare. 

— Da, domnule, răspunse Stenseth, înțelegând unde bate. 
Cred că doi dintre membrii echipajului Marwhal sunt fie la bordul 
spărgătorului de gheaţă, în aşteptarea noastră, fie pe țărm 
undeva, fără hrană, haine sau adăpost şi au nevoie de ajutorul 
nostru. 

— Căpitane Stenseth, eu nu ştiu cine sunt oamenii ăştia, dar 
cu siguranţă nu arată şi nici nu se comportă ca soldaţii 
canadieni. O să mergem să vă aducem înapoi băieţii de la NUMA. 
lar dacă aceşti clovni au de gând să intervină şi să nu ne lase să 
ne facem treaba, vă garantez că îşi vor dori să n-o fi făcut 
vreodată. 

x x x 

Rick Roman nu voia să accepte un refuz. Deşi el şi trupa lui de 
comando avuseseră de suferit cât stătuseră închişi pe barjă, 
ştiau că povestea nu se terminase aici. Apoi, printre membrii 
echipei SEAL de la bordul submarinului se zvonise că trebuie să 
se pregătească pentru o misiune de căutare a lui Pitt şi Giordino, 
iar Roman insistase pe lângă căpitanul de pe Santa Fe să le 
permită să participe. Recunoscând că nu are suficienți oameni, 

Campbell acceptase, deşi cu strângere de inimă. Pentru a-l 
recompensa însă, îl pusese pe Roman în fruntea 
comandamentului care urma să urce la bordul spărgătorului de 
gheaţă. 

Roman făcuse o baie fierbinte, primise haine uscate şi 
mâncase de două ori la cantina ofiţerilor, aşa că se simţea acum 
din nou o fiinţă umană. Se echipă cu o uniformă albă de soldat, 
apoi se întâlni cu echipa proprie şi cu soldaţii SEAL în sala de 
mese. 

— V-aţi fi gândit vreodată că urmează să participaţi la o 
operaţiune militară amfibie de la bordul unui submarin nuclear? îl 
întrebă el pe Bojorquez. 

— Nu, domnule. Sunt şi voi fi un om de uscat. Deşi, după ce 
am gustat mâncarea pe care o servesc aici la bord, am început 
să-mi reconsider opţiunea de a mă alătura armatei. 

Comandantul Campbell se afla în camera de control, cu un 
etaj mai sus, scufundând Santa Fe spre marginea banchizei de 
gheaţă. Ochise câteva movile mai mari după care s-ar fi putut 
ascunde şi care erau la o oarecare distanţă faţă de spărgător. 
Cobori periscopul, îi urmări pe ofiţerii scafandri cum stabilizează 
submarinul sub gheaţă, apoi opri şi scoase submarinul la 
suprafaţă. 

Cu o precizie ieşită din comun, Santa Fe pătrunse doar câţiva 
metri în banchiză. Echipa lui Roman împreună cu doi soldaţi SEAL 
traversară rapid pasarela, ajungând pe banchiză. Cinci minute 
mai târziu, submarinul se făcu nevăzut, dispărând ca o fantomă 
a adâncurilor. 

Soldaţii se despărţiră - cei doi SEAL se îndreptară spre 
Bloodhound, iar Roman împreună cu oamenii lui spre spărgătorul 
de gheaţă. Nava se afla la aproximativ opt sute de metri, iar 
suprafaţa gheții era destul de plată, cu doar câteva moviliţe după 
care s-ar fi putut ascunde. Inaintară metodic, dinspre mal, apoi 
înconjurară prova pentru a evita zona spartă de aceasta. Roman 
zări scara exterioară de pe partea stângă a corpului navei, apoi 
se apropiară cu toţii la mai puţin de douăzeci de metri şi se 
ascunseră în spatele unei ridicături. În câteva secunde, pe scară 
coborâră doi bărbaţi îmbrăcaţi cu hanorace negre, care se 
îndreptară spre țărm fără ca măcar să arunce o privire spre 
Roman şi spre oamenii lui. 

Aflaţi pe poziţii sigure, Roman şi echipa sa aşteptau în bătaia 
vântului. 

Marinarul de punte care făcea de cart pe puntea lui Otok fu 
primul care remarcă ceva suspect. 

— Domnule, îl chemă el pe căpitan, e ceva acolo care sparge 
gheaţa, la travers babord. 

Căpitanul, care tocmai îşi bea cafeaua în cabina sa, fu vizibil 
enervat de aflarea acestei veşti şi se ridică încet, îndreptându-se 
spre fereastra de la babord. Văzu cu propriii ochi cum o masă de 
gheaţă mare cât o casă se ridică şi se năruieşte, la suprafaţă 
ieşind două tuburi gri. Imediat zări ieşind corpul negru al 
submarinului Santa Fe, împrăştiind cioburi de gheaţă în toate 
direcţiile. 

Submarin de atac din clasa Los Angeles 688-l, Santa Fe fusese 
modificat pentru operaţiuni sub gheaţă. Corpul îi era ranforsat, 
dispunea de aripi de planare şi de o capsulă în care se aflau 
periscoapele, antenele şi snorkelul, putând penetra cu uşurinţă 
un strat de gheaţă de un metru. Aflat la aproximativ cincizeci de 
metri de babordul lui Otok, corpul de oţel al submarinului Santa 
Fe ieşise pe toată lungimea sa de nouăzeci de metri prin 
banchiză. 

Căpitanul lui Otok rămase cu privirea pironită, nevenindu-i să 
creadă că în faţa lui apăruse un asemenea vas de război. Zări 
apoi cum mai mulţi bărbaţi îmbrăcaţi în alb şi cu mitraliere 
dădură buzna afară din submarin şi simţi că mintea i-o ia razna. 
Se mai linişti puţin când observă că oamenii înarmaţi se 
îndreptau spre insulă şi nu spre nava lui. 

— Repede, ridică scările, strigă el la marinarul de punte. Se 
întoarse apoi spre operator şi se răţoi la el: Alertează toate 
forţele de securitate aflate la bord. 

Era însă prea târziu. In secunda următoare, uşa castelului 
central se deschise şi trei siluete albe preluară comandă. Inainte 
să poată reacţiona, asupra lui era deja îndreptată o armă. Ridică 
automat mâinile în semn că se predă, apoi se uită fix în ochii 
căprui ai celui care îndreptase arma spre el. 

— De unde... de unde aţi apărut? se bâlbâi el. 

Rick Roman îi întoarse privirea, apoi îi zâmbi rece. 

— Eu vin din congelatorul magaziei pe care v-aţi hotărât s-o 
scufundaţi ieri noapte. 

Zak se aşezase confortabil la capătul mesei masive de lemn 
din centrul cabinei căpitanului. La lumina pâlpâitoare a 
felinarului, în mijlocul mesei se vedea un volum gros învelit în 
piele. In faţa lui Zak se afla un teanc de plăcuţe de sticlă, de 
mărimea unor vederi folosite pe vremuri ca negative foto. La 
câţiva centimetri de mâna sa dreaptă stătea ostentativ pistolul 
Glock. 

— Remarcabilă corabie, spuse Zak, am găsit foarte multe 
documente şi consemnări interesante. 

— Erebus a fost foarte aproape să devină prima corabie care 
reuşea să traverseze Pasajul de Nord-Vest, Clay, răspunse Pitt. 

Una dintre sprâncenele lui Zak se ridică o fracțiune de 
secundă, la auzul propriului nume. 

— Văd că ţi-ai făcut temele. De fapt, nici nu mă mir. Eşti o 
persoană deosebită, am aflat asta pe parcurs. Şi foarte 
perseverentă. 

Pitt îl privea fix pe Zak, supărat că nu-şi luase cu el o armă. N- 
avea nici o şansă în faţa asasinului, rănit cum era şi cu mâinile 
goale. Poate dacă trăgea suficient de timp, Giordino ar fi pornit 
să îl caute şi ar fi adus cu el şi un pistol. 

— Mi-e teamă că tot ce-am aflat eu despre Clay Zak este 
faptul că îi place să slugărească şi să ucidă oameni nevinovaţi, 
spuse Pitt cu răceală. 

— Plăcerea nu intră în discuţie aici. Ai putea să-i spui 
„îndatorire de serviciu”. 

— Şi, mai exact, ce serviciu ai tu încât să merite să faci orice 
pentru ruteniu? îl întrebă Pitt. 

Zak pufni cu dispreţ. 

— Pentru mine aproape că este doar un metal lucios. Pentru 
şeful meu însă este cu mult mai valoros. Şi, în mod evident, are o 
valoare strategică pentru ţara ta. Dacă cineva poate împiedica 
folosirea lui în centralele de fotosinteză artificială, atunci şeful 
meu rămâne un om extrem de bogat; iar dacă poate monopoliza 
furnizarea de ruteniu, atunci o să fie şi mai bogat. 

— Mitchell Goyette are deja mult mai mulţi bani decât ar 
putea cheltui în viaţa asta, însă lăcomia asta patologică a lui 
riscă să afecteze milioane de oameni din întreaga lume. 

— Oh, eşti şi sentimental, spuse Zak, pufnind în râs. Ăsta-i un 
semn de slăbiciune. 

Pitt nu îl băgă în seamă, încercând în continuare să tragă de 
timp. Zak părea că nu remarcase - sau poate că nu îi mai păsa - 
că nu se mai auzeau focuri de armă de deasupra sau poate 
presupunea că Giordino fusese ucis. 

— Ce păcat că ruteniul nu există cu adevărat! E doar un mit, 
spuse Pitt. In cele din urmă, iată că eforturile amândurora au fost 
în van. 

— Ai verificat bine toată corabia? 

Pitt încuviinţă din cap. 

— Aici nu-i nici urmă de ruteniu. 

— Ai dedus foarte bine că minereul inuit provenea de pe un 
vas. Cum ai ajuns însă la concluzia asta? Eu căutam o mină pe 
insulă. 

— Informaţiile înregistrate la Miners Co-op, pe care ai omis să 
le furi, se refereau la minereu numindu-l „kobluna negru”. 
Numele şi data corespundeau perioadei în care Erebus naviga 
sub comanda lui Franklin, dar uite că şi eu m-am înşelat, minţi 
Pitt. 

— A, da, decrepiţii ăia de la Miners Co-op! Se pare că au reuşit 
să ia tot ruteniul care se afla la bord. Subliniez faptul că a fost la 
bord, adăugă el, sfredelindu-l cu privirea. 

Zak luă unul dintre negativele de sticlă şi îi făcu vânt spre Pitt. 
Acesta îl ridică şi îl studie la lumina lumânării. Era un dagherotip, 
obţinut prin prima tehnică reuşită de imortalizare din istoria 
fotografiei, când imaginea expusă era capturată pe o suprafaţă 
argintată, apoi închisă într-o carcasă cu pereţi de sticlă. Pitt îşi 
aduse aminte că Perlmutter îi menţionase în treacăt că Franklin 
avusese la bord un aparat de dagherotipie în timpul expediției. 
Placa pe care o ţinea în mână reprezenta un grup de oameni de 
pe Erebus, care încărcau pe navă nişte saci grei ce păreau 
umpluţi cu ceva roci. In fundal, în spatele corăbiei, se vedea 
întinderea de gheaţă, semn că mineralul fusese găsit undeva 
prin Arctica. 

— Logica ta a fost corectă până la un punct, spuse Zak. 
Minereul s-a aflat la bordul acestei corăbii, deci întrebarea unde 
a fost găsit rămâne în continuare fără răspuns. 

Se întinse spre mijlocul mesei şi bătu uşor cu palma coperta 
jurnalului. 

— Căpitanul a fost destul de drăguţ încât să lase jurnalul la 

bord, continuă Zak cu infatuare. Sursa ruteniului trebuie să fie 
menţionată în paginile lui. Cam cât crezi că valorează jurnalul, 
domnule Pitt? Un miliard de dolari? 

Pitt dădu din cap, profund dezgustat. 

— În nici un caz vieţile sacrificate până acum. 

— Sau vieţile care vor fi sacrificate de-acum încolo? adăugă 
Zak cu un zâmbet diform. 

Liniştea fu întreruptă de răpăitul gloanţelor trase de o 
mitralieră. Zgomotul se auzea, în mod ciudat, de la depărtare şi 
nu de pe puntea de deasupra. Era mult prea departe pentru ca 
ţinta să fi fost corabia şi nici nu se auzea arma lui Giordino, care 
să fi tras şi el. Totodată, se puteau distinge două sunete diferite, 
semn că se trăgea cu două tipuri diferite de arme. Undeva în 
depărtare, spre mare, se ducea o bătălie între două tabere 
necunoscute. 

Pitt observă îngrijorarea de pe chipul lui Zak. Giordino nu îşi 
făcuse apariţia încă, dar Pitt concepuse între timp un plan de 
rezervă. Deşi simţea că în curând avea să leşine din cauza 
sângelui pierdut, ştia că venise timpul să acţioneze. Era poate 
ultima lui şansă. 

Se trase puţin mai în spate şi lăsă negativul de sticlă ceva mai 
jos, mimând că s-ar uita încă la el. Apoi se prefăcu că îl aruncă 
pe suprafaţa mesei, spre Zak, încercând să se mişte cât mai 
natural. in loc să atingă însă masa, placa zbură la câţiva 
centimetri pe deasupra, direct spre felinarul din mijlocul mesei. 

Placa grea de sticlă sparse gemuleţul felinarului, iar cioburile 
săriră în toate direcţiile; însă cel mai important - şi ceea ce 
intenţionase de fapt să facă - fu că lumânarea se stinse. În clipa 
următoare, cabina căpitanului fu complet învăluită în beznă. 

După ce lansase bucata de sticlă, Pitt se aruncase spre podea, 
rămânând cu un genunchi în spatele mesei. Zak nu era însă 
vreun amator. Asasinul plătit înşfăcase deja pistolul, dinainte 
chiar ca lumânarea să se stingă, după care trăsese spre capătul 
celălalt al mesei. 

Glonţul trecu pe deasupra capului lui Pitt, care apucă cu 
mâinile cele două picioare masive ale mesei şi o împinse cu forţă 
spre Zak. Asasinul mai trase două focuri, încercând să îl repereze 
pe Pitt prin încăpere la lumina de o fracțiune de secundă care 
apărea în momentul în care trăgea. işi dădu seama că Pitt 
împinge masa spre el, aşa că trase undeva deasupra acesteia şi 
încercă să se ridice de pe scaun. Țintea cu precizie, dar se mişca 

destul de greu. 

Gloanţele şuierară din nou la doar câţiva centimetri de capul 
lui Pitt şi se opriră în lemnul greu de mahon. Pitt continuă să 
înainteze spre Zak cu toată forţa, ascuns în spatele mesei, 
ignorând durerea din braţ şi ameţeala pe care o simţea. 

Marginea mesei îl lovi în plex pe Zak, care se prăbuşi înapoi în 
scaun. Plăcile de sticlă căzură peste el şi, timp de câteva 
momente, nu se mai auzi nici un foc de armă. Pitt continuă să 
împingă masa ca pe un berbec dreptunghiular, cu tot cu Zak. 
După câţiva metri, picioarele din spate ale scaunului se loviră de 
o ridicătură din punte. Pitt împinse iar masa cu putere, 
aruncându-l pe Zak pe spate şi izbindu-l cu putere de punte. Zak 
mai trase câteva focuri, nimerind tot masa. 

Pitt auzi bufnitura, dar abia după ce Zak mai trase de câteva 
ori spre el se convinse că acesta este la podea. Se afla acum în 
bătaia armei lui Zak, care putea trage nestingherit de sub masă, 
dar nu ezită şi îşi propti umărul în tăblia mesei, apoi - cu un efort 
supraomenesc - ridică masa şi o lăsă să cadă pe picioarele lui 
Zak. Aproape reuşise să răstoarne complet masa, când îşi simţi 
piciorul stâng îndoindu-se. intins pe spate, Zak mai trăsese trei 
gloanţe, după care reuşise să îşi elibereze picioarele. Două dintre 
gloanţe trecuseră razant pe lângă Pitt, dar cel de-al treilea îl 
nimerise în picior, pătrunzându-i în coapsă. Pitt îşi pierdu 
echilibrul pentru o clipă, apoi se sprijini cu tot corpul pe piciorul 
drept şi se întinse peste masă. 

Din păcate, întârzie câteva secunde. Zak se ridicase în 
genunchi şi împinsese masa într-o parte, anticipând următoarea 
mişcare a lui Pitt. În timp ce masa se clătina, Zak se ridică în 
picioare şi o împinse cu toată forţa într-o parte. 

Fără nici un punct de sprijin, Pitt fu aruncat cu masă cu tot, 
izbindu-se de rafturile de pe perete, ale căror vitrine se sparseră. 
Sunetul sticlei sparte răsună în toată încăperea, apoi Pitt se 
prăbuşi cu putere peste un cufăr. Căzu la podea, iar peste el 
ateriză cu o bufnitură surdă şi masa, care angrenase în drumul ei 
tumultuos toate rafturile de cărţi. Pitt se prăbuşi în final sub un 
morman de cărţi, rafturi din lemn masiv şi cioburi. 

Zak rămase lângă el, respirând din greu, dar stăpân pe 
situaţie, apoi îndreptă pistolul spre masă. Işi ciuli urechile, dar nu 
auzi nimic. Nici un geamăt şi nici o mişcare de sub mormanul sub 
care zăcea Pitt. Ochii i se obişnuiseră deja cu întunericul şi zări 
picioarele inerte ale lui Pitt care ieşeau de sub masă. Îşi îndreptă 

privirea spre propriile picioare, unde văzu jurnalul de bord al 
căpitanului. Il luă la piept, apoi se îndreptă cu precauţie spre 
coridorul slab luminat şi plecă fără să mai privească înapoi. 

Sus, pe punte, Giordino avea şi el probleme. După o pauză 
destul de lungă, observă trei siluete noi care veneau spre baza 
ravenei, pe partea ascunsă a acesteia. Se ghemui după parapet, 
aşteptând ca unul dintre ei să îi între în vizor, dar între timp auzi 
câteva focuri de armă de undeva din depărtare. Blocat de ravenă 
şi nevăzând nimic prin ceaţă, Giordino habar n-avea ce se 
petrece pe plajă; remarcă însă faptul că cei trei care se îndreptau 
spre el nici nu se întorseseră să vadă. li lăsă să se apropie mai 
mult, apoi sări pe după parapet şi trase asupra primului. Bărbatul 
se lăsă la pământ, dar glonţul îl atinse razant în haină. Cei trei îşi 
regândiră strategia şi începură să tragă pe rând, în timp ce 
avansau şi îi acopereau pe ceilalţi. Giordino îşi schimbă poziţia şi 
mai apucă să tragă câteva focuri, apoi se ascunse. Reuşise să îl 
rănească în picior pe unul dintre ei, dar ceilalţi doi se apropiaseră 
de corabie şi trăgeau simultan. Giordino rămase fără muniţie şi 
se văzu nevoit să se îndrepte spre puţul scării, întrebându-se de 
ce Pitt întârzie atât de mult. Concentrat la schimbul de focuri de 
pe punte, nu auzise împuşcăturile din cabina căpitanului. 

— Dirk, trebuie să reîncarc muschetele, ţipă el din capul scării, 
dar nu primi nici un răspuns. 

Ţinti către balustradă, apoi pregăti cele două pistoale cu 
percuție pe care le ţinea în poală. Mai avea de tras doar câteva 
gloanţe, apoi avea s-o încurce dacă Pitt nu se întorcea mai 
repede. 

In apropierea bazei scării îşi făcu apariţia o siluetă înaltă, care 
înainta încet printre armele antice împrăştiate pe punte. Bărbatul 
se uită în sus şi îl văzu pe Giordino la trei metri deasupra, 
sprijinindu-se de primele două trepte de sus şi cu privirea aţintită 
spre parapetul dinspre babord. Chiar dacă ar fi privit în jos, 
Giordino tot nu l-ar fi văzut pe Zak, care îl fixa cu privirea, din 
cauza luminii slabe. Zak se gândi să-şi lase gorilele să-şi facă 
treaba, apoi realiză că ar fi mai simplu să îl împuşte chiar el. 
Trecu jurnalul în mâna stângă, îşi înfipse bine călcâiele în podea 
şi ridică pistolul în direcţia lui Giordino. 

Nu auzi însă paşii târşâiţi care înaintau spre el dinspre coridor. 
Tresări însă cu putere la auzul unui strigăt plin de durere, care 
răsună prin tot coridorul, exact când se pregătea să apese pe 

trăgaci. 

— Al! 

Zak se întoarse, nevenindu-i să creadă. La cinci metri de el se 
afla Dirk Pitt, care arăta ca o stafie la lumina lumânării pe care o 
ţinea în mână. Faţa îi era plină de tăieturi de cioburi, iar pe frunte 
îi răsărise un cucui uriaş, mov. Mâneca dreaptă era purpurie, ca 
şi piciorul de altfel, iar în urma lui rămăsese o dâră de sânge. Nu 
avea nici o armă şi se sprijinea doar în piciorul drept, iar expresia 
feţei era cea a unui om în agonie. Rănit şi împuşcat, se uita la 
Zak cu cel mai mare dispreţ. 

— Tu urmezi, spuse Zak printre dinţi, apoi se întoarse să tragă 
în Giordino, care între timp îl auzise pe Pitt, dar nu ştia ce se 
întâmplă de fapt jos. 

Zak îndreptă din nou arma spre Giordino, dar atenţia îi fu 
distrasă de un fascicul de lumină care se îndrepta spre el. Se 
întoarse spre Pitt şi văzu că aruncase felinarul spre el. Convins că 
felinarul n-avea cum să îl nimerească, se uită spre Pitt şi dădu 
din cap în semn de batjocură, când felinarul se sparse la 
picioarele lui. 

E drept că felinarul nici măcar nu îl atinse. Atinsese în schimb 
puntea, la doar câţiva centimetri de butoiul de praf de puşcă pe 
care Pitt şi Giordino îl folosiseră mai devreme pentru a încărca 
muschetele. In graba lor, vărsaseră suficient praf de puşcă pe 
lângă ţevile armelor, astfel că podeaua se transformase într-o 
adevărată capcană mortală. Flacăra  felinarului aprinse 
instantaneu praful, iar picioarele lui Zak fură învăluite în flăcări şi 
fum. Instinctiv, Zak se dădu mai în spate, fără să ştie că se 
apropie şi mai mult de butoiul cu pulbere. O secundă mai târziu, 
flacăra ajunse la butoi şi totul explodă în jur. 

Explozia zgudui toată corabia, iar flăcările izbucniră prin puţul 
scărilor. Pitt fu aruncat la podea de suflul exploziei şi asupra lui 
căzu din nou o ploaie de schije; din fericire însă, haina groasă pe 
care o purta îl protejă. Cu urechile ţiuind, aşteptă câteva minute 
pentru ca fumul să se mai împrăştie, apoi urcă pe scară, 
înecându-se din cauza fumului. Pereţii de compartimentare 
fuseseră distruşi, iar în punte se căsca o gaură mare până în 
puntea cea mai de jos; în rest, corabia părea neatinsă. 

Pitt zări o gheată lângă gaura din podea şi constată cu groază 
că înăuntru rămăsese o bucată de picior. Işi ridică privirea spre 
proprietarul ghetelor, aflat la câţiva metri de el. 

Clay Zak fusese aruncat de suflul exploziei întâi prin puţul 

scării, după care corpul sfârtecat îi rămăsese lipit de trepte. 
Atârna cu capul în jos, iar privirea îi alunecase în gol. Pitt se 
apropie de asasin, fără să simtă nici un pic de milă. 

— Cred că acum ai aflat şi tu că nu e bine să arunci oamenii în 
aer, spuse el către corpul neînsufleţit, apoi se întoarse şi se uită 
în sus prin fumul gros. 

Forţa exploziei cauzate de praful de puşcă îl aruncase pe 
Giordino din capul scărilor, apoi îl azvârlise la doi metri şi 
jumătate pe punte. Cu hainele răvăşite, cu o senzaţie de arsură 
în plămâni şi cu tot corpul plin de schije şi de vânătăi, reuşise 
totuşi să rămână întreg. După ce norul gros de fum se evaporă, 
încercă să îşi revină din ameţeală. Capul îi zvâcnea şi urechile îi 
ţiuiau, dar reuşi să se rostogolească pe-o parte. Se şterse la ochi 
de praf şi, în secunda următoare, unul dintre bărbaţii îmbrăcaţi în 
negru îl trase de păr şi îl dădu cu capul de parapet. 

Giordino rămăsese fără nici o armă şi bărbatul observase 
acest lucru. Se ridică fără teamă, sări peste balustradă şi îl 
ameninţă cu mitraliera. 

Rafala fu destul de scurtă, doar patru-cinci gloanţe. Giordino 
abia auzi şuierul gloanţelor, din cauza urechilor care îi ţiuiau 
puternic. Văzu însă rezultatul. Nici un glonţ nu îl nimerise şi nici 
în podeaua de sub el nu era vreo gaură proaspătă. Chiar şi 
bărbatul care îl lovise se prăbuşise, lovit de gloanţe. Din gură i se 
prelingea un firicel de sânge, apoi se scurse încet după 
balustradă şi căzu cu zgomot peste parapet. 

Giordino amuţise şi stătea ascultând rafalele de mitralieră. De 
după parapet apăru apoi un alt chip, care îndreptă arma spre el. 
Acesta era însă îmbrăcat în alb şi purta o mască de culoarea 
fildeşului şi ochelari de protecţie, care îi acopereau toată faţa. În 
scurt timp i se mai alătură un individ, apoi se apropiară amândoi 
de Giordino, continuând să îl ţină sub ameninţarea mitralierelor. 

Giordino era prea concentrat la cei doi ca să îl mai remarce şi 
pe al treilea, care sărise peste parapet. Noul venit se uită spre 
Giordino, apoi strigă ceva la ceilalţi doi. Lui Giordino îi trebuiră 
câteva secunde pentru a descifra cuvintele. 

— Stai locului, locotenente, răcni cel de-al treilea, cu un 
accent texan familiar. E unul de-ai noştri. 

Cei doi soldaţi SEAL de pe Santa Fe se opriră brusc, dar nu 
lăsară jos armele până când Jack Dahgren nu veni în fugă lângă 
Giordino. Il ajută să se ridice, trăgându-l de haina groasă şi 
antică de pe el, apoi îl întrebă: 

— Intre timp te-ai înrolat în Marina Regală? 

— Ni s-a făcut un pic răcoare când am văzut că nu eşti prin 

preajmă, ca să ne aduci ceva de băut, îngăimă Giordino, mirat 
din cale-afară să îl vadă pe Dahgren. 

— Unde-i Dirk? 

— Era jos. Adică acolo de unde a venit explozia, răspunse el 
îngrijorat. 

Chircindu-se de durere, Giordino îl urmă pe Dahgren către 
gura tambuchiului şi priviră amândoi în jos. La câţiva metri mai 
jos, Giordino zări corpul ars şi fumegând al unui bărbat brunet 
întins pe trepte şi închise ochii. Rămase aşa cam un minut, iar 
când îi deschise, văzu că Dahgren şi soldaţii se strânseseră în 
jurul lui. Se uită din nou în jos şi văzu brusc o luminiţă ce părea 
că le face semn. În capătul scării stătea Pitt, plin de sânge şi de 
lovituri, uitându-se în sus spre prietenul lui. In mâini ţinea strâns 
un manuscris cu coperte de piele, uşor ars. 

— Are cineva un foc? întrebă el, cu un zâmbet schimonosit de 
durere. 

x x x 

Pitt fu transportat de urgență pe Santa Fe şi trimis la cabinetul 
medical de pe submarin, împreună cu Giordino. In pofida faptului 
că pierduse mult sânge, leziunile nu îi puneau viaţa în pericol, iar 
rănile îi fură rapid curățate şi bandajate. Deşi medicul militar îi 
ordonă să rămână în pat, Pitt făcu rost de o cârjă şi, o oră mai 
târziu, se plimba şchiopătând prin submarin, încercând să dea de 
echipajul lui Warwha/. Intră împreună cu Giordino în popota 
ofiţerilor, unde se aflau toţi cei trei căpitani, Campbell, Murdock 
şi Stenseth, care stăteau la masă şi discutau despre spărgătorul 
de gheaţă. 

— Voi doi n-ar trebui să fiţi în pat? îi întrebă Stenseth. 

— O s-avem destul timp să dormim pe drumul de întoarcere 
către casă, răspunse Pitt. 

Stenseth îl ajută să se aşeze pe un scaun, iar Campbell le 
aduse cafea, apoi începu fiecare să povestească prin ce trecuse 
şi ce descoperiri făcuse. 

— Ce faceţi băieţi, daţi cu banul să vedeţi cine pilotează 
spărgătorul? îi întrebă Giordino un pic mai târziu. 

— L-am controlat foarte amănunţit încercând să dăm de voi 
doi, răspunse Campbell. Nu intenţionam să îl confisc, dar aceşti 
domni tocmai mi-au povestit toate detaliile legate de implicarea 
navei în răpirea echipajului lui Polar Dawn şi în scufundarea 
navei Narwhal. 

— Şi ar mai fi ceva de aflat despre această navă, spuse Pitt. 

Al? 

Giordino le povesti despre stratul de vopsea gri de pe coca 
navei şi despre numărul cincizeci şi patru, scris cu vopsea albă, 
care se putea observa parţial. 

— Pun rămăşag pe ferma mea că acelaşi spărgător a distrus şi 
tabăra canadiană din Arctica, pe vremea când se dădea drept o 
fregată a marinei americane, spuse el. 

Campbell scutură din cap. 

— Oamenii ăştia sunt nişte maniaci periculoşi. Erau pe punctul 
să dea startul celui de-Al Treilea Război Mondial. Bănuiesc că n- 
avem încotro şi trebuie să-l ducem într-un port din apele Statelor 
Unite, cât mai repede cu putinţă. 

— Este cunoscut deja sub pavilion canadian, aşa că nu va fi 
greu să treacă prin pasaj, spuse Pitt. 

— In plus, aveţi la dispoziţie doi căpitani, care ar dori să ducă 
nava pe drumul de întoarcere, adăugă Stenseth, iar Murdock îl 
aprobă tăcut. 

— Atunci, să ne jucăm de-a piraţii, spuse Campbell zâmbind. O 
să ne îndreptăm spre Anchorage, iar eu o să mă ţin după voi, 
pentru orice eventualitate. Se uită de jur împrejur în sala de 
mese şi adăugă: Adevărul este că suntem cam înghesuiți aici. 

— Atunci ne luăm echipajele şi ne urcăm la bordul 
spărgătorului, spuse Murdock, dând din cap spre Stenseth. 
Căpitanul Roman a raportat că sunt o grămadă de cabine goale. 

— Al şi cu mine vă vom însoţi bucuroşi, spuse Pitt. Al e 
claustrofob, iar eu am ceva urgent de citit. 

— Atunci am stabilit programul de călătorie, fu Campbell de 
acord. O să vă transfer la bord jumătate din echipa SEAL pentru 
a vă asigura paza, apoi putem să plecăm. 

Cei trei căpitani plecară să îşi organizeze echipajele, iar Pitt şi 
Giordino rămaseră să îşi termine cafelele. Giordino se lăsă pe 
spate în scaun, uitându-se în tavan şi zâmbind cu gura până la 
urechi. 

— Eşti îngrozitor de vesel, remarcă Pitt. 

— Ai auzit ce zicea omul, răspunse Giordino. Mergem la 
Anchorage. Anchorage, Alaska, repetă el, sorbindu-şi cuvintele. 
La sud de cercul polar. Ai mai auzit vreodată de un loc mai 
călduros şi mai primitor? întrebă el, zâmbind din cale-afară de 
fericit. 

Avionul B-2 Spirit se afla în aer de mai bine de cinci ore. 
Bombardierul de tip Stealth decolase de la baza Air Force 
Whiteman din Missouri şi se îndrepta spre vest, într-un zbor 
normal de antrenament. La opt sute de kilometri deasupra 
Pacificului, avionul negru cu gri, ce semăna cu o pisică de mare 
uriaşă, întoarse spre nord-est, îndreptându-se către coasta 
statului Washington. 

— AC-016 relevment zero-şapte-opt grade, spuse 
comandantul misiunii cu un uşor accent de Carolina. Exact la 
tanc. 

— L-am văzut, răspunse pilotul. 

Atinse manetele celor patru motoare turbopropulsoare şi 
înclină avionul până la unghiul de relevment pe direcția de zbor, 
apoi se apropie de ținta albă care se vedea pe fereastra 
cocpitului. Mulţumit de poziţie, pilotul trase în jos manetele şi 
adaptă viteza în funcţie de avionul din faţa lui. 

La mai puţin de patru sute de metri în faţă şi la trei sute de 
metri mai jos, se afla un Boeing 777 aparţinând Forţelor Aeriene 
Canadiene, care se îndrepta spre Toronto de la Hong Kong. Piloții 
de la bordul avionului comercial ar fi avut un şoc dacă ar fi ştiut 
că pe deasupra lor zboară un bombardier de un miliard de dolari, 
care îi urmăreşte în spaţiul aerian canadian. 

Avionul era aproape imposibil de detectat pe radar, aşa că B-2 
nu trebuia să se ascundă în umbra avionului 777 pentru a nu îşi 
compromite misiunea. Având în vedere însă alertele militare de 
grad înalt de-o parte şi de cealaltă a graniţei, echipajul nu voia 
să îşi asume nici un risc. Bombardierul escortase nevăzut avionul 
comercial peste Vancouver, apoi peste Columbia Britanică, spre 
Alberta. 

La aproximativ optzeci de kilometri la vest de oraşul Calgary, 
avionul canadian virase uşor spre sud-est. B-2 îşi menţinuse 
cursul, apoi virase scurt spre nord-est. 

Ţinta lui era Baza Forţelor Aeriene Canadiene de la Cold Lake, 
Alberta, una din cele două baze pentru avioanele de vânătoare F- 
18. Asupra aerodromului urma să se lanseze o rachetă de trei 
sute cincizeci de kilograme, cu intenţia de a deteriora sau de a 
distruge cât mai multe avioane de luptă, cu pierderea a cât mai 

puţine vieţi omeneşti. După expirarea celor douăzeci şi patru de 
ore în care guvernul canadian nu transmisese nici un răspuns, 
preşedintele hotărâse să reducă la jumătate recomandările 
pentru un prim atac de la Pentagon şi să se rezume la atacarea 
unei singure baze militare. 

— Opt minute până la ţintă, anunţă comandantul misiunii. 
Executaţi ultimele manevre de lansare a rachetei. 

In timp ce revedea secvenţa computerizată pentru controlul 
armelor, în căşti se auzi un apel urgent: 

— Death-12, Death-12, aici comandantul, se auzi vocea lui 
Whiteman. Vi se ordonă să anulaţi misiunea. Repet, misiunea se 
anulează. Vă rog, retrageţi-vă şi executaţi ordinul, terminat! 

Comandantul misiunii confirmă primirea ordinului în ultimul 
minut, apoi ordonă retragerea armamentului. Pilotul schimbă 
direcţia de zbor şi reveni deasupra Pacificului, apoi stabili cursul 
către baza aeriană de care aparţineau. 

— A tăiat-o cam din scurt de data asta, spuse pilotul un pic 
mai târziu. 

— Am remarcat şi eu, răspunse comandantul misiunii, 
răsuflând uşurat. 

— Mă bucur că misiunea asta a fost anulată. Se uită pe geam 
spre Munţii Stâncoşi Canadieni peste care tocmai treceau şi 
adăugă: Sper să nu afle nimeni, niciodată, cât de aproape am 
fost. 

Bill Stenseth asculta huruitul turbinelor cu gaz ale 
spărgătorului de gheaţă, apoi îi făcu semn timonierului aflat în 
spatele lui să pregătească nava. In scurt timp aceasta începu să 
înainteze prin gheaţă, iar Stenseth ieşi pe puntea îngheţată 
pentru a-i saluta pe cei de pe Santa Fe, care pluteau şi ei în 
apropiere. Comandantul Campbell stătea în turelă şi-i întoarse 
gestul, apoi cobori în interiorul submarinului şi dădu comenzile 
pentru imersie. 

Otok întoarse şi înaintă cu greu prin gheaţă spre submersibilul 
NUMA, oprind exact lângă acesta. Doi membri ai echipajului fură 
debarcaţi pentru a ataşa de Bloodhound cablurile de ridicare. 
Acesta fu ridicat apoi la bord, cu ajutorului unei macarale şi lăsat 
într-un colţ al punţii de la pupa. Intr-un depozit neîncălzit zăceau 
corpurile neînsufleţite ale lui Clay Zak şi ale celor doi mercenari 
ai săi, înfăşurate în saci mortuari, improvizaţi din pânză. 

La mică distanţă, un urs polar îşi ridică ochii peste o movilă de 
gheaţă şi îi conduse cu privirea un timp. Era acelaşi urs pe care 
Giordino fusese cât pe ce să îl trezească, supărat acum fiindcă 
fusese deranjat de zgomot. li mai urmări puţin, după care se 
întoarse şi porni încet să caute mâncare. 

După ce terminară de legat şi de securizat submersibilul pe 
punte, spărgătorul de gheaţă o luă din nou din loc, ajungând, 
spre uşurarea lui Stenseth, în ape deschise. Nava mărşălui spre 
vest, urmând să traverseze Golful Queen Maud şi apoi să ajungă 
în Marea Beaufort. Santa Fe înainta pe sub banchiză, urmărindu-i 
de la câteva sute de metri în spate. Stenseth ar fi fost extrem de 
uimit dacă ar fi aflat că, în momentul în care ieşeau din apele 
teritoriale ale Canadei, urmau să fie escortaţi de nu mai puţin de 
trei submarine americane, iar din spaţiul aerian de o unitate 
întreagă de avioane cu rază mare de acţiune, care aveau să le 
monitorizeze toate mişcările. 

Murdock şi Stenseth se bucurau de ocazia de a comanda o 
navă nouă pentru ei. Cu echipajul de pe Warwha/ şi cu 
majoritatea celor de pe Polar Dawn la bord, Stenseth era 
înconjurat doar de asistenți capabili. Fostul echipaj al 
spărgătorului fusese condus şi încuiat pe punţile inferioare, unde 
era păzit îndeaproape de contingentul de soldaţi SEAL de pe 

Santa Fe şi de trupa de comando a lui Rick Roman. Aproape toţi 
erau bucuroşi că se pot întoarce acasă la bordul spărgătorului, ca 
un fel de recompensă pentru tot ce suferiseră din cauza 
acestuia. 

După ce părăsiră complet zona cu sloiuri plutitoare, Stenseth 
se întoarse spre grupul gălăgios din spatele lui. Pitt stătea la 
masa cu hărţi, cu piciorul bandajat întins pe un scaun pliant şi-şi 
bea cafeaua fierbinte. Giordino şi Dahgren îl înghesuiau la mijloc 
şi toţi îşi dădeau cu presupusul despre conţinutul jurnalului 
învelit în coperte de piele, care trona în mijlocul mesei. 

— Aveţi de gând să citiţi ce scrie în jurnalul lui Erebus sau vreţi 
să mă torturați în continuare cu tot suspansul acesta? îi întrebă 
Stenseth pe cei trei. 

— Căpitanul are dreptate, spuse Giordino, care avea, ca şi Pitt, 
faţa bandajată. Impinse apoi jurnalul către Pitt: Cred că această 
onoare îţi aparţine, adăugă el. 

Pitt se uită lung la jurnalul lui Erebus: era învelit cu grijă în 
piele, iar pe prima copertă avea gravat globul pământesc. in 
urma exploziei se deteriorase puţin, fiind ars pe alocuri. Fără să 
vrea, Zak îl ferise cu propriul corp în momentul deflagraţiei, iar 
Pitt fusese nevoit să-l recupereze apoi dintre rămăşiţele lui de pe 
treptele puţului. 

Pitt deschise jurnalul la prima pagină, apoi se opri să citească. 

— N-ai de gând să renunţi la suspans, nu? întrebă Stenseth. 

— Treci la subiect, şefu', îl imploră Dahgren. 

— Bănuiam eu că trebuia să-l ţin în cabină, le răspunse Pitt. 

Cu toţi ochii aţintiţi stăruitor asupra lui şi vrând să scape de 
atâtea întrebări, Pitt renunţă la ideea de a citi în ordine 
cronologică tot jurnalul şi sări la ultima datare. 

— „21 aprilie 1848”, începu el să citească, iar ceilalţi tăcură 
brusc. „Spre regretul meu, astăzi mă văd nevoit să părăsesc 
nava Erebus. Las în urma mea o parte din echipaj, care se află 
într-o stare maniacală, constituind un pericol atât pentru ofiţeri, 
cât şi pentru cei ca ei. Este vina argintului greu, aşa cred, deşi nu 
aş putea spune de ce. Cu cei unsprezece marinari întregi la 
minte, mă voi îmbarca pe Terror şi vom petrece întreaga iarnă 
acolo, în aşteptarea primăverii. Fie ca Atotputernicul să aibă milă 
de noi şi de cei bolnavi pe care îi lăsăm în urmă. Căpitan James 
Fitzjames.” 

— „Argintul greu”, repetă Giordino. Trebuie să fie vorba 
despre ruteniu. 

— Dar de ce să fi înnebunit oamenii din cauza acestuia? 
întrebă Dahgren. 

— Nici eu nu văd de ce, spuse Pitt, deşi am mai auzit o 
poveste similară de la un geolog - tot nişte cazuri de ţăcăneală 
subită legate de ruteniu. Mulţi marinari din echipajul de pe 
Erebus fuseseră otrăviţi cu plumb şi sufereau de botulism din 
cauza conservelor proaste, asta ca să nu mai vorbim de scorbut, 
degerături şi de efectele psihice pe care le avuseseră asupra lor 
trei ierni petrecute în pustiu, captivi în gheaţă. Se prea poate să 
fi existat un cumul de motive. 

— Cred că n-a fost tocmai inspirat să părăsească nava, punctă 
Giordino. 

— Da, fu Pitt de acord. Terror era prinsă în gheaţă şi probabil 
că şi-au închipuit că şi Erebus o să păţească la fel. Poate fi o 
explicaţie pentru alegerea de a se îndrepta către țărm. Dar se 
pare totuşi că Erebus a rămas blocată în gheaţă mai mult decât 
prevăzuseră şi, ca urmare şi spre țărm au pornit-o tot prea 
târziu. 

Pitt reveni la jurnal şi începu să citească cu voce tare 
însemnările din săptămânile şi din lunile anterioare. Manuscrisul 
vorbea despre o serie de întâmplări cutremurătoare, iar cei din 
jurul lui Pitt ascultau captivaţi. Fitzjames povestea în detaliu 
despre încercarea plină de nenorociri a lui Franklin de a traversa 
Strâmtoarea Victoria, în vara palidă a lui 1846. Vremea se 
stricase într-un timp foarte scurt şi ambele corăbii rămăseseră 
prinse în banchize de gheaţă, la o distanţă mare de țărm. In a 
doua iarnă petrecută în Arctica, Franklin se îmbolnăvise şi 
murise. Exact în aceeaşi perioadă oamenii începuseră să se 
comporte neobişnuit. În mod ciudat, în jurnal se specifica foarte 
explicit că pe corabia-soră Terror nu existaseră cazuri de 
nebunie. Din ce în ce mai mulţi membri ai echipajului de pe 
Erebus înnebuniseră, iar într-un final Fitzjames se văzuse nevoit 
să ia cu el restul oamenilor şi să se retragă pe Terror. 

Paginile de început ale jurnalului cuprindeau activităţile de 
rutină de la bordul corabiei, iar Pitt răsfoi manuscrisul până găsi 
un pasaj mai lung care se referea la „argintul greu”. 

— Cred c-am găsit ce căutam, spuse el încet, iar ceilalţi se 
strânseră repede în jurul lui, privindu-l nerăbdători. 

— „27 august, 1874. Coordonate 74,36,212 nord, 92,17,432 
vest. Lângă Insula Devon. Valuri mici, unele formaţiuni circulare 
de gheaţă, vânt dinspre vest de cinci noduri. Traversat 

Strâmtoarea Lancaster în faţa lui Terror, marinarul de veghe le-a 
zărit velele la 0900. La 1100 ne-am apropiat de baleniera 
Governess Sarah, din Capetown, Africa de Sud, la comandă 
căpitan Emlyn Brown. Brown a raportat că nava a fost avariată 
de gheaţă şi blocată în strâmtoare mai multe săptămâni, dar că 
acum este reparată. Le-am dat un butoi de faină, douăzeci şi 
două de kilograme de carne de porc în saramură, o cantitate 
mică de carne la conservă şi un sfert de butoi de rom. Am 
observat că unii dintre membrii navei G.S. se comportau ciudat şi 
nenatural. Drept mulţumire pentru proviziile primite, căpitanul 
Brown ne-a dat la schimb zece saci de «argint greu». Minereu rar 
din Africa de Sud, Brown susţine că este un bun conductor de 
căldură. Echipajul corabiei îl pune în găleți şi îl încălzeşte în soba 
din bucătărie, apoi oamenii pun găleţile sub pat, unde le ţin toată 
noaptea, iar rezultatele se văd. Mâine ne îndreptăm spre 
Strâmtoarea Barrow.” 

Pitt lăsă cuvintele să i se aştearnă în minte, apoi îşi ridică încet 
capul. Ceilalţi îl priveau dezamăgiţi, iar Giordino fu primul care 
vorbi: 

— Africa de Sud, repetă el încet. Sacul pe care l-am găsit în 
depozit. Pe el era scris Bushveld, Africa de Sud. Din nefericire, 
povestea se confirmă. 

— Poate că mai există mine de exploatare a ruteniului în 
Africa, spuse Dahgren într-o doară. 

Pitt dădu negativ din cap. 

— Trebuia să-i fi reţinut numele. Era una dintre minele pe care 
le-a verificat Yaeger. In mare, ideea e că mina s-a închis acum 
patruzeci de ani. 

— Aşadar, în Arctica nu-i nici urmă de ruteniu, concluzionă 
Stenseth. 

— Nu, răspunse Pitt închizând jurnalul, cu o privire care 
spunea că se recunoaşte învins. Ca şi Franklin, am traversat un 
pasaj rece şi letal spre nicăieri. 

Deşi nu era nici pe departe o persoană căreia să îi placă să 
urmeze un program prestabilit, Mitchell Goyette avea totuşi un 
ritual pe care îl respecta cu sfinţenie. Cât timp se afla în 
Vancouver, lua masa în fiecare zi de vineri la Club Victoria, un 
club de golf privat şi foarte elegant, situat pe dealurile din nordul 
oraşului. Enclava izolată de restul Vancouverului oferea o 
privelişte uluitoare asupra portului, ce putea fi admirată de la 
ferestrele clădirii centrale din incinta proprietăţii, situată în 
apropierea zonei verzi a găurii cu numărul optsprezece. Tânăr 
fiind, Goyette fusese respins de fiecare dată când solicitase să fie 
primit în club, aparent fără motiv, de către personalităţile din 
înalta societate care controlau clubul la vremea aceea. Se 
răzbunase câţiva ani mai târziu, când cumpărase terenul de golf 
împreună cu clubul, într-o afacere de zile mari. li dăduse afară pe 
toţi membrii vechi şi repopulase clubul privat cu bancheri, 
politicieni şi alte categorii sociale de care putea profita într-un fel 
sau altul pentru a-şi mări averea. Când nu era ocupat cu strânsul 
de mâini pentru a încheia o afacere, lui Goyette îi plăcea să se 
relaxeze în timp ce lua masa cu una dintre prietenele lui, într-un 
separeu cu vedere la port, savurând tot felul de delicatese. 

Cu exact cinci minute înainte de ora douăsprezece, şoferul lui 
Goyette, care conducea un Maybach, ajunse în faţa porţii de la 
intrare, fiind îndrumat cu promptitudine către intrarea în clădirea 
clubului. La două cvartale mai jos, pe stradă, un bărbat aflat într- 
o dubă albă supraveghea Maybachul care intrase pe terenul 
privat, apoi porni şi el maşina. Pe una dintre lateralele maşinii 
avea emblema magnetică a firmei pentru care lucra - SERVICII 
DE CURAŢENIE COLUMBIA. Şoferul, care purta o şapcă a firmei şi 
ochelari de soare, trase în dreptul porţii, lângă ghereta 
paznicilor, apoi deschise geamul şi întinse o mapă de care era 
prins un bon tipărit. 

— Am de livrat un pachet la Club Victoria, spuse şoferul pe un 
ton plictisit. 

Paznicul aruncă o privire la mapă, apoi i-o înapoie, fără să 
citească biletul. 

— Haide, poţi să intri, răspunse el. Intrarea de serviciu e în 
dreapta ta. 

Trevor Miller zâmbi uşor, apoi aruncă mapa cu biletul fals pe 
scaunul pasagerului. 

— O zi bună, îi spuse el paznicului, după care se grăbi să 
accelereze pe alee. 

Trevor nu credea că va trăi o zi în care va simţi că îi vine să 
omoare pe cineva. Moartea fratelui său şi a multor altora fusese 
consecinţa directă a lăcomiei fără margini a lui Goyette - era ca 
şi cum Goyette i-ar fi ucis personal pe toţi. lar crimele aveau să 
continue, o ştia prea bine, ca şi devastarea mediului 
înconjurător. Cu siguranţă existau şi căi legale prin care 
companiile lui Goyette ar fi putut fi atacate, dar el personal ar fi 
fost întotdeauna protejat de zidul de politicieni corupți şi de 
avocaţii de lux care îl înconjurau. Exista un singur mod prin care 
toate acestea puteau şi trebuiau să se termine şi asta însemna 
eliminarea lui Goyette. Ştia că sistemul nu poate face asta, aşa 
că ajunsese la concluzia că totul depinde de el. Şi cine era mai 
potrivit decât un angajat greu de descris, care nu ridica 
suspiciuni şi avea oricum puţine de pierdut? 

Trevor parcă duba în spatele bucătăriei clubului, lângă 
camionul unui producător de legume organice. Deschise uşa din 
spate, scoase un şasiu rulant şi apoi încărcă patru pachete grele 
pe un cărucior de marfa. Se îndreptă spre uşa din spate a clădirii, 
dar fu oprit de bucătarul-şef al clubului, un bărbat grăsuţ, cu 
strabism la ochiul drept. 

— Produse profesionale de curăţenie, îi spuse Trevor ferm, 
încercând să treacă de el. 

— Credeam că tocmai ne-au fost livrate săptămâna trecută, 
răspunse bucătarul privindu-l încurcat. 

Se dădu apoi din calea lui şi îi făcu semn spre nişte uşi batante 
din bucătărie. 

— Toaletele sunt drept înainte şi la stânga. Debaraua e lângă, 
spuse el. Cred că managerul general se află la biroul de 
rezervări. Poţi să te duci la el să-ţi semneze. 

Trevor încuviinţă din cap şi străbătu bucătăria, apoi ieşi într-un 
hol scurt, în capătul căruia se aflau toaletele separate. Işi vâri 
capul în toaleta bărbaţilor, apoi se dădu la o parte şi aşteptă 
până când un membru al clubului, îmbrăcat într-un tricou polo 
auriu, ieşi. Impinse şasiul rulant în interiorul toaletei şi aşeză cele 
patru pachete pe capacul WC-ului din ultima cabină, apoi închise 
uşa. Se întoarse la dubă şi mai încărcă în linişte alte patru 
pachete, pe care le aranjă lângă un perete. Deschise una dintre 

cutii şi scoase un radiator pe care îl conectă la priza de sub o 
chiuvetă, fără să-i dea drumul. Impinse apoi un alt pachet pe 
podea şi îl lăsă în mijlocul încăperii. Luă un sul de prosoape de 
hârtie şi se urcă pe pachet ca pe o scăriţă, apoi deşurubă 
jumătate din becuri, lăsând doar o lumină difuză. Se îndreptă 
apoi spre instalaţia de aer condiţionat, pe care o opri, apoi sigila 
gurile de aerisire cu bandă adezivă. 

Mulţumit de munca de până atunci, intră într-una dintre 
cabine şi îşi scoase şapca şi salopeta de muncitor. Pe dedesubt 
avea o cămaşă de mătase şi o pereche de pantaloni eleganţi, 
închişi la culoare. Se duse la pachetul desfăcut, scoase un sacou 
albastru sport şi pantofi asortaţi, apoi se schimbă repede. Se 
privi în oglindă şi se gândi că se va pierde cu uşurinţă printre 
ceilalţi, fiind considerat invitat sau un membru al clubului. Işi 
răsese barba firavă, se tunsese şi-şi vopsise părul, care acum 
lucea şi era pieptănat pe spate. Işi puse apoi o pereche de 
ochelari de firmă şi se îndreptă spre barul clubului. 

Barul şi restaurantul de lângă erau ticsite de oameni de 
afaceri şi de jucători de golf îmbrăcaţi exagerat de elegant, care 
luau prânzul. Il zări pe Goyette în separeul lui de pe colţ şi se 
aşeză la bar, de unde îl putea supraveghea nestingherit pe 
magnat. 

— Cu ce să vă servesc? îl întrebă barmaniţa, o femeie 
atrăgătoare, brunetă cu păr scurt. 

— O bere Molson, te rog. Mă întrebam dacă aş putea să-i trimit 
una şi domnului Goyette, întrebă el, arătând spre colţ. 

— Sigur. Din partea cui să-i transmit că e berea? îl întrebă ea. 

— Spune-i doar că Banca Regală a Canadei îi apreciază 
munca. 

Trevor o urmări cu privirea în timp ce servea berea şi mulţumi 
în gând cerului pentru că Goyette nici măcar nu catadicsise să se 
uite spre bar. Goyette era deja la al doilea martini şi primi berea 
odată cu mâncarea comandată. Trevor aşteptă până când el şi 
prietena lui începură să mănânce, apoi se întoarse la toalete. 

Acolo dădu nas în nas cu un individ, care tocmai ieşea 
bombănind ceva despre lumina mult prea slabă dinăuntru, li ţinu 
politicos uşa, apoi prinse pe uşă un indicator pe care scria INCHIS 
PENTRU REPARAŢII - VA RUGAM UTILIZAŢI TOALETA CLUBULUI. 
Reveni înăuntru şi întinse o bandă galbenă în jurul pisoarelor, 
apoi îşi puse o pereche de mănuşi. Scoase un cutter şi începu să 
taie ambalajul tuturor cutiilor, apoi răsturnă conţinutul. Din 

fiecare cutie se rostogoliră patru blocuri de câte cinci kilograme 
de gheaţă carbonică comercială, adică dioxid de carbon îngheţat, 
înfăşurate în folie de plastic. Din cauza temperaturii ridicate din 
încăpere, zăpadă carbonică începuse să se topească, dar Trevor 
o acoperi cu resturile de ambalaj. In lumina aceea slabă, 
constată mulţumit că vaporii de gaz abia se observau. 

Se uită la ceas şi se grăbi să aşeze lângă uşă o trusă mică de 
scule, şapca şi salopeta. Aprinse o lanternă mică şi deşurubă 
clanţa cu o şurubelniţă, până când aceasta abia se mai ţinea de 
uşă. Aruncă uneltele înapoi în trusă, deschise uşa şi se întoarse 
la bar. 

Goyette mai avea puţin şi termina de mâncat, iar Trevor se 
aşeză şi-şi mai comandă relaxat o bere, trăgând din când în când 
cu coada ochiului la omul căruia voia să-i facă rău. Goyette râdea 
zgomotos şi, cu cât îl privea mai mult, cu atât mai tare se 
convingea că este exact aşa cum bănuise. Vulgar, egoist şi 
extrem de arogant, un monument umblător de afecţiuni 
psihologice izvorâte dintr-o serie de complexe. Cu cât îl privea 
mai mult, cu atât mai tare trebuia să se stăpânească să nu se 
ducă să îi înfigă cuțitul de unt în ureche. 

In cele din urmă Goyette termină de mâncat, împinse farfuria 
de-o parte ca să nu o lovească cu burta şi se ridică de la masă. In 
aceeaşi secundă, Trevor aruncă pe tejghea nişte bani pentru 
barmaniţă şi se grăbi să ajungă pe coridor. Scoase semnul cu 
INCHIS de pe uşa toaletei, se strecură înăuntru şi îşi puse din nou 
salopeta. Goyette intră exact când Trevor îşi aranja pe cap 
şapca. Industriaşul se uită la omul îmbrăcat în haine de lucru şi 
se încruntă. 

— De ce-i aşa de întuneric aici? se răţoi el. Şi ce-i cu aburul 
ăsta? întrebă el, arătând spre norul de vapori din fundul toaletei. 

— Nişte scurgeri de pe ţeavă, răspunse Trevor. E din cauza 
condensului. Cred că de-aia au făcut scurt nişte becuri. 

— Păi pune mâna şi repară, se mai răsti el o dată. 

— Da, domnule, imediat. 

Trevor îl urmări pe Goyette cum trece de pisoarele blocate de 
banda galbenă şi cum intră apoi în prima cabină. De îndată ce 
uşa se închise, Trevor se duse şi porni radiatorul la maximum. 
Dezveli apoi blocurile de gheaţă carbonică şi le împrăştie prin 
încăpere. Vaporii de ceaţă începură să se ridice şi să umple 
camera. 

Se duse spre uşă şi luă din trusa de scule o şurubelniţă şi o 

proptea din cauciuc pentru uşă, care avea o bucată de sfoară la 
un capăt, apoi crăpă un pic uşa şi fixă propteaua. Termină de 
deşurubat clanţa uşii, pe care o luă şi o băgă în trusă. 

Se întoarse cu faţa spre încăpere şi simţi deja că atmosfera se 
încinsese din cauza radiatorului şi, odată cu ea şi norii de dioxid 
de carbon. Îl auzi pe Goyette trăgându-şi fermoarul de la 
pantaloni şi îl strigă. 

— Domnule Goyette? 

— Da? veni răspunsul lui pe un ton iritat. Ce e? 

— Steve Miller vă transmite salutări. 

Trevor se îndreptă spre uşă şi stinse luminile, apoi începu să 
lovească întrerupătorul de plastic cu trusa de scule până îl 
sparse. Se strecură pe uşă afară, îngenunche şi aşeză propteaua 
pe cealaltă parte a uşii, după care trase sforicica pe sub uşă. 
inchise uşa şi fixă bine propteaua de cauciuc, trăgând cu putere. 

Aranjă din nou inscripţia INCHIS pe uşă, auzindu-l deja pe 
Goyette cum înjură. Mulţumit, Trevor îşi luă trusa de scule şi ieşi 
prin bucătărie. In câteva minute părăsi clubul, îndreptându-se 
către o companie de închirieri de maşini din apropierea oraşului 
Surrey. 

La o temperatură de sublimare de minus şaptezeci şi opt de 
grade Celsius, zăpada carbonică se transformă direct în gaz la 
temperatura camerei. Cele şase blocuri de gheaţă uscată lăsate 
de Trevor se vaporizară rapid, în timp ce radiatorul încălzise 
camera închisă la peste treizeci şi două de grade. Impleticindu-se 
în beznă prin toaletă, Goyette simţea o umezeală rece în plămâni 
de fiecare dată când încerca să respire. Se îndreptă ameţit spre 
uşă, încercând să aprindă întrerupătorul cu mâna stângă şi să 
deschidă uşa cu dreapta. Inţelese că ambele fuseseră distruse şi 
încercă să deschidă uşa cu mâinile, apoi începu să bată cu 
pumnii şi să strige după ajutor. Aerul devenea din ce în ce mai 
rece şi mai greu, iar el începu să tuşească, se panică îngrozitor şi 
realiză că situaţia este extrem de gravă. 

Trecură câteva minute bune până când un picolo îi auzi 
tipetele şi veni în fugă să vadă ce se întâmplă. După ce observă 
că uşa fusese blocată din interior, plecă să caute un lăcătuş, 
treabă care îi luă cam douăzeci de minute. Lăcătuşul sosi cu o 
cutie de scule, pregătit să scoată uşa din ţâţâni. Intre timp lumea 
se strânsese în hol, iar când uşa fu în sfârşit deschisă şi 
dinăuntru ieşi un nor alb, sub care se zărea trupul neînsufleţit al 
lui Goyette, toţi începură să ţipe. 

O săptămână mai târziu, laboratorul de medicină legală al 
districtului Vancouver eliberă raportul autopsiei, care preciza că 
miliardarul murise asfixiat în urma expunerii la o concentraţie 
letală de dioxid de carbon. 

— Pe vremuri i se spunea „sufocare umedă”, le declarase 
medicul legist veteran reporterilor, într-o scurtă conferinţă de 
presă. N-am mai văzut un astfel de caz de câţiva ani. 

Pe cheiul Pazei de Coastă din Anchorage se împingeau şi se 
înghesuiau aproape o sută de personalităţi din media şi mai mult 
de jumătate din presa canadiană, toţi dorind să fie de faţă când 
Otok avea să îşi facă apariţia în port. Spărgătorul de gheaţă de 
dimensiuni impresionante se apropie încet, permiţând presei să îi 
fotografieze din toate unghiurile prora turtiră şi nenumăratele 
straturi de vopsea, după care fu parţial mascat de o şalupă a 
Pazei de Coastă, numită Mustang. 

Casa Albă şi Pentagonul nu încercaseră să rezolve ostilitățile 
dintre Canada şi Statele Unite pe căi diplomatice, ci preferaseră 
să lase totul în seama publicului. Fuseseră date deja comunicate 
de presă, în care se preciza clar rolul navei Otok în distrugerea 
taberei canadiene de către o navă de război sub pavilion 
american. Fotografii color mărite, făcute de pe Santa Fe, arătau 
în prim-plan stratul gri de vopsea şi numărul cincizeci şi patru, 
caracteristic navei Ford, care fuseseră ascunse sub stratul roşu 
de vopsea. Apăruse chiar şi un martor care declara că văzuse un 
vapor gri ce ancorase în mijlocul nopţii în docul uscat al lui 
Goyette, cel de lângă Kugluktuk, după care îl revăzuse peste 
câteva zile, vopsit în roşu. 

Presa era încântată să fotografieze echipajul şi pe căpitanul de 
pe spărgător, în timp ce erau conduşi sub pază şi luaţi în 
custodie de forţe guvernamentale, urmând să fie preluaţi ulterior 
de Jandarmeria Regală Canadiană. Vestea recunoaşterii faptelor 
- distrugerea taberei de pe banchiză şi răpirea echipajului de pe 
Polar Dawn - se răspândi cu repeziciune. 

Căpitanul Murdock împreună cu echipajul său se întâlniră apoi 
cu reporterii, care ascultară împietriţi relatările despre răpirea 
din Kugluktuk şi chinurile prin care trecuseră pe barjă. Veni apoi 
rândul lui Roman şi al lui Stenseth să răspundă la întrebările 
reporterilor, după care jurnaliştii începură să transmită în direct 
şi pe toate posturile ştirile de ultimă oră, copleşiţi şi ei de 
gravitatea celor petrecute. În doar câteva ore, zeci de reporteri 
de investigaţii luară cu asalt compania Terra Green Industries, 
încercând să dea în vileag activităţile ilegale şi actele de corupţie 
pe care Mitchell Goyette le desfăşurase în zona Arcticii. 

Pitt cobori şchiopătând şi sprijinindu-se într-o cârjă abia după 


382 


ce toată presa plecase. Giordino îl însoțea, ajutându-l să care 
două genţi de voiaj şi jurnalul corabiei Erebus. La capătul docului 
îi aştepta un Lincoln Navigator de culoarea ardeziei, cu geamuri 
fumurii. Şoferul, un bărbat tuns soldăţeşte cu o expresie dură, 
lăsă puţin geamul în jos şi îi privi fără să clipească. 

— Vicepreşedintele doreşte să veniţi cu mine, le spuse şoferul 
foarte serios. 

Pitt şi Giordino schimbară câteva priviri, apoi Pitt deschise 
portbagajul şi îşi aruncă genţile, după care urcară amândoi în 
maşină. Pe scaunul din faţă era Sandecker, cu un trabuc mare în 
gură. 

— Amirale, ce surpriză plăcută, spuse Giordino în stilu-i 
caracteristic. Dar să ştii că ne permiteam să luăm un taxi până la 
aeroport. 

— Tocmai mă pregăteam să zic că mă bucur că sunteţi în 
viaţă, dragi bufoni, dar cred că între timp m-am răzgândit, 
răspunse Sandecker. 

— Mă bucur să te văd, amirale, spuse Pitt. Nu ne aşteptam să 
dăm peste tine aici. 

— Le-am promis şi lui Loren şi Preşedintelui că vă aduc pe 
amândoi întregi acasă. 

Făcu un semn şoferului, care trecu de staţia Pazei de Coastă şi 
se îndreptă spre aeroportul internaţional din Anchorage, 
traversând oraşul. 

— l-ai promis Preşedintelui? întrebă Giordino. 

— Da. Numai eu ştiu ce-am avut de tras când a aflat că 
Narwhal, la bordul căruia se afla directorul NUMA, a fost distrus 
în mijlocul Pasajului de Nord-Vest. 

— Chiar aşa, îţi mulţumim că te-ai gândit să trimiţi după noi 
submarinul Santa Fe, spuse Pitt. Ei ne-au salvat de fapt. 

— Am avut noroc că tocmai se aflau prin nordul Arcticii în 
perioada aceea şi au putut ajunge rapid în zona în care eraţi voi. 
Dar şi Preşedintele este de acord că s-ar fi ales praful de 
echipajul lui Polar Dawn dacă voi nu v-aţi fi riscat vieţile ca să-i 
salvaţi. 

— Meritul este al lui Stenseth şi al lui Dahgren, răspunse Pitt. 

— Cel mai important este că v-aţi priceput să puneţi mâna pe 
spărgătorul de gheaţă. Nici nu vă puteţi imagina cât de aproape 
am fost de un război cu Canada. Preşedintele vă acordă tot 
meritul pentru evitarea unei situaţii de criză majore. 

— Atunci ar putea să ne dea o altă navă care să înlocuiască 

Narwhal, spuse Giordino. 

Afară începuse să plouă, aşa că maşina încetini puţin pe 
străduţele ude şi întoarse pe lângă parcul Delaney, o zonă verde 
cu iarbă şi copaci, unde se aflase înainte aeroportul. Aeroportul 
internaţional Anchorage fusese construit câţiva ani mai târziu, pe 
un teren plan, la sud-vest de centrul oraşului. 

— Ce impact au avut comunicatele de presă? întrebă Pitt. 

— Exact cum am sperat. Presa canadiană nu mai vorbeşte 
despre nimic altceva. Acum se chinuie să ajungă la Ottawa ca să- 
| ardă pe prim-ministru pentru declaraţiile eronate pe care le-a 
făcut în legătură cu incidentele din Arctica. El şi cu partidul din 
care face parte n-or să mai aibă încotro şi vor trebui să suporte 
consecinţele şi să-şi retracteze declaraţiile compromiţătoare pe 
care le-au făcut la adresa noastră. 

— Sper din tot sufletul ca Mitchell Goyette să o încurce 
definitiv, spuse Giordino. 

— Mă tem că e prea târziu pentru asta, răspunse Sandecker. 

— Prea târziu? se miră Giordino. 

— Goyette a fost găsit mort ieri, în Vancouver. Se pare că a 
murit în circumstanţe suspecte. 

— S-a făcut dreptate, spuse Pitt în şoaptă. 

— Aşa de repede a reacţionat CIA? întrebă Giordino. 

Sandecker îi aruncă o privire ofuscată. 

— N-am avut nimic de-a face cu asta. 

Vicepreşedintele se întoarse spre Pitt şi îl întrebă cu speranţă 
în glas: 

— Aţi găsit ruteniul? 

Pitt dădu din cap dezaprobator. 

— Al are la el jurnalul de bord de pe Erebus. Ruteniul lui 
Franklin a existat cu adevărat, dar a fost obţinut ca urmare a 
unui schimb de produse cu o balenieră din Africa de Sud. In 
Arctica nu există nici o sursă de ruteniu, iar minele din Africa de 
Sud s-au închis de multă vreme. Mă tem că ne-am întors cu 
mâinile goale. 

In maşină se lăsă o linişte apăsătoare. 

— Păi atunci va trebui să găsim o altă variantă, spuse cu calm 
Sandecker, în cele din urmă. Cel puţin l-aţi găsit pe Franklin, 
adăugă el şi aţi readus în atenţia lumii mistere de acum o sută 
şaizeci şi cinci de ani, pe care le-aţi elucidat cumva. 

— Sper că în sfârşit şi-a găsit şi el liniştea, spuse Pitt cu 
solemnitate, apoi îşi îndreptă privirea către Munţii Chugach din 

depărtare, în timp ce Lincolnul parca lângă un avion al Forţelor 
Aeriene 2. 

Nici măcar moartea lui Mitchell Goyette nu putuse stăvili 
furtuna media care se abătuse asupra imperiului construit de 
acesta. Deja o bună parte dintre reporterii specializaţi pe 
probleme de mediu dăduseră la iveală afacerile de eliminare a 
dioxidului de carbon care se ascundeau în spatele centralelor de 
prelucrare de la Kitimat şi accidentul din apropiere, cu nava de 
croazieră din Alaska. Investigatori de la Ministerul de Mediu al 
Canadei năvăliseră la centrală cu ordin de închidere, iar pe 
muncitorii de acolo îi arestaseră ca pe ultimii infractori, enunţând 
acuzaţii civile împotriva Terra Green. Mai trecură câteva 
săptămâni până când reuşiră să dea de urma petrolierului GPL 
responsabil de eliminarea dioxidului de carbon, care se afla pe 
un şantier naval din Singapore. Alertate, autorităţile locale au 
pus de îndată sub sechestru nava aflată sub patrimoniul lui 
Goyette. 

Activitățile ilicite ale mogulului țineau titlurile tuturor ziarelor 
din Canada şi din Statele Unite. Apoi, investigaţiile poliţiei 
scoaseră la iveală afacerile prin care Goyette aranjase ani la 
rând licitaţiile pentru obţinerea drepturilor de exploatare pentru 
petrol, gaze şi minereuri. Protejat de înţelegerea cu procuratura, 
care îi asigura imunitatea, ministrul de resurse Jameson începuse 
să dea declaraţii, iar capetele începuseră să cadă ca la un joc de 
domino. Fură demascate mitele, deloc neglijabile, pe care prim- 
ministrul le primise de la Goyette în schimbul facilitării obţinerii 
aprobărilor necesare extinderii sistemului de centrale pentru 
capturarea dioxidului de carbon în toată Canada. După ce se 
dădu de urma acestor bani, se ajunse apoi la dezvăluirea altor şi 
altor afaceri necurate dintre Goyette şi prim-ministrul Barrett, 
toate urmărind exploatarea  monopolizată asupra tuturor 
resurselor naturale ale ţării. 

Liderii opoziţiei profitaseră imediat de scandalul provocat şi îşi 
concentraseră şi  amplificaseră atacurile împotriva prim- 
ministrului. Hărţuit deja din cauza acuzațiilor false pe care le 
lansase vizavi de incidentele din Arctica, acesta era tras la 
răspundere acum şi pentru acuzaţiile penale care i se aduceau. 
Rămas fără suport, prim-ministrul Barrett îşi prezentase demisia 
în doar câteva săptămâni, laolaltă cu o mare parte din cabinetul 
său. Marginalizat şi disprețuit de toată lumea, fostul prim- 

ministru fu nevoit să lupte ani întregi în justiţie pentru a 
răspunde acuzațiilor penale care îi fuseseră aduse, reuşind în 
cele din urmă să scape fără o condamnare. Reputația lui fusese 
însă iremediabil ştirbită, aşa că Barrett îşi petrecu restul zilelor 
într-o existenţă obscură. 

Compania lui Goyette, Terra Green Industries, avea să aibă 
aceeaşi soartă. Investigatorii reuşiseră în cele din urmă să pună 
cap la cap informaţiile şi să prezinte coerent planul strategic pe 
care Goyette îl avusese pentru dominarea resurselor din Arctica 
prin eliminarea competiţiei americane, de monopolizare a 
transportului local, precum şi sistemul de mituire pe care îl 
practicase pentru obţinerea aprobărilor şi a drepturilor necesare. 
Copleşită de amenzile şi de penalizările care ajungeau la sute de 
milioane de dolari, compania privată dăduse faliment. Unele 
dintre bunurile companiei, incluzând tancul GPL, Clubul Victoria 
şi iahtul personal al lui Goyette, fuseseră vândute la licitaţii 
publice. Multe dintre activele din industria energetică şi flota de 
nave fură preluate de guvern, care le trecu în administraţia sa. 
Unul dintre spărgătoarele de gheaţă şi o flotă de barje fură 
închiriate unei societăţi caritabile contra sumei de un dolar pe 
an. Relocate în Golful Hudson, barjele transportau acum 
surplusul de grâu către regiunile înfometate din estul Africii. 

Printre proprietăţile companiei Terra Green, analiştii găsiseră 
şi un portcontainer numit A/berta. O echipă de top formată din 
detectivi de la Jandarmerie demonstrase că era aceeaşi navă 
care dăduse peste şalupa de patrulare Harp a Pazei de Coastă în 
Strâmtoarea Lancaster, după care numele îi fusese schimbat în 
Atlanta. Ca şi echipajul de pe Otok, oamenii care lucraseră pe 
Alberta declarau acum în faţa juraţilor că acţionaseră la ordinele 
directe ale lui Mitchell Goyette. 

În guvernul canadian reveniră la putere forţele moderate, 
drept urmare relaţiile cu Statele Unite reintrară pe făgaşul 
normal. Polar Dawn fu înapoiat americanilor, iar echipajul fu 
remunerat ca o compensație pentru traumele suferite. 
Embargoul din Pasajul de Nord-Vest fu ridicat pentru navele sub 
pavilion american, iar în scurt timp fu semnat un tratat strategic 
de securitate. In acord era prevăzută o clauză prin care se 
asigura o apărare mutuală de ambele părţi, Canada obligându-se 
să garanteze şi să permită tranzitul navelor militare americane 
prin pasaj. Şi mai important pentru Preşedinte, guvernul 
canadian permise accesul deschis în Strâmtoarea Melville, la 

zăcământul de gaze. În câteva luni, către Statele Unite fură 
livrate cantităţi însemnate de gaze naturale, care contribuim din 
plin la depăşirea crizei economice cauzate de creşterea 
alarmantă a preţului petrolului. 

FBl-ul şi Jandarmeria Regală Canadiană redeschiseră dosarul 
lui Clay Zak. Demonstrară cu uşurinţă că plasarea bombei în 
laboratorul Universităţii George Washington şi exploziile de la 
mina de zinc din Arctica fuseseră opera lui, dar pentru celelalte 
crime nu se găsiseră suficiente probe. Deşi era suspectul 
principal, nu se putuse demonstra legătura lui cu moartea lui 
Elizabeth Finlay în Victoria. Rămăsese însă suspect în cazul 
multor crime neelucidate, toate victimele fiind oponenți ai lui 
Mitchell Goyette. Trupul lui neînsufleţit a fost îngropat în cimitirul 
săracilor din nordul Vancouverului, dar activitatea sa criminală a 
dat de lucru investigatorilor timp de mulţi ani. 

Singurul asociat al lui Goyette care a supravieţuit atacurilor 
venite din partea justiţiei şi din partea media a fost ministrul de 
resurse naturale, Arthur Jameson. In ciuda faptului că fusese 
implicat până peste urechi în sistemul corupt al lui Goyette, 
Jameson reuşise să revină pe scena publică, ba chiar să-i câştige 
admiraţia. Dispreţul general faţă de Goyette era atât de puternic, 
chiar şi după moartea lui, încât fărădelegile lui Jameson fură 
uitate imediat ce acesta decisese să ajute justiţia, dând în vileag 
tot ce ştia despre magnat. 

Jameson îşi dăduse demisia din minister, dar i se oferise postul 
de rector la un respectabil colegiu privat din Ontario, unde urma 
să predea un curs de popularizare a eticii. In scurt timp reuşi să 
îşi construiască un nou renume ca profesor, iar ticăloşiile din 
trecut îi fură uitate complet; în scurt timp îşi schimbă cu totul 
viziunea despre viaţă, dedicându-se în totalitate vieţii şcolare şi 
unei existenţe modeste. Doar cei patru copii ai săi readuseră în 
prim-plan, pentru o scurtă perioadă de timp, activităţile din 
trecut ale tatălui lor, în momentul în care, ajunşi la vârsta de 
treizeci şi cinci de ani, fiecare primi un cont cu câte zece 
milioane de dolari, deschis în Insulele Cayman. 

Cât despre Goyette, nici după moarte amintirea lui nu putea 
stârni decât un val de antipatie. Coruptie, viciu şi lăcomie, lipsă 
totală de consideraţie faţă de efectele devastatoare asupra 
mediului - nici una dintre acestea nu putea fi uitată de opinia 
publică. Această atitudine fu adoptată şi de Jandarmeria Regală 
Canadiană, care închisese cazul morţii sale după o investigaţie 

destul de precară. Oficialii îşi dădeau seama că ucigaşul lui 
Goyette putea să devină o vedetă peste noapte şi atunci 
preferaseră să trateze ca „accidentale” circumstanţele în care 
avusese loc crima. Interesul public pentru aflarea criminalului 
scăzu repede, iar în spatele uşilor închise poliţia susţinea că au 
fost găsite prea puţine dovezi pentru a putea alege un suspect 
din lista nesfârşită a duşmanilor lui Goyette. Fără prea mare tam- 
tam, moartea lui Mitchell Goyette trecu repede în planul doi şi 
nimeni nu se mai obosi să rezolve cazul. 

Sicriul din lemn închis la culoare fu purtat de o unitate de elită 
a Marinei Regale pe treptele capelei anglicane, apoi aşezat pe 
soclul unui tun din secolul al nouăsprezecelea, plin cu flori. 
Ceremonia era lungă, caracteristică unei înmormântări regale, cu 
discursuri din partea prim-ministrului şi a prinţului de Wales, 
precum şi a altor personalităţi. Sentimentele exprimate erau 
furtunoase şi patriotice, dar nu foarte personale, pentru că nici 
unul dintre cei prezenţi nu îl cunoscuse personal pe decedat. 

Ceremonia de înmormântare a lui Sir John Alexander Franklin 
era într-adevăr o chestiune grandioasă şi nobilă, dar în acelaşi 
timp şi un eveniment înălţător. Descoperirea trupului lui Franklin 
la bordul lui Erebus stârnise un val de nostalgie romantică printre 
britanici, readucându-le în memorie zilele glorioase în care 
Welington era stăpân peste pământuri, iar Nelson peste mări. 
Expediţiile lui Franklin în Arctica - un eveniment istoric de mare 
importanţă, dar din păcate uitat de generaţiile contemporane - 
au fost readuse în atenţia publicului, captivându-l. 

Fascinaţia publicului pusese presiune pe echipa de arheologi şi 
de medici legişti specialişti care fusese trimisă să examineze 
corabia şi să recupereze trupul neînsufleţit. Lucrând zi şi noapte, 
aceştia rezolvaseră două dintre cele mai mari mistere, exact 
înainte ca trupul lui Franklin să ajungă la Londra şi să fie 
amplasat la Westminster Abbey. 

Deşi Franklin murise la vârsta de şaizeci şi unu de ani şi se ştia 
că suferise de mai multe boli, oamenii de ştiinţă puteau acum să 
afirme cu fermitate că sfârşitul i se datorase tuberculozei, pe 
care o contactase cu uşurinţă la bordul corabiei îngheţate unde 
îşi petrecuse iarna. Ce îi intriga însă mai tare pe oameni era de 
ce o bună parte din echipajul lui Erebus îşi pierduse minţile. 
Conform însemnărilor din jurnal, pe care Pitt îl trimisese 
autorităţilor britanice, cercetătorii analizaseră o mostră din 
ruteniul găsit într-una dintre cabinele ofiţerilor. Rezultatele 
scoseseră la iveală faptul că minereul provenit din Africa de Sud 
conţinea cantităţi mari de mercur. Pentru că membrii echipajului 
obişnuiau să îl încălzească în găleți în cuptorul din bucătărie, pe 
toată corabia se acumulaseră vapori toxici. După luni întregi în 
care fuseseră expuşi la aceste substanţe toxice, mulţi dintre ei 

începuseră să sufere leziuni neurologice şi episoade de psihoză 
ireversibile. 

Nenumăratele întâmplări tragice confereau o aură deosebită 
poveştii, iar publicul se îngrămădea să îi aducă un ultim omagiu. 
Porţile de la Kensal Green, un cimitir vechi aflat la vest de 
Londra, lângă Forest Lawn, trebuiră să fie închise în ziua 
înmormântării, pentru că înăuntru se aflau deja peste treizeci de 
mii de oameni. 

Era o zi fierbinte şi umedă de vară, complet diferită de 
condiţiile din Arctica în care Franklin îşi găsise sfârşitul. Chesonul 
tras de cai se îndepărtă încet de capelă, luând-o pe poteca din 
piatră cubică, unde copitele cailor de rasă răsunau cu putere la 
fiecare pas. Cortegiul nesfârşit de oameni din spatele dricului 
urmări în tăcere cum chesonul se îndreaptă spre o zonă separată 
din cimitir, înconjurată de castani. Cioclul opri în dreptul unui lot 
de familie, aflat în spatele unei porţi deschise. lnăuntru se afla o 
groapă proaspăt săpată, lângă un mormânt pe care scria LADY 
JANE FRANKLIN, 1792-1875: soţia iubită a lui Franklin care, mai 
mult decât oricine altcineva, încercase să afle destinul expediției 
în care îşi pierduse soţul. Prin nenumărate apeluri către guvern şi 
cheltuieli personale, reuşise să finanţeze nu mai puţin de cinci 
expediţii de căutare a soţului ei şi a corăbiilor. Toate eşuaseră 
însă, la fel ca şi cele angajate de guvernul britanic. Cel care avea 
să descopere însă ce se întâmplase cu Franklin fusese un alt 
explorator arctic, Francis McClintock. Navigând pe un iaht cu 
aburi, sponsorizat tot de Lady Franklin, el găsise relicve 
importante şi o însemnare despre Insula King William, în care se 
preciza că Franklin murise în 1847, ca urmare a abandonării 
corăbiilor prinse în gheaţă. 

Şi iată cum fusese necesar să treacă o sută şaizeci şi opt de 
ani de când Franklin îşi sărutase pentru ultima oară soţia, pe 
malurile Tamisei, până când trupurile lor aveau să fie din nou 
reunite, de data aceasta pentru veşnicie. 

Franklin ar fi avut cu siguranţă încă un motiv de bucurie. 
Fregata Marinei Regale îi transportase trupul de pe Erebus înapoi 
în Anglia pe ruta lungă, prin Strâmtoarea Bering şi apoi prin 
Pacific şi prin Canalul Panama. 

In cele din urmă, după moarte, Sir Franklin navigase prin 
Pasajul de Nord-Vest. 

Pitt se uita pierdut pe fereastra biroului său la râul Potomac, 
iar gândurile îi zburau aiurea. 

De când se întorsese din Arctica, nu se simţise deloc în apele 
lui, fiind prins între sentimente de anxietate şi dezamăgire. O 
parte din vină i se datora, ştia prea bine. Piciorul şi rănile de la 
mână se vindecau bine, iar doctorii îi spuseseră că se va 
recupera complet. Deşi nu îl durea nimic, îl scotea din minţi 
faptul că îşi pierduse mobilitatea. Deşi nu mai mergea în cârje, 
mai avea uneori nevoie să se sprijine într-un baston. Giordino îi 
uşurase cumva corvoada, făcându-i cadou un baston în care se 
putea introduce o sticluţă de tequila. Loren îl ajutase şi ea, 
făcând pe infirmiera Florence Nightingale şi îngrijindu-l de fiecare 
dată. Ceva totuşi nu îi dădea pace. 

Era eşecul, ştia. Problema era că încă nu se obişnuise cu 
ideea. Aventura în care plecase pentru căutarea ruteniului fusese 
de o importanţă spectaculoasă, iar el se întorsese cu mâinile 
goale. Se simţea de parcă ar fi lăsat-o baltă nu numai pe Lisa 
Lane, ci pe fiecare om de pe planetă. Bineînţeles, nu era vina lui. 
Urmase toate indiciile şi nu ar fi putut face nimic altceva. 
Geologii structuralişti din guvern erau deja în căutarea unor noi 
surse de ruteniu, dar şansele să îl găsească erau foarte mici. 
Mineralul nu exista în cantităţi mari şi nimeni nu putea schimba 
asta. 

instinctele îl înşelaseră de data asta, iar acum era chinuit de 
îndoieli. Poate nu ştiuse să renunţe la timp. Poate sosise 
momentul ca frâiele să fie preluate de o generaţie mai tânără. 
Poate că ar trebui să o ia pe Loren şi să se întoarcă în Hawaii, 
unde să-şi petreacă restul zilelor pescuind. 

In uşă ciocăni cineva şi fu anunţat că are un musafir, aşa că 
încercă să-şi alunge starea de melancolie şi să revină cu 
picioarele pe pământ. 

Uşa se deschise cu zgomot şi înăuntru îşi făcură apariţia 
Giordino, Gunn şi Dahgren, toţi păşind cu hotărâre, ca şi cum s-ar 
fi aflat în biroul lor. Toţi încercau să-şi mascheze câte un zâmbet, 
iar Pitt se prinse că ţineau ceva ascuns la spate. 

— la te uită, cei trei magi de la răsărit! Mă rog, în cazul vostru, 
cei trei atotştiutori, spuse Pitt. 

— Ai un minut? întrebă Gunn. Am vrea să-ţi arătăm ceva. 

— Pentru voi am timp întotdeauna, spuse Pitt, îndreptându-se 
şchiopătând spre birou şi aşezându-se. Se uită cu suspiciune la 
ei, apoi îi întrebă: Ce aveţi voi acolo, la spate? 

Dahgren flutură nişte pahare de plastic. 

— M-am gândit să bem ceva împreună, explică el. 

Giordino scoase şi el de la spate o sticlă de şampanie. 

— Şi mie mi-e cam sete, adăugă el. 

— Nu v-a mai zis nimeni că în clădirile statului există nişte 
reguli care trebuie respectate cu privire la consumul de alcool? îi 
mustră Pitt. 

— Cred că pe-astea le-am ratat, răspunse Giordino. Jack, tu ştii 
ceva de ele? 

Dahgren făcu o mutră tâmpă şi dădu din cap în semn că nu. 

— Bine, mă predau, despre ce e vorba? întrebă Pitt, sătul de 
atâta maimuţăreală. _ 

— E ideea lui Jack, spuse Gunn. Intr-un fel, a salvat situaţia. 

— Sau, mai corect spus, ţi-a salvat ţie fundul, spuse Giordino, 
rânjind către Gunn. 

Scoase foiţa aurită de pe gâtul sticlei de şampanie şi apoi 
scoase dopul. Luă paharele de la Dahgren şi turnă câte unul 
pentru fiecare. 

— Are legătură cu roca, încercă Gunn să-i explice. 

— Roca... repetă Pitt, din ce în ce mai contrariat. 

— Una dintre mostrele de la izvorul termal submarin pe care l- 
am localizat prin Alaska, interveni Giordino, exact înainte de 
chestia cu tabăra de gheaţă canadiană. Am pus toate mostrele 
de rocă într-un sac, pe care Rudi trebuia să-l aducă aici, la sediu, 
pentru analize. Dar a uitat sacul pe puntea lui Narwha/ când a 
plecat la Tuktoyaktuk. 

— Imi aduc aminte de sac, răspunse Pitt. Mă împiedicam de el 
aproape de fiecare dată când călcam pe punte. 

— Şi eu, bombăni Dahgren. 

— Şi n-a rămas acolo? întrebă Pitt. 

— Acolo a rămas şi acolo este, spuse Giordino. E încă pe 
Narwhal, pe fundul Strâmtorii Victoria. 

— Şi tot nu înţeleg ce-i cu şampania. 

— Păi, să vezi, se pare că bunul nostru prieten Jack a găsit o 
rocă în buzunar când a ajuns acasă, spuse Gunn. 

— Nu sunt cleptoman, jur, spuse Dahgren zâmbind. M-am 
împiedicat şi eu de sac şi aşa, din întâmplare, am ridicat una 

dintre pietrele care ieşiseră de acolo şi am băgat-o în buzunar. 
Dup-aia am şi uitat de ea, până când am ajuns pe Santa Fe şi mi- 
am schimbat hainele. Şi m-am gândit s-o păstrez în continuare. 

— O decizie extrem de înţeleaptă, fu Gunn de acord. 

— Săptămâna trecută am dus-o la laboratorul de geologie 
pentru analize şi în dimineaţa asta m-au sunat cu rezultatele. 

Gunn scoase mostra şi o aruncă pe biroul lui Pitt. Acesta o 
ridică şi o studie un pic, remarcând că era destul de grea şi că 
avea un luciu argintiu mat. Inima începu să-i bată cu putere, 
amintindu-şi de mostra de minereu pe care i-o dăduse bătrânul 
geolog de la Miners Co-op. 

— Nu cred că-i aur, spuse el, testându-le reacţiile. j 

Cei trei schimbară câteva priviri şi începură să zâmbească. In 
cele din urmă, Giordino rupse tăcerea: 

— Dar ce-ai zice dac-ar fi ruteniu? 

Ochii lui Pitt tresăriră şi sări imediat în picioare de pe scaun. 
Se mai uită o dată cu atenţie la rocă, apoi la Gunn. 

— Chiar e? îl întrebă el încet. 

Gunn dădu aprobator din cap. 

— In concentraţie foarte mare. 

— Cum am putea afla în ce cantitate se găseşte acolo? 

— Am luat înregistrările realizate de senzorii de pe 
Bloodhound şi ne-am mai uitat o dată peste ele. Deşi nu sunt 
setaţi să recunoască ruteniul, senzorii pot identifica mineralele 
din familia platinei. Conform lui B/oodhound, izvorul termal are 
mai multă platină şi derivați ai platinei decât are Fort Knox aur. 
Aşa că sunt şanse foarte mari ca o cantitate considerabilă din 
minereul de platină din jurul izvorului să fie ruteniu. 

Lui Pitt nu îi venea să-şi creadă urechilor. Se simţea de parcă 
cineva i-ar fi făcut o injecție cu adrenalină. Reveni la starea lui 
naturală de optimism, iar în ochii lui verzi reapăru sclipirea aceea 
care îl caracteriza. 

— Felicitări, şefu', spuse Gunn. Tocmai te-ai pricopsit cu 
propria mină de ruteniu, la trei sute de metri pe fundul mării. 

Pitt zâmbi, apoi înşfăcă una dintre sticlele de şampanie. 

— Să bem pentru asta, spuse el, ridicându-şi paharul şi 
ciocnind cu ceilalţi. 

După ce luară câte o gură, Dahgren se uită la paharul lui şi 
dădu din cap. 

— Ştiţi, spuse el cu accentul lui tărăgănat de Texas, zeama 
asta e aproape la fel de bună ca berea Lone Star. 

ZECE LUNI MAI TÂRZIU 


În Kitimat era una dintre puţinele zile de primăvară fără nori, 
una dintre acele zile în care apa mării avea culoarea cerului 
azuriu, iar aerul răcoros avea miros de oxigen pur. Pe terenul 
fostei centrale de la Terra Green era adunat un grup format din 
demnitari şi reporteri, prezenţi acolo pentru o ceremonie de 
inaugurare. Noul ministru canadian de resurse naturale, un 
individ cu faţă de heruvim, îmbrăcat într-un costum bej, urcă pe 
podiumul din faţa mulţimii aşezate pe scaune. 

— Doamnelor şi domnilor, îmi revine deosebita plăcere de a 
declara oficial deschisă Staţia de Fotosinteză din Kitimat, prima 
de acest gen din lume. După cum ştiţi, Ministerul de Resurse 
Naturale a primit această centrală anul trecut, fiind construită 
iniţial ca uzină de prelucrare a carbonului, în circumstanţe nu 
tocmai fericite. Insă astăzi sunt încântat să vă aduc la cunoştinţă 
că centrala a fost complet refăcută şi transformată în prima 
centrală de conversie a dioxidului de carbon prin reacţia de 
fotosinteză artificială. Staţia de fotosinteză din Kitimat va 
converti în siguranţă şi eficient dioxidul de carbon în apă şi 
hidrogen, fără nici un risc pentru mediu. Suntem încântați că 
noua centrală poate utiliza conducta deja existentă către 
Athabasca, de unde va putea prelua aproape zece la sută din 
dioxidul de carbon generat de rafinăriile de nisipuri petrolifere. 
Aici şi astăzi, suntem mândri să avem prototipul unei noi arme 
împotriva poluanţilor din atmosferă şi, nu în ultimul rând, 
împotriva încălzirii globale. 

Adunarea, căreia i se alăturaseră şi mulţi locuitori din Kitimat, 
aplaudă furtunos. Ministrul de resurse zâmbi câteva minute, 
înainte de a-şi continua discursul. 

— Ca orice realizare istorică, această centrală a putut fi adusă 
în faţa dumneavoastră graţie muncii depuse de o echipă de 
oameni extraordinari. De asemenea, este rezultatul uneia dintre 
cele mai fructuoase colaborări, la care - din fericire - am putut să 
iau şi eu parte. Conlucrarea dintre Ministerul de Resurse 
Naturale, Departamentul de Energie al Statelor Unite şi 
Universitatea George Washington poate fi considerată un 

exemplu perfect pentru ceea ce se poate realiza în numele 
binelui comun. Aş dori să-i mulţumesc în special domnişoarei Lisa 
Lane, pentru realizările deosebite şi pentru faptul că existenţa 
acestei centrale i se datorează în primul rând dumneaei. 

Aflată în primul rând, Lisa ridică mâna salutând mulţimea, în 
timp ce se înroşea toată. 

— Datorită existenţei acestei centrale pot privi în viitor şi pot 
vedea schimbări monumentale pentru omenire. Acum pot 
aştepta cu nerăbdare zorii unei noi lumi, mai bune, care, iată, a 
prins rădăcini în umilul nostru Kitimat. Vă mulţumesc. 

Mulțimea aplaudă din nou, apoi ascultă discursurile altor 
politicieni, iar într-un final fu tăiată panglica de inaugurare pentru 
camerele de televiziune. După terminarea discursurilor, ministrul 
de resurse se apropie de primul rând, unde Pitt şi Loren stăteau 
lângă Lisa. 

— Domnişoară Lane, îmi pare aşa de bine să vă revăd, zâmbi 
el cu căldură. Cred că este o zi foarte emoţionantă pentru 
dumneavoastră. 

— Cu siguranţă este. Nu mi-aş fi închipuit că o centrală de 
fotosinteză artificială poate fi pusă în funcţiune atât de repede, 
spuse ea. 

— Preşedintele dumneavoastră şi prim-ministrul nostru au fost 
amândoi foarte dornici ca lucrurile să se mişte cu repeziciune. 

— Domnule ministru, aş vrea să v-o prezint pe buna mea 
prietenă Loren Smith, membru al Congresului şi pe soţul ei, Dirk 
Pitt. 

— Imi face o deosebită plăcere să vă cunosc pe amândoi. 
Domnule Pitt, dumneavoastră sunteţi cel care a recomandat 
transformarea fostei centrale, nu-i aşa? 

— De fapt, a fost ideea copiilor mei, spuse el, arătând spre 
Dirk şi Summer, care se îndreptau spre bar. Ne-am gândit că 
totuşi am putea scoate ceva bun din tot ce a reprezentat Mitchell 
Goyette. 

Ministrul tresări la auzul numelui lui Goyette, dar îşi reveni 
repede şi continuă să zâmbească. 

— Descoperirea dumneavoastră s-a dovedit o binecuvântare 
pe mai multe planuri, domnişoară Lane, i se adresă el Lisei. 
Acum ne vom putea extinde exploatările nisipurilor petrolifere în 
Athabasca, pe măsură ce vor fi construite şi mai multe centrale 
de fotosinteză care să captureze emisiile de gaze de seră. Acest 
lucru va ajuta mult ambele țări să îşi compenseze penuria de 

petrol. Tocmai am depus acum o cerere către prim-ministru, prin 
care să autorizeze fonduri pentru construcţia a încă douăzeci de 
centrale. In State cum se mişcă lucrurile? 

— Graţie eforturilor lui Loren şi ale vicepreşedintelui, au fost 
deschise deja treizeci de centrale şi există planuri de construcţie 
pentru alte cincizeci în următorii trei ani. O să începem în primul 
rând cu termocentralele pe bază de cărbune, care sunt cele mai 
poluante. Este o senzaţie foarte plăcută să ştim că, în sfârşit, o 
să putem arde în siguranţă cărbunele, iar uzinele vor avea 
combustibil pentru zeci de ani de acum încolo. 

— Poate la fel de important este şi faptul că am semnat un 
acord cu China, spuse Loren. Au promis şi ei că vor construi 
şaptezeci şi cinci de asemenea centrale în următorii opt ani. 

— Ei, da, este într-adevăr o veste bună, de vreme de chinezii 
sunt pe primul loc la emisia de gaze de seră. E un lucru minunat 
că această tehnologie poate fi replicată atât de uşor, spuse 
ministrul. 

— Şi că avem o sursă bogată de substanţă catalizatoare, care 
stă de fapt la baza procesului, adăugă Lisa. Dacă organizaţia 
NUMA, condusă de domnul Pitt, nu ar fi descoperit ruteniul pe 
coasta Alaskăi, nimic din ceea ce vedem astăzi nu ar fi fost 
posibil. 

— Am avut mare noroc, recunoscu Pitt. Operaţiile de 
exploatare submarină sunt în plină desfăşurare acum, iar 
randamentul este încurajator. Sperăm să putem extrage atâta 
mineral cât să putem aproviziona mii de centrale ca acestea în 
toată lumea. 

— Putem acum spera chiar ca în zilele noastre să putem pune 
capăt fenomenului de încălzire globală. Ar fi, într-adevăr, o 
realizare remarcabilă, spuse ministrul, înainte să fie tras într-o 
parte de un consilier. 

— Se pare că zilele tale de anonimat s-au dus, observă 
sarcastic Loren. 

— Sunt foarte entuziasmată de tot ce se întâmplă, spuse Lisa, 
dar adevărul este că aş prefera să mă retrag din nou în 
laborator. Se pot aduce tot felul de îmbunătăţiri, iar noi încă nu 
am perfectat conversia eficientă a hidrogenului. Din fericire, la 
universitate am acum un laborator nou-nouţ şi chiar mai bine 
dotat. Trebuie doar să-mi găsesc un alt asistent. 

— Bob a fost acuzat oficial? întrebă Loren. 

— Da. Avea peste două sute de mii de dolari prin diverse 

bănci, iar banii veneau de la Goyette. Nu-mi vine să cred că un 
prieten de-al meu a putut să mă trădeze. 

— După cum ne-a dovedit din plin Goyette, până la urmă 
lăcomia exacerbată te poate prinde în mreje. 

De nicăieri apăru apoi o mare de reporteri, care o înconjurară 
pe Lisa şi începură să o bombardeze cu întrebări despre centrală 
şi despre descoperirea ei ştiinţifică. Pitt şi Loren se retraseră 
pentru o scurtă plimbare prin împrejurimi. Pitt îşi revenise 
complet şi se bucura că poate din nou să facă mişcare în aer 
liber. 

— E aşa de frumos aici, remarcă Loren. Ar trebui să mai 
rămânem câteva zile. 

— Ai uitat de discuţiile pe marginea audierilor din Congres de 
săptămâna viitoare! in plus, trebuie să mă întorc la Washington 
şi să-i iau la muştruluit pe Al şi pe Jack. Avem un nou submersibil 
de testat luna viitoare în Marea Mediterană şi trebuie să ne 
pregătim. 

— Deja eşti cu mintea la următorul proiect. 

Pitt dădu scurt din cap, iar în ochii săi verzi reapăru sclipirea. 

— După cum bine mi-a zis cineva odată, e în sângele meu. 

Trecură de centrală şi ajunseră pe faleză. 

— Ştii, tehnologia asta poate avea şi efecte adverse, remarcă 
ea. Dacă într-o zi procesul de încălzire globală poate fi inversat, 
se poate ca Pasajul de Nord-Vest să fie acoperit de gheţuri din 
nou. 

Pitt rămase cu privirea pironită la canalul din apropiere. 

— Cred că Franklin ar fi de acord cu mine; aşa ar şi trebui să 
fie. 

x x x 

De partea cealaltă a centralei, o şalupă albă se apropie de 
primul doc şi andocă în spatele unui bărci închiriate de presă. 
Trevor Miller cobori pe ponton şi se uită lung spre mulţimea care 
începuse să se împrăştie, căutând o femeie înaltă, cu păr lung şi 
roşu. |lnhăţă o bere pe drum, apoi se apropie de Dirk şi de 
Summer, care stăteau şi râdeau lângă fosta gheretă a paznicului. 

— Te superi dacă-ţi fur sora? îl întrebă pe Dirk. 

Summer se întoarse spre el fericită, apoi îl sărută. 

— Ai întârziat, spuse ea. 

— A trebuit să pun benzină în barca cea nouă, încercă el să se 
scuze. 

Dirk se uită la el şi îi zâmbi. 

— N-ai decât s-o iei pe sor-mea. Şi ţine-o cât vrei. 

Trevor o conduse pe Summer la barcă şi desfăcu parâma. 
Porni motorul şi se îndepărtă de doc, iar în scurt timp ajunseră pe 
Canalul Douglas. Se îndreptară direct spre Strâmtoarea Hecate, 
apoi Trevor opri motorul şi lăsă barca să plutească în derivă, în 
timp ce afară începuse să se însereze. O cuprinse pe Summer de 
talie şi o conduse spre pupa, de unde se vedea Insula Gil. 
Rămaseră acolo un timp, uitându-se la apele calme. 

— Cele mai bune şi cele mai rele lucruri care mi s-au întâmplat 
în viaţă au avut loc aici, îi şopti el la ureche. 

Summer îl luă în braţe şi îl strânse la piept, apoi rămaseră 
amândoi tăcuţi, sub asfinţitul purpuriu. 

